(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΟΘ΄

Τετάρτη, 31 Ιουλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Μιχαηλίδη, σελ.   
3. Επί διαδικαστικού θέματος, σελ.   
4. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Απαντήσεις Υπουργών σε ερωτήσεις Βουλευτών, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Αναδιάρθρωση της Ελληνικής Εταιρείας Συμμετοχών και Περιουσίας και των θυγατρικών της και λοιπές διατάξεις», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΛΑΜΠΡΟΥΛΗΣ Γ., σελ.  
ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΓΙΑΝΝΟΥΛΗΣ Χ. , σελ.   
 ΛΑΜΠΡΟΥΛΗΣ Γ. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί προσωπικού θέματος:  
 ΓΙΑΝΝΟΥΛΗΣ Χ. , σελ.   
 ΠΑΠΠΑΣ Ν. , σελ.   
 ΠΕΤΣΑΣ Σ. , σελ.   
  
Γ. Επί του σχεδίου νόμου του Υπουργείου Εθνικής Οικονομίας και Οικονομικών:  
 ΑΚΤΥΠΗΣ Δ. , σελ.   
 ΑΝΔΡΟΥΛΑΚΗΣ Ν. , σελ.   
 ΑΠΟΣΤΟΛΑΚΗΣ Ε. , σελ.   
 ΑΥΓΕΡΙΝΟΠΟΥΛΟΥ Δ. , σελ.   
 ΒΑΤΣΙΝΑ Ε. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΒΟΡΥΛΛΑΣ Α. , σελ.   
 ΓΑΒΡΗΛΟΣ Γ. , σελ.   
 ΓΕΡΟΥΛΑΝΟΣ Π. , σελ.   
 ΓΙΑΝΝΟΥΛΗΣ Χ. , σελ.   
 ΔΗΜΟΣΧΑΚΗΣ Α. , σελ.   
 ΕΥΘΥΜΙΟΥ Ά. , σελ.   
 ΖΑΜΠΑΡΑΣ Μ. , σελ.   
 ΘΕΟΔΩΡΙΚΑΚΟΣ Π. , σελ.   
 ΘΕΟΧΑΡΗΣ Θ. , σελ.   
 ΚΑΖΑΜΙΑΣ Α. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΣΙΒΑΡΔΑΣ Χ. , σελ.   
 ΚΟΚΚΑΛΗΣ Β. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΙΑΚΟΥΛΗ Ε. , σελ.   
 ΜΑΝΤΖΟΣ Δ. , σελ.   
 ΜΙΧΑΗΛΙΔΗΣ Σ. , σελ.   
 ΝΑΤΣΙΟΣ Δ. , σελ.   
 ΝΙΚΗΤΙΑΔΗΣ Γ. , σελ.   
 ΠΑΠΑΔΑΚΗΣ Π. , σελ.   
 ΠΑΠΠΑΣ Ν. , σελ.   
 ΠΕΡΚΑ Θ. , σελ.   
 ΠΕΤΣΑΣ Σ. , σελ.   
 ΣΙΜΟΠΟΥΛΟΣ Ε. , σελ.   
 ΣΚΥΛΑΚΑΚΗΣ Θ. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΣΤΙΓΚΑΣ Β. , σελ.   
 ΣΥΝΤΥΧΑΚΗΣ Ε. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΤΣΙΡΩΝΗΣ Σ. , σελ.   
 ΦΑΜΕΛΛΟΣ Σ. , σελ.   
 ΧΑΛΚΙΑΣ Α. , σελ.   
 ΧΑΤΖΗΔΑΚΗΣ Κ. , σελ.   
 ΧΗΤΑΣ Κ. , σελ.

Δ. ΠΑΡΕΜΒΑΣΕΙΣ:

ΤΑΣΟΥΛΑΣ Κ., σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΘ΄

Τετάρτη 31 Ιουλίου 2024

Αθήνα, σήμερα στις 31 Ιουλίου 2024, ημέρα Τετάρτη και ώρα 10.12΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(Σύμφωνα με την από 30-7-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΟΗ΄ συνεδριάσεώς του, της Τρίτης 30 Ιουλίου 2024, σε ό,τι αφορά την ψήφιση στο σύνολο των σχεδίων νόμου: α) «Ολοκλήρωση της ψυχιατρικής μεταρρύθμισης» και β) «Ενίσχυση του συστήματος ελέγχου των Δηλώσεων Περιουσιακής Κατάστασης και Δηλώσεων Οικονομικών Συμφερόντων του ν.5026/2023 - Τοποθέτηση αλλοδαπού ανηλίκου σε ίδρυμα, δομή παιδικής προστασίας ή ανάδοχη οικογένεια - Αναψηλάφηση λόγω έκδοσης οριστικής απόφασης του Ευρωπαϊκού Δικαστηρίου Δικαιωμάτων του Ανθρώπου - Εναρμόνιση με τον ν.4624/2019 της χρήσης πληροφοριών από τις Κοινές Ομάδες Έρευνας και κατά την εκτέλεση Ευρωπαϊκής Εντολής Έρευνας - Άλλες διατάξεις»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Κωνσταντίνο Κεφαλογιάννη, Βουλευτή Ηρακλείου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Αναδιάρθρωση της Ελληνικής Εταιρείας Συμμετοχών και Περιουσίας και των θυγατρικών της και λοιπές διατάξεις».

Η Διάσκεψη των Προέδρων αποφάσισε στη συνεδρίαση της 24ης Ιουλίου 2024 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε κατά πλειοψηφία.

Παρακαλώ να ανοίξει το σύστημα της ηλεκτρονικής εγγραφής.

Τον λόγο έχει ο εισηγητής της Νέας Δημοκρατίας κ. Χάρης Θεοχάρης για δεκαπέντε λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, ο ελληνικός λαός αξίζει περισσότερα. Αυτή είναι η βασική αρχή μας. Αυτός είναι και ο λόγος που είμαι προσωπικά στην πολιτική. Σήμερα είναι μία από αυτές τις ευχάριστες μέρες, που αυτό αποτυπώνεται σε ένα νομοσχέδιο, ένα νομοσχέδιο οραματικό.

Η περιουσία του ελληνικού λαού πρέπει να μεγαλώνει κάθε χρόνο προς όφελος των επόμενων κυρίως γενεών, όπως κάνουν όλες οι σύγχρονες χώρες. Οι υπηρεσίες που του παρέχονται πρέπει να είναι ποιοτικές, σύγχρονες, οικονομικά αποτελεσματικές. Ο διαχειριστής της περιουσίας του ελληνικού λαού πρέπει να απαντάει στον ίδιο τον λαό μέσω της εκλεγμένης κυβέρνησής του και όχι σε τρίτους. Αυτό είναι για μας ο ορισμός του δημοσίου συμφέροντος. Αυτό είναι το όραμά μας.

Για να συμβεί αυτό, πρέπει οι επιλογές των διοικήσεων να είναι αξιοκρατικές, να υπάρχει λογοδοσία, να υπάρχει ευελιξία, χωρίς γραφειοκρατικές αγκυλώσεις σε διαδικασίες, όπως στις προσλήψεις και τις προμήθειες. Πρέπει να τηρούνται φυσικά οι ευρωπαϊκοί και οι ελληνικοί κανόνες διαφάνειας.

Αυτό το όραμα αποτυπώνεται στο νομοσχέδιο που συζητάμε και που θα ψηφίσουμε αργότερα σήμερα. Αυτό το όραμα αποτυπώνεται στην αναδιάρθρωση της Ελληνικής Εταιρείας Συμμετοχών, το λεγόμενο «Υπερταμείο», και των θυγατρικών της.

Απέναντι σε αυτό το όραμα ποια ήταν η κριτική που ακούστηκε στις επιτροπές κυρίως; Γενικόλογες αντιρρήσεις για αδιαφάνεια, έλλειψη στοχοθεσίας, κακοδιαχείριση. Πρόκειται για μια κριτική που δεν έλαβε υπόψη της τον απολογισμό που ακούστηκε στην ακρόαση των φορέων, γιατί εκεί διαλύθηκαν αρκετοί μύθοι.

Είδαμε και ακούσαμε πώς η διοίκηση των ΕΛΤΑ βάζει επιτέλους τάξη σε μια επιχείρηση πολλαπλά προβληματική ως τώρα, με σχέδιο, με στρατηγική που βασίζεται σε τρεις πυλώνες. Από κάτω προς τα πάνω, με τη μείωση κόστους σε όλα τα επίπεδα. Από πάνω προς τα κάτω, με την καλύτερη εμπορική διαχείριση και ανάπτυξη, ιδιαίτερα στους νέους τομείς, όπως τις ταχυμεταφορές, που αναπτύσσονται ραγδαία. Και με εξισορροπητική παράμετρο, τη διαχείριση της μεγάλης ακίνητης περιουσίας της εταιρείας.

Ακούσαμε για την πολύ επιτυχημένη πορεία του Ταμείου Χρηματοπιστωτικής Σταθερότητας: Στήριξη στις τράπεζες σε μια πάρα πολύ δύσκολη στιγμή γι’ αυτές, αλλά και για την ελληνική οικονομία. Μείωσε το πρόβλημα των κόκκινων δανείων. Ενίσχυσε την εταιρική διακυβέρνηση. Και εν τέλει, βοήθησε τις τράπεζες να επανέλθουν στον ιδιωτικό τομέα με μια σειρά από πολύ επιτυχημένες κινήσεις, ακόμη και σε διεθνές επίπεδο.

Ο στρατηγικός επενδυτής στην Alpha Bank είναι η δεύτερη μεγαλύτερη τράπεζα της Ιταλίας. Η πολύ επιτυχημένη συναλλαγή της Πειραιώς και η αντίστοιχη της Εθνικής Τράπεζας είναι κινήσεις που κίνησαν το διεθνές επενδυτικό ενδιαφέρον και αποτέλεσαν σταθμό και υπόδειγμα σε ευρωπαϊκό, αν όχι και σε παγκόσμιο επίπεδο.

Φυσικά, διαλύθηκε ξανά, για όποιον χρειαζόταν να διαλυθεί, άλλη μία φορά ο μύθος πως χάσαμε από την ανακεφαλαιοποίηση των τραπεζών. Θυμίζω ξανά τα νούμερα στα οποία αναφέρθηκε δύο φορές ο κ. Ξηρουχάκης του ΤΧΣ, διότι δεν έφτανε η μία φορά. Ρωτήθηκε για τα νούμερα και τα ξαναείπε.

Τα κεφάλαια που δόθηκαν από το ΤΧΣ σε συστημικές και μη τράπεζες είναι 46,2 δισεκατομμύρια. 14,4 δισεκατομμύρια δόθηκαν σε μη συστημικές. Γιατί μόνο τις συστημικές θυμόμαστε. Και οι μη συστημικές διασώθηκαν. 30,9 δισεκατομμύρια δόθηκαν στις συστημικές και 0,9 δισεκατομμύρια σε αυξήσεις κεφαλαίου.

Οι εισπράξεις του ΤΧΣ είναι 7,5 δισεκατομμύρια. Η αξία της περιουσίας του είναι 2,6 δισεκατομμύρια σήμερα. Το σύνολο ζημιάς για το Ταμείο Χρηματοπιστωτικής Σταθερότητας είναι 36,1 δισεκατομμύρια. Τα κέρδη του Δημοσίου είναι 38,2 δισεκατομμύρια από το PSI, 5,5 δισεκατομμύρια από μερίσματα KLA και χάνει και 4 δισεκατομμύρια από τον αναβαλλόμενο φόρο που βάζει στις τράπεζες. Συνολικό κέρδος του δημοσίου 39,7 δισεκατομμύρια! Το σύνολο του τι έχασε ή κέρδισε το ΤΧΣ και τι έχασε ή κέρδισε το δημόσιο, όλα μαζί δηλαδή, είναι 3,6 δισεκατομμύρια κέρδος για το ελληνικό Δημόσιο. Αυτά, για να σταματήσουν επιτέλους τα fake news.

Η μονάδα ωρίμανσης του ΤΑΙΠΕΔ έχει φέρει σε πέρας έργα μεγάλης οικονομικής και κοινωνικής σημασίας, με ταχύτητα όσο και διαφάνεια. Το πρόγραμμα αποκρατικοποιήσεων του ΤΑΙΠΕΔ, έχοντας ουσιαστικά ολοκληρωθεί, μας επιτρέπει τη συγχώνευση του φορέα με το Υπερταμείο -και αυτό είναι πολύ σημαντικό-, με έσοδα 9,5 δισεκατομμύρια ήδη στα ταμεία και 4,5 δισεκατομμύρια που αναμένεται να εισπραχθούν από συναλλαγές που βρίσκονται υπό ολοκλήρωση.

Όλα αυτά είναι στα Πρακτικά των συνεδριάσεων και δεν μπορεί η Αντιπολίτευση να υποκρίνεται πως δεν τα έχει ακούσει.

Τι άλλο ακούσαμε; Τη γνωστή κριτική περί «golden boys» και σπατάλης των χρημάτων του ελληνικού λαού. Αφήνω στην άκρη την πολύ σωστή παρατήρηση του Υπουργού πως ανάμεσα στην κριτική για έλλειψη αναποτελεσματικότητας και αποτελέσματος, για καταστροφή ενδεχομένως των επιχειρήσεων -όπως συνέβη επί ΣΥΡΙΖΑ για τη ΔΕΗ, η οποία ήταν στο χείλος του γκρεμού, με τους ορκωτούς να μην υπογράφουν τους ισολογισμούς της- και την κριτική για τα golden boys, προτιμά τη δεύτερη.

Θα μόνο αυτό που είπα και στη συζήτηση για τη δεύτερη ανάγνωση. Είστε ακριβοί στα πίτουρα και φτηνοί στις κότες! Και ο τελευταίος Έλληνας που μας ακούει σήμερα το ξέρει. Δεν μπορεί να δίνεις τη διαχείριση δισεκατομμυρίων του ελληνικού λαού σε ανθρώπους που αμείβονται με το ενιαίο μισθολόγιο, χωρίς μπόνους ή άλλα κίνητρα. Εάν το κάνουμε, όπως κατά βάση προτείνετε, ή ανίκανους θα προσλάβουμε ή διεφθαρμένους. Δεν υπάρχει άλλη επιλογή.

Ακούσαμε ακόμη μια πολιτική κριτική από τη μεριά κυρίως της Νέας Αριστεράς για την «αόρατη χείρα», για την αποτυχία της εταιρικής διακυβέρνησης στις φιλελεύθερες καπιταλιστικές οικονομίες, για την αδυναμία εξυπηρέτησης -είπε ο κ. Τζανακόπουλος- του δημοσίου συμφέροντος από ιδιωτικές εταιρείες.

Εδώ η βάση της διαφωνίας είναι υπαρκτή. Θέλω να είμαι δίκαιος. Ορίζουμε το δημόσιο συμφέρον διαφορετικά. Και εδώ είναι η βάση της πολιτικής αντιπαράθεσης.

Για εμάς το δημόσιο συμφέρον υπηρετείται από μία «χρυσή» ισορροπία, την αύξηση της αξίας της περιουσίας του ελληνικού λαού και την παρέμβαση του κράτους είτε με όρους στρατηγικής της ανάπτυξης, όπως κάνουμε με το Επενδυτικό Ταμείο, είτε με όρους κοινωνικής προστασίας.

Για εσάς, κατά βάση, το δημόσιο συμφέρον είναι η διατήρηση του δημόσιου χαρακτήρα των θέσεων εργασίας και η χρηματοδότηση της κοινωνικής πολιτικής με ζημία των εταιρειών που είναι η περιουσία του ελληνικού λαού.

Εδώ οι διαχωριστικές γραμμές είναι ξεκάθαρες. Ο ελληνικός λαός, για να χρησιμοποιήσω μια μεταφορά, μάς ζητάει να αλλάξουμε «ρούχα» γιατί δεν του αρέσουν και εσείς θέλετε να αλλάξουμε «πλυντήριο». Ένα κακό πλυντήριο, στεγνωτήριο και σιδερώστρα μπορούν να καταστρέφουν και τα καλύτερα ρούχα, αλλά δεν μπορούν να τα φτιάξουν αν δεν είναι τα σωστά.

Το πρόβλημα λοιπόν είναι στα ίδια τα «ρούχα». Το πρόβλημα είναι η ποιότητα των υπηρεσιών που απολαμβάνουν οι Έλληνες πολίτες και όχι οι εργασιακές σχέσεις των υπαλλήλων και των θυγατρικών της ΕΕΣΥΠ.

Ποιοτικές όμως υπηρεσίες, ειδικά από εταιρείες που βρίσκονται αντιμέτωπες με τον εγχώριο ή τον διεθνή ανταγωνισμό, δεν μπορούν να δοθούν αν αυτές οι εταιρείες έχουν «τα χέρια δεμένα πίσω από την πλάτη».

Θα δώσω ένα παράδειγμα από τα ΕΛΤΑ, κύριε Υπουργέ, και θέλω να το ακούσετε. Δεν ξέρω αν ισχύει ακόμα. Αν ισχύει, παρακαλώ πρέπει να διορθωθεί.

Τα ΕΛΤΑ, όταν κατέβαιναν σε έναν διαγωνισμό, έπρεπε να βγάλουν την απόφαση για την τιμή που θα δώσουν στη «ΔΙΑΥΓΕΙΑ» και έρχονταν οι ανταγωνιστές τους και έδιναν ένα λεπτό παρακάτω και κέρδιζαν τους διαγωνισμούς. Δείτε τον παραλογισμό των κανόνων του δημοσίου, που είναι για σωστό λόγο, όταν μπαίνουμε στην ιδιωτική οικονομία.

Μάλιστα, σε μία περίπτωση που «χτύπησαν» τον διαγωνισμό με χαμηλότερη τιμή από αυτή που είχε βγει στη «ΔΙΑΥΓΕΙΑ» τα ΕΛΤΑ και τον κέρδισαν, βρέθηκε ανταγωνιστής να τούς πάει στα δικαστήρια, ότι ήταν παράνομο το γεγονός ότι έδωσαν καλύτερη τιμή στον διαγωνισμό. Ελπίζω να μην ισχύει πια, αλλά αν ισχύει, νομίζω ότι πρέπει να διορθωθεί.

Να είστε σίγουρος, κύριε Υπουργέ, ότι όταν φέρετε τροπολογία για να το διορθώσετε, αν πρέπει, θα σας κατηγορήσουν για αδιαφάνεια. Η Αντιπολίτευση θα είναι εδώ να μας πει ότι αφαιρούμε από τη «ΔΙΑΥΓΕΙΑ» κάποιες αποφάσεις. Ξέρουμε όμως πια και νομίζω ότι δεν «μασάμε».

Υπάρχει ένας άλλος λόγος που δεν πρέπει να γίνεται η κοινωνική πολιτική μέσα από τις ζημίες των εταιρειών του δημοσίου. Για παράδειγμα, η ΔΕΗ και το Υπερταμείο, στον βαθμό που την επιβλέπει, πρέπει να ασχολούνται με την αύξηση της αξίας της ίδιας της επιχείρησης. Οι παρεμβάσεις ώστε να μην υπάρχει ενεργειακή φτώχεια, να μην επηρεάζεται υπέρμετρα και αρνητικά ο πληθωρισμός ή να υπάρχει ενεργειακή ασφάλεια και επάρκεια είναι δουλειά της Κυβέρνησης, με το θεσμικό πλαίσιο που δημιουργεί, με τους φόρους, τακτικούς ή έκτακτους, που βάζει και με τις επιδοτήσεις που δίνει. Δεν είναι δουλειά των επιχειρήσεων να είναι ζημιογόνες για να κάνουν κοινωνική πολιτική. Αυτές οι επιδοτήσεις ή οι έκτακτοι φόροι, όπως αυτοί για παράδειγμα που μπαίνουν σήμερα στις εταιρείες παραγωγής και στηρίζουν τους λογαριασμούς των νοικοκυριών, ήταν καταλυτική στήριξη και στη διάρκεια της όξυνσης της κρίσης αλλά και θα είναι και τώρα. Αυτή είναι η αρχή του «Separation of Concerns», που όταν δεν υπηρετείται οδηγεί σε αδιαφάνεια και επιτρέπει σε κακές κυβερνήσεις να κρύβουν το κόστος των παρεμβάσεων που κάνουν από τον λαό.

Κυρίες και κύριοι συνάδελφοι, αυτή σε γενικές γραμμές ήταν η βάση της κριτικής που ακούσαμε και όπως εξήγησα δεν στέκει. Δεν στέκει η μη υπερψήφιση επί της αρχής του νομοσχεδίου, όπως κάνει για παράδειγμα το ΠΑΣΟΚ το οποίο έσπευσε στην επιτροπή να μην το ψηφίσει, που βρίσκεται προφανώς τώρα πια ήδη αριστερότερα του ΣΥΡΙΖΑ, που τουλάχιστον επιφυλάχθηκε και σκέφτεται αν θα το ψηφίσει. Δεν ξέρω αν είναι προσωπική η στρατηγική του κ. Γερουλάνου ή του κ. Ανδρουλάκη, τώρα πια υπάρχει και η διαδικασία της επιλογής του Αρχηγού και έτσι αυτά όλα είναι θολά για εμάς που τα παρακολουθούμε απέξω. Κάποια άρθρα -το καταλαβαίνω- προφανώς δεν θα ψηφιστούν, έχουμε πολιτική αντιπαράθεση, αλλά επί της αρχής δεν νοείται μη υπερψήφιση αυτού του νομοσχεδίου.

Εξηγούμαι: Το νομοσχέδιο υλοποιεί τέσσερις πρωτοβουλίες, πρώτον, ανακτά την εθνική κυριαρχία μέσω της αναδιοργάνωσης του Υπερταμείου. Οι πιστωτές δεν έχουν λόγο σε προσλήψεις ή απολύσεις διοικήσεων των θυγατρικών, σε αυξήσεις κεφαλαίου, σε μια σειρά από άλλες αποφάσεις, δεν βάζουν βέτο στα στελέχη του Συμβουλίου Εταιρικής Διακυβέρνησης, όπως λέγεται πια το παλιό Εποπτικό Συμβούλιο. Ακόμα και το όνομα συμβολίζει την αποδρομή των αρμοδιοτήτων τους. Θα το ψηφίσει η Αντιπολίτευση, η τόσο πατριωτική Αντιπολίτευση; Μόνο για αυτές τις πρόνοιες αξίζει να ψηφιστεί αυτό το νομοσχέδιο επί της αρχής.

Όσο για όσους μας λένε, όπως η Πλεύση Ελευθερίας, πως ακόμη παραμένουν και δεν φεύγουν εντελώς, το εξήγησα ήδη αλλά θα το ξαναπώ και εδώ: Η ΕΕΣΥΠ ήταν θεσμός δεμένος και με τα μνημόνια και με τα δάνεια ως εγγυητής των δανείων. Με αυτό το νομοσχέδιο απογαλακτίζεται από τα μνημόνια, αλλά παραμένει συνδεδεμένη με τις δανειακές μας υποχρεώσεις και όχι με ευθύνη αυτής της Κυβέρνησης, όπως ξέρετε πολύ καλά, αλλά της κυβέρνησης του ΣΥΡΙΖΑ. Από τον εγγυητή των δανείων μας θα αποδεσμευτούμε πλήρως το 2060, ή αν τα καταφέρουμε να αποπληρώσουμε και επιστρέψουμε και το τελευταίο ευρώ στους δανειστές μας, νωρίτερα. Όλα τα υπόλοιπα, ότι δεν φεύγουν και τα λοιπά και θα μπορούσαν να φύγουν, είναι απλώς πολιτικά φληναφήματα.

Δεύτερον, συγχωνεύει τους επιτυχημένους, αλλά με αποστολή που τελειώνει οργανισμούς, ΤΧΣ και ΤΑΙΠΕΔ, συμβολίζοντας το τέλος των μαζικών ιδιωτικοποιήσεων και την ανατολή της έμφασης σε παραχωρήσεις και αξιοποίηση της δημόσιας περιουσίας. Στην πορεία ενδυναμώνει την ΕΕΣΥΠ, ώστε να προσφέρει υπηρεσίες, όπως την ωρίμανση έργων ή τη βελτίωση της εταιρικής διακυβέρνησης είτε στις θυγατρικές της είτε και ευρύτερα.

Με την ευκαιρία, Υπουργέ, να ξαναπώ την πρότασή μου πως μαζί με τη μονάδα ωρίμανσης των στρατηγικών έργων πρέπει να φτιαχτεί και μια αντίστοιχη για τα μη στρατηγικά, ώστε να έχουν οι δήμοι μια ευέλικτη ομάδα ωρίμανσης των δικών τους μικρότερων έργων και να αντιμετωπίσουμε το φαινόμενο να έχουμε έλλειψη μελετών και ώριμων έργων, όταν τα χρηματοδοτικά εργαλεία ενεργοποιούνται.

Γενικότερα, ο μετασχηματισμός της ΕΕΣΥΠ πρέπει να προχωρήσει ακόμα περισσότερο και από όσο προβλέπει το νομοσχέδιο αυτό εν ευθέτω, όμως, χρόνο.

Θα το ψηφίσετε; Αν όχι, τότε θέλετε δομές χωρίς αντικείμενο και σπατάλη και γι’ αυτό μόνο αξίζει επί της αρχής να το ψηφίσετε.

Τρίτον, δημιουργεί το Επενδυτικό Ταμείο με το ήμισυ της αποτίμησης των ΕΥΔΑΠ, ΕΥΑΘ, τις οποίες αφαιρέσαμε από το χαρτοφυλάκιο της ΕΕΣΥΠ. Εδώ μας κατηγορήσατε και πως δεν τις αποτιμήσαμε, λάθος, αποτιμώνται, αφού 602 εκατομμύρια ευρώ είναι η ξεκάθαρη αποτίμηση και πως κακώς τις αποτιμούμε και δίνουμε χρήματα στην ΕΕΣΥΠ. Θα έπρεπε να τις πάρουμε δωρεάν. Λάθος και αυτό, καθώς ο ΣΥΡΙΖΑ φρόντισε να είναι ενέχυρο στους δανειστές η περιουσία αυτή και συνεπώς δεν μπορεί να αφαιρεθεί χωρίς να αντικατασταθεί.

Βέβαια, φτάσαμε να ακούμε από τον κ. Γερουλάνο πως θα έπρεπε να δίναμε και τα 602 εκατομμύρια ευρώ στους δανειστές, να μην κρατήσουμε τα 301 εκατομμύρια και τα 602 εκατομμύρια ευρώ, Υπουργέ, να πάνε στην αποπληρωμή του χρέους.

**ΠΑΥΛΟΣ ΓΕΡΟΥΛΑΝΟΣ:** Τα 300 εκατομμύρια είπα και μην με παραφράζετε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Μα, τα 300 εκατομμύρια τα δίνουμε ήδη, κύριε Γερουλάνε, άρα, αν δώσουμε και τα άλλα 300 εκατομμύρια, είναι τα 600 εκατομμύρια ευρώ.

**ΠΑΥΛΟΣ ΓΕΡΟΥΛΑΝΟΣ:** Αυτά που δεν πήρατε ποτέ!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν χανόμαστε, τα 300 εκατομμύρια τα δίνουμε ήδη στην αποπληρωμή του χρέους. Εσείς λέτε να προσθέσουμε ακόμα και θα γίνουν 600 εκατομμύρια ευρώ.

**ΠΑΥΛΟΣ ΓΕΡΟΥΛΑΝΟΣ:** Εντάξει, εντάξει, συνεχίστε.

**ΠΡΟΕΔΡΕΥΩΝ (Ιωάννης Πλακιωτάκης):** Μην κάνετε διάλογο, παρακαλώ!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Αντί, λοιπόν, να πάνε στην ανάπτυξη αυτά τα 301 εκατομμύρια ευρώ και στη δημιουργία θέσεων εργασίας και πλούτου για τους Έλληνες, να πάνε στους δανειστές. Αυτή είναι η θέση προφανώς του ΠΑΣΟΚ.

Θα το ψηφίσετε; Ή θέλετε να αποπληρώσουμε μόνο τους δανειστές και να μην έχουμε ανάπτυξη για τους Έλληνες πολίτες και δουλειές και να ζούμε μόνιμα στη μιζέρια, να κάνουμε την πολιτική που υλοποίησε ο ΣΥΡΙΖΑ, όταν ήταν κυβέρνηση δηλαδή; Και γι’ αυτό θα έπρεπε να το ψηφίσετε αυτό το νομοσχέδιο επί της αρχής.

Τέλος, δίνει ευελιξία -και κλείνω με αυτό, κύριε Πρόεδρε- στις προμήθειες, προσλήψεις και εν γένει στον κανονισμό λειτουργίας των θυγατρικών μακριά από μοντέλα συνδιοίκησης με τον συνδικαλισμό.

Εδώ μπορώ να καταλάβω τις διαφωνίες μας. Για εσάς το δημόσιο υπάρχει χάριν των υπαλλήλων. Για εμάς υπάρχει χάριν των πολιτών. Εδώ δίνεται η σκληρή ιδεολογική μάχη μας. Καταλαβαίνω, λοιπόν, πως αυτό το σημείο δεν θα το ψηφίσετε, γιατί δεν σας επιτρέπει η κοσμοθεωρία σας.

Περιέγραψα εξάλλου τις τρεις πολιτικές θέσεις που μπορεί κάποιος να πάρει σε σχέση με το θέμα: Οι νεοφιλελεύθεροι παίρνουν τη θέση της πώλησης των περιουσιακών στοιχείων πλήρως, γιατί η επαφή τους με το δημόσιο τα κάνει αναποτελεσματικά και η οικονομία χάνει. Δεν την ασπαζόμαστε. Οι αριστεροί πιστεύουν πως μόνο με δημόσιους υπαλλήλους και σφιχτό πολιτικό εναγκαλισμό υπηρετείται το δημόσιο συμφέρον. Αυτή τη θέση ασπάζεστε και εμείς δεν συμφωνούμε. Και υπάρχει και η θέση του φιλελεύθερου παρεμβατισμού την οποία φέρνουμε προς ψήφιση. Το δημόσιο έχει λόγο σε θέματα στρατηγικής και όχι στην καθημερινή λειτουργία. Αυτή η άποψη είναι μια κεντρώα, φιλελεύθερη άποψη που για μας είναι η σωστή και η οποία -επιτρέψτε μου, κύριε Υπουργέ- επιβάλλει την αυξημένη λογοδοσία.

Περιμένω προσωπικά τουλάχιστον το Κεφάλαιο 5 του προϋπολογισμού, στο οποίο αναφέρεται όλη η δημόσια περιουσία, να είναι πολύ πιο αναλυτικό με αποτιμήσεις της περιουσίας της ΕΕΣΥΠ, ώστε κάθε Έλληνας πολίτης να βλέπει την πρόοδο που συντελείται στο όνομά του. Έχει χρόνο η ΕΕΣΥΠ να το κάνει όταν κατατεθεί ο προϋπολογισμός.

Κυρίες και κύριοι συνάδελφοι, η ψήφος μας σήμερα μετράει. Η χώρα προχωράει άλλο ένα βήμα στον πολυδύναμο εκσυγχρονισμό της. Εμείς είμαστε πλάι της να τη βοηθήσουμε. Περιμένει ο λαός να ακούσει πού βρίσκεστε εσείς.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Θεοχάρη.

Θα δώσω τώρα τον λόγο στον εισηγητή του ΣΥΡΙΖΑ κ. Γεώργιο Γαβρήλο.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κύριοι συνάδελφοι, συζητάμε σήμερα ένα νομοσχέδιο για την προοπτική της οικονομίας και της ανάπτυξης αυτής της χώρας. Το κάνουμε την επαύριο μιας θλιβερής ημέρας για την ελληνική δικαιοσύνη και μιας μαύρης σελίδας στην υπόθεση της δημοκρατίας και του κράτους δικαίου της χώρας: Μία ανακοίνωση της Εισαγγελίας του Αρείου Πάγου που έρχεται να μας πει μετά την αρχειοθέτηση του μεγάλου σκανδάλου της «SIEMENS», ενός παγκοσμίου, διεθνούς σκανδάλου, μετά την αρχειοθέτηση του σκανδάλου της «NOVARTIS», ενός αναγνωρισμένου σκανδάλου από όλη την υφήλιο, ότι και το σκάνδαλο των υποκλοπών δεν υπάρχει, χωρίς να κάνει την οποιαδήποτε προσπάθεια να διαλευκάνει αυτή την υπόθεση, που ακόμη και ο κ. Μητσοτάκης ζητώντας συγγνώμη από τον Πρόεδρο της Ελάσσονος Αντιπολίτευσης και παρακολουθούμενο κ. Ανδρουλάκη απέπεμψε τον Διευθυντή του Γραφείου του κ. Δημητριάδη, απέπεμψε τον Επικεφαλής στην Εθνική Υπηρεσία Πληροφοριών κ. Κοντολέοντα. Και ασφαλώς, ήρθε ο έλεγχος και της δημοσιογραφίας και όσων ασχολήθηκαν με την υπόθεση να πιστοποιήσουν ότι είκοσι οκτώ αξιωματούχοι του κράτους παρακολουθούνταν την ίδια στιγμή και από την ΕΥΠ, στην οποία επικεφαλής και την εποπτεία της έχει ο κ. Μητσοτάκης και από το «Predator», αυτό το παράνομο λογισμικό που η Κυβέρνηση της Νέας Δημοκρατίας μέσω του Υπουργείου Εξωτερικών έδωσε άδεια να πωληθεί, να εξαχθεί και σε άλλες χώρες.

Και γι’ αυτά τα σημαντικά ζητήματα που έπρεπε να διαλευκάνει ο Άρειος Πάγος έρχεται η κ. Αδειλίνη να μας πει ότι η υπόθεση αρχειοθετείται. Ασφαλώς μπροστά μας έχουμε και τη μεγάλη υπόθεση των Τεμπών που έχει αναστατώσει ολόκληρη την ελληνική κοινωνία και έχει ταρακουνήσει την εμπιστοσύνη του ελληνικού λαού προς όλους τους θεσμούς. Αυτό δεν αφορά μόνο τον θεσμό της Δικαιοσύνης, αλλά και του πολιτικού συστήματος γενικότερα. Το αποτέλεσμα το είδαμε στις πρόσφατες ευρωπαϊκές εκλογές στις οποίες είχαμε μία τεράστια για τα δεδομένα της χώρας μας αποχή και μία ψήφο σε λαϊκίστικα και ακροδεξιά κόμματα, κάτι που αποτελεί καμπανάκι για τους θεσμούς της Δημοκρατίας και κυρίως για μας τα κόμματα, για τη Νέα Δημοκρατία, τον ΣΥΡΙΖΑ και το ΠΑΣΟΚ που έχουμε κυβερνήσει αυτή τη χώρα.

Να είστε βέβαιοι ότι το σκάνδαλο της μη διαλεύκανσης της υπόθεσης των υποκλοπών δεν θα μείνει έτσι. Ο ΣΥΡΙΖΑ θα το επαναφέρει, γιατί υπάρχουν στοιχεία τα οποία θα φέρνουμε στο φως της δημοσιότητας κάθε μέρα και θα υποχρεωθούν όλοι οι θεσμοί να απαντήσουν και να βρεθούν προ των ευθυνών τους σε αυτή την μεγάλη υπόθεση που ασφαλώς δημιουργεί πρόβλημα και στην εικόνα της χώρας. Μας παρακολουθούν και τα ευρωπαϊκά μέσα ενημέρωσης και οι θεσμοί της Ευρωπαϊκής Ένωσης και κρινόμαστε καθημερινά για την ποιότητα της δημοκρατίας σε αυτή τη χώρα.

Έρχομαι τώρα στο νομοσχέδιο που συζητούμε σήμερα, κυρίες και κύριοι συνάδελφοι. Μπροστά μας έχουμε ένα ακόμα νομοσχέδιο που εκφράζει τις πραγματικές πολιτικές προθέσεις της Κυβέρνησης, της Κυβέρνησης Μητσοτάκη που από την πρώτη μέρα ανάληψης της εξουσίας το 2019 βλέπει τις δημόσιες δομές της χώρας ως λάφυρο. Σε κάθε κλάδο εφαρμόζει και χαράσσει αναπτυξιακή πολιτική, σύμφωνα με τα συμφέροντα των ισχυρών και «ημετέρων» φίλων της και ασφαλώς με ένα πλέγμα δημόσιων πολιτικών που απορρυθμίζουν τις εργασιακές σχέσεις, υποβαθμίζουν τον ρόλο του πρωτογενή τομέα, τον ρόλο της υγιούς επιχειρηματικότητας στη χώρα και ασφαλώς στηρίζονται σε επικοινωνιακές και μόνο παρεμβάσεις στον χώρο της οικονομίας. Σας θυμίζω τις επενδύσεις τάχα της «CISCO», η οποία σηκώθηκε και έφυγε και άφησε απλήρωτο και το ελληνικό δημόσιο και ενοίκια στη Θεσσαλονίκη.

Δεν υπάρχει καμμία μέριμνα από την Κυβέρνηση της Νέας Δημοκρατίας για να στηρίξει τον πρωτογενή τομέα, να στηρίξει τη μικρή επιχειρηματικότητα, να στηρίξει τους ελεύθερους επαγγελματίες της χώρας, με αποτέλεσμα η οικονομία να στηρίζεται σε πήλινα πόδια, ένα δημόσιο χρέος να αυξάνεται σε απόλυτους αριθμούς, ένα ιδιωτικό χρέος να έχει πνίξει νοικοκυριά και μικρές επιχειρήσεις, ένα ισοζύγιο τρεχουσών συναλλαγών να βρίσκεται στη χειρότερη κατάσταση όλων των εποχών και μία ανάπτυξη να στηρίζεται στα real estate και στα funds που πήραν τα κόκκινα δάνεια από τις τέσσερις συστημικές τράπεζες της χώρας. Δεν υπάρχει καμμία μέριμνα για τη στήριξη της παραγωγικής δραστηριότητας και για την προοπτική αυτής της χώρας.

Αυτή είναι η κατάσταση που διαμορφώνεται στην ελληνική οικονομία. Και επειδή ο εισηγητής της Νέας Δημοκρατίας μας μίλησε για το όφελος του ελληνικού δημοσίου και από την εκποίηση των μετοχών των τραπεζών και των άλλων εταιρειών «ΕΛΠΕ» κ.λπ., σας ρωτάμε αν έχετε να απαντήσετε κάτι για τα 40 δισεκατομμύρια που έχασε το ελληνικό δημόσιο από την εκποίηση των μετοχών των τεσσάρων συστημικών τραπεζών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Αφού τα εξέθεσα ένα-ένα.

**ΓΕΩΡΓΙΟΣ ΓΑΒΡΗΛΟΣ:** Καμία απάντηση δεν δώσατε, κύριε Θεοχάρη.

Ας δούμε, λοιπόν, τι περιλαμβάνει αυτό το νομοσχέδιο στο πνεύμα αυτής της πολιτικής που εξαγγέλλετε και υπηρετείτε με όλες τις νομοθετικές παρεμβάσεις τα τελευταία χρόνια: τη συγχώνευση του ΤΑΙΠΕΔ και του Ταμείου Χρηματοπιστωτικής Σταθερότητας με το Υπερταμείο δίνοντας ως επιχείρημα την ανάγκη εξευρωπαϊσμού του ταμείου. Βέβαια, σε κανένα στάδιο της συζήτησης στις επιτροπές δεν μας έπεισε το Υπουργείο για τον πραγματικό σκοπό αυτών των ενεργειών, ενώ το κάνει και χωρίς να φέρνει καμμία έκθεση αποτίμησης τόσο του Ταμείου Χρηματοπιστωτικής Σταθερότητας όσο και του ΤΑΙΠΕΔ, για να ξέρουμε με ποια οικονομικά στοιχεία εισέρχονται σε αυτό το Υπερταμείο.

Επίσης, τι θα γίνει με μία σειρά μεγάλων στρατηγικών έργων υποδομής που είχε αναλάβει να τα ωριμάσει πριν τρία χρόνια η Μονάδα Συμβάσεων Στρατηγικής Σημασίας και τα οποία μένουν ακόμη στα χαρτιά, όπως είναι η αξιοποίηση της έκτασης του σημερινού αεροδρομίου «Νικόλαος Καζαντζάκης» στο Ηράκλειο, η μεταφορά των Φυλακών Κορυδαλλού στο νέο κτήριο, έργα για λογαριασμό του Υπουργείου Αγροτικής Ανάπτυξης, ο διαγωνισμός για το νέο κυβερνητικό πάρκο στις εγκαταστάσεις ΠΥΡΚΑΛ στον Υμηττό και άλλα; Δεν ξέρουμε, ενώ η Κυβέρνηση δεν μας έχει δώσει κανέναν οδικό χάρτη για το πού βρισκόμαστε σε σχέση με αυτά τα έργα, όπως για τη δημιουργία επενδυτικού ταμείου με προίκα την ΕΥΔΑΠ και την ΕΥΑΘ φεσώνοντας το ελληνικό δημόσιο με 300 εκατομμύρια ευρώ.

Στο σημείο αυτό θα θέλαμε να τονίσουμε ότι το ελληνικό δημόσιο εξαναγκάζεται να πληρώσει και να λάβει πίσω τις εταιρείες ύδρευσης που είχε παραχωρήσει πριν λίγο καιρό δωρεάν, ακόμη και μετά τις αποφάσεις του Συμβουλίου της Επικρατείας που κάνουν λόγο για την ανάγκη να παραμείνει το νερό δημόσιο αγαθό για τη χώρα μας και όχι ένα εμπορικό προϊόν.

Η περαιτέρω απορρύθμιση των εργασιακών σχέσεων για όσους εργάζονται στους φορείς που συγχωνεύονται είναι ένα μεγάλο κεφάλαιο αυτού του σχεδίου νόμου. Θεσπίζεται ένα ξεχωριστό και ανεξέλεγκτο διευθυντικό δικαίωμα, όπου τα golden boys θα έχουν δικαίωμα να πηγαινοέρχονται σε θέσεις διευθυντών από τον ιδιωτικό στον δημόσιο τομέα, ενώ θα παίρνουν παχυλούς μισθούς, δεν θα λαμβάνουν υπ’ όψιν το νομικό πλαίσιο για τις προμήθειες και τις απευθείας αναθέσεις, δεν θα λογοδοτούν πουθενά και δεν θα χρειάζονται αντικειμενικά κριτήρια για την πρόσληψή τους.

Ταυτόχρονα, όμως, όλοι οι εργαζόμενοι στις ΔΕΚΟ και στους φορείς αυτούς θα εργάζονται με κατηργημένους κανονισμούς προσωπικού, με κατηργημένες ουσιαστικά συλλογικές συμβάσεις εργασίας, με στημένες προσλήψεις και συμβάσεις, με ευέλικτες και όχι σταθερές συνθήκες εργασίας και με συνεχείς μετακινήσεις χώρου και έργου εργασίας, όπως προβλέπει το σχέδιο νόμου, χωρίς να αναγνωρίζεται η προϋπηρεσία τους και χωρίς να έχουν πια ουσιαστικά συλλογικές συμβάσεις εργασίας.

Έτσι, από τη μία θα έχουμε ευελιξία στις αμοιβές των στελεχών και των υπόλοιπων φορέων εκτός γενικής Κυβέρνησης, ενώ στις ΔΕΚΟ, όπως είναι οι δημόσιες συγκοινωνίες, οι αμοιβές θα δίνονται σύμφωνα με το πρότυπο του ΕΦΚΑ. Περιορίζεται ο ουσιαστικός έλεγχος του ΑΣΕΠ και των ανεξάρτητων πειθαρχικών συμβουλίων, ενώ οι εσωτερικοί κανονισμοί συστήνονται χωρίς τη συμμετοχή των σωματείων εργαζομένων.

Η Κυβέρνηση επιχειρεί για μία ακόμη φορά να χρησιμοποιήσει αυτούς τους φορείς που εντάσσονται στο Υπερταμείο ως έναν πελατειακό μηχανισμό ενόψει εκλογών και αναπαραγωγής της εξουσίας της. Οπότε, αυτό που θα έχουμε θα είναι εργαζόμενους με μπλοκάκια, εργαζόμενους ορισμένου χρόνου που θα ξεπερνούν τους εργαζόμενους που έχουν σχέση εξαρτημένης εργασίας αορίστου χρόνου με αβεβαιότητα και ανασφάλεια στην εργασία τους. Αυτό είναι το μοντέλο που επιθυμεί η Νέα Δημοκρατία. Φυσικά η Κυβέρνηση μας λέει ότι αυτό βασίζεται στο επιτυχημένο, τάχα, εγχείρημα της ΔΕΗ.

Ας δούμε, λοιπόν, τι έχει γίνει με τη ΔΕΗ. Ας είμαστε ειλικρινείς, κυρίες και κύριοι συνάδελφοι και ας δούμε τι σημαίνει ουσιαστικά αυτό το μοντέλο της ΔΕΗ σήμερα. Αυτό που γίνεται είναι ότι παίζει βασικά έναν ρόλο στην αποεπένδυση που γίνεται και στη χώρα. Ιδιωτικοποιεί μέρος του σημαντικού δημοσίου δικτύου και από την άλλη, εξαγοράζει επιχειρήσεις και εταιρείες αβέβαιης προοπτικής και αξίας για τη στήριξη της οικονομίας και του ΑΕΠ της χώρας. Την ίδια ώρα, οι εργαζόμενοι απασχολούνται με μπλοκάκια μέσω εργολαβικών εταιρειών με συμβάσεις ορισμένου χρόνου.

Και ενώ γίνονται όλα αυτά, κανένας δεν προστατεύει τον Έλληνα πολίτη από τις υπέρογκες αυξήσεις της ενέργειας. Καίτοι η ενέργεια στην Ελλάδα παράγεται από τις ΑΠΕ, εμείς πληρώνουμε ένα από τα πιο ακριβά ρεύματα στην Ευρώπη.

Δεν επιτελεί, συνεπώς, κανέναν κοινωνικό ρόλο, όπως έχει διαμορφωθεί το μοντέλο της ΔΕΗ σήμερα και η Κυβέρνηση μιλά για επιτυχημένο εγχείρημα και είναι ευχαριστημένη με αυτό. Το θεωρεί, μάλιστα θετικό, παράδειγμα λειτουργίας που θα πρέπει να ακολουθήσουν και άλλοι οργανισμοί της χώρας, την ίδια στιγμή που ο Έλληνας καταναλωτής, ο Έλληνας επαγγελματίας, στενάζει υπό τις αυξημένες τιμές της ενέργειας και που η Νέα Δημοκρατία με πασαλείμματα και κάτω από την κατακραυγή του κόσμου προσπαθεί σήμερα να δώσει -τάχα- μια ανάσα με επιδοτήσεις, που δεν μας έχει πει τελικά, αν θα εγκριθούν από την Ευρωπαϊκή Επιτροπή και ασφαλώς δεν μας έχει πει μέχρι σήμερα, πώς γίνεται στην Ελλάδα -πέρα από τα καρτέλ των τροφίμων που έχουν δημιουργηθεί με ευθύνη της ή των κακών πρακτικών που ακολουθούν οι τράπεζές μας των υπερκερδών των διυλιστηρίων- οι πάροχοι ενέργειας να έχουν αυτά τα υπερκέρδη και γιατί δεν φορολογούνται αυτά τα υπερκέρδη και πώς ο Έλληνας καταναλωτής την προηγούμενη εβδομάδα πλήρωνε μέση τιμή MWh 219 ευρώ, όταν στη Φιλανδία ήταν 10 ευρώ και στη Σουηδία ήταν 20 ευρώ η μέση τιμής της MWh. Αυτά είναι τα ερωτήματα που απευθύνουμε και ο ΣΥΡΙΖΑ - Προοδευτική Συμμαχία και ο ελληνικός λαός στην ελληνική Κυβέρνηση.

Ο ΣΥΡΙΖΑ - Προοδευτική Συμμαχία είναι ξεκάθαρο ότι έχει μία συγκεκριμένη ολοκληρωμένη πρόταση και για την αντιμετώπιση της τιμής της ενέργειας και αυτό που συμβαίνει, το πάρτι που γίνεται τα τελευταία χρόνια από το 2021 και μετά, με ευθύνη της ελληνικής Κυβέρνησης: Πλαφόν τώρα στη χονδρική, φορολόγηση των υπερκέρδη των παρόχων ενέργειας, έλεγχοι για την αισχροκέρδεια στην αγορά, ισχυρός δημόσιος πυλώνας ενέργειας, όχι σε αυτό που συμβαίνει και δεν είναι τίποτα άλλο από ένα πλιάτσικο της Κυβέρνησης και των φίλων του κ. Μητσοτάκη, τόσο στο χώρο της ενέργειας όσο και στα υπόλοιπα καρτέλ που προανέφερα, που δημιουργήθηκαν με ευθύνη της Κυβέρνησης Μητσοτάκη στη χώρα.

Όχι άλλη φτωχοποίηση του ελληνικού λαού εις βάρους του κέρδους των ισχυρών συμφερόντων και των καλών αμειβόμενων παιδιών της Νέας Δημοκρατίας. Όχι άλλες προμήθειες τύπου Πάτση στα ΕΛΤΑ. Ένα μεγάλο κεφάλαιο σε αυτό το νομοσχέδιο είναι η υπόθεση των προμηθειών. Γίνεται ακόμη πιο ανεξέλεγκτη αυτή η κατάσταση που έχει δημιουργηθεί τα τελευταία χρόνια με τις προμήθειες και με τα φαινόμενα αδιαφάνειας, αλλά και τα σκάνδαλα που αναδείξαμε εδώ στην υπόθεση, πρώτα απ’ όλα, Πάτση στα ΕΛΤΑ, αλλά και άλλα, όπως αναδείχθηκαν από τον κοινοβουλευτικό μας έλεγχο τα τελευταία χρόνια, σε σχέση με τη διασπάθιση δημόσιου χρήματος.

Όχι άλλη αποδιοργάνωση των εργασιακών σχέσεων. Ήρθε και η Επιστημονική Έκθεση της Βουλής και θέτει έντονο προβληματισμό και για το άρθρο 26, που αφορά τις συλλογικές συμβάσεις εργασίας στα εργασιακά και ασφαλώς για τις προμήθειες τα άρθρα 31, 32. Να τις λάβετε υπ’ όψιν σας, κύριε Υπουργέ, να τις λάβετε υπ’ όψιν σας! Και θέλουμε να επισημάνουμε και άλλα άρθρα που φαίνεται εδώ ότι δεν υπάρχει διαφάνεια. Το άρθρο 38 του παρόντος νομοσχεδίου έρχεται να εξοφλήσει -τάχα- οφειλές των ετών 2008 - 2009 του ΕΟΤ. Αν είναι δυνατόν! Μετά από τόσα χρόνια έρχεται το ελληνικό δημόσιο με μία διάταξη και λέει ότι θα πληρωθούν τιμολόγια του 2008 - 2009, ή όποια οφειλή υπάρχει του ΕΟΤ είτε τιμολόγια είτε έχει παραλάβει τα έργα. Τι είναι αυτό; Αλήθεια, τι είναι αυτό; Έχετε να πείτε κάτι για το άρθρο 38 του παρόντος νομοσχεδίου;

Κλείνω, κυρίες και κύριοι συνάδελφοι, η Νέα Δημοκρατία έχει ένα συγκεκριμένο σχέδιο. Δεν είναι μόνο η ιδεολογική βάση της που είπε ο κ. Θεοχάρης και αφορά στις αποκρατικοποιήσεις και το λιγότερο κράτος που επικαλούνται. Μέσα από τις αποκρατικοποιήσεις, γίνεται ένα πάρτι «ημετέρων» ισχυρών συμφερόντων, χωρίς διαύγεια, χωρίς να ξέρει ο Έλληνας πολίτης γιατί το ελληνικό δημόσιο ζημιώνεται και από την εκποίηση, όπως είπαμε νωρίτερα, των μετοχών και της δημόσιας ακίνητης περιουσίας του.

Είμαστε οι θεματοφύλακες του δημόσιου συμφέροντος. Αυτό που συμβαίνει τα τελευταία πέντε χρόνια, ξεκινώντας από τη ΔΕΗ, συνεχίζοντας με τις τράπεζες και με άλλες εταιρίες του ελληνικού δημοσίου και πλούτου του ελληνικού δημοσίου, δεν έχει ξαναγίνει στη χώρα. Και το κάνετε απροκάλυπτα, όταν ακόμη και οι αποφάσεις του Συμβουλίου της Επικρατείας σας βάζουν φρένο στις προθέσεις σας και σας λένε «υπάρχουν κόκκινες γραμμές, είναι τα δημόσια αγαθά, είναι το νερό και μην αγγίζετε το δημόσιο αγαθό αυτό, το νερό». Καμία αποκρατικοποίηση! Καμία σκέψη για ιδιωτικοποίηση! Ή οι μεταφορές, που επίσης, είναι δημόσιο αγαθό και αυξάνουν τα κόμιστρα, η όποια αποκρατικοποίηση ή ιδιωτικοποίηση, εις βάρος του μέσου Έλληνα πολίτη.

Όλες αυτές τις πολιτικές, που αντιμετωπίζουμε, εδώ, στο ελληνικό Κοινοβούλιο, θα τις αντιμετωπίσουμε έξω, ο ΣΥΡΙΖΑ - Προοδευτική Συμμαχία μαζί με τον ελληνικό λαό. Και να είστε σίγουροι, κύριοι συνάδελφοι, ότι αυτό που έπαθε η Νέα Δημοκρατία στις ευρωεκλογές του 2024, δεν θα είναι τίποτα σε σχέση με αυτό που θα πάθει -με την οργή που διαμορφώνεται στην ελληνική κοινωνία, την κοινωνική αντιπολίτευση που διαμορφώνεται στην ελληνική κοινωνία, με έναν ΣΥΡΙΖΑ - Προοδευτική Συμμαχία, που θα είναι έτοιμος να εκφράσει πολιτικά αυτή την αντιπολίτευση- στις εκλογές του 2027. Γιατί έχετε γυρίσει την πλάτη στον ελληνικό λαό και πολιτεύεστε με μια αλαζονεία ερήμην του ελληνικού λαού.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Γαβρήλο.

Παρακαλώ, να κλείσει το ηλεκτρονικό σύστημα.

Θα δώσω τώρα τον λόγο στον ειδικό αγορητή από το ΠΑΣΟΚ, τον κ. Παύλο Γερουλάνο.

**ΠΑΥΛΟΣ ΓΕΡΟΥΛΑΝΟΣ:** Κυρίες και κύριοι συνάδελφοι, το Υπερταμείο είναι για την Ελλάδα ό,τι είναι η «γαϊδουροκεφαλή» στο Παραμύθι «Χωρίς Όνομα» της Πηνελόπης Δέλτα. Σύμβολο ντροπής για το πολιτικό σύστημα, έκπτωση εθνικής κυριαρχίας για τη χώρα, απόλυτα αναποτελεσματικό να υπηρετήσει τον σκοπό, για τον οποίο μπήκε εκεί που μπήκε.

Γι’ αυτό, με αίσθημα ευθύνης και πατριωτισμού, χωρίς καμία πρόθεση λαϊκισμού, σας λέω, κύριε Υπουργέ: Κλείστε τώρα το Υπερταμείο! Υιοθετείστε την πρόταση του ΠΑΣΟΚ, που σας ανέπτυξα ήδη δύο φορές στις επιτροπές. Διαπραγματευτείτε τώρα με τους θεσμούς και επιστρέψτε την ελληνική δημόσια περιουσία εκεί που ανήκει: Στο κράτος και τις τοπικές κοινωνίες.

Διότι, μπορεί να λέτε ότι έφυγε το βέτο, αλλά οι θεσμοί παραμένουν ο αποφασιστικός παράγοντας, που μπορεί να σταματήσει εθνικά συμφέρουσες αποφάσεις. Τώρα -και μόνο τώρα- έχουμε την ευκαιρία να το πετύχουμε. Είναι εθνικά κρίσιμο και οικονομικά καίριο και καλώ όλα τα κόμματα να στηρίξουν μία πρωτοβουλία του Πρωθυπουργού για αναδιαπραγμάτευση, αν την τολμήσει για το καλό της πατρίδας.

Η δέσμευση της δημόσιας περιουσίας του ελληνικού λαού δεν μπορούσε ποτέ -και δεν μπορεί πια- να θεωρείται ευθύνη μόνο ενός κόμματος. Είναι ευθύνη όλων των κομμάτων, εκείνων που διαχειρίστηκαν τη διακυβέρνηση της χώρας, συγκέντρωσαν και εκμεταλλεύτηκαν την εξουσία και την περιουσία του στα δικά τους χέρια, έκαναν λάθη και διαχειρίζονται τα μνημόνια.

Όποια ή όποιος πολιτικός είχε θέση ευθύνης, πριν και κατά τη διάρκεια της κρίσης, πριν ή κατά τη διάρκεια της δέσμευσης, προσπαθεί να αποποιηθεί ευθύνες, θα αντιμετωπίσει τη χλεύη του ελληνικού λαού! Και θα εξηγήσω τους λόγους, γιατί πρέπει αυτή η διαπραγμάτευση να γίνει τώρα και όχι σε ογδόντα εννέα χρόνια.

Πρώτος λόγος: Ήταν λάθος το Υπερταμείο να δημιουργηθεί, όταν δημιουργήθηκε. Θυμίζω, η δέσμευση της εθνικής περιουσίας ήταν αποτέλεσμα καταστροφικής διαπραγμάτευσης του 2015, στο πλαίσιο της Συμφωνίας με τους ευρωπαίους δανειστές, για δάνεια ύψους 86 δισεκατομμύρια, στο Γ΄ Μνημόνιο.

Διαπραγμάτευση που πανικόβαλε τα γεράκια του χρέους κυρίως σε χώρες όπως είναι η Γερμανία και η Ολλανδία, ενώ έχουν και εκείνοι δεχθεί ότι η αντιμετώπιση της Ελλάδας εκείνη την εποχή πρέπει να τους κάνει να ντρέπονται, όσο πρέπει να ντρέπονται οι κυβερνήσεις που άφησαν το χρέος ανέλεγκτο.

Σας θυμίζω την πρόσφατη δήλωση της κ. Μέρκελ: «Ήταν υπερβολική η επιβάρυνση για τους ανθρώπους της Ελλάδας και απαίτησα πολλά από τους Έλληνες». Η πραγματικότητα είναι ότι η δέσμευση της ελληνικής δημόσιας περιουσίας έγινε καθαρά για λόγους επικοινωνιακούς. Έγινε όχι για το καλό της Ευρώπης, προφανώς όχι για το καλό της Ελλάδας, αλλά για το καλό εφήμερων κυβερνήσεων που είχαν πείσει τους ψηφοφόρους τους ότι η Ελλάδα είναι το «μαύρο πρόβατο», ενώ δεν ήταν το μόνο, και ότι οι Έλληνες είναι τεμπέληδες, κάτι που ευτυχώς μετά από τόσα χρόνια έχει πια φύγει από την ευρωπαϊκή συνείδηση, ενώ το πρόβλημα ήταν και δυστυχώς παραμένει και από τη δική σας διακυβέρνηση η λειτουργία των θεσμών στη χώρα και η έλλειψη ελέγχου στην εξουσία.

Δεύτερος λόγος να κλείσει το Υπερταμείο και να υιοθετήσετε την πρόταση του ΠΑΣΟΚ. Έχουν αλλάξει δραματικά οι συνθήκες από τότε μέχρι σήμερα. Μια σειρά απανωτών κρίσεων έχει αλλάξει τη στάση της Ευρώπης. Ο κορωνοϊός δημιούργησε ανάγκες οικονομικής επέκτασης, ο πόλεμος στην Ουκρανία και η ενεργειακή κρίση έχουν φέρει στο προσκήνιο τη συζήτηση για κοινή πολιτική στην ενέργεια και την άμυνα, άρα εκ των πραγμάτων και το χρέος και τα ευρωομόλογα είναι πλέον μέρος της δημόσιας συζήτησης. Τίποτε από αυτά δεν υπήρχε τότε.

Αν συνυπολογίσει κανείς την οικονομική καταστροφή που δημιούργησε η χρεοκοπία της χώρας την περίοδο 2007 - 2009 και τι έχει υποστεί ο ελληνικός λαός από τις απανωτές κρίσεις, μπορεί εύκολα να καταλάβει κανείς γιατί η απώλεια εθνικής κυριαρχίας δεν είναι λύση σε τέτοια προβλήματα. Και αν προσθέσει κανείς ότι δύο ελληνικές κυβερνήσεις, αρκετές ευρωπαϊκές και σε έναν βαθμό οι αγορές έχουν αποδεχθεί την αρχή ότι έχουμε βγει από τα μνημόνια, τότε συμπληρώνεται -με τεράστιες θυσίες του ελληνικού λαού παρεμπιπτόντως- από όλη την εικόνα ότι δεν έχει καμμία σχέση η εποχή σήμερα με το 2016.

Τρίτος λόγος είναι διότι το Υπερταμείο διατηρεί ζωντανή σε κρίσιμη οικονομικά περίοδο για την κοινωνία μια λανθασμένη πολιτική εκποίησης περιουσίας, αντί να φέρει πραγματική αξιοποίηση ακόμη και σωστές αποκρατικοποιήσεις που θα δημιουργούσαν πλούτο στην κοινωνία και ανταγωνισμό στην οικονομία.

Πριν τα μνημόνιά τους και κατά τη διάρκειά τους, οι ελληνικές κυβερνήσεις έκαναν αποκρατικοποιήσεις λέγοντας στον κόσμο ότι είναι κακά τα κρατικά μονοπώλια. Ο πραγματικός λόγος όμως ήταν -και εδώ κάνω και αυτοκριτική στο ΠΑΣΟΚ- για να γεμίσουν τα ταμεία. Τι κάναμε και κάνατε και έκαναν όλες οι κυβερνήσεις για να μεγιστοποιήσουν τις εισροές στα ταμεία; Αντί να δημιουργήσουν ανταγωνισμό που θα είχε θετικές προεκτάσεις στην κοινωνία, πουλούσαν δημόσια περιουσία προστατεύοντας τους επενδυτές από ανταγωνισμό, πράγμα που κάνετε και εσείς τώρα, είτε άμεσα είτε έμμεσα.

Παράδειγμα τέτοιας περίπτωσης είναι η πρώτη διαπραγμάτευση για το αεροδρόμιο της Αθήνας. Για να πουληθεί καλά, δεσμεύτηκε το κράτος να παραιτηθεί του δικαιώματός του να κάνει άλλο αεροδρόμιο στην Αττική, με αποτέλεσμα το «Ελευθέριος Βενιζέλος» να είναι το δεύτερο ακριβότερο αεροδρόμιο στην Ευρώπη για χρόνια, η Ελλάδα να χάσει το hub των Βαλκανίων από την Τουρκία και να μην έρθουν για πολλά χρόνια εταιρείες χαμηλού κόστους στην Αθήνα, με ό,τι αυτό συνεπάγεται για τον τουρισμό της Αθήνας που για χρόνια έμεινε η μαύρη τρύπα του ελληνικού τουρισμού.

Αποκρατικοποιήσεις που, αντί να γίνονται για μεγαλύτερο ανταγωνισμό, γίνονται για να γεμίσουν τα ταμεία -και αυτός ακριβώς είναι ο λόγος του Υπερταμείου σήμερα-, δημιουργούν ιδιωτικά μονοπώλια και ολιγοπώλια. Και αν είναι κάτι στο οποίο μπορούν να συμφωνήσουμε αριστεροί και δεξιοί μέσα σε αυτό το Κοινοβούλιο είναι ότι αν υπάρχει κάτι χειρότερο από κρατικά μονοπώλια, αυτό είναι τα ιδιωτικά. Αν δεν πιστεύετε εμένα, ρωτήστε οικονομολόγους που εμπιστεύεστε ή ρωτήστε την Ελληνίδα και τον Έλληνα που βιώνουν την αισχροκέρδεια των ολιγοπωλίων κάθε μέρα στο πετσί τους.

Τέταρτος λόγος να κλείσει το Υπερταμείο και να υιοθετήσετε την πρόταση του ΠΑΣΟΚ: Ό,τι ήταν να κάνει το έκανε και δεν πέτυχε τίποτα παραπάνω από ό,τι μπορεί να πετύχει η σωστή διακυβέρνηση.

Το Υπερταμείο πούλησε μέσω του ΤΧΣ ό,τι είχε στις τράπεζες -νομίζω του μένει ένα 18% της Εθνικής, το οποίο, απ’ ό,τι καταλαβαίνω, θα φροντίσετε να πουληθεί άμεσα- και πούλησε επίσης τα φιλέτα του ΤΑΙΠΕΔ: ΔΕΗ, ΔΕΠΑ, λιμάνια, αεροδρόμια, την Εγνατία Οδό, την Αττική Οδό κ.λπ.. Και τώρα του έχουν μείνει περιουσιακά στοιχεία που δεν έχουν καμμία μετρήσιμη αξία. Προσοχή στη λέξη «μετρήσιμο» και μιλάω για τώρα.

Δεν είναι τυχαίο ότι αυτό το νομοσχέδιο ουσιαστικά κλείνει ΤΧΣ και ΤΑΙΠΕΔ και μένει μόνο με την ΕΤΑΔ, την οποία δεν μπορείτε να διαχειριστείτε. Πέντε χρόνια δικής σας διακυβέρνησης για να πάρετε την απόφαση να προσλάβετε συμβούλους όχι για να αξιοποιήσετε την περιουσία, αλλά για να την καταγράψετε. Δεν ξέρετε καν τι έχετε.

Δεν είναι όμως μόνο αυτό. Μια αξιολόγηση των διοικήσεων της δημόσιας περιουσίας, πράγμα που εσείς δεν κάνατε ποτέ, αφήνει πάρα πολλά ερωτηματικά για τη διαχείρισή τους. Τεράστιες αποτυχίες στη ΓΑΙΑΟΣΕ, τις αλυκές, τα ΕΛΤΑ, τις δημόσιες συγκοινωνίες. Αυτά είναι μόνο ενδεικτικά. Οι διοικήσεις των «άριστων» υποτίθεται έχουν αποδειχθεί μέτριες στην εκποίηση και κακές, εξαιρετικά κακές, στην αξιοποίηση.

Για αντιπαράθεση, θα σας θυμίσω τον ΟΤΕ του Ανδρέα Παπανδρέου και του Κώστα Σημίτη. Η εταιρεία τότε μεγαλουργούσε. Είχαμε αγοράσει δίκτυα σε όλα τα Βαλκάνια, κάτι εξαιρετικά σημαντικό για την εθνική πολιτική. Η εταιρεία δημιουργούσε κέρδη και έφερνε χρήματα στα ελληνικά ταμεία. Πείτε μου ένα περιουσιακό στοιχείο που διαχειριστήκατε αυτά τα πέντε χρόνια που έχει, έστω και κοντά, την απόδοση που είχε τότε ο ΟΤΕ. Και μην μου πείτε «Άλλες εποχές», γιατί αν τότε Οργανισμός Τηλεπικοινωνιών Ελλάδος μπορούσε να κάνει τέτοια πράγματα, φανταστείτε τι θα μπορούσε να κάνει τώρα που οι τηλεπικοινωνίες είναι το νούμερο ένα εργαλείο της σύγχρονης εποχής.

Η πραγματικότητα είναι ότι η αποτελεσματικότητα του ταμείου μπορεί να συγκριθεί ως καλύτερη από μια κακή διακυβέρνηση, αλλά όχι καλύτερη από μία καλή. Το γεγονός ότι πολλές από τις διοικήσεις που εσείς βάλατε αποδείχτηκαν χαμηλότερες των περιστάσεων σημαίνει ότι ένας ιδιώτης δεν είναι εκ προοιμίου καλύτερος ούτε για τις ταμειακές ροές του κράτους ούτε για το δημόσιο συμφέρον. Και αυτό με φέρνει στον πέμπτο λόγο.

Το Υπερταμείο δεν λειτούργησε ποτέ και δεν θα μπορέσει να λειτουργήσει ποτέ ως ουσιαστικός εμπράγματος εγγυητής εκείνου του δανείου των 86 δισεκατομμυρίων. Όπως είπα, έγινε για επικοινωνιακούς λόγους, αλλά ας δούμε αν υπάρχουν και ουσιαστικοί.

Για να λειτουργήσει ένα περιουσιακό στοιχείο ως εμπράγματη εγγύηση, θα πρέπει να πληροί μία από δύο συνθήκες: πρώτη, να διαχειρίζεται περιουσία που αξίζει ή περίπου όσο αξίζει το δάνειο που εγγυάται. Είχε ποτέ το Υπερταμείο περιουσιακά στοιχεία 86 δισεκατομμυρίων; Αν είχαν τα περιουσιακά του στοιχεία κάποτε αξία, αυτό ήταν πριν από τα μνημόνια και αν κάποια έχουν επαναποκτήσει την πραγματική τους αξία, αυτό είναι αφότου τα πουλήσατε, χωρίς να κρατήσετε συμμετοχές του ελληνικού δημοσίου που θα δικαιολογούσαν μια τέτοια συνθήκη. Άρα η πρώτη συνθήκη δεν ισχύει.

Η δεύτερη πιθανότητα για να εγγυηθούν τα περιουσιακά στοιχεία το δάνειο θα ήταν να μπορούσαν να δημιουργήσουν ταμειακές ροές αντίστοιχες του δανείου για περίπου μία δεκαετία. Τόσο δεν λένε περίπου οι τράπεζες σε αυτούς τους υπολογισμούς πίσω από τον φάκελο; Μια δεκαετία περίπου. Τα τελευταία δώδεκα χρόνια δημιούργησε τέτοιες ροές στο Υπερταμείο και δεν το πήραμε χαμπάρι; Δεν μου δώσατε εσείς καθαρή απάντηση κι εμείς είπαμε ότι το υπολογίζουμε ότι τα «φιλέτα» που πουλήσατε έφεραν δεν έφεραν στη χώρα 8,5 δισεκατομμύρια. Με διόρθωσε ο εισηγητής της Νέας Δημοκρατίας για να μου πει ότι μετά την πώληση της Αττικής και της Εγνατίας στο τέλος θα είναι 13 δισεκατομμύρια.

Άρα μέχρι σήμερα αυτό το οποίο έχουν φέρει τα μεγαλύτερα φιλέτα της δημόσιας περιουσίας είναι 15% του δανείου, το οποίο υποτίθεται εγγυάται, και άρα είναι μόνο συμβολική η εγγύηση την οποία δίνουν, όσο συμβολική είναι και η απόφασή σας να μην βγάλετε τους θεσμούς από το διοικητικό συμβούλιο και να τους δίνετε το δικαίωμα να σταματάνε εθνικά σημαντικές αποφάσεις.

Αν υπολογίσει κανείς ότι αυτά που έμειναν είναι αυτά που δεν έχουν μεγάλες θετικές ταμειακές ροές, τότε βλέπει κανείς εύκολα ότι ούτε την επόμενη δεκαετία θα λειτουργήσει η συνθήκη αυτή. Άρα το Υπερταμείο δεν θα μπορούσε ποτέ και σίγουρα δεν μπορεί στο μέλλον να λειτουργήσει ως ουσιαστικός εμπράγματος εγγυητής των δανείων.

Έκτος λόγος: Είναι ώρα να αλλάξει σκοπό. Σας έχουμε πει πολλές φορές -και προσωπικά το έχω κάνει πράξη με τα περιουσιακά στοιχεία της Εταιρείας Τουριστικών Ακινήτων- ότι πολλά από τα περιουσιακά στοιχεία που μένουν πρέπει να πάνε τώρα στις τοπικές κοινωνίες, τα μικρά σε δήμους και τα μεγάλα σε περιφέρειες. Το κάναμε το 2010. Όσα δεν είχαν αξιοποιηθεί από την ΕΤΑ, την τελευταία δεκαετία, τα δώσαμε στις τοπικές κοινωνίες και σε ελάχιστο χρόνο αξιοποιήθηκαν για να δημιουργήσουν πλούτο σε αυτές τις κοινωνίες, είτε πουλώντας τα, είτε παραχωρώντας τα, είτε ανοίγοντάς τα στο κοινό ως δημόσια αγαθά.

Σας θυμίζω κάποια στάδια που κλαιγόσασταν ότι δεν είχαν αξιοποιηθεί από τα Ολυμπιακά Ακίνητα. Τα κρατούσατε κλειστά με 2 εκατομμύρια ευρώ τον χρόνο και όταν τα ανοίξαμε και τα δώσαμε στις ομοσπονδίες κόστιζαν μόλις 700 εκατομμύρια στο κράτος. Κλειστά τη δική σας διαχείριση 2 εκατομμύρια, ανοιχτά σε μας για να τα αξιοποιεί ο Έλληνας πολίτης 700.000. Πείτε μου εσείς ποιος ξέρει να διαχειρίζεται καλύτερα τη δημόσια περιουσία για το καλό του τόπου;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αλήθεια, υπάρχει έστω και ένας Ευρωπαίος ηγέτης σήμερα που περιμένει από ένα τριώροφο στη Σπάρτη, ένα από τα πολλά ακίνητα που ανήκουν πλέον στο Υπερταμείο, ότι θα δημιουργήσει πλούτο σε εθνικό επίπεδο την επόμενη δεκαετία ή αξίζει αρκετά για να συμμετέχει ως εγγυητής για το ελληνικό δάνειο το συγκεκριμένο δάνειο; Οι γκριμάτσες σας, κύριε Υπουργέ, όταν αναφερόσασταν στο «Αχίλλειο» στην Κέρκυρα, που είναι σημαντικό περιουσιακό στοιχείο, είναι ενδεικτικές της απόγνωσής σας για το τι μπορείτε να τα κάνετε αυτά τα πράγματα, και το ξέρουμε από πρώτο χέρι. Διότι πολλά από αυτά δεσμεύονται από νόμους και κανόνες που τους δίνουν μικρή δυνατότητα ανάπτυξης και άρα πάλι δεν εκπληρώνουν τον σκοπό για τον οποίο μπήκαν εκεί που μπήκαν. Όπως είπα, τα έβαλαν εγγύηση για επικοινωνιακούς λόγους, που σήμερα έχουν πλέον παρέλθει.

Απελευθερώστε τα τώρα και δώστε τα εκεί που θα πιάσουν τόπο άμεσα, όχι σε συμβούλους, τους οποίους παίρνετε τώρα για να σας πουν σε έναν χρόνο τι έχετε, για να αρχίσετε τότε να σκέφτεστε τι θα κάνετε, για να διαπραγματευτείτε τότε με την Ευρώπη την πιθανότητα να δοθούν στις τοπικές κοινωνίες, πράγμα που θα σας μπλοκάρουν οι δύο που έχετε αφήσει στο διοικητικό συμβούλιο. Υπάρχουν και οι εισηγητές του ΠΑΣΟΚ, που θα σας παρουσιάσουν και άλλα παραδείγματα.

Ο δε έβδομος λόγος είναι ότι δεσμεύει τις επόμενες γενιές Ελλήνων για ογδόντα εννέα ακόμα συναπτά έτη χωρίς καμμία δική τους ευθύνη και άρα η αποδέσμευσή τους είναι ευθύνη όλων μας, είτε συμμετείχαμε στη δέσμευσή τους είτε όχι. Είναι θέμα κοινωνικής συνοχής και διαγενεακής δικαιοσύνης να επιστρέψει στο κράτος αυτή η περιουσία Πώς να το πω απλά, κύριε Υπουργέ; Το χρωστάμε στα παιδιά μας.

Θα μου πείτε, γιατί τώρα; Απάντηση: Αν όχι τώρα, πότε; Μια περίπτωση είναι να περιμένουμε το 2115. Αυτό σκοντάφτει σε τρία επιχειρήματα που σας ανέδειξα μόλις τώρα. Πρώτον, το οφείλουμε στις επόμενες γενιές να αποδεσμεύσουμε αυτά τα περιουσιακά στοιχεία τώρα. Δεύτερον, δεν έχει το Υπερταμείο κάτι άλλο σημαντικό να δώσει και τρίτον, δεν μπορεί να δώσει κάτι που δεν μπορεί να δώσει μια καλή διακυβέρνηση.

Άρα πολιτικά δεν πρέπει και δεν μπορούμε να περιμένουμε μέχρι το 2115, που εμείς θα έχουμε αφήσει αυτόν τον κόσμο με την ελπίδα να έχουμε συγχωρεθεί για όσα κάνουμε. Μήπως να περιμένουμε την επόμενη κυβέρνηση του 2028; Το 2028 δεν ξέρουμε ποιες θα είναι οι συνθήκες που θα επικρατούν. Αυτό που ξέρουμε όμως είναι ότι θα πλησιάζει δραματικά το 2032, όπου οι υποχρεώσεις μας για τη διαχείριση του δανείου θα αυξηθούν δραματικά.

Ποιο γεράκι της Γερμανίας ή της Ολλανδίας τότε θα συζητάει την περίπτωση απελευθέρωσης των εγγυήσεων; Ποιος θα ακούει τότε νηφάλια ότι δεν υπάρχει λόγος ύπαρξης του Υπερταμείου; Με τον τρόπο που λειτουργεί η Ευρώπη τα πράγματα προμηνύονται αρκετά δυσοίωνα για εμάς. Αν σήμερα στη Γερμανία και στη Γαλλία αποφύγαμε τα χειρότερα, τι σας λέει ότι μια εθνικιστική κυβέρνηση δεν θα αρχίσει το ίδιο τροπάριο που είχαν τότε τα γεράκια, αυτό που μέχρι και η κ. Μέρκελ μετάνιωσε; Προφανώς, αν αυτός ο κίνδυνος είναι προ των πυλών το 2028, φανταστείτε πόσο πιο αληθινός γίνεται το 2032 και το 2036. Τώρα είναι η ώρα.

Και παραμένει ένα ερώτημα: Γίνεται; Ναι, τώρα γίνεται, τώρα που ακούγονται ακόμα κάποιες προοδευτικές φωνές στην Ευρώπη, τώρα είναι η ώρα να το παλέψουμε. Τώρα που η Ελλάδα είναι μακριά από το ραντάρ των γερακιών και έχει επιστρέψει η χώρα σε μια πορεία που δεν φανταζόταν η Ευρώπη τότε με τις θυσίες του ελληνικού λαού, τώρα που ο ελληνικός τουρισμός και οι ελληνικές εξαγωγές έχουν δημιουργήσει ένα θετικό κλίμα για τη χώρα στους λαούς του Βορρά και τώρα που οι Δυτικοί επιτέλους αναγνωρίζουν τις θυσίες του ελληνικού λαού, τώρα είναι η ώρα.

Δεν υπάρχει άνθρωπος ο οποίος δεν θα αναγνώριζε ότι τέτοια διαπραγμάτευση, ακόμα και τώρα δεν είναι εύκολη υπόθεση. Αλλά τώρα έχουμε τον κόσμο που θα τη στηρίξει και πολύ περισσότερες ευρωπαϊκές κυβερνήσεις που θα ακούσουν με κατανόηση γιατί δεν πρέπει να συνεχιστεί αυτή η καταπάτηση της εθνικής μας κυριαρχίας.

Αλλά αν υπάρχει ένας λόγος ακόμα, ο τελευταίος και ίσως ο πιο σημαντικός, για τον οποίο πρέπει τώρα να γίνει εθνική υπόθεση η διαπραγμάτευση για την αποδέσμευση της περιουσίας του ελληνικού λαού είναι διότι δεν υπάρχει ποτέ κακός χρόνος να παλεύεις για την εθνική κυριαρχία. Πρέπει να το κάνεις πάντα και πρέπει να το κάνεις συνέχεια.

Αυτό ήταν η θεμελιακή αρχή κατά την ίδρυση του Πανελλήνιου Σοσιαλιστικού Κινήματος και θα έπρεπε να είναι η θεμελιακή αρχή για οποιοδήποτε κόμμα διατείνεται ότι έχει πατριωτική συνείδηση. Και το Υπερταμείο είναι το μεγάλο αγκάθι, ίσως το τελευταίο αγκάθι στο πλευρό της εθνικής μας κυριαρχίας.

Γι’ αυτό ξαναλέω, κύριε Υπουργέ, κατεβάστε τη γαϊδουροκεφαλή που μας ντροπιάζει. Ελευθερώστε τη χώρα από το βραχνά των μνημονιακών μας υποχρεώσεων και υιοθετήστε την πρόταση του ΠΑΣΟΚ για ένα ολοκληρωμένο ταμείο εθνικού πλούτου, που μπορεί να αλλάξει το παραγωγικό μοντέλο της χώρας. Ουσιαστικά και συμβολικά, τότε θα έχουμε βγει από τα μνημόνια, τότε θα έχουμε παραδώσει τη χώρα όπως τη βρήκαμε και τότε θα μπορούμε να λέμε όλοι μαζί ότι κάναμε ένα βήμα για να διορθώσουμε τα λάθη του παρελθόντος.

Δεν μπορώ να μιλήσω για όλα τα κόμματα, αλλά εμάς τουλάχιστον θα μας βρείτε στο πλευρό σας. Και γι’ αυτό καταψηφίζουμε το νομοσχέδιο και σας ενθαρρύνουμε να αλλάξετε πολιτική.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Γερουλάνο.

Θα δώσω τώρα τον λόγο στον ειδικό αγορητή από το Κομμουνιστικό Κόμμα Ελλάδας κ. Μανώλη Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι, οι εξελίξεις στη Μέση Ανατολή είναι ραγδαίες. Το δολοφονικό κράτος του Ισραήλ βάζει μπουρλότο στην περιοχή και από το Βήμα αυτό το Κομμουνιστικό Κόμμα Ελλάδας θέλει να καταγγείλει αυτή τη νέα δολοφονική επίθεση του Ισραήλ στη Βηρυτό, που σε συνδυασμό με τη δολοφονία του ηγέτη της Χαμάς στην Τεχεράνη προφανώς οδηγούν τα πράγματα σε μια απρόβλεπτη κλιμάκωση του πολέμου και γενικότερη ανάφλεξη στη Μέση Ανατολή.

Η Κυβέρνηση της Νέας Δημοκρατίας είναι βαθιά βουτηγμένη σε αυτά τα εγκλήματα, στηρίζει και παίζει έναν ρόλο αναμεταδότη της ισραηλινής προπαγάνδας σε μια εποχή όπου υπάρχει πολύχρονη κατοχή εδαφών στον Λίβανο και τη Συρία, στα Υψίπεδα του Γκολάν και φυσικά σε εξέλιξη η γενοκτονία του παλαιστινιακού λαού με πάνω από σαράντα χιλιάδες νεκρούς. Έχει λοιπόν τεράστιες ευθύνες η Κυβέρνηση της Νέας Δημοκρατίας, όπως και τα άλλα κόμματα που στηρίζουν με τον ένα ή με τον άλλο τρόπο το δολοφονικό κράτος του Ισραήλ με τις πλάτες των Ηνωμένων Πολιτειών, του ΝΑΤΟ και της Ευρωπαϊκής Ένωσης.

Τώρα είναι η ώρα να δυναμώσει ο αγώνας απέναντι σε αυτά τα εγκλήματα του δολοφονικού κράτους του Ισραήλ και να εκφραστεί όσο πιο πλατιά γίνεται η λαϊκή αλληλεγγύη στους λαούς της Παλαιστίνης και του Λιβάνου.

Κυρίες και κύριοι, άρον-άρον η Κυβέρνηση την τελευταία ημέρα που κλείνει η Βουλή και αφού ξεπέταξε άλλα δεκαπέντε νομοσχέδια τουλάχιστον τον τελευταίο μήνα, πριν το θερινό κλείσιμο της Βουλής, προωθεί για υπερψήφιση και το νομοσχέδιο για την αναδιάρθρωση της Ελληνικής Εταιρείας Συμμετοχών και Περιουσίας και των θυγατρικών της, του γνωστού Υπερταμείου, ένα σχέδιο νόμου που προβλέπει την αναμόρφωση και αναδιοργάνωση του Υπερταμείου, με αύξηση του μετοχικού κεφαλαίου, τη συγκρότηση ενός πιο σύγχρονου μοντέλου διακυβέρνησης, όπως αναφέρει το σχέδιο νόμου, την απορρόφηση του Ταμείου Χρηματοπιστωτικής Σταθερότητας και του ΤΑΙΠΕΔ από το Υπερταμείο, τον εκσυγχρονισμό σύμφωνα με το μοντέλο ΔΕΗ του πλαισίου λειτουργίας οκτώ θυγατρικών εταιρειών του Υπερταμείου, τα ΕΛΤΑ, η ΔΕΘ - HELEXPO, ο Οργανισμός Κεντρικών Αγορών και Αλιείας, η Κεντρική Αγορά Θεσσαλονίκης, η ΓΑΙΟΣΕ, οι Ελληνικές Αλυκές, η Διώρυγα Κορίνθου, ο ΟΑΣΑ Συγκοινωνίες Αθηνών, που επηρεάζουν τη ζωή εκατομμυρίων κατοίκων της Αττικής.

Πρώτον, εδώ έχουμε ένα Υπερταμείο το οποίο υπό τη σκέπη του έχει κρατικές επιχειρήσεις, απελευθερωμένες ή όχι, λιγότερο ή περισσότερο ιδιωτικοποιημένες, με λιγότερο ή περισσότερο εναγκαλισμό από το κράτος, τα Υπουργεία, με διάφορες παραλλαγές, που σε τελική ανάλυση υπηρετούν τις ανάγκες της καπιταλιστικής οικονομίας, δηλαδή τα συμφέροντα του κεφαλαίου.

Πώς θα τις υπηρετήσουν αυτές τις ανάγκες; Υπάρχει κωλυσιεργία. Τα πλάνα δε βγαίνουν. Υπάρχει δυσαρέσκεια. Υπάρχουν μουρμούρες στους επενδυτές, στον Σύνδεσμο Ελλήνων Βιομηχάνων, στην Κομισιόν.

Άλλωστε στην ίδια την αιτιολογική έκθεση αναφέρεται: «Η διακυβέρνηση της Ελληνικής Εταιρείας Συμμετοχών και Περιουσίας ακολουθεί ένα μοντέλο που τέθηκε σε ισχύ κατά την περίοδο που έπρεπε να διασφαλιστεί κυρίως το εξωτερικό χρέος της χώρας και ήδη έχει καταστεί ανεπίκαιρο. Διαπιστώνεται επενδυτικό κενό σε κρίσιμους και δυναμικούς τομείς της οικονομίας.»

Άρα η νέα αναδιάρθρωση του Υπερταμείου και τα όσα προβλέπει το σχέδιο νόμου -να μην τα επαναλάβω- είναι διά χειρός ΣΕΒ και Κομισιόν, δεν αλλάζει ως προς τους προκαθορισμένους στόχους. Θα συνεχίσουν να υπηρετούν τα νέα προτάγματα των επιχειρηματικών ομίλων, την πολιτική απελευθέρωσης των αγορών και τις ιδιωτικοποιήσεις, πράγμα που θα οδηγήσει σε περαιτέρω επιδείνωση των συνθηκών ζωής, εργασίας, αμοιβών και ασφάλισης του λαού μας.

Επιχειρείται να προετοιμαστεί η ολοκλήρωση των ιδιωτικοποιήσεων των ανωνύμων εταιρειών που περιλαμβάνονται στο χαρτοφυλάκιο της «Ελληνικής Εταιρείας Συμμετοχών και Περιουσίας Α.Ε.», ιδιαίτερα των αστικών συγκοινωνιών, ΟΑΣΑ, ΟΣΥ, ΣΤΑΣΥ, των ΕΛΤΑ, των νερών, ό,τι απέμεινε από τα λιμάνια και τα μεγάλα έργα.

Και πάντα παράλληλα ή μετά τις ιδιωτικοποιήσεις έρχεται η ισοπέδωση των εργασιακών δικαιωμάτων. Στόχος να βελτιωθεί η λειτουργική τους αποδοτικότητα, ανταγωνιστικότητα, κερδοφορία και αποτελεσματικότητά τους, η βελτίωση της κεφαλαιακής τους διάρθρωσης, με πρόσβαση σε εναλλακτικές πηγές χρηματοδότησης και εργαλεία, συμπεριλαμβανομένων των συμπράξεων δημόσιου και ιδιωτικού τομέα, με σκοπό την υλοποίηση και χρηματοδότηση περισσότερων επενδύσεων.

Θυμίζουμε ότι με βάση τον ιδρυτικό νόμο που πέρασε η κυβέρνηση ΣΥΡΙΖΑ στο πλαίσιο του τρίτου μνημονίου η διάρκεια του επιχειρηματικού σχήματος ορίζεται στα ενενήντα εννιά χρόνια και μάλιστα με δυνατότητα παράτασης, ενώ ταυτόχρονα η εταιρεία δεν ανήκει στο δημόσιο ή ευρύτερο δημόσιο τομέα, όπως αυτός εκάστοτε ορίζεται.

Οι στρατηγικές κατευθύνσεις του μοναδικού μετώπου της ΕΕΣΥΠ, δηλαδή το ελληνικό κράτος, και τότε και τώρα είναι σε αντιστοίχιση με τις πάγιες αξιώσεις του εγχώριου κεφαλαίου. Εστιάζουν στους κλάδους ενέργειας, τουρισμού, ύδρευσης, αποχέτευσης, των απορριμμάτων, των μεταφορών, των υποδομών, στην ακίνητη δημόσια περιουσία.

Και το αστικό κράτος, σε έναν ρόλο συλλογικού καπιταλιστή έρχεται ακριβώς να ικανοποιήσει αυτές τις απαιτήσεις. Άλλωστε σε όλη την ιστορία του καπιταλισμού ποτέ δεν έκαναν επενδύσεις οι καπιταλιστές χωρίς την πολύμορφη συμμετοχή του κράτους.

Δεύτερο ζήτημα, η σύσταση και διαχείριση του Εθνικού Επενδυτικού Ταμείου για την προώθηση και χρηματοδότηση αναπτυξιακών επενδυτικών δραστηριοτήτων. Αυτός ο νέος επενδυτικός «κουμπαράς» που συστήνει η Κυβέρνηση προαναγγέλλει την παραπέρα ιδιωτικοποίηση και εμπορευματοποίηση διαφόρων τομέων, και του νερού. Το Υπερταμείο θα διαθέσει 300 εκατομμύρια ευρώ, δηλαδή το ήμισυ του ποσού που θα εισπράξει από την επαναμεταβίβαση των μετοχών της ΕΥΔΑΠ και της ΕΥΑΘ στο δημόσιο, δηλαδή άλλο ένα ταμείο για τους επιχειρηματικούς ομίλους με χρήματα από την αποτίμηση των δύο εταιρειών.

Η περιουσία των ΕΥΔΑΠ και ΕΥΔΑΘ, δηλαδή μονάδες επεξεργασίας, δίκτυα, αποχέτευση, ύδρευση και άλλα, είτε θα πουληθεί απευθείας είτε θα τζογαριστεί, επιβεβαιώνοντας ότι καμία σχέση με την πραγματικότητα δεν είχαν οι κυβερνητικές διακηρύξεις, όπως και οι αυταπάτες που προσπάθησε να καλλιεργήσει ο ΣΥΡΙΖΑ το προηγούμενο διάστημα ότι μια τυπική παραμονή αυτών των δύο επιχειρήσεων στα χέρια του αστικού κράτους σημαίνει τάχα ανακοπή της πορείας εμπορευματοποίησης και ιδιωτικοποίησης.

Με καθαρά ιδιωτικοοικονομικά κριτήρια, εχθρικά για τις λαϊκές ανάγκες, θα γίνει αποτίμηση των δύο εταιρειών από την περιβόητη «BLACKROCK», αμερικανική εταιρεία, τη μεγαλύτερη εταιρεία διαχείρισης κεφαλαίων στον κόσμο, φτάνοντας να διαχειρίζεται 4,1 τρισεκατομμύρια δολάρια και να είναι ο μεγαλύτερος επενδυτής στον πλανήτη, προωθώντας παραπέρα την πορεία εμπορευματοποίησης με τραγικά αποτελέσματα για τους εργαζόμενους και συνολικά για τον λαό μας.

Θυμίζουμε άλλωστε ότι στα βήματα της απελευθέρωσης της ενέργειας των μεταφορών και άλλων, με τα γνωστά τραγικά αποτελέσματα, με μπούσουλα τις οδηγίες της Ευρωπαϊκής Ένωσης και τα όσα προβλέπονται στο υπερμνημόνιο του Ταμείου Ανάκαμψης, την άνοιξη του 2023, η Κυβέρνηση πέρασε νομοσχέδιο για την ένταξη του νερού στη Ρυθμιστική Αρχή Ενέργειας, ενισχύοντας το υπάρχον θεσμικό πλαίσιο ιδιωτικοποίησής του για την κοστολόγηση του νερού, με προκαθορισμένα ιδιωτικοοικονομικά κριτήρια, που οδηγούν μεταξύ άλλων και σε πανάκριβο νερό για τα λαϊκά στρώματα.

Τρίτον, απόδειξη για τις προθέσεις της Κυβέρνησης είναι η μετατροπή των οκτώ εταιρειών του Υπερταμείου σε ένα μοντέλο αλά ΔΕΗ, για καλύτερες υπηρεσίες στους πολίτες, όπως διατείνεται η Κυβέρνηση. Μάλιστα. Τι σημαίνει ΔΕΗ; Το γνωρίζει πλέον και ο πιο αδαής και μάλιστα είναι πολύ διδακτική η πορεία και η εξέλιξη της ιδιωτικοποίησής της, με την απελευθέρωση της ενέργειας, τη δημιουργία Χρηματιστηρίου Ενέργειας, που με πάθος υλοποίησαν και η Νέα Δημοκρατία, και ο ΣΥΡΙΖΑ, και το ΠΑΣΟΚ σαν λύση για την ακρίβεια, εξαπατώντας τον λαό, καθώς όχι μόνο δεν μείωσε τις χρεώσεις, αλλά εκτόξευσε τις τιμές διευρύνοντας την ενεργειακή φτώχεια για εκατοντάδες χιλιάδες λαϊκά νοικοκυριά.

Είτε λοιπόν αμιγώς δημόσια είτε ως ανώνυμη εταιρεία του δημοσίου, τον ίδιο στόχο υπηρετούν σε συνθήκες απελευθερωμένης αγοράς, υπηρετώντας την κερδοφορία των ομίλων σε βάρος πάντα του λαού. Η πολιτική απελευθέρωσης και των αστικών συγκοινωνιών, που είναι στο στόχαστρο, η οποία προωθείται με νόμους όλων των κυβερνήσεων εδώ και τριάντα χρόνια, με σφραγίδα της Ευρωπαϊκής Ένωσης, με γνώμονα το κέρδος, τη λογική κόστους-οφέλους για το κράτος, το κεφάλαιο, είναι ήδη στα σκαριά.

Άλλωστε η επίσκεψη του Πρωθυπουργού και των αρμόδιων Υπουργών στο αμαξοστάσιο της ΟΣΥ πριν λίγες μέρες, που είχε χαρακτηριστικά φιέστας και μόνο, αφού δεν βρήκαν να πουν κουβέντα για τις συνθήκες που βιώνουν όχι μόνο οι εργαζόμενοι στις συγκοινωνίες, αλλά συνολικά όσοι μετακινούνται καθημερινά με αυτές στο λεκανοπέδιο της Αττικής, σηματοδότησε την επιτάχυνση του σχεδιασμού της ιδιωτικοποίησης, που και οι προηγούμενες κυβερνήσεις υλοποίησαν.

Απαίτηση του λαού της Περιφέρειας Αττικής, των εργαζομένων στις αστικές συγκοινωνίες, είναι να παρθούν όλα εκείνα τα απαραίτητα μέτρα που θα διασφαλίζουν σύγχρονο, επαρκή στόλο, με ασφαλή, φτηνή, τακτική συγκοινωνία, χωρίς ιδιώτες, με κριτήριο τις ανάγκες μετακίνησης του λαού κι όχι την καπιταλιστική κερδοφορία, με μαζικές προσλήψεις προσωπικού, εξασφάλιση των μέτρων ασφαλείας για εργαζόμενους και επιβάτες. Στα ίδια πρότυπα ΔΕΗ και ΕΛΤΑ.

Τη μείωση του λειτουργικού κόστους, την καταιγίδα κλεισίματος καταστημάτων των ΕΛΤΑ σε όλη τη χώρα που απασχολούσαν εκατοντάδες εργαζόμενους, η διοίκηση τη χαρακτήρισε ως φιλόδοξο πλάνο μετασχηματισμού, το οποίο στόχο έχει να ξεκλειδώσει περαιτέρω την αξία των ΕΛΤΑ και τα ανταγωνιστικά τους πλεονεκτήματα.

Σε απλή μετάφραση, συνθλίβονται και τα τελευταία εργασιακά δικαιώματα που έχουν απομείνει σε αυτές τις οκτώ θυγατρικές.

Τις ιδιωτικοποιήσεις θα ακολουθήσει βέβαια η μείωση του εργατικού δυναμικού, η περαιτέρω ανατροπή εργασιακών σχέσεων, η εντατικοποίηση της εργασίας και η αύξηση του βαθμού εκμετάλλευσης των εργαζομένων.

Τέταρτον -και σε συνέχεια των προηγούμενων- το νομοσχέδιο εισάγει και αντεργατικές διατάξεις: Γενίκευση των ευέλικτων μορφών απασχόλησης, μετακινήσεις του προσωπικού παρά τη θέλησή τους, χωρίς να διευκρινίζονται κριτήρια, χρονικά όρια, όροι αμοιβής και εργασίας, προσλήψεις με αδιαφανείς διαδικασίες, προσλήψεις με σύμβαση ορισμένου χρόνου, με διευθυντικό δικαίωμα μέσω του κόφτη της συνέντευξης και περιορισμό του ΑΣΕΠ.

Δίνει το δικαίωμα στην πρόσληψη μέσω δουλεμπορικών γραφείων, με σύμβαση δανεισμού εργαζομένων, χωρίς κανονισμούς προσωπικού και λειτουργίας, όπως υπηρεσιακά συμβούλια, χωρίς συλλογικά όργανα. Δημιουργεί εργαζόμενους πολλών ταχυτήτων με ποικιλία μορφών στις εργασιακές σχέσεις αορίστου, ορισμένου, εργολαβική, δανική, με αμοιβές που διαφοροποιούνται για την ίδια εργασία, με τους διευθύνοντες συμβούλους, εκτός από τις παχυλές αμοιβές να έχουν και υπερεξουσίες. Κατάργηση του δικαιώματος εκπροσώπησης των εργαζομένων στα πειθαρχικά όργανα. Καταργεί τη δημοσιοποίηση των δαπανών, τη διαφάνεια, τη λογοδοσία, τον έλεγχο, επιβάλλοντας αντιδημοκρατικές πρακτικές και σιγή νεκροταφείου, κοινώς δηλαδή θα είναι εργαζόμενοι, χωρίς συγκροτημένα εργασιακά δικαιώματα.

Είναι ένα νομοσχέδιο καρμανιόλα για τους εργαζόμενους. Οι εργαζόμενοι δεν πρέπει να μείνουν με σταυρωμένα τα χέρια. Το ΚΚΕ είναι στο πλευρό τους για μόνιμη και σταθερή δουλειά με πλήρη εργασιακά, ασφαλιστικά, μισθολογικά, συγκροτημένα δικαιώματα, για επιπλέον προσλήψεις μόνιμου προσωπικού, επισκευή και ανανέωση του στόλου και του εξοπλισμού αυτών των εταιρειών, βελτίωση των συνθηκών εργασίας, υπογραφή συλλογικής σύμβασης εργασίας με ουσιαστικές αυξήσεις και φυσικά κατάργηση κάθε εργολαβίας κι έξω κάθε ιδιώτης.

Η επίσπευση υλοποίησης των παραπάνω αποτελεί μέρος των αντιλαϊκών προαπαιτούμενων και προϋπόθεση παράλληλα για να εκταμιευθεί η επόμενη δόση από το Ταμείο Ανάκαμψης, έτσι ώστε γρήγορα, ευέλικτα και πιο αποτελεσματικά να προχωρήσουν τα επενδυτικά σχέδια του κεφαλαίου, να βρουν άμεση και ασφαλή διέξοδο τα λιμνάζοντα κεφάλαια στη χώρα μας για τις επενδυτικές τους μπίζνες, εξασφαλίζοντας τη μέγιστη κερδοφορία τους και βέβαια να συνεχίσει το κράτος, αυτό το αστικό κράτος που υπηρετείτε, να εξυπηρετεί την αποπληρωμή του κρατικού χρέους, ένα χρέος που δεν το έχει δημιουργήσει ο λαός.

Η Κυβέρνηση και όλοι οι αστικοί θεσμοί που παρέλασαν από την ακρόαση φορέων, επιχείρησαν να κρύψουν την αλήθεια για τα δεινά που υφίστανται τα εργατικά λαϊκά στρώματα από τη διαρκή παρατεταμένη λιτότητα -ακρίβεια, φοροληστεία, την αφαίμαξη του εισοδήματός τους- λέγοντας ότι η Ελλάδα αφήνει πίσω τα μνημόνια, ότι μπήκαμε σε τροχιά ανάπτυξης με ποιοτικές υπηρεσίες των πολιτών.

Αλήθεια; Και η ακρίβεια; Οι μισθοί που δεν φτάνουν ούτε τις πρώτες δεκαπέντε ημέρες; Τα καύσιμα; Τα είδη πρώτης ανάγκης που είναι στα ύψη; Τον χειμώνα να πνίγεσαι και το καλοκαίρι να καίγεσαι; Τα νοσοκομεία ξεχαρβαλωμένα, χωρίς γιατρούς και νοσηλευτές; Οι αγρότες αντιμέτωποι με την πανώλη, αδιαφορώντας για τη δημόσια υγεία και τις συνέπειες στους μικρούς κτηνοτρόφους από την καταστροφή του ζωικού κεφαλαίου; Οι tour operators, οι μεγαλοξενοδόχοι που κάνουν πάρτι, γεμίζοντας τα σεντούκια τους από το ξεζούμισμα των εργαζομένων;

Βέβαια τη βάρβαρη πολιτική των Κυβερνήσεών σας και της Ευρωπαϊκής Ένωσης, δεν την αποκαλείτε πλέον μνημόνια, αλλά Ταμείο Ανάκαμψης, ευρωπαϊκά εξάμηνα, δίκαιη βιώσιμη ανάπτυξη. Ντρέπεστε! Ντρέπεστε να πείτε τη λέξη μνημόνιο, είναι έννοιες αρνητικά φορτισμένες.

Μήπως σταμάτησαν οι πλειστηριασμοί, σταμάτησε η φοροληστεία και τα χαράτσια; Μήπως η απελευθέρωση για το χρηματιστήριο στην ενέργεια έκανε πιο φθηνό το ηλεκτρικό ρεύμα; Μήπως η απελευθέρωση των σιδηροδρόμων έσωσε ζωές; Μήπως η ιδιωτικοποίηση των λιμανιών και των αεροδρομίων έκανε πιο φθηνά τα εισιτήρια ή διασφάλισαν την ασφάλεια των επιβατών; Μήπως το θαύμα του τουρισμού, η ατμομηχανή της οικονομίας, όπως λέτε, έδωσε μισθούς και δικαιώματα στους εργαζόμενους; Κόλαση η ζωή τους με δεκάωρα, δωδεκάωρα σκληρή δουλειά, ξεζούμισμα κανονικό με 800 ευρώ, 1.000 ευρώ, 1.200 ευρώ στην καλύτερη περίπτωση, για δουλειά πέντε μηνών για να ζήσουν δώδεκα. Απλησίαστες οι διακοπές, η αναψυχή για τα λαϊκά νοικοκυριά.

Κάθε φτωχός και η μοίρα του, που λέει και ο λαός μας. Αυτή η ανάπτυξη, την οποία επικαλείστε και δεν την αμφισβητούμε, είναι όαση για τους καπιταλιστές, κόλαση για τον εργάτη, τον αυτοαπασχολούμενο, τον ελεύθερο επαγγελματία, τον φτωχό αγροτοκτηνοτρόφο. Ευνοημένοι είναι οι τραπεζίτες, οι εφοπλιστές, οι ενεργειακοί όμιλοι, οι μεγαλοκατασκευαστές, οι εμπορικοί και τουριστικοί κολοσσοί και ο λαός φυσικά στα τάρταρα.

Νέα Δημοκρατία, ΣΥΡΙΖΑ και ΠΑΣΟΚ είναι συνένοχοι για τα βάσανα του λαού μας. Ενεργειακή φτώχεια, αύξηση των τιμών, ακρίβεια. Και όλοι μαζί βαράνε τα σφυριά για την επόμενη μέρα που φέρνει πολύ περισσότερα δεινά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν βλέπω να έχω περισσότερο χρόνο. Είναι κάποια άλλα ζητήματα που αφορούν τα άρθρο 39, 40 και 41 και επιφυλάσσομαι στην δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε πολύ τον κ. Συντυχάκη.

Θα δώσω τώρα τον λόγο στον Η΄ Αντιπρόεδρο της Βουλής, κ. Βασίλειο Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Η περιουσία του δημοσίου πρέπει να αυξάνεται, είπε ο εισηγητής της Νέας Δημοκρατίας. Το πώς θα αυξάνεται, όταν ξεπουλιούνται τα πάντα και πλειστηριάζονται τα σπίτια μας, είναι κάτι που μόνο ο ίδιος μπορεί να το καταλάβει. Πραγματικά πρόκειται για τον ορισμό του λαϊκισμού.

Όσο για το πόσο μας κόστισαν οι τράπεζες, φαίνεται από τον ισολογισμό του Ταμείου Χρηματοπιστωτικής Σταθερότητας, όπου από τα 50 δισεκατομμύρια κεφάλαιο που είχε, με δικά μας χρήματα φυσικά, έχουν απομείνει λιγότερα από 5 δισεκατομμύρια.

Ο Υπουργός, βέβαια, αναφέρεται πονηρά μόνο στις συστημικές τράπεζες, ξεχνώντας τις υπό εκκαθάριση και τις άλλες ζημίες. Συνυπολογίζει δε μόνο για αυτές το «κέρδος» από τη διαγραφή του PSI, όταν δεν έχει αποζημιωθεί καμία άλλη επιχείρηση στην Ελλάδα, ούτε φυσικά οι μικροομολογιούχοι.

Όπως είπαμε τώρα στην επιτροπή, το σημερινό νομοσχέδιο αποτελεί τη συνέχεια μιας πραγματικά ντροπιαστικής σελίδας στην ιστορία της χώρας μας, η οποία με το νομοσχέδιο διαιωνίζεται. Αφορά στο Υπερταμείο των ξένων, στο οποίο έχει υποθηκευθεί το σύνολο σχεδόν της δημόσιας περιουσίας μας, ακόμη χειρότερα χωρίς καταγραφή και χωρίς αποτίμηση, έτσι, δωρεάν.

Από την πρώτη μέρα πάντως στη Βουλή, καθώς επίσης ανέκαθεν, κατακρίναμε την ύπαρξη του Υπερταμείου των ξένων, υπενθυμίζοντας πως το Σ.τ.Ε. αποφάσισε ότι δεν ανήκει στο δημόσιο, απαιτώντας την επιστροφή της ΕΥΔΑΠ και της ΕΥΑΘ στο κράτος μας.

Περαιτέρω, εμείς ελέγχουμε συνεχώς τη σκανδαλώδη, ζημιογόνα και αναποτελεσματική λειτουργία του Υπερταμείου, καταθέτοντας ερωτήσεις, πάντοτε τεκμηριωμένες, οι οποίες όμως συχνά δεν απαντώνται.

Γιατί δεν απαντώνται; Δεν απαντώνται προφανώς, επειδή αφορούν στα ένοχα μυστικά της άδικης καταδίκης της χώρας μας στο ΔΝΤ και στην τρόικα, στο ασύδοτο καθεστώς της οικονομικής μας κατοχής που καλύπτεται από αδιαφάνεια και που θα διαρκέσει δεκαετίες, εάν όχι για πάντα, στα μνημόνια δηλαδή, τα οποία μας επιβλήθηκαν με πολύ χαμηλότερο δημόσιο χρέος σε σχέση με το σημερινό, καθώς επίσης με σχεδόν αμελητέο κόκκινο ιδιωτικό, όταν σήμερα έχει υπερβεί τα 230 δισεκατομμύρια ευρώ, στα μνημόνια που μας στέρησαν τη σημαντική θέση που είχαμε κατακτήσει στα Βαλκάνια και που την έχουμε ξεχάσει δυστυχώς όλοι μας, ενώ μας οδήγησαν στη μετανάστευση επτακοσίων πενήντα χιλιάδων νέων μας που έχουν δυστυχώς αντικατασταθεί από παράνομους μετανάστες. Όπως λέμε, η φύση δυστυχώς δεν αφήνει κενά. Επιπλέον, στην κατάρρευση των επενδύσεων και του βιοτικού μας επιπέδου, στην πτώση της παραγωγικότητας της εργασίας και στις χρεοκοπίες δεκάδων χιλιάδων επιχειρήσεων, καθώς επίσης στο ξεπούλημα της δημόσιας περιουσίας στους πλειστηριασμούς της ιδιωτικής και ούτω καθεξής. Σε μια οδύνη, δηλαδή, χωρίς τέλος και σε έναν εθνικό μαρασμό.

Συνεχίζοντας, το Υπερταμείο μάς επιβλήθηκε με το τρίτο μνημόνιο, ενώ είμαστε η μοναδική χώρα στον πλανήτη και στην παγκόσμια ιστορία που της έχουν επιβληθεί τρία διαδοχικά μνημόνια. Δεν υπάρχει καμμία άλλη στην παγκόσμια ιστορία ποτέ. Το Υπερταμείο μάς επιβλήθηκε από τους θεσμικούς δανειστές, με βασικό εμπνευστή τον Γερμανό τον κ. Σόιμπλε, στα πρότυπα του εγκληματικού οργανισμού της Treuchanastalt, στην οποία είχε υποχρεωθεί η Ανατολική Γερμανία από τη Δυτική, με αποτέλεσμα ακόμη και σήμερα να βρίσκεται σε πάρα πολύ άσχημη κατάσταση, παρά το ότι κόστισε στη Δυτική Γερμανία 150 δισεκατομμύρια για δέκα χρόνια, δηλαδή περίπου 1,5 τρισεκατομμύριο.

Όσον αφορά δε στον εφαρμοστικό νόμο του Υπερταμείου, τον οποίο αναμορφώνει το σημερινό σχέδιο νόμου, οφείλουμε να σημειώσουμε ότι είχε ψηφιστεί μόνο από τους εκατόν πενήντα τρεις Βουλευτές του ΣΥΡΙΖΑ και των ΑΝΕΛ, παρά το ότι και τα τρία συστημικά κόμματα είχαν ψηφίσει το τρίτο μνημόνιο που τον προέβλεπε ως προαπαιτούμενο. Αυτόν τον εφαρμοστικό νόμο για το Υπερταμείο τον είχε καταψηφίσει η Νέα Δημοκρατία, αν και είχε ψηφίσει την ίδρυση της ΑΑΔΕ του ιδίου νόμου, δηλαδή της φορολογικής αρχής που επίσης δεν ελέγχεται από το κράτος μας, όπως ούτε το Υπερταμείο.

Είμαστε δε η μοναδική χώρα στον πλανήτη που έχει υποθηκεύσει τη δημόσια περιουσία της στους δανειστές. Επίσης, η μοναδική χώρα στον πλανήτη που το Υπουργείο Οικονομικών δεν ελέγχει τη φορολογική της αρχή. Στη συζήτηση πάντως του συγκεκριμένου νομοσχεδίου τότε, στο παρελθόν, ο κ. Μητσοτάκης είχε κατακρίνει το Υπερταμείο, λέγοντας πως η χώρα μας είχε χάσει την αξιοπιστία της και αυτός ήταν λόγος που εκχωρούσε περιουσία σε άτομα που δεν λογοδοτούν στο Κοινοβούλιο.

Αυτό ακριβώς, όμως, συνεχίζεται με τις παρούσες ρυθμίσεις, γεγονός που σημαίνει ότι άλλα έλεγε όταν ήταν στην Αντιπολίτευση ο κ. Μητσοτάκης, η Νέα Δημοκρατία, και άλλα όταν κυβερνάει. Για εμάς πάντως θα ήταν αδιανόητο να ψηφίσουμε ένα νομοσχέδιο που αφορά το Υπερταμείο όπως το σημερινό, αφού δεν θέλουμε σε καμμία περίπτωση να συμμετέχουμε σε οποιαδήποτε νομιμοποίηση της υφαρπαγής της χώρας μας, της ληστείας της, της αλλαγής του ιδιοκτησιακού της καθεστώτος και της αντικατάστασής του πληθυσμού της, καθώς επίσης της μετατροπής της σε άβουλο προτεκτοράτο.

Συνεχίζοντας με ορισμένα περιγραφικά του Υπερταμείου, ιδρύθηκε ως προαπαιτούμενο του τρίτου μνημονίου, ενώ έχει στην κατοχή του ως 100% θυγατρικές τρεις εταιρείες συμμετοχών, το ΤΑΙΠΕΔ, με συμμετοχές σε εταιρείες και κάποια επιχειρηματικά ακίνητα, το οποίο ιδρύθηκε το 2011, την ΕΤΑΔ, στην οποία έχουν περιέλθει εβδομήντα δυο χιλιάδες ακίνητα, χωρίς αποτίμηση της αξίας τους και που ξαφνικά εμφανίστηκαν ως τριάντα έξι χιλιάδες και τώρα, πρόσφατα, ως τριάντα δυο χιλιάδες, ενώ δεν υπάρχει μητρώο ακινήτων, που δεν διαθέτει ούτε η ΕΤΑΔ ούτε το δημόσιο, ενώ η τρίτη θυγατρική της είναι το Ταμείο Χρηματοπιστωτικής Σταθερότητας.

Όσον αφορά στο Ταμείο Χρηματοπιστωτικής Σταθερότητας, ιδρύθηκε με αρχικό κεφάλαιο 50 δισεκατομμύρια δικά μας χρήματα για τη στήριξη του τραπεζικού τομέα, ενώ σήμερα του έχουν απομείνει λιγότερα από 5 δισεκατομμύρια, αφού συμμετείχε στη συγχώνευση της Αττικής με την Παγκρήτια, με τα χρήματα ξανά όλων εμάς των Ελλήνων φορολογουμένων. Οι ευθύνες εδώ της Τράπεζας της Ελλάδος, της Επιτροπής Κεφαλαιαγοράς, που δεν εμφανίστηκε καν στην επιτροπή, και της Κυβέρνησης είναι τεράστιες, ελπίζοντας, κάποια στιγμή, να λογοδοτήσουν.

Οι δύο τώρα από τις θυγατρικές, το ΤΑΙΠΕΔ και το ΤΧΣ, θα συγχωνευτούν με το Υπερταμείο με το σημερινό νομοσχέδιο, ενώ έχει επιπλέον συμμετοχές σε άλλες δημόσιες επιχειρήσεις, που αναφέρονται στο παρόν ως λοιπές θυγατρικές και ρυθμίζονται λειτουργικά τους θέματα. Πρόκειται για τον ΟΑΣΑ, τις συγκοινωνίες δηλαδή των Αθηνών, με 100% θυγατρικές του ΟΣΥ και ΣΤΑΣΥ, για τα ΕΛΤΑ και την 100% θυγατρική τους ΕΛΤΑ COURIER, τη ΔΕΘ-HELEXPO, τον Οργανισμό Κεντρικών Αγορών και Αλιείας, την Κεντρική Αγορά Θεσσαλονίκης, τη ΓΑΙΑΟΣΕ, τις Ελληνικές Αλυκές και τη Διώρυγα της Κορίνθου.

Αυτό που είναι εξοργιστικό με το Υπερταμείο είναι η οικονομική αδιαφάνεια, η αναποτελεσματικότητα και η ζημιογόνα λειτουργία του, ενώ, παρά το ότι είναι ανεξάρτητη ανώνυμη εταιρεία που δεν υπάγεται στο δημόσιο και ελέγχεται από ορκωτούς λογιστές, δεν λειτουργεί με τα γνωστά ιδιωτικοοικονομικά κριτήρια της προηγμένης Δύσης. Το γεγονός αυτό και μόνο διαψεύδει τις όποιες τεχνοκρατικές αιτιάσεις για τη δημιουργία του, σημειώνοντας πως το 2022 το Υπερταμείο είχε ζημιές 181,1 εκατομμύρια. Η όποια βελτίωση που αναμένεται δε για το 2023 οφείλεται σε συγκεκριμένες συναλλαγές, κυρίως του αεροδρομίου της Αθήνας και των εσόδων από την επιστροφή των ΕΥΑΘ και ΕΥΔΑΠ στο δημόσιο, δηλαδή χρήματα του δημοσίου μας.

Όλοι πάντως πλέον, ακόμη και η συστημική «Καθημερινή», παραδέχονται την αποτυχία του, έχοντας καταθέσει στα Πρακτικά στην επιτροπή ένα άρθρο της «Καθημερινής», που επιβεβαιώνει και που αναφέρεται σε κάθε εταιρεία του Υπερταμείου. Μία αντίστοιχη εικόνα διαπιστώνεται και στην ΕΤΑΔ**,** όπου στις οικονομικές καταστάσεις της, του 2022, αναφέρεται καθαρή θέση μόλις 940 εκατομμυρίων, παρά το ότι κατέχει πάνω από εβδομήντα δυο χιλιάδες ακίνητα, και όχι τριάντα δυο χιλιάδες, μεταξύ των οποίων μαρίνες, χιονοδρομικά, ιαματικές πηγές, αθλητικές εγκαταστάσεις και ούτω καθεξής.

Σημειώνουμε εδώ πως υπήρχε μελέτη των ΙΟΒΕ-ΚΕΔ που αποτιμούσε τα παραπάνω στα 300 δισεκατομμύρια ευρώ, όπως άλλωστε τα αποτιμούσε, το 2010, και το ΔΝΤ. Υπάρχει επίσης συγκεκριμένο άρθρο στην «Καθημερινή» από το 2010, ενώ έχουμε ρωτήσει σχετικά και δεν έχει απαντηθεί. Δεν είναι απαράδεκτο; Τα ίδια διαπιστώνονται και στο ΤΑΙΠΕΔ, που συμμετέχει κυρίως σε στρατηγικές δημόσιες επιχειρήσεις, αφού στις οικονομικές καταστάσεις του 2022 αναφέρεται καθαρή θέση 16,4 εκατομμυρίων, όσο, δηλαδή, κοστίζει μία μικρομεσαία επιχείρηση.

Εύλογα, λοιπόν, δεν έχουμε καμμία εμπιστοσύνη στο Υπερταμείο των ξένων ή στο ΤΑΙΠΕΔ για να διαχειρίζεται και να τα ξεπουλάει χωρίς αποτίμηση εκ των προτέρων ή σχέδια ανάπτυξης που να έχουν συμφωνηθεί εδώ στη Βουλή, υπενθυμίζοντας πως παραχωρήθηκαν τα δεκατέσσερα αεροδρόμια στη «FRAPORT», χωρίς να έχουν δημοσιευτεί τα οικονομικά τους στοιχεία -τα αναζητούσαμε τότε και δεν τα βρήκαμε-, ενώ δόθηκαν τα εξαπλάσια χρήματα για το αντιστοίχων επιβατών αεροδρόμιο της Αττάλειας στην Τουρκία, τα εξαπλάσια για πολύ μικρότερο χρονικό διάστημα παραχώρησης. Το δικό μας για σαράντα χρόνια και στην Αττάλεια για είκοσι πέντε χρόνια.

Στο Ταμείο Χρηματοπιστωτικής Σταθερότητας, που εμφανίζεται με καθαρή θέση μόνο 5 δισεκατομμύρια στις 30-9-2023, έχουμε ήδη αναφερθεί, σημειώνοντας πως εμφανίζεται να έχει ζημιά 11,8 δισεκατομμύρια από τις τράπεζες υπό εκκαθάριση, με καταστροφικά αποτελέσματα δυστυχώς, όπως, για παράδειγμα, λόγω της απουσίας της Αγροτικής Τράπεζας από την οικονομία μας, στην οποία είναι επιπλέον υποθηκευμένο ένα μεγάλο μέρος της αγροτικής μας γης και της διάλυσης σημαντικών θυγατρικών της, όπως της Ελληνικής Βιομηχανίας Ζάχαρης.

Μας έκανε εντύπωση η τοποθέτηση του Υπουργού, σύμφωνα με την οποία η συμφωνία να οδηγείται το 50% στην εξόφληση του χρέους και το υπόλοιπο 50% σε επενδύσεις για ανάπτυξη δεν ισχύει για το ΤΑΙΠΕΔ -έτσι είπε ο Υπουργός- αλλά μόνο για το Υπερταμείο, σε αντίθεση με αυτά που επιβεβαίωσε στην ίδια επιτροπή ο τότε Υπουργός Οικονομικών, ο κ. Τσακαλώτος, ο οποίος, μάλλον, θα πρέπει να ξέρει τι υπέγραψε.

Ρωτήσαμε, λοιπόν, τι ισχύει για το ΤΧΣ και για την ΕΤΑΔ, αφού πρόκειται επίσης για θυγατρικές του Υπερταμείου, όπως το ΤΑΙΠΕΔ, και όχι για το ίδιο. Δεν πήραμε καμμία απάντηση, ελπίζοντας να μας απαντήσει ο Υπουργός, σήμερα, να ξέρουμε τουλάχιστον τι ισχύει και τι μπορούμε να κάνουμε.

Από την άλλη πλευρά, εμείς έχουμε πάρει απάντηση από το Υπερταμείο, όσον αφορά στα έσοδά του από τις αποκρατικοποιήσεις, ιδιωτικοποιήσεις καλύτερα, γιατί δεν είναι αποκρατικοποιήσεις. Για παράδειγμα, τη «HELLENIC TRAIN» την αγόρασε η ιταλική εταιρεία, το κράτος δηλαδή.

Σύμφωνα τώρα με την απάντηση αυτή, από τα 8,79 δισεκατομμύρια που εισπράχθηκαν από το 2011 έως το 2023, μόλις δηλαδή 8,79 δισεκατομμύρια για περίπου δώδεκα χρόνια, από το ξεπούλημα βέβαια της δημόσιας περιουσίας μας, τα 8,54 δισεκατομμύρια δόθηκαν για την αποπληρωμή του χρέους, που όμως συνεχίζει να αυξάνεται, έχοντας, πρόσφατα, υπερβεί τα 405 δισεκατομμύρια. Δηλαδή, σχεδόν όλα πήγαν για την αποπληρωμή του χρέους μας και μόλις 250 εκατομμύρια δεν αναφέρεται πού πήγαν και σχεδόν τίποτα για επενδύσεις.

Όσον αφορά, δε, στα μερίσματα, το Υπερταμείο εισέπραξε 143,7 εκατομμύρια, από τα οποία, σύμφωνα με την απάντησή του πάντα, τα 92,7 εκατομμύρια δόθηκαν για την αποπληρωμή του χρέους και μόλις τα 51 εκατομμύρια κατευθύνθηκαν στο Υπουργείο Ανάπτυξης για επενδύσεις. Ούτε εδώ ισχύει, λοιπόν, το 50-50, ενώ ο Υπουργός δεν μας απάντησε τι ισχύει. Φαντάζομαι θα απαντήσει σήμερα. Αυτά πάντως έχουν σημασία, τα γεγονότα, δηλαδή, και όχι οι υπόλοιπες θεωρίες που διαβάζουμε και αναφέρονται στο νομοσχέδιο.

Όσον αφορά τώρα στη μετατροπή των ΔΕΚΟ, που ανήκουν στο Υπερταμείο, σε μικρές ΔΕΗ με το σημερινό νομοσχέδιο, μάλλον, μας κοροϊδεύει η Κυβέρνηση, αφού παραβλέπει τα γεγονότα που οδήγησαν στην επιτυχία τότε της ΔΕΗ, δηλαδή το ότι αύξησε αμέσως τις τιμές του ηλεκτρικού εις βάρος των πολιτών, τον Σεπτέμβρη -αν θυμάμαι καλά- του ’19, στα τέλη του 2019, είχε την τύχη να καταργηθούν οι ΝΟΜΕ, ύψους 600 εκατομμυρίων, που την επιβάρυναν προηγουμένως, χωρίς να μειώσει ανάλογα τις τιμές χρέωσης και τις διατήρησε το 2020, παρά το ότι μειώθηκαν οι τιμές αγοράς καυσίμων λόγω της πανδημίας, ενώ δρομολόγησε το Χρηματιστήριο Ενέργειας, στο οποίο διαπραγματεύεται το 100%, σε αντίθεση με όλες τις άλλες χώρες της Ευρωπαϊκής Ένωσης, μέσω του οποίου αισχροκερδεί, επίσης και η ΔΕΗ. Με απλά λόγια, η ΔΕΗ διασώθηκε με τα χρήματα των Ελλήνων και με την αισχροκέρδειά της, όπως άλλωστε και οι τράπεζες, τελευταία, η Αττικής και η Παγκρήτια.

Τι από όλα αυτά θα κάνει αλήθεια η Κυβέρνηση για τα ΕΛΤΑ, για παράδειγμα; Αύξηση των τιμών; Χρηματιστήριο υπηρεσιών; Αύξηση κεφαλαίου από το κράτος; Τι ακριβώς; Γιατί μιλάει, δηλαδή, σε μικρές ΔΕΗ; Τι θα κάνει;

Ειδικά όσον αφορά στο Επενδυτικό Ταμείο, που η Κυβέρνηση θεωρεί ως το σημαντικότερο του νομοσχεδίου, χωρίς κεφάλαια και με ασαφείς επενδύσεις, καθώς επίσης με κριτήριο τη ζημιογόνα λειτουργία του Υπερταμείου δεν θα προσφέρει τίποτα, γι’ αυτό τουλάχιστον είμαστε σίγουροι.

Δίνει, δε, την εντύπωση μιας μεθόδευσης, για να παρακρατηθούν τα χρήματα των ΕΥΔΑΠ και ΕΥΑΘ, ενώ τις επενδύσεις θα έπρεπε να τις διαχειρίζεται η Τράπεζα Επενδύσεων, που υπάρχει ήδη και η οποία έχει ακριβώς αυτό το αντικείμενο. Γιατί χρειαζόμαστε δύο, κανένας δεν καταλαβαίνει.

Στα λοιπά περιεχόμενα, τώρα, του νομοσχεδίου δεν θα αναφερθούμε, αφού τα αναλύσαμε στην επιτροπή.

Οπότε, θα κλείσουμε με ορισμένα στοιχεία της οικονομίας μας. Ξεκινώντας από το εμπορικό μας ισοζύγιο, είχε έλλειμμα 14,9 δισεκατομμύρια στο πεντάμηνο, λόγω της μείωσης των εξαγωγών κατά 6,6% σε σταθερές τιμές και της ταυτόχρονης αύξησης των εισαγωγών. Σε σχέση με τις επενδύσεις αφ’ ενός μεν μειώθηκαν οι άμεσες ξένες κατά περίπου 38% το 2023 και ακόμη 20% μειώθηκαν το πρώτο πεντάμηνο του ’24, αφ’ ετέρου ο ακαθάριστος σχηματισμός παγίου κεφαλαίου, το σημαντικότερο, είναι στο 14% έναντι 22% του μέσου όρου της Ευρωζώνης, παρά το τεράστιο επενδυτικό κενό που έχει η χώρα μας και το οποίο υπερβαίνει τα 100 δισεκατομμύρια.

Αυτός είναι ακριβώς ο λόγος της κατάρρευσης του πλέον σημαντικού δείκτη της παραγωγικότητας της εργασίας, που είναι χαμηλότερη, πάνω από 30%, από το μέσο της Ευρωζώνης. Παραγωγικότητα της εργασίας είναι το σωστό, όχι των εργαζομένων. Από την όποια παραγωγικότητα εξαρτώνται η ανταγωνιστικότητα της οικονομίας μας, οι εξαγωγές, οι εισαγωγές, οι πραγματικοί μισθοί και ούτω καθεξής.

Ο χειρότερος, ίσως, δείκτης είναι το έλλειμμα του ισοζυγίου τρεχουσών συναλλαγών μας, παρά την άνοδο των τουριστικών μας εσόδων στα 9,1 δισεκατομμύρια ευρώ το πρώτο πεντάμηνο. Εν προκειμένω, με βάση τα στοιχεία της Τράπεζας της Ελλάδος, το έλλειμμα αυτό είναι το υψηλότερο που είχαμε από όλα τα έτη της περιόδου 2002 έως 2024, όπως καταθέσαμε στα πρακτικά στην επιτροπή, με εξαίρεση τα έτη 2006 έως 2010, που μας οδήγησαν στη χρεοκοπία. Μόνο αυτά τα χρόνια είχαμε αντίστοιχο, περίπου, έλλειμμα ή υψηλότερο από το σημερινό.

Δυστυχώς, κάπου εκεί βρισκόμαστε σήμερα, μεταξύ των ετών 2006 και 2010, αλλά με κατά πολύ υψηλότερο δημόσιο και κόκκινο ιδιωτικό χρέος, ενώ θα βιώσουμε τα αποτελέσματα με την πρώτη παγκόσμια κρίση ή το αργότερο το 2033, όταν ξεπαγώσουν οι τόκοι των 25 δισεκατομμυρίων του EFSF, καθώς επίσης τα χρεολύσια των 96 δισεκατομμυρίων που δεν εξυπηρετούνται σήμερα.

Τέλος, οι αποταμιεύσεις μειώθηκαν κατά 8,1% το πρώτο τρίμηνο, ξανά, σε ρεκόρ Ευρώπης, ενώ δεν πρέπει να συγχέει κανείς τις αποταμιεύσεις με τις εκχωρήσεις, με τις οποίες είναι αδύνατες οι επενδύσεις, με τις καταθέσεις. Με ένα απλό παράδειγμα: Όταν πουλάει κανείς το σπίτι του και καταθέτει χρήματα στην τράπεζα, έχουμε αύξηση των καταθέσεων, αλλά όχι των αποταμιεύσεων. Ενώ, όταν αγοράζουμε σπίτι με τις καταθέσεις, έχουμε μείωση των καταθέσεων, αλλά όχι των αποταμιεύσεων. Είναι δύο διαφορετικά πράγματα.

Σε κάθε περίπτωση, όλοι οι βασικοί δείκτες της οικονομίας μας είναι στο βαθύ κόκκινο, ενώ, ασφαλώς, θεωρούμε απαράδεκτη τη διανομή μερισμάτων από τις τράπεζες, που σήμερα θησαυρίζουν με την αισχροκέρδειά τους, μεταξύ άλλων, όταν υπάρχει το πρόβλημα του αναβαλλόμενου φόρου στα κεφάλαιά τους. Σήμερα η Τράπεζα Πειραιώς δήλωσε 333 εκατομμύρια ευρώ μόνο για το δεύτερο τρίμηνο, παρουσιάζοντας αύξηση 42% σε σχέση με τον προηγούμενο χρόνο. Αυτός είναι ο ορισμός της αισχροκέρδειας.

Ευχαριστούμε πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κύριο Αντιπρόεδρο.

Τον λόγο τώρα έχει ο ειδικός αγορητής από τη Νέα Αριστερά, ο κ. Δημήτριος Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, από όλες τις πτέρυγες της δημοκρατικής αντιπολίτευσης χθες επισημάνθηκε ότι ήταν μια μέρα ντροπής και για την ελληνική δημοκρατία, αλλά και για την ελληνική δικαιοσύνη.

Το πόρισμα του αντεισαγγελέα του Αρείου Πάγου -με το οποίο αθωώνονται όλοι για το μεγάλο σκάνδαλο των υποκλοπών, εκτός από τέσσερις ιδιώτες, οι οποίοι παραπέμπονται για πλημμέλημα- ήταν ένα ακόμα επεισόδιο στην επιχείρηση συγκάλυψης αυτής της δυσώδους υπόθεσης. Και αυτό το σκάνδαλο, κύριε Χατζηδάκη, σας αφορά και προσωπικά. Και είναι ευτυχές το γεγονός ότι είστε σήμερα εδώ, ενδεχομένως για να μας δώσετε κάποιες απαντήσεις.

Χθες στην τοποθέτησή μου άσκησα κριτική επί της ουσίας του πορίσματος, αλλά εδώ, για χάριν της συζήτησης, θα δεχτώ ότι τα πράγματα έχουν έτσι όπως τα λέει το πόρισμα, απλώς για χάρη της συζήτησης. Και θα δεχτώ ότι οι επισυνδέσεις, όπως αναφέρεται στην ανακοίνωση του Αρείου Πάγου της ΕΥΠ, ήταν πράγματι νόμιμες.

Αυτό το συμπέρασμα, κύριε Χατζηδάκη, φέρνει σε εξαιρετικά δύσκολη θέση και εσάς προσωπικά και τον κ. Μητσοτάκη και θα σας πω γιατί. Αν ο κ. Μητσοτάκης γνώριζε ότι είστε κίνδυνος για την εθνική ασφάλεια, πράγμα το οποίο αποτελεί προϋπόθεση για να είναι μια επισύνδεση της ΕΥΠ νόμιμη, πρέπει να εξηγήσει με ποιο σκεπτικό σάς κράτησε όλη την περίοδο κατά την οποία παρακολουθούσασταν ως μέλος του Υπουργικού Συμβουλίου. Ξέρετε, προϋποτίθεται για να γίνει μια επισύνδεση της ΕΥΠ ότι ο επισυνδεόμενος είναι κίνδυνος για την εθνική ασφάλεια.

Το πόρισμα του αντιεισαγγελέα του Αρείου Πάγου χθες λέει, λοιπόν, ότι ήσασταν κίνδυνος για την εθνική ασφάλεια. Ο κ. Μητσοτάκης ως Πρωθυπουργός της χώρας όφειλε να το γνωρίζει και, παρ’ όλα αυτά, σας κράτησε στη θέση σας. Εδώ είναι ο κ. Μητσοτάκης, που πρέπει να δώσει απαντήσεις.

Ας πάρουμε όμως την έτερη πιθανότητα. Αν ο κ. Μητσοτάκης δεν γνώριζε ότι το τηλέφωνό σας είναι επισυνδεδεμένο από την ΕΥΠ, τότε αυτό σημαίνει ότι λειτουργούσε στην ΕΥΠ παρακράτος, το οποίο παρακολουθούσε εν ενεργεία Υπουργό της Κυβέρνησης ως επικίνδυνο για την εθνική ασφάλεια και δεν ενημέρωσε τον Πρωθυπουργό.

Αυτά είναι οι λογικές συνέπειες της αποδοχής από τη μεριά της Κυβέρνησης της ορθότητας του πορίσματος της Εισαγγελίας του Αρείου Πάγου. Και οφείλετε απαντήσεις, και εσείς προσωπικά, αλλά κυρίως ο Πρωθυπουργός. Ελπίζουμε κάτι να πείτε στην ομιλία σας σε σχέση με όλα αυτά.

Έρχομαι τώρα στο θέμα του νομοσχεδίου. Δεν θέλω να μπω σε μια συζήτηση -αυτό αφορά και τον εισηγητή του ΠΑΣΟΚ, τον κ. Γερουλάνο- που αφορά το 2010 και τη συμφωνία για την ίδρυση του ΤΑΙΠΕΔ, τους όρους που προέβλεπαν την ιδιωτικοποίηση και την κατεύθυνση του 100% των εσόδων του ΤΑΙΠΕΔ στο χρέος ούτε να κάνω σύγκριση μεταξύ των δανειακών συμβάσεων του 2010, του 2012, του 2015. Νομίζω ότι δεν έχουμε ούτε τον χρόνο ούτε τη δυνατότητα να κάνουμε μια τέτοια συζήτηση σε αυτή εδώ την Αίθουσα σήμερα.

Αυτό που μπορώ να πω είναι ότι όλες οι δανειακές συμβάσεις και οι όροι που τις συνόδευαν κινούνταν στην κατεύθυνση της εσωτερικής υποτίμησης και της επιβολής ακραίων αναδιαρθρώσεων στην ελληνική οικονομία. Κάποιες περισσότερο, κάποιες λιγότερο.

Ωστόσο, κάποιοι διεκδίκησαν και την ιδιοκτησία αυτών των προγραμμάτων, ενώ κάποιοι αρνήθηκαν την ιδιοκτησία αυτών των προγραμμάτων, τα ανέδειξαν ως προγράμματα επιβολής και επιχείρησαν να αμβλύνουν τις συνέπειές τους. Το αν ήταν επιτυχημένη αυτή η επιχείρηση άμβλυνσης των συνεπειών είναι ένα ιστορικό ζητούμενο. Όμως, νομίζω ότι συγκρίσεις αυτού του τύπου δεν βοηθούν σε αυτή τη φάση που βρίσκεται η ελληνική οικονομία αλλά και η πολιτική συγκυρία.

Έρχομαι στο σήμερα. Δυστυχώς, η απαράδεκτη διαδικασία νομοθέτησης η οποία ακολουθείται από την Κυβέρνηση… Δεν μιλώ μόνο για το σημερινό νομοσχέδιο. Τις δύο προηγούμενες μέρες συζητούσαμε στην Ολομέλεια νομοσχέδια μέχρι τις δύο και τις δυόμισι ώρα το βράδυ. Αυτό δεν ήταν τυχαίο, ήταν αποτέλεσμα μιας κυβερνητικής επιλογής που έχει γίνει να περάσουν επτά-οκτώ νομοσχέδια μέσα σε δέκα μέρες, λες και βρισκόμαστε σε κρισιακή κατάσταση, σε κατάσταση εξαίρεσης, για λόγους οι οποίοι δεν έχουν εξηγηθεί από τη μεριά σας. Και καταλαβαίνετε ότι όλο αυτό δεν διευκολύνει -η εικόνα της Βουλής σήμερα είναι χαρακτηριστική- μια συζήτηση στην οποία θα μπορούσαν να εκδιπλωθούν οι διαφορετικές στρατηγικές που κάθε πολιτικό κόμμα έχει για την ελληνική οικονομία. Και δεν πρόκειται να γίνει. Αλλά, εν πάση περιπτώσει, θα τα πω και κυρίως για τα Πρακτικά.

Κύριε Θεοχάρη, δεν θα σταθώ χάρη στις αντιφάσεις και τις αντιπολιτευτικές υπερβολές της Νέας Δημοκρατίας σε σχέση με το Υπερταμείο. Εσείς ο ίδιος εξάλλου το παραδεχθήκατε ότι το Υπερταμείο δεν ήταν ένα ταμείο ιδιωτικοποιήσεων, ήταν ένα ταμείο αξιοποίησης της ελληνικής περιουσίας. Το αν και κατά πόσο μπορεί να λειτουργήσει προς όφελος του δημοσίου είναι ανοιχτό στον πολιτικό συσχετισμό, κατά τη γνώμη μου.

Το θέμα όμως είναι το εξής, ότι οι τροποποιήσεις και οι συγχωνεύσεις του Υπερταμείου με το ΤΑΙΠΕΔ και με το ΤΧΣ, που προτείνετε με το νομοσχέδιό σας το μόνο το οποίο κάνουν είναι να βαθαίνουν απλώς τη λογική της λειτουργίας του δημοσίου με τους όρους, με τις προϋποθέσεις, με τη λογική του ιδιωτικού τομέα. Και αυτό δεν είναι καθόλου τυχαίο. Διότι στη σκέψη της σημερινής Κυβέρνησης και της Νέας Δημοκρατίας μόνο ο ιδιωτικός τομέας μπορεί να είναι αποτελεσματικός.

Επίσης, δεν είναι καθόλου τυχαία η αποστροφή του κ. Χατζηδάκη, που μάλιστα έγινε και τίτλος στο σχετικό δελτίο Τύπου που εξέδωσε για το νομοσχέδιο, περί του «αγίου δημοσίου», η ειρωνική αυτή διάθεση με την οποία αντιμετωπίζει το δημόσιο ο κ. Χατζηδάκης. Αποτυπώνει μια βαθιά ιδεολογική αποστροφή της σημερινής Κυβέρνησης προς οτιδήποτε δημόσιο, εκτός αν πρόκειται για μηχανισμούς καταστολής ή παρακολούθησης. Αν και θα έλεγε κανείς ότι και σε αυτούς τους μηχανισμούς επιλέγετε την πολιτική του «outsourcing», όπως είδαμε με το «Predator».

Εν πάση περιπτώσει, επανέρχομαι. Ο μόνος, λοιπόν, που μπορεί να είναι αποτελεσματικός είναι ο ιδιωτικός τομέας. Ρωτώ. Αποτελεσματικός για ποιον; Για τους πολίτες; Για το περιβάλλον; Για τους εργαζόμενους;

Η ιδέα είναι η εξής και είναι πάρα πολύ απλή. Αν οι εταιρείες κερδίζουν, τότε όλοι κερδίζουν. Αυτή η ιδέα πάει πάρα πολύ πίσω. Είπα κάποια πράγματα στην επιτροπή. Θα τα επαναλάβω εδώ.

Όλα αυτά οδηγούν σε μια ιδέα που λανθασμένα αποδίδεται στον Άνταμ Σμιθ. Ποια είναι αυτή η ιδέα; Ότι ο υποκειμενικός εγωισμός οδηγεί στο κοινωνικό όφελος. Αυτή είναι μια ιδέα που είναι ιδέα του Μάντεβιλ, ότι οι ατομικές κακίες και οι εγωιστικές συμπεριφορές δημιουργούν δημόσια ευημερία. Είναι η βασική ιδέα που υποστηρίζει όλη τη φιλελεύθερη οικονομική θεωρία. Παίρνει αυτή την ιδέα ο Άνταμ Σμιθ, την επεξεργάζεται και καταλήγει στη διατύπωση της θεωρίας -αν μπορεί κανείς να την ονομάσει έτσι- του «αόρατου χεριού».

Πρόκειται εδώ για καθαρή θεολογία και όχι φυσικά για επιστημονικό λόγο. Το «αόρατο χέρι» είναι το άλλο όνομα της θείας πρόνοιας. Και πράγματι, στο πρώτο απόσπασμα που αναφέρεται στο «αόρατο χέρι» της αγοράς ο Άνταμ Σμιθ το ταυτίζει με τη θεία πρόνοια.

Είναι σε αυτή τη θεία πρόνοια που ομνύει η Κυβέρνηση, στη θεία πρόνοια της αγοράς, του «αόρατου χεριού», σύμφωνα με την οποία οι ατομικοί εγωισμοί και η προσπάθεια να δημιουργήσει κανείς όφελος για τον εαυτό του με έναν μαγικό τρόπο θα οδηγήσει στη συλλογική ευημερία.

Θα κάνω μερικά, λοιπόν, σχόλια για το νομοσχέδιο, υπό την προοπτική ότι από τη δική μας πλευρά δεν μπορούμε να κάνουμε αποδεκτή αυτή τη θεολογία, όπως δεν κάνουμε αποδεκτή καμμία θεολογία, αυτή τη θεολογία που βρίσκεται στον πυρήνα της στρατηγικής σας, στον πυρήνα των ιδεών σας και που δεν στηρίζεται παρά σε μια εμπειρικά μη διαπιστώσιμη πίστη.

Τι κάνετε με αυτό το νομοσχέδιο; Πρώτον, συγχωνεύετε το ΤΑΙΠΕΔ με την Εταιρεία Συμμετοχών του Δημοσίου. Το ερώτημα είναι. Αλλάζετε τον σκοπό του; Όχι, συνεχίζετε στη λογική εκείνη που λέει ότι ό,τι μπαίνει στο ΤΑΙΠΕΔ πρέπει να ιδιωτικοποιηθεί, να πουληθεί. Και την ίδια στιγμή, σε ό,τι αφορά ειδικά το ΤΑΙΠΕΔ, τα έσοδα, με την εξαίρεση των λιμανιών, θα συνεχίσουν να κατευθύνονται κατά 100% στο χρέος.

Γι’ αυτή την πολιτική δεν σας φταίει η διαπραγμάτευση του 2015. Το ΤΑΙΠΕΔ ήταν ένα ταμείο το οποίο άλλες πολιτικές δυνάμεις το δημιούργησαν ήδη από την περίοδο 2010-2014.

Το δεύτερο που κάνετε και αφορά τις εργασιακές σχέσεις είναι ότι μεταφέρετε πάλι τη λογική του ιδιωτικού τομέα στις δημόσιες επιχειρήσεις: Περιορίζεται ο ρόλος του ΑΣΕΠ στις προσλήψεις. Ενισχύεται το διευθυντικό δικαίωμα. Υπερισχύουν οι ατομικές συμβάσεις και, μάλιστα, οι ατομικές συμβάσεις ορισμένου χρόνου, έναντι των συλλογικών συμβάσεων και των συμβάσεων αορίστου χρόνου. Αποκλείονται οι εργαζόμενοι από τα πειθαρχικά συμβούλια. Και, φυσικά, οι κανονισμοί εργασίας θα καταρτίζονται πλέον μονομερώς από τη μεριά των εργοδοτών και πάει λέγοντας.

Το τρίτο σημείο είναι ότι επικρατούν και πάλι πλήρως αδιαφανείς διαδικασίες. Σε σχέση με την αδιαφάνεια να κάνω και ένα σχόλιο: Δεν γνωρίζουμε τα οικονομικά στοιχεία από την Εταιρεία Συμμετοχών ούτε από το ΤΑΙΠΕΔ. Τα τελευταία οικονομικά στοιχεία τα οποία έχουμε είναι αυτά που έχουν αναρτηθεί στις 31-12-2022, ενώ πλήρως αδιαφανής είναι και η λειτουργία της Μονάδας Ωρίμανσης Έργων, η οποία και διατηρεί την αυτονομία της εντός της Εταιρείας Συμμετοχών. Ποια είναι τα χαρακτηριστικά αυτής της αδιαφανούς λειτουργίας; Μη γνωστοποίηση αριθμού προσφορών σε κάθε διαγωνισμό -δεν έχουμε εικόνα-, μη γνωστοποίηση της παροχής εκπτώσεων, μη δημοσιοποίηση των συμβάσεων και τα λοιπά. Μόνο εντός του 2022 αυτή η μονάδα προκήρυξε τριάντα επτά διαγωνισμούς για την πρόσληψη συμβούλων με κόστος 10 εκατομμύρια ευρώ και για όλα αυτά δεν έχουμε καμμία εικόνα και καμμία ενημέρωση.

Θέλω να κλείσω με το θέμα του ΤΧΣ. Πριν λίγες μέρες οι τράπεζες αποφάσισαν τη διανομή μερίσματος στους μετόχους ύψους 814 εκατομμυρίων ευρώ. Γιατί το αναφέρω αυτό;

Διότι με το νομοσχέδιο αυτό, κύριε Υπουργέ, το ΤΧΣ καταργείται, αφού έχει επιτελέσει το έργο του να ξεφορτωθεί τις μετοχές που κατείχε προς όφελος ιδιωτών και με προφανή ζημία του δημοσίου και ένα ερώτημα παραμένει: Ποια είναι η λογική να ξεφορτώνεσαι ως δημόσιο τις μετοχές σου σε έναν κλάδο ο οποίος βρίσκεται σε τροχιά ανόδου; Δεν είναι αυτό σε σύγκρουση με τα πραγματικά συμφέροντα του ελληνικού δημοσίου; Η μόνη λογική που έχει αυτή η κίνηση είναι η εξυπηρέτηση συγκεκριμένων ιδιωτικών συμφερόντων και νομίζω ότι αυτή είναι η στρατηγική σας και είναι μια αποτυχημένη στρατηγική, αλλά μια αποτυχημένη στρατηγική για την κοινωνική πλειοψηφία. Αντιθέτως, είναι εξαιρετικά επιτυχημένη για τους ιδιώτες επενδυτές, για τους μεγάλους και πολύ μεγάλους επιχειρηματικούς ομίλους, οι οποίοι θα είναι και οι μόνοι που θα ωφεληθούν από το συγκεκριμένο νομοσχέδιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με δεδομένη, λοιπόν, την πλήρη αντίθεσή μας σε αυτή τη στρατηγική την οποία ακολουθείτε δεν μπορούμε παρά να καταψηφίσουμε το νομοσχέδιο.

Σας ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Τζανακόπουλο.

Θα δώσω τώρα τον λόγο στον ειδικό αγορητή από τη Νίκη κ. Ανδρέα Βορύλλα.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Κυβέρνηση φέρνει προς συζήτηση νομοσχέδιο με στόχο την αναδιάρθρωση της Ελληνικής Εταιρείας Συμμετοχών και Περιουσίας και των θυγατρικών της, το οποίο υποστηρίζει ότι εκσυγχρονίζει τη λειτουργία του Υπερταμείου. Ο κ. Δημητριάδης ανέφερε ότι με αυτό το νομοσχέδιο δίνεται η ευκαιρία το Υπερταμείο να μετεξελιχθεί σε ένα δημόσιο επενδυτικό ταμείο σαν αυτά που έχουν οι Ισπανοί, οι Πορτογάλοι και οι Γάλλοι.

Εμείς θα συμφωνήσουμε ότι θα έπρεπε η χώρα μας να έχει κάνει από μόνη της το Υπερταμείο, έτσι ώστε να βοηθήσει σαν ένας μοχλός ανάπτυξης για τη χώρα. Όμως, για να συμβεί αυτό, θα έπρεπε το Υπερταμείο να έχει μία πραγματικά ανεξάρτητη διοίκηση από τους πιστωτές μας, να έχει εθνική επενδυτική πολιτική που να μη χρειάζεται έγκριση από άλλους οργανισμούς και θεσμούς. Επίσης, τα δημόσια επενδυτικά ταμεία που ανέφερε ο κ. Δημητριάδης δεν έχουν την υποχρέωση το 50% των χρημάτων που εισπράττουν να τα δίνουν για τη μείωση του χρέους των χωρών τους και το άλλο 50% να το επενδύουν σε αναπτυξιακούς σκοπούς, όπως επιβλήθηκε στη χώρα μας. Αυτή είναι η μεγάλη διαφορά με τα δημόσια επενδυτικά ταμεία των άλλων χωρών και δεν θα αλλάξει όσο το Ελληνικό Επενδυτικό Ταμείο ελέγχεται από τους πιστωτές μας.

Στο νομοσχέδιο προβλέπεται η απορρόφηση του Ταμείου Αξιοποίησης Ιδιωτικής Περιουσίας του Δημοσίου, ΤΑΙΠΕΔ, και του Ταμείου Χρηματοπιστωτικής Σταθερότητας, ΤΧΣ, από την Ελληνική Εταιρεία Συμμετοχών και Περιουσίας.

Κατά την Κυβέρνηση, ο ρόλος του Υπερταμείου αλλάζει σημαντικά και γίνεται περισσότερο αναπτυξιακός. Με αυτή την πολιτική θα περιμέναμε να δούμε και την απορρόφηση των Εταιρειών Ακινήτων Δημοσίου, ΕΤΑΔ, από το Υπερταμείο. Δυστυχώς, κάτι τέτοιο δεν περιλαμβάνεται στο παρόν νομοσχέδιο, αν και η Εταιρεία Ακινήτων Δημοσίου, ΕΤΑΔ, διαθέτει τον κύριο όγκο ακίνητης περιουσίας του δημοσίου, καθώς και έμπειρο προσωπικό και στελέχη που σίγουρα θα μπορούσαν να ενισχύσουν την αναδιάρθρωση του Υπερταμείου.

Φοβόμαστε ότι πίσω από τη μη απορρόφηση της Εταιρείας Ακινήτων Δημοσίου, ΕΤΑΔ, κρύβονται οι επιζήμιες διαμάχες για το ελληνικό δημόσιο, όπως η περίπτωση της πολυετούς δικαστικής διαμάχης του Ομίλου Μαντωνανάκη με την ΕΤΑΔ. Η εταιρεία του Παντελή Μαντωνανάκη «ΑΤΤΙΚΟΣ ΗΛΙΟΣ», η οποία ανέλαβε την επένδυση στο Λαγονήσι πριν από είκοσι τέσσερα χρόνια, έχει ήδη κερδίσει περίπου 630 εκατομμύρια ευρώ σε διεκδικήσεις έναντι του ελληνικού δημοσίου μετά από οκτώ αποφάσεις του διαιτητικού δικαστηρίου. Η Κυβέρνηση εναγωνίως προσπαθεί τους τελευταίους μήνες να πετύχει μία συμβιβαστική λύση μεταξύ ΕΤΑΔ, τραπεζών και της εταιρείας «ΑΤΤΙΚΟΣ ΗΛΙΟΣ», προκειμένου να αποκρύψει το ποσό των 700 εκατομμυρίων ευρώ, όσο είναι δηλαδή το ποσό που χρωστάει σήμερα η ΕΤΑΔ στην εταιρεία Μαντωνανάκη.

Δεδομένου ότι η Εταιρεία Ακινήτων Δημοσίου, «ΕΤΑΔ Α.Ε.» αποτελεί τη μεγαλύτερη εταιρεία διαχείρισης και αξιοποίησης της ακίνητης περιουσίας του ελληνικού δημοσίου, προτείνουμε την απορρόφησή της από την Ελληνική Εταιρεία Συμμετοχών και Περιουσίας.

Σύμφωνα με την Κυβέρνηση, στόχος είναι να υιοθετηθεί το μοντέλο της ΔΕΗ στις δημόσιες επιχειρήσεις του Υπερταμείου για καλύτερη εξυπηρέτηση των πολιτών. Διαβάζοντας και μόνο τον κατάλογο των εταιρειών, γίνεται εύκολα αντιληπτό ότι πρόκειται για εντελώς διαφορετικές περιπτώσεις μεταξύ τους, δημόσιες επιχειρήσεις που παρουσιάζουν σοβαρά προβλήματα για δεκαετίες, λόγω της κακής διαχείρισης και της κρατικής αδιαφορίας. Άρα η εφαρμογή του μοντέλου ΔΕΗ δεν θα είναι ούτε εύκολη υπόθεση ούτε θα είναι εφαρμόσιμη σε αρκετές περιπτώσεις.

Η ΔΕΗ, η οποία αποτελεί το επιθυμητό μοντέλο για την Κυβέρνηση, είναι μια ανώνυμη εταιρεία, εισηγμένη στο Χρηματιστήριο Αθηνών, με το ελληνικό δημόσιο να κατέχει το μειοψηφικό ποσοστό 34%. Η σύγκριση με το μοντέλο της ΔΕΗ επιβάλλει η Κυβέρνηση να ξεκαθαρίσει με την αναδιάρθρωση των παραπάνω δημοσίων επιχειρήσεων ποιος είναι ο τελικός στόχος ως προς το ιδιοκτησιακό καθεστώς τους, δηλαδή αν στα πλάνα της Κυβέρνησης περιλαμβάνεται η μετοχοποίησή τους με την είσοδό τους στο Χρηματιστήριο Αθηνών ή η είσοδος στρατηγικού επενδυτή ή κάποιου fund ή οποιαδήποτε άλλη μορφή ιδιωτικοποίησής τους.

Το κόμμα μας είναι αντίθετο στην πώληση δημόσιας περιουσίας, διότι αφ’ ενός η πώληση δημόσιας περιουσίας δεν αποφέρει πραγματικά οφέλη, δεδομένου ότι το τίμημα αποπληρώνει δημόσιο χρέος μέσω του Υπερταμείου, και αφ’ ετέρου οι αποεπενδύσεις σε αρκετές περιπτώσεις γίνονται σε βάρος του δημοσίου και με τεράστιες ζημιές. Χαρακτηριστικό παράδειγμα οι αποεπενδύσεις από τις συστημικές τράπεζες. Ωστόσο, το κόμμα μας στηρίζει τις μεταρρυθμίσεις οι οποίες είναι επιβεβλημένες, ώστε οι εν λόγω δημόσιες επιχειρήσεις να μπορέσουν να είναι αποτελεσματικές, προσφέροντας σύγχρονες υπηρεσίες στους πολίτες μας και οικονομικό όφελος στο κράτος μας.

Για τα ΕΛΤΑ θα πρέπει να δοθεί έμφαση σε νέες σύγχρονες ταχυδρομικές υπηρεσίες και ειδικά στις ταχυμεταφορές. Τα τελευταία χρόνια ο κλάδος των ταχυμεταφορών παρουσιάζει μεγάλη άνθιση λόγω της αύξησης του ηλεκτρονικού εμπορίου. Την ίδια περίοδο τα ΕΛΤΑ παρέμειναν απλά θεατές στις αλλαγές του κλάδου, ενώ σκάνδαλα κακοδιαχείρισης πλήττουν την εταιρεία κατά καιρούς, χωρίς ποτέ να αποδοθούν ευθύνες στις διοικήσεις. Αξίζει να σημειωθεί ότι στις οικονομικές καταστάσεις του 2022 τα ίδια κεφάλαια σε επίπεδο ομίλου ήταν μείον 102 εκατομμύρια ευρώ.

Για τις αστικές συγκοινωνίες, αν και για πολλά χρόνια δεν υπάρχουν εκτιμήσεις για το ύψος στο οποίο ανέρχεται η εισιτηριοδιαφυγή, σε παλαιότερες εκτιμήσεις υπολογιζόταν στο 20%. Τα έσοδα που απλά χάνονται διότι δεν υπάρχει έλεγχος εδώ και δεκαετίες είχαν ως αποτέλεσμα την απαξίωση των αστικών συγκοινωνιών, ενώ για πάνω από μία δεκαετία δεν έγιναν επενδύσεις στην προμήθεια νέων οχημάτων. Η «ΓΑΙΑΟΣΕ», με ακίνητη περιουσία αλλά και μεγάλο αριθμό σιδηροδρομικών οχημάτων, δεν έχει καταφέρει ούτε να τα διαφυλάξει από τις καθημερινές κλοπές και βανδαλισμούς ούτε να εκποιήσει τα άχρηστα, ως scrap.

Η Ανώνυμος Εταιρεία Διώρυγας Κορίνθου, η οποία είναι αποτέλεσμα της αναπτυξιακής πολιτικής του Πρωθυπουργού Χαρίλαου Τρικούπη και λειτουργεί από το 1893, θα πρέπει να αντιμετωπίσει τη σημερινή πραγματικότητα. Ο ρόλος της διώρυγας στην ελληνική οικονομία και ναυτιλία είναι πλέον περιορισμένος, καθώς τα περισσότερα εμπορικά πλοία δεν μπορούν να τη διασχίσουν, οπότε θα πρέπει να εξεταστεί η δημοπράτηση του έργου για τη διαπλάτυνση και την εκβάθυνσή της.

Αναφέραμε παραπάνω ότι το κόμμα μας είναι κατά των οποιωνδήποτε ιδιωτικοποιήσεων των δημοσίων επιχειρήσεων. Ωστόσο, πιστεύουμε ότι ευέλικτα σχήματα συμπράξεων δημοσίου και ιδιωτικού τομέα, ΣΔΙΤ, μπορούν να αποδώσουν τα μέγιστα οφέλη για το κράτος μας και τους πολίτες.

Με το παρόν νομοσχέδιο ορίζεται η διάθεση του αντισταθμίσματος από την επαναμεταβίβαση των μετοχών της Εταιρείας Υδρεύσεως και Αποχετεύσεως της Πρωτευούσης και της Εταιρείας Ύδρευσης και Αποχέτευσης Θεσσαλονίκης από την Ελληνική Εταιρεία Συμμετοχών και Περιουσίας προς το ελληνικό δημόσιο, το οποίο ανέρχεται στο ποσό των 602 εκατομμυρίων ευρώ.

Ο Πρωθυπουργός είχε εξαγγείλει πριν από έναν χρόνο την επιστροφή των εταιρειών ύδρευσης στο ελληνικό δημόσιο από την Ελληνική Εταιρεία Συμμετοχών και Περιουσίας. Αυτό που δεν ήταν γνωστό είναι ότι η επιστροφή των τελών ύδρευσης θα έχει άμεσο κόστος 301 εκατομμύρια ευρώ για το ελληνικό δημόσιο, το οποίο θα πάει για την αποπληρωμή υποχρεώσεων προς τους πιστωτές μας.

Σύμφωνα με το εν λόγω άρθρο, το 50% του αντισταθμίσματος των 602 εκατομμυρίων ευρώ, δηλαδή τα 301 εκατομμύρια ευρώ, διατίθεται για την αποπληρωμή διεθνών υποχρεώσεων, ενώ το υπόλοιπο 50% διατίθεται για τον σχηματισμό ειδικού αποθεματικού, προκειμένου να χρησιμοποιηθεί ως αρχικό επενδυτικό κεφάλαιο για τη σύσταση Επενδυτικού Ταμείου.

Με το αποθεματικό προβλέπεται η σύσταση Επενδυτικού Ταμείου, όπου σκοπός θα είναι η προώθηση και η χρηματοδότηση αναπτυξιακών επενδυτικών δραστηριοτήτων με σημαντικό αντίκτυπο στην εθνική οικονομία. Πιστεύουμε πως δεν υπάρχει πολιτική παράταξη που θα ήταν αντίθετη στη σύσταση ενός κρατικού Επενδυτικού Ταμείου. Το ζήτημα είναι ποιοι ακριβώς θα είναι υπέρ του κρατικού Επενδυτικού Ταμείου, αφού από το νομοσχέδιο προβλέπεται ότι το αποθεματικό των 301 εκατομμυρίων ευρώ να χρησιμοποιηθεί ως αρχικό επενδυτικό κεφάλαιο.

Πέραν του παραπάνω ποσού, δεν προβλέπεται κανένα άλλο ποσό για το κρατικό Επενδυτικό Ταμείο. Αυτό το κεφάλαιο είναι εντελώς ασήμαντο για τις ανάγκες που έχει μπροστά η χώρα μας. Η γειτονική μας Ιταλία δημιουργεί νέο κρατικό επενδυτικό ταμείο με κεφάλαιο 1 δισεκατομμύριο ευρώ, για να διασφαλίσει επάρκεια σε ενέργεια και πρώτες ύλες, αλλά και για να στηρίξει τα προϊόντα made in Italy. Το ιταλικό επενδυτικό ταμείο στοχεύει στη συγκέντρωση χρηματοδότησης από τα συνταξιοδοτικά ταμεία των ασφαλιστικών ταμείων, καθώς και από δημόσιους και ιδιωτικούς φορείς. Η Γαλλία προχωρά στη δημιουργία επενδυτικού ταμείου, το οποίο θα επικεντρώνεται σε σημαντικές πρώτες ύλες και ειδικά μέταλλα, με στόχο την ενίσχυση της εθνικής στρατηγικής και αυτονομίας.

Η σύγκριση με τα κρατικά επενδυτικά ταμεία της Ιταλίας και της Γαλλίας οδηγεί στο ότι πέρα του στόχου χρηματοδοτήσεως στο υπό σύσταση ελληνική κρατικό Επενδυτικό Ταμείο δεν έχει επί της ουσίας σαφή στόχευση σε κάποιον τομέα της οικονομίας μας.

Μια άριστη επιλογή για το Ελληνικό Επενδυτικό Ταμείο θα ήταν η επένδυση στο γάλλιο, στην πρώτη ύλη που ψάχνει όλος ο πλανήτης και βρίσκεται σε αφθονία στην Ελλάδα. Το γάλλιο είναι μια απαραίτητη πρώτη ύλη για την επικοινωνία των δικτύων 5G, για την κατασκευή φορτιστών ηλεκτρικών αυτοκινήτων, για την παραγωγή μικροτσίπ, για την κατασκευή ραντάρ, αλλά και για κρίσιμης αμυντικής τεχνολογίας τελευταίας γενιάς.

Στο νομοσχέδιο αναφέρεται ότι το όργανο διοίκησης του Επενδυτικού Ταμείου διορίζεται από τη γενική συνέλευση του Επενδυτικού Ταμείου και κατόπιν σύμφωνης γνώμης του Υπουργού Εθνικής Οικονομίας και Οικονομικών. Μας προκαλεί αρνητική εντύπωση η προσθήκη ότι στο Επενδυτικό Ταμείο δύναται να συμμετέχει ο εκπρόσωπος που ορίζεται από κοινού από την Ευρωπαϊκή Επιτροπή και τον Ευρωπαϊκό Μηχανισμό Σταθερότητας στο Διοικητικό Συμβούλιο της Ελληνικής Εταιρείας Συμμετοχών και Περιουσίας. Η παραπάνω διάταξη είναι πραγματικά ταπεινωτική. Οποιαδήποτε επενδυτική πρωτοβουλία του κρατικού Επενδυτικού Ταμείου, με αρχικό κεφάλαιο μόλις 300 εκατομμύρια ευρώ θα πρέπει να έχει και τη γνώμη από τον εκπρόσωπο που ορίζεται από κοινού από την Ευρωπαϊκή Επιτροπή και τον Ευρωπαϊκό Μηχανισμό Σταθερότητας. Καλούμε την Κυβέρνηση να αφαιρέσει από το όργανο διοίκησης του Επενδυτικού Ταμείου τον εν λόγω εκπρόσωπο.

Στο νομοσχέδιο, επίσης, προβλέπεται η δυνατότητα προσέλκυσης στελεχών από τον ιδιωτικό τομέα με απλή διαδικασία με βάση αποφάσεις του διευθύνοντος συμβούλου της κάθε εταιρείας. Όμως, για την απλοποίηση των διαδικασιών προσλήψεων από τον ιδιωτικό τομέα ενδεχομένως να έχουμε και μια νέα στρατιά από ρουσφετολογικές προσλήψεις στην Κυβέρνηση.

Προτείνουμε στη διαδικασία προσλήψεων να υπάρχει η επίβλεψη του ΑΣΕΠ, έστω και με δειγματοληπτικό τρόπο, ώστε να μην προκαλούνται καθυστερήσεις. Επίσης, εντός των άλλων θυγατρικών και στον ευρύτερο δημόσιο τομέα υπάρχει προσωπικό που θα μπορούσε να αναλάβει θέσεις ευθύνης. Ωστόσο, δεν μπορούν, γιατί δεν τους αναγνωρίζεται η προϋπηρεσία στον ιδιωτικό τομέα.

Το παραπάνω πρόβλημα παρουσιάζεται στο σύνολο του δημόσιου τομέα, όπου στο μόνιμο προσωπικό με σοβαρή προϋπηρεσία, όπως, για παράδειγμα, σε μεγάλες ελεγκτικές εταιρείες, διεθνείς τράπεζες, οργανισμούς και σε πολυεθνικές εταιρείες δεν αναγνωρίζεται η προϋπηρεσία. Προτείνουμε την αναγνώριση προϋπηρεσίας από τον ιδιωτικό τομέα, όταν αυτή η προϋπηρεσία είναι σημαντική και χρήσιμη για τους δημόσιους φορείς.

Όσον αφορά στη διάταξη της τελευταίας στιγμής για την τακτοποίηση ληξιπρόθεσμων υποχρεώσεων του Ελληνικού Οργανισμού Τουρισμού, θεωρούνται νόμιμες και κανονικές οι δαπάνες για την εξόφληση υποχρεώσεων του ΕΟΤ που αφορούν σε προμήθεια και παροχή υπηρεσιών διαφήμισης και δημοσίων σχέσεων, οι οποίες παρασχέθηκαν και διενεργήθηκαν από 1η Ιανουαρίου του 2009 έως και 31 Δεκεμβρίου του 2010 και οι οποίες δεν έχουν εξοφληθεί λόγω τυπικών παρατυπιών. Αν οι παρατυπίες ήταν μόνο τυπικές, το ζήτημα θα είχε επιλυθεί από τον οργανισμό και τις υπηρεσίες του και δεν θα χρειαζόταν νομοθετική ρύθμιση που να βαφτίζει ως νόμιμες αυτές τις δαπάνες υπηρεσιών διαφήμισης και δημοσίων σχέσεων που παρασχέθηκαν πριν από δεκαπέντε χρόνια. Εν τω μεταξύ, δεν αναφέρεται το ύψος δαπάνης ούτε επακριβώς ποιες ήταν οι τυπικές παρατυπίες. Πιστεύουμε ότι η εν λόγω διάταξη παραβιάζει τις αρχές του δημοσίου λογιστικού, είναι τουλάχιστον ύποπτη και πιθανόν χρήζει διερεύνησης από τη δικαιοσύνη.

Ο κ. Χατζηδάκης σε ομιλία του την Παρασκευή ανέφερε ότι το Υπερταμείο μέχρι τώρα είχε την υποχρέωση το 50% των χρημάτων από όσα εισέπραττε να το δίνει για τη μείωση του χρέους και το άλλο 50% να το δίνει για αναπτυξιακούς σκοπούς, όχι όμως στο ΤΑΙΠΕΔ, το οποίο υποχρεωνόταν να δίνει το 100% για τη μείωση του χρέους.

Για τον παραπάνω λόγο, το κόμμα μας συμφωνεί με τη συγχώνευση του ΤΑΙΠΕΔ με το Υπερταμείο, γιατί είναι ένα μέτρο προς τη θετική κατεύθυνση. Ωστόσο, αυτό δεν είναι αρκετό, όταν η ΕΤΑΔ μένει εκτός της συγχώνευσης. Είναι γνωστό ότι το προσωπικό της ΕΤΑΔ προετοίμασε διάφορους διαγωνισμούς για λογαριασμό του ΤΑΙΠΕΔ, διότι πολύ απλά διαθέτει περισσότερο και ειδικευμένο προσωπικό.

Το κόμμα μας υποστηρίζει ότι η αναδιάρθρωση του Υπερταμείου εκτός των συγχωνεύσεων θα έπρεπε να έχει ως βασική προτεραιότητα την τροποποίηση της υποχρέωσης το 50% των χρημάτων από όσα εισπράττονται και δίνονται για τη μείωση του χρέους να μειωθεί σε 30%. Ταυτόχρονα, το άλλο 50% που δίνεται για αναπτυξιακούς σκοπούς να αυξηθεί στο 70%. Με αυτόν τον τρόπο θα δίνονταν μεγαλύτερα κεφάλαια για την ανάπτυξη που χρειάζεται η χώρα μας, ενώ θα μπορούσε να χρηματοδοτηθεί και το υπό σύσταση κρατικό Επενδυτικό Ταμείο.

Με την τροπολογία για ειδική εισφορά υπέρ του Ταμείου Ενεργειακής Μετάβασης ποσού 10 ευρώ δεν είναι βέβαιο ότι θα καλυφθούν οι ανάγκες των νοικοκυριών από τις υπερβολικές αυξήσεις στο ρεύμα. Η Κυβέρνηση σε πανικό καταφεύγει σε πρόχειρες λύσεις, που φοβόμαστε ότι δεν θα έχουν αποτέλεσμα.

Το κόμμα μας θα καταψηφίσει το παρόν νομοσχέδιο, καθώς η αναδιάρθρωση της Ελληνικής Εταιρείας Συμμετοχών και Περιουσίας και θυγατρικών της δεν περιλαμβάνει απολύτως καμμία ρητή δέσμευση ότι δεν θα εκποιηθεί δημόσια περιουσία για χάρη των δανειστών μας. Η αναδιάρθρωση αφήνει εκτός την Εταιρεία Ακινήτων, ΕΤΑΔ, ενώ το υπό σύσταση Επενδυτικό Ταμείο, με ελάχιστο κεφάλαιο και χωρίς τακτικούς πόρους, θα είναι παντελώς αδύναμο να επιτελέσει αξιόλογη επενδυτική δραστηριότητα.

Σας ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Βορύλλα.

Και τώρα τον λόγο έχει ο ειδικός αγορητής των Σπαρτιατών κ. Χαλκιάς.

Ορίστε, κύριε συνάδελφε, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν ξεκινήσω την τοποθέτησή μου, θα ήθελα να κάνω ένα σχόλιο που ακούστηκε νωρίτερα εδώ στην Αίθουσα από έναν συνάδελφο ότι η ακροδεξιά, οι ακροδεξιοί είναι επικίνδυνοι για το δημοκρατικό πολίτευμα. Δεν έχει να κάνει σε ποιο πολιτικό φάσμα ανήκεις. Επικίνδυνος είναι αυτός που ψηφίζει και νομοθετεί όχι προς όφελος του ελληνικού έθνους, σεβόμενος πάντοτε το Σύνταγμα, αλλά νομοθετεί και ψηφίζει για να εξυπηρετήσει αλλότρια συμφέροντα.

Κυρίες και κύριοι συνάδελφοι, όπως πολλάκις έχω αναφέρει από το Βήμα της Βουλής, στόχος μου είναι να γίνεται μία εποικοδομητική αντιπολίτευση. Ο εύκολος δρόμος θα ήταν απλά να καταψηφίσουμε το νομοσχέδιο, μόνο και μόνο επειδή αφορά στο Υπερταμείο. Όμως, αυτός είναι ο δρόμος της στείρας αντιπολίτευσης και του άκρατου λαϊκισμού. Η αναδιαμόρφωση του Υπερταμείου είναι κάτι που όλοι επιθυμούμε. Κάθε Έλληνας θέλει να δει να αίρονται οι μνημονιακοί περιορισμοί και να γίνονται επενδύσεις που θα αποφέρουν εισοδήματα στη χώρα, εισοδήματα που θα κάνουν καλύτερη την καθημερινότητα των πολιτών, που θα μειώσουν τους φόρους και επενδύσεις που θα φέρουν ουσιαστική ανάπτυξη με βιώσιμο προσανατολισμό.

Όταν, λοιπόν, κατετέθη το νομοσχέδιο προς επεξεργασία στην αρμόδια επιτροπή, δεν το απορρίψαμε μονομιάς. Αντίθετα, το διαβάσαμε προσεκτικά και εντοπίσαμε τα σημεία εκείνα στα οποία έχουμε αντιρρήσεις. Δυστυχώς, ναι μεν γίνεται μία προσπάθεια να αλλάξει το Υπερταμείο, αλλά αυτή η προσπάθεια για εμάς είναι εντελώς προς τη λάθος κατεύθυνση. Αντί να αίρονται οι απαιτήσεις των δανειστών από τα μνημόνια, αντί να απαλλαχθούμε επιτέλους από το καθεστώς επιτήρησης, βλέπουμε τους εκπροσώπους των θεσμών πανταχού παρόντες, σε κάθε όργανο διοίκησης, σε κάθε εταιρεία, σε κάθε απόφαση που θα θέλει η διοίκηση να λάβει.

Οι εκπρόσωποι των ευρωπαϊκών θεσμών, ακόμα, διέπονται και από διαφορετικούς κανόνες. Ό,τι ισχύει για εμάς δεν ισχύει για αυτούς. Το επισήμανα στην επιτροπή, αλλά δεν έλαβα καν απάντηση από τους αρμόδιους στο γιατί να συνεχίζεται να διαιωνίζεται αυτή η κατάσταση.

Με το παρόν νομοσχέδιο, δημιουργούνται υπάλληλοι δύο ταχυτήτων. Αν ο φορέας απασχόλησης ανήκει στη γενική κυβέρνηση, τότε ισχύουν οι περιορισμοί στις αμοιβές, όπως ακριβώς συμβαίνει σε κάθε άλλη περίπτωση δημοσίου υπαλλήλου. Αν, όμως, ο φορέας δεν ανήκει στη γενική κυβέρνηση, οι υπάλληλοι θα λαμβάνουν κανονικά δεκατέσσερις μισθούς ανά έτος, με όλα τα δικαιώματα ενός ιδιωτικού υπαλλήλου, ενώ δεν θα υπάρχει «ταβάνι» και στις αμοιβές. Ακριβώς όπως δεν υπάρχει πλέον «ταβάνι» στις αμοιβές των ανώτατων στελεχών διοίκησης σε αυτούς τους φορείς. Ο Υπουργός μπορεί να οραματίζεται μικρές ΔΕΗ, να θέλει να εφαρμόσει καθολικά το μοντέλο διοίκησής της, αλλά στην πραγματικότητα υπάρχουν αμφιβολίες για το κατά πόσο αυτό είναι αποτελεσματικό, ειδικά όταν διακυβεύονται δημόσια αγαθά.

Προφανώς, δεν ενδιαφέρει την Κυβέρνηση εάν οι τιμές εκτοξευθούν, ώστε να καλύπτονται οι «υπέροχοι» μισθοί για αυτά τα στελέχη, αρκεί να βολευτούν πέντε-έξι δικοί τους άνθρωποι. Δεν πειράζει αν ο μέσος Έλληνας δεν πρόκειται να δει ούτε στον ύπνο του τέτοιες αμοιβές, αρκεί να γίνουν αυτές οι εταιρείες, δήθεν, ανταγωνιστικές. Πολλά έχουμε θυσιάσει στον βωμό του ανταγωνισμού την τελευταία πενταετία.

Ακόμα ένα προβληματικό σημείο, που αφορά και πάλι τους υπαλλήλους, είναι και η διαφορά στο καθεστώς και των προοπτικών απασχόλησης μεταξύ απασχολουμένων ορισμένου χρόνου. Το βόλεμα, όπως φαίνεται, δεν έχει τέλος. Παρόλο που για τους υπαλλήλους ορισμένου χρόνου καθίσταται σαφές ότι δεν πρόκειται η σύμβασή τους να μετατραπεί σε αορίστου, κάτι τέτοιο δεν υπάρχει για υπαλλήλους των οποίων το αντικείμενο είναι λίγο διαφορετικό.

Στο νομοσχέδιο αναγράφεται ρητά στο πρώτο εδάφιο της παραγράφου 1 του άρθρου 22, που αντικαθιστά το άρθρο 31 του ν.4972/2022 ότι για κάποιες κατηγορίες υπαλλήλων, η σύμβαση μπορεί να ανανεώνεται -προφανώς, στο διηνεκές- μέχρι να ολοκληρωθεί κάποιο έργο. Εδώ, δεν υπάρχει ο περιορισμός της παραγράφου 3, του ίδιου άρθρου, που μιλάει για τις υπόλοιπες συμβάσεις ορισμένου χρόνου.

Αν αυτό δεν είναι διάταξη που αποσκοπεί σε «βόλεμα», τότε ποια είναι; Πώς εξασφαλίζουμε ότι αυτοί οι υπάλληλοι δεν θα κινηθούν δικαστικά στο μέλλον, ώστε να μονιμοποιηθούν, παρακάμπτοντας τις αξιοκρατικές διαδικασίες του ΑΣΕΠ;

Και φτάνω στη σημαντικότερη αλλαγή: Tην ίδρυση του Επενδυτικού Ταμείου. Το πώς θα σχηματιστεί το αρχικό επενδυτικό κεφάλαιο το αφήνω ασχολίαστο. Πάλι από ιδιωτικοποιήσεις γεμίζουμε τα ταμεία μας.

Προχωράω, λοιπόν, στο πιο επίμαχο αυτού του Επενδυτικού Ταμείου: Το είδος των επενδύσεων. Δεν αναφέρεται πουθενά ο πρωτογενής και ο μεταποιητικός τομέας παραγωγής της οικονομίας μας. Αντίθετα, βλέπουμε επενδύσεις, κυρίως σε τεχνολογία και τεχνητή νοημοσύνη. Δεν νομίζετε ότι το έχετε παρακάνει με την τεχνητή νοημοσύνη;

Η τόση εμμονή με αυτή εγείρει ερωτήματα για τις πραγματικές προθέσεις σας. Θέλετε ουσιαστική ανάκαμψη ή προσπαθείτε να καρπωθείτε τα δυνητικά οφέλη, μιας ακόμα φούσκας, πριν αυτή σκάσει; Έχετε ακουστά για την «ComDot» φούσκα, στις αρχές της δεκαετίας του ’90; Όλος ο κόσμος επένδυε τρομερά ποσά σε μια εφαρμογή τεχνολογίας, που ακόμα δεν γνώριζαν πώς θα λειτουργήσει και αν θα καταφέρει να είναι αποτελεσματική.

Επειδή ο κόσμος δεν ήταν ακόμα έτοιμος να υποδεχθεί μία τέτοια τεχνολογική αλλαγή, η φούσκα έσκασε και χάθηκαν δισεκατομμύρια δολάρια. Κάτι παρόμοιο θυμίζει και η επιμονή για επενδύσεις στον κλάδο της τεχνητής νοημοσύνης. Προσπαθείτε να κάνετε τη χώρα Ιρλανδία, παραβλέποντας ότι η Ελλάδα δεν έχει ούτε το φορολογικό σύστημα αυτής ούτε καν κάποιο στρατηγικό πλεονέκτημα σε αυτόν τον τομέα.

Ωστόσο, έχουμε μακρά παράδοση στη γεωργία και την κτηνοτροφία. Θα μπορούσαμε να εξελιχθούμε σε παγκόσμιο πόλο έλξης καινοτομιών στην αγροτική παραγωγή και, αντί να ενισχύουμε αυτά που ήδη έχουμε, θα πάμε να κάνουμε επενδύσεις, κυνηγώντας χίμαιρες;

Για να έχουμε ουσιαστική ανάπτυξη σε αυτή τη χώρα, θα πρέπει επιτέλους να δώσουμε έμπρακτη στήριξη στους τομείς εκείνους που αξίζουν και τα έσοδα από αυτές τις επενδύσεις, θα πρέπει να πηγαίνουν στην καλυτέρευση του βιοτικού επιπέδου των Ελλήνων, όχι κατά το ήμισυ στην αποπληρωμή δανείων. Δεν λέω ότι τα δάνεια δεν πρέπει να αποπληρωθούν. Η χώρα μας πρέπει να τηρήσει τις υποσχέσεις της, αλλά ίσως θα ήταν δόκιμο να εξετάσουμε μία επαναδιαπραγμάτευση ορισμένων όρων αυτών των δανείων.

Η Ελλάδα έχει χάσει πολύ μεγάλο μέρος των πλουτοπαραγωγικών της πόρων. Ξεπουλήθηκαν όσο-όσο στους δανειστές και ο λαός πλήρωσε το τίμημα των επιλογών που έκαναν άλλοι εξ ονόματός του. Αλλάξτε το μοντέλο του Επενδυτικού Ταμείου. Δώστε πνοή στον πρωτογενή τομέα σε τεχνολογίες παραγωγής και όχι στην τεχνητή νοημοσύνη. Είναι φούσκα και θα σκάσει και αυτός που θα την πληρώσει πάλι είναι ο ελληνικός λαός.

Οι Έλληνες πρέπει να έχουν λόγο για το πού επενδύονται τα δικά τους χρήματα και ποιος τα διαχειρίζεται, ποιος φέρει την ευθύνη. Απευθυνόμενος, λοιπόν, στον ελληνικό λαό, να προσθέσω πως, ό,τι κι αν συμβεί στο μέλλον με το Επενδυτικό Ταμείο, να ξέρετε ότι την ευθύνη αυτή έχει η Κυβέρνηση. Αυτή και μόνο αυτή!

Και μια που είμαι στο Βήμα, θέλω να κάνω μία έκκληση προς τον Πρωθυπουργό Κυριάκο Μητσοτάκη και τον Υπουργό Οικονομικών κ. Χατζηδάκη και φυσικά και στον κ. Δένδια. Έχουμε εκατοντάδες παραιτήσεις στελεχών στις Ένοπλες Δυνάμεις. Είδαμε -βγήκαν προχθές τα αποτελέσματα από τις εξετάσεις στις πανελλήνιες που έδωσαν τα παιδιά- ότι έχουν δημιουργηθεί, κύριε Υπουργέ, τεράστια κενά στις παραγωγικές σχολές των Ενόπλων Δυνάμεων, με ό,τι αυτό σημαίνει, μαζί με τις παραιτήσεις των στελεχών, για την εθνική άμυνα της χώρας το προσεχές διάστημα, τα επόμενα χρόνια.

Σας παρακαλώ πάρα πολύ, κύριε Υπουργέ, κάντε μία σύνδεση του μισθού του Αρχηγού ΓΕΕΘΑ με ποσόστωση με τον Πρόεδρο του Αρείου Πάγου. Είναι μία δύσκολη δημοσιονομικά περίοδος για τη χώρα -το κατανοούμε-, αλλά πιστεύω πως όλοι μας -όλη η Αντιπολίτευση, καλέστε μας όλους στην Επιτροπή Οικονομικών- πρέπει να κάτσουμε να βρούμε και να κάνουμε μια αναπροσαρμογή κονδυλίων από τον προϋπολογισμό. Είμαστε -πιστεύω όλο το Κοινοβούλιο- στη διάθεσή σας, με το άνοιγμα της Βουλής να συνδράμουμε όλοι μαζί και να καταθέσουμε τις προτάσεις μας σε αυτό το δημοσιονομικό κόστος.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς σας ευχαριστούμε, κύριε Χαλκιά.

Κυρίες και κύριοι συνάδελφοι, έχω την τιμή να σας ανακοινώσω ότι ο συνάδελφος κ. Μιχαηλίδης ζητεί άδεια ολιγοήμερης απουσίας του στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα,

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τη ζητηθείσα άδεια.

Θα ολοκληρώσουμε τον κύκλο των εισηγητών και ειδικών αγορητών, με τον ειδικό αγορητή από την Πλεύση Ελευθερίας, τον κ. Αλέξανδρο Καζαμία.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε, κυρίες και κύριοι Βουλευτές, θα ήθελα κατ’ αρχάς να αναφερθώ στη σκανδαλώδη χθεσινή εξέλιξη σχετικά με την υπόθεση των τηλεφωνικών παρακολουθήσεων.

Χθες η εισαγγελέας του Αρείου Πάγου εξέδωσε ανακοίνωση στην οποία είπε ότι, κατόπιν προκαταρκτικής έρευνας, συμπέρανε πως δεν υπήρξε καμμία απολύτως εμπλοκή με το κατασκοπευτικό λογισμικό «Predator» ή οποιοδήποτε άλλο παρόμοιο λογισμικό από τη ΕΥΠ ή από οποιονδήποτε κρατικό λειτουργό.

Στη χθεσινή συζήτηση στη Βουλή η επικεφαλής μας Ζωή Κωνσταντοπούλου άσκησε έντονη κριτική στην απόφαση και πρότεινε να κατατεθεί στην Επιτροπή Θεσμών και Διαφάνειας της Βουλής το πλήρες πόρισμα της εισαγγελέως, όλη η δικογραφία, καθώς και οι καταθέσεις, και απηύθυνε πρόσκληση σε όλα τα κόμματα που πιστεύουν στη δημοκρατία και τη διαφάνεια να συμπράξουν μαζί μας.

Το σκάνδαλο των τηλεφωνικών παρακολουθήσεων έχει συγκλονίσει τα θεμέλια της δημοκρατίας και του κράτους δικαίου στη χώρα μας. Η Πλεύση Ελευθερίας δεν θα επιτρέψει στην Κυβέρνηση Μητσοτάκη να το συγκαλύψει.

Πριν προχωρήσω στο νομοσχέδιο, θα ήθελα επίσης να επισημάνω ότι ο τρόπος με τον οποίο η Βουλή νομοθετεί το τελευταίο δεκαπενθήμερο είναι πραγματικά απαράδεκτος. Χθες ήμασταν εδώ και συζητούσαμε ένα νομοσχέδιο μέχρι και τις τρεις παρά τέταρτο το πρωί. Προχθές ήμασταν πάλι εδώ και συζητούσαμε ένα άλλο νομοσχέδιο μέχρι και τις δύο και δέκα το πρωί. Την ίδια στιγμή λαμβάνουν χώρα και οι συνεδριάσεις των επιτροπών που προετοιμάζουν τα νομοσχέδια, καθώς άλλα νομοσχέδια συζητούνται. Έχουμε επτά νομοσχέδια μέσα σε λίγο παραπάνω από μια βδομάδα. Όλη αυτή η διαδικασία δίνει την αίσθηση ότι κάτι έκτακτο ή κάτι πάρα πολύ κρίσιμο, μια κατάσταση κρίσης στην πραγματικότητα φαίνεται να δεσπόζει.

Από την άλλη, όταν βλέπουμε τα περιεχόμενα των νομοσχεδίων, στη συντριπτική πλειονότητα τουλάχιστον, δεν φαίνεται να υπάρχει κάτι που να επιβάλει μια τόσο επείγουσα διαδικασία. Το μόνο συμπέρασμα στο οποίο μπορούμε να καταλήξουμε είναι ότι η Κυβέρνηση θέλει να περάσει όσο γίνεται πιο γρήγορα κάποια νομοσχέδια, ούτως ώστε να μη μελετηθούν σωστά, να μην υποστούν της απαραίτητης κριτικής από τη Βουλή, που είναι ο δημοκρατικός θεσμός της αντιπροσωπευτικής μας δημοκρατίας, και, προφανώς, η Κυβέρνηση δεν αισθάνεται αυτοπεποίθηση με τον τρόπο που νομοθετεί. Αν αισθανόταν αυτοπεποίθηση, δεν θα είχε πρόβλημα να αντιμετωπίσει την κριτική της Αντιπολίτευσης.

Και ως να μην έφταναν αυτά, ήρθαν και χθες, προτού τελειώσει η συνεδρίαση στις τρεις παρά τέταρτο τα χαράματα, και δύο κυριολεκτικά νυχτερινές τροπολογίες. Η πρώτη έφτασε στις έντεκα παρά δέκα και η άλλη έφτασε στις έντεκα και πέντε. Έχουν μεγαλώσει οι μέρες βέβαια, επειδή έχουμε καλοκαίρι, αλλά τις τροπολογίες συνεχίζετε να τις φέρνετε νύχτα. Αυτή η διαδικασία είναι πραγματικά απαράδεκτη.

Έρχομαι τώρα στο νομοσχέδιο που συζητάμε και αφορά την αναδιάρθρωση του Υπερταμείου, ενός φορέα εκποίησης της δημόσιας περιουσίας υπέρ των δανειστών της χώρας που εισήγαγε η κυβέρνηση ΣΥΡΙΖΑ - ΑΝΕΛ το 2016, στο πλαίσιο του τρίτου μνημονίου του 2015, και το οποίο Υπερταμείο έχει διάρκεια ενενήντα εννέα ετών και επιβλήθηκε στη χώρα μας κατόπιν εκβιαστικών πιέσεων από την τρόικα και τον τότε Γερμανό Υπουργό Οικονομικών, τον μακαρίτη πλέον Βόλφγκανγκ Σόιμπλε.

Τον Μάιο του 2016, όταν ήρθε το νομοσχέδιο που επέβαλε το Υπερταμείο στη χώρα μας, ο κ. Μητσοτάκης ως Αρχηγός της αξιωματικής αντιπολίτευσης τότε, αποκάλεσε τη σύστασή του μια άνευ προηγουμένου απώλεια εθνικής κυριαρχίας και υποσχέθηκε ότι, όταν γίνει Πρωθυπουργός, θα το καταργήσει.

Συγκεκριμένα είχε πει τα εξής τον Μάιο του 2016: «Η δημιουργία μιας εταιρίας με ζωή ενενήντα εννέα έτη, που δεν θα λογοδοτεί στο εθνικό Κοινοβούλιο, που θα ελέγχεται ουσιαστικά από ευρωπαϊκούς θεσμούς και η οποία θα διαχειρίζεται τη συνολική περιουσία του ελληνικού δημοσίου, δεν μπορεί σε καμμία περίπτωση να γίνει αποδεκτή από τη Νέα Δημοκρατία».

Και καταθέτω εδώ στα Πρακτικά όλη την ομιλία του Πρωθυπουργού από την ημέρα εκείνη.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι κάνει το νομοσχέδιο που φέρνει τώρα η Κυβέρνηση; Κάνει κυρίως τρία πράγματα.

Το Υπερταμείο του 2016 απορροφά άλλους δύο κεντρικούς, αξονικούς, μνημονιακούς θεσμούς, το ΤΧΣ και το ΤΑΙΠΕΔ, που ήρθαν στη χώρα μας με τα προηγούμενα μνημόνια, το 2010 και 2011. Αυτή είναι η πρώτη αλλαγή που φέρνει το νομοσχέδιο.

Η δεύτερη αλλαγή είναι ότι δημιουργεί στο Υπερταμείο κάτι καινούργιο που λέγεται «Επενδυτικό Ταμείο» και το οποίο έχει ένα μικρό αρχικό κεφάλαιο της τάξης των 40 εκατομμυρίων ευρώ. Αυτό αποσκοπεί στο να επενδύει πιο αποτελεσματικά -έτσι ακούσαμε στη διάρκεια των συζητήσεων στην επιτροπή- τα έσοδα που προέρχονται από την εκποίηση της περιουσίας του δημοσίου. Αυτό σημαίνει βέβαια ότι τα προηγούμενα οκτώ χρόνια δεν ήταν πολύ αποτελεσματική η επένδυση των εσόδων αυτών, κάτι το οποίο φαίνεται να αναγνωρίζεται και από τον τρόπο με τον οποίο εισάγει το νομοσχέδιο η Κυβέρνηση.

Η ιδέα αυτή, όμως, πρέπει να πούμε ότι υπήρχε και στο αρχικό σχέδιο των δανειστών και του κ. Σόιμπλε, αλλά ο σκοπός τώρα είναι να υλοποιηθεί καλύτερα. Διότι, όπως κάθε αποικιακός ή ημιαποικιακός θεσμός, το Υπερταμείο όχι μόνο παραβιάζει σοβαρά την εθνική κυριαρχία της χώρας, αλλά ταυτόχρονα δεν λειτουργεί και αποτελεσματικά, διότι αποτελεί μια ανωμαλία στην εθνική μας οικονομία.

Και η τρίτη αλλαγή που επιφέρει το νομοσχέδιο είναι ότι αλλάζει την εσωτερική οργάνωση του Υπερταμείου και των θυγατρικών εταιρειών του, κυρίως όσον αφορά το εργασιακό καθεστώς. Θα πρέπει εδώ να σημειώσουμε ότι οι θυγατρικές του Υπερταμείου απασχολούν δεκάδες χιλιάδες εργαζόμενους.

Ο κ. Θεοχάρης, ο εισηγητής της Πλειοψηφίας, της Νέας Δημοκρατίας δηλαδή, στη διάρκεια των συζητήσεων στην επιτροπή είπε ότι το νομοσχέδιο αυτό -και παραπέμπω απευθείας στα Πρακτικά- συνιστά χειραφέτηση από μνημόνια και δανειστές. Εδώ βλέπουμε στην πράξη τι σημαίνει «βγαίνω από τα μνημόνια», δηλαδή προφανώς ήμασταν ακόμη μέσα ή μάλλον είμαστε ακόμη μέσα, γιατί ακόμη δεν ψηφίστηκε το νομοσχέδιο. Ή μήπως δεν είμαστε; Δεν ξέρουμε ποια είναι η στάση της Κυβέρνησης ως προς αυτό, αλλά η αμφιταλάντευση αυτή είναι ιδιαιτέρως αποκαλυπτική.

Και συνέχισε ο κ. Θεοχάρης: «Επιτυγχάνεται ακόμη ένα σημαντικό βήμα από την απεξάρτηση από τις δεσμεύσεις του μνημονίου». Δηλαδή είμαστε ακόμη εξαρτημένοι, αλλά επιτυγχάνεται ένα βήμα και αυτό όλο είναι ένα ζήτημα που μας απασχόλησε αρκετά στη διάρκεια των συζητήσεων.

Η δική μας άποψη είναι ότι η απεξάρτηση αυτή δεν υπάρχει στην ουσία της. Θα ήθελα εδώ να αναφερθώ σε κάποια ενδεικτικά άρθρα του νομοσχεδίου, για παράδειγμα το άρθρο 6, το οποίο είναι ένα άρθρο που πλαισιώνει την αλλαγή που εισάγει η Κυβέρνηση με το νομοσχέδιο.

Αυτό λέει ξεκάθαρα -και το διαβάζω από μέσα- ότι το Υπερταμείο και τώρα με τον νόμο που φέρνετε «θα ενεργεί σε συμμόρφωση, ιδίως με τις δεσμεύσεις που απορρέουν από το μνημόνιο συνεννόησης, του οποίου κυρώθηκε το νομοσχέδιο με τον νόμο 4046 του 2012», δεύτερο μνημόνιο, «και από τη συμφωνία δημοσιονομικών στόχων και διαρθρωτικών μεταρρυθμίσεων της 19ης Αυγούστου 2015», τρίτο μνημόνιο.

Αυτό είναι το πρώτο στοιχείο που υπάρχει στο νομοσχέδιο το οποίο επιβεβαιώνει τον πλήρη μνημονιακό χαρακτήρα που συνεχίζει να έχει το Υπερταμείο και τώρα, δηλαδή εντάσσεται στο πλαίσιο του μνημονίου.

Στο άρθρο 9 στην παράγραφο 7 του νομοσχεδίου φαίνεται ότι η καινούργια διοίκηση του Υπερταμείου, ένα πενταμελές εποπτικό συμβούλιο, το οποίο υπήρχε από το 2016, τώρα μετονομάζεται σε Συμβούλιο Εταιρικής Διακυβέρνησης, να δώσει μια πιο μπίζνες, αν θέλετε, πινελιά στον τρόπο με τον οποίο το νομοσχέδιο έρχεται να παρέμβει.

Αυτό το Συμβούλιο Εταιρικής Διακυβέρνησης παραμένει πενταμελές, αλλά σύμφωνα με το άρθρο 9 παράγραφος 7 λέει ότι ο Υπουργός Εθνικής Οικονομίας και Οικονομικών μπορεί να αλλάξει κάποια μέλη της σύνθεσής του, αλλά επίσης -και διαβάζω μέσα από το νομοσχέδιο- «ενεργώντας από κοινού η Ευρωπαϊκή Επιτροπή και ο Ευρωπαϊκός Μηχανισμός Σταθερότητας δύνανται να ζητήσουν αιτιολογημένα με επιστολή που απευθύνει την κοινοποίηση στο άλλο μέρος την ανάκληση μέλους ή μελών του Συμβουλίου Εταιρικής Διακυβέρνησης». Με άλλα λόγια, το πενταμελές διοικητικό όργανο, τα μέλη του, μπορούν να τοποθετούνται και να αφαιρούνται από την Ευρωπαϊκή Ένωση απευθείας.

Έχουμε επίσης στο άρθρο 19 του νομοσχεδίου παρόμοια αναφορά, όπου φαίνεται ξεκάθαρα -και διαβάζω εκεί- ότι όσον αφορά το επενδυτικό όργανο που δημιουργεί το νομοσχέδιο, λέει το άρθρο 19 παράγραφος 1, «σε αυτό δύναται να συμμετέχει ο εκπρόσωπος που ορίζεται από κοινού από την Ευρωπαϊκή Επιτροπή και τον Ευρωπαϊκό Μηχανισμό Σταθερότητας στο Διοικητικό Συμβούλιο της Ελληνικής Εταιρείας Συμμετοχών», του ΕΕΣΥΠ, δηλαδή του Υπερταμείου. Με άλλα λόγια, συνεχίζει το ημιαποικιακό καθεστώς του Υπερταμείου να ισχύει πλήρως.

Έρχομαι τώρα σε δύο ακόμη άρθρα, το άρθρο 12 και 27, που σχετίζονται με την αλλαγή του εργασιακού καθεστώτος στο Υπερταμείο και στις θυγατρικές εταιρείες του Υπερταμείου. Εδώ εισάγονται κάποιες αλλαγές, οι οποίες θεωρούμε πως είναι εις βάρος των εργαζομένων. Ο κ. Χατζηδάκης είπε νομίζω πολύ ανοικτά ότι είναι επιθυμία του νομοσχεδίου να μην υπάρχει εκπροσώπηση των συνδικαλιστών στα πειθαρχικά συμβούλια και το πειθαρχικό συμβούλιο, έτσι όπως προβλέπεται, πράγματι καταργεί την εκπροσώπηση συνδικαλιστών. Είναι ένα τριμελές πειθαρχικό συμβούλιο και αυτό απαρτίζεται από ένα μη εκτελεστικό μέλος του διοικητικού συμβουλίου, από εκπρόσωπο της υπηρεσίας προσωπικού και από ένα τρίτο ανεξάρτητο μέλος.

Και ο κύριος Υπουργός είπε ότι θέλουμε να έχουμε έναν δικαστή ο οποίος να είναι αμερόληπτος. Δεν βλέπουμε να είναι ιδιαιτέρως αμερόληπτη αυτή η σύνθεση του τριμελούς πειθαρχικού συμβουλίου. Είναι το διοικητικό συμβούλιο εκπροσωπούμενο εκεί, είναι η υπηρεσία προσωπικού, η οποία σε όλες τις επιχειρήσεις είναι το μακρύ χέρι του διοικητικού συμβουλίου, και υπάρχει ένας μόνο εκπρόσωπος ο οποίος θα είναι ανεξάρτητος, ένα πρόσωπο κύρους λέει το νομοσχέδιο, αλλά αυτός ή αυτή θα μειοψηφεί αναγκαστικά αν έρθει σε διαφωνία με τα άλλα δύο μέλη του πειθαρχικού.

Έχουμε επίσης το άρθρο 30, για το οποίο πολλοί φορείς εξέφρασαν την ανησυχία τους και τη δυσαρέσκειά τους. Αυτό προτείνει τη σύσταση εσωτερικού κανονισμού λειτουργίας από το διοικητικό συμβούλιο των επιχειρήσεων. Εδώ οι εργαζόμενοι ανησυχούν ότι τα συλλογικά δικαιώματά τους θα παραβιαστούν και ότι οι ίδιοι δεν θα εκπροσωπούνται στη συζήτηση για τη σύνταξη του εσωτερικού κανονισμού λειτουργίας. Με άλλα λόγια, και εδώ υπάρχει μια κάθετη δομή μάνατζμεντ, η οποία θεωρούμε πως κινδυνεύει να βλάψει ζωτικά συμφέροντα των εργαζομένων.

Έρχομαι τέλος, στον χρόνο που μου απομένει, στο άρθρο 39, το οποίο αναφέρεται στο μεγαλύτερο μέρος του προϋπολογισμού που συνοδεύει αυτό το νομοσχέδιο. Θα περίμενε κανείς ξέρετε με ένα νομοσχέδιο όπως αυτό, το οποίο προσπαθεί να μετασχηματίσει το Υπερταμείο σε δήθεν -γιατί εμείς δεν θεωρούμε ότι είναι τίποτα ουσιαστικό αυτό- πιο επενδυτικό φορέα, να μην υπάρχει κανένα κόστος για το δημόσιο.

Αλλά εδώ βλέπουμε ότι συνοδεύει το νομοσχέδιο η έκθεση του Λογιστηρίου του Κράτους, η οποία προβλέπει ένα κόστος 126 εκατομμυρίων. Τα 124 εκατομμύρια από αυτά είναι χρήματα τα οποία ο κρατικός προϋπολογισμός θα πρέπει να καταβάλει σύμφωνα με το άρθρο 39 στη «HELLENIC TRAIN» και πρέπει να τα καταβάλει για οφειλές τις οποίες έχει το δημόσιο απέναντι στη «HELLENIC TRAIN» σχηματίσει το 2022 και 2023. Εδώ έχουμε και τη χρονολογία του εγκλήματος των Τεμπών.

Ήρθε ο κ. Σταϊκούρας στην επιτροπή να μας εξηγήσει ότι αυτό έχει συμφωνηθεί στο πλαίσιο μιας σύμβασης ανάμεσα στο δημόσιο και στην ιδιωτική «HELLENIC TRAIN» και ότι πρέπει να καταβληθούν αυτά τα χρήματα. Μας είπε επίσης ότι οι εργαζόμενοι στην ιδιωτική «HELLENIC TRAIN» το θέλουν αυτό, προφανώς επειδή η ιδιωτική επιχείρηση τους λέει ότι αν δεν πάρει αυτά τα λεφτά από το δημόσιο πιθανόν να υπάρξει ζημιά στους μισθούς τους ή στα εργασιακά τους δικαιώματα, ενδεχομένως και απολύσεις, δεν ξέρουμε.

Αυτό όμως που γνωρίζουμε είναι ότι ρωτήσαμε τον κ. Σταϊκούρα και θέσαμε το θέμα επιτακτικά εκ μέρους της Πλεύσης Ελευθερίας στη συνεδρίαση της επιτροπής για το περιεχόμενο αυτής της σύμβασης. Ο ίδιος είπε ότι δεν γνωρίζει τις λεπτομέρειές της, αλλά δεσμεύτηκε να ξανάρθει στη Βουλή να μας εξηγήσει τι αφορά. Και τον περιμένουμε.

Ωστόσο πρέπει να πω ότι η αιτιολόγηση που μας παρουσίασε είναι πραγματικά περίεργη και αυτό δεν είναι μια εξαιρετική περίπτωση, φαίνεται πως είναι η πεπατημένη. Έχουμε εδώ μια επιχείρηση, τη «HELLENIC TRAIN», η οποία ιδιωτικοποιήθηκε το 2017 και πουλήθηκε για 45 δισεκατομμύρια. Αυτό ήταν το έσοδο του δημοσίου από αυτή την ιδιωτικοποίηση επί κυβερνήσεως ΣΥΡΙΖΑ - ΑΝΕΛ. Και σήμερα το δημόσιο την επιδοτεί με 124 δισεκατομμύρια, δηλαδή τρεις φορές παραπάνω.

Εμείς δεν είμαστε υπέρ της ιδιωτικοποίησης των εθνικών σιδηροδρόμων. Ωστόσο η λογική λέει ότι όταν ιδιωτικοποιείς μια επιχείρηση απαλλάσσεσαι, από το κράτος τουλάχιστον, το οποίο παύει να επιδοτεί αυτή την επιχείρηση και την αναθέτει στον ιδιώτη, γιατί ο ιδιώτης με κριτήριο το κέρδος και την ανταγωνιστικότητα θα μπορέσει να την κάνει κερδοφόρα. Εδώ έχουμε μια επιχείρηση η οποία ιδιωτικοποιείται για 45 δισεκατομμύρια.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Εκατομμύρια.

**ΑΛΕΞΑΝΔΡΟΣ ΚΑΖΑΜΙΑΣ:** Για 45 εκατομμύρια, έχετε δίκιο. Και ερχόμαστε επτά χρόνια αργότερα και το κράτος την επιδοτεί, την ιδιωτική επιχείρηση, με ένα τριπλάσιο ποσό.

Θεωρούμε ότι το κράτος επιδοτεί πάρα πολλές ιδιωτικές επιχειρήσεις και ότι οι ιδιωτικοποιήσεις που έχουν πραγματοποιηθεί στο παρελθόν δεν επιτελούν καθόλου τον σκοπό τους. Το να λέμε ότι οι εργαζόμενοι το ζητάνε αυτό είναι μια δικαιολογία η οποία δεν καλύπτει καθόλου το γεγονός ότι η ιδιωτικοποίηση αυτή είναι προβληματική. Και αν το κράτος ξοδεύει κι ένα τριπλάσιο ποσό για να επιδοτήσει μια επιχείρηση, υπάρχει και η επιλογή της επανεθνικοποίησής της. Αυτή δεν φαίνεται να εξετάζεται καθόλου από το Υπουργείο Εθνικής Οικονομίας και από το Υπουργείο Υποδομών και Μεταφορών. Περιμένουμε ωστόσο τον κ. Σταϊκούρα να μας δώσει περισσότερες λεπτομέρειες.

Κλείνοντας, κύριε Πρόεδρε, θέλω να πω ότι η Πλεύση Ελευθερίας θεωρεί πως το νομοσχέδιο αυτό φέρνει μια εντελώς επιφανειακή και διακοσμητική αναδιάρθρωση του Υπερταμείου, η οποία προσπαθεί να παραστήσει ότι η χώρα μας μειώνει κάπως την εξάρτησή της από τους δανειστές. Στην πραγματικότητα, όμως, δεν υπάρχει καμμία ουσιαστική απεξάρτηση. Οι μνημονιακοί θεσμοί, οι μνημονιακοί νόμοι, όλο το μνημονιακό καθεστώς που εδραιώθηκε την περασμένη δεκαετία δεν πρόκειται να φύγει. Δυστυχώς η χώρα μας παραμένει ακόμη βαθιά εξαρτημένη από το καθεστώς των μνημονίων.

Αυτό που προσπαθεί να κάνει το παρόν νομοσχέδιο είναι να δώσει την ψευδαίσθηση μιας εικονικής χαλάρωσης της εξάρτησής μας από τους δανειστές, που δρα ως επικάλυμμα της συνεχιζόμενης ημιαποικιακής σχέσης που διατηρεί η χώρα μας με την τρόικα, στο πλαίσιο της γνωστής μνημονιακής λογικής που επέβαλε το 2015-16 στη χώρα μας τη σύσταση του Υπερταμείου του κ. Σόιμπλε.

Κι εδώ πρέπει να υπενθυμίσω ότι η Πλεύση Ελευθερίας δεν ήταν ως κόμμα στη Βουλή, αλλά η επικεφαλής μας ως Πρόεδρος της Βουλής αντιστάθηκε με όλες τις δυνάμεις της στο τρίτο μνημόνιο και βεβαίως στην εδραίωση του Υπερταμείου. Θεωρούμε συνεπώς ότι η κριτική αυτή που κάνουμε τώρα από την πλευρά της Πλεύσης Ελευθερίας είναι δυνατή, διότι το κόμμα μας είναι ένα από τα ελάχιστα στο ελληνικό Κοινοβούλιο που ποτέ δεν ψήφισε, ποτέ δεν υποστήριξε και ποτέ δεν συμφιλιώθηκε με τα μνημόνια και τη βλαβερή κληρονομιά που μας άφησαν.

Είμαστε, με άλλα λόγια, σε θέση να πούμε όλη την αλήθεια στους πολίτες για το Υπερταμείο και για τη διαιώνιση της παρουσίας του από τις κυβερνήσεις του ΣΥΡΙΖΑ και της Νέας Δημοκρατίας, που τώρα προσπαθεί να χρυσώσει το χάπι, φέρνοντας αυτό το νομοσχέδιο για να προστατέψει αυτόν τον τοξικό θεσμό.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καζαμία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα να υποβάλω ένα ερώτημα στον κύριο Υπουργό, τον κ. Χατζηδάκη.

Όπως γνωρίζετε, κύριε Χατζηδάκη, από εχθές συγκλονίζει τον πολιτικό κόσμο και την κοινωνία αυτό το σκανδαλώδες πόρισμα προκαταρκτικής εξέτασης τριακοσίων σελίδων -μαθαίνουμε- των λειτουργών της Εισαγγελίας του Αρείου Πάγου, που λέει ότι όλα καλώς καμωμένα με τις παρακολουθήσεις, όλα καλώς καμωμένα με τις υποκλοπές, δεν έφταιξε σε τίποτε η ΕΥΠ, δεν έφταιξε σε τίποτε κανένας κρατικός λειτουργός και αρχειοθετείται η υπόθεση χωρίς άσκηση ποινικής δίωξης και ασκούνται κάποιες ποινικές διώξεις σε βαθμό πλημμελήματος κατά κάποιων ιδιωτικών εταιρειών.

Ήσαστε ο ίδιος στόχος παρακολούθησης, αποδεδειγμένα. Παρακολουθούνταν οι συνομιλίες σας και παραβιάστηκε το απόρρητο των επικοινωνιών σας. Κι αυτό δεν έγινε ενόσω ήσασταν ιδιώτης, αλλά έγινε ενόσω υπηρετούσατε ως Υπουργός της προηγούμενης κυβέρνησης Μητσοτάκη.

Παραμένετε Υπουργός και στη σημερινή Κυβέρνηση και με πάρα πολύ ευαίσθητο χαρτοφυλάκιο, που συνδέεται άρρηκτα με την επιβολή στη χώρα συγκεκριμένων όρων και καταστάσεων που παραβιάζουν τη δημοκρατία.

Είσαστε βέβαια και ο διαχρονικότερος νομίζω -ίσως σας συναγωνίζεται ο κ. Χρυσοχοΐδης- Υπουργός, έχοντας υπηρετήσει τις κυβερνήσεις από την περίοδο Καραμανλή.

Είστε και πρωτεργάτες των ιδιωτικοποιήσεων. Θυμόμαστε τι κάνατε με τον ΟΤΕ, αυτή τη μεγάλη επιτυχία, να μην έχουμε εθνικές τηλεπικοινωνίες! Θυμόμαστε τι κάνατε με την Ολυμπιακή, τεράστια επιτυχία! Δεν έχουμε εθνικό αερομεταφορέα. Χαρίσατε ουσιαστικά την Ολυμπιακή στον Βγενόπουλο με το κέρδος που έβγαλε από τις μετοχές του ΟΤΕ, που δεν θα πουλούσατε. Και σήμερα είστε εδώ, την επαύριον της αποκάλυψης, της ανακοίνωσης από την Εισαγγελία του Αρείου Πάγου, αυτού του πορίσματος.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Θα ήθελα να σας ρωτήσω και θεωρώ οφείλετε να ενημερώσετε την Εθνική Αντιπροσωπεία: Πρώτον, είστε ενήμερος για το πόρισμα; Το έχετε στα χέρια σας; Είστε δικαιούμενο πρόσωπο, έχετε πρόσβαση στη δικογραφία αναντιρρήτως. Και παρακαλώ να μας ενημερώσετε αν έχετε προσκληθεί κι αν έχετε λάβει αντίγραφα του πορίσματος και της δικογραφίας. Δεύτερον, πώς τοποθετείστε σήμερα απέναντι στη χθεσινή ανακοίνωση; Σας ρωτώ ευθέως για εσάς προσωπικά. Ότι, δηλαδή, όλα καλώς καμωμένα και δεν υπάρχει κακούργημα στην παρακολούθηση των επικοινωνιών σας ως εν ενεργεία Υπουργού;

Οι αρχές της διαφάνειας αυτές τις οποίες εμείς υπηρετούμε επιβάλλουν να ενημερώσετε -μην κοιτάτε τον Πρόεδρο για βοήθεια- την Εθνική Αντιπροσωπεία και σας το ζητώ.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ξεκινάμε με τους εγγεγραμμένους ομιλητές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι ξεκινάμε; Δεν θα απαντήσει;

**ΠΡΟΕΔΡΕΥΩΝ (Γεώργιος Γεωργαντάς):** Είναι δικαίωμα του Υπουργού να απαντήσει αργότερα. Αυτό μού έδειξε ως μήνυμα. Δεν μπορώ να υποχρεώσω τον Υπουργό να απαντήσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με νοήματα;

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο είχε ο κ. Κωτσός, ο πρώτος εγγεγραμμένος ομιλητής.

Παρακαλώ, κύριε συνάδελφε.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, το θέμα των υποκλοπών έρχεται και ξανάρχεται ξανά, μετά το πόρισμα της Εισαγγελίας του Αρείου Πάγου, που επί της ουσίας τι αποτελεί, με το να αποφαίνεται ότι δεν υπήρξαν παράνομες ενέργειες από κρατικούς λειτουργούς και από κυβερνητικά στελέχη;

Αποτελεί μια μεγάλη δικαίωση και για τον Πρωθυπουργό, Κυριάκο Μητσοτάκη, που κατηγορήθηκε για δημιουργία παρακράτους στο Μαξίμου και, βεβαίως, μια μεγάλη δικαίωση για τον Γρηγόρη Δημητριάδη, που βρέθηκε στο μάτι του κυκλώνα σε όλη αυτή τη διαδικασία. Εκτός κι αν οι συνάδελφοι τις αποφάσεις της δικαιοσύνης τις κρίνουν αλά καρτ. Όποτε μας βολεύουν, η δικαιοσύνη είναι ανεξάρτητη, αμερόληπτη και αδέσμευτη και όποτε δεν μας βολεύουν, είναι υποβολιμαία.

Όμως, κάνοντας αυτές τις σκέψεις και απαξιώνοντας κυρίαρχους θεσμούς του δημοκρατικού μας πολιτεύματος, όπως είναι η δικαιοσύνη -που οι δικηγόροι λένε ότι είναι το τελευταίο καταφύγιο του πολίτη-, επί της ουσίας απαξιώνουμε την ίδια τη δημοκρατία μας. Και είναι πολύ επικίνδυνο αυτό. Ή τη σεβόμαστε, την αναγνωρίζουμε και αποδεχόμαστε τις αποφάσεις της ή μετά μπαίνουμε σε επικίνδυνα μονοπάτια.

Να έρθω στο σημερινό νομοσχέδιο, το οποίο είναι και τολμηρό, αλλά και ταυτόχρονα αποτελεί και μια σημαντική μεταρρύθμιση για το δημόσιο. Το Υπερταμείο μπαίνει σε μια νέα εποχή, αλλάζει την εικόνα του. Δημιουργούμε μια νέα εταιρεία συμμετοχών και περιουσίας, ένα σύγχρονο αναπτυξιακό εργαλείο για τη χώρα μας, ένα επενδυτικό εργαλείο, όπως αρμόζει σε μια σύγχρονη οικονομία που έχουμε καταφέρει να δημιουργήσουμε και συνεχίζουμε να δημιουργούμε την τελευταία πενταετία.

Εκείνο που επιδιώκουμε, οκτώ χρόνια μετά τη θέσπιση του Υπερταμείου, μετά από τη συμφωνία με τον ESM, τον Ευρωπαϊκό Μηχανισμό Σταθερότητας, αλλά και τους δανειστές της χώρας, είναι να παρέμβουμε στον παλαιότερο νόμο που είχε και τη δική τους αποδοχή και στο μέτρο του δυνατού αλλάζει την εικόνα του Υπερταμείου, συμβάλλοντας περισσότερο στην ανάπτυξη της οικονομίας και μέσω των θυγατρικών του, αλλά και να υπηρετήσει τον μέσο πολίτη, να υπηρετήσει την ελληνική κοινωνία.

Σύμφωνα με τα τελευταία επίσημα στοιχεία που έδωσε στη δημοσιότητα το Υπερταμείο, μετά από μια εξαετία, από το 2018, έχει συνεισφέρει 285.000.000 στην οικονομία, τα 80.000.000 για την ενίσχυση του Προγράμματος Δημοσίων Επενδύσεων, τα 65.000.000 για την αξιοποίηση της δημόσιας περιουσίας, μέσω της επενδυτικής πολιτικής του, και περίπου 140.000.000 ευρώ για την αποπληρωμή του δημόσιου χρέους.

Σύμφωνα με το Στρατηγικό Σχέδιο 2022 - 2024, το Υπερταμείο θα επενδύσει 51.000.000 ευρώ στην ελληνική αγορά. Οι πρώτες επενδύσεις, ύψους 10.000.000 ευρώ, έχουν ήδη υλοποιηθεί σε ελληνικά εταιρικά ομόλογα. Έτσι, με το παρόν νομοσχέδιο, προχωρούμε σε τέσσερις σημαντικότατες παρεμβάσεις.

Η πρώτη παρέμβαση είναι η θέσπιση ενός πιο σύγχρονου μοντέλου διακυβέρνησης του Υπερταμείου, με τη μετονομασία του Εποπτικού Συμβουλίου, με την απορρόφηση σε αυτό του Ταμείου Χρηματοπιστωτικής Σταθερότητας και του ΤΑΙΠΕΔ. Όλοι συμφωνούμε νομίζω ότι το Ταμείο Χρηματοπιστωτικής Σταθερότητας τελείωσε σε πολύ σημαντικό βαθμό την αποστολή του με την αποκρατικοποίηση των τραπεζών. Έχει μείνει ένα 18% περίπου της Εθνικής και η συμμετοχή της στην Attica Bank.

Υπάρχει, λοιπόν, λόγος αγαπητοί συνάδελφοι, να παραμείνει ένα ξεχωριστό όργανο, με ξεχωριστό διοικητικό συμβούλιο και με ξεχωριστές αμοιβές; Νομίζω πως όχι. Απορροφάται λοιπόν, στο Υπερταμείο, του οποίου ήταν θυγατρική και το Υπερταμείο γίνεται καθολικός διάδοχος.

Το ΤΑΙΠΕΔ επίσης έχει κάνει μια σειρά από αποκρατικοποιήσεις, οι οποίες έχουν ολοκληρωθεί, άρα δεν χρειάζεται να υπάρχει ένα ξεχωριστό ταμείο ιδιωτικοποιήσεων.

Η βασική αλλαγή που κάνουμε στο νέο μοντέλο διακυβέρνησης του Υπερταμείου είναι ότι δεν μιλάμε πλέον για Εποπτικό Συμβούλιο, αλλά για Συμβούλιο Εταιρικής Διακυβέρνησης.

Η δεύτερη παρέμβαση έχει να κάνει με το επιτυχημένο μοντέλο της ΔΕΗ, όπως λέγεται, στις θυγατρικές της ΕΕΣΥΠ, με τη μετατροπή σε μικρές ΔΕΗ, οκτώ θυγατρικών εταιρειών του -ΕΛΤΑ, ΔΕΘ - HELEXPO, Οργανισμός Κεντρικών αγορών και Αλιείας, Κεντρική Αγορά Θεσσαλονίκης, ΓΑΙΑΟΣΕ, Αλυκές, Διώρυγα Κορίνθου, Όμιλος ΟΑΣΑ, με τις δύο θυγατρικές του- στοχεύοντας στην ευελιξία προσλήψεων, ιδίως σε εξειδικευμένο στελεχιακό δυναμικό, αλλά και στην απελευθέρωση του πλαισίου των προμηθειών με διαφανή τρόπο.

Παίρνουμε στην ουσία ένα μοντέλο που λειτούργησε αποτελεσματικά και ουσιαστικά με τη ΔΕΗ -που θα θυμάστε ασφαλώς το 2019, Υπουργέ, ήταν έτοιμη υπό κατάρρευση- και το εφαρμόζουμε σε αυτές τις εταιρείες, γιατί θα θυμάστε όλοι ότι το 2019 η ΔΕΗ δεν είχε ούτε κολόνες να αντικαταστήσει το παλαιό δίκτυο ούτε υλικά για να αποκαταστήσει τις ζημιές.

Η τρίτη παρέμβαση έχει να κάνει με τη σύσταση του Εθνικού Επενδυτικού Ταμείου, όπως έχουν πολλές ευρωπαϊκές χώρες, το οποίο θα έχει αρχικό κεφάλαιο το ήμισυ από το αντιστάθμισμα που έδωσε το ελληνικό δημόσιο για την επανάκτηση της ΕΥΔΑΠ και της ΕΥΑΘ. Το Επενδυτικό Ταμείο θα υλοποιεί επενδύσεις σε δυναμικούς τομείς της οικονομίας όπου υπάρχει επενδυτικό κενό σε τεχνολογικούς κλάδους, σε κλάδους μεταφορών, υποδομών, ενεργειακές επενδύσεις κ.λπ., συμβάλλοντας έτσι στη στήριξη και τη συνέχιση της επενδυτικής προσπάθειας της χώρας μας.

Με την τέταρτη παρέμβαση παρέχουμε το δικαίωμα στο ΤΑΙΠΕΔ να αξιοποιεί το 50% των εσόδων του, προκειμένου να υλοποιήσει master plan και των άλλων λιμένων που έχει στο χαρτοφυλάκιό του, ενώ μέχρι τώρα, όπως γνωρίζετε, το ΤΑΙΠΕΔ το 100% των εσόδων του το έδιδε για την αποπληρωμή των χρεών.

Κυρίες και κύριοι συνάδελφοι, πρόκειται για ένα φιλοαναπτυξιακό νομοσχέδιο, που προάγει τον φιλελεύθερο παρεμβατισμό, με το κράτος να έχει ενισχυμένο ρόλο και σημαντικό μερίδιο στην αναπτυξιακή προοπτική της χώρας. Για άλλη μια φορά επιβεβαιώνεται η εμπιστοσύνη, η οποία πλέον διακατέχει τις σχέσεις μας με τους δανειστές μας, αλλά και την απεξάρτηση της ελληνικής οικονομίας από τα μνημόνια του παρελθόντος. Η ελληνική οικονομία συνεχίζει τη θετική της πορεία, μέσα σε ένα περιβάλλον πολύπλοκων διεθνών αναταράξεων, στις οποίες, χάρη στην ορθή διακυβέρνησή μας, έχουμε επιδείξει ιδιαίτερη ανθεκτικότητα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Τον λόγο τώρα έχει ζητήσει ο Πρόεδρος της Κοινοβουλευτικής Ομάδας του ΣΥΡΙΖΑ, ο κ. Φάμελλος. Ομιλία ή παρέμβαση, κύριε Πρόεδρε;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Παρέμβαση.

**ΠΡΟΕΔΡΕΥΩΝ (Γεώργιος Γεωργαντάς):** Και αμέσως μετά θα συνεχίσουμε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Πράγματι για μία παρέμβαση, θα ακολουθήσουν στη συνέχεια και ο Κοινοβουλευτικός Εκπρόσωπος και οι Βουλευτές με τις τοποθετήσεις τους.

Κυρίες και κύριοι Βουλευτές, κύριε Πρόεδρε, κύριε Υπουργέ, ο λόγος για τον οποίον επιλέξαμε να κάνουμε αυτή τη σύντομη παρέμβαση ως Κοινοβουλευτική Ομάδα αφορά το μείζον σκάνδαλο των υποκλοπών και το μείζον πρόβλημα και σχέδιο συγκάλυψης, το οποίο εξελίσσεται και συνεχίζεται με μια δεύτερη πράξη χθες που όλοι εισπράξαμε, όλη η Αντιπολίτευση, όλοι οι Έλληνες και οι Ελληνίδες πολίτες, με την ανακοίνωση της Εισαγγελέως του Αρείου Πάγου.

Δυστυχώς το αποτύπωμα της χθεσινής μέρας θα μείνει για πάρα πολύ καιρό και οφείλουμε όλοι, πολύ περισσότερο όλοι και όλες εμείς που είμαστε μέσα στην Αίθουσα, να τοποθετηθούμε και αυτό περιλαμβάνει και τον κύριο Υπουργό.

Και με υψηλό αίσθημα δεοντολογίας και σεβασμού στη θέση σας, κύριε Χατζηδάκη, οφείλω να σας πω ότι η τοποθέτησή μου σήμερα είναι μια πρόσκληση για δική σας τοποθέτηση, την οποία περιμένει όλη η Κοινοβουλευτική Ομάδα του ΣΥΡΙΖΑ και πιστεύω όλοι και όλες που είστε στην Αίθουσα. Και αυτό γιατί οι αποκαλύψεις οι οποίες έρχονται σήμερα, αλλά και οι τοποθετήσεις αξιόλογων επιστημόνων σε πάρα πολλά έντυπα και οι αποκαλύψεις του Τύπου, και του ηλεκτρονικού και του γραπτού, είναι συγκλονιστικές. Συνηγορούν, δε, όλες οι αποκαλύψεις στο ότι δυστυχώς υπήρξε η δεύτερη πράξη του σχεδίου συγκάλυψης του σκανδάλου των υποκλοπών χτες. Δεν προκύπτει από πουθενά οποιαδήποτε χαραμάδα έστω μιας αμφισβήτησης. Εμείς θα θέλαμε να αμφισβητηθεί η άποψή μας. Θα παρακαλούσαμε να μην έχει συμβεί αυτό στην Ελληνική Δημοκρατία, γιατί μιλάμε για τους πυλώνες της δημοκρατίας μας, δεν είναι απλή η συζήτηση την οποία κάνουμε.

Και θέλω, κύριε Χατζηδάκη, να ξεκινήσω από εσάς, το ανέφερα χθες και είναι -οφείλω να πω- δεοντολογικό να το πω μπροστά σας. Υπάρχει ένα ερώτημα μετά τη χθεσινή ανακοίνωση του Αρείου Πάγου. Διαβάζω από το εδάφιο 7: «Ως προς τις διατάξεις περί άρσης απορρήτου, τηρήθηκε απαρέγκλιτα η διαδικασία που προβλέπεται από τον νόμο που διαχρονικά δεν αξιώνει ειδική αιτιολογία, ενώ είναι σύμφωνη με το πνεύμα του δικαστηρίου, δες απόφαση τάδε του Δικαστηρίου της Ευρωπαϊκής Ένωσης». Αυτό σημαίνει για τον στόχο 5046C ότι τηρήθηκε απαρέγκλιτα η διαδικασία που προβλέπεται από τον νόμο.

Άρα ο Κωστής Χατζηδάκης Υπουργός και τότε και τώρα της Κυβέρνησης Μητσοτάκη, ελέγχθηκε πολλαπλώς, παρακολουθήθηκε πολλαπλώς με πολλές αποφάσεις, όχι μόνο ένα δίμηνο, τηρούμενης απαρεγκλίτως της διαδικασίας που προβλέπει ο νόμος. Και ερωτώ: Είστε διερευνώμενος, είστε πρόσωπο που διερευνάται για θέματα εθνικής ασφάλειας ή κακουργηματική πράξη; Διότι μόνο γι’ αυτά μπορούσε να ελεγχθείτε και προφανώς να ενημερωθείτε στη συνέχεια. Διότι η διάταξη που προσπάθησε η Κυβέρνησή σας να περάσει για να μην ενημερωθείτε, έπιασε στο Συμβούλιο της Επικρατείας.

Ρωτώ, λοιπόν, κύριε Χατζηδάκη: Πρώτα από όλα, ρωτάω εσάς και στη συνέχεια ρωτώ την Κυβέρνηση και τους Βουλευτές της Συμπολίτευσης: Είναι ο κ. Χατζηδάκης ελεγχόμενος για θέματα εθνικής ασφάλειας ή κακουργηματική πράξη, ώστε να τηρηθεί απαρεγκλίτως η διαδικασία για το πρόσωπό του; Εμείς έχουμε αυτό το ερώτημα, όχι γιατί αμφισβητούμε τη δική σας δεοντολογία, άλλη κουβέντα αυτή, αλλά γιατί δημιουργείται θέμα στην κοινοβουλευτική διαδικασία, αν είστε εδώ ως εκπρόσωπος της Κυβέρνησης. Διότι υπάρχει ένα ερώτημα. Εμπιστεύεται ο κ. Μητσοτάκης τον κ. Χατζηδάκη, εφόσον η Εισαγγελέας του Αρείου Πάγου χθες μας είπε ότι όλα τηρήθηκαν κατά γράμμα και κατ’ ουσία; Είναι ένα ερώτημα. Θέλουμε μία απάντηση επί αυτού.

Υποχρεωθήκαμε να γυρίσουμε στο παρελθόν και καταθέτω, κύριε Πρόεδρε, μόλις το διαβάσω, το δημοσίευμα του «DOCUMENTO» στις 12-12-2022. Εδώ, λοιπόν, υπάρχουν συνομιλίες του κ. Χατζηδάκη που φέρονται ότι αντιστοιχούν στον ίδιο, με κεντρικά στελέχη του Υπουργείου και με τον Γενικό Γραμματέα Αποβλήτων, τον κ. Γραφάκο, και με τον κ. Μουσουρούλη, υπεύθυνο του Ταμείου Δίκαιης Μετάβασης. Και τα δύο πρόσωπα αυτά από νέα δημοσιεύματα αποδεικνύεται ότι ήταν στόχοι, όπως και ο κ. Χατζηδάκης, και του κακόβουλου λογισμικού, όχι μόνο της ΕΥΠ. Και εδώ προκύπτουν απλά ερωτήματα. Διαβάζω, κύριε Χατζηδάκη, διαψεύστε τα. Δεν τα έχει διαψεύσει μέχρι τώρα. Εμείς σας τα προσφέρουμε για να τα διαψεύσετε.

«Γραφάκος: Απασχολούμαι δύο μέρες με την έκδοση του ΕΟΑΝ (ηχητική απόδοση) για την ανταποδοτική.

Κωστής Χατζηδάκης: Ναι, δεν ξέρω αν πρέπει να τα πούμε από εδώ». Και πολλά ακόμα.

Ξέρατε κάτι, κύριε Χατζηδάκη, και δεν το λέγατε σε εμάς όλους, να προφυλάξουμε όλοι μαζί τη δημοκρατία μας και τους θεσμούς; Είναι ψευδή όλα αυτά; Αν είναι ψευδή, γιατί δεν έχετε κάνει μήνυση στο μέσο, στον κ. Βαξεβάνη, στο «DOCUMENTO», για να ερευνηθεί και πιθανά να μάθουμε και εμείς όλη την αλήθεια;

Το καταθέτω παρακαλώ, κύριε Πρόεδρε.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διότι έρχεται σε συνέχεια πρόσφατο δημοσίευμα, που επαναλαμβάνει τα τρία αυτά ονόματα, Γραφάκος, Μουσουρούλης, Χατζηδάκης, ως στόχους και του κακόβουλου λογισμικού του «Predator» και αναφέρεται στον κ. Χατζηδάκη, ο οποίος έχει λάβει δύο μολυσμένα μηνύματα και έγιναν έξι απόπειρες εγκατάστασης του «Predator» στο κινητό του, στο τηλέφωνό του.

Το καταθέτω κι αυτό, το κατέθεσα και χθες.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ, λοιπόν, προκύπτει ένα ερώτημα. Είστε ενήμερος για όλα αυτά, πρώτον, ότι ήσασταν για πολλά δίμηνα στόχος της ΕΥΠ; Και δεύτερον, ότι έχετε όλα αυτά τα μηνύματα, τα οποία πιθανόν τα έχετε λάβει στο κινητό σας, γιατί υποθέτω ότι ανοίγετε τα μηνύματα, και μπορεί να μην έχετε πατήσει στο μολυσμένο link.

Οφείλετε, όμως, κύριε Χατζηδάκη, να μας πείτε κάτι παραπάνω. Τι κάνατε για όλα αυτά; Καταθέσατε οποιαδήποτε μηνυτήρια αναφορά; Προσφύγατε στις αρμόδιες αρχές; Έχετε τη βούληση να υπερασπιστείτε τα δικαιώματά σας, αλλά και τους κανόνες της Ελληνικής Δημοκρατίας; Αυτό είναι πολύ δύσκολο βήμα, το οποίο πρέπει να κάνουμε σήμερα και πρέπει να κάνετε και εσείς, κύριε Χατζηδάκη, διότι είτε ξέρετε για ποιον λόγο σας παρακολουθούσαν είτε δεν ξέρετε. Υποθέτω ότι δεν ξέρετε, αλλά πρέπει να μας το πείτε, γιατί με υποθέσεις δεν μπορεί να προχωρήσει η αλήθεια και η δημοκρατία. Και αν την έρευνα αυτή την έκανε ή όχι ο κ. Ζήσης να μας πείτε. Πήγατε στον κ. Ζήση που έκανε την έρευνα, εφόσον ήσασταν στόχος και του κακόβουλου λογισμικού και της ΕΥΠ; Πρέπει να μάθουμε. Μη μας πείτε τι του είπατε, πείτε μας αν πήγατε όμως. Αν δεν πήγατε, είτε με δική σας βούληση είτε του κ. Ζήση, προκύπτουν δύο ζητήματα, ένα για σας, ποια είναι η βούλησή σας ως προς την αποκάλυψη της αλήθειας, και ποια είναι η βούλησή σας ως προς την τήρηση των κανόνων και των δικαιωμάτων των δικών σας και όλων των Ελλήνων και των Ελληνίδων. Έχετε τη βούληση να συμμετέχετε σε μία προσπάθεια να τηρηθούν οι κανόνες, το ευρωπαϊκό και ελληνικό πλαίσιο στη χώρα μας; Τη θέτω αυτή την ερώτηση απευθείας σε εσάς. Θέλουμε να μας απαντήσετε αν έχετε τη βούληση. Μήνυση δεν μάθαμε αν κάνατε στον κ. Βαξεβάνη, δεν γνωρίζω κάτι παραπάνω. Τα δημοσιεύματα τα έχει διαβάσει όλη η Ελλάδα εδώ και δύο χρόνια, πρέπει κάποια στιγμή να μιλήσετε και εσείς.

Θέλουμε να μας πείτε αν πιστεύετε ότι τηρήθηκαν τα δικαιώματά σας ως Έλληνας πολίτης, αν απολαμβάνετε την εμπιστοσύνη του Πρωθυπουργού μετά τη χθεσινή ανακοίνωση τής κ.Αδειλίνη, πώς την κρίνετε στην περίπτωσή σας, πώς θα υπερασπιστείτε τα δικαιώματά σας και τι συμμετοχή είχατε στην έρευνα του Αρείου Πάγου, η οποία μάθαμε ότι ολοκληρώθηκε χθες, μάλλον με έναν τρόπο ατελή, θα πω εγώ, προφανώς με το σχέδιο συγκάλυψης.

Διαβάζω, μάλλον σε σημερινό δημοσίευμα στην «POLITICAL», ότι τον κ. Γραφάκο, τον Γραμματέα Αποβλήτων, τον σώσατε εσείς προσωπικά -έτσι λέει το δημοσίευμα, διαψεύστε το- από την αντικατάσταση του, παρ’ ότι συμπλήρωσε πενταετία στη θέση του Γενικού Γραμματέα. Και γνωρίζετε -και γνωρίζω πολύ καλά- ότι πράγματι υπάρχουν θέματα συγγενή με τις παρακολουθήσεις, που είναι προβλήματα στο Υπουργείο Περιβάλλοντος και Ενέργειας. Πρέπει να μιλήσουμε καθαρά, λοιπόν, εδώ πέρα μέσα. Τα μέσα ενημέρωσης το έχουν πει. Διάβασα και κατέθεσα το θέμα του «DOCUMENTO».

Όμως, κυρίες και κύριοι Βουλευτές, οφείλω να σας πω -και θα ολοκληρώσω, κύριε Πρόεδρε- ότι όσα έχουν προκύψει από χθες είναι μια χιονοστιβάδα αποκαλύψεων συγκάλυψης. Ακούω πολλούς από εσάς και στα μέσα ενημέρωσης, βλέπω ότι είστε μετρημένοι, δεν λέτε τα ίδια που λέει ο κ. Μαρινάκης. Καταλαβαίνω τη δική σας προσωπική ευθύνη, γιατί αυτό πρέπει να το διαχειριστούμε όλοι μαζί. Έχουμε τεράστιες διαφορές και πολιτικής και ήθους. Δεν έχουμε καμμία σχέση, αλλά έχουμε έναν όρκο στο Σύνταγμα. Πρέπει να επιλέξετε πώς θα τον υπερασπιστούμε, γιατί μπαίνουμε μπροστά σε ερωτήματα για την τήρηση των κανόνων της δημοκρατίας.

Και εδώ πλέον έχουμε μία ανακοίνωση από την Εισαγγελέα του Αρείου Πάγου να χαρακτηρίζει ως σύμπτωση το ότι είκοσι οκτώ άτομα παρακολουθήθηκαν ταυτόχρονα από κακόβουλο λογισμικό και είκοσι δύο από αυτά την ίδια χρονική περίοδο με την παρακολούθησή τους από την ΕΥΠ, μεταξύ των οποίων και ο σημερινός Υπουργός, ο σημερινά παριστάμενος Υπουργός. Τεράστιο ερώτημα. Καθόμαστε και ακούμε για ένα νομοσχέδιο, ενώ χθες ακούστηκαν για τον κ. Χατζηδάκη πράγματα και θαύματα και καταγράφηκαν.

Και το δεύτερο είναι ότι η έρευνα, η οποία φαίνεται ότι ολοκληρώθηκε χθες, με ένα πόρισμα τριακοσίων σελίδων και πολλά θέματα μπήκαν στο αρχείο, δεν περιελάμβανε διευρυμένη έρευνα στους παρόχους, δηλαδή στις εταιρείες τηλεπικοινωνίας και στην Ανεξάρτητη Αρχή για τη Διασφάλιση του Απορρήτου των Επικοινωνιών. Δηλαδή, ήταν μια περιορισμένη έρευνα που ο κ. Ζήσης και με πολύ μεγάλη καθυστέρηση, ενώ ανέλαβε την υπόθεση τον Οκτώβριο, ενώ εμείς με τον Στέφανο Κασσελάκη πήγαμε τον Οκτώβριο, ενώ ξαναπήγαμε και ζητήσαμε να ξαναπάμε τον Ιούνιο στο τέλος του πορίσματος, δύο εβδομάδες πριν ολοκληρωθούν τριακόσιες σελίδες του πορίσματος, πήγε μόνο στην ΕΥΠ. Αυτό αποκαλύφθηκε και δημιουργεί ερωτήματα, τα ερωτήματα πολλαπλασιάζονται.

Εκτός αυτών που θέσαμε χθες, πρέπει να σας πω ότι από τα σημερινά δημοσιεύματα προκύπτει ότι θύματα του «Predator» δεν κλήθηκαν. Ρώτησα τον κ. Χατζηδάκη να μας πει αν κλήθηκε ή όχι. Υπήρξαν μάρτυρες που δεν ερευνήθηκαν. Υπήρξαν υπάλληλοι της «INTELLEXA», που δεν κλήθηκαν, ακόμη και αυτοί που πήραν τους servers και άδειασαν τις εγκαταστάσεις. Τι έρευνα ήταν αυτή; Τα διαβάζουμε. Δημιουργούνται ερωτήματα.

Και διαβάζω και στην «ΚΑΘΗΜΕΡΙΝΗ» και στην «Εφημερίδα των Συντακτών» σοβαρές καταγγελίες για παραλείψεις της δικαστικής έρευνας. Βλέπω από την άλλη μεριά και όσο μελετάμε την ανακοίνωση της κ. Αδειλίνη, κυριολεκτικά πέφτουμε από τα σύννεφα…

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ, κύριε Πρόεδρε, πρέπει να ολοκληρώσετε, πρόκειται για παρέμβαση.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ναι, έχετε δίκιο.

Από τη μια μεριά βλέπω μία προσπάθεια της κ. Αδειλίνη να μιλήσει για πλούσιο ανακριτικό υλικό. Λέει δηλαδή ότι -και αυτό είναι περίεργο, κύριε Πρόεδρε- η μη σύνδεση του λογισμικού με την ΕΥΠ, την Αντιτρομοκρατική και την ΕΛΑΣ προκύπτει από την αναντίλεκτη διερεύνηση ενός πλούσιου αποδεικτικού υλικού.

Και ρωτώ: Υπάρχει δικαστικός λειτουργός που χαρακτηρίζει το υλικό ως πλούσιο μόνο και μόνο για να αποφύγει την περαιτέρω έρευνα ή να δημιουργήσει εντυπώσεις; Διότι αυτές οι λέξεις, τα «αναντίλεκτα», τα «απαρέγκλιτα», που περιλαμβάνει η ανακοίνωση της κ. Αδειλίνη, γίνονται αντικείμενα σκληρής κριτικής από πολύ σοβαρούς νομικούς της χώρας μας.

Σήμερα διαβάσαμε μαζί άρθρα του κ. Ιωαννίδη, του κ. Παπασπύρου, του κ. Αλιβιζάτου, μία συνέντευξη του κ. Κουκάκη. Θα μπορούσα να αναφέρω δεκάδες σημερινά περιστατικά, τα οποία όλα επιβεβαιώνουν ότι περιορίστηκε η έρευνα στη λίστα, που έστειλε ο κ. Μενουδάκος στην Εισαγγελία, δεν έγινε διευρυμένη έρευνα. Τελευταία μέρα πήγε ο κ. Ζήσης και μόνο στην ΕΥΠ για να ελέγξει αυτόν τον κατάλογο. Και η τήρηση των κανόνων που επικαλέστηκε η κ. Αδειλίνη και για την παρακολούθηση του κ. Χατζηδάκη δεν είναι αυτή ολοκληρωμένη, διότι τίθενται από τα άρθρα των νομικών, που ανέφερα, τρεις προϋποθέσεις, το πλήρες εμπεριστατωμένο και δικαιολογημένο αίτημα, δεύτερον, η ευχέρεια της συνδρομής των προϋποθέσεων παρακολούθησης και τρίτον, το ότι δίνεται η δυνατότητα στον παρακολουθούμενο να ενημερωθεί.

Έχουμε μπροστά μας τον κ. Χατζηδάκη. Να τον ρωτήσουμε αν ενημερώθηκε, γιατί στον κ. Κουκάκη με τροπολογία που έγινε εκ των υστέρων απαγορεύθηκε να ενημερωθεί και έπεσε το Συμβούλιο της Επικρατείας.

Άρα, η κ. Αδειλίνη μάς παραπέμπει στο Ευρωπαϊκό Δικαστήριο, αλλά δεν λέει τις προϋποθέσεις. Άρα, δεν είναι σίγουρο -και μπαίνει ένα ερώτημα, εγώ το θέτω σαν ερώτημα- αν τηρήθηκαν όλες οι προϋποθέσεις. Και ερωτώ, λοιπόν, για να μην υπάρχει καμμία αμφιβολία, γιατί μας ενδιαφέρει όλους. Για να απαντήσουμε σ’ αυτές τις τρεις προϋποθέσεις θα πρέπει να μας απαντήσει η Εισαγγελία του Αρείου Πάγου αν είχε πρόσβαση στο φυσικό φάκελο των επισυνδέσεων, παρακολουθήσεων της ΕΥΠ. Εκεί θα προέκυπτε ότι έπρεπε να υπάρχει για τον κ. Χατζηδάκη το βιογραφικό του, η αιτιολογημένη περιγραφή των παραπτωμάτων και η συνέχεια της υπόθεσης.

Ρωτώ, λοιπόν: Υπήρξε πρόσβαση στο φυσικό φάκελο από τον κ. Ζήση; Έχουν όλα αυτά τα στοιχεία έρθει στον έλεγχο; Όπως καταλαβαίνετε υπάρχουν πάρα πολλά ερωτήματα, που πολλαπλασιάζονται, να θέσω και ένα επιπλέον, κύριε Πρόεδρε. Μας λέει η ανακοίνωση ότι παραπέμπονται μόνο για πλημμέλημα κάποιοι επαγγελματίες. Θα σχολιάσουμε το θέμα του κατηγορητηρίου σε άλλη στιγμή, γιατί υπάρχουν ερωτήματα. Ρωτώ, όμως: Οι επαγγελματίες οι οποίοι παρακολουθούσαν με κακόβουλο λογισμικό τον κ. Χατζηδάκη για ποιον δουλεύανε; Σε ποιον έδωσαν τα στοιχεία;

Είναι δυνατόν μία έρευνα να βρίσκει επαγγελματίες που παρακολουθούν Υπουργούς και την ηγεσία του Στρατού, για να μην πω όλα τα υπόλοιπα ονόματα και να σταματάει εκεί η έρευνα; Για λογαριασμό τους παρακολουθούσαν τον κ Χατζηδάκη; Είχαν θέματα με τα Υπουργεία, που ήταν ο Χατζηδάκης και όλα τα υπόλοιπα πρόσωπα; Είχαν θέματα με τον Στρατό, τα συγκεκριμένα μόνο πρόσωπα;

Υπάρχει, λοιπόν, ένα ερώτημα: Ποιοι ήταν οι εντολείς; Και ποιοι ήταν οι παραλήπτες των αποτελεσμάτων, για τα πρόσωπα έστω που στην περιορισμένη επιφανειακή ανάγνωση αναφέρει χθες ο Άρειος Πάγος; Για όλα αυτά δεν υπάρχουν απαντήσεις.

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ, έχετε συμπληρώσει τον χρόνο της ομιλίας σας.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Έχετε δίκιο.

Σε κάθε περίπτωση όλα αυτά είναι πάρα πολύ κρίσιμα. Κύριε Χατζηδάκη, αναρωτηθήκαμε πολύ αν θα τεθούμε με αυτόν τον τρόπο ενώπιον σας. Οφείλετε, όμως, στην Ελληνική Αντιπροσωπεία σήμερα να δώσετε απαντήσεις και πρέπει να είστε πολύ συγκεκριμένος. Έχουν τεθεί πολύ συγκεκριμένα ερωτήματα σε εσάς. Ξέρω ότι υπάρχουν πολλά άλλα αναπάντητα ερωτήματα, που δεν μπορείτε να απαντήσετε, όπως παραδείγματος χάριν, γιατί πήρε ο κ. Μητσοτάκης την ΕΥΠ από την πρώτη μέρα διακυβέρνησης στην ευθύνη του και κατέληξε η ΕΥΠ να παρακολουθεί τους Υπουργούς του.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, σας παρακαλώ. Νομίζω ότι μπορούμε να συνεννοούμαστε οι δύο μας.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Είναι ένα ερώτημα, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Δεν διαφωνώ, αλλά δεν θέλατε ομιλία, θέλατε παρέμβαση.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ολοκληρώνω.

Για ποιο λόγο πήρε ο κ. Μητσοτάκης την ΕΥΠ; Για να παρακολουθούνται οι Υπουργοί του και οι αρχηγοί του Στρατού; Γιατί άλλαξε η νομοθεσία για την πληροφόρηση του θύματος; Γιατί άλλαξε η σύνθεση της ΑΑΔΕ; Γιατί παραιτήθηκαν στο τέλος-τέλος ο κ. Δημητριάδης και ο κ. Κοντολέων;

Και κλείνω με αυτό, κύριε Πρόεδρε. Για ποιο λόγο ζήτησε συγγνώμη από τον κ. Ανδρουλάκη ο κ. Μητσοτάκης και τον Μάιο του ’23, σε ένα debate, αποκάλεσε το πρόβλημα των υποκλοπών σκάνδαλο;

Τελικά πρέπει να μας απαντήσει ο κ. Μητσοτάκης. Ισχύουν όλα αυτά ή δεν ισχύουν; Είναι προσωπική πολιτική του ευθύνη; Διότι κάθε μέρα που περνάει βυθιζόμαστε όλο και βαθύτερα σε ένα σκάνδαλο που αφορά στην ελληνική δημοκρατία και σε αυτό οι Βουλευτές της Συμπολίτευσης και ο Υπουργός προσωπικά πρέπει να δώσουν απαντήσεις σήμερα ενώπιον των Ελλήνων πολιτών.

Εμείς τηρούμε απαρέγκλιτα και τον όρκο μας και τις υποχρεώσεις μας. Περιμένουμε να δούμε εσάς.

Ευχαριστώ πολύ κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει οΥπουργός Εθνικής Οικονομίας και Οικονομικών, ο κ. Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, κυρίες και κύριοι συνάδελφοι, πέντε πράγματα κυριολεκτικά έχω να πω σήμερα στην Εθνική Αντιπροσωπεία για το ζήτημα αυτό.

Το πρώτο είναι ότι για το συγκεκριμένο θέμα έχω τοποθετηθεί κατ’ επανάληψη στην Ολομέλεια, τρεις ή τέσσερις αν δεν κάνω λάθος φορές. Επαναλαμβάνω όλα αυτά, τα οποία είπα και δεν παίρνω πίσω ούτε μία λέξη ούτε μισή. Τα επαναλαμβάνω ακριβώς, όπως είναι διατυπωμένα στα Πρακτικά της Βουλής.

Δεύτερον, από τις συνομιλίες στις οποίες αναφέρθηκε ο κ. Φάμελλος, έτσι όπως έχουν δημοσιευθεί, ανεξάρτητα από το πώς τοποθετείται κανείς για μένα, τη διαδρομή μου, τις πολιτικές μου πράξεις και πρωτοβουλίες, προκύπτει ότι είμαι απολύτως καθαρός και διαφανής στις ενέργειές μου. Άλλωστε, αν δεν προέκυπτε, θα το είχε θέσει η Αντιπολίτευση εδώ και πάρα πολύ καιρό.

Τρίτον, είναι ξεκάθαρο, καθώς βρίσκομαι και σας μιλάω από τα κυβερνητικά Έδρανα, ότι ο Πρωθυπουργός με εμπιστεύεται απολύτως. Συγγνώμη που το λέω, αλλά δεν μπορεί να προκύψει κάτι διαφορετικό τόσο σε σχέση με όσα συνέβησαν προεκλογικά όσο και σε σχέση με αυτά που συμβαίνουν σήμερα.

**ΧΡΗΣΤΟΣ ΓΙΑΝΝΟΥΛΗΣ:** …(Δεν ακούστηκε).

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Τέταρτον, σέβομαι τις αποφάσεις της δικαιοσύνης. Υποθέτω ότι το ίδιο κάνετε και όλοι εσείς.

Και πέμπτον, προφανώς από εδώ και πέρα θα ακολουθήσουν όλες οι νόμιμες και επιβεβλημένες ενέργειες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Θα δώσω τον λόγο στον κ. Φάμελλο.

Ακούστε με, όμως, Ο κ. Φάμελλος ακούστηκε χωρίς να διακοπεί από κανέναν. Παρακαλώ!

Κύριε Φάμελλε, έχετε τον λόγο για δύο λεπτά ακριβώς.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Θα χρειαστώ μόνο ένα λεπτό.

Κύριε Χατζηδάκη, είπα αρκετά στην ομιλία μου, αλλά θέλω να μείνω σε δύο ερωτήματα. Το πρώτο ερώτημα είναι: Συμμετείχατε στην έρευνα του Αρείου Πάγου, κληθήκατε από τον κ. Ζήση ως θύμα του «Predator» τουλάχιστον, του κακόβουλου λογισμικού -εγώ λέω και της ΕΥΠ-, για να μπορέσουμε να έχουμε μια ενημέρωση σχετικά με την πληρότητα της έρευνας και σχετικά με το αν τηρήθηκαν οι διαδικασίες; Και υπάρχει φυσικός φάκελος της παρακολούθησής σας που να δικαιολογεί από το βιογραφικό και τις ενέργειές σας τη δικαιολογία και την αιτιολογία της επισύνδεσής σας από την ΕΥΠ; Ένα το κρατούμενο.

Δεύτερον, ως προς την τήρηση της αρχής και της υποχρέωσης που έχετε για τις δικές υποχρεώσεις και το Ελληνικό Δίκαιο, προσφύγατε -και αν όχι, γιατί;- στην ελληνική δικαιοσύνη, εφόσον παραβιάστηκαν τα δικαιώματά σας και εφόσον ήσασταν υπό παρακολούθηση για πολλά δίμηνα, δυστυχώς και από την ΕΥΠ και από το κακόβουλο λογισμικό; Και αν δεν κάνατε έναντι της δημόσιας αρχής -δεν συμφωνούμε-, γιατί δεν κάνατε το ίδιο για το κακόβουλο λογισμικό, εφόσον διαπιστωμένα γνωρίζετε ότι έχετε μολυσμένα μηνύματα στο κινητό σας;

Είναι δύο ερωτήσεις, κύριε Χατζηδάκη, που αφορούν, όχι μόνο τα δικά σας δικαιώματα, αλλά τα δικαιώματα όλων των πολιτών. Αν δεν υπερασπίζονται οι πολιτικοί, για να παραμένουν σε υπουργικές θέσεις, τα δικά τους δικαιώματα, τότε δεν μπορούμε να υπερασπιστούμε τα δικαιώματα των πολιτών. Σας ρωτώ, λοιπόν, γιατί δεν υπερασπιστήκατε τα δικά σας δικαιώματα;

Και αυτή είναι μια πρόταση έναντι της ελληνικής Βουλής, διότι αφήνονται ερωτήματα ότι όλα αυτά γίνονται γιατί υπάρχει μία συμπαιγνία και συγκάλυψη και στην Κυβέρνηση. Δεν θέλω να φανταστώ ότι ο κ. Χατζηδάκης παραμένει στην Κυβέρνηση και ο κ. Μητσοτάκης πήρε την ΕΥΠ υπό την ευθύνη του για να παρακολουθούνται Υπουργοί. Δεν θέλω να το σκεφτώ.

Αν δεν απαντήσετε, όμως, γιατί δεν έχετε τη βούληση -επειδή έχετε την υποχρέωση- να υπερασπιστείτε τα δικαιώματά σας, τότε μας αφήνετε να πιστέψουμε ότι υπάρχει, όχι μόνο συγκάλυψη, αλλά υπάρχει και διαπλοκή μέσα στο Υπουργικό Συμβούλιο. Άρα είναι ευθύνη σας να δώσετε απαντήσεις.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, εγώ δεν είμαι δικαστής, για να ξέρω, χωρίς να γνωρίζω,...

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Νομικός είστε. Έχετε πτυχίο Νομικής.

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ, κύριε Φάμελλε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ακριβώς επειδή είμαι νομικός.

Δεν μπορώ να γνωρίζω όλες τις επιμέρους δικονομικές διαδικασίες και λεπτομέρειες και στοιχεία τα οποία προέκυψαν ή δεν προέκυψαν κατά την έρευνα του Αρείου Πάγου.

Επομένως, όταν θα γίνει περαιτέρω συζήτηση στη Βουλή, γιατί μου φαίνεται απολύτως φυσικό ότι με τον έναν ή με τον άλλο τρόπο θα γίνει συζήτηση, βλέποντας τον τρόπο με τον οποίον τοποθετείται η Αντιπολίτευση, θα μπορέσετε να θέσετε τα ερωτήματα αυτά στους αρμόδιους, είτε στον Υπουργό Δικαιοσύνης είτε στις δικαστικές αρχές, προκειμένου να λάβετε τις σχετικές απαντήσεις.

**ΧΡΗΣΤΟΣ ΓΙΑΝΝΟΥΛΗΣ:** Εσάς δεν σας ενόχλησε κανείς;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Γιατί δεν πήγατε στη Δικαιοσύνη;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Με ρωτήσατε ένα πολύ συγκεκριμένο ερώτημα και απάντησα στο ερώτημα αυτό.

Ως προς το δεύτερό σας ερώτημα, τι έχω κάνει μέχρι τώρα, έχω δηλώσει πάλι εδώ στο Βήμα της Βουλής ότι περιμένω την έρευνα του Αρείου Πάγου…

**ΧΡΗΣΤΟΣ ΓΙΑΝΝΟΥΛΗΣ:** Τελείωσε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Με ρωτήσατε τι έκανα τόσον καιρό. Σας απαντώ.

Είχα δηλώσειότι περίμενα την έρευνα του Αρείου Πάγου και αυτή την ώρα υπάρχει ένα πόρισμα. Σέβομαι το πόρισμα. Από εκεί και πέρα, όπως δήλωσα και προηγουμένως, για όλους μας, όταν έχουμε πληρέστερη εικόνα, υπάρχουν νόμιμες ενδεχομένως οδοί που μπορεί να ακολουθήσει κανείς. Αλλά, ας έχουμε μία πληρέστερη εικόνα.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κληθήκατε στον Άρειο Πάγο;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Για τα δικά σας δικαιώματα τι κάνατε;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Από εκεί και πέρα, όλα τα υπόλοιπα που είπατε πραγματικά δεν τα κατανοώ. Τα είχατε επαναλάβει άλλωστε πολλές φορές και προ των εκλογών και είπατε για προσπάθειες συγκάλυψης, για συμμετοχή όλων ημών των υπολοίπων.

Τοποθετήθηκα με έναν πολύ ξεκάθαρο τρόπο και κατ’ επανάληψη από το Βήμα της Βουλής. Τα ίδια επαναλαμβάνω και σήμερα…

**ΧΡΗΣΤΟΣ ΓΙΑΝΝΟΥΛΗΣ:** …(Δεν ακούστηκε).

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη,αν δεν σας ικανοποιεί η απάντηση, πρέπει να τη σχολιάζετε; Ο καθένας δικαιούται να ρωτήσει και να δοθούν οι απαντήσεις και αξιολογούνται από όλους μας. Σας παρακαλώ!

**ΧΡΗΣΤΟΣ ΓΙΑΝΝΟΥΛΗΣ:** Είναι το βήμα της αλήθειας!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Όλα αυτά που είπατε, που τα είχατε πει και για εμένα πριν από τις εκλογές, κρίθηκαν από τον ελληνικό λαό,…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Τι λέτε τώρα; Κρίθηκε η παραβίαση δικαιωμάτων;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** ….ο οποίος, ξέροντας αυτά που είχατε καταλογίσει σε μένα προσωπικά τότε και τα οποία με κάποιο τρόπο το επανέλαβε ο κ. Φάμελλος, ξέροντας οι Έλληνες πολίτες ακριβώς αυτά με εξέλεξαν -όσοι ψήφισαν Νέα Δημοκρατία- πρώτο Βουλευτή στην εκλογική μου περιφέρεια.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΓΙΑΝΝΟΥΛΗΣ:** Άξιος!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Να ζητήσουμε να μας παρακολουθούν κι εμάς!

**ΠΡΟΕΔΡΕΥΩΝ (Γεώργιος Γεωργαντάς):** Για να κλείσει αυτό το θέμα που άνοιξε, θα δώσω τώρα τον λόγο για μια παρέμβαση στην κ. Κωνσταντοπούλου που τη ζήτησε και στην κ. Πέρκα, γιατί έχω αίτημα που έχει υποβληθεί για ομιλία από τον κ. Νατσιό.

Παρακαλώ να γίνουν αυτές οι δύο παρεμβάσεις όσο πιο σύντομα γίνεται, για να δούμε αν ο Υπουργός θέλει να απαντήσει εκ νέου.

Κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Κύριε Χατζηδάκη, σας ρώτησα πριν από λίγο, πριν μιλήσει ο κ. Φάμελλος, αν πήρατε αντίγραφα του πορίσματος, εάν πήρατε αντίγραφα της δικογραφίας και πώς τοποθετείστε. Η απάντησή σας ήταν με τη νοηματική. Προς τον Προεδρεύοντα κάνατε αυτή την κίνηση, ότι μετά θα απαντήσετε. Περιμένατε προφανώς να εξέλθω της Αιθούσης, γιατί υπήρχε Διάσκεψη των Προέδρων. Το ξέρατε αυτό. Και απαντάτε στον κ. Φάμελλο εν απουσία μου, παραλείποντας να απαντήσετε το μείζον.

Πήρατε, κύριε Χατζηδάκη, ως θύμα των υποκλοπών.

Εσείς απαντήσατε ως κατηγορούμενος. Απαντήσατε: «Είμαι καθαρός. Ο Πρωθυπουργός με εμπιστεύεται». Είναι σαν να είστε ο κατηγορούμενος που έγινε νόμιμη επισύνδεση για να δουν αν παρανομεί και απολογείστε λέγοντας: «Είμαι καθαρός. Ο Πρωθυπουργός με εμπιστεύεται. Οι πολίτες με ψήφισαν. Δεν έχω να κρύψω τίποτα».

Είστε δικηγόρος βεβαίως, ίσως το έχετε ξεχάσει. Υπήρχε και ένα θέμα και στον Δικηγορικό Σύλλογο της Αθήνας, όταν φέρνατε να φορολογήσετε τους δικηγόρους με τεκμήρια, ότι δεν είχατε πληρώσει τις εισφορές σας. Αλλά ως δικηγόρος γνωρίζετε ότι η θέση σας στη δικογραφία δεν είναι η θέση του κατηγορουμένου. Είναι η θέση του παρισταμένου προς υποστήριξη της κατηγορίας.

Σας ρωτάω, λοιπόν, ευθέως, όπως επιβάλλει η διαφάνεια. Παρασταθήκατε στην υπόθεση με δικηγόρο ή αυτοπροσώπως, επειδή είστε δικηγόρος, αλλά έχετε κώλυμα αυτή τη στιγμή ως Υπουργός; Παρασταθήκατε για την υποστήριξη της κατηγορίας; Βάλατε δικηγόρο; Πήρατε αντίγραφα της δικογραφίας; Καταθέσατε ως μάρτυρας;

Αναφέρει η κυρία Εισαγγελέας του Αρείου Πάγου ότι εξετάστηκαν σαράντα μάρτυρες. Είστε ένας από τους σαράντα; Έχει μια σημασία αυτό. Ήδη έχουμε εντοπίσει ότι δεν εξετάσθηκε ο Πρωθυπουργός, ενώ είναι κορυφαίος, ουσιώδης μάρτυρας. Θα έπρεπε να είναι και ελεγχόμενος.

Εσείς εξεταστήκατε ως μάρτυρας; Πήρατε αντίγραφα της δικογραφίας σε οποιοδήποτε στάδιο αυτά τα δύο χρόνια; Ασκήσατε δηλαδή τα δικονομικά δικαιώματα, αλλά και τα δημοκρατικά σας καθήκοντα;

Διότι, κύριε Χατζηδάκη, όταν παρακολουθούνται οι συνομιλίες σας ως εν ενεργεία Υπουργού, δεν θίγεται μόνο το ιδιωτικό σας απόρρητο. Θίγεται η ασφάλεια της χώρας. Έχετε χαρτοφυλάκιο το οποίο είναι τέτοιας σημασίας και τώρα και πριν και πάντοτε, ώστε εάν παρακολουθούνται οι συνομιλίες σας, διαπράττονται και εγκλήματα, κακουργήματα και όχι πλημμελήματα, όπως θέλει να μας η κ. Αδειλίνη, η οποία θα μας κάνει να ξεχάσουμε και αυτά που ξέρουμε. Διαπράττονται κακουργήματα και μάλιστα σε βάρος του πολιτεύματος.

Θα ήθελα, λοιπόν, επειδή ξέρετε ότι έχω διαχρονικά αυτή την ευαισθησία, να ενημερώσετε την Εθνική Αντιπροσωπεία και να μην απαντήσετε πάλι έτσι, με αυτό το νόημα. Το έκανε και ο κ. Βαρτζόπουλος πριν από κάποιες μέρες, όταν του ζητούσα να ανακαλέσει τις απαράδεκτες τοποθετήσεις του για τις γυναίκες και τις γυναικοκτονίες.

Απαντήστε παρακαλώ, ερώτηση πρώτη: Παρασταθήκατε στη δικογραφία με την ιδιότητα του υποστηρίζοντος την κατηγορία;

Δεύτερον, πήρατε αντίγραφα της δικογραφίας;

Τρίτον, εξετασθήκατε ως μάρτυρας;

Τέταρτον, υποβάλατε υπομνήματα;

Πέμπτον, προτείνατε μάρτυρες;

Έκτον, λάβατε γνώση των υπομνημάτων παροχής εξηγήσεων;

Έβδομον, λάβατε γνώση και έχετε σήμερα, 31 Ιουλίου, γνώση της πλήρους δικογραφίας, όπως δικαιούστε; Δικαιούστε απολύτως να έχετε πλήρη γνώση της δικογραφίας, αυτή την οποία εμείς προτείναμε -και ανταποκρίνονται και άλλα κόμματα- να ζητήσουμε να έρθει στην Επιτροπή Θεσμών και Διαφάνειας της Βουλής. Την έχετε στα χέρια σας; Γιατί από εχθές -το αργότατο- δικαιούστε να την έχετε στα χέρια σας. Την πήρατε, λοιπόν, στα χέρια σας; Την έχετε μελετήσει; Έχετε δει το πόρισμα; Και τι έχετε να πείτε;

Περιμένω τις απαντήσεις σας και όχι νοήματα.

Ευχαριστώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κυρία Πέρκα, έχετε τον λόγο και εσείς.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Εγώ θέλω μόνο ένα λεπτό, μόνο μία ερώτηση, κύριε Υπουργέ, γιατί τα πράγματα γίνονται όλο και πιο σοβαρά. Από ό,τι καταλαβαίνω, δέχεστε -μάλλον υποστηρίζετε- ότι οι επισυνδέσεις ήταν νόμιμες. Αυτό οδηγεί αμέσως στο συμπέρασμα ότι αποτελούσατε μάλλον κίνδυνο για την εθνική ασφάλεια ή για αξιόποινα ποινικά αδικήματα. Θα ήθελα έναν σχολιασμό σας πάνω σε αυτά.

Ευχαριστώ.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Και ο κ. Κουκουλόπουλος από το ΠΑΣΟΚ έχει τον λόγο.

Ορίστε, κύριε συνάδελφε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Πρόεδρε, ευχαριστώ, θα τηρήσω και τον χρόνο.

Θα κάνω, κύριε Υπουργέ, τρία απλά ερωτήματα τα οποία ειλικρινά πιστεύω ότι θα θέλουν να σας τα απευθύνουν και όλοι όσοι σας ψήφισαν, επειδή επικαλεστήκατε το ότι κριθήκατε στις εκλογές. Τρία απλά ερωτήματα θα θέσω, χωρίς υπαινιγμούς, χωρίς κακοπιστία, χωρίς τίποτα από όλα αυτά. Δεν υπαινίσσομαι ότι υπάρχει κακοπιστία σε άλλα ερωτήματα, προς Θεού!

Τρία πολύ απλά ερωτήματα, όπως τα αντιλαμβάνομαι εγώ που δεν είμαι νομικός, είμαι μηχανικός: Πρώτον, είναι τόσο κακόπιστο το ερώτημα, αυτό που σας απευθύνουμε για να μας απαντήσετε, κληθήκατε ή όχι; Είναι ένα απλό ερώτημα, δείχνει καμμιά κακοπιστία; Υποκρύπτει κάτι; Το πιο απλό ερώτημα του κόσμου. Ένα είναι αυτό.

Δεύτερον, επειδή είναι συγκεκριμένη η αιτιολόγηση μιας νόμιμης παρακολούθησης από την ΕΥΠ, έχετε ενημερωθεί για το ποιος ήταν ο λόγος που πραγματικά τεθήκατε σε παρακολούθηση από την ΕΥΠ; Είναι κακό να μας πείτε αν έχετε ενημερωθεί; Προσωπικά δεν θέλω να μου πείτε για ποιον λόγο. Ενημερωθήκατε για ποιον λόγο τεθήκατε σε νόμιμη παρακολούθηση από την ΕΥΠ;

Και τρίτον, από την ώρα που το πόρισμα του Αρείου Πάγου, που για εμάς είναι μνημείο συγκάλυψης, είναι καθαρό, ξεχωρίζει εντελώς τη διαδικασία του κακόβουλου λογισμικού, σκέφτεστε, σκεφτήκατε να κινηθείτε νομικά, έτσι ώστε να βρείτε το δίκιο σας για μία κακόβουλη και καθ’ όλα παράνομη παρακολούθηση που δεν έχει καμμία αιτιολογική βάση;

Είναι τρία απλά ερωτήματα. Πιστεύω ότι και ένας ψηφοφόρος σας στη βόρεια Αθήνα που σας ψήφισε πριν έναν χρόνο θα ήθελε σε αυτά τα απλά ερωτήματα να πάρει τρεις απλές απαντήσεις.

**ΠΡΟΕΔΡΕΥΩΝ (Γεώργιος Γεωργαντάς):** Και ολοκληρώνουμε με τον κ. Χήτα.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ακούσαμε τον κύριο Υπουργό και συγχαρητήρια που σας εμπιστεύεται ο Πρωθυπουργός, ο κ. Μητσοτάκης, όπως είπατε πριν, αυτό, όμως, δεν αποτελεί απάντηση.

Εδώ υπάρχουν αμείλικτα ερωτήματα στα οποία πρέπει κάποια στιγμή και εσείς και όσοι εμπλέκονται να δώσουν απαντήσεις, αλλά μια και είστε εσείς σήμερα εδώ στην υπόθεση, πρέπει να μας απαντήσετε: Για ποιους λόγους σάς παρακολουθούσαν; Δεν το ρωτήσατε; Δηλαδή, αν παρακολουθούσαν εμένα, θα το ρωτούσα, «ρε παιδιά, γιατί με παρακολουθείτε;», άσχετα με το αν με εμπιστεύεται ο Πρωθυπουργός ή όχι, «για ποιον λόγο με παρακολουθούσατε; Βάζω σε κίνδυνο τη χώρα; Είμαι ύποπτος; Κάνω κάτι κακό και θέλετε να με πιάσετε; Για ποιον λόγο;». Απλά πείτε μας, κάνατε αυτό το ερώτημα; Δεν θέλατε ο ίδιος να μάθετε και αν το μάθατε, να το μοιραστείτε και μαζί μας, με την Ελλάδα, όχι με το Κοινοβούλιο μόνο, γιατί όλοι οι Έλληνες ρωτούν για ποιον λόγο σάς παρακολουθούσαν. Και είστε αυτή τη στιγμή ο Υπουργός Οικονομικών, τότε είχατε άλλο Υπουργείο, πάντα παίζατε κάποιο ρόλο σημαντικό στην Κυβέρνηση αυτή, άσχετα με το αν σας εμπιστεύεται ή όχι ο Πρωθυπουργός. Εδώ υπάρχει παρακολούθηση καραμπινάτη. Αν μάθατε, πείτε μας για ποιον λόγο σας παρακολουθούσαν.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ, έχετε τον λόγο για μια συνολική απάντηση για να προχωρήσουμε στο νομοσχέδιο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ναι, κύριε Πρόεδρε.

Πρώτον, χαίρομαι, δεν το είχα υποπτευθεί ότι έχω τόσους πολλούς πολιτικούς φίλους στη Βουλή των Ελλήνων και στις τάξεις της Αντιπολίτευσης.

(Θόρυβος στην Αίθουσα)

**ΝΙΚΟΛΑΟΣ ΠΑΠΠΑΣ:** Και όμως, εμείς εθνικό κίνδυνο δεν σας θεωρούμε!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Και χαίρομαι πραγματικά που ενδιαφέρεστε τόσο πολύ για την προστασία του ιδιωτικού μου χώρου. Δεν είχα υποπτευθεί πραγματικά πόσο καλοί φίλοι είστε. Το σημειώνω.

**ΝΙΚΟΛΑΟΣ ΠΑΠΠΑΣ:** Πολιτικοί φίλοι όχι!

**ΠΡΟΕΔΡΕΥΩΝ (Γεώργιος Γεωργαντάς):** Ακουστήκατε όλοι, παρακαλώ, να ακουστεί ο Υπουργός, κύριε Παππά!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Και θα το θυμάμαι, σας είμαι ευγνώμων.

Για τα δικονομικά ποιος καλείται, γιατί καλείται, γιατί δεν καλείται όποιος καλείται θα γίνει –επαναλαμβάνω- συζήτηση. Είναι ολοφάνερο από τον τόνο των τοποθετήσεών σας στη Βουλή είτε στην Ολομέλεια είτε στην Επιτροπή Θεσμών και Διαφάνειας ότι θα κληθούν οι αρμόδιοι και θα λάβετε απαντήσεις. Δεν μπορώ εγώ να σας απαντήσω, γιατί δεν εκλήθην. Έτσι έκριναν οι αρμόδιοι, όσοι έκαναν τη σχετική έρευνα.

**ΝΙΚΟΛΑΟΣ ΠΑΠΠΑΣ:** Άρα δεν έχετε κληθεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άρα δεν έχετε κληθεί.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Τρίτον, εκείνο το οποίο θέλω να υπογραμμίσω είναι ότι σχετικά με το νόμιμο ή το παράνομο της έρευνας και όλο το ζήτημα που δημιουργήθηκε έχει κατ’ επανάληψη τοποθετηθεί ο ίδιος ο Πρωθυπουργός, ο κ. Μητσοτάκης. Όπως σημείωσα και προηγουμένως, έχω τοποθετηθεί και εγώ, έχω μιλήσει πολύ σαφώς. Τα επαναλαμβάνω τα ίδια και σήμερα. Και όπως θυμάστε, έχει αναληφθεί η σχετική πολιτική ευθύνη με τις αντίστοιχες παραιτήσεις. Και από εκεί και πέρα, εννοείται και εγώ, όπως και εσείς και οποιοσδήποτε άλλος δεν παραιτούμεθα των όποιων νόμιμων δικαιωμάτων μας. Αυτά και σας ευχαριστώ και πάλι για το ειλικρινές -είμαι βέβαιος- ενδιαφέρον σας για μένα.

(Χειροκροτήματα από την πτέρυγα της Νέας Δημοκρατίας)

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Θα κάνετε κάτι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα για ένα λεπτό τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Όχι, παρακαλώ.

Έχω σε εκκρεμότητα εδώ και σαράντα λεπτά το αίτημα από τον κ. Νατσιό, τον Πρόεδρο της Κοινοβουλευτικής Ομάδας της Νίκης, να μιλήσει. Νομίζω η δυνατότητα των παρεμβάσεων επί θέματος που δεν έχει σχέση με το νομοσχέδιο δόθηκε επαρκώς, στην ομιλία σας τα υπόλοιπα.

Ορίστε, κύριε Νατσιέ, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχει αντίρρηση ο κ. Νατσιός να προηγηθώ για ένα λεπτό.

**ΠΡΟΕΔΡΕΥΩΝ (Γεώργιος Γεωργαντάς):** Δόθηκε επαρκέστατη δυνατότητα σε όλους για τις παρεμβάσεις επί του θέματος αυτού, προχωράμε στο νομοσχέδιο.

Ο κ. Νατσιός έχει τον λόγο.

**ΠΑΥΛΟΣ ΠΟΛΑΚΗΣ:** Πάντως το να είσαι περήφανος που σε παρακολουθούν πρώτη φορά το βλέπω!

**ΠΡΟΕΔΡΕΥΩΝ (Γεώργιος Γεωργαντάς):** Δεν έχετε τον λόγο, κύριε Πολάκη.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Βεβαίως, το ένα λεπτό θα σας το έδινα, κυρία Κωνσταντοπούλου.

Κυρίες και κύριοι συνάδελφοι, λένε ότι το καλοκαίρι δεν υπάρχουν ειδήσεις, επειδή κάποτε το είπε και το έγραψε ο Ουμπέρτο Έκο.

Όμως, εμείς εδώ στην Εθνική Αντιπροσωπεία διαπιστώνουμε ότι μέσα στον Ιούλιο, τον μήνα στον οποίο γιορτάσαμε τα πενήντα χρόνια από την αποκατάσταση της δημοκρατίας μας, συμβαίνουν πράγματα φοβερά και τρομερά, πρωτόφαντα. Κάποιοι αξιοποιούν τη θερινή ραστώνη για να κλείσουν τις εκκρεμότητές τους στο εσωτερικό και το εξωτερικό, εκκρεμότητες όπως οι υποκλοπές, εκκρεμότητες όπως η νέα νομοθεσία για το «πόθεν έσχες», εκκρεμότητες όπως η αντεθνική διευθέτηση που ετοιμάζεται στο Αιγαίο για τις θαλάσσιες ζώνες.

Πριν εισέλθω σε αυτά, θέλω να πω κάτι εισαγωγικώς. Καταγγείλαμε προχθές από το Βήμα της Βουλής -εγώ ο ίδιος το κατήγγειλα- ότι με κάλεσε στο τηλέφωνο, ως μη όφειλε, ο Διοικητής της Τράπεζας της Ελλάδος κ. Στουρνάρας και με ωμή παρέμβασή του με κάλεσε να ψηφίσω τον νόμο για τη νέα τράπεζα και για τους περίπου ευεργέτες του έθνους, όπως τους αποκάλεσε. Περιέργως, όμως, στο μικρό γαλατικό μας χωριό, αυτή η καταγγελία μας εξαφανίστηκε από τα δελτία των ειδήσεων, από τα ραδιόφωνα, το διαδίκτυο και από τις περισσότερες εφημερίδες. Μάλιστα, μάθαμε ότι έγινε συντονισμένη προσπάθεια από το γραφείο του κυρίου διοικητή να εξαφανιστεί η είδηση. Και μετά μας ρωτάτε γιατί αρνηθήκαμε να παραστούμε σε αυτό το κακόγουστο ανέκδοτο που χαρακτηρίστηκε ως δεξίωση στο Προεδρικό Μέγαρο για την αποκατάσταση της δημοκρατίας.

Να, λοιπόν, γιατί δεν παραστήκαμε και δεν πρόκειται να περάσουμε στο μέλλον ούτε απ’ έξω. Διότι υποκρινόμαστε ότι υπάρχει δημοκρατία, ενώ στην πραγματικότητα σε κάθε πτυχή του δημόσιου βίου μαθαίνουμε κάθε μέρα με κάποια αφορμή ότι η δημοκρατία μας αποδυναμώνεται, ότι η δημοκρατία μας δολοφονείται σε συνθήκες ελευθερίας, όπως είχε πει κάποτε ο Κωνσταντίνος Καραμανλής. Και αυτό το διαπιστώνουμε καθημερινώς.

Χθες, δύο ολόκληρα χρόνια μετά από την καταγγελία -το επίμαχο θέμα που συζητείται σήμερα- του Προέδρου του ΠΑΣΟΚ ότι παρακολουθείται το τηλέφωνό του από την ΕΥΠ -δύο χρόνια, τόσο χρειάστηκε η δικαιοσύνη- απηλλάγησαν με βούλευμα του εισαγγελέα του Αρείου Πάγου όλοι οι εμπλεκόμενοι για τις παραβιάσεις του απορρήτου των επικοινωνιών. Βέβαια, είναι τέτοιο το θράσος σας που ταυτόχρονα με το βούλευμα -την έκδοση του οποίου πιθανόν είχατε πληροφορηθεί, κύριοι της Κυβέρνησης εγκαίρως- στείλατε και προεδρικό διάταγμα για την προμήθεια νέου λογισμικού παρακολούθησης από την Εθνική Υπηρεσία Πληροφοριών, διάταγμα με το οποίο διαφώνησε η Ανεξάρτητη Αρχή Απορρήτου Επικοινωνιών. Δεν θα σας ρωτήσουμε αν ντρέπεστε, γιατί προφανώς δεν ντρέπεστε. Δεν θα σας πούμε ότι χθες, όπως γράφει ο Τύπος σήμερα, ήταν μία «μαύρη» μέρα για τη δημοκρατία, γιατί εσείς ούτως ή άλλως αντιλαμβάνεστε αλλιώς τη δημοκρατία. Την αντιλαμβάνεστε προφανώς, όπως ο «Μεγάλος αδερφός» του Όργουελ, όπως η ΣΤΑΖΙ, η περίφημη, η διαβόητη μυστική υπηρεσία των Ανατολικογερμανών, που παρακολουθούσε τις ζωές των ανθρώπων. Χρωστάτε, όμως, απαντήσεις πια με βάση το περιεχόμενο του βουλεύματος. Ας ακολουθήσουμε αυτή την οδό και εμείς και ας υπάρχουν βαριές σκιές σε όσα περιγράφει.

Θα σας ρωτήσουμε, λοιπόν, τα εξής: Αφού κρίθηκε από τη δικαιοσύνη ότι είναι νόμιμοι στόχοι υποκλοπών ο Αρχηγός των Ενόπλων Δυνάμεων, Υπουργοί της Κυβέρνησής σας, ο Πρόεδρος του τρίτου κόμματος του Κοινοβουλίου, ποιοι ήταν αυτοί οι λόγοι που καθιστούσαν νόμιμη την παρακολούθησή τους; Ήδη το βούλευμα με το περιεχόμενό του που έκρινε νόμιμες τις παρακολουθήσεις, αφήνει πάνω στον τέως Αρχηγό ΓΕΕΘΑ κ. Φλώρο, σε εσάς, κύριε Χατζηδάκη και στον Πρόεδρο του ΠΑΣΟΚ Νίκο Ανδρουλάκη, μία «μαύρη» κηλίδα αμφιβολίας για τους λόγους για τους οποίους παρακολουθούσασταν. Κάνατε κάτι ενάντια στο έθνος ή εναντίον των συμφερόντων του έθνους; Και αν ναι, τι ήταν αυτό;

Επειδή δεν προβλέπεται να σας θέσουν αυτά τα ερωτήματα για λόγους που γνωρίζουν μόνο οι ίδιοι και ειδικώς οι κυβερνητικοί -εσείς, κύριε Χατζηδάκη, μάλλον ανταλλάξατε τη σιωπή σας με την προαγωγή στο Υπουργείο Οικονομικών-, είμαστε υποχρεωμένοι να σας τα θέσουμε εμείς. Αυτό δεν σημαίνει ότι περιμένουμε κάποια απάντηση από εσάς, γιατί είστε αποδεδειγμένα αναίσθητοι μακριά από τις αξίες της δημοκρατίας, αλλά τουλάχιστον για την ιστορία και για να υπάρχουν καταγεγραμμένα στα Πρακτικά ως ερωτήματα που δεν απαντήθηκαν ποτέ. Να είναι, δηλαδή, καταγεγραμμένο στα Πρακτικά ότι κάποτε η Κυβέρνηση, της οποίας ηγείτο ο Πρωθυπουργός Κυριάκος Μητσοτάκης, παρακολουθούσε ως υπόπτους διάπραξης αδικημάτων τους Αρχηγούς των Ενόπλων Δυνάμεων και τους Υπουργούς, τον σκληρό δηλαδή πυρήνα του κράτους.

Όσο κι αν νομίζετε ότι αυτή η αθώωση σας αποδίδει «λευκούς» στην κοινωνία, να γνωρίζετε ότι θα έρθει η μέρα που θα πληρώσετε για όλα τα ανομήματα, μεταξύ αυτών και για τα συγκεκριμένα. Το αν ο λαός μας αυτή τη στιγμή κουρασμένος βαθύτατα από την οικονομική κρίση και από την καθημερινότητα, από τα προβλήματα που αντιμετωπίζει, δείχνει να προσπερνά το μεγάλο αυτό σκάνδαλο, δεν σημαίνει ότι σας αθωώνει και ότι εξιλεώνεστε. Θα έρθει η στιγμή που εσείς οι ωτακουστές θα τα ακούσετε αθροιστικά όλα μαζί για την παραβίαση του κράτους δικαίου γιατί, όπως αποδεικνύεται και στις υποκλοπές και στην υπόθεση των Τεμπών, αλλά και στον νέο νόμο που προωθείται για το «πόθεν έσχες», το modus operandi, δηλαδή ο τρόπος δράσης σας, είναι ταυτόσημος. Καταστρέφετε τις αποδείξεις των εγκλημάτων σας. Τις καταστρέψατε στις υποκλοπές με την ολοσχερή καταστροφή των ηχητικών ντοκουμέντων των παρακολουθήσεων του Προέδρου του ΠΑΣΟΚ και άλλων εμπλεκομένων, τις καταστρέψατε στα Τέμπη, όπου ακόμα ο ανακριτής προσπαθεί να ανακτήσει το βιντεοσκοπημένο υλικό φόρτωσης της μοιραίας και αμαρτωλής αμαξοστοιχίας που έστειλε στον θάνατο πενήντα επτά νέα παιδιά.

Απ’ ό,τι φαίνεται, καταστρέφετε τις αποδείξεις και με το νέο νομοσχέδιο για το «πόθεν έσχες», με το οποίο προβλέπεται ότι πέντε χρόνια μετά την τελευταία δήλωση κάποιου υπόχρεου μπορούν να καταστρέφονται από τις αρχές όλες οι περιουσιακές του δηλώσεις, ακόμη κι αν αυτές είναι προφανώς ανακριβείς ή ψευδείς. Πρόκειται για ρύθμιση με την οποία σας έχει ειδοποιήσει ότι διαφωνεί η Ανεξάρτητη Αρχή κατά της Νομιμοποίησης Εσόδων από Εγκληματικές Δραστηριότητες, της οποίας ηγείται ο Εισαγγελέας κ. Βουρλιώτης. Τα ίδια που κάνετε στις υποκλοπές, τα ίδια που κάνατε και στα Τέμπη, τα ίδια κάνετε τώρα για το «πόθεν έσχες», προκειμένου να αθωωθούν από την ανεξάρτητη δικαιοσύνη με νόμο οι άνθρωποί σας, όσοι έχουν εκκρεμότητες από τον ποινικό νόμο τώρα και στο μέλλον.

Το να δίνετε αμνηστία στα σκάνδαλα μέσα από το Κοινοβούλιο, είτε αυτά αφορούν το απόρρητο των επικοινωνιών είτε αυτά αφορούν τη δολοφονία πενήντα επτά ανθρώπων είτε το ξέπλυμα βρώμικου χρήματος, αυτό εσείς το ονομάζετε δημοκρατία; Αν έχετε το ηθικό ανάστημα, ελάτε να μας το πείτε. Και ειλικρινά είμαστε πολύ περίεργοι να δούμε τι θα κάνουν οι ευαίσθητοι Βουλευτές σας, όταν θα έρθει ο νόμος προς ψήφιση, αν θα ψηφίσουν τον νόμο για το «πόθεν έσχες» και αν θα κάνουν το Κοινοβούλιο «πλυντήριο» βρώμικου χρήματος.

Επίσης, έχουμε την περιέργεια να δούμε τι θα κάνει και ο αξιοσέβαστος Πρόεδρος του Κοινοβουλίου και Βουλευτής κ. Τασούλας, ο οποίος απ’ όσο αντιλαμβανόμαστε είναι ο θεματοφύλακας της νομιμότητας. Θα πει μια κουβέντα ή θα σιγήσει μήπως και τον επιλέξει ο κ. Μητσοτάκης για Πρόεδρο της Δημοκρατίας;

Και έρχομαι λίγο και στο σημερινό νομοσχέδιο. Όταν ψηφιζόταν τα μνημόνια, αρκετοί γνωστοί πολιτικοί είχαν πει τότε ότι δεν ήξεραν, δεν το διάβασαν και λοιπά φαιδρά που δείχνουν την κατάντια της δημοκρατίας μας. Σας παρακαλώ να το διαβάσετε και αυτή τη φορά να έχετε άποψη τι θα ψηφίσετε.

Με το σχέδιο νόμου, λοιπόν, που αφορά την αναδιάρθρωση της Ελληνικής Εταιρείας Συμμετοχών και Περιουσίας και των θυγατρικών της επιχειρείται ξεκάθαρα να παρακαμφθεί η κείμενη νομοθεσία και να προχωρήσει το ξεπούλημα δημόσιων οργανισμών σε funds και πολυεθνικές, κατά το μοντέλο της ΔΕΗ.

Να θυμίσω ότι το Υπερταμείο, όπως είναι γνωστό, ιδρύθηκε το 2015 ως μνημονιακή υποχρέωση και αποτελεί το μέσο των δανειστών μας για την αποπληρωμή των δανείων του Ευρωπαϊκού Μηχανισμού Σταθερότητας.

Πολλά είναι τα σημεία που προκαλούν και έχουν αναφερθεί από πολλούς εισηγητές. Λίγα μόνο θα αναφέρω.

Στο άρθρο 5, νομοθετείται η απορρόφηση του Ταμείου Χρηματοπιστωτικής Σταθερότητας και του ΤΑΙΠΕΔ χωρίς να τηρείται η κείμενη νομοθεσία και η νομιμότητα βάσει των προβλέψεων του ν.4601/2019. Παράλληλα νομοθετείται η απαλλαγή οποιουδήποτε φόρου, τέλους ή κράτησης από την ανωτέρω απόφαση. Στο νομοσχέδιο είναι έκδηλο ότι μιλάμε για μια εταιρεία που έχουν και ελέγχουν πλήρως οι δανειστές μας, καθώς η αποστολή της είναι η συμμόρφωσή της με τις δεσμεύσεις που απορρέουν από τα μνημόνια.

Μάλιστα, στο άρθρο 10 προβλέπεται να ορίζεται εκπρόσωπος από την Ευρωπαϊκή Ένωση και τον Ευρωπαϊκό Μηχανισμό Σταθερότητας, ο οποίος θα παραβρίσκεται στις συνεδριάσεις του διοικητικού συμβουλίου της εταιρείας ως παρατηρητής, έστω και χωρίς δικαίωμα ψήφου. Είμαστε, δηλαδή, υπό πλήρη κηδεμονία.

Με βάση το άρθρο 7, η ΕΕΣΥΠ δύναται να προβαίνει σε κανονισμό έργων προμηθειών υπηρεσιών κατά παρέκκλιση του ν.4601/2019 που αφορά δημόσιες συμβάσεις έργων προμηθειών και υπηρεσιών. Αυτό σημαίνει ότι θα έχει πλήρη αυτονομία και δεν θα υπάγεται στο νομοθετικό πλαίσιο, όπως οι λοιπές δημόσιες εταιρείες με ό,τι αυτό συνεπάγεται για αθέμιτες ή καταχρηστικές πρακτικές. Επιπλέον, η ΕΕΣΥΠ θα εγκρίνει απόσχιση περιουσιακών στοιχείων από μια θυγατρική της σε μια άλλη. Κι ερωτώ: Με δεδομένο ότι το Περιουσιολόγιό της αποτελείται από δημόσιους οργανισμούς, υποδομές, εταιρείες και ακίνητα, τα οποία έχουν μεταβιβαστεί σε αυτήν, θα μπορεί να γίνει μεταβίβαση περιουσιακών στοιχείων, χωρίς την έγκριση του αρμόδιου Υπουργείου ή της Κυβέρνησης; Δηλαδή, ένα κτήριο που θα ανήκει σε ένα Υπουργείο θα μπορεί να μεταβιβάζεται σε άλλη υπηρεσία με απόφαση της ΕΕΣΥΠ; Αυτά είναι πρωτόγνωρα πράγματα.

Φθάνουμε τώρα στην περίπτωση επαναμεταβίβασης των μετοχών της ΕΥΔΑΠ και ΕΥΑΘ στο δημόσιο. Με τον ν.4389/2016 μεταβιβάστηκε από το δημόσιο η πλειοψηφία των μετοχών της ΕΥΔΑΠ και ΕΥΑΘ στο Υπερταμείο, με προφανή στόχο την περαιτέρω εκποίηση τους. Μετά από μαζικές αντιδράσεις τότε, από τις αποφάσεις του Συμβουλίου της Επικρατείας, η Κυβέρνηση αναγκάστηκε με τροπολογία να επιστρέψει τις μετοχές της στις ΕΥΔΑΠ και ΕΥΑΘ, δηλαδή στο δημόσιο και με το παραπάνω νομοσχέδιο το τμήμα καθορίστηκε στα 607 εκατομμύρια ευρώ που πρέπει να καταβληθούν στο Υπερταμείο.

Εμείς αυτό το λέμε λήστευση του δημοσίου, το λέμε κλοπή του ελληνικού λαού και νομίζω ότι είναι ντροπή για την Κυβέρνηση και για όσους Βουλευτές θα το ψηφίσουν.

Στο άρθρο 19 καθορίζεται η «εξόφληση υποχρεώσεων» -εντός εισαγωγικών αυτό- που απορρέουν από τη σύμβαση, μεταξύ ελληνικού δημοσίου και «ΤΡΑΙΝΟΣΕ» που υπογράφηκε στις 14-4-2022. Το ποσό που θα καταβληθεί είναι 124 εκατομμύρια ευρώ και αφορά τα έτη 2022 - 2023. Δηλαδή, με την σύμβαση που υπέγραψαν ο τότε Υπουργός Μεταφορών, κ. Καραμανλής, το δημόσιο θα καλύπτει τις ζημιές της ιδιωτικής εταιρείας, η οποία έχει σοβαρό μερίδιο ευθύνης για την κατάσταση στους σιδηροδρόμους, αλλά και για το έγκλημα των Τεμπών. Και το ερώτημα που προκύπτει είναι γιατί ιδιωτικοποιήσαμε με τους σιδηροδρόμους, εάν δεν έχουμε καλύτερο επίπεδο υπηρεσιών, ασφάλειας και επιπροσθέτως, πληρώνουμε τις ζημιές τους; Αυτό είναι το φιλελεύθερο μοντέλο διακυβέρνησης που ευαγγελίζεστε; Τα κέρδη, δηλαδή, στους ολιγάρχες και τις πολυεθνικές και η ζημία σε βάρος του δημοσίου χρέους και του ελληνικού λαού;

Να πάω λίγο και στα θέματα των ελληνοτουρκικών. Παρακολουθήσαμε τα γεγονότα στην Κάσο και άλλη μια φορά διαπιστώσαμε ότι η Τουρκία δεν έχει μειώσει καθόλου την επιθετική της στάση. Ενώ είχαμε ευθεία αμφισβήτηση της ελληνικής ΑΟΖ ακούσαμε για διαύλους επικοινωνίας που έχουν εγκατασταθεί για την αποσυμπίεση των εντάσεων.

Για να καταλάβουμε, δηλαδή, ποια κανάλια λειτούργησαν, όταν εμφανίστηκαν τα πέντε πολεμικά τουρκικά πλοία; Τι είπατε μεταξύ σας; Ποιο ήταν το επίμαχο της διενέξεως; Απεμπλοκή των στόλων κάνατε, την προστασία της ελληνικής ΑΟΖ την πετύχατε; Το ερευνητικό πλοίο θα μπορέσει να προχωρήσει προς τα ανατολικότερα ή έχει απαγορευθεί;

Το ερώτημα είναι κρίσιμο και περιμένουμε απάντηση. Ο ελληνικός λαός νιώθει ότι τον κοροϊδεύετε. Έχουμε ελληνική ΑΟΖ ή όχι; Είστε διατεθειμένοι, ως Κυβέρνηση, να υπερασπιστείτε την ΑΟΖ ή όπως στα Ίμια «θα γκριζάρετε» και το υπόλοιπο Αιγαίο;

Οφείλουμε να σας πούμε ότι η μυστική συνεννόηση με την Τουρκία και ταυτόχρονα, απαίτηση συναίνεσης από τα πολιτικά κόμματα, δεν νοείται. Επί δύο, τουλάχιστον, χρόνια ο κ. Μητσοτάκης και οι Υπουργοί του έχουν ξεκινήσει επίσημες ή ανεπίσημες διαβουλεύσεις με την τουρκική πλευρά και δεν έχουν προβεί σε καμμία ενημέρωση του ελληνικού λαού και των κοινοβουλευτικών κομμάτων που τον εκπροσωπούν. Και βέβαια, μετά από συναντήσεις του Ερντογάν, ουδέποτε επιτράπηκε συνέντευξη Τύπου, για να υποβληθούν ερωτήματα από δημοσιογράφους. Οι δήθεν ενημερώσεις των πολιτικών κομμάτων, από τον κ. Γεραπετρίτη, είναι απλά για τον επικοινωνιακό σχεδιασμό της Κυβέρνησης και δεν εξυπηρετούν κανέναν ουσιαστικό σκοπό.

Ακόμα και αυτά που καθορίζει η Ευρωπαϊκή Ένωση, δεν τα εφαρμόζετε. Δεν έχετε υλοποιήσει τον θαλάσσιο χωροταξικό σχεδιασμό, επικαλούμενοι κάθε δικαιολογία, για να αιτιολογήσετε την απραξία σας και την έλλειψη πολιτικού θάρρους. Αντίθετα, η Κύπρος, που τμήμα της βρίσκεται υπό την κατοχή από τον τουρκικό στρατό, υπέβαλε το δικό της χωροταξικό σχεδιασμό.

Η παραπομπή της χώρας μας στο δικαστήριο της Ευρωπαϊκής Ένωσης είναι χαρακτηριστική απόδειξη της αδιαφορίας σας. Ο ελληνικός λαός θα κληθεί, τελικά, να πληρώσει τα οικονομικά πρόστιμα, που θα επιβληθούν και παράλληλα, θα τον κοροϊδεύετε ότι ασκείτε υπεύθυνη εξωτερική πολιτική.

Και ένα συναφές θέμα με αυτό που πριν ανέφερα. Διαβάσαμε, αγαπητοί μου, ότι φέτος θα έχουμε μόνον εβδομήντα επτά εισακτέους στην Στρατιωτική Σχολή Ευελπίδων, αντί για τριακόσιους δεκαέξι, που προβλέπονταν με το αντίστοιχο προεδρικό διάταγμα, ενώ συνολικά από το 2021 θα υπάρχουν πεντακόσιοι σαράντα δύο λιγότεροι Ευέλπιδες στην Στρατιωτική Σχολή Ευελπίδων.

Ρωτώ τον αρμόδιο Υπουργό, αλλά και την Κυβέρνηση: Τι έκαναν, για να αναστραφεί το κύμα απαξίωσης των στρατιωτικών σχολών; Γιατί δεν φρόντισαν να αποτρέψουν τη φτώχεια και την αναξιοπρέπεια, στην οποία είναι καταδικασμένοι να ζουν και να ζήσουν οι νέοι αξιωματικοί; Γιατί δεν προστάτευσαν το κύρος των αξιωματικών, όταν ακόμα και Αρχηγοί Γενικών Επιτελείων διασύρονταν από τις τηλεφωνικές υποκλοπές; Γιατί στα golden boys των εταιρειών που ασχολούνται με το ξεπούλημα της δημόσιας περιουσίας, εφαρμόζονται ειδικά μισθολόγια, ενώ για τους νέους αξιωματικούς, οι οποίοι θα επανδρώσουν τα οπλικά συστήματα και θα υπερασπιστούν την πατρίδα, δεν εφαρμόζονται ειδικά μισθολόγια;

Ξέρετε, κύριε Πρωθυπουργέ και κύριοι της Κυβέρνησης, ότι πολλοί νέοι στρατιωτικοί συγκατοικούν ως φοιτητές και κάνουν τα απογεύματα δεύτερη δουλειά, για να τα βγάλουν πέρα; Έχετε υπ’ όψιν ότι πολλοί Ευέλπιδες αναγκάζονται να μένουν εντός σχολής, επειδή δεν μπορούν να καλύψουν τα έξοδα της ενοικίασης στην Αθήνα; Συμβαίνει και αυτό επί των ημερών μας, πράγμα πολύ επικίνδυνο για την εθνική μας ασφάλεια!

Μία ακόμη αναφορά. Την προσεχή Κυριακή 4 Αυγούστου, η Χειμάρρα -πράγματα που δεν ακούμε- για μία ακόμη φορά, βρίσκεται στο επίκεντρο του ενδιαφέροντος για την πατρίδα μας. Τα γεγονότα τα ξέρουμε. Άρχισαν με την σύλληψη του Φρέντι Μπελέρη και του Παντελή Κοκαβέση και την εν συνεχεία καταδίκη του εκλεγμένου δημάρχου, με τα γνωστά.

Οπότε, το ερώτημα που μας έρχεται αυθόρμητα, είναι: Θα συνεχίσει ο Ράμα την προσπάθεια άλωσης της περιοχής και την παράδοση σε μεγάλα επιχειρηματικά κεφάλαια, που θα οδηγήσει σταδιακώς στην πληθυσμιακή αλλοίωση της Βορείου Ηπείρου, όπως έγινε και στην περιοχή των Αγίων Σαράντα, το 2000;

Η ελληνική πολιτεία οφείλει να σταθεί στο πλευρό του υποψήφιου της «Ομόνοιας» και να διασφαλίσει ότι η εκλογική αναμέτρηση θα είναι ελεύθερη και ανεπηρέαστη και ότι οι Έλληνες Ομογενείς της Βορείου Ηπείρου, της Χειμάρρας, θα μπορέσουν να ψηφίσουν, χωρίς τις συνηθισμένες ανθελληνικές προκλήσεις και το κλίμα τρομοκρατίας που είθισται να χρησιμοποιεί η Αλβανία.

Μόνον έτσι θα αποδείξει η Κυβέρνηση ότι η πολιτική της στην «υπόθεση Μπελέρη» ήταν ειλικρινής και όχι μια προσπάθεια αντιπερισπασμού, να κρύψει κάτω από το χαλί την ουσιαστική αποτυχία της να προστατεύσει τον δήμαρχο της Χειμάρρας.

Και να κλείσω με ένα θέμα το οποίο απασχόλησε όχι μόνο την Ελλάδα, θα έλεγα και όλον τον πλανήτη. Έφριξε ο πλανήτης μας, λοιπόν, από το αποτρόπαιο θέαμα που αντικρίσαμε στην τελετή έναρξης των Ολυμπιακών Αγώνων, παρουσία βέβαια του Έλληνα Πρωθυπουργού, ο οποίος μας εξέπληξε αρνητικά και πάλι. Ούτε που ακούσαμε να ψελλίζει ο Πρωθυπουργός κάτι για το αίσχος που είδαμε, για την απροκάλυπτη επίθεση στη χριστιανική πίστη.

Να θυμίσω στον Πρωθυπουργό πως είναι επικεφαλής της Κυβέρνησης της Ελλάδος, η οποία είναι συνταγματικώς ορθόδοξο κράτος και έχει υποχρέωση ο Πρωθυπουργός βάσει του Συντάγματος να προασπίζεται την ορθόδοξη πίστη, την πίστη των περισσότερων Ελλήνων και των Ελληνίδων. Ψιλά γράμματα βέβαια αυτά. Όμως η εωσφορική αυτή τελετή που ξεμπρόστιασε παγκόσμια νεοταξικά διευθυντήρια ήταν ένα ξεκάθαρο μήνυμα, μια κόκκινη γραμμή του εμείς και του εσείς.

Λυπάμαι, κύριε Πρωθυπουργέ –ας χρησιμοποιήσω εδώ το πρόσωπο-που εδώ και καιρό διαπιστώνουμε με λύπη πως εσείς, η Κυβέρνησή σας αλλά και τα κόμματα της Αντιπολίτευσης ήσσονος και μείζονος, συμπλέετε με αυτή τη νεοταξική ατζέντα.

Εύστοχα διάβασα για το εξαιρετικό εκκλησιαστικό τάιμινγκ, χρονική στιγμή της έναρξης των Ολυμπιακών Αγώνων με το κυριακάτικο ευαγγέλιο της θεραπείας των δαιμονισμένων. Μόνο που στην περίπτωση των Γεργεσηνών οι χοίροι δεν άντεξαν δευτερόλεπτο τη δαιμονική κατοχή και όρμησαν να καταποντιστούν στη λίμνη της Γεννησαρέτ, ενώ στο «νεοταξικό» ευαγγέλιο για χοίρους που διαδόθηκε στην τελετή έναρξης Ολυμπιακών Αγώνων η δαιμονοπληξία αποτέλεσε αιτία καύχησης και στα βρώμικα νερά του Σηκουάνα είχαμε μια παγκόσμια φιέστα που διακήρυξε την κυριαρχία της λεγεώνας –«το όνομά μου λεγεών»- σε όλα τα έθνη.

Θα θέλαμε να ακούσουμε τη γνώμη του Πρωθυπουργού για το μυστικό δείπνο των τραβεστί που διακήρυξε περίτρανα ότι οι νέοι απόστολοι των εθνών είναι οι ζηλωτές της ΛΟΑΤΚΙ κοινότητας, αυτής που εδώ στην Ελλάδα της δώσατε δικαίωμα γάμου και τεκνοθεσίας. Ο «λοατκισμός» που είναι από τις βασικές έννοιες της Κυβέρνησής σας έχει λάβει μορφή διεθνούς πανθρησκείας με δικούς της πιστούς από τους μεγαλύτερους των οποίων είστε εσείς και οι Υπουργοί σας, κύριε Μητσοτάκη.

Εμείς αντιστεκόμαστε και θα αντιστεκόμαστε και όχι με λόγια αλλά με πράξεις, γιατί στα λόγια όλοι καλοί είμαστε. Το θέμα, όμως, είναι τι γίνεται με τις πράξεις. Μας φλόμωσαν οι Βουλευτές της Νέας Δημοκρατίας και τα εξαπτέρυγά της κυρίως προεκλογικά με το «πατρίδα, θρησκεία, οικογένεια». Όμως στην πράξη κάθε άλλο παρά σύμφωνες με το ευαγγέλιο και τον λόγο του Θεού είναι οι πράξεις σας.

Δυστυχώς θα έπρεπε να γελάμε με αυτά τα καραγκιοζιλίκια που τα είδαμε και πριν από λίγες μέρες να συμβαίνουν και στους δρόμους της Θεσσαλονίκης μας, όμως είναι για κλάματα αυτά, που δισεκατομμύρια κόσμος σε όλη τη γη αναγκάστηκαν φασιστικά να δουν αυτό το νεοπαγανιστικό καρναβάλι. Έχουν γνώση, όμως, οι φύλακες.

Οι νεοεποχίτες του Παρισιού έγιναν περίγελος ανά την υφήλιο. Πλέον μετά από αυτή την τελετή έναρξης που ήρθε έπειτα από την αντίστοιχη κακογουστιά της Eurovision, είναι αποδεδειγμένο πως εμείς στη Νίκη που γίναμε κατά καιρούς και συνεχίζουμε να γινόμαστε θύματα γκεμπελίστικης νεοταξικής προπαγάνδας είμαστε στην απέναντι πλευρά.

Δεν θα κουραστούμε να αγωνιζόμαστε για τα πιστεύω μας, για την πίστη μας, για την Ορθοδοξία. Αυτή είναι η κινητήριος δύναμή μας. Αυτός είναι ο σκοπός ύπαρξής μας, γι’ αυτό μας τίμησε με την ψήφο του ο ελληνικός λαός.

Η Ελληνίδα μάνα βαρέθηκε να βλέπει τον «λοατκισμό»…

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ ολοκληρώστε με αυτό, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** …να σαρώνει τα πάντα, σαν ένας ιός που σκοτώνει τα παιδιά μας.

Τελειώνω, κύριε Πρόεδρε. Πέντε λεπτά.

Τόσο είναι το μίσος της νέας τάξης πραγμάτων για την Ελλάδα, για τον Χριστιανισμό που δεν άντεξε να δει την ελληνική σημαία με τον σταυρό -το είδαμε στην τηλεόραση- και εξαφάνισε για πρώτη φορά σε τελετή έναρξης των Ολυμπιακών Αγώνων τον σημαιοφόρο της ελληνικής αποστολής στην είσοδό, πρώτης όπως πάντα στην τελετή έναρξης των Ολυμπιακών Αγώνων, αγώνων που πλέον δεν έχουν καμμία σχέση με το ολυμπιακό ιδεώδες, το αγνό πνεύμα, το αρχαίο, που έψαλε και έγραψε ο Κωστής Παλαμάς, αγώνων που έχουν γίνει έρμαιο των ελίτ, των ανώμαλων, των παιδόφιλων, των λαμόγιων.

Ακόμη και μεγάλοι χορηγοί των αγώνων, όπως η ιαπωνική «TOYOTA», χορηγοί που σέβονται τον εαυτό τους και την ιστορία των αγώνων, αποχωρούν αηδιασμένοι από αυτό που έχουν καταντήσει τους αγώνες μια δράκα πολυμερών μυαλών. Γιατί κολλημένος πρέπει να είναι κάποιος για να παρουσιάζει τέτοια βλάσφημα αποκρουστικά θεάματα κατά συρροή.

Στο σημείο αυτό θα ήθελα να αναφερθώ στην προσπάθεια, όαση, ανάσα, ευωδία θα έλεγα…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, παρακαλώ. Συγγνώμη λίγο για τη διακοπή.

Επειδή έχουν ζητήσει πολλοί Πρόεδροι Κοινοβουλευτικών Ομάδων να μιλήσουν και γίνεται κατανοητό, επειδή γίνονται παρεμβάσεις από τους Κοινοβουλευτικούς Εκπροσώπους και γίνεται εκτός του χρόνου τον οποίο δικαιούνται, να ξέρετε ότι τελικά καταλήγουμε μετά τα μεσάνυχτα να μιλάνε οι Βουλευτές μόνοι τους.

Κι επειδή το Προεδρείο πρέπει να προστατέψει και το δικαίωμα των Βουλευτών να μιλήσουν σε φυσιολογικές ώρες, γι’ αυτό η παράκλησή μου για αυτοπεριορισμό σε όλους τους Προέδρους.

Παρακαλώ, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Αν παρακολουθήσετε τις προηγούμενες ομιλίες μου, ουδέποτε έχω υπερβεί τα είκοσι λεπτά. Είναι η πρώτη φορά, είναι η τελευταία ομιλία προ των θερινών διακοπών, ας το πω έτσι, οπότε θα υπερβώ τον χρόνο για δέκα λεπτά.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ ολοκληρώστε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Στο σημείο αυτό, λοιπόν, θα ήθελα να αναφερθώ στην προσπάθεια των Ελλήνων αθλητών που μας έκαναν περήφανους με το ήθος τους και με τις αρχές τους. Να πούμε ένα μεγάλο μπράβο που προσπαθούν να ανεβάσουν ψηλά την ελληνική σημαία. Να πούμε ένα μεγάλο μπράβο στα κορίτσια του πόλο που μας συγκίνησαν με τα δάκρυά τους κατά τη διάρκεια της ανάκρουσης του εθνικού μας ύμνου, αυτές που θα μπορούσαν να είναι οι κόρες μας, οι αδερφές μας.

Όσο υπάρχουν αυτές οι αγνές ελληνικές ψυχές που ματώνουν και πονάνε για την Ελλάδα και τη σημαία, εμείς θα είμαστε σίγουροι πως τίποτε δεν θα έχει χαθεί. Και σας καλώ από τον Σεπτέμβριο να επαναφέρετε εκείνο το μέτρο μια φορά τον μήνα στα δημοτικά σχολεία -καταργήθηκε το 2017- να ακούν τα μικρά παιδιά επιτέλους τον εθνικό μας ύμνο και να γίνεται έπαρση της σημαίας.

Μπορεί να αδικούνται Έλληνες και Ελληνίδες αθλητές, γιατί ίσως πρέπει να μείνουν εκτός μεταλλίων, γιατί τρομάζει και προκαλεί δέος ο ελληνικός ύμνος, η σημαία με τον ευλογημένο σταυρό, όμως να ξέρουν πως με τον αγώνα τους μας κάνουν υπερήφανους.

Πλέον ο ελληνικός λαός καταλαβαίνει τι γίνεται, καταλαβαίνει ότι μια δράκα ανθρώπων σε καίρια πόστα έχει επιβάλει τις ανωμαλίες της ως κανονικότητα. Στα δελτία ειδήσεων, στις διαφημίσεις, στις ελληνικές σειρές, στις ταινίες βλέπει κανείς την προσπάθεια των εντολοδόχων του «λοατκισμού» να επιβάλει την ανωμαλία ως κανονικότητα.

Στον συνάνθρωπό μας που έχει το πάθος της ομοφυλοφιλίας λέμε ότι πρέπει να αγωνιστεί να απαλλαγεί από αυτό και να παλέψει για τη σωτηρία της ψυχής. Και η μόνη οδός σωτηρίας είναι η Θεία Κοινωνία και η συμμετοχή στα μυστήρια της Εκκλησίας.

Στο Μυστικό Δείπνο ο Χριστός έδωσε στον άνθρωπο το μεγαλύτερο δώρο της Θείας Κοινωνίας. Γι’ αυτό αποφασίστηκε να πληγεί ο Μυστικός Δείπνος, γιατί ουσιαστικά ο στόχος τους ήταν η Θεία Κοινωνία, όπως έγινε και την περίοδο του κορωνοϊού.

Σκοπός είναι -και κλείνω- να μην έχει τη δυνατότητα σωτηρίας ο άνθρωπος, γιατί τότε μόνο θα καταφέρουν οι εχθροί του ανθρώπου να τον κάνουν γρανάζι ενός κόσμου χωρίς ελπίδα και χωρίς σωτηρία.

Και πάλι μετά από αυτά τα λεγόμενά μου θα βγουν πληρωμένοι κονδυλοφόροι και θα μας χαρακτηρίσουν όπως με χαρακτηρίζουν. Όμως πλέον ξέρουμε και ξέρετε πως πρόκειται για κατευθυνόμενες κατηγορίες από ανθρώπους που πληρώνονται αδρά και εργάζονται να επιβληθεί παγκοσμίως η κυριαρχία των ζηλωτών της ΛΟΑΤΚΙ κοινότητας, μεταξύ των οποίων βρίσκονται και πολλοί εντός Κοινοβουλίου.

Είστε, αγαπητοί μου, σε δυσαρμονία με την πλειονότητα του λαού μας που θέλει να ζήσει ελληνικά, να μιλά ελληνικά, να έχει παιδεία ελληνική. Αυτός είναι ο στόχος της Νίκης, να ζήσουμε με τα δικά μας πλούτη και όχι με τα βρώμικα αποφόρια των ξένων.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Πριν δώσω τον λόγο στον κ. Στίγκα, για πέντε λεπτά ο κ. Θεοδωρικάκος, ο Υπουργός Ανάπτυξης, θα αναφερθεί σε τροπολογία που αφορά το Υπουργείο του.

Παρακαλώ, κύριε Υπουργέ, έχετε τον λόγο για πέντε λεπτά και αμέσως μετά ο κ. Στίγκας.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Ευχαριστώ πολύ, κύριε Πρόεδρε.

Είναι δύο τροπολογίες που αφορούν το Υπουργείο Ανάπτυξης και μία μου έχει επιφορτίσει ο συνάδελφος Υπουργός Μεταφορών να καταθέσω.

Με την πρώτη τροπολογία του Υπουργείου Ανάπτυξης δίνεται οριζόντια παράταση ολοκλήρωσης στα επενδυτικά σχέδια που έχουν υπαχθεί μετά τις 24 Μαΐου του 2021 στο καθεστώς ενίσχυσης του ν.4399 του 2016 και καταργείται η προϋπόθεση υλοποίησης τουλάχιστον του 10% της επένδυσης.

Με αυτόν τον τρόπο αντιμετωπίζεται η αδυναμία που έχουν πληθώρα από επενδυτές να υλοποιήσουν εγκαίρως το 10% του επιλέξιμου κόστους. Έχουν διατυπωθεί σχετικά αιτήματα από πολλούς, και από επιμελητήρια, με πιο χαρακτηριστική περίπτωση το Επιμελητήριο της Αχαΐας, να απαλλαγούν από προϋποθέσεις που ορίζονταν στην υφιστάμενη διάταξη με παράταση της προθεσμίας ολοκλήρωσης όσων επενδυτικών σχεδίων έχουν υπαχθεί μετά την ολοκλήρωση μετά τις 24 Μαΐου του 2021 στο καθεστώς ενίσχυσης του ν.4399, εξαιτίας πραγματικών καταστάσεων οι οποίες δυσχέραναν την ολοκλήρωση των επενδυτικών σχεδίων.

Ως αποτέλεσμα φτάσαμε να κατατίθενται στην εκπνοή των προθεσμιών πληθώρα από αιτήματα παράτασης του χρόνου εκπλήρωσης αυτών των επενδύσεων λόγω ανωτέρας βίας. Με αυτόν τον τρόπο, βέβαια, δημιουργούνται προβλήματα, καθώς οι επιβαρυμένες διευθύνσεις οφείλουν να αξιολογήσουν και να εισηγηθούν προς τη γνωμοδοτική επιτροπή και να εκδώσουν στη συνέχεια σχετικές αποφάσεις παράτασης μία προς μία.

Σε πολλές περιπτώσεις μεγάλα επενδυτικά έργα με εξασφαλισμένη τη χρηματοδότηση, με αυτόν τον τρόπο ενδέχεται να πεταχτούν εξαιτίας της καθυστέρησης στην αδειοδοτική ωρίμασή τους κυρίως λόγω αλλαγών στη νομολογία και τη νομοθεσία. Για να είναι σαφέστερο θα αναφέρω τα παραδείγματα εξελίξεων που οδήγησαν σε αυτή την μεγάλη καθυστέρηση και στην υποχρέωσή μας να άρουμε αυτές τις προϋποθέσεις.

Ενδεικτικά αναφέρω την ανάρτηση και κύρωση των δασικών χαρτών, η οποία επιφέρει καθυστερήσεις λόγω αξιολόγησης των αντιρρήσεων που έχουν εκφράσει επενδυτές επί κηρύξεως εκτάσεων ως δασικών -έχει συμβεί αυτό με χερσαίο χώρο μαρίνας.

Επίσης μετά την έκδοση της απόφασης 176/3-2-2023 της ολομέλειας του Συμβουλίου της Επικρατείας για την εκτός σχεδίου δόμηση -έχει γίνει πολύ μεγάλη συζήτηση- κρίθηκε πλέον οριστικά ότι δεν αρκεί η πλήρωση της προϋπόθεσης του ελάχιστου εμβαδού για την πραγματοποίηση της κατά παρέκκλιση δόμησης, αλλά απαιτείται και η ύπαρξη προσώπου σε κοινόχρηστο χώρο, κάτι που προφανώς επηρεάζει περιπτώσεις σχετικών επενδύσεων, ενώ υπάρχουν περιοχές -η Μύκονος για δύο χρόνια- που υφίστανται αναστολή έκδοσης ή αναθεώρησης οικοδομικών αδειών.

Εξαιτίας, λοιπόν, όλων αυτών αίρεται με το άρθρο 1 της τροπολογίας η αδικία που υπάρχει, με δεδομένο ότι η κατά δύο έτη παράταση χωρίς όρους είχε δοθεί στο παρελθόν μόνο στα έργα που είχαν υπαχθεί πριν τις 24 Μαΐου 2021 στο καθεστώς ενίσχυσης του ν.4399. Συνεπώς με τη συγκεκριμένη τροπολογία αίρουμε την αδικία αυτής της χρονικής μεταβολής υπό το βάρος των αιτιών τις οποίες ανέφερα προηγουμένως.

Η δεύτερη τροπολογία, που έχει δύο άρθρα, αφορά τα ναυπηγεία Σκαραμαγκά. Με τον ν.4949/2022 καθιερώθηκε ένα σύγχρονο ολοκληρωμένο πλαίσιο για τον εκσυγχρονισμό και την αξιοποίηση των ναυπηγείων Σκαραμαγκά. Στο πλαίσιο αυτό τέθηκε σειρά μεταβατικών προβλέψεων, ώστε να αντιμετωπιστούν επιμέρους ζητήματα κατά την προσωρινή επαναλειτουργία των ναυπηγείων ως τη συνολική ολοκλήρωση του νέου πλαισίου, το οποίο προβλέπει την έκδοση νέων προεδρικών διαταγμάτων και κοινών υπουργικών αποφάσεων.

Προκειμένου να μπορέσει το υφιστάμενο πλαίσιο να ανταποκριθεί πιο αποτελεσματικά στις προκλήσεις και στα προβλήματα που αντιμετωπίζει η επαναλειτουργία του ναυπηγείου επέρχονται αλλαγές κυρίως στον τομέα αδειοδοτήσεων μέσα από την εξέλιξη του επενδυτικού σχεδίου στα ναυπηγεία.

Ορίζεται, λοιπόν, με την τροπολογία ότι η έκδοση οποιασδήποτε απαιτούμενης άδειας ή έγκρισης για την εκτέλεση έργων, την εγκατάσταση ή λειτουργία της επένδυσης πραγματοποιείται από τη Γενική Διεύθυνση Στρατηγικών Επενδύσεων του Υπουργείου Ανάπτυξης, προκειμένου οι αναγκαίες άδειες και εγκρίσεις να εκδίδονται κατά απόλυτη χρονική προτεραιότητα. Μέχρι δε την έναρξη λειτουργίας της Κεντρικής Υπηρεσίας Δόμησης του Υπουργείου Περιβάλλοντος και Ενέργειας ορίζεται ως υπεύθυνη η Γενική Διεύθυνση Στρατηγικών Επενδύσεων του Υπουργείου Ανάπτυξης.

Ειδικά για την έκδοση άδειας λειτουργίας είναι δυνατή η σταδιακή ένταξη σε καθεστώς λειτουργίας τμημάτων της εγκατάστασης κατά το χρονικό διάστημα του εκσυγχρονισμού της, της αναβάθμισης ή κατασκευής, με αντίστοιχη τροποποίηση της άδειας λειτουργίας, ώστε η επαναλειτουργία των ναυπηγείων να καθίσταται εφικτή σταδιακά.

Στο ίδιο πλαίσιο η τροπολογία του άρθρου 3 ρυθμίζει πληρέστερα το καθεστώς της παραχώρησης του αιγιαλού μπροστά από τα ναυπηγεία του Σκαραμαγκά, με σκοπό να επιλυθούν ταχύτερα τα προβλήματα που εκδηλώνονται στη συγκεκριμένη έκταση περιβαλλοντικές αδειοδοτήσεις, άδειες λειτουργίας.

Οι προτεινόμενες ρυθμίσεις είναι αναγκαίες και αντανακλούν τον όλως εξαιρετικό και στρατηγικό χαρακτήρα της επένδυσης στα ναυπηγεία Σκαραμαγκά, λόγω και της ιδιαίτερης σύνδεσης που αυτή ήδη έχει και μπορεί να αναπτύξει περαιτέρω με την εθνική άμυνα της χώρας. Αντιμετωπίζεται η μη επάρκεια του υφιστάμενου ρυθμιστικού πλαισίου, η οποία δυσχεραίνει την ομαλή επαναλειτουργία, η οποία αποτελεί ασφαλώς μακροχρόνιο αίτημα και στόχο όλων μας πιστεύω, επιτυγχάνοντας σημαντική συμβολή στην οικονομική ανάπτυξη, στις δημοσιονομικές δυνατότητες της χώρας, στην απασχόληση αλλά και στην ίδια την κοινωνική συνοχή.

Και επιτρέψτε μου, κύριε Πρόεδρε, για ένα λεπτό να αναφερθώ και στην τροπολογία του Υπουργείου Μεταφορών. Με την τροπολογία αυτή αντιμετωπίζεται το ζήτημα των οχημάτων Ο1 και Ο2, δηλαδή ρυμουλκούμενα και τρέιλερ. Καθώς ήδη βρισκόμαστε στην καλοκαιρινή περίοδο, το ζήτημα απασχολεί χιλιάδες πολίτες προφανώς. Με τη ρύθμιση που καταθέτει το Υπουργείο Μεταφορών παρατείνεται ως το τέλος του έτους 2024 μια ρύθμιση του άρθρου 69 του ν.5108/2024 και ρυθμίζονται θέματα ταξινόμησης των οχημάτων που δεν διαθέτουν ειδικό σημείο ρυμούλκησης.

Ειδικότερα εξορθολογίζονται, χάριν διευκόλυνσης, ορισμένες γραφειοκρατικές και διοικητικές αξιώσεις, οι οποίες δυσκόλευαν ενδεχομένως κατά την εφαρμογή της προηγούμενης ρύθμισης, ενώ κρίθηκε ότι είναι εύλογη και αναγκαία η διεύρυνση της καταληκτικής προθεσμίας έως το τέλος του έτους. Αυτό είναι και το βασικό περιεχόμενο της συγκεκριμένης τροπολογίας.

Επιπλέον είναι σημαντική και αναγκαία η δεύτερη πρόβλεψη του άρθρου 1, που αφορά αυτά τα οχήματα, συμπεριλαμβανομένων των ειδικής χρήσης ειδικού σκοπού, που δεν διαθέτουν αυτό το ειδικό σημείο ρυμούλκησης.

Η αναγκαιότητα αποσαφήνισης και ρύθμισης αυτού του πεδίου έχει διαπιστωθεί και στη συζήτηση που έγινε στην Ολομέλεια για το άρθρο 69 του ν.5108, εντάσσοντας με νομοτεχνική βελτίωση προσθήκη τη σχετική εξουσιοδοτική διάταξη.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Πρόεδρε, θα ήθελα να κάνω μια ερώτηση στον Υπουργό.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε συνάδελφε.

**ΠΑΡΙΣ ΚΟΥΚΟΥΛΟΠΟΥΛΟΣ:** Ένα ερώτημα, κύριε Υπουργέ, επί των ναυπηγείων Σκαραμαγκά. Τη βασική σύμβαση πλαίσιο που είχε ψηφιστεί στην προηγούμενη Βουλή το ΠΑΣΟΚ την είχε ψηφίσει, γιατί πραγματικά, αν κάτι μας ενδιαφέρει πάνω από όλα, είναι να λειτουργήσουν προς όφελος και της τοπικής και γενικότερα της εθνικής οικονομίας βέβαια τα ναυπηγεία. Ανάλογη είναι η στάση μας και σήμερα, δεν έχουμε κάποιο λόγο να είμαστε αντίθετοι σε αυτό που φέρατε.

Υπήρχε, όμως, ένα μέρος και στη σύμβαση πλαίσιο που αφορούσε τη χρήση αιγιαλού και λοιπών χώρων από τα ναυπηγεία, όπου είχε διαβιβαστεί στη Βουλή μια τεκμηριωμένη αντίρρηση από την πλευρά του Δήμου Χαϊδαρίου. Εξ ου και είχαμε μια επιφύλαξη και τότε γι’ αυτό.

Παραμένει αυτή μας η επιφύλαξη και μετατρέπεται σε ένα ερώτημα προς εσάς: Έχετε συνεννοηθεί με τον Δήμο Χαϊδαρίου, ήρθατε σε επαφή, σε διαβούλευση, έτσι ώστε να βρεθεί ένας κοινός τόπος για κάτι που κατά τα άλλα θέλουμε όλοι να προχωρήσει; Και αν δεν το κάνατε, πρέπει να γίνει αυτό οπωσδήποτε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Κατ’ αρχάς θεωρώ θετικό που το ΠΑΣΟΚ - Κίνημα Αλλαγής στέκεται θετικά και στην τροπολογία επί της ουσίας και επίσης θα συμφωνήσω ότι πρέπει να υπάρχει συνεννόηση με τον Δήμο Χαϊδαρίου. Γνωρίζω από τις υπηρεσίες μας ότι υπάρχουν επαφές, και επικοινωνίες, και συνεργασία. Δεν είμαι βέβαιος ότι είναι σύμφωνος ο δήμος. Δεν το έχω αυτό ως δεδομένο να σας το πω.

Εμείς θέλω να σας πω -βρίσκομαι στο Υπουργείο πενήντα ημέρες περίπου- πέσαμε πάνω από αυτή την ιστορία, θεωρώντας ακριβώς ότι πρόκειται για μια πάρα πολύ σημαντική υπόθεση για την εθνική οικονομία, κοιτάζοντας να επιταχύνουμε όλες τις διαδικασίες, καθώς υπήρχαν εξ αντικειμένου μια σειρά κενά τα οποία έπρεπε να καλύψουμε. Πάντως με την ουσία της παρατήρησης δεν έχω κάποια αντίρρηση και είναι κάτι το οποίο ασφαλώς θα το κοιτάξουμε, προκειμένου να διασφαλίζεται και αυτό.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κι εμείς ευχαριστούμε.

Στο σημείο αυτό έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύουν την 30-7-2024, πρώτον, ποινική δικογραφία που αφορά στον Πρωθυπουργό Κυριάκο Μητσοτάκη, στους πρώην Υπουργούς Υποδομών και Μεταφορών Κωνσταντίνο Καραμανλή, Χρήστο Σπίρτζη, Μιχάλη Χρυσοχοΐδη, Γεώργιο Γεραπετρίτη και στους πρώην Υφυπουργούς Υποδομών και Μεταφορών Μιχάλη Παπαδόπουλο, Γεώργιο Καραγιάννη και Νικόλαο Μαυραγάνη και επίσης ποινική δικογραφία που αφορά στον πρώην Υπουργό Αγροτικής Ανάπτυξης και Τροφίμων Ελευθέριο Αυγενάκη και ποινική δικογραφία που αφορά στον πρώην Υπουργό Ανάπτυξης και Επενδύσεων Άδωνι Γεωργιάδη.

Τον λόγο τώρα έχει ο Πρόεδρος της Κοινοβουλευτικής Ομάδας των Σπαρτιατών κ. Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, κυρίες και κύριοι συνάδελφοι, επειδή πιστεύω ότι η πατρίδα μας βρίσκεται σε μεγάλο κίνδυνο με τις συνεχείς υποχωρήσεις της Κυβέρνησης, στη σημερινή μου ομιλία θα μιλήσω για το πρόσφατο επεισόδιο που έλαβε χώρα στην ευρύτερη θαλάσσια περιοχή νότια της Κάσου, το οποίο δημιούργησε για μια ακόμη φορά σύγχυση, αμφιβολία και δεύτερες σκέψεις στο ελληνικό κοινό.

Τόσο τα ΜΜΕ όσο κυρίως και η επίσημη κυβερνητική προπαγάνδα υποβάθμισαν το γεγονός με το πρόσχημα της αμοιβαίας συνεννόησης. Απέκρυψαν την απαίτηση των Τούρκων περί παραχώρησης άδειας πραγματοποίησης πόντισης καλωδίων σε τουρκικά ύδατα και τέλος έδωσαν την ψευδαίσθηση της ισχύος των ελληνικών όπλων με παρουσία στην περιοχή. Με μία, όμως, διαφορά. Οι ελληνικές δυνάμεις υστερούσαν των τουρκικών τόσο σε αριθμό -αναλογία ένα προς τρία- όσο και σε ποιότητα. Δηλαδή στείλαμε κι ένα σκάφος του Λιμενικού Σώματος.

Αποτέλεσμα, η μισή αλήθεια, η οποία δημιουργεί επικίνδυνες ψευδαισθήσεις στο ελληνικό κοινό, ηττοπάθεια στις Ένοπλες Δυνάμεις και το κυριότερο, επικίνδυνο προηγούμενο για τις επεκτατικές βλέψεις του αντιπάλου. Η προβολή ισχύος ως στρατηγική αποτροπή, προβλέπει υπέρτερες δυνάμεις και κυρίως -κάτι που δεν έχουμε εμείς- πολιτική απόφαση για τη χρήση τους. Εμάς μας διακατέχουν φοβικά σύνδρομα.

Σε κάθε άλλη περίπτωση αποτελεί φαρσοκωμωδία εγχώριων και εξωχώριων συμβούλων και συμμάχων βεβαίως και ο νοών νοείτω.

Να σημειωθεί ότι οι συγκεκριμένες εργασίες του ιταλικού σκάφους εξετείνοντο εντός κυπριακής ΑΟΖ εντός ελληνικής ΑΟΖ κι εντός οριοθετημένης ελληνοαιγυπτιακής ΑΟΖ, καθώς κι εντός περιοχής που καλύπτεται από το λεγόμενο τουρκολιβυκό μνημόνιο.

Δύο ερωτήσεις θα κάνω στην Κυβέρνηση: Αληθεύει ότι υποβλήθηκε αίτημα προς τις τουρκικές αρχές για το ιταλικό πλοίο και τις εργασίες που έκανε; Κι αν πήρε απάντηση από την Τουρκία ότι οι έρευνες αυτές είναι εντός τουρκικής υφαλοκρηπίδας.

Δεύτερον. Αληθεύουν οι πληροφορίες ότι οι επικοινωνίες με την Αττάλεια έγιναν ερήμην του Υπουργείου Εξωτερικών, αλλά και του Υπουργείου Εθνικής Άμυνας κι ότι στη συγκεκριμένη περίπτωση η εποπτεύουσα αρχή, το ΑΔΜΗΕ υπό τον κ. Σκυλακάκη, ασκεί εξωτερική πολιτική;

Πιθανόν γι’ αυτό έσπευσε άρον άρον η ΑΔΜΗΕ να ανακοινώσει, μετά την εμπλοκή, ότι έχουν ολοκληρωθεί οι έρευνες. Και βεβαίως μετά, τον ρόλο στην απεμπλοκή, έπαιξε το Υπουργείο Εξωτερικών με τη γνωστή διγλωσσία και ενδοτικότητα για να φτάσουμε στην υποχώρηση για άλλη μια φορά, με την ουρά στα σκέλια.

Τον λόγο βέβαια, πήρε ο κ. Γεραπετρίτης. Έβγαλε μια δήλωση, η οποία λέει κάτι απίστευτα και απίθανα πράγματα: Το ιταλικό πλοίο είχε προγραμματίσει τη διεξαγωγή έρευνας, μεταξύ άλλων, εντός της ελληνικής ΑΟΖ όπως έχει οριοθετηθεί μεταξύ Ελλάδας και Αιγύπτου. Στην ίδια θαλάσσια περιοχή -επισημαίνει ο κ. Γεραπετρίτης- επικαλείται δικαιώματα η Τουρκία, με βάση το νομικά άκυρο και ανυπόστατο τουρκολιβυκό μνημόνιο.

Εμείς, στη θεωρία λέμε ότι το αμφισβητούμε, στην πράξη όμως βάζουμε την ουρά στα σκέλια και σηκωνόμαστε και φεύγουμε.

Συνεχίζει: Εξ αυτού του λόγου, τα τουρκικά πολεμικά πλοία κατέπλευσαν -όπως λέει- στην περιοχή. Δεν προέκυψε σε κανένα στάδιο κίνδυνος θερμού επεισοδίου, εξαιτίας ταυτόχρονης ύπαρξης δυνάμεων Ελλάδας και Τουρκίας.

Αυτό βεβαίως, που γράφει στην ανακοίνωση ο κ. Γεραπετρίτης είναι ένα μεγάλο ψέμα. Σας είπα προηγουμένως -και είναι γνωστό σε όλους- ότι πέντε φρεγάτες ήταν από την Τουρκία. Εμείς στείλαμε ένα σκάφος, μια φρεγάτα νομίζω και το σκάφος του Λιμενικού. Τι να κάνουν αυτά τα δύο σκάφη μπροστά στις πέντε φρεγάτες; Άρα, δεν θέλαμε να το τραβήξουμε, άρα θέλαμε να οπισθοχωρήσουμε.

Και συνεχίζει ο κ. Γεραπετρίτης, λέγοντας: Λειτούργησαν οι δίαυλοι επικοινωνίας που έχουν εγκατασταθεί για την αποσυμπίεση των εντάσεων μεταξύ των δύο χωρών. Και σε λιγότερο από τριάντα έξι ώρες το ερευνητικό προχώρησε στην έρευνά του κ.λπ..

Γνωρίζουμε πολύ καλά ότι μόλις πήγαν τα τουρκικά πλοία, οι δικοί μας έφυγαν. Έδωσαν εντολή στο πλοίο και σηκώθηκαν κι έφυγαν από εκεί, από την περιοχή των ερευνών.

Συνεχίζει: Καμμία από τις δύο χώρες δεν αφίσταται από τις κύριες θέσεις ούτε θα μπορούσαμε ευλόγως να το αναμένουμε αυτό. Άλλωστε -μας υπενθυμίζει- ότι προβλέπεται και στη Διακήρυξη των Αθηνών -σε αυτή την δουλική Διακήρυξη των Αθηνών- ότι δεν θίγονται εκατέρωθεν οι νομικές θέσεις τους, δηλαδή των δύο χωρών.

Δεν το είδαμε αυτό; Της Τουρκίας ποτέ δεν θίγονται. Μόνο οι δικές μας θέσεις θίγονται.

Συνεχίζει με τα εξής: Η Ελλάδα ούτε αναγνώρισε με οποιοδήποτε τρόπο, ούτε πρόκειται να αναγνωρίσει τις τουρκικές διεκδικήσεις. Πράττουμε δε έναντι αυτών ό,τι είναι αναγκαίο και ό,τι προβλέπεται από το Διεθνές Δίκαιο.

Δηλαδή, στην προκειμένη περίπτωση τι έκανε η Ελλάδα; Πού το είδε ότι έπραξε τα αυτονόητα ο κ. Γεραπετρίτης;

Συνεχίζει ο κ. Γεραπετρίτης: Στο πλαίσιο, όμως, έχει αξία η άμεση επικοινωνία που προλαμβάνει την τροπή των εντάσεων σε πραγματικές κρίσεις, όπως άλλωστε συνέβη σε αρκετές περιπτώσεις στο παρελθόν με τεράστιο κίνδυνο για την ειρήνη.

Επικαλείται την ειρήνη ο κ. Γεραπετρίτης. Δεν θέλει να υπάρχουν εντάσεις, αρκεί να υποχωρεί η Ελλάδα, όχι να υποχωρεί η Τουρκία.

Εγώ σας ερωτώ: Πόσες φορές έχει υποχωρήσει η Τουρκία και πόσες φορές έχει υποχωρήσει η Ελλάδα; Εσείς τουλάχιστον κύριε ναύαρχε, κύριε Αποστολάκη, το γνωρίζετε πάρα πολύ καλά. Δεν λέω ψέματα. Όλοι το γνωρίζουμε αυτό. Και τι πράττουμε γι’ αυτό; Τίποτα. Χλιαρές ανακοινώσεις του Υπουργείου Εξωτερικών για να καλύψει τα δικά του λάθη.

Συνεχίζει λέγοντας: Και ασφαλώς αποδεικνύεται η αξία να προχωρήσουμε σε συζήτηση για πλήρη οριοθέτηση της υφαλοκρηπίδας αποκλειστικής οικονομικής ζώνης κ.λπ..

Εδώ, είπα στον κ. Γεραπετρίτη -εκεί καθόταν- ότι αυτό έχει γίνει από το 1995. Έχει ψηφιστεί εδώ στη Βουλή, το Δίκαιο της Θάλασσας. Του χρόνου κλείνουμε τριάντα χρόνια. Πότε θα το δούμε αυτό, να οριοθετήσουμε τις γραμμές μας ως κράτος;

Και προς επιβεβαίωση όλων των παραπάνω, θα αναφέρω αυτό που ειπώθηκε από τον κ. Μητσοτάκη προς τον αρχηγό ΓΕΝ ότι «μας ταλαιπώρησαν λίγο οι φίλοι μας, αλλά όλα καλά».

Τι λέει τώρα ο κ. Μητσοτάκης; Ότι μας ταλαιπώρησαν οι Τούρκοι και τα βρήκαμε όλα καλά, φεύγοντας σαν λαγοί από το σημείο επαφής, από τα κυριαρχικά μας δικαιώματα, από την πατρίδα μας, από τα συμφέροντα μας; Πώς γίνεται αυτό; Όλα καλά τα βλέπει ο ενδοτικός ο κ. Μητσοτάκης; Δεν μπορεί ο κ. Μητσοτάκης και η παρέα του να εξευτελίζουν ένα ολόκληρο έθνος. Διότι όλα αυτά τα μειωτικά για εμάς τους Έλληνες, τα επιβεβαιώνουν τα δημοσιεύματα του τουρκικού Τύπου που είναι διθυραμβικά και επικεντρώνονται στο γεγονός ότι τα γεγονότα της Κάσου και η ντροπιαστική φυγή της ελληνικής πλευράς, συνιστά αποδοχή του τουρκολιβυκού μνημονίου.

Δεν φτάνει που το σκάσαμε, μας κοροϊδεύουν και οι Τούρκοι από πάνω.

Άρα, κυρίες και κύριοι συνάδελφοι, για μια φορά ακόμα «οι λύκοι επικράτησαν στις κότες», γιατί όταν είσαι κράτος οργανωμένο και θες να επιβιώσεις ανά τους αιώνες των αιώνων, τότε απαντάς. Εδώ δεν τολμάει να απαντήσει κανένας. Είδαμε πρόσφατα τις δηλώσεις του Ερντογάν, γιατί αυτός ο άνθρωπος έχει υπάρχει πολύ μεγάλη φόρα, αλλά βρίσκει και τα κάνει, που είπε «Χίτλερ» τον Νετανιάχου και επίσης τόλμησε –τόλμησε, εδώ είναι το αστείο- να πει ότι θα εισβάλει και στο Ισραήλ. Γιατί δεν το κάνει; Να δούμε πόσο μάγκας είναι. Γιατί δεν το κάνει;

Αλλά από την άλλη πλευρά, αν ο Ερντογάν είναι λύκος, ο Νετανιάχου και το Υπουργείο Εξωτερικών είναι λιοντάρια. Ξέρετε τι απάντησε ο Υπουργός Εξωτερικών; «Κύριε Ερντογάν, κοίταξε πίσω λίγο την πρόσφατη ιστορία, να δεις πώς κατέληξε ο δικτάτορας Σαντάμ, γιατί την ίδια τύχη θα έχεις και εσύ». Έτσι απαντάνε τα οργανωμένα κράτη και τα έθνη που θέλουν να υπάρχουν. Με όλους αυτούς τους ενδοτικούς δεν πρόκειται όχι μόνο να σηκώσουμε κεφάλι, αλλά θα σκύβουμε όλο και περισσότερο.

Όπως είπα και πριν, κλείνουν τριάντα χρόνια από το Δίκαιο της Θάλασσας που πρώτη φορά δημιουργήθηκε το 1982, ενσωματώθηκε στο Ελληνικό Δίκαιο το 1995, και το οποίο η Τουρκία, που κάνει το λιοντάρι, δεν το έχει υπογράψει. Αλλά χρησιμοποιεί τις προβλέψεις του για τις ανάγκες της λεγόμενης «γαλάζιας πατρίδας», Εύξεινος Πόντος, Ανατολική Μεσόγειος, Αιγαίο, και αποτελεί την κύρια πηγή έκφρασης των ελληνικών δικαίων τόσο στο Αρχιπέλαγος όσο και στην Ανατολική Μεσόγειο.

Η χρήση των προβλέψεων από τις μεταπολιτευτικές κυβερνήσεις αποτελεί θέμα πολιτικής βούλησης, με χαρακτηριστικά εθνικής αξιοπρέπειας και σεβασμού της ιστορικότητας του χώρου. Η προμετωπίδα της αποφυγής του πολέμου και η ανοχή του εξευτελιστικού casus belli της Τουρκίας, δημιουργεί αισθήματα απογοήτευσης στον ελληνικό λαό, που στενάζει κάτω από την πολύχρονη λιτότητα και την υπέρμετρη φοροεπιδρομή, κύριε Χατζηδάκη.

Η μεταπολιτευτική ιστορική πραγματικότητα με απαρχή την προδοσία της Κύπρου, η οποία φυσικά είχε συντελεστεί το 1959 Ζυρίχη - Λονδίνο, με την απαράδεκτη εξωτερική πολιτική του κατευνασμού, αποδείχθηκε εθνικά επιζήμια. Το ελληνικό αρχιπέλαγος του Αιγαίου και της Ανατολικής Μεσογείου, η Κύπρος, μοναδικό στο είδος του παγκοσμίως, με την απαράμιλλη φυσική ομορφιά του, αποτελούσε και αποτελεί μήλον της έριδος για τις παγκόσμιες δυνάμεις. Ο τοπικός χωροφύλακας η Τουρκία αξιοποιεί πλήρως μεταπολεμικά το ρόλο της στην περιοχή αρχικά τη δεκαετία του ’60 Βόρειο Αιγαίο, Ίμβρος, Τένεδος και ακολούθως στην Κύπρο ’59 με ’74. Αργότερα με συνεχείς κρίσεις 1987-1996 η ντροπή των Ιμίων και εσχάτως με τη διακήρυξη της λεγόμενης «γαλάζιας πατρίδας».

Το τουρκολιβυκό μνημόνιο, η θρασύτατη πορεία του «ORUC REIS» και η τελευταία προκλητική παρουσία στην Κάσο, αντιμετωπίστηκε από εμάς με πομπώδεις ανακηρύξεις ΑΟΖ με την Ιταλία -κουτσουρεμένη από τα δικαιώματα αλιείας, το γνωρίζουμε αυτό- και την παγκοσμίου πρωτοτυπίας αντίστοιχη με την Αίγυπτο, για να μην ξεχνάμε και την ξεχασμένη ΑΟΖ με την Αλβανία ερήμην του ηγέτη Ράμα. Αποτέλεσμα μια εξωτερική πολιτική μονοδιάστατη, υποτονική, άνευρη και κυρίως φοβική απέναντι σε έναν κόσμο που αλλάζει.

Οι ιστορικές γεωπολιτικές αλλαγές που συντελούνται απαιτούν πολυσχιδή, ισορροπημένη, εθνική και κυρίως οραματική εξωτερική πολιτική. Η προκατάληψη, η φοβικότητα και η λογική της Ψωροκώσταινας, με απαράδεκτα λογικά άλματα του τύπου: «η Κύπρος κείται μακράν», «ανήκομεν στη Δύση», «ευχαριστώ τους Αμερικανούς» και εσχάτως τα περί «σωστής πλευράς της ιστορίας», θα προκαλούσαν θυμηδία αν δεν ήταν ενσυνείδητες κυβερνητικές αποφάσεις υποτακτικών παρά εθνικών ηγετών ενός ιστορικού έθνους, όπως είμαστε εμείς οι Έλληνες.

Εμείς οι Σπαρτιάτες και σύσσωμος ο ελληνικός λαός απαιτεί έστω και τώρα από την πολιτική ηγεσία του τόπου εθνική συνεννόηση και προπαντός εθνική αξιοπρέπεια. Γι’ αυτό άμεσα η Ελλάδα από ουραγός των εξελίξεων, θα πρέπει να αποτελέσει προπομπό των γεωπολιτικών εξελίξεων στην περιοχή και ιδιαίτερα έναντι του διαχρονικά επιτήδειου ουδέτερου που πατά πλέον σε δύο βάρκες.

Και προτείνουμε: Άμεση επέκταση των χωρικών υδάτων στα δώδεκα μίλια. Άμεση μονομερής ανακήρυξη ΑΟΖ με την Κύπρο. Μονομερής επέκταση της ΑΟΖ με την Αίγυπτο. Μονομερής ανακήρυξη της ΑΟΖ με τη Λιβύη.

Και τα περί νοτιοανατολικής πτέρυγας του ΝΑΤΟ, ευρωπαϊκών, βεβαίως, συμφερόντων και τη συζήτηση της ομοσπονδιοποίησης του ελλαδικού και τουρκικού χώρου αποτελούν προφάσεις εν αμαρτίαις. Οι συμμαχίες και η ειρήνη απαιτούν εξασφαλίσεις. Τόσο το ΝΑΤΟ όσο και η Ευρωπαϊκή Ένωση ποιούν διαχρονικά τη νήσσα, γιατί ποτέ εμείς δεν απαιτούμε.

Οι Ένοπλες Δυνάμεις της χώρας, δυνητικές συμμαχίες με γειτονικές και παγκόσμιες δυνάμεις, αλλά κυρίως ο καταταλαιπωρημένος, αλλά υπερήφανος και μαχητικός ελληνικός λαός αποτελούν εχέγγυα επιτυχίας. Κάθε ολιγωρία στο άμεσο μέλλον δύναται να καταστεί καταλυτική για την εθνική μας ανεξαρτησία ελέω συμμάχων και τραυματική για την εδαφική μας κυριαρχία ελέω και πάλι συμμάχων. Κρούουμε τον κώδωνα του κινδύνου πριν να είναι πολύ αργά, ότι πρέπει να προστατεύσουμε τα εθνικά μας συμφέροντα πάση θυσία και επιβάλλεται και μπορούμε να δώσουμε επιτέλους μία κολοκοτρωνέικη απάντηση στην Τουρκία που μόνο εμείς οι Έλληνες ξέρουμε.

Και κλείνοντας, θέλω να κάνω μια πολύ-πολύ μικρή αναφορά, κύριε Πρόεδρε, σε όσα ακούστηκαν χθες -γιατί περίμενα δυόμισι ώρες για να μιλήσω- για το θέμα που προέκυψε. Άκουσα χθες πολλούς Αρχηγούς και Βουλευτές, για το γνωστό θέμα, για την απαλλαγή των εθνικών ευθυνών για το μείζον θέμα των υποκλοπών. Ξαφνικά πολιτικοί Αρχηγοί αλλά και συνάδελφοι Βουλευτές, είδα χτες ότι τα βάλατε με τη δικαιοσύνη. Είχατε πάρα πολλές απορίες αν υπήρξε συγκάλυψη ή δεν υπήρξε συγκάλυψη. Μόλις πρόσφατα έγινε και μια άλλη δικαστική υπόθεση που έκλεισε, έγινε παραγραφή μετά από τριάντα τέσσερα χρόνια για τη «SIEMENS», αλλά είδα, αγαπητοί συνάδελφοι, ότι κανένας εδώ δεν μίλησε, κανένας. Τριάντα τέσσερα χρόνια η ελληνική δικαιοσύνη, άφησε τον Χριστοφοράκο να φύγει. Δεν βρήκε τριάντα τέσσερα χρόνια πού πήγαν τα 130 εκατομμύρια ευρώ από τις μίζες;

Κάποιος από το ΠΑΣΟΚ είπε ότι εγώ κουβάλησα 1 εκατομμύριο και τα πήγα στο κόμμα. Δεν κινήθηκε η δικαιοσύνη, τριάντα τέσσερα χρόνια δεν μπόρεσε να βρει πού τα πήγε αυτός ο άνθρωπος αυτά τα χρήματα. Από πού τα πήρε, τι σκοπούς είχε. Εδώ ολόκληρο Υπουργό έπιασαν τότε, τον Μαντέλη, με 450.000 και τι είπε; «Δεν ήταν μίζα, ήταν χορηγία». Μια χαρά. Πολύ ωραία πράγματα.

Και βεβαίως ιδιαίτερα το ΠΑΣΟΚ και η Νέα Δημοκρατία δεν μίλησαν. Εδώ εγώ ρωτώ, δεν κατακρίνω κανέναν, ούτε τη δικαιοσύνη. Ερωτώ: Υπήρχε συγκάλυψη ή δεν υπήρχε; Βεβαίως άκουσα χθες και τον κ. Φάμελλο και οφείλω να πω ότι έκανε μια πολύ σωστή ερώτηση, να συμφωνήσω μαζί του. Απευθύνθηκε στον κ. Βορίδη και του είπε: «Δεν υπάρχουν ευθύνες σε κυβερνητικό επίπεδο και ευθύνες σε ανώτατους αξιωματούχους, αλλά υπάρχουν ευθύνες σε κάποιους υπαλλήλους». Αυτό, κυρίες και κύριοι συνάδελφοι, μου θυμίζει την περίπτωση του Τσαλικίδη. Κρεμάστηκε ο άνθρωπος και έκλεισε όλη υπόθεση ή τον κρέμασαν. Εν πάση περιπτώσει, είναι κάτι άλλο.

Και επίσης, κλείνοντας, είναι υποκριτικό, πραγματικά είναι υποκριτικό, διότι όλοι γνωρίζουμε τι έγινε με εμάς τους Σπαρτιάτες. Για τον αποκλεισμό μας από τις ευρωεκλογές εμείς δεν κατηγορήσαμε τη δικαιοσύνη, αλλά υπάρχει ένα ερώτημα, ένα εύλογο ερώτημα στον αέρα, πώς γίνεται δύο - τρία κόμματα να στέλνουν υπομνήματα προς τις εισαγγελικές αρχές ή προς το αρμόδιο τμήμα του Αρείου Πάγου και να αποκλείουν ένα νόμιμα εκλεγμένο κόμμα χωρίς να έχουμε κάνει κάτι; Χωρίς να έχουμε κάποια δίωξη ή οτιδήποτε άλλο; Χωρίς να έχουμε καταδικαστεί τέλος πάντων;

Σε αυτό το σημείο, έτσι για τα μάτια του κόσμου, κανένας συνάδελφος εδώ δεν μίλησε.

Επομένως, κυρίες και κύριοι, θεωρώ ότι όλο αυτό που έγινε χθες ήταν υποκριτικό. Από τη μία να κατηγορούν τη δικαιοσύνη ότι έγινε συγκάλυψη και από την άλλη να μην έχουν διαβάσει τη δικογραφία ή τέλος πάντων την απόφαση της δικαιοσύνης και να χαλάνε τον κόσμο.

Περαστικά μας.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Περνάμε πάλι στον κατάλογο των ομιλητών.

Τον λόγο έχει από τον ΣΥΡΙΖΑ ο κ. Ευάγγελος Αποστολάκης.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θέλω πρώτα απ’ όλα να αναφερθώ στις πυρκαγιές στην πολύπαθη Εύβοια. Και επιτρέψτε μου να εκφράσω τη συμπαράστασή μου στους πολίτες, που για άλλη μια φορά ζουν ώρες φόβου και αγωνίας και βλέπουν τον τόπο τους παραδομένο στη φωτιά, καθώς και στους κατοίκους του Κιλκίς που και αυτοί δοκιμάζονται με τον ίδιο τρόπο.

Τα στελέχη της Πυροσβεστικής και όσους μάχονται στην πρώτη γραμμή έχουν τη συμπαράσταση μας. Δεν είναι, όμως, αρκετή, χρειάζονται την άμεση και έμπρακτη στήριξη της πολιτείας. Έχουμε κάθε χρόνο τα ίδια φαινόμενα. Και κάθε χρόνο επιλέγετε τα φαινόμενα αυτά να αντιμετωπίζονται δυστυχώς με τον ίδιο τρόπο. Πώς, λοιπόν, θα προκύψει διαφορετικό αποτέλεσμα; Χρειάζεται μελέτη, πρόγραμμα και ορθή εφαρμογή αυτού του προγράμματος.

Δεν αρκεί, κυρίες και κύριοι της Κυβέρνησης, να ηχήσει το «112». Έχει παρατηρηθεί αλόγιστη χρήση του «112». Πλέον εγκυμονεί ο κίνδυνος να απευαισθητοποιηθούν οι πολίτες από ένα κατά τα λοιπά χρήσιμο εργαλείο και την κρίσιμη ώρα να μην το λάβουν σοβαρά υπ’ όψιν. Θυμηθείτε τον μύθο του Αισώπου με τον βοσκό και τον λύκο.

Την εβδομάδα που μας πέρασε είχαμε κρίσιμες εξελίξεις και στα εθνικά θέματα. Αναφέρομαι στην κλιμάκωση που προέκυψε ανοικτά της Κάσου με αφορμή το ιταλικό ερευνητικό πλοίο, που είχε πάρει άδεια για να κάνει αυτές τις έρευνες. Θεωρώ ότι ουδείς έπεσε από τα σύννεφα με τις αντιδράσεις της γείτονος. Έχει άλλωστε εκφράσει πανηγυρικά τις προθέσεις της, την αναθεωρητική της δογματική κατεύθυνση και την κατά το συμφέρον της επίκληση του Διεθνούς Δικαίου.

Αυτό, όμως, που έχει σημασία είναι η δικιά μας προετοιμασία και αντίδραση στις όποιες προκλήσεις. Και θεωρώ ότι στην προκειμένη περίπτωση η Κυβέρνηση έπρεπε να δημιουργήσει το περιθώριο για πιο αποτελεσματικές κινήσεις.

Σε κάθε περίπτωση πιστεύω ότι για τα εθνικά θέματα πρέπει να τίθεται σε πρώτο πλάνο η ενημέρωση της Εθνικής Αντιπροσωπείας και να επιζητείται η σχετική διακομματική συναίνεση προς όφελος της εθνικής κυριαρχίας και των κυριαρχικών δικαιωμάτων μας. Αναμένουμε τις σχετικές πρωτοβουλίες από πλευράς ΥΠΕΞ.

Πρέπει να κάνουμε μια διευκρίνιση εδώ. Το πλοίο είχε πάρει άδεια να κινηθεί μεταξύ των χωρικών υδάτων της Κάσου, των χωρικών υδάτων της Καρπάθου και σε ένα κομμάτι που ανήκει στην ελληνική ΑΟΖ, που έχει συμφωνηθεί πρόσφατα με την Αίγυπτο. Το κομμάτι αυτό παράλληλα ανήκει και στον τουρκολιβυκό σύμφωνο. Αυτό, λοιπόν, που έγινε εκείνη την ώρα ήταν η διεκδίκηση της Τουρκίας να εμφανίσει το τουρκολιβυκό σύμφωνο πιο επίκαιρο και πιο νόμιμο από τη νόμιμη υπογραφείσα ΑΟΖ μεταξύ εμάς και της Κύπρου.

Μας ανησυχεί το γεγονός ότι υπήρξαν και ευχαριστίες από την τουρκική πλευρά για την καλή συνεργασία και την επίλυση του θέματος χωρίς να γίνει κλιμάκωση. Περιμένουμε ενημέρωση.

Ερχόμαστε στο Ισραήλ. Εκτός από το γεγονός ότι οι νεκροί έχουν ξεπεράσει τους σαράντα χιλιάδες, βλέπουμε αυτή τη στιγμή τρία περιστατικά, τα οποία μας ανησυχούν ιδιαίτερα. Τα περιστατικά στο Γκολάν, ο θάνατος του αρχηγού της Χαμάς μέσα στο Ιράν, η απόπειρα δολοφονίας του αρχηγού της Χεζμπολάχ στη Βηρυτό, ο θάνατος από την έκρηξη του πολιτικού ηγέτη της Χεζμπολάχ. Κύριοι, φαίνεται ότι κάποιοι επιθυμούν ο πόλεμος να διαχυθεί στην περιοχή και να πάρει ανεξέλεγκτες διαστάσεις. Νομίζω ότι η Κυβέρνηση πρέπει να πάρει θέση και να επιμείνει στο να σταματήσει ο πόλεμος άμεσα και να βρεθεί η λύση για το παλαιστινιακό, έτσι όπως έχει συμφωνηθεί. Φοβάμαι ότι αν εξελιχθούν τα πράγματα και συνεχιστούν έτσι θα είμαστε μάρτυρες κακών εξελίξεων.

Ερχόμαστε στο προκείμενο. Το τελευταίο χρονικό διάστημα καλούμαστε να μελετήσουμε και να εξετάσουμε σωρεία νέων νομοσχεδίων σοβαρών με διαδικασίες fast track. Ποιον ακριβώς τιμά αυτή η βεβιασμένη διαδικασία; Σίγουρα όχι τον κοινοβουλευτισμό και σίγουρα όχι τους πολίτες ή τους φορείς που καλούνται σε ακρόαση. Πρέπει να στηλιτευτεί αυτή η κυβερνητική επιλογή.

Ερχόμενος στο νομοσχέδιο δεν θα επικεντρωθώ σε αμιγώς τεχνικά ζητήματα του νομοσχεδίου, που έχουν ήδη αναδειχθεί. Θέλω, όμως, να κάνω αναφορά σε κάποια επιμέρους ζητήματα, που θεωρώ ότι χρήζουν περαιτέρω αναφοράς, καθώς είναι όντως αξιομνημόνευτα και κυρίως όσα αφορούν στο ανθρώπινο δυναμικό, το ήδη υπάρχον, αλλά και αυτό που πρόκειται να προσληφθεί.

Πρέπει αρχικά να αναφέρω ότι μέσω των διατάξεων του παρόντος νομοσχεδίου διαφαίνεται ότι προωθείται μια συγκεκριμένη πολιτική στελέχωσης των διευθυντικών θέσεων των θυγατρικών της Ελληνικής Εταιρείας Συμμετοχών με διαδικασίες που αφήνονται στη διακριτή ευχέρεια της επιτροπής προσλήψεων της εταιρείας. Το ίδιο ακριβώς προβλέπεται και για το ύψος των προσφερόμενων αμοιβών. Σίγουρα κάτι τέτοιο δεν μπορεί να ιδωθεί υπό θετικό πρίσμα, έχοντας μάλιστα προηγούμενη εμπειρία από τα όσα προωθήθηκαν και στη ΔΕΗ. Ποιο ακριβώς θα είναι το δημόσιο όφελος από την προσέλκυση υψηλόβαθμων golden boys, που έχουν άλλωστε δείξει τις προθέσεις τους απέναντι στους καταναλωτές από άλλες αντίστοιχες θέσεις που έχουν στελεχώσει; Σίγουρα δεν λειτουργεί καθησυχαστικά το γεγονός ότι η διαδικασία στελέχωσης θα αποτελεί πλέον τρόπον τινά εσωτερική και μόνο υπόθεση χωρίς υποβολή σε κάποιο είδος δημοσίου ελέγχου.

Πολλά ερωτήματα δημιουργούνται και όσον αφορά στα ζητήματα του λοιπού προσωπικού. Στο άρθρο 14, προτίθεται η δυνατότητα μεταφοράς των εργαζομένων μεταξύ μητρικής και θυγατρικών εταιρειών. Ναι μεν δημιουργείται ευελιξία στην αξιοποίηση του ανθρώπινου δυναμικού, όμως, αντιλαμβανόμαστε όλοι ότι χωρίς πλαίσιο οι εργαζόμενοι θα είναι σε καθεστώς επισφάλειας. Θα μπορούν να αρνηθούν αυτή τη μεταφορά, εφόσον κρίνουν ότι μπορεί να είναι βλαπτική για τους ίδιους; Η θέση στην οποία θα κληθούν να μεταφερθούν θα έχει συνάφεια με την προηγούμενη;

Στο δε άρθρο 22, που αφορά στις προσλήψεις προσωπικού ορισμένου χρόνου, μας απασχολεί η πιθανότητα λόγω των κακώς κειμένων στην αγορά να καταλήξουμε με εταιρείες που θα στελεχώνονται κατά βάση με προσωπικό που βρίσκεται υπό το καθεστώς τέτοιων συμβάσεων. Θα έπρεπε εδώ να υπάρχει έστω μια πρόβλεψη του ανώτατου επιτρεπόμενου ορίου εποχικού προσωπικού.

Σίγουρα δεν προδιαθέτει κάποιον θετικά και το άρθρο 23, για την πλήρωση των θέσεων των γενικών διευθυντών. Με την εδραίωση ενός εξαιρετικά διευρυμένου διευθυντικού δικαιώματος τα υπηρεσιακά συμβούλια μπαίνουν στην άκρη, το ίδιο και οι εσωτερικοί κανονισμοί, αλλά και οι διαδικασίες αξιολόγησης. Απαξιώνεται για άλλη μια φορά το ΑΣΕΠ και δεν υπάρχει πρόβλεψη για ασυμβίβαστα. Δεδομένης και της δυνατότητας προσέλευσης των εν λόγω στελεχών από τον ιδιωτικό τομέα θα έπρεπε να γίνει σχετική πρόβλεψη.

Το διευθυντικό δικαίωμα διευρύνεται με το άρθρο 26, όσον αφορά στη λειτουργία της σύμβασης εργασίας, καθώς καταργούνται συλλογικά όργανα και μέτρα προστασίας των εργαζομένων που αποτελούν πολύτιμα εργαλεία ελέγχου τυχόν αυθαιρεσίας.

Επιπλέον, με το άρθρο 25 δημιουργούνται σε ακόμα έναν τομέα εργαζομένων διαφορετικών ταχυτήτων άλλες αμοιβές για το υπάρχον προσωπικό και άλλες για όσους προσληφθούν από εδώ και στο εξής. Βλέπουμε, επίσης, ότι στη σύνθεση των πειθαρχικών συμβουλίων δεν θα υπάρχει εκπροσώπηση των εργαζομένων παρά την υπαρκτή ανάγκη χάρη της εξυπηρέτησης των αρχών της διαφάνειας και της δημοκρατίας.

Κλείνοντας, θέλω να αναφερθώ στο άρθρο 36 για τη διεύρυνση του σκοπού του ΤΑΙΠΕΔ, όπου βλέπουμε ότι προστίθεται η αναβάθμιση, ανάπτυξη και κατασκευή υποδομών στρατηγικής σημασίας εντός των λιμένων, που ελέγχει το ΤΑΙΠΕΔ, φυσικά προβλέπεται και η αντίστοιχη δυνατότητα χρηματοδότησης. Και θεωρώ είναι εύλογη η απορία του τι ακριβώς υπήρχε στην κυβερνητική ατζέντα τόσα χρόνια όσον αφορά τα λιμάνια και το ΤΑΙΠΕΔ;

Τι ακριβώς έκανε; Και τι επιδιώκει τώρα; Να τα αναβαθμίσει με δημόσιο χρήμα και να τα εκποιήσει στη συνέχεια και έναντι ποιου τιμήματος;

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο Πρόεδρος της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Ανδρουλάκης.

Παρακαλώ, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι Βουλευτές, η έξοδος από τα μνημόνια τον Αύγουστο του 2018 επί της κυβερνήσεως ΣΥΡΙΖΑ και στη συνέχεια η έξοδος από το καθεστώς ενισχυμένης εποπτείας τον Αύγουστο του 2022 επί της κυβερνήσεως της Νέας Δημοκρατίας γέννησε ευλόγως στην ελληνική κοινωνία μια ελπίδα ότι οι καταναγκασμοί της προηγούμενης περιόδου θα λάμβαναν τέλος.

Η δύσκολη αυτή περιπέτεια, όμως, της οικονομικής κρίσης δεν φέρνει μετά από πάρα πολλά χρόνια τη χώρα και τον λαό της σε μια καλύτερη θέση. Γι’ αυτό υπάρχει πολύ μεγάλη απογοήτευση, πολύ μεγάλη απελπισία.

Σήμερα, λοιπόν, ας κάνουμε μια αποτίμηση. Είναι στα αλήθεια ισχυρή η ελληνική οικονομία; Το πιο ασφαλές κριτήριο είναι να δούμε επιτέλους τι συμβαίνει στην αγορά εργασίας, δηλαδή τις θέσεις εργασίας που δημιουργούνται και προσφέρονται. Ποιοι μισθοί είναι αυτοί που παίρνουν οι εργαζόμενοι;

Αναφορικά με το πρώτο, έχουμε τη δεύτερη υψηλότερη ανεργία μεταξύ των είκοσι επτά χωρών της Ευρωπαϊκής Ένωσης. Αναφορικά με το δεύτερο, τους μισθούς, τα στοιχεία από την «ΕΡΓΑΝΗ» είναι καταλυτικά. Πάνω από το 50% των μισθωτών στον ιδιωτικό τομέα αμείβονται με έως 800 ευρώ τον μήνα καθαρά, το 70% των μισθωτών με έως 950 ευρώ τον μήνα, ενώ ένας μόνο στους δέκα έχει μισθό πάνω από 1.450 ευρώ. Και μόλις το 3,63% των εργαζομένων μισθωτών πάνω από 2.025 ευρώ καθαρά.

Με άλλα λόγια, η μεγάλη πλειοψηφία των εργαζομένων δεν έχει καμμία προοπτική ευημερίας στον τόπο. Παράλληλα, μπορούμε να δούμε τις δομικές αδυναμίες του αναπτυξιακού υποδείγματος που παραμένουν μετά από τα μνημόνια κολοσσιαίες. Το έλλειμμα στο Ισοζύγιο Τρεχουσών Συναλλαγών στο πεντάμηνο του έτους αυξήθηκε κατά 1,7 δισεκατομμύριο ευρώ σε σχέση με πέρυσι και διαμορφώθηκε στα 9,1 δισεκατομμύρια ευρώ.

Σε αυτό το πλαίσιο, λοιπόν, σήμερα συζητάμε για το νομοσχέδιο του Υπουργείου Εθνικής Οικονομίας και Οικονομικών, το γνωστό Υπερταμείο, που συνιστά για τη νεότερη πολιτική ιστορία του τόπου ένα μνημείο υποτέλειας και παραχώρησης εξαιρετικά σημαντικών βαθμών κυριαρχίας στους πιστωτές. Είναι ένα μνημείο υποκρισίας και ανευθυνότητας, που οικοδόμησαν τόσο ο ΣΥΡΙΖΑ όσο και η Νέα Δημοκρατία.

Είναι πραγματικά απορίας άξιο ότι δεν βλέπετε ότι αυτή η πολιτική καθηλώνει τη χώρα στη στασιμότητα μακροπρόθεσμα. Πρόκειται για το τέλος των αντιμνημονιακών ψευδαισθήσεων για τον ΣΥΡΙΖΑ και την αρχή των αναπτυξιακών ψευδαισθήσεων για τη Νέα Δημοκρατία. Αυτή ήταν η πολιτική του Υπερταμείου.

Η Νέα Δημοκρατία σήμερα προσπαθεί να μας πείσει ότι η δημιουργία μιας ακόμη θυγατρικής ουσιαστικά, το «Εθνικό Επενδυτικό Ταμείο», όπως το βαφτίζετε, με 300 εκατομμύρια ευρώ κεφάλαιο θα συμβάλει –λέει- ραγδαία στην ανάπτυξη της χώρας.

Προηγουμένως, όμως, η Κυβέρνηση σπατάλησε μια ιστορική ευκαιρία για τη χώρα μας, την αλλαγή του παραγωγικού προτύπου, αποτυγχάνοντας παταγωδώς να αξιοποιήσει σωστά και στοχευμένα τα 36 δισεκατομμύρια του Ταμείου Ανάκαμψης.

Σήμερα, λοιπόν, κυρίες και κύριοι συνάδελφοι, είναι χρήσιμο να ειπωθούν ορισμένες αλήθειες σαν ψηφίδες της εθνικής μας αυτογνωσίας, με αφορμή και τη συμπλήρωση πενήντα ετών από την αποκατάσταση της δημοκρατίας. Η υπαγωγή όλων των δημόσιων επιχειρήσεων στο λεγόμενο Υπερταμείο για μια περίοδο κηδεμονίας ενενήντα εννέα ετών προσέδωσε στην ελληνική οικονομία χαρακτηριστικά εξάρτησης που είναι ασύμβατα με την ελευθερία των επενδύσεων και με το καθεστώς διαφάνειας που απαιτείται για να υπάρχει προσέλκυση ξένων κεφαλαίων. Η πολιτική αυτή φέρει φαρδιά - πλατιά την υπογραφή της κυβέρνησης Τσίπρα - Καμμένου, έπειτα από το πρώτο καταστροφικό εξάμηνο του 2015.

Πρόκειται για ένα αίτημα που είχε επαναληφθεί από τους πιστωτές της χώρας -για να τα θυμόμαστε όλα- και τον Φεβρουάριο του 2011. Τότε, όμως, είχε απορριφθεί δίχως δεύτερη σκέψη από την κυβέρνηση του ΠΑΣΟΚ.

Προκειμένου μάλιστα να συντελεστεί στην κυριολεξία η υποθήκευση και ο έλεγχος της δημόσιας περιουσίας στους δανειστές, η τότε κυβέρνηση Τσίπρα - Καμμένου αποδέχτηκε και την απαίτησή τους να ελέγχουν τη διοίκηση του ταμείου.

Σαν να μην έφταναν όλα αυτά, το 2018 η τότε κυβέρνηση απεδέχθη το αίτημα της διοίκησης του Υπερταμείου που ζητούσε να μεταφερθούν στην «Εταιρεία Ακινήτων Δημοσίου Α.Ε.», θυγατρική του εταιρεία, άλλα δέκα χιλιάδες εκατόν δεκαεννέα ακίνητα κυριότητας του ελληνικού δημοσίου. Η τότε κυβέρνηση ενήργησε ερήμην των τοπικών κοινωνιών και προσπάθησε μάλιστα να αποκρύψει το γεγονός, καθώς η ιταμή αυτή ενέργεια, όχι μόνο δεν τερμάτιζε τον κύκλο των μνημονίων, αλλά τον διαιώνιζε.

Το ΠΑΣΟΚ, όχι μόνο καταψήφισε και στηλίτευσε όλες τις ανωτέρω διατάξεις για την εκχώρηση της δημόσιας περιουσίας, αλλά και με πρόταση νόμου που κατέθεσε τον Νοέμβριο του 2018 πρότεινε μεταξύ άλλων την ανάκτηση από την Ελληνική Δημοκρατία του ελέγχου της δημόσιας περιουσίας, πάντα ως προϋπόθεση για την αξιοποίησή της προς όφελος της ανάπτυξης των επενδύσεων και πάνω απ’ όλα της κοινωνικής συνοχής.

Προτείναμε συγκεκριμένα το εποπτικό συμβούλιο του Υπερταμείου να ορίζεται από τον Υπουργό Οικονομικών, μετά από απόφαση της Διάσκεψης των Προέδρων της Βουλής, που εκδίδεται με πλειοψηφία των ¾ των μελών της, στα πρότυπα της διαδικασίας επιλογής προσώπων που στελεχώνουν και τις ανεξάρτητες αρχές. Με αυτό τον τρόπο, θα εξασφαλίζεται η μέγιστη δυνατή δημοκρατική νομιμοποίηση των προσώπων που θα διαχειρίζονται τη δημόσια περιουσία του τόπου.

Για τον λόγο αυτό η Κοινοβουλευτική Ομάδα του ΠΑΣΟΚ καταθέτει εκ νέου τη σχετική τροπολογία. Γι’ αυτό, λοιπόν, «ιδού η Ρόδος». Αν θέλετε να υπάρχει ανάκτηση της εθνικής κυριαρχίας, ας ψηφίσετε τη συγκεκριμένη τροπολογία.

Βεβαίως, η Νέα Δημοκρατία και προσωπικά ο κ. Μητσοτάκης δήλωνε το 2016 πως το Υπερταμείο συνιστά μια άνευ προηγουμένου απώλεια εθνικής κυριαρχίας, που δεν θα λογοδοτεί στο Εθνικό Κοινοβούλιο, που θα ελέγχεται ουσιαστικά από ευρωπαϊκούς θεσμούς, άρα δεν μπορεί σε καμμία περίπτωση να γίνει αποδεκτή.

Όλες αυτές τις δηλώσεις τις έχει ξεχάσει ο κ. Μητσοτάκης, όπως ξέχασε και πολλές από τις δεσμεύσεις που έδινε προεκλογικά. Όχι μόνο δεν κατήργησαν τους όρους υποτέλειας, αλλά το μετέτρεψαν πλήρως σε ταμείο εκποίησης της δημόσιας περιουσίας, ενισχύοντας την αδιαφάνεια στη λειτουργία του.

Έρχεται, λοιπόν, σήμερα η Κυβέρνηση με το υπό ψήφιση νομοσχέδιο να «εκσυγχρονίσει» -σε εισαγωγικά- περαιτέρω τον ρόλο του Υπερταμείου. Με πιο τρόπο; Απλά βαφτίζει το κρέας ψάρι.

Με το νομοσχέδιο αυτό η Κυβέρνηση δήθεν αλλάζει πολλά για να τα αφήσει ακριβώς όπως είναι και σήμερα. Μετονομάζει το Πενταμελές Εποπτικό Συμβούλιο σε Συμβούλιο Εταιρικής Διακυβέρνησης, με μικρότερο ρόλο στις πράξεις καθημερινής διοίκησης, αλλά με διατήρηση του καθοριστικού ρόλου των πιστωτών.

Οι αποφάσεις θα λαμβάνονται με πλειοψηφία τουλάχιστον τεσσάρων μελών από τα πέντε, δύο όμως εκ των οποίων εκπροσωπούν τους ευρωπαϊκούς θεσμούς. Τι σημαίνει αυτό πρακτικά; Ότι οι ευρωπαϊκοί θεσμοί μπορούν να μπλοκάρουν την οποιαδήποτε απόφαση.

Επίσης, προωθεί την απορρόφηση του ΤΧΣ και του ΤΑΙΠΕΔ από το Υπερταμείο. Αφού πρώτα ξεπούλησε άρον- άρον τις περισσότερες συμμετοχές του δημοσίου στις τράπεζες, με συνέπεια το ΤΧΣ να έχει συσσωρευμένες ζημιές 37 δισεκατομμυρίων ευρώ, προωθεί τον εκσυγχρονισμό σύμφωνα με το μοντέλο –λέει- της ΔΕΗ του πλαισίου λειτουργίας οκτώ θυγατρικών εταιρειών του, διευκολύνοντας τις προσλήψεις με τη μικρότερη δυνατή συμμετοχή του ΑΣΕΠ, απελευθερώνοντας τις αμοιβές για τους «ημετέρους» και τα golden boys και συγχρόνως καταπατώντας εργασιακά δικαιώματα εργαζομένων.

Άρα, ποιοι κερδίζουν; Τα golden boys, όπως και στη ΔΕΗ.

Οι ομιλητές μας ανέλυσαν διεξοδικά τα παραπάνω θέματα και δεν χρειάζεται να επεκταθώ περαιτέρω.

Όμως, θα ήθελα πραγματικά να σταθώ στο Εθνικό Επενδυτικό Ταμείο που θα λειτουργεί ως θυγατρική του Υπερταμείου. Το προικοδοτείτε με 300 εκατομμύρια ευρώ που προέρχονται από την εισφορά του δημοσίου στο Υπερταμείο στο πλαίσιο της επιστροφής σε αυτό των συμμετοχών του στην ΕΥΔΑΠ και στην ΕΥΑΘ. Με άλλα λόγια, τι κάνετε; Πληρώνει το δημόσιο για την περιουσία που του επιστρέφεται, τόσο έξυπνο!

Πώς, λοιπόν, είναι δυνατόν να υποστηρίζετε, κύριοι της Κυβέρνησης, ότι με το παρόν νομοσχέδιο αυξάνεται ο βαθμός ευελιξίας και αυτονομίας του Υπερταμείου, όταν οι πιστωτές ζήτησαν αντίτιμο για τη μεταβίβαση της ΕΥΔΑΠ και της ΕΥΑΘ, ενώ οι αποφάσεις του Συμβουλίου της Επικρατείας δεν έχουν προβλέψει κάποιο αντάλλαγμα; Για να υλοποιηθεί αυτή η «αλχημεία» πραγματοποιήθηκε η αποτίμηση της αξίας των συμμετοχών στις εταιρείες ύδρευσης στο ποσό των 600 εκατομμυρίων ευρώ, αλλά δεν υπάρχει αξιόπιστη αποτίμηση για τη συνολική αξία του χαρτοφυλακίου του Υπερταμείου, η οποία παραμένει οιονεί εγγύηση για τα δάνεια που θα λάβει η χώρα.

Πέρα, όμως, από το ζήτημα του αρχικού κεφαλαίου του νέου Επενδυτικού Ταμείου υπάρχει ένα ακόμα βασικό πολιτικό ερώτημα: Το Υπερταμείο έως σήμερα δεν έχει επιδείξει κάτι σημαντικό αναφορικά με την αναπτυξιακή δυναμική των δημόσιων οργανισμών και επιχειρήσεων που έχει στο χαρτοφυλάκιό του. Εφόσον, λοιπόν, δεν το έχει πράξει ως σήμερα, για ποιον λόγο να πιστέψουμε ότι αυτό θα συμβεί στο μέλλον; Τι, λοιπόν, φτιάχνετε ακριβώς; Μια νέα γραφειοκρατία που θα αναθέτει εκατομμύρια για μελέτες σε ξένους επενδυτικούς οίκους και συμβούλους. Μόνο το 2023 δαπανήσατε 5 εκατομμύρια ευρώ σε συμβουλευτικές υπηρεσίες. Πόσο θα φτάσουν τα επόμενα χρόνια; Στα 20 εκατομμύρια ευρώ;

Διαβάζουμε πως το Επενδυτικό Ταμείο θα επενδύει σε κλάδους αιχμής για την ελληνική οικονομία. Εδώ προκύπτει αβίαστα το ερώτημα: Πέντε χρόνια τώρα τι κάνατε; Τι κάνατε για να έχουμε αναπτυξιακή πνοή; Τα 36 δισεκατομμύρια ευρώ από το Ταμείο Ανάκαμψης δεν σας είχαν φανεί αρκετά για να επενδύσετε σε υποδομές, όπως τα ενεργειακά δίκτυα, όπως ο σιδηρόδρομος, η πράσινη μετάβαση, ή ο ψηφιακός μετασχηματισμός; Αφού, λοιπόν, σπαταλήσατε την ευκαιρία των 36 δισεκατομμυρίων ευρώ, τώρα ξαφνικά θα αξιοποιήσετε την ευκαιρία των 300 εκατομμυρίων ευρώ;

Όλα αυτά νομίζω ότι δεν στέκουν. Εδώ οι ίδιοι οι διοικούντες του Υπερταμείου δεν έχουν γνώση ούτε πόσα ακίνητα έχει η Εταιρεία Ακινήτων του Δημοσίου στο χαρτοφυλάκιό της. Άλλα έλεγαν παλαιότερα, άλλα είπαν πρόσφατα μετά από ερώτησή μας στη Βουλή. Όλα εκ του πρόχειρου, δίχως μακροπρόθεσμο στρατηγικό σχέδιο για τη βιώσιμη, ανταγωνιστική ανάπτυξη που χρειάζεται η χώρα. Αυτό τελικά δεν είναι «Growthfund», αυτό είναι «Μαξίμου fund», όπως με τα περισσότερα τα οποία σχεδιάζετε.

Για εμάς σημασία θα είχε ο πακτωλός των χρημάτων του Ταμείου Ανάκαμψης να περάσει μέσα από έναν ισχυρό δημόσιο πυλώνα, όπως έγινε και σε άλλα ευρωπαϊκά κράτη, ο οποίος θα έχει ρόλο και λόγο στην αναπτυξιακή επενδυτική πορεία της χώρας. Ήταν συνειδητή σας επιλογή, όμως, να κάνετε κάτι διαφορετικό, να διοχετεύσετε το δανειακό σκέλος του Ταμείου Ανάκαμψης αποκλειστικά στις ιδιωτικές τράπεζες. Αυτή την επιλογή σας θα την πληρώσουμε ακριβά. Οι αποφάσεις, λοιπόν, για το ποιες θα είναι οι επενδύσεις, πώς θα χρηματοδοτηθούν είναι στα χέρια των τραπεζικών ιδρυμάτων. Κανένας λόγος από το δημόσιο.

Άλλες χώρες, όμως, τι έκαναν, Ιταλία, Ισπανία, Πορτογαλία; Έδωσαν κάποια δάνεια στις τράπεζες, αλλά διαχειρίστηκαν και ένα μεγάλο μέρος των δανείων αποκλειστικά μέσω δημόσιων χρηματοπιστωτικών οργανισμών, με σκοπό να κατατεθούν χρήματα για ευρύτερους σκοπούς, όπως οι μικρομεσαίες επιχειρήσεις που δεν μπορούν να δανειστούν από τις τράπεζες και βέβαια, για ζητήματα που έχω θέσει πολλές φορές, όπως η στεγαστική πολιτική.

Τώρα η δική μας θέση ήταν και είναι ξεκάθαρη: Ενδεδειγμένη λύση θα ήταν μια συμφωνία με την Ευρωπαϊκή Ένωση, η μετεξέλιξη της Αναπτυξιακής Τράπεζας σε ένα Ταμείο Εθνικού Πλούτου, το οποίο θα λειτουργεί ως ενιαίος αναπτυξιακός φορέας για όλη την επικράτεια, χωρίς τη γραφειοκρατική δομή του υφιστάμενου συστήματος. Σε αυτό το πλαίσιο θα μπορούσε να υπαχθεί και το Υπερταμείο, τερματίζοντας επιτέλους το καθεστώς της μακροχρόνιας κηδεμονίας, μέσα από έναν τέτοιο μετασχηματισμό σε έναν φορέα που ουσιαστικά θα χρηματοδοτεί μακροχρόνια επενδύσεις για τη μελλοντική στήριξη της οικονομίας, αλλά και τη στήριξη του ασφαλιστικού συστήματος και τη νέα γενιά και όχι να περιοριζόμαστε σε έναν φορέα που είναι ένας απλός φορέας συστηματικής αποπληρωμής μέρους του δημόσιου χρέους.

Κάτι σχετικό γίνεται και σε άλλες ευρωπαϊκές χώρες. Αυτά που λέμε, λοιπόν, δεν είναι μόνο προτάσεις δικές μας, έχουν υλοποιηθεί σε άλλα κράτη με συγκεκριμένα αποτελέσματα. Η κυβέρνηση του Ηνωμένου Βασιλείου, το Εργατικό Κόμμα προωθεί τη δημιουργία Εθνικού Ταμείου Πλούτου, το οποίο θα υπάγεται στην Κρατική Τράπεζα Υποδομών του Ηνωμένου Βασιλείου στα πρότυπα αντίστοιχων κρατικών ταμείων, όπως αυτά της Γαλλίας, της Γερμανίας και του Καναδά. Άρα, υπάρχουν οδηγίες και από άλλα κράτη, αλλά και σε ευρωπαϊκό επίπεδο, οι Ευρωπαίοι σοσιαλιστές έχουμε θέσει προτάσεις και έχουμε ταχθεί υπέρ ενός Ταμείου Ευρωπαϊκής Οικονομικής Κυριαρχίας που θα ενισχύσει τη στρατηγική αυτονομία της Ένωσης και κυρίως τις αδύναμες οικονομίες. Υπάρχουν, λοιπόν, πολλές προτάσεις που μπορούμε να αξιοποιήσουμε.

Γι’ αυτό, λοιπόν, κυρίες και κύριοι συνάδελφοι, για το ΠΑΣΟΚ ο χαρακτήρας του Υπερταμείου και οι όροι λειτουργίας του ήταν και είναι πρωτοφανείς για μια ευρωπαϊκή χώρα τον 21ο αιώνα. Εμείς μιλάμε γενικότερα για ένα τελείως διαφορετικό υπόδειγμα οικονομικής πολιτικής, για έναν νέο ρόλο του κράτους στο σύγχρονο περιβάλλον των παγκόσμιων ανακατατάξεων, των παγκόσμιων προκλήσεων και των πολυκρίσεων. Γι’ αυτό, λοιπόν, πρέπει να πάρουμε γενναίες αποφάσεις.

Ο ρόλος και η σημασία της λειτουργίας του κράτους και των κανόνων που βάζει είναι πολύ σημαντικά και επανέρχονται στο προσκήνιο σε όλο τον δυτικό κόσμο, για να διασώσει οικονομίες, για να προσφέρει δημόσια αγαθά και υπηρεσίες στους πολίτες, αλλά πάνω από όλα, για να εγγυηθεί τη διαφάνεια, για να εγγυηθεί την αποτελεσματική μετάβαση στην πράσινη και ψηφιακή εποχή, για να υπάρχει δίκαιη και βιώσιμη ανάπτυξη.

Η αύξηση του αριθμού των κρατικών επενδυτικών ταμείων παγκοσμίως, τα επίπεδα - ρεκόρ δημοσίου χρέους και οι υψηλές κρατικές δαπάνες ως ποσοστό του ΑΕΠ στις περισσότερες οικονομίες του δυτικού κόσμου πιστοποιούν αυτή τη νέα πραγματικότητα.

Σήμερα, λοιπόν, κεντρικό πολιτικό ζήτημα είναι το νέο στρατηγικό σχέδιο ανάπτυξης όλων των ευρωπαϊκών κρατών και κυρίως των πιο ευάλωτων οικονομιών.

Γι’ αυτό εμείς στεκόμαστε απέναντι σε πολιτικές εκποίησης των δημόσιων περιουσιακών στοιχείων που οδηγούν με μαθηματική ακρίβεια στη διαμόρφωση καρτέλ και ολιγοπωλίων, ισχυρών οικονομικών παικτών στις ευρωπαϊκές οικονομίες που θα ελέγχουν κρίσιμους πόρους και τομείς των εθνικών οικονομιών.

Στο πλαίσιο αυτό το νέο κοινωνικό συμβόλαιο της Μεταπολίτευσης θα πρέπει να έχει στον πυρήνα του την αναβάθμιση όλων των παραμέτρων της κρατικής ισχύος στο υψηλότερο δυνατό επίπεδο. Η αναβάθμιση αυτή αφορά και τον τομέα της άμυνας και των εξοπλισμών, αλλά κυρίως αφορά την αναδιάταξη και τον εκσυγχρονισμό της παραγωγικής βάσης της χώρας. Προς αυτή την κατεύθυνση θα μπορούσε να συμβάλει καθοριστικά ένα πραγματικά εθνικό ταμείο πλούτου, όπως το περιέγραψα προηγουμένως, που θα αποτελεί βασικό μοχλό για τη χρηματοδότηση μακροχρόνιων επενδύσεων που θα κάνουν ανθεκτική την οικονομία με κοινωνική συνοχή και προοπτική και ευημερία για όλες τις γενιές και ιδιαίτερα για τους νεότερους ανθρώπους.

Κλείνοντας την τοποθέτησή μου για το Υπερταμείο, κύριε Χατζηδάκη, θέλω να τοποθετηθώ και για το «υπερθράσος» του συναδέλφου σας κ. Άδωνι Γεωργιάδη. Και σας απευθύνομαι ως ομοιοπαθής. Εσείς θα ακολουθήσετε τη συμβουλή του συναδέλφου σας κ. Γεωργιάδη και θα ζητήσετε γονυπετής συγγνώμη από τον κ. Δημητριάδη; Πραγματικά θα ήθελα μία απάντηση σε αυτό.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε Πρόεδρε.

Τον λόγο έχει τώρα η κ. Λιακούλη από το ΠΑΣΟΚ - Κίνημα Αλλαγής και θα ακολουθήσει ο Υπουργός κ. Σκυλακάκης για μία τροπολογία που αφορά το Υπουργείο του.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Πρόεδρε, κυρίες και κύριοι Βουλευτές, αν υπάρχει μία λέξη σήμερα συνώνυμη της υποτέλειας στα διακόσια και κάτι χρόνια μετά την απελευθέρωση του ελληνικού κράτους από την οθωμανική αυτοκρατορία, ποια άλλη λέξη θα μπορούσατε να βρείτε εσείς, κύριε Υπουργέ, που να εκφράζει καλύτερα αυτό που έχει συμβεί από τη λέξη Υπερταμείο; Κι αν υπάρχει ένα κόμμα που από την πρώτη στιγμή κήρυξε τον ανένδοτο έναντι αυτής της εθελόδουλης σύμβασης για τη δημιουργία του Υπερταμείου από την κυβέρνηση του ΣΥΡΙΖΑ, καθώς και των μετέπειτα κυβερνήσεων που με τις διάφορες τροποποιήσεις έκαναν ακόμη χειρότερα από ό,τι ο ΣΥΡΙΖΑ, δηλαδή η δική σας Κυβέρνηση, η Κυβέρνηση της Νέας Δημοκρατίας, δεν είναι άλλο παρά μόνο το κόμμα του ΠΑΣΟΚ που αντιστάθηκε σε αυτά.

Και για να θυμηθούμε λίγο το παρελθόν και να το συνδέσουμε με το παρόν, αλλά κυρίως να το συνδέσουμε με το μέλλον που ενδιαφέρει τις Ελληνίδες και τους Έλληνες, το ΠΑΣΟΚ ήταν αυτό που φύλαξε Θερμοπύλες ακόμη και στα πιο μαύρα και δύσκολα χρόνια των μνημονιακών συμβάσεων, διότι το ΠΑΣΟΚ αρνήθηκε κατηγορηματικά να συμπράξει σε αυτό το μέχρι σήμερα συντελούμενο έγκλημα κατά του ελληνικού λαού και της περιουσίας του, ένα έγκλημα στο οποίο ο ΣΥΡΙΖΑ βολικά υπέκυψε μη δίνοντας την παραμικρή μάχη.

Και γιατί το λέμε εμείς αυτό; Διότι ο θεσμός αυτός, συναδέλφισσες και συνάδελφοι, εμφανίστηκε, προτάθηκε από τους δανειστές για πρώτη φορά τον Φεβρουάριο του 2011. Στη συνέχεια, η Νέα Δημοκρατία πολύ βολικά αξιοποίησε για την εξυπηρέτηση των δικών της συμφερόντων και των δικών της σκοπών ό,τι είχε κάνει ο ΣΥΡΙΖΑ πριν.

Μιλάμε για μία Νέα Δημοκρατία -σας θυμίζω, κύριοι Υπουργοί- που υποκριτικά καταψήφιζε μαζί με το ΠΑΣΟΚ τον ν.4389/2016 επί ημερών ΣΥΡΙΖΑ, αλλά από το 2019 και μετά έπαθε απώλεια μνήμης. Τα ξεχάσατε όλα! Μπήκατε και υποκύψατε στον γλυκό πειρασμό, να είστε κι εσείς μαζί με τους ομογάλακτους και ομοτράπεζους και να συνεχίσετε το γλεντοκόπι εναντίον της δημόσιας περιουσίας του ελληνικού λαού.

Όμως, τι έκανε το ΠΑΣΟΚ σε ανύποπτο χρόνο; Το 2018 κατέθετε, σας θυμίζω, πρόταση νόμου στη Βουλή για την ανατροπή των όσων δρομολογούσε τότε η κυβέρνηση του ΣΥΡΙΖΑ, προκειμένου να αποφευχθεί η υποθήκευση της περιουσίας του ελληνικού λαού για έναν αιώνα, μια πρόταση νόμου πάσα στον ΣΥΡΙΖΑ τότε που ουδέποτε αξιοποίησε, ποτέ δεν συζήτησε, όπως θα περίμενε κανείς, από μία κυβέρνηση που θα έσκιζε δήθεν τα μνημόνια με ένα άρθρο και έναν νόμο! Αυτά κάνατε, λοιπόν, εσείς. Αποδειχθήκατε «βασιλικότεροι του βασιλέως» σε ό,τι αφορούσε τις απαιτήσεις των δανειστών. Και όχι τυχαία.

Να θυμίσω ακόμα ότι επί των ημερών της «πρώτης φοράς αριστεράς» μεταβιβάστηκαν στο ταμείο με απόφαση του Υπουργού Οικονομικών κ. Τσακαλώτου πέρα των όσων ακινήτων μεταφέρθηκαν από τον αρχικό νόμο, δέκα χιλιάδες εκατόν δεκαεννέα επιπλέον ακίνητα του δημοσίου. Τα έψαξα πάρα πολύ, κύριε Υπουργέ. Εσείς απαντούσατε στην επίκαιρη ερώτηση που σας έκανα τότε για τα εκατόν πενήντα επτά ακίνητα στη Λάρισα, όταν -άκουσον άκουσον!- βρήκα μέσω των ΚΑΕΚ του υποθηκοφυλακείου -γιατί είχαν μόνο αριθμούς και δεν έλεγαν τι είναι- ότι ήταν το Αρχαίο Θέατρο της Λάρισας, αλλά και η κοίτη του Πηνειού ποταμού. Και σας έκανα τότε επίκαιρη ερώτηση.

Επιτομή, να θυμίσω, ακόμη της εθνικά υπερήφανης διακυβέρνησης του ΣΥΡΙΖΑ σε σχέση με τις υποθέσεις του ταμείου ήταν το σκάνδαλο της θυγατρικής του, του ΤΑΙΠΕΔ. Το αρχικό τίμημα για την εικοσαετή επέκταση της συμφωνίας παραχώρησης του «Ελευθέριος Βενιζέλος» ορίστηκε στο ευτελές ποσό των 484 εκατομμυρίων ευρώ. Το θυμάστε, συνάδελφοι! Και τι έγινε μετά; Μετά παρενέβη η Κομισιόν για να πάει, για να διπλασιαστεί στο 1,1 δισεκατομμύριο ευρώ. Αυτά κάνατε εσείς οι δύο!

Όταν δε το 2020 επί Νέας Δημοκρατίας, όταν και συζητήθηκε επίκαιρη επερώτησή μας από την ηγεσία του Υπουργείου Οικονομικών ο τότε Υφυπουργός ενώ υπήρξε λαλίστατος σε ό,τι αφορούσε τα πεπραγμένα του ΣΥΡΙΖΑ, δεν απάντησε ποτέ σε καίρια ερωτήματά μας, τα οποία είναι αναπάντητα ακόμη και σήμερα. Τέσσερα ολόκληρα χρόνια μετά ένοχη, αλλά εκκωφαντική η σιωπή σας!

Για ποιον λόγο ο κ. Μητσοτάκης και οι Υπουργοί του -αναρωτιέται ο ελληνικός λαός, του οποίου τη φωνή μεταφέρουμε εδώ ασυμβίβαστα και στεντόρεια- δεν επαναδιαπραγματεύονται έστω και τώρα τους όρους αξιοποίησης της δημόσιας περιουσίας, ώστε να ανατρέψουν τις δεσμεύσεις που ανέλαβε ο κ. Τσίπρας για ενενήντα εννέα χρόνια;

Γιατί δεν έχετε προχωρήσει στην αλλαγή τουλάχιστον του τρόπου διορισμού του εποπτικού συμβουλίου των ξένων τοποτηρητών, του ταμείου;

Τι σας κωλύει να κάνετε δεκτή την πρόταση του ΠΑΣΟΚ, όπως την ακούσατε να αναπτύσσεται σήμερα και από τον Πρόεδρό μας και από τους εισηγητές μας και από τον Κοινοβουλευτικό μας;

Γιατί αντί να ακολουθήσετε αξιοκρατική και διάφανη διαδικασία ορισμού των διοικήσεων στις δημόσιες επιχειρήσεις, πάτε από την πίσω πόρτα με τις συνήθεις πρακτικές να κάνετε αυτά που ξέρετε εσείς με τα golden boys;

Γιατί αντί να σχεδιάσετε την αξιοποίηση της ανεκμετάλλευτης περιουσίας του δημοσίου, προχωρείτε μέσω του Υπερταμείου στην εκποίηση της περιουσίας του δημοσίου; Είναι δική σας επιλογή! Δεν σας την επιβάλλει κανένας και αυτό είναι κάτι που πρέπει να καταλάβει ο ελληνικός λαός.

Γιατί δεν αξιοποιείτε τις κοινοβουλευτικές διαδικασίες για μια ουσιαστική συζήτηση των προτάσεων που έχουμε καταθέσει εμείς για μία ενιαία στρατηγική στον χώρο της αξιοποίησης της δημόσιας περιουσίας;

Αντί να απαντήσετε σε όλα αυτά τα ερωτήματα, τα οποία εσείς έχετε παραλάβει, όπως μας λέτε, από την κακή διακυβέρνηση του ΣΥΡΙΖΑ -εσείς κυβερνάτε εδώ και πέντε χρόνια, δεν κυβερνάει κάποιος άλλος!- εσείς προσθέτετε κιόλας ερωτήματα, ερωτήματα πιο βασανιστικά και πιο καίρια, όπως, για παράδειγμα, για τη μεθόδευση μέσω του ΤΧΣ της περαιτέρω απαξίωσης της δημόσιας συμμετοχής της τράπεζας με τη μεγαλύτερη ζημιά να πραγματοποιείται μετά από τη σκανδαλώδη ανακεφαλαιοποίηση της Τράπεζας Πειραιώς, που ίσως να αποτελεί και ένα από τα μεγαλύτερα σκάνδαλά σας. Βέβαια, έχετε να παινεύεστε για πολλά!

Η Κυβέρνησή σας υπήγαγε στο Υπερταμείο την εταιρεία συμμετοχής «5G ΑΕ» και το Ταμείο Φαιστός που έχει σαν αποστολή τις επενδύσεις σε επιχειρήσεις που δραστηριοποιούνται στην έρευνα και την ανάπτυξη προϊόντων και υπηρεσιών που λειτουργούν υποδομές «5G».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε, με την ανοχή σας.

Εσείς κάνετε -δεν το έκαναν οι προηγούμενοι- την αύξηση του έργου του Υπερταμείου, αφού χαρίζετε σε αυτό μέσω του ΤΑΙΠΕΔ την ωρίμανση συμβάσεων στρατηγικής σημασίας που θα χρηματοδοτηθούν από το Ταμείο Ανάκαμψης και Ανθεκτικότητας.

Τέλος, θα ήθελα να αναφέρω και κάτι ακόμα, γιατί αυτό θα πρέπει να το λέμε, κυρίες και κύριοι Βουλευτές, κάθε μέρα, κάθε ώρα και κάθε στιγμή. Αυτό απαιτεί από εμάς ο ελληνικός λαός και γι’ αυτό μας έστειλε εδώ. Τον πλήρη αποκλεισμό της Βουλής από την Κυβέρνηση και από το οικονομικό επιτελείο της διαδικασίας συζήτησης εκποίησης των πλέον προσοδοφόρων και στρατηγικής σημασίας δημοσίων επιχειρήσεων, αφού παραμένουν ακόμη πλήρως αδρανείς οι διατάξεις λογοδοσίας απέναντι στη Βουλή και διά αυτής στην κοινωνία.

Αυτά, λοιπόν, και πολλά ακόμα κάνετε εσείς και μετά αναρωτιέστε γιατί εμείς δεν συμπράττουμε για να λύσουμε τα μεγάλα ζητήματα που αφορούν το Υπερταμείο και όλα τα συναφή. Γιατί είστε αμετανόητοι, γιατί εισάγετε σύγχρονη υποτέλεια και γιατί έχετε και φερετζέ, Όπως ο ΣΥΡΙΖΑ μέσα σε μία νύχτα μετονόμασε την τρόικα σε «θεσμούς», για να είναι πιο εύπεπτο το αντικείμενο, έτσι κάνετε κι εσείς τώρα. Μας λέτε ότι φέρνετε αλλαγές, μετατρέπετε δηλαδή τους τοποτηρητές σε «συμβούλιο εταιρικής διακυβέρνησης» -σιγά τα ωά!- και στην πραγματικότητα δεν κάνετε απολύτως τίποτα, γιατί τους αφήνετε το βέτο. Αυτή είναι όλη η ιστορία! Και δεν δέχεστε εμάς που σας λέμε με ποιο τρόπο πρέπει να το κάνετε και να το κάνετε σωστά. Και θέλετε να συμμαχήσουμε μαζί σας. Ε, λοιπόν, δεν συμμαχούμε, διότι είστε «business as usual» και συνεχίζετε να κάνετε τα ίδια και τα ίδια.

Δεν αξίζουν αυτά που κάνετε στον ελληνικό λαό. Εμείς έχουμε άλλους όρους διαχείρισης και αξιοποίησης. Εμείς δεν θα είμαστε δίπλα σας, «τρωγοπίνοντας εις την υγειά των κορόιδων»! Έχουμε διαφορετική οπτική στα πράγματα και γι’ αυτόν τον λόγο οι πολιτικές μας σε λίγο θα είναι στο προσκήνιο, μαζί με όλη την κοινωνία.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα για πέντε λεπτά ο Υπουργός Περιβάλλοντος και Ενέργειας κ. Σκυλακάκης για τροπολογία που αφορά το Υπουργείο του.

Παρακαλώ, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Κύριοι συνάδελφοι, η τροπολογία αυτή έχει δύο αντικείμενα. Το ένα είναι η επιβολή ενός έκτακτου τέλους, ενός έκτακτου φόρου στην παραγωγή από φυσικό αέριο ηλεκτρισμού, ύψους 10 ευρώ ανά μεγαβατώρα, με την οποία θα χρηματοδοτηθεί το Ταμείο Ενεργειακής Μετάβασης, έτσι ώστε να μπορεί να έρθει και να επέμβει στις τιμές του Αυγούστου, ενισχύοντας τους οικιακούς καταναλωτές.

Η τροπολογία αυτή λέει ότι το τέλος θα επιβληθεί κατ’ αρχάς, κατ’ ελάχιστον, για έναν μήνα, με δυνατότητα παράτασης. Την αιτία που χρησιμοποιούμε το εργαλείο του τέλους την έχουμε εξηγήσει αναλυτικά. Υπήρχε αυτή η ανωμαλία στην αγορά της νοτιοανατολικής Ευρώπης, που οδήγησε σε σύζευξη σε πολύ υψηλές τιμές των αγορών της Ουγγαρίας, της Ρουμανίας, της Βουλγαρίας και της Ελλάδας. Τα αίτια τα έχω εξαντλητικά εξηγήσει. Ήταν εξωελληνικά, κατά κύριο λόγο, αλλά αυτές οι πολύ υψηλές τιμές ήταν τιμές που δημιούργησαν πολύ μεγάλα έσοδα, χωρίς να υπάρχει αντίστοιχη άνοδος του κόστους.

Ερχόμαστε, λοιπόν, και φορολογούμε το συγκεκριμένο πεδίο. Ελπίζουμε, ταυτόχρονα, να υπάρξει η μέγιστη δυνατή αυτοσυγκράτηση από τους παρόχους ηλεκτρικής ενέργειας. Γιατί δεν χρησιμοποιούμε κάποιου είδους μηχανισμό υπέρ εσόδων; Ο απλός και ξεκάθαρος λόγος είναι ότι τέτοιος μηχανισμός δεν επιτρέπεται για τέτοιου είδους περιπτώσεις, τούτη τη στιγμή, μετά τη νέα ευρωπαϊκή οδηγία, η οποία μπήκε σε εφαρμογή τον περασμένο Ιούνιο, αν θυμάμαι καλά.

Η ευρωπαϊκή οδηγία ζητά, κατ’ ελάχιστον, να προβλέπεται ότι μία κρίση θα διαρκεί τρεις μήνες, για να μπορεί να αιτηθεί ένα κράτος-μέλος την ενεργοποίηση ενός τέτοιου μηχανισμού. Τρεις μήνες πέρασαν. Η κρίση έχει ήδη περάσει σε δύο εβδομάδες. Τρεις μήνες δεν υπάρχει περίπτωση να διαρκέσει η συγκεκριμένη κρίση, διότι ήδη στην ουσία τελείωσε και το γεγονός αυτό, μας αποτρέπει από το να χρησιμοποιήσουμε τη συγκεκριμένη οδηγία. Χρησιμοποιούμε, λοιπόν, το εργαλείο του τέλους, το οποίο δεν είναι μεν τέλειο εργαλείο, δεν είναι ακριβώς το εργαλείο που θα επιθυμούσαμε, αλλά είναι το καλύτερο που διαθέτουμε.

Η δεύτερη πτυχή της τροπολογίας αυτής έχει να κάνει με την εξαγγελία της Κυβέρνησης, για το αγροτικό ρεύμα. Όπως ξέρετε, ήρθαμε και εξαγγείλαμε το «Γαία», καθώς και μία ρύθμιση μακροχρόνια των υποχρεώσεων των αγροτών, προς τους παρόχους του ηλεκτρικού ρεύματος, των ληξιπρόθεσμων υποχρεώσεων.

Αυτή η ρύθμιση είναι ενεργή σήμερα, αλλά είναι ανάγκη, κατά τη γνώμη μας, να προστατευθούν οι αγρότες -κατά το δυνατόν- από τη γραφειοκρατική τυχόν καθυστέρηση στο να μπουν στην πλατφόρμα, να κάνουν τα χαρτιά κ.λπ., κάτι που στη μέση καλλιεργητικής περιόδου δεν είναι και πάντα η άμεση προτεραιότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τι κάνουμε, λοιπόν, με αυτή την τροπολογία; Τους βάζουμε μέσα όλους στη ρύθμιση, με δυνατότητα αζημίως, μέχρι τέλη Οκτωβρίου -που θα τελειώσει και η καλλιεργητική περίοδος, ως επί το πλείστον- να βγουν, αν επιθυμούν να βγουν. Ταυτόχρονα, τους βάζουμε και στη ρύθμιση των ληξιπρόθεσμων οφειλών. Αν κανείς θέλει να βγει από μία ρύθμιση είναι πολύ απλό, δεν την τηρεί και επανέρχεται στα προηγούμενα. Η ρύθμιση των ληξιπρόθεσμων οφειλών είναι άτοκη και είναι πολύ μακριά. Είναι δέκα χρόνια. Συνεπώς, είναι μια πολύ ευνοϊκή ρύθμιση, καλύπτει και τους ΤΟΕΒ - ΓΟΕΒ. Είναι και αυτή, λοιπόν, μια πάρα πολύ ευνοϊκή ρύθμιση που θα λύσει πάρα πολλά προβλήματα που έχουμε στη σχέση μεταξύ των αγροτών και των παρόχων. Και με τις σημερινές τιμές, το να είσαι ανάμεσα στα εννιά και κάτι ευρώ και στα 11 ευρώ είναι εξαιρετικά καλές τιμές για τους αγρότες. Εις πάσαν περίπτωση, οποιοσδήποτε αγρότης θέλει να μην είναι σε αυτή τη ρύθμιση, κάνει μια απλή δήλωση και βγαίνει από αυτήν τη ρύθμιση ληξιπρόθεσμων οφειλών αζημίως.

Αυτά ήθελα να πω και υποθέτω ότι τα έχουμε συζητήσει και με τους αγαπητούς συναδέλφους.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Έχουν ζητηθεί τρεις παρεμβάσεις. Θα ακουστούν και οι τρεις, για να απαντήσει συνολικά ο Υπουργός.

Η κ. Πέρκα πρώτη από τη Νέα Αριστερά έχει τον λόγο παρακαλώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ, ας ξεκινήσω από τα απλά. Λέτε ότι θα φορολογήσετε τον Αύγουστο, όταν ξέρετε ότι οι υψηλές, οι απίστευτες τιμές ήταν τον Ιούλιο, 22 Ιουλίου, 850 ευρώ. Με αυτά τι θα γίνει; Θα πάνε κι αυτά στην κάλαθο των υπερκερδών που έχουν συσσωρεύσει τόσα χρόνια; Είναι τρομερό αυτό που γίνεται σε αυτή τη χώρα. Και δεν έχετε φορολογήσει και δεν έχετε εισπράξει. Ήδη η ΡΑΕ τότε για την αγορά εξισορρόπησης είχε προτείνει στην Κυβέρνηση 67 εκατομμύρια ευρώ να επιστραφούν στους καταναλωτές. Αυτά αγνοούνται. Για να μη μιλήσουμε για τα υπόλοιπα υπερκέρδη. Και έρχεστε τώρα και μας λέτε για τον Αύγουστο. Θα καταθέσω μετά τη λίστα με τις τιμές κ.λπ.. Πρώτον αυτό.

Δεύτερον, 10 ευρώ, όταν τις επίμαχες ώρες οκτώ με εννιά, όταν δηλαδή βγαίνουν οι ΑΠΕ έξω από το σύστημα, οι τιμές φτάνουν μέχρι 850 ευρώ 700% πάνω από το κόστος, γιατί πραγματικά το κόστος στις συμβατικές μονάδες είναι από 100 150 ευρώ η μεγαβατώρα. Και από αυτά, θα φορολογήσετε τα 10 ευρώ;

Νομίζω ότι είναι 1,5 έως 2 σεντς ανά κιλοβατώρα. Εδώ έχω και την καταγγελία της ΕΒΙΚΕΝ. Η βιομηχανία διαμαρτύρεται και λέει ότι εδώ και δύο εβδομάδες οι βιομηχανίες της χώρας βρίσκονται αντιμέτωπες με αστρονομικές τιμές αυτές τις ώρες, οκτώ με δέκα, με 700 έως 800 ευρώ η μεγαβατώρα. Εντοπίζεται σε τρεις χώρες Ελλάδα – Βουλγαρία - Ρουμανία και κάποιοι παραγωγοί -το λέει καθαρά- στη χώρα μας εκμεταλλεύονται την υψηλή κατανάλωση στα Βαλκάνια και πιθανόν πολύ υψηλές εξαγωγές στην Ουκρανία και κάποιες λειτουργίες τις διασυνδέσεις και αποκτούν ουρανοκατέβατα κέρδη εις βάρος των Ελλήνων καταναλωτών και της βιομηχανίας -της παραγωγικής βάσης της χώρας- και ζητάνε κάτι να κάνετε.

Ξέρετε, για πολλά χρόνια και ο κ. Σκρέκας, ο προκάτοχός σας και ο Πρωθυπουργός έλεγαν ότι δεν βρίσκονται υπερκέρδη, δεν υπάρχουν. Μετά βγήκε η Ευρώπη και είπε ότι υπάρχουν υπερκέρδη. Μετά βρήκαμε τα υπερκέρδη, θα τα φορολογήσουμε. Αλλάξαμε. Βγάλαμε τη ρήτρα αναπροσαρμογής, βάλαμε τον μηχανισμό, ο οποίος πάλι πάρα πολλά περιθώρια κερδών. Στην προμήθεια δεν τα έχετε εισπράξει ποτέ, για να μην πω ότι τα διυλιστήρια.

Εν πάση περιπτώσει τώρα, με όλη αυτή την τροπολογία νομίζω ότι μας κοροϊδεύετε, ότι κοροϊδεύετε τους καταναλωτές με το να λέτε «τον Αύγουστο 10 ευρώ φορολόγηση».

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Κουκουλόπουλος από το ΠΑΣΟΚ - Κίνημα Αλλαγής έχει τον λόγο -με τη σειρά που ζητήθηκε δίνω τον λόγο- και μετά ο κ. Χήτας, τρίτος και καλύτερος!

Ορίστε, κύριε Κουκουλόπουλε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, επί του δεύτερου σκέλους της τροπολογίας που φέρατε, το ερώτημά μου είναι γνωστό. Το έχω θέσει πάρα πολλές φορές και προσφάτως σε επίκαιρη ερώτηση που είχαμε την ευκαιρία να συζητήσουμε εδώ την προηγούμενη Δευτέρα και είναι το εξής: Προτίθεστε να δώσετε ενεργειακό χώρο σε ενεργειακές κοινότητες αγροτών; Γιατί το πρόγραμμα στο οποίο αναφερθήκατε είναι μια τιμή που είναι σχεδόν διπλάσια αυτής που επιτυγχάνουν κάποιες ενεργοβόρες βιομηχανίες, με διμερή συμβόλαια με παραγωγούς ΑΠΕ. Διότι προφανώς ένα τιμολόγιο μεταξύ 9 και 11 ή αν θέλετε 90 και 110 MW, για να μην προκαλούμε σύγχυση στον κόσμο, είναι μια ενδιαφέρουσα τιμή σε σχέση με τα σκαμπανεβάσματα και όλη αυτή την περιπέτεια που ζούμε τα τελευταία χρόνια, αλλά αντιπαραβάλλομαι αυτό που σας είπα. Ενεργειακό χώρο θα πάρουν οι αγρότες, μέσω ενεργειακών κοινοτήτων; Αυτό είναι το ένα θέμα.

Στη βασική τώρα τροπολογία που έχει τύχει και μεγάλης δημοσιότητας για το ρεύμα έχω να σας κάνω τρία ή τέσσερα, αν θέλετε, ερωτήματα. Είχατε δώσει στη δημοσιότητα ένα σημείωμα δέκα ερωτήσεων και απαντήσεων γιατί ξέφυγαν οι τιμές. Εστιάσατε σε ένα τρίωρο - τετράωρο προς το βράδυ κάπου μεταξύ οκτώ και δώδεκα που αυξάνεται η ζήτηση και εμφανίζεται το παράδοξο η χώρα μας να εξάγει κάποιες ποσότητες ενέργειας που μέσω των διασυνδέσεων πηγαίναν προς τη Βουλγαρία που είχε το μεγάλο πρόβλημα, είχε μεγάλη ζήτηση, και αυτό συμπαρέσυρε λόγω του target model τις υπόλοιπες τιμές εκείνη την ώρα και διαμόρφωνε υψηλές τιμές, υψηλή μέση χονδρική την ημέρα. Αυτό περίπου λέγατε στα δέκα σημεία.

Ερώτημα: Για ποιον λόγο δεν συμπαρέσυρε αυτή η κατάσταση την Ιβηρική που τις ίδιες μέρες που σε εμάς είχε πάει 190 ευρώ η μέση χονδρική, ακριβώς γιατί πήρε το «καπέλο» του τριώρου - τετραώρου, εκεί η μέση χονδρική κινήθηκε όλες τις επίμαχες μέρες, έναν μήνα περίπου, κοντά στα 90 ευρώ η μέση χονδρική, στη Γερμανία επίσης στα 90 και στη Γαλλία που έχει τα πυρηνικά κάτω από 80, 70 - 73 ευρώ; Έχουν χαμηλότερες διασυνδέσεις εισαγωγών - εξαγωγών η Γερμανία και η Γαλλία; Πολύ δύσκολο να το πιστέψουμε αυτό.

Έτσι, λοιπόν, έρχεται μετά από αυτό το δεύτερο ερώτημα: Έχετε εξετάσει, κύριε Υπουργέ, πιθανή συμπαιγνία σκληρής κερδοσκοπίας μεταξύ παραγωγών, παρόχων και εισαγωγέων; Γιατί σας το ρωτάω αυτό;

Είμαστε μια χώρα καθαρός εισαγωγέας ηλεκτρικής ενέργειας και αποδίδεται, αν θέλετε, –δεν θέλω να βάλω εσάς προσωπικά- η όλη υπόθεση του ξεχειλώματος των τιμών σε εξαγωγές ρεύματος. Για προσέξτε το παράδοξο, κύριε συνάδελφε. Ενώ είμαστε καθαρός εισαγωγέας, μας ξεφεύγει λίγο η ισορροπία δύο ώρες το βράδυ και τινάξαμε τα «καπάκια» με τις τιμές, που λέει για χίλια ευρώ τη μεγαβατώρα και πήγε έτσι η μέση χονδρική…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, κύριε συνάδελφε.

**ΠΑΡΙΣ ΚΟΥΚΟΥΛΟΠΟΥΛΟΣ:** Κατόπιν αυτού, έρχεται και το τελευταίο ερώτημα, κύριε Υπουργέ.

**ΠΡΟΕΔΡΕΥΩΝ (Γεώργιος Γεωργαντάς):** Το τελευταίο.

**ΠΑΡΙΣ ΚΟΥΚΟΥΛΟΠΟΥΛΟΣ:** Ναι, ολοκληρώνω.

Έχετε εξετάσει το ενδεχόμενο, ακόμα και αν τα πράγματα έχουν όπως τα περιέγραψα, να δούμε μια ιδιαίτερη εφαρμογή του target model στην Ελλάδα με το οποίο συμπαρασύρει ένα πέταγμα πεταλούδας που λέει η γνωστή ρήση όλες τις τιμές προς τα πάνω; Με μια μεγαβατώρα δηλαδή φεύγουν όλες και πάνω ταβάνι, ας πούμε;

Είμαστε ρηχή, μικρή αγορά και εκ των πραγμάτων δεν μπορεί να λειτουργήσει ο ανταγωνισμός όπως σε μια μεγάλη αγορά. Το έχετε εξετάσει αυτό; Έχει μπει το ζήτημα στην Ευρωπαϊκή Επιτροπή μαζί με χώρες που έχουν ανάλογα χαρακτηριστικά με εμάς; Όχι να καταργήσουμε το target model, δεν λέω αυτό. Μη μου αποδώσετε κάτι τέτοιο, αλλά να εφαρμοστεί αλλιώς.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΠΑΡΙΣ ΚΟΥΚΟΥΛΟΠΟΥΛΟΣ:** Και το τελευταίο ερώτημα, κύριε Υπουργέ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΠΑΡΙΣ ΚΟΥΚΟΥΛΟΠΟΥΛΟΣ:** Το τελευταίο ερώτημα.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε, κύριε συνάδελφε, παρακαλώ. Δεν είναι εδώ κοινοβουλευτικός έλεγχος τώρα. Δεν μπορούμε να έχουμε τόσες ερωτήσεις και το νομοσχέδιο το ίδιο τελικά να μένει στην άκρη και να μη το συζητάμε. Υπάρχουν τα ερωτήματα, δόθηκε η δυνατότητα για τα ερωτήματα, αλλά δεν κάνουμε κοινοβουλευτικό έλεγχο.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Πρόεδρε, τελευταίο ερώτημα.

**ΠΡΟΕΔΡΕΥΩΝ (Γεώργιος Γεωργαντάς):** Θέσατε ερωτήματα γενικότερα επί της ενέργειας και όχι επί της τροπολογίας, κύριε συνάδελφε. Αυτό θέλω να σας πω.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Πρόεδρε, δέκα δευτερόλεπτα.

**ΠΡΟΕΔΡΕΥΩΝ (Γεώργιος Γεωργαντάς):** Δέκα δευτερόλεπτα κάνετε έξι ερωτήματα και θέλει και δέκα λεπτά να απαντήσει ο Υπουργός. Οι ομιλητές περιμένουν να μπουν στη σειρά να μιλήσουν.

**ΠΑΡΙΣ ΚΟΥΚΟΥΛΟΠΟΥΛΟΣ:** Να μη ρωτήσω τον Υπουργό για την τροπολογία;

**ΠΡΟΕΔΡΕΥΩΝ (Γεώργιος Γεωργαντάς):** Ρωτήσατε πέντε πράγματα που είναι άσχετα από την τροπολογία. Παρακαλώ! Είναι άσχετα μερικά πράγματα. Επί της τροπολογίας πρέπει να ρωτήσετε.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Πρόεδρε, επιτρέψτε μου, μάλλον είστε άσχετος με την ενέργεια.

**ΠΡΟΕΔΡΕΥΩΝ (Γεώργιος Γεωργαντάς):** Λοιπόν, ακούστε με λίγο. Ό,τι έχει να κάνει με την ενέργεια δεν θα ερωτηθεί τώρα σε αυτό το σημείο.

**ΠΑΡΙΣ ΚΟΥΚΟΥΛΟΠΟΥΛΟΣ:** Λίγος σεβασμός. Σας είπα δέκα δευτερόλεπτα.

**ΠΡΟΕΔΡΕΥΩΝ (Γεώργιος Γεωργαντάς):** Σας σέβομαι, αλλά όταν σας δίνω δύο λεπτά και μιλάτε έξι…

**ΠΑΡΙΣ ΚΟΥΚΟΥΛΟΠΟΥΛΟΣ:** Το τελευταίο ερώτημά μου είναι για ποιον λόγο ο κοινός παρατηρητής είδε τις επίμαχες μέρες ότι όταν μπήκαν οι τόσο συκοφαντημένες από εσάς και τον προκάτοχό σας που κάθεται δίπλα σας με άλλη ιδιότητα σήμερα λιγνιτικές μονάδες σε λειτουργία αποκλιμακώθηκαν οι τιμές. Είναι τυχαίο;

**ΠΡΟΕΔΡΕΥΩΝ (Γεώργιος Γεωργαντάς):** Ο λόγος θα δοθεί στον κ. Χήτα, μετά στον κύριο Υπουργό για την απάντηση και στη συνέχεια θα πάρει τον λόγο ο Υπουργός κ. Χατζηδάκης για να κάνει την τοποθέτησή του.

**ΚΩΝΣΤΑΝΤΙΝΟΣ ΧΗΤΑΣ:** Θα είμαιπολύ σύντομος, κύριε Πρόεδρε, σας το υπόσχομαι.

**ΠΡΟΕΔΡΕΥΩΝ (Γεώργιος Γεωργαντάς):** Δύο λεπτά σας δίνω.

**ΚΩΝΣΤΑΝΤΙΝΟΣ ΧΗΤΑΣ:** Ναι, κύριε Πρόεδρε.

Κύριε Σκυλακάκη, αν έχετε την καλοσύνη, να μας απαντήσετε σε τρία ερωτήματα και σε κάποιες παρατηρήσεις.

Σχετικά με την έκτακτη εισφορά των 10 ευρώ ανά μεγαβατώρα στους ηλεκτροπαραγωγούς με φυσικό αέριο, ένα ερώτημα είναι γιατί εξαιρούνται οι ΑΠΕ. Οι ΑΠΕ έχουν το χαμηλότερο κόστος παραγωγής και εξαιρούνται. Εδώ δημιουργείται ένα ερώτημα, που μας δίνει το δικαίωμα να σκεφτόμαστε κάπως πονηρά και να λέμε «Μήπως επειδή ανήκουν σε κάποιους συγκεκριμένους ολιγάρχες του καρτέλ;».

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Δεύτερο ερώτημα, κύριε Υπουργέ: Αυτό αφορά μόνο στα νοικοκυριά, σωστά; Η εισφορά των 10 ευρώ ανά μεγαβατώρα αφορά στα νοικοκυριά, δηλαδή εξαιρείτε τις επιχειρήσεις και τη βιομηχανία. Άρα αυτοί οι άνθρωποι θα πληρώσουν πολύ ακριβά το «μάρμαρο».

Θέλω να σας πω ότι η Ιταλία, για παράδειγμα, επιδοτεί με φθηνό ρεύμα τη βιομηχανία της, και αυτό είναι πάρα πολύ σημαντικό. Πιο συγκεκριμένα, τις ενεργοβόρες βιομηχανίες τις επιδοτεί με 60 ευρώ τη μεγαβατώρα.

Σωστό είναι το μέτρο για τους Έλληνες πολίτες, για τα νοικοκυριά. Υπάρχει όμως και η βιομηχανία, υπάρχουν οι επιχειρήσεις. Αντιλαμβάνεται κανείς ότι τα 10 ευρώ εισφορά που θα δώσουν οι ηλεκτροπαραγωγοί θα προσπαθήσουν να τα πάρουν από κάπου αλλού και το «μάρμαρο» θα το πληρώσουν οι βιομηχανίες και οι επιχειρήσεις.

Θα τρέχει μετά ένας άλλος Υπουργός, γιατί αυτά θα μετακυλιστούν στις τιμές των προϊόντων. Εσείς θα κάνετε ένα καλό και θα τρέχει μετά ο Θεοδωρικάκος να βρει τρόπο να μειώσει τις τιμές. Δηλαδή, θέλω να πω ότι είναι ένας κύκλος αυτός. Εξαιρείτε τις βιομηχανίες και τις επιχειρήσεις, που είναι πάρα πολύ σημαντικές. Σας είπα το παράδειγμα της Ιταλίας.

Τρίτον, θα ήθελα το σχόλιό σας για το εξής και κλείνω αμέσως.

Το 2023, κύριε Σκυλακάκη, η Γερμανία και η Πολωνία είχαν στο ενεργειακό τους μίγμα χρήση άνθρακα, λιγνίτη δηλαδή, η Γερμανία 20%, η Πολωνία 50%. Οι χονδρικές τιμές για όλο το 2023, κύριε Σκυλακάκη, ήταν χαμηλότερες κατά 35%-40% από τη χώρα μας. Πλήρωναν λιγότερο οι άνθρωποι αυτοί έως 40%. Στη χώρα μας η χρήση λιγνίτη στο μίγμα δεν ξεπέρασε το 9%.

Τις τελευταίες ημέρες, κύριε Σκυλακάκη, που η συμμετοχή του λιγνίτη πήγε στο 12% -πολύ λίγο, από το 9% στο 12%- η πτώση της χονδρικής ήταν κατακόρυφη σχεδόν 55%.

Επίσης, να σας πω ότι η Γερμανία και η Πολωνία πήραν παράταση στο κλείσιμο των λιγνιτικών μονάδων τους, για το 2040 οι Γερμανοί και για το 2050 οι Πολωνοί. Να, λοιπόν, ένας τρόπος να έχουμε φθηνότερο ηλεκτρικό ρεύμα, κύριε Σκυλακάκη, αλλά εδώ έχουμε αυτή την πράσινη μανία, που τα έχετε κλείσει όλα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Σκυλακάκη, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ πολύ, θα προσπαθήσω να είμαι όσο πιο γρήγορος γίνεται.

Κυρία Πέρκα, δεν φορολογούμε κέρδη ούτε έχουμε τη δυνατότητα να φορολογήσουμε κέρδη. Φορολογούμε παραγωγή. Η αμοιβή της παραγωγής, τα 10 ευρώ, είναι μια πολύ σημαντική φορολογία, διότι η τιμή DAM, η τιμή χονδρικής, η οποία τον Ιούλιο θα είναι 140 ευρώ ανά μεγαβατώρα, αφορά όλες τις ώρες. Η φορολογία δηλαδή αφορά όλες τις ώρες.

Αν λοιπόν έχουμε 140- 145 ευρώ τιμή χονδρικής και 100 ευρώ το κόστος του φυσικού αερίου και παίρνουμε 10 ευρώ κατευθείαν σε φορολογία, αυτό αντιλαμβάνεστε ότι είναι μια πολύ σημαντική φορολογία. Εξ ου και θα είναι αρκετή η φορολογία για να δώσουμε τις επιδοτήσεις, που είναι αναγκαίες για να μείνουν οι τιμές εκεί που πρέπει.

Ταυτόχρονα όμως, επειδή δεν υπάρχει ούτε χρόνος ούτε η δυνατότητα να φτιάξεις σχήμα κρατικής ενίσχυσης ειδικό και να γίνει αποδεκτό αυτό το σχήμα κρατικής ενίσχυσης από την Κομισιόν στον χρόνο που έχουμε και για δεκαπέντε μέρες ανωμαλίας, προτιμούμε να ασκήσουμε μία, ας πούμε, παρότρυνση διά αυτού του φόρου στους παρόχους, να είναι πολύ πιο λογικοί και στις επιχειρήσεις.

Και βλέπω ήδη ότι κάποιοι πάροχοι -θα δούμε τι θα γίνει όμως αύριο- θα είναι λογικοί σε σχέση με τις τιμές τους και για τις επιχειρήσεις. Διότι το κλειδί είναι να έχουμε λογικές τιμές για τις επιχειρήσεις από τους ίδιους τους παρόχους, παρά το γεγονός ότι υπήρξε αυτή η πολύ υψηλή τιμή της ηλεκτρικής ενέργειας στην χονδρική.

Πάμε τώρα να απαντήσουμε, γιατί εξαιρούνται οι ΑΠΕ. Οι ΑΠΕ -για να έχετε μια καλύτερη ενημέρωση για την αγορά της ηλεκτρικής ενέργειας- αμείβονται κατά 99% με λειτουργική ενίσχυση. Κοινώς, ό,τι λεφτά παίρνουν, τα παίρνουν με ταρίφες -παλιές ταρίφες, νεότερες ταρίφες, πιο νεότερες ταρίφες- δεν αμείβονται με βάση την τιμή της χονδρικής. Συνεπώς, δεν κερδίζουν κάτι παραπάνω, όταν συμβαίνει μια αναταραχή αυτού του είδους, διότι παίρνουν στάνταρ τιμές, η καθεμιά τις δικές της.

Εξήγησα για τα νοικοκυριά και τις επιχειρήσεις. Θέλεις χρήμα, ενίσχυση.

Πάμε στο θέμα του λιγνίτη. Ο λιγνίτης κάνει -δεν ξέρω πόσες φορές θα το πω- 125 ευρώ με 135 ευρώ η μεγαβατώρα στην «ΠΤΟΛΕΜΑΪΔΑ 5», χωρίς το κόστος της μονάδας, μόνο λειτουργικό κόστος. Κι εκεί που έχουμε αποσβεσμένο κόστος, κάνει πάνω από 200 ευρώ τούτη την ώρα. Πάνω από 200 ευρώ η μεγαβατώρα.

Θέλετε, λοιπόν, να στηρίξουμε ένα καύσιμο, όπου η τιμή χονδρικής, άμα το βάζουμε και λειτουργεί είναι 100 ευρώ κάτω, από το καύσιμο που λέτε. Δηλαδή να βάζουμε κάτι που θα κοστίζει στον καταναλωτή 200 ευρώ η μεγαβατώρα;

**ΚΩΝΣΤΑΝΤΙΝΟΣ ΧΗΤΑΣ:** Τότε γιατί έπεσε η τιμή;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Η τιμή έπεσε για άσχετους λόγους και γιατί είχαμε μια ακραία συνθήκη που έφτασε μέχρι 800 ευρώ, αλλά αυτή η ακραία συνθήκη ομαλοποιείται. Διότι ο λιγνίτης δεν είναι καύσιμο ωριαίο, δεν μπορείς να βάλεις ένα εργοστάσιο λιγνίτη μια ώρα. Αν το βάλεις δέκα μέρες επί μια ώρα, τέλος το εργοστάσιο, ακόμη κι αν είναι καινούργιο. Ο λιγνίτης δεν είναι μονάδα βάσης. Άμα τη βάλεις ως μονάδα βάσης και σου κοστίζει 130 ευρώ η μεγαβατώρα και η τιμή της χονδρικής είναι 100 ευρώ, χάνεις στην «ΠΤΟΛΕΜΑΪΔΑ 5» 35 ευρώ, όσο είναι μέσα και στους άλλους λιγνίτες 100 ευρώ. Σοβαρολογούμε; Δεν πάμε να πυροβοληθούμε καλύτερα;

Η Ιβηρική. Ψάχνουμε γιατί η Ιβηρική δεν είχε την ίδια τιμή; Γιατί δεν ψάχνετε να βρείτε γιατί η Ουγγαρία είχε τελείως διαφορετική τιμή με την Αυστρία; Η Αυστρία στη διάρκεια της κρίσης είχε κάτω από 100 ευρώ η μεγαβατώρα και δίπλα στην Ουγγαρία, πέντε χιλιόμετρα δίπλα, ήταν 200 ευρώ η μέση τιμή. Γιατί συνέβαινε αυτό; Διότι το καλώδιο, με τον τρόπο που έχουν φτιάξει έναν αλγόριθμο κοινωνικής λειτουργίας του καλωδίου -μην σας μπερδέψω με αυτό- δεν χρησιμοποιείτο. Είχαν αποσυνδεθεί οι δύο αγορές.

Προφανώς, η ελληνική αγορά για να συνδεθεί με την Ιβηρική, θα πρέπει να γίνουν κοσμογονικά γεγονότα. Δεν υπάρχει τρόπος να συνδεθεί η ελληνική αγορά με την Ιβηρική, γιατί μεσολαβούν εκατό διαφορετικά καλώδια για να φτάσουμε στην Ιβηρική. Και το πρόβλημα της Ευρώπης είναι ότι δεν υπάρχει σωστή διασύνδεση του ηλεκτρικού χώρου.

Κι έχετε δίκιο κύριε Κουκουλόπουλε, ότι πρέπει να αναζητήσουμε έκτακτες παρεμβάσεις που να μπορούμε να εφαρμόσουμε σε ενδημικά φαινόμενα και σκοπεύουμε να το αναζητήσουμε στην Ευρώπη. Όμως, αυτό σημαίνει μια συνολική διαπραγμάτευση, οδηγία, επιτροπή, άλλα κράτη - μέλη, ποιος νοιάζεται, ποιος δεν νοιάζεται και πάρα πολύ χρόνο.

Συνεπώς, εδώ φέρνουμε μια άμεση λύση, κατ’ οικονομία λύση -εγώ το δέχομαι- αλλά είναι άμεση. Έχει τις αδυναμίες της, αλλά πάντως είναι η καλύτερη που μπορούμε να φέρουμε.

Και η ενεργειακή αγορά -το λέω για όλους τους συναδέλφους- είναι μια πάρα πολύ σύνθετη αγορά. Και παρακαλώ να προσπαθούμε να την συζητάμε στη βάση της συνθετότητάς της. Δεν είναι πάντα εύκολο.

Και τελευταίο ερώτημα, συγγνώμη, κύριε Πρόεδρε, για να μην αφήσω τίποτε αναπάντητο: Ενιαίος ενεργειακός χώρος στους αγρότες. Αξίζει αυτό να το απαντήσω. Πότε ποτίζουν οι αγρότες; Αν ποτίζουν σωστά, ποτίζουν από την άνοιξη μέχρι τον Οκτώβριο και κατά βάση προσπαθούν να μην ποτίζουν στη διάρκεια της ημέρας, γιατί στη διάρκεια της ημέρας υπάρχει εξάτμιση του νερού. Προσπαθούν να ποτίζουν τη νύχτα.

Τι θέλουν να κάνουν; Φωτοβολταϊκά. Πότε παράγουν ενέργεια τα φωτοβολταϊκά; Πρώτον όλο τον χρόνο, δεύτερον μόνο τα μεσημέρια. Συνεπώς, το ενεργειακό προφίλ των αγροτών δεν έχει καμμία σχέση με το ενεργειακό προφίλ των φωτοβολταϊκών. Και το υπονοούμενο σε αυτό που λέτε είναι να φορολογήσουμε τους άλλους καταναλωτές για να δίνουμε με συμψηφισμό, βοήθεια στους αγρότες.

Το έχουμε κάνει αυτό. Το αφήσαμε ανοιχτό και στην τελευταία ρύθμιση για τα φωτοβολταϊκά για τους αγρότες. Όμως αυτό πια δεν μπορεί να είναι η βασική πρακτική, γι’ αυτό και φτιάχνουμε και το «ΓΑΙΑ» και τη δυνατότητα να πάμε σε ενεργειακές κοινότητες για τους ΓΟΕΒ, ΤΟΕΒ μέσω του «ΑΠΟΛΛΩΝ», του προγράμματος αυτού που θα εξασφαλίσει μεγάλες ενεργειακές κοινότητες και μεγάλους συμψηφισμούς. Εκεί θα τους δώσουμε την αναγκαία βοήθεια για να συμπληρώσουν το «ΓΑΙΑ». Ενδιαμέσως, για τα δύο αυτά χρόνια, καλύπτονται με πολύ χαμηλές τιμές.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει το λόγο τώρα ο Υπουργός Εθνικής Οικονομίας και Οικονομικών κ. Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ευχαριστώ πολύ, κυρία Πρόεδρε.

Κύριε Πρόεδρε της Βουλής, υποθέτω ότι ο Κανονισμός μάς επιτρέπει να μιλήσουμε και για το νομοσχέδιο. Το λέω αυτό, διότι αυτό προτίθεμαι να κάνω.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Όχι, όχι θα μιλήσετε για τα εθνικά θέματα!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Εντάξει, αν έχω χρόνο στο τέλος, θα μιλήσω και γι’ αυτά τα θέματα.

**ΠΑΡΙΣ ΚΟΥΚΟΥΛΟΠΟΥΛΟΣ:** Πάντως, ο Πρόεδρος του ΠΑΣΟΚ μίλησε για το νομοσχέδιο.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Παρανόμησε! Μίλησε εντός θέματος.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Το αναγνωρίζω. Δεν ήταν μια γενική παρατήρηση.

Το σχέδιο νόμου που σήμερα συζητάμε, σηματοδοτεί τη μετάβαση σε μια νέα εποχή ως προς τη σχέση Ελλάδας και δανειστών. Είναι μια αλλαγή σελίδας για το Υπερταμείο και αποτελεί μια συμβολή στη γενικότερη αναπτυξιακή προσπάθεια της χώρας, αλλά και στην καλύτερη εξυπηρέτηση των πολιτών στην καθημερινότητά τους.

Γίνομαι αναλυτικότερος. Τι κάνουμε σήμερα εδώ; Πρώτα από όλα, προτείνουμε στη Βουλή να αποδεχθεί ένα νέο μοντέλο διακυβέρνησης του Υπερταμείου.

Σε τι συνίσταται αυτό το νέο μοντέλο διακυβέρνησης του Υπερταμείου; Πρώτα απ’ όλα είναι ένα τέλος εποχής για το Ταμείο Χρηματοπιστωτικής Σταθερότητας και το ΤΑΙΠΕΔ. Συμφωνείτε, διαφωνείτε με τις ρυθμίσεις, σε αυτό δε νομίζω ότι κανείς μπορεί να διαφωνήσει. Είναι αντικειμενικό. Δεν χωρά δεύτερη άποψη. Τέλος εποχής και για το ΤΑΙΠΕΔ και για το Ταμείο Χρηματοπιστωτικής. Σταθερότητας.

Τούτου λεχθέντος, θέλω να προσθέσω ότι προφανώς, όπως όλοι θυμόμαστε, και τα δύο αυτά ταμεία ιδρύθηκαν σε συνθήκες πολύ δυσμενείς για τη χώρα μας και την οικονομία μας και λειτούργησαν σε μια ταραχώδη, έως ενός σημείου τουλάχιστον, περίοδο. Παρ’ όλα αυτά, παρά τις δυσκολίες, παρά τα δομικά τους προβλήματα, για τα οποία έχουμε μιλήσει πολλές φορές στη Βουλή, είναι βέβαιον ότι υπάρχει ένα αποτύπωμα μετρήσιμο και στους δύο φορείς.

Μόνο τον τελευταίο χρόνο, κυρίες και κύριοι συνάδελφοι, από τον Ιούλιο του 2023 έως τον Ιούλιο του 2024, ίσως δεν έχει γίνει αντιληπτό ότι τα δύο αυτά ταμεία, το ΤΑΙΠΕΔ και το Ταμείο Χρηματοπιστωτικής Σταθερότητας, ολοκλήρωσαν δέκα ιδιωτικοποιήσεις ή συμβάσεις παραχώρησης, για τις οποίες οι εισπράξεις για το δημόσιο είναι 7,1 δισεκατομμύρια ευρώ. Αυτό είναι πολύ συγκεκριμένο, πολύ σαφές και δεν επιδέχεται αμφισβητήσεων. Όπως δεν επιδέχονται αμφισβητήσεων και άλλοι αριθμοί, οι οποίοι έχουν παρουσιαστεί και στην επιτροπή από εμένα και στην επιτροπή και στην Ολομέλεια από τον κ. Θεοχάρη, τον εισηγητή της πλειοψηφίας.

Το Ταμείο Χρηματοπιστωτικής Σταθερότητας, το λέω κυρίως για τους συναδέλφους του ΣΥΡΙΖΑ, οι οποίοι ψήφισαν νόμους για το συγκεκριμένο Ταμείο και κατά τον δικό τους νόμο θα τελείωνε το 2025 η ζωή του, αυτό τον ορίζοντα είχε. Ποια είναι η διαφωνία μας; Ότι ο ΣΥΡΙΖΑ ήθελε, άραγε, το Ταμείο Χρηματοπιστωτικής Σταθερότητας να λειτουργεί μόνο του για ένα χρόνο ακόμα; Αυτή είναι η διαφορά μας; Αν είναι, να μας πείτε ποια είναι τα επιχειρήματά σας. Εξηγήσαμε πάντως εμείς, σε παλαιότερες συζητήσεις, ότι ήταν νόμος συγκεκριμένος του ΣΥΡΙΖΑ, συνεχίστηκε να εφαρμόζεται ο νόμος αυτός επί ΣΥΡΙΖΑ μάλλον, για να είμαι ακριβέστερος, και ό,τι έκανε το Ταμείο Χρηματοπιστωτικής Σταθερότητας πολύ καλά το έκανε εμπροσθοβαρώς, δηλαδή τον τελευταίο χρόνο, διότι με αυτόν τον τρόπο έστειλε ένα μήνυμα σταθεροποίησης του τραπεζικού συστήματος της χώρας μια ώρα αρχύτερα και ένα μήνυμα ότι η οικονομία επανέρχεται στην κανονικότητα. Οι καθυστερήσεις δεν νομίζω ότι θα συνέβαλλαν πουθενά.

Το δε ΤΑΙΠΕΔ προφανώς έχει ολοκληρώσει ένα μείζον μέρος της αποστολής του και νομίζω -είναι σχεδόν αυτονόητο- και για την περίπτωση του ΤΑΙΠΕΔ και για την περίπτωση του Ταμείου Χρηματοπιστωτικής Σταθερότητας ότι απορροφούνται πια στο Υπερταμείο. Ερώτημα, επειδή υποθέτω ότι θα καταψηφίσετε αυτές τις διατάξεις, τι να υποθέσω; Ότι επιθυμείτε να συνεχίσουν να λειτουργούν χωριστά το ΤΑΙΠΕΔ και το Υπερταμείο; Εγώ προς το παρόν αυτό υποθέτω. Επειδή μπορεί να υποθέτω λάθος και η συζήτηση θα συνεχιστεί, θα έχετε τη δυνατότητα να πείτε τι θέλετε πραγματικά στη συγκεκριμένη περίπτωση να κάνουμε.

Άκουσα μία πρόταση από την πλευρά του ΠΑΣΟΚ, του εισηγητή και υποψήφιου για την προεδρία, δεν το άκουσα, αν κατάλαβα καλά, και από τον Πρόεδρο του ΠΑΣΟΚ, ότι κάποια πολιτική δύναμη ή ο εισηγητής της πολιτικής δύναμης αυτής επιθυμεί την πλήρη κατάργηση του Υπερταμείου. Είναι μία στάσις, νιώθεται, όπως έλεγε και ο Καβάφης. Παρ’ ότι νιώθεται αυτή η στάσις, δεν είχα την εντύπωση ότι ήταν τόσο ρεαλιστική στις διαπραγματεύσεις που κάναμε τόσο καιρό με τον ESM, αν θέλουμε να είμαστε ρεαλιστές και να έχουμε τα πόδια μας στη γη.

Εκτός από αυτές τις αλλαγές, έχουμε και αλλαγές σε σχέση με το εποπτικό συμβούλιο. Επιχειρήθηκε να υποβαθμιστούν. Υπάρχουν επτά επιμέρους αλλαγές, τις οποίες αν θέλετε στη συνέχεια θα σας τις διαβάσω μία-μία, οι οποίες είναι περιορισμός των αρμοδιοτήτων του εποπτικού συμβουλίου ξεκάθαρα. Τις έχουμε δώσει στη δημοσιότητα, ταυτόχρονα όμως σταματάει το βέτο της μίας απέναντι στην άλλη πλευρά, δανειστές και Ελλάδα, ως προς τα πρόσωπα τα οποία διορίζονται και νομίζω είναι ένα βήμα μπροστά. Δεν μπορούν να μας πουν «γιατί διορίζετε τον κύριο άλφα, βήτα, γάμα, δέλτα;», έτσι; Αποφασίζουμε, διορίζουμε αυτούς. Τελεία. Διορίστηκαν.

Πάλι ερώτημα: Τι επιθυμείτε; Όταν θα καταψηφίσετε το άρθρο αυτό, να υποθέσω ότι οι δανειστές θέλετε εσείς να έχουν βέτο; Δεν ξέρω, θα δω πώς θα ψηφίσετε, κύριε Παππά. Θα δω πώς θα ψηφίσετε. Άλλωστε, σήμερα το ΠΑΣΟΚ σας υπερέβη σε εξ αριστερών κριτική, πρέπει να πω. Έτσι;

Και βεβαίως υπάρχει μια άλλη αλλαγή θεσμικού χαρακτήρα. Αντί να υπάρχουν τρεις εκπρόσωποι της πολιτείας γενικώς, θα μπορούσε να πει κανείς και τρεις φίλοι του Υπουργού Οικονομικών, όπως είναι μέχρι σήμερα, λέμε να είναι ένας γενικός γραμματέας του Υπουργείου, ένας από τους υποδιοικητές της Τράπεζας της Ελλάδος και ο Οργανισμός Διαχείρισης του Δημοσίου Χρέους της χώρας. Αν θέλετε να βάλουμε τρεις φίλους μας, να μας το πείτε. Αν υποστηρίζετε ότι δεν πρέπει να αλλάξει τίποτα και σε αυτό, να το ξέρουμε, ότι εκτός από τα προηγούμενα για τα οποία τόσο νοιαζόμαστε για μένα -αναφέρομαι στην προηγούμενη συζήτηση που έγινε- ενδιαφέρεστε να προστατέψω και τους φίλους μου. Είστε πολύ καλοί γενικώς απέναντί μου σήμερα.

**ΝΙΚΟΛΑΟΣ ΠΑΠΠΑΣ:** Δεν το εκτιμάτε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Δεν το εκτιμώ επαρκώς, ναι. Δεν το υποπτευόμουν, να πω την αλήθεια.

Η δεύτερη αλλαγή η οποία γίνεται αφορά στη διαφορετική χρήση των εσόδων του ΤΑΙΠΕΔ από τούδε και στο εξής για τα λιμάνια, τα οποία όμως θα είναι πρακτικά και το μεγαλύτερο κομμάτι της δραστηριότητάς του από εδώ και πέρα, καθώς τα υπόλοιπα στοιχεία τα περιουσιακά που είχε έχουν περιοριστεί αρκετά. Μέχρι τώρα προβλεπόταν ότι το 100% των εσόδων θα πήγαινε στους δανειστές. Με τη διαπραγμάτευση που κάναμε, δεν κατορθώσαμε βεβαίως να αλλάξει ο ρους της ιστορίας, όπως ενδεχομένως κάποιοι άλλοι θα το κατόρθωναν, φάνηκε και στο παρελθόν με το «με ένα νόμο και με ένα άρθρο» τι κατορθώθηκε, αλλά πάντως κατορθώσαμε το 50% πια να μένει στην Ελλάδα και να πηγαίνει στην αξιοποίηση των υπόλοιπων λιμανιών.

Πάλι θέτω ένα ερώτημα: Είστε αντίθετοι και σε αυτό; Γιατί πάλι είδα μια δυσθυμία στην Αίθουσα και ως προς αυτό το συγκεκριμένο ζήτημα. Και δεν ήταν αντίδραση του τύπου «σιγά και τι πετύχατε». Ήταν μια αρνητική προσέγγιση στα πράγματα. Το ένα έχει διαφορά από το άλλο. Περιμένω, λοιπόν, την ψήφο σας και σε αυτό.

Νέα αρχιτεκτονική, λοιπόν, στο Υπερταμείο με τις συγχωνεύσεις του ΤΑΙΠΕΔ και του ΤΧΣ. Η νέα ρύθμιση για τα λιμάνια είναι ένα βήμα προς τη νέα εποχή στις σχέσεις χώρας και δανειστών. Εθνικό Επενδυτικό Ταμείο. Ιδρύεται το Εθνικό Επενδυτικό Ταμείο. Γιατί; Γιατί πρώτα απ’ όλα λειτουργούν σε πολλές άλλες χώρες της Ευρωπαϊκής Ένωσης τέτοια εθνικά επενδυτικά ταμεία. Δεν νομίζω ότι έχουμε κανένα λόγο να είμαστε επιφυλακτικοί και ως προς αυτό. Λειτουργεί ένα μεγάλο τέτοιο Εθνικό Επενδυτικό Ταμείο παραδείγματος χάριν στη γειτονική Ιταλία, ένα επίσης πολύ μεγάλο στην Ιρλανδία. Γιατί όχι και σ’ εμάς; Πολύ περισσότερο που εμείς, παρά την πρόοδο που έχει επιτευχθεί, το έχω πει κατ’ επανάληψη εδώ από αυτό το Βήμα, εξακολουθούμε να έχουμε ένα επενδυτικό κενό στην Ελλάδα, μικρότερο σε σχέση με το 2019, αλλά πάντως κενό και χρειάζεται να συνεχιστεί η προσπάθεια η επενδυτική.

Το Εθνικό αυτό Επενδυτικό Ταμείο δεν θα ανταγωνίζεται άλλα funds και σχετικές δραστηριότητες, που δεν νομίζω ότι νοιάζεται κανένας εδώ, δεν ειπώθηκε από κανέναν από την Αντιπολίτευση γι’ αυτό, αλλά το λέω γενικότερα, επειδή υπάρχει και μια κοινότητα τέτοιου είδους επενδυτικών ταμείων. Ούτε μεγάλες επενδυτικές πρωτοβουλίες ανταγωνίζεται ούτε τα λεγόμενα venture capitals ανταγωνίζεται και όλα τα ταμεία εν πάση περιπτώσει, τα funds τα οποία χρηματοδοτούνται από τη νέα ΤΕ, πρώην ΤΑΝΕΟ και τα οποία θα κινηθούν σε διαφορετικό τομέα.

Εδώ το καινούργιο Εθνικό Επενδυτικό Ταμείο θα καλύψει στρατηγικούς τομείς, που περιγράφονται κατά προτεραιότητα, αλλά όχι αποκλειστικά στο νομοσχέδιο, που δεν καλύπτονται επαρκώς μέχρι τώρα και θα έχουν προστιθέμενη επενδυτική αξία. Θα ξεκινήσει με ένα πρωταρχικό κεφάλαιο, το anchor money στη γλώσσα των ταμείων, 300 εκατομμυρίων ευρώ. Αυτό, όμως, είναι το αρχικό κεφάλαιο, καθώς θα υπάρξουν -το έχουμε ξεκαθαρίσει αυτό- συμπράξεις και με την Ευρωπαϊκή Τράπεζα Επενδύσεων, με την οποία έχουμε ξεκινήσει τις διαπραγματεύσεις. Το λέω αυτό, γιατί ειπώθηκε από κάποιους, και τι θα κάνετε με 300 εκατομμύρια; Δεν είναι μόνο τα 300 εκατομμύρια αυτά.

Ξαναλέω. Έχουν ήδη γίνει συζητήσεις με την Ευρωπαϊκή Τράπεζα Επενδύσεων και φυσικά θα προχωρήσουμε σε αντίστοιχες συζητήσεις και με άλλα τέτοια sovereign funds, επενδυτικά ταμεία του εξωτερικού. Υπάρχουν πολλά τέτοια στον Αραβικό Κόλπο, προκειμένου το ταμείο αυτό να εξοπλιστεί με τα κατάλληλα εργαλεία. Και βεβαίως, έγνοια μας είναι να έχει και την κατάλληλη διοίκηση υψηλού επιπέδου, ευρωπαϊκού επιπέδου. Και γι’ αυτό και το Υπερταμείο ήδη έχει προχωρήσει τις διαδικασίες, προκειμένου ένας μεγάλος διεθνής επενδυτικός οίκος, από τους μεγαλύτερους στον κόσμο, η «BLACKROCK», να είναι σύμβουλος για την ίδρυση αυτού του Ταμείου.

Τώρα έγινε συζήτηση στο πλαίσιο της ίδρυσης του Εθνικού Επενδυτικού Ταμείου και για το πώς προέκυψε. Πράγματι, πέρσι το καλοκαίρι είχε αποφασιστεί με βάση και τις προεκλογικές δεσμεύσεις της Κυβέρνησης και την απόφαση του Συμβουλίου Επικρατείας η επανακρατικοποίηση της ΕΥΔΑΠ. Η ΕΥΔΑΠ, όμως, είχε δοθεί ως εμπράγματη εγγύηση επί ΣΥΡΙΖΑ στο Υπερταμείο. Οι δανειστές, λοιπόν, είπαν ότι πρέπει να αποζημιωθούμε για το ότι φεύγουν η ΕΥΔΑΠ και η ΕΥΑΘ από το Υπερταμείο και να λάβουμε το αντίστοιχο ποσό.

Εμείς είπαμε ότι δεν θα ήταν καλό σήμα για τις σχέσεις της χώρας με τους δανειστές και εν πάση περιπτώσει μετά από αρκετές συζητήσεις καταλήξαμε σε αυτό που ήδη σας είναι γνωστό. Έγινε αποτίμηση της ΕΥΔΑΠ και της ΕΥΑΘ και αποφασίστηκε από κοινού με τον ESM το 50% να πάει για την περαιτέρω μείωση του χρέους της χώρας και το άλλο 50%, αυτά τα 300 εκατομμύρια δηλαδή, να πάνε για την ίδρυση του Εθνικού Επενδυτικού Ταμείου, που αλλάζει τελικά και την εικόνα του Υπερταμείου. Αλλάζει την εικόνα, διότι δείχνει ξεκάθαρα ότι το Υπερταμείο πια θα είναι ένα Ταμείο, όχι απλώς των δανειστών, όπως ήταν μέχρι τώρα στη συνείδηση πολλών, αλλά και ένα Ταμείο, το οποίο θα συμβάλλει στην αναπτυξιακή διαδικασία της χώρας και πάντως πολύ εντονότερα από ότι συνέβαινε μέχρι σήμερα.

Αυτά και ως προς το Εθνικό Επενδυτικό Ταμείο και ειδικά για αυτό θα ήλπιζα όλα τα κόμματα της Βουλής ομόφωνα να στηρίξουν αυτή την πρωτοβουλία. Έρχεται το κράτος και στηρίζει την αναπτυξιακή διαδικασία, γιατί να πούμε όχι; Γιατί θα πείτε όχι σε αυτήν την πρωτοβουλία;

Και κλείνω με την τέταρτη πρωτοβουλία αυτού του νομοσχεδίου, που είναι αυτό που εγώ ονομάζω οι μικρές ΔΕΗ. Υπάρχουν οκτώ θυγατρικές του Υπερταμείου, που λειτουργούν με έναν συγκεκριμένο τρόπο, όχι πάντοτε τον καλύτερο. Άλλωστε δεν χρειάζεται η δική μου μαρτυρία. Εδώ υπήρξαν τοποθετήσεις πολλών συναδέλφων μέχρι στιγμής που ο καθένας από τη δική του πλευρά ήρθε και επισήμανε κάποιο πρόβλημα, πολλές φορές άδικα, αλλά πολλές φορές και δίκαια για προβλήματα που υπάρχουν σε θυγατρικές του Υπερταμείου.

Ερχόμαστε, λοιπόν και προσπαθούμε να εξορθολογήσουμε την λειτουργία των θυγατρικών του Υπερταμείου και να κάνουμε τις εταιρείες αυτές τις θυγατρικές πιο φιλικές στον πολίτη. Κατά ποιο πρότυπο; Το πρότυπο της ΔΕΗ.

Ναι, κυρίες και κύριοι συνάδελφοι. Όπου και να ανατρέξετε στα διεθνή μέσα ενημέρωσης, παντού, μα παντού, η ΔΕΗ αναφέρεται ως παράδειγμα επιτυχίας. Δεν υπάρχουν περιπτώσεις, αν εξαιρέσετε δικές σας αγορεύσεις εδώ, που να ισχυρίζεται κανείς το αντίθετο, διότι η ΔΕΗ ήταν στα πρόθυρα της κατάρρευσης, ήταν να κλείσει στις 23 Σεπτεμβρίου του 2019, αν η κυβέρνησή μας τότε, δεν έπαιρνε πρωτοβουλίες. Ήμουν καθ’ ύλην αρμόδιος Υπουργός, πήραμε μια σειρά από έκτακτα μέτρα και στη συνέχεια από νομοθετικές πρωτοβουλίες, που άλλαξαν το μοντέλο της ΔΕΗ και η ΔΕΗ από τότε εκτινάχθηκε, άλλαξε εικόνα και είναι μια τελείως διαφορετική επί το θετικότερον εταιρεία.

Τώρα, όπως ακούσαμε και προηγουμένως, ορισμένοι από εσάς χρεώνουν στη ΔΕΗ τις διεθνείς ενεργειακές κρίσεις ή τα ελλείμματα πολιτικής της Ευρωπαϊκής Ένωσης, αλλά πάντως οποιοσδήποτε γνωρίζει τα θέματα τα ενεργειακά αντιλαμβάνεται ότι η ΔΕΗ από το ’19 και μετά μόνο θετικό ρόλο έχει για την εθνική οικονομία. Φανταστείτε να αφήναμε τα πράγματα να εξελιχθούν, όπως πήγαιναν να εξελιχθούν το καλοκαίρι του ’19. Και η ΔΕΗ δεν θα υπήρχε, αλλά φοβάμαι δεν θα υπήρχε ούτε η χώρα. Και αυτό θα είναι κάτι που θα συνοδεύει το ΣΥΡΙΖΑ όσα χρόνια κι αν περάσουν και όσες δημαγωγικές κραυγές και αν βγαίνουν από αυτό το κόμμα.

Τι κάνουμε, λοιπόν; Ακολουθώντας το μοντέλο της ΔΕΗ επιδιώκουμε να προσελκύσουμε στελέχη από τον ιδιωτικό τομέα με συμβάσεις ορισμένου χρόνου, τετραετή συμβόλαια και ναι, αυξημένες αμοιβές. Και έχω πει, το ξαναλέω και από εδώ- μεταξύ της κριτικής ότι, κύριε Χατζηδάκη, προσελκύεις στις δημόσιες εταιρείες golden boys ή της κριτικής ότι, κύριε Χατζηδάκη, κατέστρεψες τις εταιρείες αυτές και μαζί και την οικονομία, προτιμώ την πρώτη κριτική. Ξεκάθαρα προτιμώ την πρώτη κριτική, γιατί ξέρω μέσα μου ότι αυτό είναι συμφέρον για τις εταιρείες αυτές, για τον πολίτη, για την εθνική οικονομία.

Το δεύτερο που κάνουμε είναι ευέλικτες διαδικασίες πρόσληψης με μία συμμετοχή του ΑΣΕΠ, αλλά όχι γραφειοκρατικού χαρακτήρα, πάλι κατά τα πρότυπα της ΔΕΗ, διότι χρειαζόμαστε οδηγούς στα λεωφορεία εγκαίρως, χρειαζόμαστε ταχυδρομικούς υπαλλήλους εγκαίρως και εν πάση περιπτώσει πρέπει να αποφασίσουμε ποιο είναι το μείζον αγαθό, το οποίο καλούμεθα να υπηρετήσουμε. Το άγιο δημόσιο, όπως σας είπα και σε προηγούμενη τοποθέτησή μου στην επιτροπή ή το συμφέρον του ανυπεράσπιστου πολίτη; Για εμάς η επιλογή είναι ξεκάθαρη. Πάνω απ’ όλα ο πολίτης.

Το τρίτο που κάνουμε είναι να επιταχύνουμε τη διαδικασία των προμηθειών σε αυτές τις εταιρείες για να μην έχουμε καθυστερήσεις, οι οποίες αποβαίνουν και εις βάρος των εταιρειών, αλλά και πάλι εις βάρος του πολίτη πάλι κατά τα πρότυπα της ΔΕΗ και σεβόμενοι το Ενωσιακό Δίκαιο σε κάθε περίπτωση. Άλλωστε αυτό που φέρνουμε έχει συμφωνία της Ευρωπαϊκής Επιτροπής και του ESM, επειδή ελέχθησαν πολλά στην επιτροπή, γι’ αυτό το σημειώνω. Και ναι, βγάζουμε τους συνδικαλιστές από τα πειθαρχικά συμβούλια. Καταλαβαίνω ότι σε ορισμένους από εσάς δεν αρέσει. Αρέσει, είμαι βέβαιος στη συντριπτική πλειονότητα των Ελλήνων πολιτών. Οι συνδικαλιστές είναι για να υπερασπίζονται τα δικαιώματα των εργαζομένων και εξακολουθούν να συμμετέχουν στα διοικητικά συμβούλια ως εκπρόσωποι των εργαζομένων, αλλά όχι στα πειθαρχικά συμβούλια. Τα πειθαρχικά συμβούλια έχουν έναν ρόλο κριτή και είναι άλλο ο συνδικαλιστής και άλλο ο κριτής.

Και επομένως με αυτή τη νέα αντίληψη για τα ελληνικά δεδομένα, όχι για τα ευρωπαϊκά, για τα ελληνικά δεδομένα πάντως νέα αντίληψη, επιδιώκουμε να εκσυγχρονίσουμε τις θυγατρικές εταιρείες του Υπερταμείου και θέλω να σταθώ ιδιαίτερα σε τρεις που τις χρησιμοποιούν πάρα πολύ κάθε μέρα οι Έλληνες πολίτες. Αναφέρομαι στα ΕΛΤΑ, στην ΟΣΥ και στη ΣΤΑΣΥ, διότι πράγματι οφείλουμε στο μέσο Έλληνα πολίτη να ακούσουμε τα παράπονά του και να βρούμε λύσεις πέρα από τα κλασικά γραφειοκρατικά καλούπια, οι όποιες λύσεις θα του αλλάζουν τη ζωή του.

Επομένως, δεν θα ήθελα να φανταστώ, δεν θα ήθελα να πιστέψω ότι οι ιδεοληψίες ορισμένων εδώ τους οδηγούν στο συμπέρασμα τελικά να ταλαιπωρούνται οι πολίτες εν ονόματι των ιδεοληψιών. Δεν μας αξίζει, δεν αξίζει στην Ελλάδα του 2024 να υπάρχουν αυτές οι αντιλήψεις, πολύ περισσότερο από κάποιους που ισχυρίζονται ότι είναι προοδευτικοί.

Κυρίες και κύριοι συνάδελφοι, δεν αρνηθήκαμε σε καμμία περίπτωση ότι υπάρχουν μια σειρά από προβλήματα στο Υπερταμείο. Ούτε η διοίκησή του το αρνήθηκε ούτε οι φορείς που εκπροσωπήθηκαν στις ακροάσεις. Γι’ αυτό είμαστε εδώ, για να θέσουμε τον δάκτυλον επί τον τύπον των ήλων, για να αντιμετωπίσουμε αυτά τα προβλήματα θαρραλέα και με μεταρρυθμιστικό πνεύμα.

Εσείς θα τοποθετηθείτε όπως νομίζετε, θα φανεί το βράδυ στην ψηφοφορία ποια θα είναι η στάση σας. Έχω την εντύπωση, όμως, απ’ όσα άκουσα τουλάχιστον μέχρι τώρα, ότι από τη μια πλευρά θα υπάρχει μια στείρα άρνηση να μην αλλάξει τίποτα, να μείνουμε ουσιαστικά με τον νόμο του ΣΥΡΙΖΑ του 2016 και από την άλλη πλευρά θα υπάρχει μια παρέμβαση με έντονο μεταρρυθμιστικό χρώμα, που αλλάζει τις σχέσεις της Ελλάδας με τους δανειστές και υπογραμμίζει το πέρασμα του Υπερταμείου σε μια νέα εποχή.

Αυτό υποστηρίζουμε εμείς από την πλευρά της Νέας Δημοκρατίας και περιμένω από τα κόμματα της Αντιπολίτευσης επί των συγκεκριμένων άρθρων να δω τις τοποθετήσεις σας, για να κάνουμε στη συνέχεια και τα σχόλιά μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ζήτησε τρίλεπτηπαρέμβαση ο Κοινοβουλευτικός Εκπρόσωπος του ΣΥΡΙΖΑ.

Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κυρία Πρόεδρε.

Κύριε Υπουργέ, δεν είστε υποχρεωμένος να πιστέψετε ότι τρέφουμε αισθήματα ειλικρινούς φιλίας και αγάπης προς το πρόσωπό σας. Δεν είναι προσωπικό, όμως, το ζήτημα. Ειλικρινώς νοιαζόμαστε για το αν πίστη του λαού προς τη δικαστική εξουσία -όχι τη δικαιοσύνη, που είναι η έννοια την οποία οφείλει να αποδίδει προς την κοινωνία η δικαστική εξουσία- κλονίζεται. Και πώς να μην κλονίζεται όταν από τα ίδια τα κυβερνητικά χείλη έχουμε την επίκληση ενός πορίσματος το οποίο λίγο ως πολύ λέει ότι το μισό Υπουργικό Συμβούλιο και οι Αρχηγοί των Ενόπλων Δυνάμεων καλώς παρακολουθούνταν ως ύποπτοι διότι βάζουν σε κίνδυνο τα εθνικά συμφέροντα;

Κύριε Χατζηδάκη, σας μιλάω από καρδιάς. Έχω μαζί σας δομικές διαφωνίες. Θεωρώ ότι η πολιτική που εφαρμόζετε είναι καταστροφική για την εθνική οικονομία. Δεν σας θεωρώ όμως προδότη. Δεν σας θεωρώ εθνικό κίνδυνο. Δεν θεωρώ ότι θα βάζατε αυτό που εσείς νοείτε ως εθνικό συμφέρον σε κίνδυνο.

Η κυρία Αδειλίνη υπογράφει ένα τέτοιο κείμενο και οφείλουν όλα τα κυβερνητικά στελέχη να πάρουν θέση. Αλλιώς, δικαιούται ο Έλληνας πολίτης να διερωτάται εάν ζει σε μια χώρα όπου το μισό Υπουργικό Συμβούλιο είναι δυνητικά κατηγορούμενο για κατασκοπεία.

Δεύτερον, σας άκουσα να λέτε ότι η ΔΕΗ είναι φιλική προς τον πολίτη. Συγγνώμη, φιλική προς τον πελάτη; Ειλικρινώς, αυτό τον ισχυρισμό δεν μπορώ να πιστέψω ότι τον κομίσατε στον σημερινό διάλογο. Είναι πρωταθλήτρια στην ακρίβεια η ΔΕΗ. Αυτό είναι το πρώτο.

Δεύτερον, εάν εννοείτε φιλική προς τον μέτοχό της και τα golden boys που τη διοικούν, εκεί πέρα, ναι, βεβαίως, μπορούμε να συμφωνήσουμε. Αλλά, εδώ αποτυπώνεται και η διαφορετική αντίληψη για τον ρόλο που εσείς αντιλαμβάνεστε ότι πρέπει να έχει μία τόσο κρίσιμη επιχείρηση που διαχειρίζεται μια τόσο κρίσιμη υποδομή στη χώρα και αν πρέπει η οικονομία να την υπηρετεί ή να υπηρετεί η οικονομία τη ΔΕΗ. Διότι, εσείς έχετε γυρίσει το βέλος της αιτιότητας από την αντίστροφη μεριά.

Τρίτον, για τη διευκόλυνση της συζήτησης, κληρονομήσαμε ως κυβέρνηση το ΤΑΙΠΕΔ. Το ΤΑΙΠΕΔ ψηφίστηκε τον Ιούλιο του 2011. Έτσι δεν είναι; Είχε αποκλειστικό στόχο και σκοπό την πώληση δημόσιας περιουσίας; Γιατί άκουσα κριτική και από τη μεριά του ΠΑΣΟΚ. Ήταν κυβέρνηση του ΠΑΣΟΚ που το έφερε. Είχε, λοιπόν, αποκλειστικό στόχο την πώληση της δημόσιας περιουσίας.

Τι έφερε η δική μας διαπραγμάτευση; Επικαλεστήκατε τον νόμο του 2016. Αξιοποίηση και το 50-50, το οποίο υπάρχει από τότε. Δεν καταλαβαίνω γιατί το κομίζετε ως καινούργιο. Το 50 - 50 υπάρχει από τότε.

Τρίτον, όποιος θέλει να πουλήσει δεν χρειάζεται ούτε ΤΑΙΠΕΔ ούτε Υπερταμείο. Δεν χρειαζόταν το Υπερταμείο η κυβέρνηση της Νέας Δημοκρατίας, η κυβέρνηση Σαμαρά, για να δρομολογήσει την πώληση του πλειοψηφικού πακέτου μετοχών της ΕΥΔΑΠ. Δεν χρειαζόταν να υπαχθεί στο Υπερταμείο. Την είχατε δρομολογήσει.

Εμείς διαπραγματευτήκαμε σκληρά, δεν πουλήθηκε ούτε μία μετοχή, για να φτάσουμε μετά από αγώνα και των εργαζομένων και της παράταξής μας να κερδηθεί η μάχη δικαστικά. Και έρχεστε τώρα και λέτε ότι διαπραγματευτήκατε και πρέπει να αποζημιωθεί το Υπερταμείο με 300 εκατομμύρια ευρώ και άλλα 300 να πάνε στους δανειστές. Μάλιστα!

Μπορείτε, σας παρακαλώ, να μας φέρετε τις εκθέσεις και την αλληλογραφία που είχατε στη διαπραγμάτευση; Θα μας διευκόλυνε πάρα πολύ να δούμε ποια επιχειρήματα πραγματικά κομίσθηκαν για να καταλήξουμε σε μία συνθήκη όπου το Συμβούλιο της Επικρατείας λέει ότι η ΕΥΔΑΠ και η ΕΥΑΘ πρέπει να επιστρέψουν στο δημόσιο και έρχεται μια διαπραγμάτευση να καταλήξει σε ένα σημείο όπου το δημόσιο πρέπει να αποζημιώσει για αυτά που δικαιούται να έχει στην κατοχή του.

Αυτά και ευχαριστώ πάρα πολύ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Θα κάνει παρέμβαση και ο κ. Κουκουλόπουλος και θα απαντήσετε συνολικά, κύριε Χατζηδάκη.

**ΠΑΡΙΣ ΚΟΥΚΟΥΛΟΠΟΥΛΟΣ:** Απευθυνόμενος προς τον κύριο Υπουργό, ήθελα να ρωτήσω ποια είναι η διαφορά μεταξύ των χιλιάδων ακινήτων που μετά την απόφαση του Συμβουλίου Επικρατείας επέστρεψαν στο δημόσιο χωρίς αντάλλαγμα και της ΕΥΔΑΠ-ΕΥΑΘ. Για ποιον λόγο δεν ζητήθηκε από το Υπερταμείο αντάλλαγμα για τα δέκα χιλιάδες εκατόν δεκαεννέα ακίνητα και ακόμη περισσότερα που ατυχώς είχαν μεταφερθεί; Μήπως τελικά δεν πήγε καλά η διαπραγμάτευση; Είναι ένα βασικό ερώτημα αυτό.

Το δεύτερο, που είναι και ο κύριος λόγος που ζήτησα να κάνω την παρέμβαση, να διορθώσω αυτό που είπε ο συνάδελφός μου από την πλευρά του ΣΥΡΙΖΑ, ο κ. Παππάς, είναι ότι δεν ήταν ταμείο πώλησης το ΤΑΙΠΕΔ. Το λέει και ο τίτλος του, αγαπητέ συνάδελφε. Είναι ταμείο αξιοποίησης.

Ενδεικτικά σας λέω μόνο ένα, ότι για τη ΔΕΗ -μπορεί και ο κ. Χατζηδάκης να το επιβεβαιώσει αυτό- το αρχικό σχέδιο του ΤΑΙΠΕΔ έλεγε «είσοδος στρατηγικού επενδυτή». Η πώληση λοιπόν ήταν 17% από το 51%, σε τίμημα που ήταν κάποια δισεκατομμύρια τότε με την αποτίμηση της ΔΕΗ, και τίποτε περισσότερο.

Στη συνέχεια, πήγε στη «μικρή» ΔΕΗ, γιατί δεν υλοποιήθηκε αυτό. Υπήρξαν αντιδράσεις και για τα δύο έντονες. Το αν η εξέλιξη δικαίωσε ή όχι αυτές τις επιλογές που χάθηκαν στον δρόμο είναι μια ολόκληρη ιστορία.

Όσον αφορά τον στρατηγικό επενδυτή, μόνο ένα πράγμα θα πω. Οι τρεις τελευταίοι διοικητές που έφυγαν, ο Τάκης Αθανασόπουλος, ο αείμνηστος Αρθούρος Ζερβός που «έφυγε» χθες και ο Παναγιωτάκης, και οι τρεις, φεύγοντας από τη ΔΕΗ, τον τελευταίο μήνα που έφευγαν, είπαν ότι κακώς δεν μπήκε στρατηγικός επενδυτής στην ΔΕΗ. Κάτι ήξεραν. Δεν είχαν πολλά κοινά μεταξύ τους αυτοί οι άνθρωποι. Εν πάση περιπτώσει, αυτή η ευκαιρία χάθηκε. Αυτός ήταν ο πρώτος σχεδιασμός στο ΤΑΙΠΕΔ, να μπει στρατηγικός επενδυτής.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Για το πρώτο θέμα που έθιξε ο κ. Παππάς έχω απαντήσει ήδη. Παραπέμπω στην προηγούμενη απάντηση.

Έρχομαι στα υπόλοιπα.

Πρώτα απ’ όλα, λέτε ότι η ΔΕΗ είναι υπεύθυνη για όλα τα προβλήματα των καταναλωτών. Ένα πολύ απλό ερώτημα και σε εσάς και σε όλους τους συναδέλφους:

Για ποιον λόγο, εάν η ΔΕΗ είναι τόσο κακός δράκος, το 50% των Ελλήνων καταναλωτών σήμερα που μιλάμε είναι πελάτες της ΔΕΗ; Δεν γνωρίζουν το συμφέρον τους; Τότε, εάν δεν το γνωρίζουν, έχετε υποχρέωση να τους πείσετε να εγκαταλείψουν τη ΔΕΗ και να πάνε στους ανταγωνιστές της. Δεν θέλω να κάνω άλλους συνειρμούς, που εσείς στον ΣΥΡΙΖΑ θα κάνατε στη θέση μου, για συμφέροντα που μπορεί να υπηρετούνται και να μην υπηρετούνται, αλλά θα σας συμβούλευα τέτοιου είδους αναφορές να μην κάνετε, διότι τις διαψεύδουν αυτομάτως το 50% -επαναλαμβάνω- των καταναλωτών που παρ’ ότι ακούν όλη αυτή την κριτική από εσάς ή από διάφορα τρολ στο διαδίκτυο μένουν πιστοί πελάτες της ΔΕΗ. Ένα το κρατούμενο.

Δεύτερον, το ΤΑΙΠΕΔ, βεβαίως, επί ΠΑΣΟΚ ιδρύθηκε, αλλά έχουν προχωρήσει διάφορες συμβάσεις επί ΣΥΡΙΖΑ με πόνο καρδιάς, με δάκρυα στα μάτια. Δεν ξέρω, αλλά πάντως τα δεκατέσσερα περιφερειακά αεροδρόμια που εμείς τα ξεκινήσαμε, εσείς επί κ. Σπίρτζη τα υπογράψατε, το ίδιο το Ελληνικό που ξεκίνησε από εμάς και στη συνέχεια προχώρησε με εσάς και φυσικά, κατ’ εξοχήν, αυτό ισχύει για την «ΤΡΑΙΝΟΣΕ», που είναι μια ιδιωτικοποίηση την οποία εσείς κάνατε και για την οποία εδώ προηγουμένως ακούσατε από άλλες πτέρυγες της Βουλής κριτική.

Το ΤΑΙΠΕΔ -διαβάστε τον νόμο του!- προβλέπει ότι το σύνολο των εσόδων του πηγαίνει για αποπληρωμή του χρέους. Εμείς τώρα με αυτό το νομοσχέδιο το αλλάζουμε και λέμε ότι το 50% των εισπράξεων του ΤΑΙΠΕΔ για τα λιμάνια θα πηγαίνουν για την αξιοποίηση των λιμένων. Αυτό δεν μπορεί να έχει δεύτερη θεώρηση. Είναι πάρα πολύ συγκεκριμένο, είναι ο νόμος που ισχύει σήμερα και το νομοσχέδιο που έχουμε μπροστά μας. Δεν υπάρχει δεύτερη αντίληψη σε αυτό, δεύτερη θεωρία, είτε είναι κανείς αριστερός είτε δεξιός είτε κεντρώος.

Και σε σχέση με το Υπερταμείο και την ΕΥΔΑΠ, ανεξάρτητα από τις θεωρητικές προσεγγίσεις, θα ήθελα να σας παρακαλέσω να ανατρέξετε, κύριε Παππά, στον ν.4389/2016, κυβέρνηση ΣΥΡΙΖΑ, είναι ο νόμος του Υπερταμείου, ο ιδρυτικός νόμος του Υπερταμείου. Εκεί ρητώς η ΕΥΔΑΠ και η ΕΥΑΘ είναι στοιχεία της δημόσιας περιουσίας που μεταφέρονται επί ΣΥΡΙΖΑ στο Υπερταμείο ως εμπράγματη εγγύηση. Και ακριβώς επειδή μεταφέρθηκαν ως εμπράγματη εγγύηση και οι δανειστές όλο αυτό το πράγμα προφανώς το είχαν σε διεθνή σύμβαση της χώρας, στη συνέχεια, το 2023 σε εμάς ήρθαν και είπαν «πρέπει να αποζημιωθούμε για το ότι η εταιρεία αυτή κρατικοποιείται».

Όσον αφορά τα υπόλοιπα που είπατε εσείς, κύριε Κουκουλόπουλε, για τα διάφορα ακίνητα, βασικά ήταν ακίνητα τα οποία επί ΣΥΡΙΖΑ είχαν μπει κατά λάθος -προφανώς κατά λάθος, έτσι;- και τα οποία μεταξύ άλλων ήταν διάφοροι αρχαιολογικοί χώροι, η Κνωσός είχε δοθεί, άλλοι αρχαιολογικοί χώροι κ.λπ. και για τα οποία έγινε για αυτά διορθωτική πράξη.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Παράσχος Παπαδάκης, Βουλευτής της Ελληνικής Λύσης.

**ΠΑΡΑΣΧΟΣ ΠΑΠΑΔΑΚΗΣ:** Κύριε Υπουργέ, ακούγοντάς σας θεώρησα ότι είμαι στο πριγκιπάτο του Μονακό, κάτι για Υπερταμεία, κάτι «η ΔΕΗ, πάμε καλά, ανθηρά στην ελληνική οικονομία».

Εγώ θα σας το πω πιο απλά, πιο πρόχειρα και θα σας μιλήσω πιο ρεαλιστικά, δεν θα μπω σε αυτή τη διαδικασία: Το χωριό Φυλάκιο στον Έβρο, κύριε Υπουργέ, το ξέρετε; Το γνωρίζετε το χωριό; Δεν το γνωρίζετε. Στο Φυλάκιο, λοιπόν, που έχει διακόσιους κατοίκους φορολογείται ο καφετζής, φορολογείται ο παντοπώλης, όπως φορολογείται ένας που έχει κατάστημα στο κέντρο της Αθήνας. Και ξέρετε για ποιον λόγο συμβαίνει αυτό; Συμβαίνει διότι στην τελευταία απογραφή…

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Μην κουράζεστε, έχει αντιμετωπιστεί.

**ΠΑΡΑΣΧΟΣ ΠΑΠΑΔΑΚΗΣ:** Έχει αντιμετωπιστεί; Θα διορθωθεί, γιατί έχουν προσμετρηθεί…;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Είναι λάθος της ΕΛΣΤΑΤ. Το έχουμε θέσει ως Υπουργείο Οικονομικών.

**ΠΑΡΑΣΧΟΣ ΠΑΠΑΔΑΚΗΣ:** Ωραία, αφού το γνωρίζετε, δεν το συζητάω, εντάξει.

Τώρα για το συγκεκριμένο νομοσχέδιο θέλω να πω όχι για τα οικονομικά ζητήματα τα οποία ο αγορητής μας, ο κ. Βιλιάρδος, τα έθεσε εμπεριστατωμένα, θέλω να μιλήσω για το άρθρο 42 που φέρνετε στο συγκεκριμένο νομοσχέδιο. Είναι η τέταρτη ή πέμπτη φορά -έχω χάσει τον λογαριασμό- αναστολής κατεδαφίσεων, διώξεων, διοικητικών κυρώσεων για τα παραπήγματα, τις καλύβες στο Δέλτα του Έβρου. Η αναστολή είχε λήξει στις 31-12-2023. Από τότε μέχρι την επίκαιρη ερώτηση την οποία καταθέσαμε πριν δύο εβδομάδες δεν είχε γίνει τίποτα και αυτοί οι άνθρωποι δεν μπορούσαν να πάρουν ούτε φορολογική ενημερότητα και επέκειτο άμεσα να γίνουν κατεδαφίσεις στη συγκεκριμένη περιοχή, διότι πλέον ενεργοποιήθηκαν τα πρωτόκολλα διοικητικής αποβολής και κατεδάφισης.

Κάλλιο αργά παρά ποτέ, ο κ. Ταγαράς στην επίκαιρη ερώτηση που είχα θέσει είχε απαντήσει ότι θα φέρει το ζήτημα προσωρινά με την παράταση και προς τιμήν του -γιατί πρέπει να τα λέμε αυτά- μετά από δύο βδομάδες στο νομοσχέδιό σας φέρνει στο άρθρο 42 την παράταση, την οποία ως Ελληνική Λύση χαιρετίζουμε και φυσικά θα υπερψηφίσουμε.

Δεν λύνεται, όμως, το πρόβλημα αυτό, είναι μια προσωρινή λύση. Φυσικά ζητάμε άμεσα την οριστική επίλυση του ζητήματος με την έκδοση του προεδρικού διατάγματος το οποίο εδράζεται στον ν. 4495/2017.

Και ελπίζω και ο ΣΥΡΙΖΑ, κύριε Παππά, να το στηρίξει, διότι ο ν. 4495/2017 για την προστασία των καλυβών ήταν δικός σας νόμος.

Και για όσους δεν γνωρίζουν πώς το Δέλτα του Έβρου, αυτή η ευαίσθητη περιοχή, επήλθε στην ελληνική κυριαρχία, θα σας πω δύο πράγματα ως προς την ιστορία. Το Δέλτα του Έβρου είναι ελληνικό και αυτό οφείλεται στον νεαρό τότε ταγματάρχη πυροβολικού Εμμανουήλ Μινωτάκη. Το 1926 είχε συσταθεί μια τριμερής επιτροπή για τη διαχάραξη των ελληνοτουρκικών συνόρων στον Έβρο. Η επιτροπή αποτελούταν από τον Πρόεδρο, τον Ολλανδό Συνταγματάρχη Μπάκερ, έναν Τούρκο στρατιωτικό και η ελληνική πλευρά εκπροσωπούταν από τον Μινωτάκη, ο οποίος κατάγεται από τα Χανιά, τότε είκοσι επτά χρονών. Ο Μπάκερ, λοιπόν, καλούταν να αποφασίσει ποιο ήταν το σύνορο στο Δέλτα του Έβρου. Αν ήταν ο δυτικός βραχίονας στο Δέλτα του Έβρου, τότε το Δέλτα του Έβρου θα πήγαινε στην Τουρκία. Εάν αποφάσιζε ότι ήταν στον ανατολικό βραχίονα, τότε τα εκατό χιλιάδες στρέμματα του Δέλτα του Έβρου θα πήγαιναν στην Ελλάδα. Ο Τούρκος στρατιωτικός, προσκομίζοντας κάποιους τίτλους κτήσης για να δείξει ότι εκεί υπήρχαν τουρκικά ακίνητα, προσπάθησε να επηρεάσει τον Μπάκερ. Ο Μινωτάκης, όμως, ο οποίος έκανε πολύ καλή δουλειά και εκεί οφείλεται ότι το Δέλτα του Έβρου είναι ελληνικό σήμερα, έψαξε όλα τα υποθηκοφυλακεία στην Κωνσταντινούπολη και απέδειξε με πάσα βεβαιότητα ότι οι τίτλοι κτήσης που είχε προσκομίσει ο Τούρκος δεν είχαν μετεγγραφεί ποτέ και άρα, ήταν πλαστοί. Επίσης, για να ενδυναμώσει τους ελληνικούς ισχυρισμούς προσκόμισε στοιχεία ότι η ποτάμια πλεύση, η ναυσιπλοΐα από τα αρχαία χρόνια προς την Αδριανούπολη γινόταν από τον ανατολικό βραχίονα του Δέλτα του Έβρου και από το λιμάνι της Αίνου που σήμερα τουρκικά λέγεται Ενέζ, είναι από όπου κατάγεται η Δόμνα Βισβίζη. Ο Μπάκερ, λοιπόν, μελέτησε τα στοιχεία που προσκόμισαν και οι δύο πλευρές και προσχώρησε το Δέλτα του Έβρου στην Ελλάδα.

Από τότε, λοιπόν, οι Έλληνες ψαράδες για να προστατεύονται από τις αντίξοες καιρικές συνθήκες που επικρατούν στη συγκεκριμένη περιοχή, αλλά και για να αποθηκεύουν τα αλιευτικά τους εργαλεία έφτιαξαν κάποια παραπήγματα στην περιοχή με καλάμια, σήμερα με λαμαρίνα και πάνελ.

Δεν είναι υπερβολή να πούμε -και για αυτό το 2017 εκδόθηκε ο ν.4495- ότι η διασφάλιση της εθνικής κυριαρχίας στο συγκεκριμένο μέρος περνά από τα συγκεκριμένα παραπήγματα, διότι οι Τούρκοι, όπως γνωρίζετε πολύ καλά, κυρίες και κύριοι συνάδελφοι, αμφισβητούν το Αιγαίο, αμφισβητούν τα Ίμια, αμφισβητούν τη Ζουράφα, ζητούν την αναθεώρηση της Συνθήκης της Λωζάννης, φυσικά και δεν θα κολλήσουν στο Δέλτα του Έβρου, το οποίο και αυτό αμφισβητούν. Και όταν εκδόθηκαν τα πρωτόκολλα διοικητικής αποβολής και κατεδάφισης, την επόμενη μέρα ανέβασαν σε τουρκικές ιστοσελίδες βαρκάδες στη συγκεκριμένη περιοχή την οποία θεωρούσαν τουρκική.

Καθημερινά οι Έλληνες ψαράδες δίνουν μάχες με τους Τούρκους για να αποδείξουν ότι βρίσκονται σε ελληνικά χωρικά ύδατα, ενώ αυτοί επιμένουν ότι βρίσκονται σε τουρκικά χωρικά ύδατα. Η Κυβέρνηση, φυσικά, κρατά χαμηλά αυτές τις υποθέσεις, όπως πάντα τα ρίχνει κάτω από το χαλί, δεν συλλαμβάνει τους Τούρκους ψαράδες, ενώ αν γινόταν το αντίθετο, φυσικά ο Έλληνας θα είχε συλληφθεί και θα είχε πάει φυλακή, όπως -αν θυμάστε- τότε στις Καστανιές Έβρου, όπου δύο στρατιωτικοί μας επειδή χάθηκαν τον χειμώνα έβγαλαν έξι μήνες φυλακή στις τουρκικές φυλακές.

Και ενώ η Τουρκία παλεύει για να κλέψει ελληνικά εδάφη -γιατί αυτό κάνει, πάει να κλέψει ελληνικά εδάφη-, τι κάνει η Ελλάδα για να προστατεύσει τα μέρη της; Εκδίδει πρωτόκολλα διοικητικής αποβολής, κατεδάφισης των καλυβών και στέλνει ως κατηγορούμενους στα ποινικά δικαστήρια τους κατόχους των παραπηγμάτων που φυλούν Θερμοπύλες και που με την ανάρτηση κάθε ελληνικής σημαίας σε κάθε παράπηγμα δεν θα αφήσουν ποτέ την περιοχή αυτή να γκριζαριστεί.

Αυτούς, λοιπόν, τους ανθρώπους που έπρεπε να τους τιμάμε, που είναι ήρωες και ζωντανοί θρύλοι, το ελληνικό κράτος τους κυνηγά με πρόστιμα, με ποινικές και διοικητικές κυρώσεις. Είναι οι ίδιοι άνθρωποι, κυρίες και κύριοι συνάδελφοι, που ενώ όλοι εσείς οι δήθεν δικαιωματιστές και προοδευτικοί απ’ όλες τις πτέρυγες δεν έχετε σώσει ούτε μία γάτα από ένα δέντρο, έχουν σώσει εκατοντάδες λαθρομετανάστες, γυναικόπαιδα, από βέβαιο πνιγμό.

Είναι οι ίδιοι άνθρωποι που τον Μάρτιο του 2020 ήταν εκεί -κι εγώ τότε μαζί τους ως πρόεδρος του συλλόγου «Αινήσιο Δέλτα»- και με κίνδυνο της ζωής μας περιπολούσαμε στον Ποταμό Έβρο και κλείναμε τα περάσματα στους διακινητές, ενώ οι Τούρκοι κομάντος μας σημάδευαν. Μπορεί αυτά να ακούγονται γραφικά και λαϊκίστικα, αλλά είναι άλλο να τα ζεις στο πετσί σου και άλλο να κάθεσαι μια ζωή και να τα ακούς.

Στη συγκεκριμένη φωτογραφία, κύριε Υπουργέ, είναι ο Αθανάσιος Καμηλάρης, ο οποίος με το φτωχικό του πλοιάριο -«μπλάβες», όπως τις λέμε εμείς- έσωζε γυναικόπαιδα λαθρομετανάστες.

Εδώ είναι η «Κυρά του Δέλτα», η κ. Άρτεμις Παπακωστίδου, την οποία πέρυσι κάλεσε η Πρόεδρος της Δημοκρατίας στο Προεδρικό Μέγαρο στη γιορτή αποκατάστασης της Δημοκρατίας. Είναι η «Κυρά του Δέλτα» που ο Πρωθυπουργός πέρυσι έβαλε στο παράνομο καλύβι της, το οποίο πάει να κατεδαφιστεί, δορυφορική κεραία για να επικοινωνεί με τον έξω κόσμο, ανεβάζοντας μάλιστα τη συζήτηση στο TikTok λέγοντας ότι είναι δίπλα στους ακρίτες. Βέβαια, όταν έκλεισαν τα τηλέφωνα και οι κάμερες, την επόμενη μέρα και ο Αθανάσιος Καμηλάρης, αλλά και η Άρτεμις Παπακωστίδου πήγαν καθήμενοι στα ποινικά δικαστήρια γι’ αυτά τα καλύβια στα οποία ο κ. Μητσοτάκης έστελνε δορυφορικές κεραίες.

Αυτούς, λοιπόν, τους ανθρώπους, κυρίες και κύριοι συνάδελφοι -και απευθύνομαι κυρίως στην Κυβέρνηση- δεν μπορείτε να τους εμπαίζετε και να τους έχετε ομήρους. Αυτούς τους ανθρώπους τους τιμάς και διασφαλίζεις άμεσα την παρουσία τους στο μέρος.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Ανεξάρτητος Βουλευτής κ. Χαράλαμπος Κατσιβαρδάς.

Ορίστε, κύριε συνάδελφε, έχετε τον λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμη κυρία Πρόεδρε, αξιότιμε κύριε Υπουργέ, κυρίες και κύριοι συνάδελφοι, εγώ θα κάνω κατ’ αρχάς μία αναφορά ως προς το λυκόφως της Μεταπολίτευσης το οποίο έχει επιφέρει πολλά θετικά, αλλά και πολλά αρνητικά. Ωστόσο, εξ αφορμής των αρνητικών τα οποία μας περιαγάγουν σε μία κατάσταση συναισθηματικής φόρτισης και μελαγχολίας, προσδοκούμε την άμεση ανάνηψη και υπέρβαση του αδιεξόδου αυτού από έναν νέο κύκλο, από μια νέα Μεταπολίτευση, η οποία θα δημιουργήσει τις θεσμικές προϋποθέσεις και τα προαπαιτούμενα ακριβώς για να θεραπεύσουμε κάποιες θεσμικές αβελτηρίες και ακηδίες του παρελθόντος καθ’ όλη αυτή τη διάρκεια την οποία ανέφερα.

Βεβαίως υπάρχουν κάποιες δομικές σταθερές. Αυτές είναι η Κοινοβουλευτική Δημοκρατία, είναι οι παραδοσιακές συμμαχίες, είναι η ένταξή μας στην Ευρωπαϊκή Ένωση, όπου νομοτελειακά ένεκα και συνεπεία των εξελίξεων σε καθολικό επίπεδο, διεθνές και ευρωπαϊκό, απέδειξε το «γε νυν έχον» ότι ευρισκόμεθα εις τη σωστή πορεία της ιστορίας. Ανεξαρτήτως, όμως, αυτού η πολιτεία, η δημοκρατία είναι ένα διαρκές διακύβευμα το οποίο ενδυναμώνεται και ενισχύεται επί τα βελτίω με κάποιες θεσμικές βελτιώσεις.

Μολονότι είμαι ανεξάρτητος και δεν υπόκειμαι σε κομματικές επιταγές και χωρίς να θέλω να επαινέσω την Κυβέρνηση, θεωρώ κρίσιμο ότι μία ρηξικέλευθη τομή, για την οποία είχα επιχειρηματολογήσει κι εγώ ως μαχόμενος δικηγόρος, αλλά και διακεκριμένοι δικαστικοί, ήταν η ενεργή συμμετοχή καθ’ ότι δεν μπορεί οι δικαστικοί να έχουν δέσμια αρμοδιότητα στην ανάδειξη των επικεφαλής του εκάστοτε ανώτερου και ανώτατου δικαστηρίου, για τον λόγο ότι στην προκειμένη περίπτωση δεν υπάρχει δέσμια αρμοδιότητα, δεν θεμελιώνεται, δεν εδράζεται από τη λαϊκή ετυμηγορία.

Άρα, λοιπόν, ενώ προηγουμένως δεν είχαν καμμία ενεργό συμμετοχή, διά του προηγούμενου νόμου, ο οποίος ήχθη προς ψήφιση, ήρθε εν πάση περιπτώσει από τη Νέα Δημοκρατία, υπήρξε η ρηξικέλευθη αυτή τομή η οποία δίνει την ενεργή συμμετοχή ουσιαστικά και κατ’ αυτόν τον τρόπο επιτυγχάνεται η ισχυροποίηση της λειτουργικής ανεξαρτησίας της δημοκρατίας.

Διότι είναι πασίδηλο ότι κατά το άρθρο 26 του Συντάγματος υπάρχουν τρεις αυτοδύναμες, ανεξάρτητες και οριοθετημένες αυτόνομες εξουσίες, η νομοθετική, η εκτελεστική και η δικαστική. Ωστόσο, ακριβώς λόγω του γεγονότος ότι επενέβαινε μονομερώς η νομοθετική και η εκτελεστική, δηλαδή η Βουλή και η Διάσκεψη των Προέδρων της Βουλής, στην ανάδειξη της ηγεσίας της δικαιοσύνης, οι συνταγματολόγοι διατύπωναν μια εμπεριστατωμένη επιστημονική άποψη που έγκειτο στο ότι δεν θίγεται ο πυρήνας, δεν φαλκιδεύεται, δεν καθυποτάσσεται η λειτουργική ανεξαρτησία της δικαιοσύνης, αλλά υπόκειται αναποδράστως, ένεκεν και συνεπεία της υφιστάμενης αυτής καταστάσεως, στη διασταύρωση των εξουσιών.

Η θεσμική καινοτομία -αυτό είναι το λυκαυγές του νέου κύκλου της Μεταπολιτεύσεως, της νέας Μεταπολιτεύσεως- είναι ουσιαστικά ότι εδώ ισχυροποιούνται οι θεσμοί της εν τοις πράγμασι λειτουργικής ανεξαρτησίας, όπου υπάρχει η γνωμοδότηση της ολομέλειας των δικαστών προ της εισήγησης του Υπουργού Δικαιοσύνης και μετά ταύτα ακολουθεί η γνωμοδότηση της Διασκέψεως των Προέδρων της Βουλής και η διαδικασία αναδείξεως της αρχηγίας των επικεφαλής της δικαιοσύνης. Αυτό είναι ένα θεσμικό κεκτημένο για το οποίο όλοι μας είμαστε ικανοποιημένοι, ανεξαρτήτως από τα κομματικά οματογυάλια, διότι η δικαιοσύνη είναι ένας βασικός, είναι το θέμεθλον, είναι ένας κορυφαίος πυλώνας της δημοκρατίας μας.

Εδώ, όμως, να κάνω και έναν παραλληλισμό εξ αφορμής της τρεχούσης επικαιρότητας, αναφορικά με το πόρισμα της Εισαγγελίας του Αρείου Πάγου. Στην προκειμένη περίπτωση μιλώ υποκειμενικώς ως μαχόμενος δικηγόρος, ακριβώς επειδή ως δικηγόροι, ως νομικοί, γνωρίζουμε ότι πρέπει να είμαστε ιδιαίτερα προσεκτικοί καθ’ ότι δεν έχουμε λάβει γνώση του διαληφθέντος περιεχομένου της σχηματισθείσης δικογραφίας και όλων των επισυνημμένων προσαρτημένων εγγράφων. Άρα, διατηρούμε επιφύλαξη επί της θετικής ή αρνητικής διατυπώσεως.

Βεβαίως υπάρχει ένα πόρισμα. Συντασσόμαστε με το πόρισμα της δικαιοσύνης ανεξαρτήτως αν συμφωνούμε ή διαφωνούμε. Όμως, ανεξαρτήτως της πραγματικότητας αυτής, μιας και μίλησα γενικότερα για την πρόοδο και την εξέλιξη των θεσμών, το ακανθώδες ζήτημα, η παθογένεια, δεν είναι όπως υπάρχει ενδεχομένως σε ορισμένους θεσμούς και επιχειρείται να βελτιωθούν καλώς κακώς, η κρίσιμη, αν θέλετε, αβελτηρία είναι στα μέσα μαζικής ενημέρωσης, τα οποία πάμπολλες φορές υποκαθιστούν εμμέσως πλην σαφώς ή κατά την προσφυώς λεγόμενη «τηλοψία» τους θεσμούς.

Βλέπουμε, δηλαδή, πάρα πολλούς ακροβολισμένους δημοσιογράφους, οι οποίοι είναι αδαείς περί της δικαστικής πραγματικότητας, να διατυπώνουν λίαν αυθαιρέτως, αλλά και ακροσφαλώς επικινδύνως απόψεις εν είδει θέσφατων, εν είδει αποφάσεων και καταλύοντας τις εγγυητικές λειτουργίες του κράτους δικαίου και ανατρέποντας άρδην πάρα πολλές φορές το τεκμήριο της αθωότητας ή πάμπολλες, επίσης, φορές επίσης εξ αγνοίας διαστρεβλώνουν τις θεμελιώδεις οικονομικές αρχές, προκειμένου να τείνουν ευήκοον ους προς την κοινή γνώμη και να πολλαπλασιάσουν, να διογκώσουν ουσιαστικά την τηλεθέαση, κάτι το οποίο είναι ολισθηρό για το δημοκρατικό πολίτευμα και για τη θωράκιση των θεσμών, δοθέντος ότι οι δημοσιογράφοι δεν έχουν νομικές γνώσεις και υπάρχει ένα αβυσσαλέο ρήγμα και μια σαφής οριοθέτηση μεταξύ του περί κοινού δικαίου αισθήματος και του θετικού δικαίου δυνάμει του οποίου ουσιαστικά είναι δεσμευμένος να αποφαίνεται ο δικαστής και ο εισαγγελέας.

Άρα, νομίζω ότι ναι μεν έχουν γίνει κάποια βήματα θεσμικής προόδου και εξέλιξης και ισχυροποίησης της ποιότητας της δημοκρατίας μας, αλλά είμαστε ακόμη σε έναν δρόμο ναι μεν με θετικό πρόσημο, αλλά συν τω χρόνω, προϊόντος του χρόνου θεωρώ ότι πρέπει να γίνουν ακόμη περισσότερες τομές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Kαι εν κατακλείδι -και τελειώνω- φρονώ ότι το συγκεκριμένο σχέδιο νόμου, βεβαίως, θεραπεύει και βελτιώνει κάποιες αβελτηρίες του παρελθόντος, οι οποίες είχαν εμφιλοχωρήσει.

Τώρα, για να γίνει μια εμβριθή παθολογοανατομία της υφιστάμενης καταστάσεως, νομίζω ότι είναι εκ του περισσού, διότι πρέπει να κάνουμε αναπόφευκτα μια αναγωγή στο παρελθόν επί περίοδο μνημονίων. Όμως, με γνώμονα το «Δυοίν κακοίν προκειμένοιν, το ο μη χείρον βέλτιστον», εν τοιαύτη περιπτώσει, φρονώ -αναλαμβάνω όλη την ευθύνη των λεγομένων μου- ότι βρίσκεται προς την σωστή κατεύθυνση, για την έτι περαιτέρω εξέλιξη και πρόοδο της δημοκρατίας μας.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Αριστοτέλης Σπάνιας, Βουλευτής της Νέας Δημοκρατίας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Εθνικής Οικονομίας και Οικονομικών, στο οποίο αναλύεται η αναδιοργάνωση της Ελληνικής Εταιρείας Συμμετοχών και Περιουσίας, που απορροφά το Ταμείο Χρηματοπιστωτικής Σταθερότητας και το Ταμείο Αξιοποίησης Ιδιωτικής Περιουσίας του Δημοσίου. Εντός αυτού, περιγράφεται το Επενδυτικό Ταμείο, όπου χρησιμοποίησαν αρχικό επενδυτικό κεφάλαιο, το αντιστάθμισμα, από την επαναπόκτηση της ΕΥΔΑΠ και της ΕΥΑΘ, ενώ εκσυγχρονίζεται η πολιτική της διοίκησης και λειτουργίας των θυγατρικών της εταιρείας.

Πιο συγκεκριμένα, η τεχνογνωσία των δύο ταμείων, όπως και η τεχνογνωσία με την ενίσχυση προσωπικού από αναγνωρισμένα στελέχη της ελεύθερης αγοράς θα στηρίξει την εταιρεία, δίνοντάς της, τη δυνατότητα επενδύσεων σε τομείς της οικονομίας. Η αλλαγή διακυβέρνησής της ανοίγει πλέον τον δρόμο για την εφαρμογή νέων πρακτικών πάνω στις προσλήψεις, τις αμοιβές του προσωπικού και τις προμήθειες των λοιπών θυγατρικών της ΕΕΣΥΠ, κάνοντάς την πιο ανταγωνιστική, αποτελεσματικότερη, στοχεύοντας στη μέγιστη απόδοση της επενδυτικής πολιτικής, βοηθώντας στην ανάπτυξη της ελληνικής οικονομίας.

Προβλέπονται οι απαραίτητες μεταβατικές διατάξεις, παρεμβάσεις στο εσωτερικό κανονισμό της εταιρείας, όπως στον κανονισμό έργων, προμηθειών και διάφορων υπηρεσιών, όπως επίσης και όλες εκείνες οι διαδικασίες που είναι αναγκαίες για τη σωστή λειτουργία του νέου φορέα, έτσι ώστε να ολοκληρωθεί η απορρόφηση του Ταμείου Χρηματοπιστωτικής Σταθερότητας και του ΤΑΙΠΕΔ με την εταιρεία, χωρίς ιδιαίτερα προβλήματα.

Το εποπτικό συμβούλιο της εταιρείας γίνεται συμβούλιο εταιρικής διακυβέρνησης. Ο Υπουργός Εθνικής Οικονομίας και Οικονομικών επιλέγει και προτείνει στελέχη του συμβουλίου -που πλέον έχει ως αρμοδιότητα τον έλεγχο της λειτουργίας του Δ.Σ., την πολιτική των αποδοχών των μελών- υπογράφει την προτεινόμενη από το Δ.Σ. τροποποίηση του εσωτερικού κανονισμού της εταιρείας, όχι όμως, για τις άμεσες θυγατρικές της, όπως και δεν υπογράφει και τις αυξήσεις του μετοχικού κεφαλαίου της εταιρείας.

Προβλέπεται η έγκριση ετήσιων εταιρικών και ενοποιημένων οικονομικών καταστάσεων και εκθέσεων, καθώς και εξαμηνιαίων ενδιάμεσων οικονομικών καταστάσεων και αποστολή τριμηνιαίων αναφορών στο Συμβούλιο Εταιρικής Διακυβέρνησης. Στην εταιρεία και στις θυγατρικές της προβλέπεται η μετακίνηση των εργαζομένων μεταξύ τους, ενισχύοντας έτσι την εύρυθμη λειτουργία των εταιρειών. Γίνεται μεταβίβαση μετοχών της ΕΥΔΑΠ και της ΕΥΑΘ από την Ελληνική Εταιρεία συμμετοχών και Περιουσίας στο ελληνικό δημόσιο, ορίζοντας το αντιστάθμισμα, έτσι ώστε το 50% πηγαίνει για την αποπληρωμή του εξωτερικού χρέους και το 50% για τον σχηματισμό ειδικού αποθεματικού που θα χρησιμοποιηθεί ως αρχικό κεφάλαιο, για να γίνει το Επενδυτικό Ταμείο.

Δίνεται η δυνατότητα στη γενική συνέλευση να αποφασίζει για τη νομική μορφή που θα έχει το Επενδυτικό Ταμείο, για την καλύτερη εξυπηρέτηση των σκοπών του, μέχρι και σύσταση Α.Ε. για τη διαχείρισή του, η οποία θα λάβει τη μορφή άμεσης θυγατρικής της εταιρείας. Απαγορεύεται η διάθεση κεφαλαίων του ταμείου για άλλους μη επενδυτικούς σκοπούς. Αποστολή του είναι η προώθηση και χρηματοδότηση αναπτυξιακών δραστηριοτήτων σε συγκεκριμένους τομείς και κλάδους. Προσέλκυση επενδύσεων με ισχυρά ανταγωνιστικά πλεονεκτήματα. Εξωστρεφή δραστηριότητα, με τελικό στόχο τη στήριξη της ελληνικής οικονομίας.

Επίσης, προβλέπονται συνεπενδυτές, ιδιωτικοί επενδυτές και χρηματοδοτικοί φορείς στην Ελλάδα ή σε κράτος-μέλος της Ευρωπαϊκής Ένωσης ή σε τρίτη χώρα, διεθνή ή εθνικά επενδυτικά ταμεία και οργανισμοί, αν αυτό ενισχύει και θωρακίζει την επενδυτική δύναμη του Ταμείου.

Περιγράφονται οι κατευθύνσεις στον εσωτερικό κανονισμό επενδύσεών του, όπως και η δημιουργία ετήσιων και τριετών στρατηγικών σχεδίων. Η τεχνογνωσία, η εμπειρία σε θέματα επενδύσεων και χρηματοδότησης μεγάλων έργων, αποτελούν τα κριτήρια για την επιλογή προσώπων για τη διοίκηση του Επενδυτικού Ταμείου. Προς αποφυγή του κινδύνου σύγκρουσης συμφερόντων των προσώπων αυτών, αναλύονται οι όροι, όπου κάποιοι αποκλείονται από αυτές τις θέσεις. Ορίζεται ο τρόπος πρόληψης όλου του προσωπικού και οι διαδικασίες που θα ακολουθηθούν, σε κάθε περίπτωση. Όπως, επίσης, καθορίζεται και περιγράφεται η διαδικασία και το ύψος των αποδοχών σε κάθε θέση, μαζί με τους στόχους που συνδέονται με μέρος της αμοιβής.

Το Δ.Σ. καταθέτει εισήγηση, μαζί με τη σχετική οικονομοτεχνική μελέτη στη γενική συνέλευση, η οποία λαμβάνει απόφαση που καθορίζει το κίνητρο επίτευξης στόχων. Το προσωπικό των λοιπών θυγατρικών της εταιρείας υπόκειται σε πειθαρχικό έλεγχο, που ασκεί το πειθαρχικό συμβούλιο για την αποφυγή διαφόρων παραβάσεων. Σε περίπτωση μη επίτευξης στόχων από τον γενικό διευθυντή ή διευθυντή, μπορεί να γίνει καταγγελία της σύμβασης εργασίας τους, πριν από τη λήξη. Περιγράφονται οι διαδικασίες της ανάθεσης και εκτέλεσης δημοσίων συμβάσεων των θυγατρικών της εταιρείας, γενικό πλαίσιο κανονισμού έργων προμηθειών και υπηρεσιών και των λοιπών θυγατρικών της εταιρείας, με τη συνδρομή της ενιαίας αρχής δημοσίων συμβάσεων που πριν από οποιαδήποτε έγκριση, μπορεί να διατυπώσει γνώμη επί των προτεινόμενων κανονισμών.

Κυρίες και κύριοι συνάδελφοι, αποτελεί μια ακόμη σημαντική μεταρρύθμιση το σχέδιο νόμου της Κυβέρνησης στον τομέα των επενδύσεων. Η ίδρυση του νέου Εθνικού Επενδυτικού Ταμείου θα συμβάλει σημαντικά στην στήριξη της επενδυτικής προσπάθειας της Ελλάδος. Η συγχώνευση του ΤΑΙΠΕΔ και του Ταμείου Χρηματοπιστωτικής Σταθερότητας αποτελεί απόδειξη της αλλαγής πολιτικής, ακολουθώντας πλέον τις νέες πρακτικές που θα συμβάλλουν στην ανάπτυξη και βελτίωση της ελληνικής οικονομίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας, ο κ. Αναστάσιος Δημοσχάκης.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, το παρόν νομοσχέδιο αποτελεί ουσιαστική και σημαντική μεταρρύθμιση, προσβλέποντας στη διασφάλιση του δημοσίου συμφέροντος, προς όφελος των πολιτών και της εθνικής οικονομίας.

Εκσυγχρονίζεται η λειτουργία της Ελληνικής Εταιρείας Συμμετοχών και Περιουσίας, καθώς και των θυγατρικών αυτής, η οποία πλέον καθίσταται σύγχρονο, αναπτυξιακό και επενδυτικό εργαλείο για τη χώρα, όπως αρμόζει σε μία σύγχρονη οικονομία και σε ένα σοβαρό και νοικοκυρεμένο κράτος.

Το μέχρι πρότινος μοντέλο διοίκησης της εταιρείας συστάθηκε κατά την περίοδο της βαθιάς κρίσης χρέους και ύφεσης που βίωσε η οικονομία μας και η πατρίδα μας, ως απαίτηση των εταίρων μας. Ωστόσο, η Ελλάδα έχει αλλάξει και δεν θυμίζει τόσο την μνημονιακή περίοδο όσο και την επακολουθήσασα κρίση. Και αυτό, φυσικά, οφείλεται στη μεταρρυθμιστική πολιτική της Νέας Δημοκρατίας, που εφαρμόζεται με συνέπεια από το 2019.

Η ελληνική οικονομία, πλέον, κάνει σημαντικά και θετικά βήματα προόδου, σημειώνοντας ταχύτατα το χρέος και μειώνοντας αυτό και έχοντας ανακτήσει την επενδυτική της βαθμίδα. Τα νέα αυτά δεδομένα επιβάλλουν αλλαγές στο οργανωτικό και λειτουργικό μοντέλο της εταιρείας και αυτό επιτυγχάνεται με το παρόν νομοσχέδιο.

Επίσης, πρόκειται για σπουδαία φιλοαναπτυξιακή νομοθετική ρύθμιση, καθώς προβλέπεται η σύσταση Εθνικού Επενδυτικού Ταμείου, το οποίο θα χρηματοδοτήσει επενδυτικές αναπτυξιακές δραστηριότητες, με σημαντικό αντίκτυπο στην κοινωνική και οικονομική ανάπτυξη της χώρας.

Παράλληλα, εκσυγχρονίζεται ακολουθώντας το πετυχημένο μοντέλο ΔΕΗ, το πλαίσιο λειτουργίας οκτώ θυγατρικών εταιρειών του Υπερταμείου, o ρόλος των οποίων είναι η παροχή σημαντικών σύγχρονων υπηρεσιών προς τους πολίτες, αντιμετωπίζοντας καίρια προβλήματα στη στελέχωση και στη λειτουργία τους.

Επομένως, συζητούμε για μία νομοθετική ρύθμιση κομβική, αλλά και τολμηρή, συμβάλλοντας στην προσπάθεια της Κυβέρνησης, για την επίτευξη της συνολικής αναμόρφωσης της χώρας.

Κύριε Υπουργέ, θα ήθελα να σταθώ στις προβλεπόμενες ρυθμίσεις, όπως στο άρθρο 42 που είναι σε αντιστοίχιση με την επιδιωκόμενη γνωστή τροπολογία που έχει σχέση με το Δέλτα του ποταμού Έβρου, που έστω και καθυστερημένα, συμπεριλαμβάνεται στο παρόν νομοσχέδιο μετά από εισήγηση και πρόταση του αρμόδιου Υπουργού Περιβάλλοντος και Ενέργειας. Δίνεται εκ νέου χρονική παράταση ενός έτους, ενώ λόγω καθυστέρησης ζήτησα παράταση τουλάχιστον δύο έτη, ήτοι μέχρι 31η Δεκεμβρίου του 2025, για την έκδοση του ρυθμιστικού προεδρικού διατάγματος, το οποίο και θα λύσει το γόρδιο δεσμό λειτουργίας του Εθνικού Δρυμού στο Δέλτα του ποταμού Έβρου, αποτρέποντας την επιβολή κυρώσεων μεταξύ των οποίων και την κατεδάφιση των κατασκευών -τις γνωστές καλύβες- στην περιοχή.

Το αναμενόμενο προεδρικό διάταγμα, κυρίες και κύριοι συνάδελφοι, είναι κομβικής σημασίας, καθώς θα καθορίζονται οι χρήσεις γης και οι χωροθετήσεις. Θα τακτοποιούνται με δίκαιο και οριστικό τρόπο, ώστε για τις εν λόγω κατασκευές θα καθορίζεται ο τρόπος λειτουργίας μέσα στον προστατευόμενο χώρο που λέγεται Δέλτα του ποταμού Έβρου.

Εκφράζω την ικανοποίησή μου προς την ηγεσία του Υπουργείου Περιβάλλοντος, διότι δίνεται η αναγκαία ανάσα ζωής για τις καλύβες, καθώς και του Υπουργείου Οικονομικών που δέχτηκε να συμπεριλάβει αυτή τη ρύθμιση, όπως είχε δεσμευτεί στις συναντήσεις μας και ιδιαίτερα στην προ ημερών ο αρμόδιος Υπουργός.

Κυρίες και κύριοι συνάδελφοι, η περιοχή του Δέλτα είναι εθνικής σημασίας, καθώς αποτελεί φυσικό σύνορο μεταξύ της Ελλάδας και της Τουρκίας, ενώ παράλληλα είναι ενταγμένη ως προστατευόμενη περιοχή από διεθνείς συνθήκες. Οι αγροκτηνοτρόφοι, οι ψαράδες και οι κυνηγοί που δραστηριοποιούνται στην περιοχή, αλλά και οι ευγενείς επισκέπτες μας -κυρίως, όμως, οι αγροκτηνοτρόφοι που καλλιεργούν πάνω από ογδόντα χιλιάδες στρέμματα στον χώρο αυτόν που προείπα- επιτελούν εθνικό χρέος, διασφαλίζοντας την καθημερινή και επί εικοσιτετραώρου βάσης ανθρώπινη παρουσία με δραστηριότητα.

Είναι, επίσης, γνωστό ότι στο νοτιότερο μέρος του Δέλτα και στην αντίπερα όχθη από την πλευρά της Τουρκίας, υπάρχει η αλησμόνητη στους Εβρίτες πόλη της Αίνου, με πληθυσμό περίπου δέκα χιλιάδων, ενώ από ελληνικής πλευράς το κοντινότερο αστικό κέντρο είναι η κωμόπολη των Φερών. Η χωροθέτηση αυτών των δύο αστικών περιοχών, καταδεικνύει με τον πλέον ξεκάθαρο τρόπο ότι η παρουσία του ελληνικού κράτους στη συγκεκριμένη περιοχή πρέπει να είναι συνεχής, ουσιώδης, ισχυρή και εφοδιασμένη με υλικοτεχνικά μέσα, αφού από την πλευρά της Τουρκίας η ανθρώπινη παρουσία είναι αδιάκοπη, πολυπληθής και στρατιωτικά εμφανής.

Συνεπώς, θα πρέπει να εξεταστεί η συμπερίληψη και μέσω των εθνικών σχεδίων, ώστε όλες οι κατασκευές, δηλαδή οι λεγόμενες καλύβες που αποτελούν προωθημένα εθνικά φυλάκια επιτήρησης της ευαίσθητης περιοχής, επιβάλλεται να βελτιωθούν και να εκσυγχρονιστούν με αρχιτεκτονικό ρυθμό και με υλικά σε αρμονία με τον χώρο και τη φύση, εξασφαλίζοντας υγιεινό προορισμό και με πλήρη ασφάλεια.

Ο Νομός Έβρου, κυρίες και κύριοι συνάδελφοι, έχει ευαισθησίες και ιδιαιτερότητες, επιτάσσοντας διαρκή επαγρύπνηση. Η ανθρώπινη παρουσία κατά μήκος της συνοριογραμμής με μέτρα φυσικής, τεχνικής και ηλεκτρονικής προστασίας θα πρέπει να διευρυνθεί με την πλωτή και ελικοπτερική κατόπτευση γιατί η ενδεχόμενη εγκατάλειψη θα αναταράξει ακόμα και θέματα εθνικής κυριαρχίας. Σε αυτή την προσπάθεια θα πρέπει το κράτος μέσω των υπηρεσιών του και των νομοθετημάτων του να είναι αρωγός.

Κλείνοντας, κυρίες και κύριοι συνάδελφοι, το παρόν νομοσχέδιο συμβάλλει τα μέγιστα στη σταθερή και συνεπή πορεία της χώρας προς την οικονομική αναμόρφωση και αναπτυξιακή ανάταση αυτής. Για τον λόγο αυτό απαιτείται ενότητα και ομοψυχία. Σε θέματα εθνικής σημασίας δεν χωρούν μικροκομματικές σκοπιμότητες και για τον λόγο αυτό το υπερψηφίζω.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια είναι η κ. Ελένη Βατσινά, Βουλευτής του ΠΑΣΟΚ.

**ΕΛΕΝΗ ΒΑΤΣΙΝΑ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω τη σημερινή ομιλία με ένα σχόλιο που έχει να κάνει με την περίοδο αυτή που κλείνει σήμερα. Κάνοντας μία αποτίμηση πολιτικών και συμπεριφορών, αν μη τι άλλο, πρέπει να παραδεχτούμε ότι στις ύστατες χρονικά προθεσμίες, είτε αυτό έχει να κάνει με το τέλος της χρονιάς, είτε με το θερινό κλείσιμο της Βουλής, η Κυβέρνησή σας μας φέρνει αντιμέτωπους με αλλαγές στη νομοθεσία της χώρας κι αυτό με βιασύνη και προχειρότητα. Αποτέλεσμα; Σας φαντάζομαι πίσω από κλειστές πόρτες να τρίβετε τα χέρια επειδή επιτυγχάνετε -τάχα μου- τον αιφνιδιασμό της Αντιπολίτευσης. Στην πραγματικότητα εσείς βρίσκεστε στο τέλος να είστε πιο αιφνιδιασμένοι και τα νομοθετήματά σας να στέκονται στο κενό, μιας και δεν έχετε την εγρήγορση και τον μηχανισμό να τα εφαρμόσετε άμεσα.

Ήταν έτοιμος ο κρατικός μηχανισμός τον Δεκέμβρη για ένα αιφνιδιαστικό φορολογικό νομοσχέδιο; Δεν ήταν. Τρανή απόδειξη οι δεκάδες παρατάσεις προθεσμιών του πρώτου εξαμήνου του 2024. Μία από αυτές τις παρατάσεις έχουμε και στη σημερινή τροπολογία. Δυστυχώς, πάλι σύντομη και ελάχιστη, χωρίς να εισακουστεί ο κόσμος των λογιστών και των πολιτών που ζητάει παράταση στην υποβολή φορολογικών δηλώσεων μέχρι τα τέλη Σεπτέμβρη.

Στην κόψη του ξυραφιού, λοιπόν, ερχόμαστε σήμερα να ψηφίσουμε ένα νομοσχέδιο πυλώνα για την εθνική οικονομία, ένα νομοσχέδιο που έχει να κάνει με τα κρατικά ταμεία και το δημόσιο συμφέρον, αλλά κυρίως ένα νομοσχέδιο που έχει να κάνει με τον τρόπο που βλέπει ο καθένας από εμάς τη δημόσια περιουσία και την αξιοποίησή της.

Νομίζω ότι ο Κοινοβουλευτικός Εκπρόσωπος του ΠΑΣΟΚ και ο δικός μας αγορητής έβαλαν αυτή τη συζήτηση την ουσιαστική της διάσταση σχετικά με το τι έχει κάνει το ΠΑΣΟΚ ιστορικά για την αξιοποίηση της περιουσίας του δημοσίου και τι έκαναν άλλα κόμματα όταν κλήθηκαν να νομοθετήσουν πάνω σε αυτό.

Εδώ θα μου επιτρέψετε να αναφερθώ στο Ηράκλειο της Κρήτης που έχει πρόσφατα και ένα παράδειγμα αξιοποίησης περιουσίας του δημοσίου, το λιμάνι Ηρακλείου. Με νόμο του κράτους πλέον το λιμάνι αξιοποιείται με έναν τρόπο που, δυστυχώς, έχει σπουδαία κενά, τόσο ως προς ότι δεν δεσμεύεται ιδιώτης για έργα υποδομών, όσο και ως προς το ύψος του ποσού της σύμβασης.

Και άλλα πολλά ακίνητα στο Ηράκλειο, όπως η πρώην αμερικανική βάση στις Γούρνες και το αεροδρόμιο «ΝΙΚΟΣ ΚΑΖΑΝΤΖΑΚΗΣ» είναι παραδείγματα που χρονίζουν ως προς τη μη αξιοποίησή τους. Το αεροδρόμιο είναι και το πιο χαρακτηριστικό παράδειγμα της δυσκίνητης διαδικασίας με την οποία τα ακίνητα παραμένουν αναξιοποίητα και τελικά ο στόχος είναι να καταλήξουν στα χέρια ιδιωτικών εταιρειών.

Την ίδια στιγμή, αν υπήρχε συνεργασία με τοπικούς φορείς της τοπικής αυτοδιοίκησης και της περιφέρειας, η αξιοποίηση θα ήταν αποτελεσματικότερη και σίγουρα πιο γρήγορη. Από το 2022 το Υπουργείο Υποδομών αναγνωρίζει ότι στην έκταση του αεροδρομίου θα γίνει ανάπλαση. Είμαστε δύο χρόνια μετά στην ίδια ακριβώς κατάσταση, ο δήμαρχος Ηρακλείου να προσπαθεί για την αξιοποίηση της περιοχής και το ΤΑΙΠΕΔ να απαντά ότι δίνει στον δήμο χίλια πεντακόσια στρέμματα. Τα υπόλοιπα δύο χιλιάδες, προφανώς, θα δοθούν σε ιδιώτες.

Το σπουδαιότερο εδώ ξέρετε ποιο είναι; Η εικόνα εγκατάλειψης που κι ένα μαγικό χέρι τώρα να έλυνε το ιδιοκτησιακό καθεστώς, που ορθώς διεκδικεί ο δήμος, η πρώτη οικοδομική εργασία σε αυτή την έκταση θα γινόταν τουλάχιστον τρία χρόνια μετά. Αυτό είναι βλάβη του δημοσίου συμφέροντος.

Άρα, λοιπόν, σας φέρνω από τα χιλιάδες παραδείγματα που αποδεικνύει ότι δεν μιλάμε για αξιοποίηση, δεν μιλάμε για εκποίηση, αλλά μιλάμε για απλή στασιμότητα στην καλύτερη των περιπτώσεων. Και στη χειρότερη περίπτωση μιλάμε για ιδιωτικοποίηση ή παραχώρηση χρήσης της τελευταίας στιγμής, χωρίς πλάνο με διατυπωμένους όρους, όπως έγινε στο λιμάνι Ηρακλείου πριν λίγες ημέρες, και χωρίς να μπορούμε να συνδιαμορφώσουμε το πραγματικό όφελος που καταλήγει στα κρατικά ταμεία.

Μέσα σε ένα τέτοιο περιβάλλον, τελικά εξυπηρετείται το δημόσιο συμφέρον οικονομικά και κοινωνικά;

Με αυτό το παράδειγμα, κύριε Υπουργέ, θα ήθελα να σας κοινωνήσω πως είμαι σίγουρη ότι αυτά τα υπόλοιπα τριάντα έξι χιλιάδες -ή όσα είναι τελικά- ακίνητα προς αξιοποίηση σε όλη τη χώρα, έχουν ανάλογα θέματα, αλλά έχουν και ανάλογες ελλείψεις εξαιτίας δικών σας ουσιαστικών πρωτοβουλιών για αξιοποίηση. Και οι έλλειψης πολιτικής βούλησης δεν είναι σημείο των καιρών ούτε είναι ευκαιριακές λόγω του σημερινού έκτακτου νομοσχεδίου. Είναι η διαχρονική σας πολιτική έκφραση τουλάχιστον τα τελευταία πέντε χρόνια.

Κλείνοντας, κυρία Πρόεδρε, δεν θα μπορούσα να παραλείψω μια αναφορά στα χθεσινά τεκταινόμενα για την υπόθεση των υποκλοπών. Ο Πρόεδρος του ΠΑΣΟΚ Νίκος Ανδρουλάκης αξιοποίησε το Βήμα αυτό, δηλαδή το πιο επίσημο κοινοβουλευτικό μέσο, για να σχολιάσει αυτό που ανακοινώθηκε από την Εισαγγελία του Αρείου Πάγου. Σχολιάστηκε δηλαδή με τον πλέον επίσημο τρόπο ένας επίσημος σχολιασμός και διατυπώθηκε σαφέστατα ότι η δικαιοσύνη ως ανεξάρτητη λειτουργία εκδίδει και πρέπει να εκδίδει αποφάσεις απαλλαγμένη από το ποια είναι η δική μου άποψη και ποια είναι η δική σας. Η μόνη εξάρτηση της δικαιοσύνης είναι ο νόμος και το κράτος δικαίου. Η δικαιοσύνη έχει τις διαδικασίες της και ο αγώνας για τις υποκλοπές συνεχίζεται μέσα από τις νόμιμες διαδικασίες αυτές. Η δίκαιη δίκη σε ένα δημοκρατικό κράτος είναι αυτονόητο δικαίωμα και απαραίτητη προϋπόθεση.

Η στάση του ΠΑΣΟΚ, λοιπόν, αποτελεί παράδειγμα προς κάθε πολίτη να μην αποδέχεται το άδικο και να διεκδικεί την προάσπιση του Συντάγματος και της ΕΣΔΑ στα αρμόδια όργανα που έχει κάθε σύγχρονο ευρωπαϊκό κράτος.

Δεν αμφισβήτησε, λοιπόν, κανείς τις διαδικασίες αυτές, κύριοι της Κυβέρνησης. Εσάς αμφισβήτησε. Τις δικές σας παρεμβάσεις και τις δικές σας ενέργειες και παραλείψεις αμφισβητούμε. Ο Υπουργός Δικαιοσύνης χθες -ίσως ήταν και περασμένη η ώρα- χρησιμοποίησε από αυτό το Βήμα τον όρο «θεσμική κατρακύλα».

Η μνήμη έχει κοντά πόδια, κύριοι της Κυβέρνησης. Είναι θεσμική κατρακύλα να προσφεύγεις στη δικαιοσύνη και τα διεθνή δικαστήρια για να προασπίσεις τα δικαιώματά σου; Είναι θεσμική κατρακύλα να πιστεύεις σε ένα κράτος δικαίου και να λες στους πολίτες ξεκάθαρα ότι ψάχνεις την αλήθεια και ότι θα το πας μέχρι τέλους; Θεσμική κατρακύλα, θεσμική χρεοκοπία καλύτερα -γιατί δεν συμφωνώ με τον προσβλητικό σας όρο- είναι στις 31 Ιουλίου να ψηφίζονται νομοσχέδια που αλλάζουν τη διάρκεια του «πόθεν έσχες», που αλλάζουν τα όργανα και τον τρόπο που γίνεται η διαχείριση της δημόσιας περιουσίας και γι’ αυτά τα δύο νομοσχέδια να αφιερώθηκαν συνολικά μόλις δεκαέξι ώρες για ανάγνωση, σχολιασμό και φορείς.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο ο Κοινοβουλευτικός Εκπρόσωπος των Σπαρτιατών κ. Κόντης.

Ορίστε, κύριε συνάδελφε, έχετε τον λόγο για έξι λεπτά.

**ΙΩΑΝΝΗΣ ΚΟΝΤΗΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε το θέμα της μεταμόρφωσης ή μάλλον της ενσωμάτωσης του Υπερταμείου και των άλλων, ΤΧΣ κ.λπ., εκτός του ΕΤΑΔ σε αυτήν τη νέα μορφή του Εθνικού Επενδυτικού Ταμείου. Στην ουσία συνεχίζουμε να ζούμε υπό την επιρροή της Ευρωπαϊκής Ένωσης αναγκαστικά με όσα μνημόνια έχουν υπογραφεί. Δεν αλλάζει κάτι. Θα δημιουργηθεί αυτό το ΣΕΕΔ, το οποίο θα είναι το Συμβούλιο της Ειδικής Εταιρικής Διακυβέρνησης, το οποίο θα επιλέγεται σε υψηλό βαθμό από την Ευρωπαϊκή Επιτροπή και από τον Ευρωπαϊκό Μηχανισμό Στήριξης, τα δύο άτομα μάλλον. Οι άλλοι τρεις, τα άλλα τρία μέλη από τα πέντε θα είναι επιλεγμένοι από τον Υπουργό και ένα άλλο Υπουργείο.

Το θέμα είναι, κυρίες και κύριοι συνάδελφοι και κύριε Υπουργέ, πως ό,τι και να κάνουμε, δεν ξεφεύγουμε από τη μίζερη πραγματικότητα που μας επιβάλλει η Ευρωπαϊκή Ένωση, η οποία είναι «ξεπουλήστε ό,τι μπορείτε, με όποιον τρόπο μπορείτε και παρουσιάστε το ότι είναι προς όφελος της χώρας», γιατί στην ουσία αυτό γίνεται. Αυτή είναι η πραγματικότητα.

Εάν μετρήσω στον χρόνο που είμαι εδώ το τι πουλήσαμε ή τι δώσαμε -εγώ θα το πω με τα «χρυσά» λόγια, όπως εμφανίζεται-, εκχωρήσαμε για σαράντα-πενήντα χρόνια, που για εμάς που δεν θα ζούμε σε σαράντα-πενήντα χρόνια για να δούμε και άλλη μία παράταση, μάλλον είναι πώληση. Από εδώ μέσα λίγοι θα ζουν σε πενήντα χρόνια για να το δουν. Το λέω χωρίς να είμαι μάντης κακών, εύχομαι να περάσετε τα εκατό όλοι.

Στην ουσία τι γίνεται; Αν προσθέσουμε ό,τι έχουμε δώσει, λιμένα Καβάλας, λιμένα Ηρακλείου, λιμένα Ηγουμενίτσας, «ΛΑΡΚΟ» κ.λπ., δεν ξεπερνάνε σε σύνολο το ποσό που κοστίζει το σπίτι ενός μεγάλου επιχειρηματία στην Ελβετία ή στην Ελλάδα. Έχουμε πουλήσει δηλαδή 2 εκατομμύρια την Καβάλα συν 9 εκατομμύρια τη «ΛΑΡΚΟ» ίσον 11, την Ηγουμενίτσα -νομίζω- 12. Θα φτάσουμε ένα εικοσάρικο. Στον λιμένα Ηρακλείου βγαίνει 2 εκατομμύρια τον χρόνο -δεν θυμάμαι- για σαράντα ή για ογδόντα χρόνια.

Όμως, βλέπω εδώ ότι το Υπερταμείο αυτό ή αυτή η νέα μορφή θα συνεισφέρει σε επένδυση. Ξύπνησε τώρα το Υπερταμείο και όλα αυτά τα ταμεία και μιλάνε για επενδύσεις στα λιμάνια. Έλα όμως που έχουμε δώσει τα κυριότερα λιμάνια! Γιατί δεν το κάναμε αυτό νωρίτερα, να κάνουμε επενδύσεις στους λιμένες τους οποίους παραχωρήσαμε για να κάνουν επενδύσεις κάποιοι τρίτοι; Ή με τη συνεργασία έστω τρίτων, αλλά να είναι το δημόσιο παρόν. Γιατί δεν το κάναμε νωρίτερα;

Επίσης, βλέπω ότι προϋποτίθεται ότι θα υπάρχει συμβατή άποψη με το master plan. Εδώ απαιτείτο master plan για να γίνει επένδυση. Για ποιον λόγο δεν απαιτήθηκε master plan στην Καβάλα που, αν θυμάμαι καλά, ήταν στην παράγραφο 15, η οποία παράγραφος 15 έλειπε από τις επιτροπές και δεν μας εμφανίστηκε ποτέ; Το business-master plan στο Ηράκλειο μάς υποσχέθηκε ότι θα το δούμε σε τρία-τέσσερα χρόνια.

Όπως είπαμε, δεν υπάρχει περίπτωση να πας να πάρεις ένα λιμάνι ή κάποιον άλλο χώρο σε μια σοβαρή χώρα και να σου πουν «φέρε μας σε πέντε χρόνια το master plan». «Θέλουμε να δούμε τι σκοπεύεις να κάνεις, τι θα επενδύσεις, πώς θα επενδύσεις, πώς σκέφτεσαι να κερδίσεις, τι ενδιαφέρεσαι να χτίσεις, πώς θα αποφέρεις περισσότερο όγκο εργασιών εκεί και πώς θα ωφελούνται οι κάτοικοι της περιοχής και γενικότερα της χώρας και το δημόσιο». Αυτό είναι για εμένα master plan, όχι αυτό που έχει στο μυαλό του ο επενδυτής, ο Γκριμάλντι ή οποιοσδήποτε άλλος και λέει: «Εγώ, παιδιά, ξέρω πώς θα κερδίσω, δώστε τό μου και σε μερικά χρόνια θα σας φέρω το master plan». Μου θυμίζει τους Ινδιάνους που τους πήγαιναν καθρεφτάκια οι Ισπανοί τότε με τον Κορτέζ. Έτσι μας βλέπουν.

Άκουσα μια μέρα, όταν συζητούσαμε για τον λιμένα του Ηρακλείου, πόσο μεγάλη εταιρεία είναι η «GRIMALDI», τεράστια εταιρεία και μας περιποιεί τιμή το γεγονός ότι η «GRIMALDI» ήλθε να μας ζητήσει να πάρει το λιμάνι του Ηρακλείου και έπρεπε να της δώσουμε και δώρο και κανένα λιμάνι πιο δίπλα, αφού ήλθε και το ζήτησε.

Ποια είναι η «GRIMALDI»; Εγώ ξέρω καλά τι είναι η «GRIMALDI». Είναι μια ναυτιλιακή εταιρεία. Υπάρχει και η «MAERSK», υπάρχουν και άλλες μεγάλες εταιρείες που είναι σοβαρές και πάνε με επιχειρηματικά σχέδια. Η μεγαλύτερη εταιρεία η δανέζικη, η «MAERSK» ή η «CLIPPER», την οποία εκπροσωπούσα εγώ, η δεύτερη μεγαλύτερη στον κόσμο, δεν εργάζονται έτσι «πειρατικά». Δίνουν ένα master plan και μετά ζητούν να πάρουν την έγκριση. Έτσι λειτουργούν. Τώρα, αν το Υπερταμείο και η Ευρωπαϊκή Ένωση μάς πείθουν εμάς «δώστε και θα σας φέρουν», λυπάμαι, αλλά δεν γίνεται έτσι. Τουλάχιστον προσωπικά δεν το βλέπω σωστό. Θα γίνει, όμως.

Κυρία Πρόεδρε, δεν θα δευτερολογήσω. Δεν θα κάνω και τις τρεις παρεμβάσεις. Θέλω δύο-τρία λεπτά παραπάνω.

Θα αναφερθώ σε δύο θέματα. Στο θέμα των Ναυπηγείων Σκαραμαγκά που είναι μέσα εδώ, απ’ ό,τι βλέπω υπάρχουν κάποιες διατάξεις οι οποίες θα διευκολύνουν τον επενδυτή να επεκτείνει, να κάνει τα επιχειρηματικά του πλάνα. Απ’ ό,τι ξέρω, έχει μπει ως επενδυτής ένας πραγματικά σοβαρός εφοπλιστής ο κ. Προκοπίου. Δεν έχω δει κι εκεί τι master plan έχει δώσει. Πιστεύω ότι επειδή είναι άνθρωπος της ναυτιλίας και πήγε να ασχοληθεί μ’ ένα ναυπηγείο ενώ δεν έχει ανάγκη να ασχοληθεί -πάει να ασχοληθεί μόνο όταν προσδοκά ότι θα έχει μεγάλα κέρδη-, πιστεύω ότι υπάρχει στο master plan η προοπτική γι’ αυτές τις δεξαμενές. Απ’ ό,τι ξέρουμε -νομίζω ότι κι εσείς το ξέρετε-, έχουμε δύο σταθερές δεξαμενές 500.000 τόνων και 250.000 τόνων και τρεις πολύ μικρές πλωτές, νομίζω εβδομηνταπεντάρα και εξηντάρα. Τι σημαίνει ότι είναι πλωτή; Κατεβαίνει μέσα στο νερό και παίρνει το πλοίο χωρίς να χρειαστεί να το βγάλουμε έξω στη στεριά και μετά βγαίνει έξω και έχει «φορεθεί» το πλοίο μέσα, αλλά 60.000 και 70.000 τόνοι είναι σήμερα βαπόρια τα οποία θεωρούνται μικρά.

Θα πρέπει να δοθεί εκεί μια βελτίωση σίγουρα, να βοηθήσει και το κράτος να βελτιωθεί, γιατί δεν μπορεί, κύριοι, οι Έλληνες εφοπλιστές που μονοπωλούν πλέον τη ναυτιλία εδώ και δεκάδες χρόνια να τρέχουν στη Μάλτα, να τρέχουν στην Τουρκία, στα ναυπηγεία της Τουρκίας, να τρέχουν στην Ισπανία -υπάρχουν πλέον οκτώ ναυπηγεία στην Ισπανία- και να μην μπορούμε εμείς να ελλιμενίσουμε ή μάλλον να «ντοκάρουμε» σε ναυπηγείο σε σοβαρές καταστάσεις πλοία τα οποία θα μπορούσαν να είναι εδώ και να κερδίζουμε εμείς τα χρήματα αυτά, τα οποία πάνε στην Τουρκία, γιατί ένας δεξαμενισμός κοστίζει κάποιες εκατοντάδες χιλιάδες ή και εκατομμύρια δολάρια.

Θεωρώ, λοιπόν, ότι είναι ένα θέμα το οποίο πρέπει να κοιτάξουμε. Εμένα το όνομα που έχει μπει να επενδύσει μου δίνει την πεποίθηση ότι έχει μπει να επενδύσει πραγματικά, μέχρι αποδείξεως του εναντίου βέβαια, γιατί στη ζωή όλα έχουν να κάνουν με το τι βλέπουμε στην πράξη.

Έρχομαι τώρα να δω τι εταιρείες που διαχειριζόταν το Υπερταμείο και το ΤΑΙΠΕΔ και οι οποίες θα μπουν τώρα στο νέο ταμείο που συστήθηκε. Επίσης, τους μισθούς των συμβούλων. Σήμερα βλέπουμε ότι ο διευθύνοντας σύμβουλος του Υπερταμείου αμειβόταν με 230.000 ευρώ μικτά το 2022. Ο αναπληρωτής διευθύνοντας σύμβουλος με 200.000 και πάει λέγοντας. Όταν, λοιπόν, τρέχουμε και κυνηγάμε τα χρήματα με το τουφέκι νομίζω θα έπρεπε σε αυτό να είμαστε κάπως πιο σφιχτοί. Εδώ μείωσαν των Βουλευτών τους μισθούς τα τελευταία χρόνια στο μισό. Δεν τους μείωσαν; Έχουν μειωθεί τα πάντα. Γίνονται επιτροπές και παίρνουν τρία δεκάρικα, που λέει ο λόγος. Δεν πρέπει να μειώσουμε και να δώσουμε μπόνους απόδοσης, όπως κάνουν όλες οι σύγχρονες εταιρείες; «Έλα εδώ. Θα με πάρεις; Πέντε χιλιάρικα, δύο χιλιάρικα», δεν ξέρω πόσο πάει «και μπόνους απόδοσης. Ανάλογα με τα κέρδη ανεβαίνει και ο μισθός μου». Δεν μπορεί να δίνουμε ένα φιξ ποσό και να λέμε ότι δεν βγαίνουμε. Και να παίρνουν έναν σωρό λεφτά κάποιοι κύριοι τους οποίους σέβομαι, σίγουρα έχουν ικανότητες, αλλά δεν είμαστε σε τέτοια κατάσταση. Δεν μπορεί να κλαιγόμαστε και να ξεπουλάμε πράγματα για ένα εκατομμύριο και να παίρνει ο διευθύνων σύμβουλος 200.000. Και πουλάμε ένα λιμάνι για ένα εκατομμύριο. Ας σφίξουν όλοι το ζωνάρι, λοιπόν, να βοηθήσουν, αφού πιστεύουμε τόσο πολύ στην Ελλάδα στη βελτίωση της εικόνας μας, την οικονομία και τους πολίτες. Όλοι να βοηθήσουμε.

Κι όσο για τη ΔΕΗ και τις μικρές ΔΕΗ μην το πιάσουμε το θέμα. Γιατί η ΔΕΗ, κύριε Υφυπουργέ, καλώς ή κακώς έχει τριπλασιάσει τα τελευταία χρόνια τα τιμολόγια, όπως και άλλες εταιρείες που ακολουθούν. Εγώ στο σπίτι μου ΔΕΗ έχω. Και βλέπω ότι πλήρωνα 150 ευρώ τον μήνα και πληρώνω 600. Έχουν τριπλασιαστεί. Και έχω μειώσει και την κατανάλωση. Από εκεί βγαίνουν τα κέρδη και έγινε κερδοφόρα η ΔΕΗ. Τα άλλα περί πολέμου που ακούμε, αφήστε τα. Ξέρουμε πόσο ανέβηκαν οι τιμές και πως κερδίζουν κάποιοι από την ενέργεια σήμερα. Η ΔΕΗ με τα golden boys που έχει κι αυτοί οι οποίοι δίνουν στους εαυτούς τους κάποιες διακοσάρες και κάποιες εκατοπενηντάρες και κάτι μερίσματα ωραία, ξέρουν να ανεβάζουν μόνο τα τιμολόγια και να περιμένουν από τον ελληνικό λαό να προσπαθεί να κάνει…

Οι Έλληνες σήμερα ζουν με διαπραγμάτευση πλέον του ηλεκτρικού τους ρεύματος. Κάνουν διακανονισμό, πληρώνουν μία δόση αλλά έρχεται ο άλλος λογαριασμός και δεν μπορούν να τον πληρώσουν. Και κόβεται ο διακανονισμός. Έχει φτάσει να υπόκεινται σε διακανονισμούς δέκα-είκοσι φορές. Έχουν αυτά τα κοινωνικά τιμολόγια για να μπορούν να κάνουν διακανονισμούς συνέχεια και έχουν κάνει πενήντα διακανονισμούς. Είναι ζωή αυτή; Να σκέφτεται ότι αν δεν πληρώσει τον διακανονισμό ή το επόμενο τιμολόγιο, θα του το κόψουν; Αυτά πρέπει να δούμε. Από εκεί να αρχίσουμε. Είναι κοινωνικά αγαθά, κοινωνικές παροχές. Η ΔΕΗ, λοιπόν, ας έρθει στα όρια που ήταν κάποτε, πιο λογική και ας αφήσει τα περί αναπτύξεως να τα κρίνουν οι πολίτες.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει τον λόγο τώρα ο κ. Απόστολος Βεσυρόπουλος, Βουλευτής της Νέας Δημοκρατίας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κυρία Πρόεδρε.

Κύριε Υφυπουργέ, κυρίες και κύριοι συνάδελφοι, το νομοσχέδιο του Υπουργείου Εθνικής Οικονομίας και Οικονομικών που συζητάμε σήμερα επικεντρώνεται στην αναδιάρθρωση του Υπερταμείου με δύο στόχους. Πρώτον, η λειτουργία του να συμβάλει στην κοινωνική και οικονομική ανάπτυξη της χώρας και, δεύτερον, να βελτιωθεί το επίπεδο εξυπηρέτησης των πολιτών μέσα από τη βέλτιστη δυνατή λειτουργία των θυγατρικών του και την παροχή υψηλής ποιότητας υπηρεσιών.

Ουσιαστικά με την παρούσα νομοθετική πρωτοβουλία επιχειρείται από την Κυβέρνηση του Κυριάκου Μητσοτάκη η βελτίωση του θεσμικού πλαισίου που διέπει το Υπερταμείο το οποίο έγινε με τον ν.4389/2016. Με το σημερινό, λοιπόν, νομοσχέδιο προωθείται η αναμόρφωση και αναδιοργάνωση του Υπερταμείου και η θέσπιση ενός πιο σύγχρονου μοντέλου διακυβέρνησης με στόχο την περαιτέρω ενίσχυση της έννοιας του δημοσίου συμφέροντος. Και πώς θα επιτευχθεί αυτό; Μέσα από στοχευμένους άξονες παρεμβάσεων. Κατ’ αρχάς με τη σημαντική ενίσχυση του Υπερταμείου μέσα από την απορρόφηση του ΤΑΙΠΕΔ και του Ταμείου Χρηματοπιστωτικής Σταθερότητας των οποίων η τεχνογνωσία αναμένεται να συνδράμει σημαντικά σε συνδυασμό με την αντίστοιχη εμπειρία του Υπερταμείου για τη συντονισμένη πλέον επίτευξη των καταστατικών του στόχων. Προτρέπω όσους πιθανόν αντιδρούν να δουν και τα πρόσθετα οφέλη της παρέμβασης αυτής, αφού πλέον δεν θα υπάρχουν αυτόνομες διοικήσεις σε κάθε ταμείο με πρόσθετα διοικητικά συμβούλια και πρόσθετες αμοιβές.

Ιδιαίτερα σημαντικό είναι να τονιστεί στο σημείο αυτό η σύνδεση της εν λόγω παρέμβασης και με μία ριζική αλλαγή στο μοντέλο διοίκησης του Υπερταμείου με τη σύσταση συμβουλίου εταιρικής διακυβέρνησης. Πρόκειται ουσιαστικά για περιορισμό των αρμοδιοτήτων του προηγούμενου εποπτικού συμβουλίου που έως σήμερα ασκούσε ουσιαστικά τη διοίκηση και εφεξής θα αποτελεί όργανο εποπτείας του Υπερταμείου και όχι άσκηση καθημερινής διοίκησης.

Στο εξής το Διοικητικό Συμβούλιο του Υπερταμείου θα είναι το όργανο που θα είναι αποκλειστικά αρμόδιο για τη διοίκηση της εταιρείας, όπως προβλέπεται σε κάθε σύγχρονο εταιρικό σχήμα. Επίσης, το ελληνικό δημόσιο θα έχει θεσμική εκπροσώπηση στο συμβούλιο εταιρικής διακυβέρνησης μέσα από έναν από τους γενικούς γραμματείς του Υπουργείου Εθνικής Οικονομίας και Οικονομικών, έναν από τους υποδιοικητές της Τράπεζας της Ελλάδος και τον γενικό διευθυντή του Οργανισμού Διαχείρισης Δημοσίου Χρέους.

Ιδιαίτερης αναφοράς χρήζει επίσης η διάταξη σύμφωνα με την οποία το ΤΑΙΠΕΔ αποκτά πλέον το δικαίωμα να αξιοποιεί το 50% των εσόδων που εισπράττεται από συμβάσεις αξιοποίησης λιμένων και λιμενικών υποδομών προκειμένου να χρηματοδοτήσει την υλοποίηση των master plan άλλων λιμανιών που εμπίπτουν στην αρμοδιότητά του. Σημειώνω ότι στον προηγούμενο νόμο για το Υπερταμείο που έφερε και ψήφισε η κυβέρνηση ΣΥΡΙΖΑ-ΑΝΕΛ τέτοια δυνατότητα δεν προβλεπόταν.

Έναν ακόμα σημαντικό άξονα παρέμβασης αποτελεί η δημιουργία του νέου εθνικού επενδυτικού ταμείου. Αυτό το νέο εθνικό επενδυτικό ταμείο θα έχει ως αρχικό κεφάλαιο τα χρήματα που κατέβαλε το δημόσιο για την επαναπόκτηση της ΕΥΔΑΠ και της ΕΥΑΘ με σκοπό τη χρηματοδότηση αναπτυξιακών και επενδυτικών δραστηριοτήτων οι οποίες αναμένεται να έχουν σημαντικό αντίκτυπο στην κοινωνική και οικονομική ανάπτυξη της χώρας.

Άκουσα με ιδιαίτερη χαρά τον Υπουργό Εθνικής Οικονομίας και Οικονομικών, κατά τη συζήτηση του νομοσχεδίου στη Διαρκή Επιτροπή Οικονομικών Υποθέσεων, να αναφέρεται σε επαφές με την Ευρωπαϊκή Τράπεζα Επενδύσεων και επενδυτικά ταμεία από το εξωτερικό προκειμένου να συμμετέχουν σε αυτή την προσπάθεια συμβάλλοντας στο νέο αυτό ταμείο. Καθίσταται, λοιπόν, ευρέως αντιληπτό ότι η χώρα ουσιαστικά αποκτά πλέον ένα πολύτιμο αναπτυξιακό εργαλείο παρεμφερές με αυτό που λειτουργεί σε άλλες ευρωπαϊκές χώρες που παρέχει κίνητρα για αναπτυξιακές πρωτοβουλίες ιδιαίτερα σε τομείς που δεν καλύπτονται από τους σημερινούς επενδυτές αλλά έχουν προστιθέμενη αξία για την οικονομία.

Το νέο αυτό εθνικό επενδυτικό ταμείο θα είναι προσανατολισμένο, πρώτον, σε κλάδους αιχμής της ελληνικής οικονομίας, όπως επενδύσεις πράσινης μετάβασης, κυκλικής οικονομίας, μπλε οικονομίας και τεχνολογικού και ψηφιακού μετασχηματισμού, καθώς και στρατηγικών και κρίσιμων ορυκτών πρώτων υλών. Δεύτερον, σε ενεργειακές επενδύσεις και στις αντίστοιχες υποδομές και δίκτυα. Τρίτον, σε κλάδους υποδομών και μεταφορών. Τέταρτον, σε τεχνολογικούς κλάδους και επενδύσεις τεχνολογιών κατανεμημένου καθολικού και τεχνητής νοημοσύνης. Και, πέμπτον, σε αναπτυξιακές και τεχνολογικές υποδομές.

Τέλος, με το νομοσχέδιο που συζητάμε σήμερα δημιουργείται ένα νέο ευέλικτο και λειτουργικό μοντέλο διοίκησης οκτώ δημοσίων επιχειρήσεων που ανήκουν στη δικαιοδοσία του Υπερταμείου προκειμένου να διασφαλιστεί η αποτελεσματικότερη λειτουργία τους και να αναβαθμιστεί ο δείκτης εξυπηρέτησης των πολιτών. Πρόκειται για τα Ελληνικά Ταχυδρομεία, τη ΔΕΘ HELLEXPO, τον Οργανισμό Κεντρικών Αγορών και Αλιείας, την Κεντρική Αγορά Θεσσαλονίκης, τη ΓΑΙΑΟΣΕ, τις Ελληνικές Αλυκές, την Ανώνυμη Εταιρεία Διώρυγας Κορίνθου και τον όμιλο ΟΑΣΕ Συγκοινωνίες Αθηνών. Με τον εκσυγχρονισμό της λειτουργίας των θυγατρικών του Υπερταμείου, που μόλις ανέφερα, ουσιαστικά θα υπάρχει πλέον η δυνατότητα προσέλκυσης ικανών στελεχών από τον ιδιωτικό τομέα χωρίς γραφειοκρατικές διαδικασίες, αλλά και ευέλικτες διαδικασίες προσλήψεων προσωπικού με περιορισμένο αλλά ουσιαστικό και άμεσο ρόλο του ΑΣΕΠ, αφού θα διενεργείται έλεγχος της νομιμότητας της προκήρυξης εντός δέκα ημερών από το ΑΣΕΠ και συμμετοχή μέλους του ΑΣΕΠ στην εξέταση ενστάσεων και τη διαδικασία προσλήψεων.

Κυρίες και κύριοι συνάδελφοι, το σύνολο των διατάξεων του νομοσχεδίου που συζητάμε σήμερα πληροί όλες τις προϋποθέσεις για να τύχει ευρείας διακομματικής στήριξης. Σε μία εποχή με διαρκείς ασύμμετρες απειλές και μεγάλες προκλήσεις η χώρα χρειάζεται μία σταθερή και αποτελεσματική διακυβέρνηση. Η Κυβέρνηση του Κυριάκου Μητσοτάκη αποδεικνύει για δεύτερη τετραετία ότι πληροί αυτά τα χαρακτηριστικά. Συνεχίζει τις θεσμικές και νομοθετικές της παρεμβάσεις που είναι ενταγμένες σε μια αναπτυξιακή λογική με ταυτόχρονη υπεράσπιση και ενίσχυση του δημοσίου συμφέροντος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Διονύσιος Ακτύπης, Βουλευτής της Νέας Δημοκρατίας.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, ερχόμαστε σήμερα στην Ολομέλεια προκειμένου να συζητήσουμε και να ψηφίσουμε ένα νομοσχέδιο το οποίο ενισχύει τη θέση και τον ρόλο του κράτους και συμβάλλει, σε έναν σημαντικό βαθμό, στην αναπτυξιακή προοπτική της χώρας.

Το κράτος, κυρίες και κύριοι συνάδελφοι, κερδίζει από την αξιοποίηση των περιουσιακών στοιχείων του δημοσίου. Πλέον έχουμε ένα ευέλικτο και σύγχρονο πλαίσιο λειτουργίας το οποίο διέπεται από κανόνες, όπου η οικονομία δραστηριοποιείται, χωρίς τους περιορισμούς και τις στρεβλώσεις ενός οργανισμού. Μιλάμε, λοιπόν, για μια καίρια παρέμβαση στην οργάνωση και λειτουργία της Ελληνικής Εταιρείας Συμμετοχών και Περιουσίας και των θυγατρικών της με παράλληλη δημιουργία του επενδυτικού ταμείου. Δημιουργούμε ένα σύγχρονο αναπτυξιακό και επενδυτικό εργαλείο διασφαλίζοντας το δημόσιο συμφέρον και ενισχύοντας την ελληνική οικονομία. Αυτό κάναμε από την πρώτη μέρα που αναλάβαμε. Θέλαμε να δημιουργήσουμε το πλαίσιο και τις συνθήκες για ένα ισχυρό και ανθεκτικό οικονομικό περιβάλλον.

Επί της δικής μας διακυβέρνησης η Ελλάδα πέτυχε πολλαπλάσιους ρυθμούς ανάπτυξης ακόμη και σε σχέση με χώρες της υπόλοιπης Ευρώπης. Αντίθετα, επί ΣΥΡΙΖΑ, η Ελλάδα ξαναμπήκε σε ύφεση και είχε τον χαμηλότερο μέσο ρυθμό ανάπτυξης στην Ευρωπαϊκή Ένωση των είκοσι επτά, με 0,5%. Επίσης, εμείς καταφέραμε και προχωρήσαμε σε μείωση - ρεκόρ του χρέους ως ποσοστό του ΑΕΠ από το 2019 έως το 2023. Μειώσαμε την ανεργία κατά επτά, περίπου, μονάδες. Προχωρήσαμε σε αύξηση επάνω από 19% του μέσου μισθού. Καταφέραμε και μειώσαμε τα κόκκινα δάνεια συνολικά από 18 δισεκατομμύρια το 2021 σε 73 δισεκατομμύρια ευρώ το 2023, ενώ και οι άμεσες ξένες επενδύσεις έχουν φτάσει στο υψηλότερο σημείο της τελευταίας εικοσαετίας.

Όσο και αν κάποιοι προσπαθούν να θολώσουν την πραγματικότητα, εμείς είμαστε εδώ για να τα θυμίζουμε και να τα ξεκαθαρίζουμε. Προφανώς και γνωρίζουμε ότι υπάρχουν ανάγκες και προβλήματα για το κοινωνικό σύνολο, τα οποία οφείλουμε να τα λύσουμε, αλλά εμείς δεν υποσχόμαστε «λαγούς με πετραχήλια» ούτε προσπαθούμε να δημιουργούμε μια ψευδή πραγματικότητα μόνο και μόνο για να γίνουμε αρεστοί. Όλα αυτά τα χρόνια σταθήκαμε έμπρακτα σε όλους όσους είχαν ανάγκη, ενώ παρεμβήκαμε σε κάθε δυσκολία που προέκυψε ξαφνικά. Αυτό κάναμε και αυτό θα συνεχίσουμε να κάνουμε όποτε αυτό απαιτηθεί, προς όφελος ολόκληρης της κοινωνίας.

Εξ ου και η εισαγόμενη τροπολογία για την ειδική φορολόγηση των ηλεκτροπαραγωγών με φυσικό αέριο. Η ρύθμιση είναι αναγκαία για να αντιμετωπιστεί η αύξηση του κόστους της ηλεκτρικής ενέργειας για τους καταναλωτές, εξαιτίας της ανόδου των τιμών πώλησης του ρεύματος από τις μονάδες φυσικού αερίου σε επίπεδο σημαντικά υψηλότερο από το κόστος παραγωγής. Καταλαβαίνω, βέβαια, ότι αυτό ενοχλεί αρκετά κάποιους γιατί τους χαλάει και το πολιτικό αφήγημα. Τι να κάνουμε; Κάποιοι εδώ στην Αίθουσα πιστεύουν λανθασμένα ότι έχουν το προνόμιο και το μονοπώλιο της κοινωνικής ευαισθησίας.

Ευτυχώς η κοινωνία και οι πολίτες έχουν καταλάβει τι γινόταν και τι γίνεται πλέον στην ελληνική οικονομία, όσα έωλα επιχειρήματα και αν ακουστούν.

Με το παρόν, λοιπόν, νομοσχέδιο, συνεχίζουμε ακριβώς αυτόν το μακρύ, αλλά αναγκαίο δρόμο, επιδιώκουμε και επιθυμούμε την ανάπτυξη και τον εκσυγχρονισμό του Υπερταμείου. Νομίζω ότι όλοι το επιδιώκουμε αυτό, εκτός εάν, αγαπητοί συνάδελφοι, διαφωνείτε, εάν συνεχίζετε να επιθυμείτε τη διατήρηση των αγκυλώσεων και των καθυστερήσεων. Όμως να το πούμε εδώ, να το μάθει και ο ελληνικός λαός ότι αυτό που μας ενδιαφέρει είναι να μην προχωράει τίποτα.

Πάμε, λοιπόν, να δούμε και αναλυτικά κάποια σημεία. Το Υπερταμείο ενισχύεται οργανωτικά και απλοποιεί τη λειτουργία, για να πετύχουμε αμεσότερη και καλύτερα αποτελέσματα. Πώς το επιτυγχάνουμε αυτό; Μέσω της απορρόφησης σε αυτό του ΤΑΙΠΕΔ και του Ταμείου Χρηματοπιστωτικής Σταθερότητας, το οποίο έχει ήδη αναλυθεί επαρκώς.

Στέκομαι, όμως, λίγο στο θέμα του ΤΑΙΠΕΔ. Επειδή ακούστηκαν πολλά και κατά τη συνεδρίαση των επιτροπών, αλλά και σήμερα, πρέπει να ξεδιαλύνουμε το θέμα σχετικά με την επανεπένδυση των εσόδων. Όπως αναλυτικά εξήγησε ο Υπουργός και υπηρεσιακοί παράγοντες, μέχρι σήμερα το ΤΑΙΠΕΔ το 100% των χρημάτων που έπαιρνε από τις συμβάσεις παραχώρησης για τα λιμάνια τα έστελνε απευθείας για την απομείωση του δημόσιου χρέους. Βέβαια σκοπίμως το μειώνετε ή το αποκρύπτετε και αυτό. Τι καταφέραμε με αυτό; Καταφέραμε να πετύχουμε συμφωνία με τον ESM -το Υπουργείο Οικονομικών βέβαια και υπηρεσιακοί παράγοντες- και από εδώ και πέρα το 50% θα πηγαίνει για το χρέος και το υπόλοιπο 50% θα πηγαίνει για τη συντήρηση και την αξιοποίηση άλλων λιμενικών υποδομών της χώρας. Δηλαδή, θα πηγαίνουν τα χρήματα για επενδύσεις, για βελτίωση των υποδομών, προς όφελος της ελληνικής κοινωνίας. Δεν νομίζω ότι κανένας διαφωνεί με αυτό και δεν νομίζω ότι πρέπει αυτό να το καταψηφίσουμε.

Κυρίες και κύριοι συνάδελφοι, αυτή είναι μια θετική εξέλιξη, μια θετική παρέμβαση, όχι μόνο διότι έχουμε έναν εκσυγχρονισμό του ρόλου του Υπερταμείου, αλλά και γιατί μετά από τη συμφωνία που πέτυχε το Υπουργείο με τον ESM το Υπερταμείο θα συμβάλλει πολύ περισσότερο στην ανάπτυξη της οικονομίας, ιδιαίτερα με το νέο εθνικό επενδυτικό ταμείο. Πιστεύω ότι όπως έγινε και στη ΔΕΗ και οι άλλες επιχειρήσεις θα υπηρετήσουν περισσότερο τους καταναλωτές, εκσυγχρονιζόμενες και περνώντας και αυτές σε μια νέα εποχή.

Πριν κλείσω, να πω ότι το νέο επενδυτικό ταμείο θα υλοποιεί επενδύσεις στην Ελλάδα σε δυναμικούς τομείς της οικονομίας όπου παρατηρείται επενδυτικό κενό, χωρίς βέβαια να υποκατασταθούν οι μεγάλοι ξένοι επενδυτές ή τα κεφάλαια επιχειρηματικών συμμετοχών, ενώ, επίσης, το επενδυτικό του κεφάλαιο που θα αποεπενδύεται, θα επανεπενδύεται σύμφωνα με την επενδυτική πολιτική κατά τρόπο που δεν θα επηρεάζει τους εθνικούς λογαριασμούς.

Το παρόν νομοσχέδιο λοιπόν, κυρίες και κύριοι συνάδελφοι, κινείται προς τη σωστή κατεύθυνση και αντικατοπτρίζει το όραμα και το σχέδιό μας για μια ισχυρή και ανθεκτική οικονομία. Και δεν πρέπει ποτέ να ξεχάσουμε πως επί διακυβέρνησης Νέας Δημοκρατίας και Κυριάκου Μητσοτάκη η Ελλάδα από ουραγός στην οικονομία έγινε πρωταγωνιστής στην ανάπτυξη, αυξάνοντας τις επενδύσεις, μειώνοντας την ανεργία, περιορίζοντας το δημόσιο χρέος και φυσικά αυξάνοντας μισθούς και συντάξεις όποτε τα δημόσια οικονομικά το επέτρεπαν. Αυτά κάναμε και αυτά θα συνεχίσουμε να κάνουμε προς όφελος όλης της κοινωνίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα τώρα η κ. Αικατερίνη Σπυριδάκη, Βουλευτής του ΠΑΣΟΚ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ κυρία Πρόεδρε.

Κυρίες και κύριοι συνάδελφοι, αυτό είναι που λέμε «το καλύτερο για το τέλος». Αφού, λοιπόν, γονατίσατε τους ελεύθερους επαγγελματίες και τις μικρομεσαίες επιχειρήσεις, αφού κοροϊδέψατε τους αγρότες με τις επιδοτήσεις, αφού διευθετήσατε και εξυπηρετήσατε τις πελατειακές σχέσεις, αφού διαλύσατε το ΕΣΥ και χθες, μάλιστα, την ψυχική υγεία, αφήσατε στο τέλος το γνωστό σε όλους μας Υπερταμείο και τις θυγατρικές του εταιρείες.

Κυρίες και κύριοι συνάδελφοι, η πραγματικότητα που επικρατεί στη διαχείριση της δημόσιας περιουσίας από την Κυβέρνηση είναι επιεικώς θλιβερή. Και για να ξεκαθαρίσουμε κάτι: Η σημερινή Κυβέρνηση δεν δείχνει να νοιάζεται για την κοινωνία, δεν δείχνει να νοιάζεται για την πραγματική ανάπτυξη, δεν δείχνει να νοιάζεται για τις επόμενες γενιές. Όχι μόνο δεν υπηρετεί την κοινωνία, αλλά την υπονομεύει συστηματικά με τις αποφάσεις της.

Για ποια χρηστή διαχείριση μιλάμε όταν το μόνο που ενδιαφέρει την Κυβέρνηση είναι η εξυπηρέτηση των δικών της συμφερόντων; Κυρίες και κύριοι συνάδελφοι, όλοι σ’ αυτήν την Αίθουσα θυμόμαστε τον περιβόητο ν.4389/2016 που ίδρυσε το Υπερταμείο, με σκοπό δήθεν να συμβάλει στην απομείωση των οικονομικών υποχρεώσεων της ελληνικής δημοκρατίας και να συνεισφέρει πόρους για την υλοποίηση της επενδυτικής πολιτικής της χώρας, με τη διάρκεια της εταιρείας να ορίζεται στα ενενήντα εννέα έτη. Ένας νόμος παραχώρησης εθνικής κυριαρχίας, ένας νόμος εθνικής υποτέλειας, με μία εταιρεία που διαχειρίζεται όλη την εθνική μας περιουσία και η οποία ελέγχεται κατ’ ουσίαν από τους ευρωπαϊκούς θεσμούς επιτήρησης. Εξαρχής ήμασταν κατά της εκχώρησης δημόσιας περιουσίας, πόσω μάλλον όταν βλέπουμε η αξιοποίηση να γίνεται εκποίηση και η διαχείριση να γίνεται μόνο με παραχωρήσεις ξεπουλήματος.

Σας είχαμε προτείνει τις εξής απαραίτητες παρεμβάσεις για το Υπερταμείο που αφορούσαν, πρώτον, την ανάκτηση του ελέγχου της δημόσιας περιουσίας ως απαραίτητη προϋπόθεση για την ορθή αξιοποίηση της προς όφελος της ανάπτυξης και της κοινωνικής συνοχής. Μάλιστα τότε είχαμε καταθέσει πρόταση νόμου, την οποία η τότε κυβέρνηση ούτε καν θέλησε να συζητήσει. Εσείς, όμως, τι μας λέτε τώρα; Το εποπτικό συμβούλιο του Υπερταμείου το ονομάζετε Συμβούλιο Εταιρικής Διακυβέρνησης και αυτό λέγεται εκσυγχρονισμός. Πιστεύετε ότι είναι επαρκές; Είναι κατάλληλο; Είναι αποτελεσματικό;

Δυστυχώς, για άλλη μια φορά μας επιβεβαιώνετε πως η διακυβέρνησή σας στηρίζεται μόνο σε παιχνίδια λέξεων.

Δεύτερον, και με τη σημερινή μας τροπολογία καταθέτουμε και επαναφέρουμε το αίτημα το Εποπτικό Συμβούλιο του Υπερταμείου να ορίζεται από τον Υπουργό Οικονομικών μετά την απόφαση της Διάσκεψης των Προέδρων της Βουλής με πλειοψηφία τριών τέταρτον των μελών και στα πρότυπα της διαδικασίας επιλογής προσωπικού βάσει του άρθρου 101Α του Συντάγματος. Με αυτό τον τρόπο διασφαλίζεται η μέγιστη δυνατή δημοκρατική νομιμοποίηση και λογοδοσία.

Αντιθέτως, εσείς επιμένετε σε μια παρωχημένη μνημονιακή διαδικασία διορισμού Συμβουλίου με την Ευρωπαϊκή Επιτροπή και τον Ευρωπαϊκό Μηχανισμό Σταθερότητας να διαδραματίζουν πρωταγωνιστικό ρόλο.

Η πολιτική είναι ή μάλλον θα έπρεπε να είναι μια εξευγενισμένη τέχνη διαχείρισης των κοινών. Αντ’ αυτού, εσείς την περιορίζετε σε μνημονιακές εξαγγελίες, ταχυδακτυλουργικά κόλπα, νομοσχέδια κενά περιεχομένου και οράματος. Όσο κι αν προσπαθείτε να φέρετε το χάος με καταιγισμό νομοσχεδίων με μεταμεσονύκτιες τροπολογίες, με καταστρατήγηση των κοινοβουλευτικών διαδικασιών και με την αλαζονεία σας, εμείς οφείλουμε να φέρουμε στην επιφάνεια την αλήθεια και να μάθει ο ελληνικός λαός.

Με το νομοσχέδιο, λοιπόν, αυτό δεν επιφέρετε καμμία ουσιαστική θετική αλλαγή. Αντιθέτως, συντηρείτε την ήδη υπάρχουσα κακή πρακτική των αποκρατικοποιήσεων και των ιδιωτικοποιήσεων, με πρόσφατο παράδειγμα τον διεθνή αερολιμένα Αθηνών, τα περιφερειακά λιμάνια Ηγουμενίτσας και Ηρακλείου που απλά ιδιωτικοποιείτε τα κέρδη και μάλιστα εξασφαλίζοντας συνθήκες ολιγοπωλίων για τους επενδυτές.

Δεύτερον, απορρυθμίζετε τις εργασιακές σχέσεις με ευέλικτες συνθήκες εργασίας εις βάρος των εργαζομένων και με ταυτόχρονη κατάργηση βασικών δικαιωμάτων τους όπως οι συλλογικές συμβάσεις εργασίας.

Τρίτον, ενισχύετε την αδιαφάνεια του Υπερταμείου μέσω ενός ανεξέλεγκτου διευθυντικού δικαιώματος χωρίς κριτήρια, αξιολόγηση, έλεγχο, απλά για την εξυπηρέτηση των ιδίων συμφερόντων σας.

Τέταρτον, φαίνεται να ξεχνάτε πως σε περίπου οκτώ χρόνια θα λήξει η περίοδος χάριτος για την αποπληρωμή του χρέους και με το υπό συζήτηση νομοσχέδιο έρχεστε να ανακοινώσετε ουσιαστικά την αποτυχία του Υπερταμείου. Τα νούμερα μιλάνε από μόνα τους.

Κυρίες και κύριοι συνάδελφοι, είμαστε στο ίδιο έργο θεατές. Παρά τις όποιες εξαγγελίες της Κυβέρνησης η εποπτεία της Ευρωπαϊκής Επιτροπής και του Ευρωπαϊκού Μηχανισμού Σταθερότητας παραμένει το ίδιο ισχυρή πάνω στο Υπερταμείο, καθώς στην πράξη διατηρείται υπό μία έννοια το βέτο των πιστωτών σε κάθε κρίσιμη απόφαση του Συμβουλίου. Αλήθεια, θέλετε να μας πείτε τι ακριβώς έγινε με τη μεταβίβαση της ΕΥΔΑΠ και της ΕΥΑΘ εκτός Υπερταμείου; Η ύστατη κοροϊδία. Παρά τις αποφάσεις του Συμβουλίου της Επικρατείας με τις οποίες η υπαγωγή των δημοσίων αυτών επιχειρήσεων στο Υπερταμείο κρίθηκε αντίθετη στο Σύνταγμα και παρά την έκκληση προς τον Υπουργό Οικονομικών για συμμόρφωση και λήψη όλων των απαιτούμενων ενεργειών για να επιστραφούν οι μετοχές του στο ελληνικό δημόσιο χωρίς αντάλλαγμα, εσείς τι κάνετε; Φαντάζομαι στο πλαίσιο του μεγάλου βαθμού ευελιξίας του Υπερταμείου που ευαγγελίζεστε, οι πιστωτές μας ζήτησαν το αντίτιμο των 607 εκατομμυρίων ευρώ για αποκατάσταση. Kαι αναρωτιέμαι: Γιατί το ποσό αυτό δόθηκε από το δημόσιο παρά τις αποφάσεις του Σ.τ.Ε.; Δεν υπολογίζετε τίποτα και κανέναν;

Δεν σταματάτε, όμως, εδώ, καθώς με το 50% του αντίτιμου συστήνετε το Εθνικό Επενδυτικό Ταμείο, θυγατρική του Υπερταμείου, το οποίο κι αυτό θα λειτουργεί με όρους αδιαφάνειας, αναξιοπιστίας και με ένα αμφισβητούμενο χαρτοφυλάκιο επενδυτικών επιλογών. Και επιμένω. Γιατί να διαθέσουμε 300 εκατομμύρια ευρώ για να φτιάξουμε άλλη μια γραφειοκρατική δομή προκειμένου να χρηματοδοτηθούν έργα τα οποία θα έπρεπε απλά να έχουν γίνει από την ορθή χρήση του Ταμείου Ανάκαμψης και Ανθεκτικότητας. Μήπως το κάνετε για να εξασφαλίσετε και άλλες θέσεις στα δικά της παιδιά; Μήπως έτσι σκοπεύετε να κρύψετε τις αποτυχίες σας;

Και πριν κλείσω, δεν θα μπορούσα να μην αναφερθώ στην τροπολογία που καταθέσατε. Έρχεστε, λοιπόν, να αντιμετωπίσετε πρόσκαιρα και ανεπαρκώς το ζήτημα του κόστους ηλεκτρικής ενέργειας που βαρύνει πέραν από τους κατόχους αγροτικών συνδέσεων και τους ΓΟΕΒ-ΤΟΕΒ, εντάσσοντάς τους στα τιμολόγια «ΓΑΙΑ» και παρέχοντας τη δυνατότητα ληξιπρόθεσμων οφειλών με μηδενικό επιτόκιο. Μάλιστα. Με λίγα λόγια, βάζετε τέλος στη συζήτηση των Ενεργειακών Κοινοτήτων των ΤΟΕΒ. Είναι ξεκάθαρο. Η Κυβέρνησή σας θέλει τους ΤΟΕΒ καταναλωτές και πελάτες των προμηθευτών ενέργειες, τους οποίους με κάθε τρόπο ευνοείτε, ενώ εμείς επανειλημμένα έχουμε τονίσει τη λύση της αυτοπαραγωγής και της αυτοκατανάλωσης. Σας το είπαμε τότε. Σας το λέμε και τώρα. Στραβά αρμενίζετε.

Μάλιστα, σε πρόσφατη ερώτηση που καταθέσαμε αναφορικά με τις ενστάσεις των Ενεργειακών Κοινοτήτων των ΤΟΕΒ της Κρήτης, τις απορριπτικές αποφάσεις του ΔΕΔΔΗΕ για την παροχή όρων σύνδεσης, φάνηκε πάλι η βούλησή σας. Με απάντηση δική σας αποκλείετε τους ΤΟΕΒ της Κρήτης από Ενεργειακές Κοινότητες μόνο βάσει τυπικής παράλειψης, τη μη έγκαιρη κατάθεση του αποδεικτικού ηλεκτρονικής υποβολής του ιδιωτικού συμφωνητικού μίσθωσης της ΑΑΔΕ. Η παραδοχή, όμως, του ΔΕΔΔΗΕ ήταν αποκαλυπτική, λέγοντας ότι τα δίκτυα είναι ήδη κορεσμένα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κυρία Πρόεδρε.

Διαβάζω ακριβώς: «Η ίδια η φύση της διαδικασίας υποδοχής αιτήσεων χορήγησης όρων σύνδεσης στα κορεσμένα δίκτυα, συμπεριλαμβανομένου και του κορεσμένου δικτύου της Κρήτης, δεν επιτρέπει τη σε μεταγενέστερο χρόνο υποβολή εγγράφων». Και καταθέτω στα Πρακτικά την απάντηση τη δική σας και του ΔΕΔΔΗΕ.

(Στο σημείο αυτό η Βουλευτής κ. Αικετερίνη (Κατερίνα) Σπυριδάκη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αποκαλύπτεται, λοιπόν, η βούλησή σας και η προσπάθειά σας να φανεί η επιλογή σας ως μονόδρομος, ως μοναδική λύση δήθεν για να διευκολύνετε και να βοηθήσετε τους ΤΟΕΒ, να τους βοηθήσετε να ανασάνουν σε έναν χώρο, όμως, που εσείς ορίζετε πόσο οξυγόνο θα έχει, όχι ελεύθερα, όχι με όρους ανάπτυξης, αυτοδιαχείρισης, προς όφελος των πολιτών, των αγροτών, της παραγωγικής δύναμης της Κρήτης.

Κυρίες και κύριοι συνάδελφοι, δυστυχώς η Κυβέρνηση της Νέας Δημοκρατίας δεν διαφαίνεται να έχει επενδυτική στρατηγική μακροπρόθεσμου ορίζοντα. Έχει επιλέξει έναν δρόμο να υπονομεύει τη δημόσια περιουσία, τα συμφέροντα του λαού και τη νοημοσύνη μας. Αντί να προωθεί την ανάπτυξη και την κοινωνική συνοχή, ακολουθεί μια πορεία που εξυπηρετεί τα δικά της συμφέροντα και των δανειστών.

Οι πολίτες, όμως, αυτής της χώρας αξίζουν καλύτερα. Αξίζουν μια κυβέρνηση που θα προστατεύει τα συμφέροντά τους, θα εργάζεται για την ανάπτυξη και την κοινωνική δικαιοσύνη. Το ΠΑΣΟΚ δεσμεύεται να συνεχίσει τον αγώνα για δίκαιη και διαφανή διαχείριση της δημόσιας περιουσίας, για μια οικονομία που θα εξυπηρετεί τους πολλούς και όχι τους λίγους για μια ανάπτυξη που θα είναι συμπεριληπτική, για μια κοινωνία που θα είναι δίκαιη, για μια χώρα που θα δίνει προοπτική και στις επόμενες γενιές.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Νεοκλής Κρητικός, Βουλευτής της Νέας Δημοκρατίας.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, με το παρόν νομοθέτημα επιχειρούμε μια ουσιαστική παρέμβαση στην οργάνωση και λειτουργία της Ελληνικής Εταιρείας Συμμετοχών και Περιουσίας και των θυγατρικών της.

Είναι γεγονός πως το μοντέλο διακυβέρνησης της ΕΕΣΥΠ το οποίο μέχρι σήμερα ακολουθήθηκε ήταν στο πλαίσιο μιας συνθήκης την οποία η χώρα μας υποχρεώθηκε να υιοθετήσει κατά τη διάρκεια των ετών της βαθιάς ύφεσης. Το συγκεκριμένο μοντέλο είχε ως βασική προτεραιότητα τη διασφάλιση της εξυπηρέτησης κυρίως του εξωτερικού μας χρέος.

Ωστόσο, με τα σημερινά δεδομένα της οικονομίας, την ανάκτηση της επενδυτικής βαθμίδας και τη σημαντική απομείωση του χρέους, είμαστε στο χρονικό σημείο να επαναπροσδιορίσουμε τους στόχους του εν λόγω μοντέλου διακυβέρνησης και να υποστηρίξουμε, σχεδιάσουμε και υλοποιήσουμε τον δομικό μετασχηματισμό του, προκειμένου να λειτουργήσει ως όφελος της αναπτυξιακής ώθησης της οικονομίας μας.

Οι θυγατρικές εταιρείες στις ΕΕΣΥΠ αντιμετωπίζουν σημαντικά προβλήματα με τη στελέχωσή τους και τη λειτουργία τους και ιδίως αναφορικά με την προσέλκυση στελεχών από την αγορά που είναι ικανά να εισφέρουν με τη τεχνογνωσία τους την κάλυψη των αναγκών τους σε προσωπικό, καθώς και τη διαδικασία προμήθειας αγαθών και υπηρεσιών που είναι απαραίτητα για τη λειτουργία τους.

Μέχρι σήμερα στη σημερινή διοίκηση του Υπερταμείου είχε βασικό ρόλο το Εποπτικό Συμβούλιο. Πλέον οι αρμοδιότητες του συγκεκριμένου οργάνου περιορίζονται, συνιστώντας πλέον πραγματικό και ουσιαστικό όργανο εποπτείας της ΕΕΣΥΠ και όχι άσκηση καθημερινής διοίκησης. Για τον λόγο αυτό μετονομάζεται σε Συμβούλιο Εταιρικής Διακυβέρνησης. Το Διοικητικό Συμβούλιο της ΕΕΣΥΠ είναι το όργανο που θα είναι αποκλειστικά αρμόδιο για τη διοίκηση της εταιρείας, όπως προβλέπεται σε κάθε σύγχρονο εταιρικό σχήμα.

Συστήνεται επενδυτικό ταμείο το οποίο θα αξιοποιήσει ως αρχικό επενδυτικό κεφάλαιό του το ήμισυ από το αντιστάθμισμα, από την επαναπόκτηση της ΕΥΔΑΠ και της ΕΥΑΘ από το δημόσιο αμιγώς για τη χρηματοδότηση αναπτυξιακών, επενδυτικών δραστηριοτήτων, οι οποίες θα έχουν σημαντικό αντίκτυπο στην κοινωνική και οικονομική ανάπτυξη της χώρας.

Στόχος είναι η παροχή κινήτρων για αναπτυξιακές πρωτοβουλίες από τις οποίες θα μπορούσε να προκύψει σημαντική προστιθέμενη αξία για την οικονομία, ιδιαίτερα σε τομείς που δεν καλύπτονται επαρκώς από τις παρούσες επενδυτικές πρωτοβουλίες.

Προβλέπονται διατάξεις που καθιστούν πιο ευέλικτο τον τρόπο λειτουργίας των θυγατρικών του Υπερταμείου κατά το μοντέλο εξυγίανσης της ΔΕΗ. Η δυνατότητα προσέλκυσης στελεχών από τον ιδιωτικό τομέα με απλή διαδικασία, η αύξηση της διάρκειας της θητείας των στελεχών από τριετή σε τετραετή, με δυνατότητα μιας ανανέωσης, η ευελιξία στις αμοιβές των στελεχών, αποτελούν σημαντικές τομές

Είναι μεταρρυθμίσεις οι οποίες μαζί με τον περιορισμένο αλλά και πιο ουσιαστικό ρόλο του ΑΣΕΠ στις προσλήψεις τις πιο ευέλικτες διαδικασίες προμηθειών πάντα με τήρηση του Ενωσιακού Δικαίου, αλλά και τη συγκρότηση ανεξάρτητων πειθαρχικών συμβουλίων χωρίς τη συμμετοχή συνδικαλιστών. Είναι δηλωτικά στοιχεία μιας σύγχρονης προσέγγισης στην έννοια της διασφάλισης του δημοσίου συμφέροντος.

Τέλος, προωθείται απορρόφηση του Ταμείου Χρηματοπιστωτικής Σταθερότητας και του ΤΑΙΠΕΔ από το Υπερταμείο. Η σημαντική τεχνογνωσία των προς απορρόφηση ταμείων μπορεί σε συνδυασμό με την αντίστοιχη εμπειρία της ελληνικής εταιρείας συμμετοχών και περιουσίας να συνδράμει στην επίτευξη των βασικών καταστατικών τους σκοπών.

Κυρίες και κύριοι συνάδελφοι, το παρόν σχέδιο νόμου σηματοδοτεί μια νέα εποχή για τη λειτουργία της ΕΕΣΥΠ και των θυγατρικών της. Δεν περιορίζεται στον σκοπό της εξυπηρέτησης του δημόσιου χρέους του οποίου η ΕΕΣΥΠ παραμένει εγγυητής, αλλά δημιουργεί ένα σύγχρονο αναπτυξιακό επενδυτικό εργαλείο, έναν οργανισμό προσανατολισμένο στην παροχή σύγχρονων ποιοτικών υπηρεσιών προς τους πολίτες, ο οποίος θα σέβεται απόλυτα τις αρχές της αποτελεσματικής οργάνωσης και της σύγχρονης διοίκησης, με διακριτούς ρόλους των επιμέρους οργάνων, υψηλού επιπέδου στελέχωση, στοχοθεσία και επιβράβευση, αλλά και με ευελιξία και ταχύτητα στη λήψη αποφάσεων.

Η υπερψήφιση του σχεδίου νόμου θα συμβάλει σημαντικά στη σταθερή, συνεπή προσπάθεια που καταβάλλεται εδώ και πέντε χρόνια για την ανάταξη της οικονομίας μας και τη διατήρηση του θετικού πρόσημου αυτής σε συνθήκες όπου παρέμενε όρθια παρά τις πολλαπλές αναταράξεις και τους κλυδωνισμούς που υπέστη.

Τελειώνοντας, θέλω να σταθώ στην προτεινόμενη διάταξη ενταγμένη σε μια από τις δύο κατατεθείσες υπουργικές τροπολογίες περί ειδικής εισφοράς ανά θερμική μεγαβατώρα υπέρ του Ταμείου Ενεργειακής Μετάβασης στις εταιρείες ηλεκτροπαραγωγής. Είναι αναγκαία ρύθμιση προκειμένου να αντιμετωπιστεί το πρόβλημα της σημαντικής αύξησης κόστους ηλεκτρικού ρεύματος για τους καταναλωτές. Τέλος, το άρθρο 2 της ίδιας τροπολογίας που αφορά στα μέτρα ελάφρυνσης του κόστους ενέργειας στον πρωτογενή τομέα, είναι απαραίτητη παρέμβαση προκειμένου να αντιμετωπιστεί το επείγον ζήτημα του κόστους ηλεκτρικής ενέργειας για τους κατόχους αγροτικών συνδέσεων και τους ΓΟΕΒ ΤΟΕΒ, ιδίως τώρα το καλοκαίρι που οι καταναλώσεις των αγροτών αυξάνονται σημαντικά. Είναι ένα επιπρόσθετο μέτρο έμπρακτης στήριξης του αγροτικού κόσμου.

Σας ευχαριστώ και σας εύχομαι καλές διακοπές.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Σταύρος Μιχαηλίδης, Βουλευτής του ΠΑΣΟΚ.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, πραγματικά το ότι ανέβηκα σήμερα στο Βήμα είναι μια απόφαση τελευταίας στιγμής, γιατί έβλεπα εδώ τον κ. Χατζηδάκη και εκ του γεγονότος ότι αύριο μπαίνουμε στον κύριο μήνα των διακοπών για τους Έλληνες και ζώντας σε μια νησιωτική χώρα, έχουμε μάθει να ζούμε κοντά σε θάλασσα, όλοι επιδιώκουμε να πάμε στο νησί μας, σε ένα νησί.

Ήθελα, λοιπόν, αν και κάπως θα ξεφύγω από το πνεύμα της συζήτησης του περιεχομένου του σημερινού νομοσχεδίου, όμως εκ του γεγονότος ότι κοινοβουλευτικά το πιο σύντομο που θα μπορούσα να δω τον Υπουργό Οικονομικών είναι τουλάχιστον στα μέσα του Σεπτέμβρη και επειδή θα καταλάβετε ότι έχει κάποια σημασία αυτό που θέλω να του πω να ακούσει, ζητώ την κατανόησή σας, αν και λίγα ακούστηκαν σήμερα και για το νομοσχέδιο το οποίο κουβεντιάζουμε.

Το Υπουργείο Οικονομικών κατάφερε να ξεθάψει έναν νόμο ο οποίος πέρασε το 1975, με αυτόν τον νόμο αμέσως μετά τη Μεταπολίτευση με τις ανάγκες της τότε εποχής κ.λπ., με τη χώρα όπως ήταν, ήθελαν να μαζέψουν χρήματα, η ναυτιλία πήγαινε καλά και πέρασαν τον ν.27/1975 για τη φορολόγηση πλοίων. Ακούστε, για τη φορολόγηση των πλοίων τα οποία χώρισε ο νομοθέτης σε δύο κατηγορίες. Η πρώτη κατηγορία ήταν τα πλοία όποιου μεγέθους μπορείτε να φανταστείτε, η οποία φορολογείται από 20 σεντς ανά τόνο και ανεβαίνει -όχι ιδιαίτερα- και η δεύτερη κατηγορία που ο νομοθέτης τότε δεν φανταζόταν ότι μπορούμε σήμερα μετά από σαράντα-πενήντα χρόνια να φτάσουμε σε τέτοιες ερμηνείες, τα χαρακτήρισε «πάσης άλλης φύσεως πλοία».

Σκέφτηκε, λοιπόν, η ηγεσία του Υπουργείου Οικονομικών ότι τα πάσης φύσεως πλοία που πρέπει να συνεισφέρουν τώρα στην εθνική μας οικονομία είναι οι βάρκες των τεσσάρων μέτρων, αδιάφορο αν αυτή η βάρκα είναι σε ένα χωράφι και κάθεται πεταμένη επειδή κάποιος σαν και εμένα έχει δεθεί συναισθηματικά μαζί της επειδή είναι του παππού, ή επειδή είχε πέντε οικονομίες -και σε ένα νησί δεν είχε τίποτα άλλο να κάνει από αυτά που έχει ένας κάτοικος του κέντρου- και έχει καταφέρει με κάποιες οικονομίες των δύο, τριών χιλιάδων να πάρει μια βάρκα, να πηγαίνει το εγγονάκι του για ψάρεμα και έρχεται τον Νοέμβρη του 2023 και εφαρμόζει τη διάταξη αυτή που δεν την είχε εφαρμόσει ποτέ κανείς μέχρι σήμερα, καμμία κυβέρνηση και ξαφνικά χρεώνει 100 ευρώ κατά κεφαλήν σε κάθε ιδιοκτήτη μιας βάρκας η οποία μπορεί να μην είναι στη θάλασσα -δεν τους ενδιαφέρει-, να μην κυκλοφορεί, μιας βάρκας η οποία για να μπει στη θάλασσα πληρώνει τα τέλη για την άδεια και την εκτέλεση πλόων. Μια βάρκα -βάλτε με τον νου σας έναν κάτοικο ενός μικρού νησιού- που αυτή είναι η ψυχαγωγία του δυο, τρεις μήνες τον χρόνο, πρέπει να πληρώσει την ασφάλεια και καλώς να πληρώσει τον εξοπλισμό, να πληρώσει τα τέλη κυκλοφορίας και του βάζει 100 ευρώ φόρο. Πήγαμε να κάνουμε τη φορολογική δήλωση και λένε: «Κύριε, φαίνεται μέσα στη δήλωσή σας ότι έχετε και μια βάρκα τεσσάρων μέτρων και θα σας χρεώσουμε 100 ευρώ. Αν δεν τα πληρώσετε σε έναν μήνα μέσα, διπλασιάζονται και πάει 200».

Αυτή την πολιτική, που δεν έχει τολμήσει καμμιά κυβέρνηση να φορολογήσει αυτά που πρέπει, των εκατομμυρίων τα ιδιωτικά γιοτ, όχι αυτά τα οποία είναι ενοικιάζονται κ.λπ., που είναι με ξένες σημαίες και δεν πληρώνουν στη χώρα ούτε 1 ευρώ ούτε μισό και βρήκαμε τις βάρκες. Τι να τον χαρακτηρίσεις τον ιδιοκτήτη μιας βάρκας τεσσάρων μέτρων; Και του χρεώνει 100 ευρώ! Έχει γίνει -επιτρέψτε μου τη λαϊκή έκφραση- ένας κακός χαμός στην επαρχία. Δεν έχει φτάσει στα αυτιά σας; Δεν σας το έχει πει κανένας; Γι’ αυτό το λέω τώρα και βιάστηκα. Θα μπορούσα να το φέρω με μια επίκαιρη ερώτηση, για να μην απασχολώ και την Ολομέλεια, αλλά προλάβετε να το πάρετε πίσω.

Μπορείτε να πάρετε χρήματα από άλλες πλευρές. Δεν σας σώζει το κατοστάρικο του νησιώτη, του απλού, του μέσου Έλληνα. Όλοι αυτοί που έχουν αυτές τις βαρκούλες είναι στα λαϊκά στρώματα. Θα τους οδηγήσουμε, τα πέντε εκατομμύρια που πήγαν παραλία στις εκλογές, θα τα κάνουμε έξι και επτά, να μην ακούει κανένας, να μη μας σέβεται κανένας;

Και κάτι τελευταίο για τη νομοθεσία για το ΤΑΙΠΕΔ, με την ελπίδα ότι αυτά που είπα ίσως συγκινήσουν τον κ. Χατζηδάκη. Ξέρετε, αυτή η ακαταστασία, η ανοργανωσιά και η επιπολαιότητα με την οποία διαχειρίστηκε η Κυβέρνηση τη διάθεση των λιμανιών, τα λιμάνια τα οποία τα έδωσε, τα ξεπούλησε, τα παραχώρησε -βάλτε εσείς ό,τι θέλετε μπροστά-, δεν είχαν καμμία συνοχή οι ενέργειές της, ιδιαίτερα όταν πολλές φορές είπαμε από αυτό το Βήμα ότι τα δώσανε σε ανθρώπους που είχαν συμφέροντα πάνω στην εκμετάλλευση και στην παραχώρηση, συμφέροντα που πρέπει να επιληφθεί η Επιτροπή Ανταγωνισμού. Δεν το κάνανε.

Ούτε έλαβε υπ’ όψιν η Κυβέρνηση για την παραχώρηση το ότι θα πρέπει να εξεταστούν όλα με τα διευρωπαϊκά δίκτυα, θαλάσσιες, χερσαίες, εναέριες μεταφορές. Δεν έλαβε τίποτα υπ’ όψιν. Και ενώ περιμέναμε ότι αυτό θα γίνει ένα μάθημα και θα πάρει από το ΤΑΙΠΕΔ τον σχεδιασμό, την οργάνωση των λιμένων, όλα αυτά τα πράγματα να τα επαναφέρει στο Υπουργείο Εμπορικής Ναυτιλίας που έχει και Γενική Γραμματεία Λιμένων, αντιθέτως βλέπουμε σήμερα ότι το ενισχύει ακόμα περισσότερο και δίνει τον απόλυτο σχεδιασμό διαχείρισης στο ΤΑΙΠΕΔ, στο Υπερταμείο τώρα. Εμένα σε μία κατεύθυνση πάει το μυαλό μου, ότι θέλει να ετοιμάσει ό,τι υπόλοιπο έχει μείνει, να κάνει εκείνη τον σχεδιασμό, το λεγόμενο master plan, στρατηγική ανάπτυξη και αδιαφορεί αν πρέπει να μπουν όλα αυτά σε μια σειρά, σε έναν σχεδιασμό ενιαίο εθνικής λιμενικής πολιτικής για να τα παραχωρήσει εκεί που θέλει.

Τουλάχιστον -και τελειώνω- αλλάξτε τη δομή και την οργάνωση του Υπουργείου Εμπορικής Ναυτιλίας. Πείτε στον κ. Στυλιανίδη να σταματήσει να υπάρχει στο οργανόγραμμα του Υπουργείου Γραμματεία Λιμενικής Πολιτικής, Διεύθυνση Λιμενικής Πολιτικής.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας κ. Στέλιος Πέτσας.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κυρία Πρόεδρε.

Συζητούμε σήμερα, κυρίες και κύριοι συνάδελφοι, κύριε Υπουργέ, για το νέο Υπερταμείο. Πριν πούμε όμως δυο λόγια γι’ αυτό ας δούμε πώς προέκυψε το Υπερταμείο. Κυρίες και κύριοι συνάδελφοι, το Υπερταμείο προέκυψε ως αποτέλεσμα της απαράδεκτης, ανεκδιήγητης, της εντελώς λανθασμένης πολιτικής της «πρώτης φορά αριστερά», το πρώτο εξάμηνο του 2015.

Δυστυχώς η ανεκδιήγητη, αυτή η ανερμάτιστη πολιτική προσέγγιση οδήγησε μετά το δημοψήφισμα παρωδία της 5ης Ιουλίου του 2015 στην περιβόητη δεκαεπτάωρη διαπραγμάτευση του κ. Τσίπρα, η οποία κατέληξε στη δήλωση της ζώνης του ευρώ της 12ης Ιουλίου 2015, την οποία θα καταθέσω στα Πρακτικά, προκειμένου να θυμόμαστε όλοι ότι εδώ προβλεπόταν ρητά η δημιουργία ενός Ταμείου στο οποίο θα μεταφέρονταν περιουσιακά στοιχεία μεγάλης αξίας του ελληνικού δημοσίου, προκειμένου κυρίως να αποπληρώσει ένα πολύ μεγάλο μέρος του ποσού της ανακεφαλαιοποίησης των τραπεζών, μιας αχρείαστης νέας ανακεφαλαιοποίησης, των τραπεζών που προέκυψε ακριβώς λόγω της πολιτικής του ΣΥΡΙΖΑ.

(Στο σημείο αυτό ο Βουλευτής κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΧΡΗΣΤΟΣ ΓΙΑΝΝΟΥΛΗΣ:** …και για το έλλειμμα…

**ΣΤΥΛΙΑΝΟΣ ΠΕΤΣΑΣ:** Κατέθεσα στα Πρακτικά τη δήλωση της ζώνης του ευρώ της 12ης Ιουλίου που λέει ξεκάθαρα πού θα πήγαιναν τα ποσά του Υπερταμείου. Και επίσης αν αμφισβητείτε ότι δεν χρειαζόταν το τρίτο μνημόνιο των 86 δισεκατομμυρίων ευρώ, θυμίζω ότι το mail Χαρδούβελη το οποίο είχε δαιμονοποιηθεί από τον ΣΥΡΙΖΑ ως τότε αντιπολίτευση, θα έκλεινε τη διαπραγμάτευση του δεύτερου μνημονίου για περίπου ένα δισεκατομμύριο ευρώ. Συγκρίνετε το ένα δισεκατομμύριο ευρώ και το κλείσιμο του δεύτερου μνημονίου με τα 86 δισεκατομμύρια ευρώ;

**ΝΙΚΟΛΑΟΣ ΠΑΠΠΑΣ:** Ούτε για έναρξη συζήτησης δεν γινόταν δεκτό.

**ΣΤΥΛΙΑΝΟΣ ΠΕΤΣΑΣ:** Μπορώ να μιλάω γι’ αυτό για ώρες. Τα έχω ζήσει, τα έχω χειριστεί ο ίδιος προσωπικά, όπως τα έχετε χειριστεί και εσείς...

**ΝΙΚΟΛΑΟΣ ΠΑΠΠΑΣ:** Τα έχετε ζήσει εσείς και δεν τα έχουμε ζήσει εμείς;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Παππά, κύριε Γιαννούλη, θα τα πείτε μετά, όχι διάλογο.

Συνεχίστε, κύριε Πέτσα.

**ΣΤΥΛΙΑΝΟΣ ΠΕΤΣΑΣ:** Και είναι κρίμα πραγματικά να κάνουμε διάλογο για τα λάθη σας, ενώ θα έπρεπε να μαθαίνετε από τα λάθη σας.

Το βασικό ζήτημα, λοιπόν, εδώ είναι ότι μας επεβλήθη ένα Υπερταμείο εξαιτίας των λαθών σας και τα ποσά τα οποία θα προέρχονταν από τη ρευστοποίηση. Μέσα στη δήλωση θα δείτε ότι μιλάει καθαρά για ρευστοποίηση. Και θα καταθέσω και το τρίτο μνημόνιο, τις σελίδες που αναφέρονται σε ιδιωτικοποιήσεις -που το επαναλαμβάνει- για ρευστοποίηση περιουσιακών στοιχείων προκειμένου να αποπληρωθούν τα ποσά που θα συνόδευαν το τρίτο αχρείαστο μνημόνιο.

(Στο σημείο αυτό ο Βουλευτής κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό δυστυχώς ήταν το αποτέλεσμα της πολιτικής του ΣΥΡΙΖΑ το 2015, που μας έφερε ένα Υπερταμείο το οποίο χαρακτηριζόταν -όπως ακούστηκε και από άλλους ομιλητές σε αυτή εδώ την Αίθουσα- από απαράδεκτες υποχωρήσεις της ελληνικής πλευράς. Δεν είναι μόνο τα ενενήντα εννιά χρόνια, ήταν ο τρόπος διοίκησης, ήταν πού κατευθύνονταν αυτοί οι πόροι, όλα αυτά τα οποία συνοδεύουν αυτή την πολιτική.

Ερχόμαστε, λοιπόν, σήμερα και συζητούμε για ένα νέο Υπερταμείο το οποίο έρχεται να διορθώσει κάποια από τα σφάλματα του παρελθόντος, να ενσωματώσει και να απορροφήσει μέσα στη δομή του το ΤΑΙΠΕΔ και το Ταμείο Χρηματοπιστωτικής Σταθερότητας, τα οποία εν πολλοίς ολοκλήρωσαν ένα κύκλο. Και είμαστε οκτώ χρόνια μετά και θα ήθελα εδώ να συζητήσουμε όχι τόσο για τους άξονες του νέου νομοσχεδίου και το τι θα κάνει το νέο Υπερταμείο, αν μιλάμε για ένα νέο σύστημα διακυβέρνησης, αν μιλάμε για την απορρόφηση του ΤΑΙΠΕΔ και ΤΧΣ που είπα πριν, αν μιλάμε για τη δημιουργία του Εθνικού Επενδυτικού Ταμείου, αν μιλάμε για ένα μοντέλο ΔΕΗ, όπως πολλές φορές ακούστηκε για άλλες εταιρείες του δημοσίου. Αυτά αναπτύχθηκαν επαρκώς και από προηγούμενους ομιλητές και από τον εισηγητή μας.

Θα ήθελα να συζητήσουμε λίγο για την φιλοσοφία. Άκουσα για παράδειγμα προτάσεις οι οποίες έχουν να κάνουν με τη δημιουργία ενός ταμείου Εθνικού Πλούτου από τον κ. Γερουλάνο. Μα στην ουσία πάλι μιλάει για ένα ταμείο, ένα ταμείο που θα έχει κάποια άλλα χαρακτηριστικά ενδεχομένως απαλλαγμένα από τις εξαρτήσεις ή το ιδεολογικό πρόσημο ή το πολιτικό πρόσημο που μπορεί να είχε το πρώτο Υπερταμείο. Δεν αναιρεί τη λογική ότι θα έπρεπε να υπάρχει ένα ταμείο που να περιλαμβάνονται όλα αυτά μέσα και να αξιοποιείται ο πλούτος του ελληνικού λαού.

Όμως δεν έγινε μια συζήτηση στην οποία εγώ θα ήθελα να φέρω εδώ την προσοχή σας. Όταν μιλάμε για μια χώρα όπως η Ελλάδα, η οποία έχει ακόμα και σήμερα μετά τη θεαματική απομείωση του λόγου δημοσίου χρέους προς το ΑΕΠ των τελευταίων ετών, δημόσιο χρέος περίπου 160% του ΑΕΠ και αναμένεται να κλείσει γύρω στο 152,2% του ΑΕΠ το 2024, τι θα έπρεπε να περιλαμβάνει αυτή η στρατηγική μας γι’ αυτό το Υπερταμείο; Θα έπρεπε να δώσουμε το βάρος στη μείωση του δημοσίου χρέους όπως ήταν αποκλειστικά μέχρι τώρα; Θα έπρεπε να δώσουμε το βάρος σε αναπτυξιακή λογική όπως επιχειρεί εν μέρει να κάνει το νέο νομοσχέδιο; Ή θα έπρεπε να συνδυαστεί αυτή η δημιουργία του Υπερταμείου και με άλλες πολιτικές που θα εξασφάλιζαν ότι τα επόμενα χρόνια ο λόγος χρέους προς το ΑΕΠ θα συνεχίσει να μειώνεται πάρα πολύ γρήγορα, γιατί σε μια οικονομία όπως η Ελλάδα σε περίπτωση μιας διεθνούς αναταραχής, θα εξακολουθούσαμε να ήμασταν ευάλωτοι;

Αυτή η συζήτηση δεν έγινε, φίλες και φίλοι. Πραγματικά δεν έγινε. Και θέλω να το δούμε συνολικά σαν πτέρυγες της Βουλής γιατί αφορά τις επόμενες γενιές. Αφορά τις επόμενες γενιές, γιατί όπως ξέρετε, ενώ μας φαίνεται ίσως μακρινό το 2016 και η δημιουργία του Υπερταμείου, ίσως να μας φαίνεται πολύ μακριά στο μέλλον και το 2032 όταν οι συνθήκες αποπληρωμής του δημοσίου χρέους θα είναι πολύ δυσμενέστερες απ’ τι είναι σήμερα. Και άρα θα πρέπει να πούμε κάτι για τις επόμενες γενιές και τα παιδιά μας.

Και αν κάποιος σήμερα είναι με αφορμή αυτή τη συζήτηση υπέρ μιας πιο αναπτυξιακής λογικής ενός οποιουδήποτε Υπερταμείου, όπως θέλετε και να το ονομάσετε, δεν θα πρέπει να αγνοεί ότι ο λόγος χρέους προς το ΑΕΠ πρέπει να μειώνεται. Άρα θα πρέπει να συμφωνήσουμε εδώ ότι τα πρωτογενή πλεονάσματα -που αυτή τουλάχιστον η Κυβέρνηση είναι δεσμευμένη ότι θα συνεχίσει να παράγει τα επόμενα χρόνια η ελληνική οικονομία- θα πρέπει να υπάρχουν, γιατί αλλιώς δραστική μείωση του λόγου χρέους προς το ΑΕΠ δεν μπορεί να επέλθει.

Δεν μπορεί, λοιπόν, από τη μία πλευρά να λέμε ότι θέλουμε να έχει αναπτυξιακή λογική το Υπερταμείο, να μην πηγαίνουν τα έσοδα αυτά για αποπληρωμή του δημοσίου χρέους και από την άλλη να αγνοούμε την ανάγκη ύπαρξης συνετής δημοσιονομικής πολιτικής, που μαζί με την ανάπτυξη της ελληνικής οικονομίας φέρνει πρωτογενή πλεονάσματα για να μειώνεται ο λόγος χρέους προς ΑΕΠ. Αυτή είναι μια πραγματική συζήτηση που πρέπει να κάνουν οι πτέρυγες της Βουλής. Στις επιμέρους λεπτομέρειες μπορούμε να διαφωνούμε ή να συμφωνούμε. Αυτό όμως είναι κομβικό στοιχείο και δυστυχώς απουσίαζε από τη συζήτηση και στις επιτροπές μας αλλά και σήμερα στην ολομέλεια.

Και επειδή πραγματικά δεν θέλω να καταχραστώ τον χρόνο σας και επειδή αυτό που είπα πριν το πιστεύω ακράδαντα, πρέπει να γίνεται μάθημα το πάθημα. Έχω να πω ότι κάποια στιγμή στο παρελθόν κάποιοι κραύγαζαν για ξεπούλημα και μιλούσαν για την ελληνική δημόσια περιουσία όπως για παράδειγμα της «ΤΡΑΙΝΟΣΕ» την οποία δεν ήθελαν να ιδιωτικοποιηθεί για 300 εκατομμύρια ευρώ από την κυβέρνηση Σαμαρά και την πούλησαν για 45 εκατομμύρια ευρώ. Κάποιοι μπορεί να ήθελαν να παρατείνουν τη σύμβαση παραχώρησης για είκοσι έτη του αεροδρομίου «Ελευθέριος Βενιζέλος» για 484 εκατομμύρια ευρώ και τους σταμάτησε η Ευρωπαϊκή Επιτροπή για να μπορέσει τελικά να φέρει ένα έσοδο 1,1 δισεκατομμυρίου ευρώ.

Αυτά είναι πολιτικές επιλογές που κρίνονται. Μακροπρόθεσμα όμως, φίλες και φίλοι, αγαπητοί κυρίες και κύριοι, πολιτική είναι αυτή που πραγματικά θα έχει την Ελλάδα σε τροχιά βιώσιμων δημοσίων οικονομικών και με αναπτυξιακό πρόσημο, ώστε να μπορούμε να είμαστε θωρακισμένοι απέναντι στις αναταραχές είτε τώρα είτε στο μέλλον.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει ο κ. Νικητιάδης, Βουλευτής του ΠΑΣΟΚ.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, το αντικείμενο του σημερινού νομοσχεδίου είναι κεφαλαιώδους σημασίας τόσο για την πατρίδα ως εθνική οντότητα, όσο και για τον λαό μας. Δυστυχώς, όμως, η σημερινή συζήτηση δεν φτάνει κάτω στον λαό και έχουμε κι εμείς ευθύνη γι’ αυτό, γιατί τη Νέα Δημοκρατία δεν τη βολεύει να φτάσει κάτω στον λαό αυτή η συζήτηση. Γιατί αν έφτανε αναλυτικά αυτή η συζήτηση θα ήσασταν κάτω από το 20% και όχι κάτω από το 28% που είστε τώρα.

Να εξηγήσω όμως γιατί με όσα πράττετε φτωχαίνετε κάθε μέρα τον ελληνικό λαό. Το χρέος της χώρας είναι 365 δισεκατομμύρια. Κάθε χρόνο το κράτος πληρώνει 20 δισεκατομμύρια δόση. Ξέρετε το Υπερταμείο από αυτά τα 20 δισεκατομμύρια με πόσα συμβάλει; Με 20 εκατομμύρια συμβάλει το Υπερταμείο. Στα 20 δισεκατομμύρια που πληρώνουμε το Υπερταμείο με τη φοβερή περιουσία δίνει 20 εκατομμύρια. Ξέρετε ποια είναι η περιουσία του Υπερταμείου, σύμφωνα με τις δικές σας εκτιμήσεις; Είναι 5,5 δισεκατομμύρια.

Εξηγήστε μου σας παρακαλώ, κύριε Υπουργέ, πώς είναι δυνατόν ένας μάνατζερ να διαχειρίζεται 5,5 δισεκατομμύρια και να παράγει 20 εκατομμύρια τον χρόνο, δηλαδή 0,36%. Πείτε μου αν εσείς είχατε 5,5 δισεκατομμύρια, κύριε Θεοχάρη και κύριε Δήμα, και σας έφερνε 0,36% τον χρόνο, υπάρχει περίπτωση να μην έτρωγε κλοτσιές; Αυτοί είναι όμως οι μάνατζέρ σας. Αυτή είναι η διαχείρισή σας. Η διαχείριση των αρίστων του Επιτελικού Κράτους. Γι’ αυτό λέω ότι φτωχαίνετε τον λαό, γιατί αν αυτά τα ταμεία απέδιδαν όσα έπρεπε είναι προφανές ότι οι δόσεις θα καλύπτονται από αυτά και δεν θα χαρατσώνατε με φορολογία τον λαό. Τον φτωχαίνετε.

Να το κάνω όμως, κυρίες και κύριοι συνάδελφοι, ακόμα πιο χειροπιαστό με την περιφέρειά μου. Και δεν κάνω προεκλογική εκστρατεία, αλλά η Περιφέρεια της Δωδεκανήσου έχει τα περισσότερα ακίνητα της ΕΤΑΔ. Στις τριάντα έξι περίπου χιλιάδες ακίνητα οι είκοσι δύο χιλιάδες ακίνητα του δημοσίου, της ΕΤΑΔ, είναι στη Δωδεκάνησο. Και μιλάμε για εμβληματικά ακίνητα. Βίλα Μπουρνέζου στην Κω δέκα χιλιάδες στρέμματα προς τουριστική αξιοποίηση, το παλιό Γηροκομείο της Ρόδου, το παλιό Στρατολογικό Γραφείο στη Λέρο, στο Λακκί, όσοι έχετε πάει. Είναι εκπληκτικά ακίνητα, σπουδαίας αρχιτεκτονικής και είναι όλα αναξιοποίητα. Τι κάνατε εσείς; Αποξηλώσατε την υπηρεσία. Είχε η υπηρεσία της ΕΤΑΔ επτά άτομα στη Ρόδο και αφήσατε ένα μόνον, ένα άτομο.

Θα σας πω και ονόματα για να μη λέτε ότι χρησιμοποιώ αβάσιμα παραδείγματα. Νικόλαος Διαμαντέας, κάτοικος Ρόδου, καταστηματάρχης στην παλιά πόλη της Ρόδου. Δίπλα του ακριβώς υπάρχει ένα κατάστημα είκοσι δύο τετραγωνικών μέτρων εγκαταλειμμένο χρόνια το οποίο ο άνθρωπος προσπαθεί να νοικιάσει. Το 2020 έκανε αίτηση. Το 2021 έκανε αίτηση. Το 2023 έκανε αίτηση. Άκρα του τάφου σιωπή από την ΕΤΑΔ.

Σας το λέω, κυρίες και κύριοι συνάδελφοι, γιατί είμαι βέβαιος ότι κι εσείς συναισθάνεστε την τραγωδία αυτής της διαχείρισης. Δεκατρία χρόνια. Έχουν γίνει μόνο δέκα μισθώσεις. Και όταν έκανα επίκαιρη ερώτηση στον κ. Θεοχάρη και μου απάντησε, μου ανέφερε ένα πολύ μεγάλο αριθμό, αλλά συμπεριελάμβανε τις παραλίες, οι οποίες ήταν από παλιά, τις διαχειρίζονταν οι δήμοι, αλλά δεν είχαν σχέση με το θέμα στο οποίο αναφερόμουν, τις είκοσι δύο χιλιάδες ακίνητα, ήταν άσχετα.

Και από τότε, κύριε Θεοχάρη, που συζητήσαμε την επίκαιρη ερώτηση ούτε μια μίσθωση δεν έχει γίνει -επικοινώνησα σήμερα- στις είκοσι δύο χιλιάδες ακίνητα. Και βλέπετε, εάν ένας μέτριος μάνατζερ αναλάμβανε να διαχειριστεί τα ακίνητα της Δωδεκανήσου, τουλάχιστον, με πολύ μικρούς υπολογισμούς, θα απέδιδε 150 εκατομμύρια για να καλύψει τους άχρηστους του Υπερταμείου, που με 5,5 δισεκατομμύρια περιουσία δίνουν 200 εκατομμύρια τον χρόνο. Αυτοί είστε, που θα σας έλεγε και ο κ. Κουτσούμπας. Αυτή είναι η αριστεία σας.

Κυρίες και κύριοι συνάδελφοι, το πώς οδηγηθήκαμε εδώ με τα μνημόνια, είναι γνωστό. Η ιστορία σίγουρα, θα αποδώσει τις ευθύνες της στους υπευθύνους και θα δικαιώσει, εκτιμώ, αυτούς που βάλανε μπροστά το συμφέρον της πατρίδας από το κομματικό.

Κυρίες και κύριοι συνάδελφοι του ΣΥΡΙΖΑ, εγώ αντιλαμβάνομαι ότι δεν αισθάνεστε σήμερα ό,τι καλύτερο, σκεπτόμενοι ότι κάποια στιγμή με δική σας κυβέρνηση υποθηκεύσαμε για ενενήντα πέντε χρόνια τη δημόσια περιουσία και ότι αφήσαμε να διοριστεί εποπτικό συμβούλιο που το ελέγχουν οι δανειστές. Είμαι βέβαιος ότι σήμερα αυτό δεν θα το θέλατε, όπως δεν το θέλουμε και εμείς. Ήταν μια στιγμή, να την πω κακιά, να πω λάθος εκτίμηση, να πω ότι δεν υπήρχαν οι πολιτικές ισορροπίες; Ό,τι και να ήταν, να πάει και να φύγει αυτό. Να δούμε δηλαδή ξανά, γιατί πρέπει να δούμε τι κάνουμε από δω και πέρα. Τι κάνουμε με αυτή την ιστορία; Η υποθήκευση της περιουσίας μας. Να δούμε τον έλεγχο του εποπτικού συμβουλίου, που αποδείχθηκε ανίκανο για τη δουλειά. Να ανακτήσουμε μέρος της κυριαρχίας της χώρας.

Είπε ο κ. Χατζηδάκης, που δεν είναι εδώ τώρα, ξανά ότι δεν έχουμε προτάσεις. Το μόνιμο μοτίβο του είναι ότι δεν έχουμε προτάσεις. Δεν τον τιμά αυτό που λέει. Ακούσατε τον αγορητή μας κ. Γερουλάνο στην εξαιρετική ομιλία του που έκανε πολύ συγκεκριμένες προτάσεις, πάρα πολύ συγκεκριμένες προτάσεις. Ο Πρόεδρός μας, ο κ. Ανδρουλάκης, μίλησε ξανά για τη δημιουργία ενός εθνικού ταμείου πλούτου, προκειμένου να μετατραπεί η αναπτυξιακή τράπεζα σε ένα εθνικό ταμείο πλούτου. Δεν είναι αυτές προτάσεις; Αυτή η ιστορία να λέτε ότι δεν έχουμε προτάσεις, ενώ έχετε ακούσει ξανά και ξανά τις προτάσεις μας, δεν πάει άλλο.

Κυρίες και κύριοι συνάδελφοι, κύριε Υπουργέ, η διαχείριση της περιουσίας του δημοσίου απαιτεί, πρώτον, εθνική ευαισθησία που δεν επιδεικνύετε -δεν λέω ότι δεν έχετε- δεν επιδεικνύετε σε κάθε περίπτωση, δεύτερον, αναπτυξιακό όραμα με διαφορετικό παραγωγικό μοντέλο, που δεν έχετε -δεν μας έχετε δείξει ότι έχετε- και προσέξτε, επαγγελματισμό και σοβαρή τεχνοκρατική προσέγγιση, που εκεί περίμενα ότι κάτι καλύτερο θα κάνετε όπου, δυστυχώς, δεν επιλέγετε. Δεν επιλέγετε τους καλούς τεχνοκράτες, επιλέγετε τους τεχνοκράτες που θα οικονομάνε πολύ, που θα κάνουν πάρτι πάνω στην περιουσία του ελληνικού λαού.

Λυπάμαι, και κλείνω με αυτό, αλλά πρέπει να δηλώσω ότι είμαι πεπεισμένος ότι η Κυβέρνηση δεν αποδίδει πια. Δεν θα σας αποκαλέσω άχρηστους στη διαχείριση της περιουσίας της πατρίδας και του λαού μας. Σίγουρα, όμως, θα σας πω μη χρήσιμους και αυτό θα φανεί πάρα πολύ σύντομα.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ κ. Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ, κυρία Πρόεδρε.

Θεωρώ ότι η πιο ενδιαφέρουσα τοποθέτηση στη σημερινή συνεδρίαση, μέχρι στιγμής, ήταν του κ. Πέτσα, η οποία έγινε πριν από λίγο και αποκάλυψε την πλήρη αδυναμία επιχειρημάτων, η οποία έχει κατισχύσει στη δεξιά παράταξη. Διότι, δεν μπορεί να κάνει τίποτε άλλο παρά να ανατρέχει στα ψεύδη του 2015. Διότι, για τη Δεξιά, προσέξτε, κυρίες και κύριοι Βουλευτές, για τη Νέα Δημοκρατία δεν υπάρχει τυπική χρεοκοπία του 2010, δεν υπάρχει η απώλεια του 25% ΑΕΠ μεταξύ 2010 και 2015, υπάρχει η διαπραγμάτευση που έκανε ο ΣΥΡΙΖΑ, για να φέρετε τη συζήτηση στο Υπερταμείο. Σοβαρά;

Κληρονομήσαμε ή δεν κληρονομήσαμε το ΤΑΙΠΕΔ και μας λέγατε να υπογράψουμε κιόλας χωρίς τη διαπραγμάτευση να είναι τα έσοδα πενήντα-πενήντα; Φωνάζατε ότι θα καταστραφεί η χώρα, αν διαπραγματευτούμε. Κληρονομήσαμε το ΤΑΙΠΕΔ που είχε μόνο έναν ρόλο, την εκποίηση.

Εσείς, οι φανατικοί των ιδιωτικοποιήσεων, έρχεστε τώρα να πείτε ότι εσείς φέρνετε ρύθμιση για το πενήντα-πενήντα. Δεν ντρέπεστε λιγάκι; Αυτό είναι από τη διαπραγμάτευση του ΣΥΡΙΖΑ, την κατάπτυστη, αυτή που την έχετε καθυβρίσει, την έχετε κατασυκοφαντήσει. Το «αχρείαστο μνημόνιο», λέει, μάλιστα, «το μέιλ Χαρδούβελη». Ποιο μέιλ Χαρδούβελη βρε, παιδιά; Ποιο μέιλ Χαρδούβελη, που ούτε τη συζήτηση δεν άνοιξαν οι εταίροι με το μέιλ Χαρδούβελη. Κάνουμε πλάκα στον ελληνικό λαό ότι ήταν έτοιμη να απογειωθεί η οικονομία το 2014; Δεν σας βγαίνουν οι αριθμοί, δεν σας βγαίνει η ιστορική καταγραφή και κάνετε μια κατασκευή υποθετική ότι ήταν μια απογείωση έτοιμη να επισυμβεί την οποία εμπόδισε η δική μας Κυβέρνηση.

Επαναλαμβάνω, όποιος θέλει να πουλήσει δημόσια περιουσία δεν θέλει ούτε Υπερταμείο ούτε ΤΑΙΠΕΔ. Την ΕΥΔΑΠ είχατε λυσσάξει να την πουλήσετε. Είχατε δεσμευτεί για το 61% χωρίς να μπει στο Υπερταμείο. Επειδή μας κατηγορείτε ότι μπήκε στο Υπερταμείο, και δεν πουλήθηκε ούτε μία μετοχή. Στο νόμο που επικαλείστε μπήκε ρητά για πρώτη φορά η επιφύλαξη του ελληνικού Συντάγματος και της τήρησής του και της εφαρμογής του. Ήρθε το Συμβούλιο της Επικρατείας να πει ότι πρέπει να επιστρέψει στο δημόσιο η ΕΥΔΑΠ και η ΕΥΔΑΘ. Αρνηθήκατε για μήνες να το κάνετε μέχρι που έβγαλε απόφαση και η Επιτροπή Συμμόρφωσης του Συμβουλίου της Επικρατείας, για να δούμε ποιος τηρεί τον νόμο και ποιος δεν το ξέρει. Αλλά με την κοροϊδία πρέπει να σταματήσουμε κάποια στιγμή. Δεν μπορεί να κοροϊδεύουμε τον κόσμο. Είστε ιδεολόγοι των ιδιωτικοποιήσεων. Θα συμφιλιωθείτε με αυτή σας τη φύση; Θα υπερασπιστείτε με σοβαρότητα και επιχειρήματα αυτή τη θεμελιακή σας θέση;

Φτάσατε να μας πείτε μας μέχρι και για την «ΤΡΑΙΝΟΣΕ». Πουλάγατε τον ΟΣΕ ολόκληρο 200 εκατομμύρια. Και όταν μας λέγατε να κλείσουμε τη διαπραγμάτευση εμείς αγωνιζόμασταν για να φύγει η ακίνητη περιουσία του ΟΣΕ από την ύλη η οποία θα πήγαινε στους Ιταλούς. Μη λέτε τερατώδη ψέματα εδώ μέσα, σας καλώ για άλλη μια φορά. Ως πιστοί οπαδοί των ιδιωτικοποιήσεων, γεμίζετε τις τούρτες γενεθλίων σας με τα σύμβολα των επιχειρήσεων που έχετε πουλήσει, μάλιστα. Τι τις θέλετε τις σοφιστείες ότι κάτι έκανε ο ΣΥΡΙΖΑ και σας ανάγκασε να πουλήσετε; Κανέναν ΣΥΡΙΖΑ δεν έχετε ανάγκη να πουλήσετε. Κανένα Υπερταμείο δεν χρειάζεστε. Ξεκινάτε και τελειώνετε από τη θέση ότι ό,τι πουλιέται είναι καλό να πουλιέται και ότι το δημόσιο πρέπει να αποσυρθεί.

Θα φτιάξετε και άλλες ΔΕΗ, μας λέτε τώρα, μάλιστα. Να περιμένουμε αυξήσεις και στα τιμολόγια άλλων εταιρειών; Υπερηφανευόταν πριν από λίγο ο κ. Χατζηδάκης εδώ ότι, λέει, οι καταναλωτές επιλέγουν τη ΔΕΗ. Σοβαρά; Δεν ξεκίνησε από το 100% των καταναλωτών η ΔΕΗ; Ξεκίνησε. Δεν έχουν εγκλωβιστεί ενάμισι εκατομμύριο καταναλωτές στις ρυθμίσεις της ΔΕΗ; Η οποία τους καταχρεώνει, μπαίνουν στη ρύθμιση, δεν τους δέχονται άλλες εταιρείες και εδώ ο κ. Χατζηδάκης να μας λέει ότι έχει μεγάλο πελατολόγιο η ΔΕΗ. Μπράβο, συγχαρητήρια! Και θα μας πείτε εμάς ότι εξυπηρετούμε συμφέροντα; Θα υπονοήσετε από αυτό εδώ το Βήμα ότι εξυπηρετούμε εμείς συμφέροντα;

Εμείς τι έχουμε πει; Έχουμε πει δημόσια ΔΕΗ, για να πιέσει τον ανταγωνισμό προς τα κάτω. Εσείς θα πείτε σε εμάς, που συσσωρεύσατε στις εταιρείες ενέργειας δισεκατομμύρια υπερκέρδη και αρνείστε να τα φορολογήσετε, ότι εξυπηρετούμε συμφέροντα; Τα συμφέροντα αυτών των λίγων εταιρειών, λοιπόν, σας λέμε κάμπτουν τα συμφέροντα της ελληνικής οικονομίας. Εάν τα υπερκέρδη τους είχαν μείνει στις μικρές και μεσαίες επιχειρήσεις και στα νοικοκυριά, θα είχαν επιστρέψει στην κατανάλωση, θα είχαν γίνει θέσεις εργασίας, θα είχαν γίνει επενδύσεις.

Αυτή είναι η πολιτεία σας, την οποία κρύβετε πίσω από ακατάληπτα και αντιφατικά επιχειρήματα για το 2015. Σας φταίει το 2015 και το 2016 για να έρθετε το 2024 να πείτε ότι εσείς κερδίσατε το πενήντα-πενήντα. Λίγη σοβαρότητα επιτέλους! Υπερασπιστείτε τη θεμελιακή σας θέση. Ανακτήστε αυτό το πολιτικό θάρρος. Συζητείστε κοιτώντας έξω από το παράθυρο, αξιολογώντας την ιστορική εμπειρία των ιδιωτικοποιήσεων απανταχού της Γης. Αυτές τις ανοησίες ακούμε και κοντεύουμε μια δεκαετία. Μέχρι πότε δηλαδή; Μέχρι πότε θα πολιτεύεστε με αυτά τα σαθρά επιχειρήματα, τα οποία δεν έχουν βάση;

Για τις τροπολογίες και για την τροπολογία με αριθμό 224 αρνείστε να βάλετε πλαφόν στο κέρδος, αρνείστε να ρυθμίσετε την αγορά. Δεν έχουμε καμμία εγγύηση ότι και αυτά τα χρήματα δεν θα ζητηθούν πίσω από την Ευρωπαϊκή Ένωση με βάση την παράβαση των κανόνων περί κρατικών ενισχύσεων, όπως έγινε με το προηγούμενο κύμα επιδοτήσεων. Διότι ήρθε η Ευρωπαϊκή Ένωση και σας είπε αυτό που σας λέγαμε και εμείς, ότι επιδοτείτε τις εταιρείες ενέργειας και εξελήφθησαν αυτά τα ποσά ως κρατική ενίσχυση και ως εκ τούτου ζητήθηκε να επιστραφούν. Αφήνετε τις μικρομεσαίες επιχειρήσεις έξω από αυτή την επιδότηση, όπως και τις δημοτικές και τις δημόσιες.

Για την τροπολογία του 225 η παράταση των επενδυτικών σχεδίων είναι μια θετική πρωτοβουλία, αλλά στα άρθρα 2 και 3 βλέπουμε χαριστικές ρυθμίσεις, οι οποίες υποτίθεται ότι καλύπτουν μία επιτακτική ανάγκη η οποία, επιτρέψτε μας να σας πούμε, ότι έπρεπε να είναι γνωστή στην αρχική διαπραγμάτευση με τον επενδυτή και να έχουν προβλεφθεί ή να δούμε τι άλλες αδειοδοτήσεις χρειάζονται στην αρχή.

Σας είπαμε και στις άλλες τοποθετήσεις μας, και στην προηγούμενη δική μου τοποθέτηση και ο Πρόεδρος της Κοινοβουλευτικής μας Ομάδας, ότι για εμάς η χθεσινή μέρα είναι μαύρη μέρα για τη δικαστική εξουσία και βάζει πραγματικά σε αμφισβήτηση τα θεμέλια της δημοκρατικής μας πολιτείας. Είναι οδυνηρό να βλέπει ο Έλληνας πολίτης ότι επικαλείστε αυτό το πόρισμα της κ. Αδειλίνη, ένα πόρισμα το οποίο λέει ότι το μισό Υπουργικό Συμβούλιο είναι δυνητικά επικίνδυνο για τα εθνικά συμφέροντα και ύποπτο για την υπονόμευσή τους. Λοιπόν αυτό το πόρισμα ή θα το επικαλείστε ή θα συμφωνήσουμε όλοι ότι εδώ έχει γίνει ένα τεράστιο ολίσθημα.

Εγώ αρνούμαι να πιστέψω, και ειλικρινά δεν πιστεύω, ότι κάποιο μέλος του Υπουργικού Συμβουλίου είναι επικίνδυνο για τα εθνικά συμφέροντα. Έχουμε τεράστιες διαφωνίες. Θέλουμε να μειοψηφήσετε στον ελληνικό λαό. Δεν θέλουμε να ξανακυβερνήσετε ποτέ. Αλλά αυτή είναι η πολιτική μας θέση. Όχι, τη θέση ότι εσείς είστε προδότες δεν θα την ακούσετε από αυτή την πλευρά. Την είδατε καταγεγραμμένη όμως στο κατάπτυστο πόρισμα της κ. Αδειλίνη, την οποία δεν χάσατε την ευκαιρία να τη διορίσετε εισαγγελέα του Αρείου Πάγου, και δεν κουνιέται φύλλο. Αυτό θα έπρεπε να γεμίζει ντροπή τουλάχιστον αυτή την πτέρυγα ακριβώς για αυτό το πόρισμα. Και δεν αντιδράτε. Βλέπετε τον Κυβερνητικό Εκπρόσωπο να το επικαλείται κιόλας. Να επικαλείται το πόρισμα που λέει ότι καλώς σας παρακολουθούσαν τους μισούς και τις συζύγους σας και αυτά για λόγους εθνικού συμφέροντος.

Κλείνει μια κοινοβουλευτική περίοδος, κυρίες και κύριοι συνάδελφοι, στην οποία έχετε αφήσει την ακρίβεια να πέσει πάνω στα κεφάλια των μικρών επιχειρήσεων και των νοικοκυριών. Σας εγκαλούμε γιατί έχετε 1,7 δισεκατομμύρια υπερπλεόνασμα στο εξάμηνο και δεν δέχεστε να μειώσετε κανέναν φόρο. Δεχόμαστε, καταλαβαίνουμε, το θεωρούμε αυτονόητο ότι δεν θα συμφωνήσετε με το δικό μας πρόγραμμα και τις δικές μας προτάσεις, προφανώς. Αλλά κανέναν φόρο δεν μπορείτε να μειώσετε επιτέλους με 1,7 δισεκατομμύριο υπερπλεόνασμα;

Δύο πράγματα κάνει η πολιτική σας, συσσωρεύει υπερκέρδη και συσσωρεύει υπερπλεονάσματα, και δεν ακουμπάτε ούτε το ένα ούτε το άλλο. Ούτε επιστρέφετε τα υπερπλεονάσματα και στα υπερκέρδη πηγαίνετε μόνο μετά από τις φωνές της Αντιπολίτευσης και την αγανάκτηση του κόσμου να φορολογήσετε τα ελάχιστα. Η μεσαία τάξη είναι στο κρεβάτι του Προκρούστη κανονικά και όχι για να σωθεί το δημόσιο ταμείο, αλλά για να τη συμπιέσετε ακόμα περισσότερο. Σας το λέγαμε από το τέλος της προηγούμενης χρονιάς. Τώρα ο κόσμος έχει δει τις φορολογικές του δηλώσεις, οι οποίες τριπλασιάζουν και τετραπλασιάζουν τη φορολογική του υποχρέωση.

Ταμείο Ανάκαμψης: Αποκαλυπτικές είναι οι απαντήσεις είναι δικές σας. Μόνο επτά εταιρείες στην Ελλάδα από τις επτακόσιες χιλιάδες που έχουν από μηδέν έως εννέα εργαζόμενους, έχουν γίνει αποδέκτες δανείων του Ταμείου Ανάκαμψης. Μόνο επτά! Στην άλλη μεριά του φάσματος; Εκατόν πενήντα εταιρείες έχουν λάβει ενάμισι δισεκατομμύριο δάνεια. Τα δικά σας στοιχεία είναι αυτά. Αυτά είναι τα θεμέλια της πολιτικής σας.

Τράπεζες: Το μεγάλο φαγοπότι για ορισμένους, όχι για τον Έλληνα πολίτη βεβαίως, ο οποίος έβαλε δέκα δισεκατομμύρια στην Eurobank και βγήκε με ενενήντα τρία εκατομμύρια, τέσσερα δισεκατομμύρια στην Alpha Bank και βγήκε με τριακόσια εκατομμύρια, πέντε δισεκατομμύρια στην Εθνική και βγήκε με ένα δισεκατομμύριο, δεκαοκτώ δισεκατομμύρια στην Πειραιώς και βγήκαμε με 1,35. Πραγματικά, τεράστια και πολύ πετυχημένη οικονομική επιλογή!

Είμαστε υπέρ της συγκρότησης ενός ισχυρού επενδυτικού εθνικού ταμείου, όχι ενός ταμείου παρία της οικονομίας. Δεν έχετε στο νου σας εσείς ένα μεγάλο ταμείο, όπως έχουν άλλες χώρες, όπως έχει η Νορβηγία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ δύο λεπτά μόνο, κυρία Πρόεδρε, και δεν θα κάνω χρήση της δεύτερης παρέμβασής μου.

Δεν έχετε στον νου σας τη συγκρότηση ενός ταμείου ισχυρού, παρεμβατικού, που μπορεί να βάλει τη χώρα στους νέους δρόμους της ανάπτυξης, όπως γίνεται στη Νορβηγία και όπως κάνουν άλλες χώρες, οι δυτικοευρωπαϊκές. Ένα ταμείο παρία έχετε στον νου σας. Ένα τέτοιο ταμείο θα μπορούσε να στηρίξει, να βοηθήσει, να βελτιώσει τις υποδομές και τις μεταφορές στη χώρα, να συμβάλλει ούτως ώστε να γίνει πραγματικά κόμβος μεταφορών, εμπορίου, συνδυασμένων μεταφορών, τηλεπικοινωνιών, η χώρα μας. Δεν υπάρχει τίποτα τέτοιο στη δική σας οπτική και για αυτόν τον λόγο είμαστε αντίθετοι.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Κλείνω με το εξής: Η χώρα είχε εθνική αναπτυξιακή στρατηγική συγκροτημένη το 2018, από την κυβέρνηση του ΣΥΡΙΖΑ. Κάνετε ότι δεν την ξέρετε. Κάνετε ότι δεν τη βλέπετε. Την πετάξατε στον κάλαθο των αχρήστων, με συνέπεια να έχουμε φαινόμενα όπως το flyover -το οποίο κατά βασανίζει τους Θεσσαλονικείς, ενώ δεν ήταν στην εθνική αναπτυξιακή στρατηγική-, την καθυστέρηση στο ΒΟΑΚ, την καθυστέρηση στην Πατρών-Πύργου, σε όλα τα μεγάλα έργα που έχουν πάει πίσω, στο μετρό της Θεσσαλονίκης, το οποίο κάθε εβδομάδα εξαγγέλλεται και εγκαινιάζεται. Όλα αυτά τα έργα, λοιπόν, έχουν φύγει από την εξίσωση και περηφανεύεστε, ποιος ξέρει για ποια επιτεύγματα!

Θέλουμε να σας κάνουμε καθαρό ότι δεν θα σας αφήσουμε να απαξιώσετε την προσφορά, τη συνεισφορά, την παρακαταθήκη της Κυβέρνησης 2015-2019. Εμείς έχουμε κάνει και την αυτοκριτική μας, αλλά στα γαλόνια μας έχουμε με περηφάνια κατακτήσει και την έξοδο από τα μνημόνια, στα οποία εσείς βάλατε τη χώρα και την ανάκτηση των δυνατοτήτων της ελληνικής οικονομίας, με ταυτόχρονη προστασία της κοινωνίας.

Μπορείτε να εύχεστε -για λίγο ακόμα, σας το υποσχόμαστε!- σε μία κατακερματισμένη προοδευτική αντιπολίτευση, αλλά θα δείτε πάρα πολύ σύντομα ότι αυτός ο κύκλος θα κλείσει και θα έρθετε αντιμέτωποι με «τσουνάμι» πολιτικών εξελίξεων.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Βασίλειος Κόκκαλης.

**ΣΤΥΛΙΑΝΟΣ ΠΕΤΣΑΣ:** Μπορώ να έχω τον λόγο για ένα λεπτό επί προσωπικού;

**ΠΡΟΕΔΡΕΥΩΝ (Γεώργιος Λαμπρούλης):** Πρώτα να μας εξηγήσετε σε τι συνίσταται το προσωπικό.

**ΣΤΥΛΙΑΝΟΣ ΠΕΤΣΑΣ:** Δεν θέλω να αναφερθώ σ’ αυτά που είπε ο κ. Παππάς, γιατί δεν τα ασπάζομαι, ότι είπαμε ψέματα ή ανοησίες. Θέλω να απαντήσω για να καταγραφεί στα Πρακτικά.

**ΠΡΟΕΔΡΕΥΩΝ (Γεώργιος Λαμπρούλης):** Τέλος πάντως. Σύντομα, παρακαλώ, για να συνεχίσουμε.

**ΣΤΥΛΙΑΝΟΣ ΠΕΤΣΑΣ:** Κοιτάξτε, το 2015, κύριε Παππά, αναφέρθηκα σε αχρείαστο μνημόνιο, γιατί εσείς ήρθατε στην εξουσία, γιατί υπήρξε η περίοδος από το 2010 μέχρι το 2014, υπήρξαν τα δύο προηγούμενα μνημόνια. Τα δίδυμα ελλείμματα που λέτε είναι υπαρκτά, αλλά τα δίδυμα ελλείμματα είχαν διορθωθεί το τέλος του 2014 και στο ισοζύγιο τρεχουσών συναλλαγών και στο δημοσιονομικό έλλειμμα.

**ΧΡΗΣΤΟΣ ΓΙΑΝΝΟΥΛΗΣ:** Αυτό είναι προσωπικό; Υπάρχει Κοινοβουλευτικός Εκπρόσωπος να απαντήσει!

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, εντάξει…

**ΣΤΥΛΙΑΝΟΣ ΠΕΤΣΑΣ:** Ένα λεπτό, κύριε Πρόεδρε.

Αναφέρθηκε για ψέματα και ανοησίες. Δεν λέω ότι αφορούν σε εμένα. Δεν το δέχομαι, αλλά θέλω να απαντήσω. Δεν παίρνει παραπάνω από ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, σας παρακαλώ.

**ΣΤΥΛΙΑΝΟΣ ΠΕΤΣΑΣ:** Επίσης, έχω να πω ότι η χώρα είχε επανέλθει ξανά σε αναπτυξιακό ρυθμό και είχε πρωτογενές πλεόνασμα, κύριε Παππά. Μετά ήρθε ο ΣΥΡΙΖΑ και έγιναν αυτά που έγιναν.

Κι επειδή αναρωτηθήκατε ξανά και για τις τράπεζες, ενώ τα έχουμε ζητήσει και στο προηγούμενο νομοσχέδιο και πόσες φορές στις επιτροπές μας, έχω να πω ότι απαξιώθηκε η συμμετοχή του ΤΧΣ, αλλά και των Ελλήνων μικροκαταθετών στις ελληνικές τράπεζες γιατί κάνατε την ανακεφαλαιοποίηση του Δεκεμβρίου του 2015, ξέρετε πώς; Με 4 λεπτά ανά μετοχή στην Alpha Bank, δύο λεπτά ανά μετοχή στην Εθνική Τράπεζα, ένα λεπτό ανά μετοχή στη Eurobank και τρία δέκατα του λεπτού στην Πειραιώς. Εσείς απαξιώσατε τη συμμετοχή του ΤΧΣ και των Ελλήνων καταθετών στις τράπεζες.

Ελπίζω, λοιπόν, έστω και τώρα, το πάθημα να γίνει μάθημα.

Ευχαριστώ, κύριε Πρόεδρε.

**ΧΡΗΣΤΟΣ ΓΙΑΝΝΟΥΛΗΣ:** Αυτό δεν ήταν προσωπικό ζήτημα.

**ΣΤΥΛΙΑΝΟΣ ΠΕΤΣΑΣ:** Είπατε για ανοησίες και ψέματα, κύριε Γιαννούλη, και το είπατε και πριν. Εσείς με διακόπτατε γι’ αυτό το θέμα. Πάρτε την απάντησή σας, λοιπόν.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ!

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, θα ήθελα ένα λεπτό μόνο!

**ΠΡΟΕΔΡΕΥΩΝ (Γεώργιος Λαμπρούλης):** Σύντομα και χωρίς άλλη παρέμβαση.

**ΝΙΚΟΛΑΟΣ ΠΑΠΠΑΣ:** Απολύτως.

Είναι προφανές ότι κακώς ζητήσατε τον λόγο επί προσωπικού, κύριε Πέτσα. Δεν ήταν προσωπικό. Είναι η θεμελιώδης πολιτική αντιπαράθεση και ο τρόπος με τον οποίο κάνει την ανάγνωση του πρόσφατου παρελθόντος η δική σας παράταξη και η δική μας. Καθόλου προσωπικό δεν ήταν. Προσωπικό θα ήταν να σας εγκαλέσω γιατί δεν λέτε τίποτα για τα ρυπαρά δίκτυα της ΕΥΠ που μας λέγατε ότι σας παρακολουθούσαν τους μισούς. Αυτό θα έπρεπε να απαντήσετε. Εσείς είχατε κάνει δήλωση ότι υπάρχουν ρυπαρά δίκτυα στην ΕΥΠ. Και ήρθε η κ Αδειλίνη και λέει: «Ποια ρυπαρά δίκτυα; Καλά σας κάνανε και σας παρακολουθούσαν και εσάς και τους συνεργάτες σας και τη σύζυγό σας».

Δεν θα ξαναγράψετε την ιστορία εκ νέου. Αυτό πρέπει να το έχετε καταλάβει και εσείς και η ηγεσία σας. Τελείωσε! Η ηγεσία σας έχει μπει μπροστά σε μια προσπάθεια αναθεώρησης της σύγχρονης πολιτικής ιστορίας, η οποία θα πέσει στα βράχια.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θέλω να ξεκινήσω με το θέμα των υποκλοπών, μιας και ο κ. Χατζηδάκης, ο οποίος ήταν εδώ λίγο πριν, αναφέρθηκε στο θέμα λέγοντας ότι ό,τι είχε να πει, το έχει πει και δεν γνωρίζει για ποιον λόγο δεν κλήθηκε από τη δικαιοσύνη.

Κατ’ αρχάς να πούμε ότι ως Κυβέρνηση ποντάρετε στο γεγονός ότι το συγκεκριμένο θέμα δεν είναι ψηλά στην ατζέντα του πολίτη στην καθημερινότητα και ποντάρετε και ότι η ακρίβεια και τα προβλήματα θα υπερκεράσουν αυτό το τόσο σοβαρό θέμα.

Μας κατηγορείτε, κατηγορείτε την Αντιπολίτευση σύσσωμη, ότι αλά καρτ στηρίζουμε τη δικαιοσύνη, δεν έχουμε εμπιστοσύνη στην ελληνική δικαιοσύνη και ότι όταν μας συμφέρει ή όταν θέλουμε. Να ξεκαθαρίσω κάτι, δεν είναι επειδή δεν μας αρέσει εμάς ή επειδή δεν μας συμφέρει. Απλά αντιστρατεύεται την κοινή λογική αυτό το οποίο εξεδόθη από τον Άρειο Πάγο και, ειρήσθω εν παρόδω, ότι σε καμμία περίπτωση δεν μπορεί να αποκαλεστεί πόρισμα. Πόρισμα συνήθως εκδίδουν οι ελεγκτικές αρχές. Εγώ γνωρίζω ότι η εισαγγελέας εκδίδει διάταξη.

Ποιος θα πείσει τους πολίτες για την ανεξαρτησία της δικαιοσύνης, όταν εν ενεργεία δικαστικός λειτουργός ήταν υπό παρακολούθηση; Ποιος θα πείσει τους πολίτες όταν βλέπει μια διάταξη ότι αυτές οι παρακολουθήσεις ήταν νόμιμες; Αφ’ ενός νόμιμες, αφ’ ετέρου στη διπλανή πόρτα αυτού ο οποίος διενήργησε την προκαταρκτική εξέταση, ο εν ενεργεία δικαστικός λειτουργός ήταν υπό παρακολούθηση. Στη διπλανή πόρτα! Πώς είναι δυνατόν να μαθαίνουμε ότι αυτές οι παρακολουθήσεις ήταν νόμιμες, όταν ο κ. Μητσοτάκης παραδέχτηκε ότι ήταν λάθος η παρακολούθηση του κ. Ανδρουλάκη;

Επαναλαμβάνω: Ποντάρετε στο γεγονός ότι αυτό το θέμα θα ξεπεραστεί από την καθημερινότητα. Έχει να κάνει όμως με τον ίδιο τον θεσμό της δικαιοσύνης και με την εμπιστοσύνη την οποία εσείς φροντίσατε να κλονιστεί από τους πολίτες προς την δικαιοσύνη.

Δράττομαι της ευκαιρίας και από μία φράση ενός κυβερνητικού Βουλευτή ότι ο ελληνικός λαός αξίζει περισσότερα. Σίγουρα δεν αξίζει την κατάσταση με την στέγη. Ρωτήσατε τους φοιτητές και τους γονείς τους τα ενοίκια σε ποιο ύψος είναι;

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Δύο χιλιάρικα επίδομα…

**ΒΑΣΙΛΕΙΟΣ ΚΟΚΚΑΛΗΣ:** Δύο χιλιάρικα επίδομα, κύριε Σιμόπουλε, αλλά στους ίδιους δικαιούχους. Δύο χιλιάρικα επίδομα, κύριε Θεοχάρη, αλλά υπάρχουν τα «μαύρα» λεφτά, άλλο στο συμβόλαιο και άλλο το πραγματικό μίσθωμα. Αυτή είναι η φοροδιαφυγή. Υποτίθεται ότι κυνηγάτε τη φοροδιαφυγή.

Δεν αξίζει σίγουρα στον ελληνικό λαό αυτό το οποίο συμβαίνει με τον πληθωρισμό τροφίμων και με την ακρίβεια. Δεν αξίζει, όμως, και στους αγρότες μας. Για το θέμα του αγροτικού ρεύματος θα αναφερθώ στο τέλος της ομιλίας μου.

Αυτό το οποίο καταγγέλλατε, το Υπερταμείο για ενενήντα εννέα χρόνια και αυτό το οποίο λέγατε ότι θα καταργηθεί -ο κ. Μητσοτάκης το έχει πει-, αυτό πλέον το κάνετε υπερ-υπερταμείο και κάνετε πλέον και με νόμο του κράτους τις προμήθειες, τις απευθείας αναθέσεις χωρίς τον έλεγχο από την Αρχή Δημοσίων Εσόδων. Το κάνετε αυτό διότι στο παρελθόν υπήρχαν κάποιοι πιθανότατα ενοχλητικοί πρόεδροι οργανισμών οι οποίοι αντιδρούσαν.

Τι είχε πει ο παραιτηθείς πρόεδρος του «ΕΛΓΟ-ΔΗΜΗΤΡΑ» κ. Χαρουτουνιάν; «Μου είναι αδύνατο να υπογράφω απευθείας αναθέσεις έργων, όπως μου ζητείται επιτακτικά και με βάση ποικίλες προφάσεις». Επειδή προφανώς κάποιοι πρόεδροι οργανισμών δεν μπορούσαν συνεχώς και παρά τα όσα ίσχυαν και ισχύουν στο θεσμικό πλαίσιο, να υπογράφουν απευθείας αναθέσεις, γι’ αυτό πλέον με νόμο του κράτους κάνετε κανονικότητα την παρατυπία, όπως κανονικότητα θεσμική έγιναν οι χωρίς αιτιολογία παρακολουθήσεις με την πρόσφατη διάταξη του Αρείου Πάγου.

Αγροτικό ρεύμα: Για πρώτη φορά οι αγρότες ξεσηκώνονται μήνα Αύγουστο. Να θυμίσω τι έλεγαν τα γνωστά «παπαγαλάκια»: «Οι αγρότες τον Ιανουάριο μόνο επειδή δεν έχουν δουλειά ή τον Φεβρουάριο. Θα φύγουν». Την πρώτη Αυγούστου έχουν μεγάλη συγκέντρωση διαμαρτυρίας. Για ποιον λόγο; Διότι τα κάνατε όλα καλά;

Ενδεικτικό είναι το τι έχει πει κυβερνητικός Βουλευτής. Χαρακόπουλος με Τσιάρα: «Βαρύ το κλίμα για τις αποζημιώσεις του ΕΛΓΑ». Εάν ο κυβερνητικός Βουλευτής έχει πει «βαρύ το κλίμα»», η Αξιωματική Αντιπολίτευση τι άλλο θα μπορούσε να πει, κύριε Γαβρήλο; Το να πούμε ότι κοροϊδέψατε τον κόσμο θα είναι τοξικότητα; Το να πούμε ότι τον έχετε κοροϊδέψει θα είναι λαϊκισμός;

Κλείνω με το θέμα της πανώλης, το οποίο απασχολεί όχι μόνο τη Θεσσαλία, αλλά και άλλους νομούς. Ο κ. Χαρουτουνιάν είχε καταγγείλει μαζί με τις απευθείας αναθέσεις ότι δεν εξεδόθη υπουργική απόφαση εδώ και έναν χρόνο –είπε- για την ενεργοποίηση του ψηφιακού συστήματος «ΑΡΤΕΜΙΣ 2.0», το οποίο αποσκοπεί στην πάταξη της ελληνοποίησης γάλακτος. Γιατί; Το Υπουργείο Αγροτικής Ανάπτυξης δεν έχει ακόμη υιοθετήσει -χρειάζεται μόνο μία υπουργική απόφαση- την ηλεκτρονική έκδοση του GMR, των δελτίων αποστολής που συνοδεύουν το εισαγόμενο γάλα και άλλα προϊόντα. Εάν είχαν συμβεί αυτά τα αυτονόητα, κάτι το οποίο είναι το καθήκον της πολιτείας, του Υπουργού, της Κυβέρνησης -ρητορική είναι η ερώτηση-, πιθανό να μην είχε εισέλθει η πανώλη στη χώρα μας, αν υπήρχε το σύστημα «ΑΡΤΕΜΙΣ 2.0», αν υπήρχε το GMR. Πιθανότατα, εάν υπήρχαν και οι έλεγχοι, διότι η τελευταία προκήρυξη για μόνιμους κτηνιάτρους ήταν το 2018.

Καταλαβαίνετε ότι η χώρα μας είναι «μπάτε, σκύλοι, αλέστε» όσον αφορά τα εμπορεύματα που έρχονται και δυστυχώς την πληρώνει ο πρωτογενής τομέας, δυστυχώς την πληρώνει ο ελληνικός λαός. Σύντομα, όμως, αυτό θα λάβει ένα τέλος.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Μιλτιάδης Ζαμπάρας από τον ΣΥΡΙΖΑ.

Ορίστε, κύριε συνάδελφε, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα να ξεκινήσω την ομιλία μου με την τροπολογία που αφορά το ηλεκτρικό ρεύμα. Η έκτακτη εισφορά που επιβάλλετε -και μάλιστα σας βλέπω ότι πανηγυρίζετε γι’ αυτήν- είναι από μόνη της μια παραδοχή ήττας. Η αισχροκέρδεια και τα καρτέλ που κυριαρχούν στην ελληνική αγορά ρεύματος όλο αυτό το διάστημα είναι πρακτικά ένα αισχρό «πάρτι». Και σήμερα έρχεστε «για τα μάτια του κόσμου» να επιβάλετε μία εισφορά που θα κρατήσει έναν μήνα. Δεν φορολογείτε τα υπερκέρδη, δεν βάζετε πλαφόν όπως σας έχουμε πει χιλιάδες φορές, δεν κάνετε ελέγχους, δεν έχετε μια σοβαρή στρατηγική για την αποθήκευση και αυτό νομίζω ότι είναι κάτι πολύ σημαντικό που θα πρέπει να ειπωθεί. Τι κάνετε; Δίνετε κάποια «ψίχουλα» και αυτό μάλιστα αφορά μόνο τα νοικοκυριά και όχι τις επιχειρήσεις που υποφέρουν και αυτές από τις αυξήσεις και μάλιστα πρόσφατα σε πολλές από αυτές ζητάτε πίσω τις ενισχύσεις που δώσατε την περίοδο της ενεργειακής κρίσης.

Προκύπτουν, λοιπόν, για την υφιστάμενη τροπολογία δύο βασικά ζητήματα. Το πρώτο ζήτημα είναι το τέλος που βάζετε στους παρόχους ενέργειας, στους παραγωγούς ενέργειας εάν θα μετακυλιστεί στους καταναλωτές. Ποιος διασφαλίζει ότι δεν θα γίνει κάτι τέτοιο; Το δεύτερο ζήτημα είναι εάν θα έρθει η Κομισιόν, όπως ήρθε και για τις επιχειρήσεις, να πει ότι αυτό το τέλος θα πρέπει να επιστραφεί, αυτή η ενίσχυση θα πρέπει να επιστραφεί.

Άρα δεν έχετε κάνει κάτι ουσιαστικό για να βοηθήσετε τους πολίτες, για να βοηθήσετε τους καταναλωτές. Το μόνο που έχετε κάνει είναι να τους έχετε λιανίσει από την ακρίβεια, από τα καρτέλ που κυριαρχούν και την αισχροκέρδεια.

Όσον αφορά τώρα το νομοσχέδιο, λίγες ώρες πριν κλείσει τις εργασίες της η Βουλή και μέσα σε ένα πραγματικά ασφυκτικό πλαίσιο νομοθέτησης, μέσα στο οποίο έχετε κατακρεουργήσει κάθε κανονισμό και κάθε έννοια διαβούλευσης και σωστής νομοθέτησης, φέρνετε ένα ακόμα νομοσχέδιο-έκτρωμα που στοχεύει στην πλήρη απαξίωση οκτώ εταιρειών του δημοσίου. Δημιουργείτε, λοιπόν, ένα Εθνικό Επενδυτικό Ταμείο, στο οποίο χαρίζετε μάλιστα 300 εκατομμύρια ευρώ δημόσιο χρήμα. Τα μισά από αυτά προέρχονται από την επαναμεταβίβαση των μετοχών της ΕΥΔΑΠ και της ΕΥΑΘ στο δημόσιο που αναγκαστήκατε να κάνετε μετά την απόφαση του ΣτΕ. Τις δύο, λοιπόν, εταιρείες που τις δώσατε δωρεάν, τις παίρνετε πίσω, πληρώνοντας μάλιστα κάποιες εκατοντάδες εκατομμύρια ευρώ και τα χαρίζετε στο νέο ταμείο που δημιουργείται μέσα στο Υπερταμείο. Δημόσιο χρήμα, λες και σας ανήκει και το μοιράζετε με τον τρόπο που εσείς επιθυμείτε. Λες και βγαίνει από την τσέπη σας κάνετε αυτή τη διαχείριση σε σχέση με το δημόσιο χρήμα.

Έρχεστε, λοιπόν, σήμερα εδώ και επαίρεστε μάλιστα ότι θα ακολουθήσετε το μοντέλο της ΔΕΗ σε αυτές τις οκτώ εταιρείες, το μοντέλο της ΔΕΗ, το πετυχημένο για εσάς μοντέλο της ΔΕΗ.

Ας δούμε, λοιπόν, κυρίες και κύριοι συνάδελφοι, πόσο πραγματικά πετυχημένο ήταν το μοντέλο της ΔΕΗ που θέλετε να επαναλάβετε και σε αυτές τις εταιρείες με το ίδιο σθένος και με το ίδιο πάθος. Απαξιώσατε και υποβαθμίσατε τη Δημόσια Επιχείρηση Ηλεκτρισμού. Το βρήκατε εκείνη την περίοδο –μάλιστα ο κ. Χατζηδάκης το είχε πει- ως τη μοναδική λύση, δηλαδή το ξεπούλημα, την απώλεια ελέγχου και πλειοψηφίας του δημοσίου.

Τι μας έλεγε τότε ο κ. Χατζηδάκης; Το θυμάστε, αγαπητοί συνάδελφοι; Ότι με την ιδιωτικοποίηση της ΔΕΗ σώζεται η ΔΕΗ. Και μάλιστα θα υπάρξει ανταγωνισμός. Θα βοηθήσει στον ανταγωνισμό μεταξύ των εταιρειών. Και τι θα γίνει με την τιμή του ρεύματος του καταναλωτή; Θα πέσουν οι τιμές. Ποιες τιμές έχουν πέσει από τότε; Έχουν πέσει οι τιμές του ηλεκτρικού ρεύματος ή έχουν αυξηθεί και μάλιστα τον τελευταίο μήνα κατά 65%; Αυτές είναι πραγματικά οι καλύτερες υπηρεσίες προς τον καταναλωτή; Οι καλύτερες υπηρεσίες προς την κοινωνία, προς το κοινωνικό σύνολο;

Εμείς σας το έχουμε πει και στο παρελθόν, σας το λέμε και τώρα, ότι η ελεύθερη αγορά που συνεχώς επικαλείστε λειτουργεί σήμερα ανεξέλεγκτα φτιάχνοντας καρτέλ. Μιλάμε για την πλήρη καρτελοποίηση της αγοράς. Ξεζουμίζοντας προφανώς τις τσέπες των καταναλωτών που πληρώνουν για να πλουτίζουν οι λίγοι και εκλεκτοί φίλοι σας. Πού οδήγησε, λοιπόν, το μοντέλο της ΔΕΗ; Οδήγησε σε αυξήσεις στα τιμολόγια της ΔΕΗ, σε υπέρογκο κόστος ρεύματος για τους καταναλωτές, στον εξαπλασιασμό των αμοιβών του διευθύνοντος συμβούλου της ΔΕΗ. Ο κ. Στάσης παίρνει 360.000 ευρώ τον χρόνο όταν ο προηγούμενος διευθύνων σύμβουλος, CEO της ΔΕΗ, επί ΣΥΡΙΖΑ έπαιρνε 60.000. Την κατάργηση της διαφάνειας και του ελέγχου του ΑΣΕΠ στις προσλήψεις, το πάγωμα των συλλογικών συμβάσεων για τους νέους εργαζόμενους δημιουργώντας εργαζόμενους δύο και τριών ταχυτήτων, πολλούς δε από αυτούς σήμερα εργολαβικούς, χωρίς δικαιώματα και χαμηλές αποδοχές.

Παράλληλα θα πρέπει να τονίσουμε -γιατί αυτό είναι το μοντέλο που θέλετε να υιοθετήσετε και στις υπόλοιπες εταιρείες- ότι οι διευθύνσεις της ΔΕΗ από τριάντα το 2019 έχουν γίνει σήμερα εκατόν πέντε. Δηλαδή, εβδομήντα πέντε γαλάζια μεγαλοστελέχη προσλήφθηκαν από το παράθυρο. Το ίδιο έχει γίνει και για τις γενικές διευθύνσεις. Είναι πάρα πολλά που μπορούμε να πούμε σε σχέση με αυτό το μοντέλο που θέλετε να υιοθετήσετε και για τις άλλες εταιρείες. Σήμερα που υπάρχουν σπίτια που δεν έχουν να πληρώσουν το ηλεκτρικό ρεύμα, που αδυνατούν να ανταπεξέλθουν στις υποχρεώσεις τους, που κλείνουν επιχειρήσεις γιατί τους ζητάτε αναδρομικά τις επιδοτήσεις που τους δώσατε, που χρεώνονται η ΔΕΥΑ και η ΤΟΕΒ με τεράστια χρέη, αυτό το μοντέλο θέλετε να υιοθετήσετε. Άρα, λοιπόν, εμείς πολύ εύλογα μπορούμε να συμπεράνουμε ότι εάν αυτό εφαρμοστεί και στις εταιρείες, στις συγκοινωνίες για παράδειγμα, θα έχουμε ακριβότερα εισιτήρια και χειρότερα δρομολόγια. Στα ΕΛΤΑ για παράδειγμα θα έχουμε το κλείσιμο των περιφερειακών γραφείων και προβλήματα στην εξυπηρέτηση. Το έχουμε δει. Ήδη έχει ξεκινήσει αυτό να γίνεται.

Πάμε σε ένα άλλο ζήτημα που αφορά τις ελληνικές Αλυκές. Κλείνω, κύριε Πρόεδρε. Είναι μία εταιρεία μέσα στις οκτώ που βάζετε σε αυτό το ταμείο. Και θα ήθελα να πω ότι έχετε ήδη ξεκινήσει τις παρανομίες αφού προχωρήσατε ήδη στην αδιανόητη απόφαση να μεταβάλετε την εργασιακή σύμβαση του διευθύνοντα συμβούλου από ορισμένου χρόνου σε αορίστου χρόνου. Πού ακούστηκε αυτό; Κύριε Θεοχάρη, πώς γίνεται αυτό; Πώς γίνεται ένας διευθύνων σύμβουλος ορισμένου χρόνου να γίνει αορίστου σε μία εταιρεία του δημοσίου; Θα πρέπει γι’ αυτό να απαντήσει ο Υπουργός. Θα πρέπει άμεσα να απαντήσει. Αυτό είναι πραγματικό σκάνδαλο. Καταθέτω στα Πρακτικά το θέμα της ημερήσιας διάταξης των ελληνικών Αλυκών που λέει ότι μετατρέπουν τη σύμβαση αυτή σε αορίστου χρόνου. Αυτό δεν προκύπτει από πουθενά. Θα έπρεπε να ήταν ορισμένου χρόνου.

(Στο σημείο αυτό ο Βουλευτής κ. Μιλτιάδης (Μίλτος) Ζαμπάρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μιλάμε για ανήκουστα πράγματα που δεν είναι νόμιμα. Είναι παράνομα. Που δεν είναι ηθικά. Είναι πρωτόγνωρα για μας και θα πρέπει προφανώς να τα πάρετε πίσω.

Αυτά φαίνεται ότι θα κάνετε από δω και στο εξής και θα τα κάνετε και με τη βούλα όταν ψηφιστεί το κατάπτυστο νομοσχέδιο.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Θα σας έλεγα, λοιπόν, ότι με όλες αυτές τις ενέργειες η πτώση σας είναι δεδομένη. Είναι ξεκάθαρο αυτό. Αλλά δυστυχώς μέχρι να συμβεί αυτό θα έχετε φροντίσει να τα διαλύσετε όλα. Για τον λόγο, λοιπόν, αυτό θα πρέπει να σας σταματήσουμε νωρίτερα.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η Κοινοβουλευτική Εκπρόσωπος της Νέας Αριστεράς, κ. Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί και αγαπητές συναδέλφισσες και συνάδελφοι, κύριοι της Κυβέρνησης, θέλω να σας πω ότι έχετε ξεφύγει. Εννοώ ότι δεν κρατάτε πια ούτε τα προσχήματα. Απόσυρση του κράτους, διάλυση δημόσιων δομών, ιδιωτικοποιήσεις παντού. Απροκάλυπτη εξυπηρέτηση συμφερόντων, γαλέρα και εργασιακός μεσαίωνας για τους εργαζόμενους, οριακή κοινοβουλευτική διαδικασία, απαξίωση των θεσμών, χειραγώγηση της δικαιοσύνης, η δημοκρατία υπό αίρεση. Για να επιτευχθούν βέβαια όλα αυτά απαιτείται ένα βολικό, ένα συγχωρητικό θα έλεγα περιβάλλον. Μέσα μαζικής ενημέρωσης, δικαιοσύνη κ.λπ.. Θα προσπαθήσω να κάνω μια μικρή αναδρομή σε όσα έχουν συμβεί τις τελευταίες μόνο μέρες στην κοινοβουλευτική διαδικασία αλλά και στη δημόσια ζωή.

Αν μπορούσαν οι συνάδελφοι να μη μιλάνε. Το κάνει συνέχεια αυτό.

Ξεκινάμε με την παραχώρηση του λιμένα Ηρακλείου. Το θυμόμαστε; Ήταν λίγες μέρες πριν. Μια ιδιωτικοποίηση ενός asset του ελληνικού δημοσίου που είναι ενδεικτική των ιδεολογικών εμμονών της μονοδιάστατης πίστης του πολιτικού προσωπικού σας ότι τα πάντα μπορεί να γίνουν καλύτερα εάν πάψει η πολιτεία να ασχολείται μαζί τους. Και ας ασχοληθεί ο ιδιωτικός τομέας. Για ιδιωτικοποίηση βάσει σχεδίου ενάντια στο δημόσιο συμφέρον.

Τίποτα από όλα αυτά τα ιδεολογήματα δεν ικανοποιείται. Ούτε επιπλέον φόρος στα δημόσια ταμεία έρχεται. Ούτε επιπλέον πόροι έρχονται γιατί υπάρχει ένα τεχνητά μειωμένο αντίτυπο, ούτε νέες επενδύσεις. Μόνο εξευτελιστικές χαμηλές επενδύσεις. Και δεν ενισχύει τον ανταγωνισμό γιατί το δίνει σε έναν που έχει το λιμάνι της Ηγουμενίτσας και τις Μινωικές Γραμμές.

Δεύτερο νομοσχέδιο. Το ένα μετά το άλλο. Νομοσχέδιο για τη συγχώνευση της Παγκρήτιας Τράπεζας με την Attica Bank. Μια συμφωνία σύμφωνα με την οποία το δημόσιο βάζει 500 εκατομμύρια και μειώνει το σημαντικό πλειοψηφικό του μερίδιο στην τράπεζα στο 35%. Ουσιαστικά, δηλαδή, χάνει την τράπεζα. Ο ιδιώτης βάζει 200 εκατομμύρια, λιγότερα από τα μισά και παίρνει το 85% της τράπεζας, δηλαδή παίρνει την τράπεζα.

Εδώ να μη ξεχνάμε ότι το ελληνικό τραπεζικό σύστημα επιβιώνει χάρη στην ενίσχυση του δημοσίου. Οι τέσσερις συστημικές τράπεζες εμφανίζουν τεράστια κερδοφορία. Αυτή η κερδοφορία οφείλεται εν πολλοίς στη ρύθμιση για τον αναβαλλόμενο φόρο που αποτελεί το 50% περίπου των ίδιων κεφαλαίων των τραπεζών. Πριν λίγες μέρες οι γενικές συνελεύσεις των τεσσάρων συστημικών τραπεζών αποφάσισαν τη διανομή μερίσματος ύψους 814 εκατομμυρίων ευρώ. Αυτό βεβαίως έγινε χάρη στην Κυβέρνηση της Νέας Δημοκρατίας που το επέτρεψε με νομοθετική ρύθμιση και έτσι οι Έλληνες φορολογούμενοι στηρίζουν τη βιωσιμότητα των τραπεζών με 50% των ιδίων κεφαλαίων και αυτοί μοιράζουν μερίσματα.

Άλλο νομοσχέδιο: παιδείας. Κάνετε νόμο του κράτους ένα σχέδιο για την παιδεία το οποίο ενισχύει τις ανισότητες με ψηφιακό τρόπο. Εμβαθύνει τη στροφή στην ιδιωτικοποίηση και επιτείνει τα αυταρχικά μοντέλα διοίκησης στα πανεπιστήμια. Μετατρέπετε ουσιαστικά τη δημόσια παιδεία από κοινωνικό αγαθό σε εμπόρευμα. Ανισότητες αυξάνονται, οι φραγμοί πολλαπλασιάζονται, οι αποκλεισμοί εντείνονται και βεβαίως το κόστος μεταφέρεται ολοένα και περισσότερο στους οικογενειακούς προϋπολογισμούς που ήδη δοκιμάζονται από την ακρίβεια. Τρεις Υπουργοί αποφασίζουν για κλείσιμο ή συγχώνευση τμημάτων. Έχετε αλλάξει τη βάση εισαγωγής. Πελατεία στα ιδιωτικά πανεπιστήμια.

Άλλο νομοσχέδιο: ψυχικής υγείας. Προχθές. Η καταστροφή για την ψυχιατρική φροντίδα των πολιτών διαλύει τις δημόσιες δομές και τη δημόσια ψυχική υγεία. Η τροπολογία με την οποία θεσμοθετήσατε την παράλληλη άσκηση ιδιωτικού έργου από το σύνολο του ιατρικού δυναμικού αποτελεί ένα χτύπημα στο δημόσιο σύστημα υγείας. Το ΕΣΥ παύει να εγγυάται το κοινωνικό δικαίωμα στην υγεία. Οι υγειονομικές ανισότητες μεγεθύνονται και επομένως ο λαός μένει απροστάτευτος. Αυτά έγιναν σε λίγες μέρες.

Άλλο νομοσχέδιο. Νομοσχέδιο για το πόθεν έσχες.

Κύριε Θεοχάρη, αν μπορούσατε να μη μιλάτε την ώρα που μιλάω. Αν σας ενοχλώ να σταματήσω.

Ένα νομοσχέδιο που προσβάλλει τη δημοκρατία και τους θεσμούς και διαπομπεύει την ποιότητά της. Ελαστικότητα, παράθυρα. Γιατί άραγε; Ποια είναι η χρεία για θεσμοθέτηση της διατήρησης δεδομένων για πέντε χρόνια και όχι για όσο διαρκεί η ποινική παραγραφή; Μέχρι και η Αρχή Καταπολέμησης Νομιμοποίησης Εσόδων από Εγκληματικές Δραστηριότητες το στηλίτευσε στη Βουλή. Μάλιστα είπε ότι τα στοιχεία ποινικών υποθέσεων προκύπτουν συνήθως μετά την πενταετία. Μια καθεστωτική Κυβέρνηση που θέτει σε ασφυκτικό κλοιό το σύνολο της κοινωνικής και πολιτικής ζωής.

Σήμερα έχουμε νομοσχέδιο για το Υπερταμείο. Όλα ήρθανε μέσα, περίπου, σε δέκα μέρες. Και αναρωτιόμασταν τώρα τι άλλο έχει μείνει όρθιο και πρέπει να έρθει σήμερα και αυτό το νομοσχέδιο; Εδώ βλέπουμε τέλος το ΑΣΕΠ για τους οργανισμούς που έχουν υπαχθεί στο Υπερταμείο. Τέλος οι συλλογικές συμβάσεις εργασίας σε ό,τι αφορά τη ΔΕΗ και τον ΔΕΔΔΗΕ. Να θυμίσω εδώ ότι αυτές οι συλλογικές συμβάσεις (για τη ΔΕΗ και τον ΔΕΔΔΗΕ) έχουν υπογραφεί τον Μάρτιο και τον Μάιο, αντίστοιχα, λίγο καιρό πριν. Πάνε και αυτές.

Επειδή είμαι και Βουλευτής Φλώρινας να μεταφέρω ότι αναρωτιέται ο κόσμος τι θα γίνει με τους εργαζόμενους στον «ΑΗΣ Μελίτης». Δεν υπάρχει ακόμη καμμία πρόταση. Μια απολιγνιτοποίηση που δεν έχει γίνει καμμία επένδυση, μόνο καταστροφή, μικρομεσαίες επιχειρήσεις που δεν επιδοτούνται με κανέναν τρόπο. Ούτε έξω από τις τράπεζες δεν μπορούν να περάσουν, όχι να επιδοτηθούν. Η ανεργία αυξάνεται συνέχεια και τρεις επενδυτές χρησιμοποιούν όλα τα χρηματοδοτικά πακέτα που υπάρχουν για να κάνουν παντού τώρα πια… . Τα κάνουν όλα. Αυτό έχει γίνει η χώρα μας. Τρεις, τέσσερις, πέντε οικογένειες, τέλος.

Αυτή η ιδεοληψία, όμως, όπως έχει αποδειχθεί περιγράφεται από την άποψη ότι μια εταιρεία μπορεί να ανήκει στο δημόσιο, αλλά θα λειτουργεί πλήρως με ιδιωτικοοικονομικά κριτήρια πράγμα που, κατά τη γνώμη μας, εγγυάται και την αποτυχία της λειτουργίας της και την μη εξυπηρέτηση του σκοπού της που είναι η εξυπηρέτηση του δημοσίου συμφέροντος. Τα στελέχη από τον ιδιωτικό τομέα, σύμφωνα με τη δική σας την ιδεοληπτική εμμονή, είναι πάντα ικανά. Πάντως σίγουρα ικανότερα από τα στελέχη του δημόσιου τομέα. Δεν κάνουν λάθη, ξέρουν πώς λειτουργεί η αγορά και –το πιο σοβαρό- οι προθέσεις τους είναι αγαθές. Δεν αποσκοπούν τα βραχυπρόθεσμα κέρδη, μπόνους κ.λπ. αλλά το καλό του φορέα, του κράτους, της κοινωνικής πλειοψηφίας.

Αλήθεια; Φέρτε μας ένα παράδειγμα. Μας φέρατε, τη ΔΕΗ. Ρωτήστε έναν τυχαίο πολίτη που περπατάει στον δρόμο τι νομίζει και τι άποψη έχει για την ιδιωτικοποίηση της ΔΕΗ, που παρουσιάζει αυτή τη στιγμή ρεκόρ κερδοφορίας και οι πολίτες το μόνο που έχουν εισπράξει είναι ανεβασμένους λογαριασμούς, γιατί η ΔΕΗ είχε δεσπόζουσα θέση στην αγορά και πρώτη ανέβαζε τις τιμές. Ήδη από το 2019 είχε αύξηση. Όχι. Ο αποτελεσματικός ιδιωτικός τομέας είναι μόνο για τους μετόχους και τους μάνατζερ των επιχειρήσεων.

Επέλεξε η Κυβέρνηση να δώσει τον έλεγχο του πυλώνα του ενεργειακού μας συστήματος, μια εταιρεία στρατηγικής σημασίας, στον ιδιωτικό τομέα και η ελληνική κοινωνία και οικονομία μένουν απροστάτευτες εν μέσω ενεργειακής κρίσης, με τις τιμές του ηλεκτρισμού στα ύψη. Και αντί να παρέμβει στην αγορά η Κυβέρνηση, να κάνει ελέγχους, να εξαλείψει την αισχροκέρδεια, έχει επιτρέψει την πλήρη ασυδοσία και μάλιστα μέσω της ΔΕΗ που ωθεί τις τιμές τόσο στη χονδρική όσο και στη λιανική σε υψηλότερα επίπεδα. Είδα κάτι επιδοτήσεις που στην πραγματικότητα -το έχουμε αναλύσει αυτό- καταλαβαίνετε. Αντί να σταματήσει την αισχροκέρδεια, δίνει επιδοτήσεις. Από τη μια τσέπη τα παίρνει, στην άλλη τα δίνει. Και μάλιστα τώρα τελευταία, ζητάμε και πίσω μερικές από αυτές, κάθε φορά που η Κυβέρνηση ανακαλύπτει ότι κάτι δεν πάει καλά. Τώρα παραδέχθηκε ο κύριος Πρωθυπουργός ότι υπάρχουν υπερκέρδη. Αυτό εμένα με χαροποίησε πάρα πολύ γιατί δεν τα έβρισκε τόσο καιρό. Μας κοροϊδεύει κατάμουτρα.

Θα αναφερθώ λίγο σε αυτή την τροπολογία. Τα είπα λίγο στον κ. Σκυλακάκη και θα καταθέσω μάλιστα και αυτόν τον πίνακα στα Πρακτικά, που δείχνει πώς πήγαιναν οι τιμές.

(Στο σημείο αυτό η Βουλευτής κ. Θεοπίστη (Πέτη) Πέρκα καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, κοιτάξτε τι γίνεται με την τροπολογία. Μας λέει ο κ. Σκυλακάκης ότι θα ισχύσει για τον Αύγουστο. Εδώ έχει βγει η ΕΒΙΚΕΝ -μπορώ να σας διαβάσω κιόλας- και μιλάει για αισχροκέρδεια, αναφέρει ότι «κάποιοι παραγωγοί στη χώρα μας εκμεταλλεύονται την υψηλή κατανάλωση στα Βαλκάνια και πιθανόν πολύ υψηλές εξαγωγές στην Ουκρανία και κάποιες δυσλειτουργίες στις διασυνδέσεις και αποκτούν ουρανοκατέβατα κέρδη εις βάρος των Ελλήνων καταναλωτών». Γιατί; Τι έγινε τον Ιούλιο; Τον Ιούλιο τον ξεχάσαμε; Τον Ιούλιο από τις 20.00΄ μέχρι τις 22.00΄ το βράδυ η τιμή πήγαινε στα 850 ευρώ -22 Ιουλίου, στα 740- για συμβατικές μονάδες που το κόστος παραγωγής είναι 100 ευρώ, άντε να φτάσουν 150. Και έρχεται η Κυβέρνηση και λέει «θα πάρω εισφορά για τον Αύγουστο» -πάει ο Ιούλιος- «10 ευρώ». Τι τεράστιο περιθώριο κέρδους είναι αυτό; Επειδή διαμαρτύρεται η Αντιπολίτευση ο λαός και καταλαβαίνουν κάπου κάπου ότι κάτι δεν πάει καλά. Αυτό αφορά κυρίως, βέβαια, τις μονάδες φυσικού αερίου. Εκεί είναι μόνο πέντε οι ηλεκτροπαραγωγοί. Μπορούν πολύ εύκολα να συνεννοηθούν, όπως καταλαβαίνουμε. Τους επιτρέπει όμως να απολαμβάνουν ανεπίτρεπτα εξωφρενικά υπερκέρδη μπροστά στα οποία η φορολόγηση είναι πραγματικά αστεία. Είπαμε και για μερικές περιπτώσεις που τη γυρίζουν πίσω.

Θα επανέλθω, όμως, για να συνεχίσω με αυτά που συμβαίνουν έξω από τη Βουλή. Σε μία εβδομάδα, αν παρακολουθούσατε, έχει ενδιαφέρον να δείτε τι έχει καταφέρει ο ελληνικός λαός έξω από τη Βουλή. Θα ήταν αλλιώς τα πράγματα, πραγματικά.

Την ίδια στιγμή, λοιπόν, ένα συρραπτικό έπεσε επάνω σε ένα cd και χάθηκαν οι επαφές του δολοφονημένου Καραϊβάζ με τον διευθυντή του γραφείου του Πρωθυπουργού και με τον διοικητή της ΕΥΠ. Θα μου πείτε τώρα, αυτά συμβαίνουν πού και πού, έτσι δεν είναι; Αυτά να τα πείτε στις δομές της Ευρώπης που σας ελέγχουν.

Φτάσαμε, λοιπόν, μετά το βολικό και το συγχωρητικό περιβάλλον -που είπα στην αρχή- στο ελεγχόμενο περιβάλλον, για να μπορέσει αυτή η Κυβέρνηση να λειτουργεί έτσι ως καθεστώς και να κάνει όλα αυτά που είπα.

Και τώρα θα πάω στο θέμα των ημερών που δεν είναι άλλο από τις υποκλοπές. Όλοι είπαν πως είναι μαύρη ημέρα για τη δημοκρατία. Θα συμπληρώσω, ανακουφιστική για την Κυβέρνηση, που «επισήμως και αναντίλεκτα η πολύ αναμενόμενη αρχειοθέτηση της υπόθεσης των παράνομων υποκλοπών, στο σκέλος που αφορά την Εθνική Υπηρεσία Πληροφοριών -και οποιαδήποτε άλλη κρατική υπηρεσία ή αρχή- έλαβε χώρα. Η κ. Αδειλίνη μας διαβεβαίωσε αναντίλεκτα –μου άρεσε αυτή η λέξη- ότι δεν υπήρξε ελληνική κρατική υπηρεσία που να παρακολουθεί με «Predator», μεταξύ άλλων, πολλούς Υπουργούς, τον Αρχηγό ΓΕΕΘΑ, στελέχη της Αντιπολίτευσης, δημοσιογράφους, επιχειρηματίες, παρά το γεγονός ότι τα λογισμικά αυτά διατίθενται, σύμφωνα με την ερευνητική δημοσιογραφία -ευτυχώς υπάρχει και αυτή- αποκλειστικά σε κρατικούς παίκτες».

Επομένως, αν δεχτούμε την άποψη της κ. Αδειλίνη, θα πρέπει να πούμε ότι μιλάμε πια για κατασκοπεία. Δηλαδή, δουλεύει κάτι μέσα στο κράτος. Μιλάμε για παρακράτος. Θα έπρεπε να είστε πάρα πολύ ανήσυχοι και να είναι η πρώτη η Κυβέρνηση αυτή που θα είχε να δει γιατί και ο κ. Χατζηδάκης, που δεν είναι τώρα εδώ. Αλλά του έκανα μια πολύ απλή ερώτηση. Η ερώτηση είναι ότι αν δεχτούμε ότι έχει δίκιο η κ. Αδειλίνη, θα πρέπει να μας πει ο ίδιος πώς νιώθει και λόγω του ότι είναι νόμιμες οι επισυνδέσεις, συμπεραίνουμε πως είναι κίνδυνος για την εθνική ασφάλεια ή πολύ βαρέως ποινικού αδικήματος. Θα ήθελα, λοιπόν, έναν σχολιασμό επ’ αυτού, αλλά δεν τον έκανε.

Κάτι συμβαίνει εδώ, όμως. Η Αρχή Προστασίας Προσωπικών Δεδομένων σε εμπιστευτικό πόρισμα προς τους δύο εισαγγελείς πρωτοδικών ανέφερε ότι απαιτείται περαιτέρω εξέταση της υπόθεσης. Οι εισαγγελείς ενώ γνώριζαν ήδη από τις αρχές του Φεβρουαρίου του 2023 ότι στις 16 Δεκεμβρίου του 2021, την ημέρα, δηλαδή που εκδόθηκαν οι δύο έρευνες στο νέο λογισμικό κατασκοπείας «Predator» και δουλειές στην Ελλάδα από «CITIZEN LAB» και «ΜΕΤΑ» και για το «Predator» της «INTELLEXA», δύο Έλληνες υπάλληλοι της εταιρείας πήγαν σε data center που διατηρούσε η «INTELLEXA» σε χώρους στο Μαρούσι και αφαίρεσαν απροειδοποίητα servers και άλλον εξοπλισμό.

Αυτούς –μαντέψτε- δεν τους κάλεσαν ποτέ για κατάθεση. Οι εισαγγελικές αρχές δεν ασχολήθηκαν καθόλου με τα πρόσωπα που πλήρωσαν τους servers, που φιλοξενούσαν τις ψευδεπίγραφες ιστοσελίδες -όπως blogspot.edolio5- που χρησιμοποιήθηκε ογδόντα έξι φορές, με σκοπό να μολύνει συσκευές ή το emvolio.gov.gr. Επίσης, κανείς από την Αρχή Προστασίας Προσωπικών Δεδομένων δεν κλήθηκε ως μάρτυρας, ούτε ζητήθηκε, βέβαια, τεχνική βοήθεια της αρχής για την κατανόηση πολύπλοκων τεχνικών θεμάτων.

Όσο, λοιπόν, και αν η κ. Αδειλίνη μας διαβεβαιώνει ότι εξετάστηκαν σχεδόν όλοι οι προτεινόμενοι από τους εγκαλούντες αναφέροντες μάρτυρες –έτσι λέει- δεν μας λέει ούτε πόσο επιφανειακή ήταν αυτή η εξέταση των κωδικών μαρτύρων, αλλά κυρίως δεν αναφέρει την παράλειψη άλλων προσώπων - κλειδιά. Δεν είναι εντυπωσιακό ότι κανένας από τα θύματα-στόχους δεν κλήθηκε να καταθέσει στην εισαγγελική έρευνα, παρά μόνο όσοι πήγαν αυτοβούλως; Ο κ. Χατζηδάκης, σήμερα –δεν απάντησε σε τίποτε- αλλά μας είπε τουλάχιστον ότι δεν κλήθηκε.

Με πολλές, λοιπόν, παραλείψεις τέτοιου τύπου και μπόλικα λογικά άλματα κατέληξαν στο συμπέρασμα ότι το γεγονός πως είκοσι επτά άτομα από τους τουλάχιστον ογδόντα επτά στόχους είχαν μπει ταυτόχρονα στο στόχαστρο νόμιμης επισύνδεσης με την ΕΥΠ και παράνομης παρακολούθησης βάσει του κατασκοπευτικού λογισμικού «Predator», είναι μία απλή σύμπτωση και πως οι δύο μέθοδοι υποκλοπής επικοινωνιών δεν είχαν καμμία συνάφεια μεταξύ τους!

Πραγματικά, σταματάει η λογική εδώ. Και αν είναι έτσι γιατί δεν είστε όλοι στα κάγκελα; Τι έγινε εδώ; Υπάρχει παρακράτος; Ποιος παρακολουθεί και για ποιον σκοπό ποιον; Τον Αρχηγό ΓΕΕΘΑ; Τους Υπουργούς; Και είμαστε όλα καλά; Και ποιος το έστησε αυτό και για ποιον σκοπό;

Εγώ θα διαβάσω -και τελειώνω, κύριε Πρόεδρε- κάτι από το άρθρο του «Inside Story» που κάνει πραγματικά πολύ σοβαρή δουλειά: «Ο προγραμματιστής του «Predator», o Rotem Farkash, ισχυριζόταν ότι στη χώρα μας ήρθε μετά από πρόσκληση της ελληνικής Κυβέρνησης και ενώ είχαν συμφωνήσει για τη χρήση του λογισμικού της εταιρείας, ότι είχε συναντηθεί με διάφορους κυβερνητικούς αξιωματούχους και πως είχε λάβει διαβεβαιώσεις από την ελληνική Κυβέρνηση ότι θα περνούσαν νόμο για τη νομιμοποίηση της χρήσης του spyware». Δεν προλάβατε. Μόνο τέτοιο νόμο δεν έχουμε δει ακόμα. Έχουμε δει αλλά κι άλλα βέβαια. Το δημοσίευμα αυτό ήταν στη διάθεση του αντεισαγγελέα του Αρείου Πάγου, αλλά ο Rotem Farkash δεν κλήθηκε ποτέ να καταθέσει παρ’ ότι όπως φαίνεται από τις δημοσιογραφικές πληροφορίες ήξερε τα πάντα για τα πρώτα βήματα της εταιρείας στην Ελλάδα και στους εδώ συνεργάτες της.

Αυτή είναι, δυστυχώς, η κατάσταση. Δεν μας κάνει καθόλου περήφανους. Μας κάνει ιδιαίτερα ανήσυχους θα έλεγα. Σας βλέπουμε, όμως, σας παρακολουθούμε και σιγά-σιγά αυτά θα τα μάθει και όλος ο ελληνικός λαός. Το πρώτο μήνυμα το πήρατε, απλώς δεν το καταλάβατε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα την κ. Διονυσία Αυγερινοπούλου από τη Νέα Δημοκρατία, θα ακολουθήσει ο Κοινοβουλευτικός Εκπρόσωπος ο κ. Χήτας, μετά ο κ. Μάντζος και μετά ο κ. Κουκουλόπουλος. Πάμε εναλλάξ τώρα, Βουλευτής και Κοινοβουλευτικός Εκπρόσωπος.

**ΔΙΟΝΥΣΙΑ-ΘΕΟΔΩΡΑ ΑΥΓΕΡΙΝΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με το παρόν νομοσχέδιο συζητούμε την αναδιάρθρωση της «Ελληνικής Εταιρείας Συμμετοχών και Περιουσίας Α.Ε.» και τη δημιουργία ενός καινούργιου εθνικού επενδυτικού ταμείου, ενός σύγχρονου επενδυτικού βραχίονα για το κράτος. Στρατηγικοί του στόχοι είναι αφ’ ενός η αξιοποίηση και η διαχείριση της δημόσιας περιουσίας, αφ’ ετέρου η τοποθέτηση κρατικών οικονομικών πόρων σε επενδύσεις επωφελείς για τους Έλληνες, λαμβάνοντας υπ’ όψιν τα οικονομικά περιβαλλοντικά και κοινωνικά κριτήρια.

Στην εν λόγω εταιρεία ενσωματώνονται προϋφιστάμενοι θεσμοί όπως το ΤΑΙΠΕΔ και το Ταμείο Χρηματοπιστωτικής Σταθερότητας. Με τη νέα διαδοχή των υφιστάμενων σχημάτων από την Ελληνική Εταιρεία Συμμετοχών και Περιουσίας και με τη δημιουργία του νέου εθνικού επενδυτικού ταμείου σηματοδοτείται οριστικά το πέρασμα σε μία σύγχρονη εποχή για το ελληνικό κράτος το οποίο εδώ και καιρό έχει βρει τον βηματισμό του προς την ανάπτυξη, αφήνοντας οριστικά πίσω του την μνημονιακή εποχή κατά την οποία δημιουργήθηκαν το ΤΑΙΠΕΔ και το Ταμείο Χρηματοπιστωτικής Σταθερότητας ως θεσμοί εγγυητικοί, ως ενέχυρο δηλαδή, των δανείων της χώρας και στη συνέχεια και το Υπερταμείο.

Το προϋφιστάμενο πολύπλοκο, γραφειοκρατικό πλαίσιο δεν έχει επιτρέψει την αποτελεσματική έως σήμερα αξιοποίηση της δημόσιας περιουσίας. Πολύ σημαντικά ακίνητα και έργα στη χώρα μας παραμένουν λιμνάζοντα αποστερώντας έσοδα για την εθνική οικονομία και τις τοπικές κοινωνίες. Η δε αναδιάρθρωση των επενδυτικών σχημάτων σε σχέση με την αξιοποίηση της δημόσιας περιουσίας πρέπει να συνεχιστεί και με πρόσθετες παρεμβάσεις, όπως υπάρχει η προοπτική, όπως για παράδειγμα με την επανεξέταση του ρόλου της ΕΤΑΔ ώστε να μπορέσει αυτή να αποτελέσει μοχλό εθνικής και περιφερειακής ανάπτυξης μέσω της αξιοποίησης της ακίνητης περιουσίας του δημοσίου.

Ως σήμερα έχουν γίνει σημαντικές επενδύσεις, επί παραδείγματι στους τομείς των υποδομών-μεταφορών, ενώ έχουν διενεργηθεί στο πλαίσιο του Ταμείου Ανάκαμψης και Ανθεκτικότητας τριακόσιοι εξήντα εννέα διαγωνισμοί. Το δε πλεόνασμα από τις συναφθείσες συμβάσεις υπολογίζεται σε 3,6 δισεκατομμύρια ευρώ.

Χρειαζόμαστε, όμως, νέες και πρόσθετες επενδύσεις. Ειδικά οι τοπικές οικονομίες είναι αυτές που το έχουν ανάγκη. Η σημερινή θεσμική μεταρρύθμιση θέτει τις βάσεις αφ’ ενός για την ταχύτερη αξιοποίηση της δημόσιας περιουσίας, αφ’ ετέρου για τη δρομολόγηση των επενδύσεων αυτών οι οποίες θα δημιουργήσουν νέα ώθηση στην οικονομία, ενώ θα μπορέσουν με μεγαλύτερη εξωστρέφεια να προσελκύσουν νέες και πρόσθετες ευθείες ξένες επενδύσεις, τις οποίες κάθε χώρα έχει ανάγκη για την εισροή νέων οικονομικών πόρων στην οικονομία της και για τη δημιουργία νέων και πρόσθετων θέσεων εργασίας, αλλά και για την υλοποίηση της κοινωνικής της πολιτικής.

Μιλώντας για θέσεις εργασίας, είναι άξιο αναφοράς το γεγονός ότι σήμερα η ΕΛΣΤΑΤ ανακοίνωσε ότι η ανεργία στη χώρα μας έπεσε για πρώτη φορά κάτω από το 10% και συγκεκριμένα στο 9%, το οποίο είναι το χαμηλότερο ποσοστό ανεργίας που έχουμε από το 2009.

Έτσι, λοιπόν, είναι πολύ σημαντικό να λαμβάνουμε υπ’ όψιν το κοινωνικό αποτύπωμα το οποίο έχουν οι επενδύσεις. Άλλωστε, να μην ξεχνάμε ότι η ενίσχυση των επενδύσεων αποτελεί και ένα προσωπικό στοίχημα του ιδίου του Πρωθυπουργού του κ. Κυριάκου Μητσοτάκη το οποίο κερδίζεται κάθε μέρα καθώς η Ελλάδα φιλοξενεί για πρώτη φορά ξένες επενδύσεις σε σειρά τομέων που δεν υπήρχε ανάλογη δραστηριότητα στο παρελθόν. Επίσης, και οι εθνικές επενδύσεις αυξάνονται. Μάλιστα είναι αξιόλογο το γεγονός ότι σήμερα ανακοινώθηκε και άλλη μία πολύ σημαντική απόφαση, το να αυξηθούν οι πόροι για το Ταμείο Μετάβασης στις περιοχές προς απολιγνιτοποίηση.

Όμως, για να συνεχιστεί αυτή η νέα αναπτυξιακή πορεία της χώρας χρειαζόμαστε νέους θεσμούς. Η νέα εποχή χρειάζεται νέα εργαλεία. Στην Ελληνική Εταιρεία Συμμετοχών και Περιουσίας το κράτος διατηρεί τον πλήρη έλεγχο στη δημόσια περιουσία του και ταυτόχρονα δημιουργεί ένα πλαίσιο λειτουργίας που απαντά στην ανάγκη της οικονομίας για επενδύσεις, με βάση τους κανόνες λειτουργίας της αγοράς και του σύγχρονου τραπεζικού συστήματος.

Κλείνοντας, θα ήθελα να κάνω μία ειδική αναφορά στην 9η Παγκόσμια Διάσκεψη για τους Ωκεανούς η οποία διοργανώθηκε τον Απρίλιο του 2024 από τη χώρα μας και κατέδειξε τη μεγάλη δυναμική που μπορούν να έχουν για την Ελλάδα οι επενδύσεις στη βιώσιμη γαλάζια οικονομία. Γι’ αυτό και προτείνω τη δημιουργία μιας ειδικότερης σειράς έργων προς επένδυση στοχευμένων εντός του πλαισίου της γαλάζιας ανάπτυξης, καθώς και ενός ειδικότερου εθνικού επενδυτικού ταμείου ή τυποαμείου για τη γαλάζια ανάπτυξη που θα επιτρέψουν στη χώρα τόσο να δεχθεί επενδύσεις όσο και να επενδύσει η ίδια σε κρίσιμες υποδομές και νέα έργα στοχευμένα στη γαλάζια οικονομία.

Σε ανάλογο κλίμα, άλλωστε, κινείται και το άρθρο 36 του προτεινόμενου νομοσχεδίου, σύμφωνα με το οποίο το Ταμείο μέσω της Μονάδας Συμβάσεων Στρατηγικής Σημασίας δύναται να διενεργεί διαγωνισμούς για την αναβάθμιση, την ανάπτυξη και την κατασκευή λιμενικών υποδομών. Καταδεικνύει και αυτή η ρύθμιση με τον πλέον εύγλωττο τρόπο τη νέα, σαφώς βελτιωμένη οικονομική θέση της χώρας, αλλά και τις νέες μας προτεραιότητες που προερχόμενες από το προεκλογικό πρόγραμμα της Νέας Δημοκρατίας ήδη γίνονται πλέον πράξη.

Κυρίες και κύριοι συνάδελφοι, το νομοσχέδιο δίνει τη δυνατότητα να μετεξελίξουμε το Υπερταμείο από ένα ξεπερασμένο εργαλείο που συνδέθηκε με το εξωτερικό χρέος της χώρας σε ένα σύγχρονο κρατικό επενδυτικό ταμείο, σε έναν ικανό διαχειριστή της δημόσιας περιουσίας, σε ένα ισχυρό επενδυτικό βραχίονα που θα επωμιστεί το βάρος της μόχλευσης κεφαλαίων από την Ελλάδα ή το εξωτερικό, για την Ελλάδα και θα δημιουργήσει έναν μοχλό εξωστρέφειας της χώρας καινούργιο για τη δημιουργία της υπεραξίας που χρειαζόμαστε. Ας του ευχηθούμε καλή πορεία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης ο κ. Χήτας και ακολουθούν ο κ. Μάντζος και ο κ. Κουκουλόπουλος.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, σας ευχαριστώ πάρα πολύ.

Είναι η τελευταία συνεδρίαση, αλλά εγώ κάποια πράγματα δεν μπορώ να τα καταλάβω. Θα κάνω μια αναφορά στο θέμα των υποκλοπών και των παρακολουθήσεων. Δεν είναι και ο κ. Χατζηδάκης εδώ, αλλά και να ήταν είναι σαν να μην είναι. Διότι ό,τι και να του πεις για το θέμα αυτό δεν απαντάει. Έχει στυλωθεί, κάνει σαν να μην καταλαβαίνει, λες και δεν τον αφορά το θέμα. Δίνει μια τυποποιημένη απάντηση «έχω απάντηση σε αυτά τα ζητήματα πολλάκις». Δεν έχει πει τίποτα δηλαδή.

Καμμιά φορά λέμε κανένα θέμα δικό σου για να δεις πώς είναι, είτε αυτό αφορά σε συμπεριφορά είτε έχει συμβεί κάτι. Και το κάνω δικό μου. Δηλαδή, να με παρακολουθεί εμένα η ΕΥΠ, να με παρακολουθεί το «Predator», να υπάρχει ο ν.5002/2022 ο οποίος τι λέει; Απλά πράγματα ρε παιδιά, να καταλάβουμε λίγο τι γίνεται. Τι λέει αυτός ο νόμος; Λέει ότι για να γίνει άρση απορρήτου, δηλαδή για να σε παρακολουθούν, να σε ακούνε, πρέπει να υπάρχουν ενδείξεις τέλεσης κακουργημάτων ή ορισμένων πλημμελημάτων και εγκλήματα κατά της εθνικής ασφάλειας. Αν υπάρχουν αυτά, αυτές οι ενδείξεις -αυτό λέει ο νόμος- τότε η κυρία ΕΥΠ πατάει το κουμπί και σε ακούει. Μιλάτε, σας ακούμε. Τόσο απλά. Δεν πάει random η ΕΥΠ, «α, παίρνω έναν αριθμό, θα παρακολουθήσω αυτόν».

Άρα, λοιπόν, όλοι αυτοί, το Υπουργικό Συμβούλιο, ο Αρχηγός ΓΕΕΘΑ, ο κ. Χατζηδάκης, αν ισχύουν αυτά που λέει ο νόμος, για να γίνει, λοιπόν, η άρση πρέπει η ΕΥΠ ή η κρατική ασφάλεια να έχει συλλέξει κάποια συγκεκριμένα στοιχεία γι’ αυτούς που πρόκειται να παρακολουθήσει. Δηλαδή, συλλέγω κάποια στοιχεία για τον Χήτα και βλέπω ότι υπάρχει λόγος να τον παρακολουθήσω. Τι γίνεται τότε; Πατάνε το κουμπί; Κάνουν μια αναφορά, συντάσσεται μια αναφορά προς τον αρμόδιο εισαγγελέα και αυτός το προτείνει στο αρμόδιο δικαστικό συμβούλιο. Τι ρωτάμε εμείς τώρα εδώ και δεν παίρνουμε ποτέ απάντηση; Πού είναι -πολύ απλό ερώτημα- και τι έλεγε αυτή η αναφορά του αρμόδιου εισαγγελέα προς το δικαστικό συμβούλιο που ζήτησε την άρση απορρήτου; Κάτι έλεγε. «Παιδιά, για ακούστε λίγο αυτούς, γιατί κάτι γίνεται». Εγώ δεν λέω τι γίνεται. Λέω αλλά για να το κάνουν αυτό κάτι είχαν οι άνθρωποι, στοιχεία. Εκτός αν είναι κάποιο παιχνίδι επιτραπέζιο που παίζουν εκεί στην ΕΥΠ, ξέρω εγώ, να το έχουν δει για παιχνίδι και διασκέδαση, είναι ωτακουστές. Αυτό λέει ο νόμος.

Εκεί, λοιπόν, σε αυτή την αναφορά αναφέρονται οι λόγοι ή οι ενδείξεις τέλεσης κακουργημάτων κατά της εθνικής ασφάλειας. Αυτός είναι ο λόγος για να παρακολουθήσει η ΕΥΠ κάποιον. Και εδώ σφυρίζουμε αδιάφορα. «Δεν έγινε τίποτα, εμένα με εμπιστεύεται ο Πρωθυπουργός». Το είδα, αλίμονο, τέτοια εμπιστοσύνη. Δηλαδή, παρακολουθείται ο Αρχηγός ΓΕΕΘΑ, κορυφαίοι Υπουργοί. Αν ισχύει κάτι από όλα αυτά που λέει ο νόμος ότι πρέπει να ισχύουν, παιδιά να πέσει φωτιά να μας κάψει, δεν πάμε πουθενά έτσι. Αν πάλι δεν ισχύει τίποτα, εδώ μιλάμε για ένα σύστημα. Αν με παρακολουθούσαν -αυτό ισχύει και για τον κ. Ανδρουλάκη-, θα είχα πάει κατευθείαν να κάνω μήνυση. Είμαι καθαρός και θα περπατάω στην κοινωνία με αυτή τη σκιά επάνω μου; Κατευθείαν θα πήγαινα πρωί-πρωί να μάθω γιατί με παρακολουθούσαν. Απλά πράγματα δεν είναι; Γιατί καμμιά φορά χανόμαστε μέσα σε νομικές έννοιες και αγορεύουν εδώ οι δικηγόροι και οι νομικοί και χάνεται η μπάλα. Απλά πράγματα, ρε παιδιά. «Γι’ αυτούς τους λόγους σε παρακολουθεί η ΕΥΠ» και αποφασίζει να σε παρακολουθήσει. Ισχύουν αυτά; «Ναι» ή «όχι»; Ιδού η απορία.

Και πάμε τώρα στο δεύτερο στάδιο, για το οποίο πανηγυρίζει από χθες η Νέα Δημοκρατία. Θα πρέπει να καταλάβει η Εισαγγελέας του Αρείου Πάγου, η κ. Αδειλίνη, ότι είναι εισαγγελέας του Αρείου Πάγου και δεν είναι εισαγγελέας, όπως πολύ σωστά δήλωσε ο Πρόεδρός μας σήμερα, καταψύκτης πάγου της δικαιοσύνης. Δεν μπορεί να βάζει σε πάγο τη δικαιοσύνη η εισαγγελέας του Αρείου Πάγου, όταν αυτό βολεύει την Κυβέρνηση της Νέας Δημοκρατίας.

Να θυμίσουμε στο σημείο αυτό ότι η κ. Αδειλίνη παρενέβη παλαιότερα -να φρεσκάρουμε λίγο τη μνήμη των πολιτών- υπέρ των παράνομων μεταναστών. Δεν έκανε τίποτα για την υπόθεση της νοθείας των εκλογών σε σχέση με την επιστολική ψήφο που κατήγγειλαν και το ΚΚΕ και η Ελληνική Λύση. Είχαμε καταγγείλει τότε για την επιστολική ψήφο και δεν έκανε τίποτα η κ. Αδειλίνη. Παροιμιώδης ήταν η απραξία της στο εθνικό έγκλημα των Τεμπών, επειδή βόλευε -και με μεγάλη λύπη το λέμε αυτό- τη Νέα Δημοκρατία. Να τα θυμίσουμε αυτά. Δεν μπορεί, λοιπόν, η εισαγγελέας του Αρείου Πάγου να κάνει τον Άρειο Πάγο παγοποιεία της Νέας Δημοκρατίας ή γραφείο Τύπου της Νέας Δημοκρατίας, επειδή συμφέρει αυτό τη Νέα Δημοκρατία ή την Κυβέρνηση εκείνη την ώρα.

Σε όλο τον κόσμο -και αυτό είναι γνωστό τοις πάσι- το «Predator» το διέθεταν σε κυβερνήσεις. Αυτά είναι γνωστά. Τα έχουμε πει, έχουν χιλιοειπωθεί. Σε όλο τον κόσμο διέθεταν τα «Predator» στις κυβερνήσεις. Το ελληνικό Υπουργείο Εξωτερικών, εδώ, απέναντί μας, έδωσε άδεια εξαγωγής του «Predator». Οι άνθρωποι που το μετέφεραν το «Predator» στην Ελλάδα είναι κουμπάροι με τη μισή Κυβέρνηση, αλλά η Κυβέρνηση δεν εμπλέκεται πουθενά και καθόλου, λέει η κυρία εισαγγελέας.

Να έρθει, λοιπόν, το θέμα στη Βουλή. Να έρθει άμεσα το θέμα στη Βουλή και η δικογραφία και το πόρισμα της κυρίας εισαγγελέως, για να δούμε τι ακριβώς συμβαίνει με την υπόθεση αυτή. Πάει αυτό.

Είπαμε κάποια πράγματα προηγουμένως στον αρμόδιο Υπουργό, τον κ. Σκυλακάκη. Προφανώς και δεν μας ικανοποίησαν οι απαντήσεις του. Αλλά η ανικανότητα της Νέας Δημοκρατίας -πώς λίγο στο κομμάτι της ενέργειας- και αυτή η ληστεία των καταναλωτών, των Ελλήνων πολιτών, υπέρ των ολιγαρχών της ενέργειας, η ανικανότητα της Νέας Δημοκρατίας να πατάξει την ακρίβεια, αλλά και το υψηλό, πολύ υψηλό, κόστος στο ρεύμα δεν είναι απλά ανικανότητα. Όχι, μια χαρά είναι. Άμα θέλουν αυτοί είναι τσακάλια, τα λύνουν τα θέματα αμέσως. Δεν είναι μόνο θέμα ανικανότητας, όχι. Είναι δόλος. Είναι προσπάθεια της Νέας Δημοκρατίας να εξυπηρετήσει τους ολιγάρχες και κυρίως τους παρόχους ενέργειας. Γνωστά πράγματα είναι αυτά. Ως αφήγημα τι λένε; «Η παγκόσμια ακρίβεια», «η παγκόσμια ακριβή ενέργεια» κ.λπ. κ.λπ..

Έρχεται τώρα και τι λέει; Τα είπαμε και πριν. «Έκτακτη εισφορά 10 ευρώ ανά μεγαβατώρα στους ηλεκτροπαραγωγούς με φυσικό αέριο». Ρωτάμε εύλογα: Γιατί όχι και στις ΑΠΕ; Λέει, ο Υπουργός: «Μα, τις ΑΠΕ τις πριμοδοτούμε εμείς. Τι να τους κάνουμε; Να τους φορολογήσουμε; Να πάρουμε πίσω τα λεφτά που τους δίνουμε»; Αυτό είπε, αυτό κατάλαβα, αν κατάλαβα καλά. Τους εξαιρεί.

Ακούς τον Πρωθυπουργό της χώρας μπροστά στον ορυμαγδό που ζει καθημερινά ο Έλληνας πολίτης, τα ελληνικά νοικοκυριά, να λέει: «Θα παρέμβουμε για τις τιμές του ρεύματος». Εδώ υπάρχει κάτι άλλο, άλλη μια πολιτική απατεωνιά, ψιλικατζίδικη, όμως. Οι μηνιαίοι λογαριασμοί ρεύματος. Τι είναι οι μηνιαίοι λογαριασμοί ρεύματος; Μηνιαίοι λογαριασμοί ρεύματος. Παλιά ερχόταν δίμηνα, τρίμηνα, τώρα έρχονται μηνιαία. Βλέπει ο άλλος 80 ευρώ, τα πληρώνει. Ναι χριστιανέ μου, στο δίμηνο 160, στο τρίμηνο 240. Είσαι πάνω από 50% πάνω σε αυτά που πληρώνεις. Τρικ λέγονται αυτά, κόλπα.

Ένα άλλο θέμα πολύ σημαντικό. Προφανώς και πρέπει να ενισχυθούν τα ελληνικά νοικοκυριά. Ωραία. Η επιχειρηματικότητα; Το είπαμε πριν. Οι επιχειρήσεις; Οι βιομηχανίες; Οι άνθρωποι της παραγωγής, της καθημερινότητας θα πληρώνουν κανονικά το νταβατζιλίκι του χρηματιστηρίου ενέργειας και όλων των υπολοίπων των ολιγαρχών; Αυτοί οι άνθρωποι που θα πληρώσουν τόσα λεφτά, που επιχειρούν και παράγουν και πληρώνουν όλα αυτά τα χρήματα, δεν θα βρουν; Θα πρέπει να ψάξουν να βρουν έναν τρόπο πώς θα πάρουν τα χρήματα αυτά πίσω. Άρα, αυτό θα μετακυλιστεί στις τιμές, θα φτάσει στον καταναλωτή, θα πληρώσει πάλι τις αυξήσεις ο καταναλωτής και πάλι θα γυρίζει ο κύκλος γύρω-γύρω και θα κυνηγάμε την ουρά μας, ενώ έπρεπε να ενισχυθούν και οι βιομηχανίες, όπως έχει γίνει για παράδειγμα στην Ιταλία. Το αναφέραμε και πριν. Τι έκανε η ιταλική κυβέρνηση; Επιδότηση στις ενεργοβόρες βιομηχανίες με 60 ευρώ ανά μεγαβατώρα. Τι να κάνουμε τώρα; Συμβαίνουν αυτά.

Πάμε παρακάτω, γιατί πλέον πραγματικά έχει καταντήσει η πολιτική αηδία, ας το πω έτσι, να ψεύδεται τόσο ευθαρσώς ο Πρωθυπουργός, καθημερινά. Μας είπε πριν από δύο μέρες ότι οι τιμές του ρεύματος ισορρόπησαν. Δεν μας είπε βέβαια -το είπαμε και πριν- ότι ανοίξανε και λειτούργησαν, έβαλαν στο μείγμα, κάποιους λιγνίτες. Άλλα μας έλεγε εδώ ο κ. Σκυλακάκης πριν από λίγο. Άλλα μας έλεγε. Θα επαναφέρω το παράδειγμα που ανέφερα και πριν, για το 2023. Προφανώς οι άνθρωποι δεν ξέρουν τι τους γίνεται, οι Γερμανοί και οι Πολωνοί. Είναι αστεία άτομα, δεν ξέρουν τι κάνουν. Ξέρει τι κάνει τώρα η Γερμανία και η Πολωνία, που έδωσαν παράταση στο κλείσιμο των λιγνιτικών τους μονάδων ως το 2040 και ως το 2050 αντίστοιχα;

Τι ξέρουν οι Γερμανοί, βρε παιδιά; Εμείς ξέρουμε. Ο κ. Σκυλακάκης, ο κ. Μητσοτάκης και όλοι οι προηγούμενοι Υπουργοί. Η Πολωνία και η Γερμανία είχαν στο ενεργειακό τους μείγμα 50% και 20% αντίστοιχα λιγνίτη. Ο λιγνίτης στη χώρα μας, όπως είπαμε και πριν, δεν πέρασε ποτέ το 9% στο μείγμα. Και οι δύο αυτές χώρες έχουν πάρει παράταση, όπως είπα και πριν, στο κλείσιμο των λιγνιτικών μονάδων. Και τις τελευταίες μέρες που η Ελλάδα ξεπέρασε τη συμμετοχή του λιγνίτη με 12%, είχαμε πτώση των τιμών 50%. Δεν πάει να λέτε ό,τι θέλετε. Αυτή είναι η αλήθεια. Τι να κάνουμε; Αυτή είναι η αλήθεια είτε τη θέλετε, είτε όχι.

Και τι θα γίνει -και εδώ είναι το τρομακτικό στοιχείο- το 2026 που θα κλείσουμε τα λιγνιτικά μας εργοστάσια; Εκεί πραγματικά ο θεός να βάλει το χέρι του.

Αντιλαμβάνομαι, κύριε Πρόεδρε, τον κάματο, την κόπωση του Σώματος από τον φρενήρη ρυθμό νομοθέτησης της Νέας Δημοκρατίας και σεβόμενος τον χρόνο των συναδέλφων θα κλείσω εδώ, αν και είχα να πω και άλλα πράγματα.

Νομίζω, ότι οι επόμενες μέρες, έστω αυτές που θα κλείσει το Κοινοβούλιο, δεν θα απαλύνουν καθόλου τον πόνο των Ελληνίδων και των Ελλήνων συμπολιτών μας εκεί έξω οι οποίοι πραγματικά περνάνε πάρα πολύ δύσκολα. Εμείς θα τους δώσουμε μια υπόσχεση, ότι και με την έναρξη εκ νέου των εργασιών της Βουλής, με τον ίδιο ζήλο και με την ίδια προσήλωση θα δίνουμε τη μάχη υπέρ των πολιτών.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα τον κ. Δημήτριο Μάντζο από το ΠΑΣΟΚ.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σε επίπεδο πολιτικό και ιστορικό το περίφημο ή μάλλον περιβόητο Υπερταμείο έχει τη δική του διακριτή πολιτική αξία, αφ’ ενός, επειδή ιδρύθηκε επί θητείας μιας αριστερής κυβέρνησης ως το πιο καταστροφικό αποτέλεσμα πειραματικών πολιτικών και αφ’ ετέρου, επειδή στέκει σήμερα ως ένα από τα πλέον σημαντικά μνημεία της υποκρισίας της Νέας Δημοκρατίας, η οποία κατακεραύνωνε τον ΣΥΡΙΖΑ για το Υπερταμείο, ενώ στην πραγματικότητα έτριβε τα χέρια της για ένα εργαλείο αποεπένδυσης του δημοσίου από κρίσιμους κλάδους και πώλησης περιουσιακών στοιχείων με ευνοϊκούς όρους για τους αγοραστές.

Και ενώ πριν από το 2019 μιλούσε η Νέα Δημοκρατία για υποταγή, μετά το 2019 αύξησε και την περιουσία στο πεδίο δράσης του Υπερταμείου, μεταφέροντας σε αυτό μεταξύ άλλων ακόμα και το Ελληνικό Κέντρο Αμυντικής Καινοτομίας.

Η Νέα Δημοκρατία ήταν εκείνη που κατακεραύνωνε τα σκάνδαλα του Υπερταμείου προ του 2019, αλλά υπέθαλψε μεθοδικά όλα τα σκάνδαλά του μετά το 2019. Κεραυνοβολούσε εναντίον του ΣΥΡΙΖΑ για την απόπειρα παράτασης παραχώρησης έναντι εξευτελιστικού τιμήματος του Αερολιμένα Αθηνών, που εμπόδισε η Ευρωπαϊκή Επιτροπή, αλλά μετά το 2019 - Υπερταμείο με Νέα Δημοκρατία- επέτρεψε τη μετατροπή των ανταλλάξιμων ομολογιών του δημοσίου στην Τράπεζα Πειραιώς με ζημία 1,3 δισεκατομμυρίων ευρώ για το Ταμείο Χρηματοπιστωτικής Σταθερότητας, την προβληματική ιδιωτικοποίηση μέσω της αύξησης μετοχικού κεφαλαίου της ΔΕΗ, τα παιχνίδια με τη διοίκηση των Ελληνικών Πετρελαίων, τα περίεργα μπρος-πίσω με την αγορά και την πώληση της συμμετοχής των Ελληνικών Αλυκών, με την άνευ προγραμματικού λόγου πώληση της συμμετοχής στον «Διεθνή Αερολιμένα Αθηνών», με την κατάργηση της πρόβλεψης για προσυμβατικό έλεγχο της πώλησης μετοχών εισηγμένων εταιρειών από το ΤΑΙΠΕΔ. Αυτά είναι λίγα μόνο από τα θέματα σε μια μακρά λίστα του πώς ένα υπερταμείο με Νέα Δημοκρατία είναι πολύ διαφορετικό και πολύ καλύτερο, τελικά, από ένα υπερταμείο με ΣΥΡΙΖΑ.

Το Υπερταμείο, λοιπόν, λειτούργησε και λειτουργεί ως όχημα για την εκποίηση των πλέον προσοδοφόρων και στρατηγικής σημασίας δημοσίων επιχειρήσεων.

Δυστυχώς, σε όλες αυτές τις διαδικασίες εκποιήσεων η Βουλή των Ελλήνων ήταν και είναι απούσα, γεγονός που δημιουργεί ζητήματα δημοκρατικής νομιμοποίησης αυτών των αποφάσεων εκποιήσεως, ιδίως εκείνων που συνδέονται με σημαντικούς φυσικούς πόρους και υποδομές της χώρας, όπως η ΔΕΗ, που μάλιστα η Κυβέρνηση θέλει και επιμένει να τη χρησιμοποιεί ως δήθεν επιτυχημένο μοντέλο, ενώ δεν είναι παράδειγμα προς μίμηση, αλλά στην πραγματικότητα παράδειγμα προς αποφυγή.

Η Κυβέρνηση της Νέας Δημοκρατίας χρησιμοποίησε το Υπερταμείο ως Δούρειο Ίππο, προκειμένου να εκποιήσει προσοδοφόρες και στρατηγικής σημασίας, επαναλαμβάνω, δημόσιες επιχειρήσεις με διαδικασίες για τις οποίες η Βουλή, πράγματι, δεν είχε καμμία ενημέρωση και ιδίως χωρίς να λαμβάνεται υπ’ όψιν η μελλοντική τους δυνατότητα και οι κερδοφόρες προοπτικές τους στο μέλλον, όχι στο απώτερο μέλλον, στο άμεσο μέλλον. Και τα παραδείγματα είναι πολύ πρόσφατα και με μηδενική πάντα λογοδοσία. Και όλο αυτό φέρνει στο προσκήνιο ένα πραγματικό βαθύτερο πολιτικό ζήτημα αρχιτεκτονικής, φιλοσοφίας. Η Κυβέρνηση δρα ως μεσίτης που προσφέρει πρόθυμα και με πενιχρά ανταλλάγματα σημαντικές δημόσιες επιχειρήσεις, σημαντικά δημόσια assets στους ιδιώτες, που μέσα από τη διαχείριση των εταιρειών αυτών θα αυξήσουν τον πλούτο τους, συχνά στις πλάτες των πολιτών.

Είδαμε για παράδειγμα πώς συμπεριφέρθηκε το προβεβλημένο πρότυπο παράδειγμα, η ΔΕΗ. Μέσα στην ενεργειακή κρίση, απαλλαγμένη από κάθε έννοια δημοσίου χαρακτήρα, από κάθε ίχνος δημόσιας λειτουργίας, καθώς μόνο τα αρχικά τής έχουν μείνει για να θυμίζουν τον πάλαι ποτέ δημόσιο χαρακτήρα της, μέσα στην κρίση, εκτίναξε τα κέρδη της και οι καταναλωτές αποδέκτες όπως πάντα των κυμάτων ακρίβειας που η Κυβέρνηση δεν θέλησε ποτέ να ελέγξει ώστε να τους προστατέψει από αυτή την ακρίβεια, μια ακρίβεια που μόνο στα λόγια πολεμά με ρυθμίσεις και ημίμετρα ανεπαρκή, ελλιπή και πάντοτε καθυστερημένα. Η ΔΕΗ συνέχισε μέσα στην κρίση να λειτουργεί ως ένας ακόμη πάροχος, ένας ακόμη ιδιώτης πάροχος με αμιγώς κερδοσκοπικά κίνητρα στη δραστηριότητά της.

Η Κυβέρνηση αυτή ξέρει άλλωστε καλά, είναι αλήθεια, πώς να τραυματίζει τους δημόσιους οργανισμούς. Τους απαξιώνει, τους δυσφημεί και μετά τους εκχωρεί σε πρόθυμους ιδιώτες. Είναι ένα μοτίβο κοινό και πολλαπλά εφαρμοσμένο σε πολλά πεδία πολιτικής.

Και σε αυτό ακριβώς το γενικό πνεύμα και αυτό το σχέδιο νόμου προσπαθεί με προκάλυμμα την δήθεν ευελιξία και αποτελεσματικότητα να μετατρέψει το Υπερταμείο σε έναν μεγάλο μηχανισμό εξυπηρέτησης συμφερόντων και πελατειακών εξυπηρετήσεων, μέσα από αδιαφανείς διαδικασίες προσλήψεων, με ελάχιστη συμβολή του Ανώτατου Συμβουλίου Επιλογής Προσωπικού, του ΑΣΕΠ, μέσα από υποβάθμιση των εργασιακών σχέσεων.

Σε μια εποχή που η ίδια η Ευρωπαϊκή Επιτροπή προωθεί νέο πλαίσιο για τις συλλογικές συμβάσεις εργασίας, η Κυβέρνηση τις ξηλώνει από τις θυγατρικές του Υπερταμείου. Είμαστε η δακτυλοδεικτούμενη εξαίρεση στην Ευρωπαϊκή Ένωση. Έχουμε βγει από τα μνημόνια, όπως άλλα κράτη-μέλη τα οποία έχουν επιστρέψει στις συλλογικές διαπραγματεύσεις και στις συλλογικές συμβάσεις, κι εμείς όχι μόνο δεν επαναφέρουμε τις συλλογικές συμβάσεις ως κανόνα στο εργατικό δίκαιο, αλλά τις ξηλώνουμε κιόλας από εκεί που υπάρχουν, από θυγατρικές του Υπερταμείου, και κυρίως μέσα από τις ad hoc διαδικασίες ανάθεσης έργων και υπηρεσιών με ρητή εξαίρεση από τον ν.4412/2016 για το οποίο γεγονός διατύπωσαν ενστάσεις τόσο η ΕΑΔΗΣΥ, όσο και η ίδια η Επιστημονική Υπηρεσία της Βουλής. Είναι μια σκανδαλώδης επιλογή που όχι μόνο αντιβαίνει σε πάγια νομολογία του Συμβουλίου της Επικρατείας, αλλά και παραβιάζει κάθε έννοια διαφάνειας, λογοδοσίας και ελέγχου νομιμότητας του ταμείου.

Κλείνοντας, κύριε Πρόεδρε, κυρίες και κύριοι συνάδελφοι, εμείς στο θέμα του Υπερταμείου είμαστε εξαρχής και παραμένουμε ξεκάθαροι από την αρχή, από θέση πολιτικής αρχής. Καταψηφίσαμε την ίδρυσή του στον κρίσιμο χρόνο. Στηλιτεύσαμε σε κάθε ευκαιρία την κάλυψη που προσέφερε η Κυβέρνηση στα σκάνδαλα του Υπερταμείου και των θυγατρικών του. Και σήμερα προτείνουμε εκ νέου σε όλους τη μετατροπή του Υπερταμείου σε ένα ολοκληρωμένο ταμείο εθνικού πλούτου που μπορεί να αλλάξει το παραγωγικό μοντέλο της χώρας, να συμβάλλει πράγματι στην παραγωγή πλούτου, στην ανάπτυξη, με δίκαιους και βιώσιμους όρους που δεν θα περιορίζεται μόνο σε έναν φορέα αποπληρωμής του δημοσίου χρέους.

Κι αυτό το επαναφέρουμε και με μια πρόταση νόμου την οποία το 2018, με πρώτη την αείμνηστη Πρόεδρό μας Φώφη Γεννήματά, είχαμε υποβάλει στη Βουλή, ώστε να ανακτήσουμε τον δημόσιο έλεγχο του ταμείου, να ανακτήσουμε τον έλεγχο της δημόσιας περιουσίας μέσω της αλλαγής σύνθεσης και του τρόπου διορισμού του εποπτικού συμβουλίου του Υπερταμείου.

Αυτή την πρότασή μας την καταθέτουμε και την καταθέσαμε εκ νέου σήμερα υπό τύπον τροπολογίας. Δεν τρέφουμε ψευδαισθήσεις ότι θα την κάνετε δεκτή, όχι διότι φοβάστε ότι η δημοκρατική λογοδοσία που ζητάμε θα διαταράξει τις σχέσεις σας με τους θεσμούς, με τους πιστωτές που εποπτεύουν το Υπερταμείο, αλλά διότι αυτή η δημοκρατική λογοδοσία θα θέσει σε κίνδυνο τις πελατειακές διαδρομές που έχετε χαράξει και θέλετε να επεκτείνετε. Και αυτό είναι κάτι το οποίο δεν θέλετε και δεν αντέχετε να κάνετε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κύριος Υπουργός για μία σύντομη παρέμβαση.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Μία πολύ σύντομη, αλλά αναγκαία παρέμβαση για να καταθέσω τις νομοτεχνικές βελτιώσεις.

Κύριε Πρόεδρε, όπως θα δουν οι συνάδελφοι, υπάρχουν είκοσι έξι νομοτεχνικές βελτιώσεις, όχι πάντοτε μείζονος σημασίας. Θα ξεχώριζα –θα τις διαβάσετε έτσι και αλλιώς- μια νομοτεχνική βελτίωση η οποία αφορά στη λογοδοσία του Υπερταμείου, η οποία κάνει εν μέρει δεκτή την τροπολογία που κατατέθηκε από τη Νέα Αριστερά. Στη συνέχεια έχουμε δύο νομοτεχνικές βελτιώσεις για τα ΕΛΤΑ στο πλαίσιο όσων ζήτησε ο διευθύνων σύμβουλος των ΕΛΤΑ κατά τη διάρκεια της δημόσιας ακρόασης για τους προσωρινούς εργαζόμενους βασικά, τους καινούργιους εργαζόμενους. Τίποτα δεν είναι. Αποσαφηνίζει στην πραγματικότητα το καθεστώς και παραπέμπει στον ήδη ισχύοντα νόμο για τα ΕΛΤΑ.

Κάποια άλλη ρύθμιση επίσης η οποία έχει σημασία είναι ότι εκεί που αναφέρονται τα πολιτικά δικαστήρια, θα αναφέρονται πλέον διοικητικά εφετεία σε πρώτο και τελευταίο βαθμό, λαμβάνοντας υπ’ όψιν επίσης διάφορες παρατηρήσεις που έγιναν κατά τη διάρκεια της ακρόασης των φορέων. Νομίζω ότι τα βασικά τα είπα.

(Στο σημείο αυτό ο Υπουργός Οικονομίας και Οικονομικών κ. Κωνσταντίνος Χατζηδάκης καταθέτει για τα Πρακτικά τις προαναφερθείσες νομοτεχνικές βελτιώσεις οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 386 – 389)

ΑΛΛΑΓΗ ΣΕΛΙΔΑΣ

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Να πω και για τις τροπολογίες. Όπως ξέρετε έχουμε καταθέσει μια τροπολογία η οποία μεταξύ των άλλων περιλαμβάνει και τη ρύθμιση για την παράταση των φορολογικών δηλώσεων. Την έχετε διαβάσει, έχει πάρει δημοσιότητα. Οφείλω να το πω για λόγους τάξεως. Δεν έχω να προσθέσω κάτι παραπάνω. Όπως ήδη είπα κάνουμε εν μέρει δεκτή, αλλά συμπεριλαμβάνεται στις νομοτεχνικές, την τροπολογία της Νέας Αριστεράς. Και δεν μπορούμε να κάνουμε δεκτή την τροπολογία του ΠΑΣΟΚ, διότι συνεπάγεται ότι αν το κάνουμε αυτό, φεύγουμε από το πλαίσιο του νομοσχεδίου και δεν υπάρχει προφανώς σχετική συμφωνία -ούτε και μπορεί να υπάρξει- με τον ESM για το συγκεκριμένο θέμα και επομένως δεν τη θεωρούμε ρεαλιστική.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Κουκουλόπουλος.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μία εβδομάδα πριν στην επετειακή συνεδρίασή μας για μια πραγματικά λαμπρή μέρα, τη μέρα της Μεταπολίτευσης ο Πρωθυπουργός διάβαζε ένα εξαιρετικό απόσπασμα το οπισθόφυλλο για την ακρίβεια από ένα βιβλίο του Τάκη Παππά, που αναφέρεται στα τελευταία πενήντα χρόνια από το 1974 μέχρι σήμερα ότι το μέσο εισόδημα στην Ιρλανδία βελτιώθηκε 3,5 φορές, στην Πορτογαλία 2,3 και στην Ελλάδα 1,2. Αν μη τι άλλο πρέπει να μας οδηγήσει αυτό σε μια αυτογνωσία.

Γιατί συνέβη αυτό; Σήμερα με το νομοσχέδιο έχουμε έναν από τους λόγους, αδυναμία συνεννόησης σε μείζονα και προφανή. Η Ιρλανδία και η Πορτογαλία πέρασαν επίσης περιπέτεια μνημονίων με τη διαφορά ότι εκεί υπήρξε συνεννόηση. Εδώ δεν υπήρξε καμμία συνεννόηση με αποτέλεσμα να μπούμε στην ανάγκη για δεύτερου και τρίτου επαχθέστερων από το πρώτο μνημονίων, σε μια περιπέτεια απομείωσης του εισοδήματος, που μας οδήγησε στο συγκεκριμένο αποτέλεσμα.

Είναι όμως μόνο αυτό; Με στοιχειώδεις υπολογισμούς χωρίς την περιπέτεια του μνημονίου αντί για 1,2 θα ήμασταν με έναν συντελεστή της τάξεως του 1,5 ή 1,6 όχι παραπάνω πάντως. Άρα φταίει και κάτι ακόμα.

Στο μνημειώδες έργο των Ρόμπινσον και Ατζέμογλου «Γιατί αποτυγχάνουν τα έθνη» -το ξέρετε, κύριε Υπουργέ- εστιάζουν ουσιαστικά σε δύο παραμέτρους, σε δύο παράγοντες: ελεγχόμενοι θεσμοί, κλειστή οικονομία. Ευημερούν τα έθνη τα οποία έχουν ανοιχτή οικονομία και ανοιχτούς θεσμούς. Με αυτή την οπτική πρέπει να δείτε και τα δικά μας τουλάχιστον ερωτήματα όπως τέθηκαν για το ζήτημα του Αρείου Πάγου, που αποπνέει μια διαρκή κατάσταση ασφυκτικού ελέγχου στη δικαιοσύνη από την πλευρά της Κυβέρνησης.

Στο βιβλίο στο οποίο αναφέρθηκα, οι Ρόμπινσον, Ατζέμογλου με εντυπωσίασαν όσο τίποτα άλλο με αυτό το παράδειγμα. Ο πρόεδρος Ρούζβελτ –ποιος; Ο Ρούσβελτ!- η πιο εμβληματική μορφή 20ου και 21ου αιώνα στη δυτική δημοκρατία, τη δεύτερη φορά που επανεκλέχθηκε πρόεδρος με το καταπληκτικό 61% το 1936, αφού είχε ήδη καταφέρει να ποδηγετήσει την ύφεση, σε μια συνέντευξη ραδιοφωνική ποταμό έκανε μία πολύ σημαντική ανακοίνωση για μια πρωτοβουλία του. Αντέδρασε το ανώτατο δικαστήριο και ο Ρούσβελτ έχασε από το ανώτατο δικαστήριο. Οι Ηνωμένες Πολιτείες τελικά βγήκαν κερδισμένες όχι από τη μη εφαρμογή των πολύ σωστών μέτρων που ανακοίνωσε ο Ρούσβελτ, αλλά από το γεγονός ότι η ανεξαρτησία της δικαιοσύνης στάθηκε όρθια. Αυτό. Σκεφτείτε λοιπόν με αυτή την οπτική πόσο μαζί πάει η φιλελεύθερη δημοκρατία με την ανάπτυξη και την ευημερία.

Χαίρομαι που είστε εδώ, κύριε Υπουργέ, γιατί θα αντιδράσετε πάρα πολύ για την κλειστή οικονομία και θα πείτε, «μα κύριε Κουκουλόπουλε, εμείς; Λέτε για εμάς κλειστή οικονομία;».

Ακούστε με ποια οπτική το λέω. Αρχές δεκαετίας του 1960 ο Ανδρέας Παπανδρέου όταν κλήθηκε τότε από τον Κωνσταντίνο Καραμανλή στο ΚΕΠΕ, στην πρώτη μελέτη που υπέγραψε μιας ομάδας οικονομολόγων στο ΚΕΠΕ σημείωσε ως κορυφαίο πρόβλημα, κυρίες και κύριοι συνάδελφοι, της ελληνικής οικονομίας ποιό; Το γεγονός ότι είναι μια περίκλειστη οικονομία με τείχη προστατευτισμού για την ντόπια ολιγαρχία. Αυτά είπε ο Ανδρέας Παπανδρέου πριν από εξήντα χρόνια και κάτι. Ισχύει και σήμερα, ολιγοπώλια παντού.

Μας το επιβεβαίωσε πρόσφατα στην επίσκεψή μας -είμαστε μαζί με τον Παύλο Γερουλάνο, που είναι ο εισηγητής μας σήμερα και τον Νίκο Ανδρουλάκη, τον Μιχάλη Κατρίνη και τον Γιώργο Νικητιάδη- ο Γιάννης Στουρνάρας με το επιτελείο της Τράπεζας της Ελλάδος, ολιγοπώλια παντού! Δεν είναι κανένα ινστιτούτο αριστερής σκέψης. Η Τράπεζα της Ελλάδος το λέει.

Άρα λοιπόν έχουμε ήδη τρεις λόγους, αδυναμίας για την κακοδαιμονία μας, έχουμε αδυναμία συνεννόησης σε κρίσιμα θέματα, έχουμε σκληρό έλεγχο θεσμών από τη δικαιοσύνη μέχρι την αυτοδιοίκηση, που δεν την αφήνουν να αναπνεύσει και να απελευθερώσει δυνάμεις, έχουμε, περίκλειστη οικονομία με τείχη προστατευτισμού για την ολιγαρχία. Τέταρτος λόγος: Κυριαρχεί η πελατειακή λογική στο πολιτικό σύστημα.

Γιατί μας ζητάτε να απολογηθούμε που καταψηφίζουμε σήμερα, μία πράξη που είναι μνημείο παραχώρησης εθνικής κυριαρχίας, στην οποία μαζί αντιδράσαμε πριν οκτώ χρόνια και σήμερα που κάνετε εσείς τη δική σας κωλοτούμπα αντί να σας ρωτάμε εμείς, μας ρωτάτε εσείς. Εμείς σας ρωτάμε λοιπόν. Λέγατε τότε πράγματα αρεστά στους πολίτες και τα αλλάξατε μετά; Θέλετε να το κρατάτε για να θυμίζετε οικεία κακά στον ΣΥΡΙΖΑ; Για ποιόν λόγο το κρατάτε;

Γιατί δεν μπορούμε να διαπραγματευτούμε απέναντι στους δανειστές το προφανές, κυρίες και κύριοι συνάδελφοι; Είναι δυνατόν να δεχόμαστε όλη αυτή τη διαδικασία;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εγώ αναγνωρίζω, και γνωρίζω πολύ καλά τα μνημονιακά, ότι είναι σημαντικό το πενήντα-πενήντα για το ΤΑΙΠΕΔ και τα λιμάνια. Ερώτηση: μας έλειπαν πόροι για τα λιμάνια και όλα τα υπόλοιπα; Έχουμε 72 δισεκατομμύρια στα χέρια μας με το Ταμείο Ανάκαμψης και το ΕΣΠΑ. Πόροι για την ανάπτυξη δεν έλειπαν ποτέ από την Ελλάδα. Σχέδιο απαλλαγμένο από πελατειακές λογικές είναι που λείπει από τη χώρα.

Να σας πω παράδειγμα έξω από τα δικά σας καθήκοντα. Θα το αναγνωρίσουμε όλοι μαζί. Λαμβάνουμε εδώ και τριάντα χρόνια με οποιοδήποτε κριτήριο θέλετε, πληθυσμό, όγκο παραγωγής, έκταση χώρας, πάρτε όποιο κριτήριο θέλετε, τα περισσότερα λεφτά αναλογικά από οποιαδήποτε άλλη ευρωπαϊκή χώρα στα πλαίσια της Κοινής Αγροτικής Πολιτικής και ο πρωτογενής τομέας παραπατάει συνέχεια. Κάτι δεν κάνουμε καλά. Προφανώς, πελατειακές λογικές υπεισέρχονται και δεν μας αφήνουν να φύγουμε μπροστά. Δεν μας λείπουν οι πόροι για ανάπτυξη. Δηλαδή, τι θέλω να πω με αυτό; Εγώ δεν υποβαθμίζω κανένα κέρδος που μπορεί να είχαμε σε μια διαπραγμάτευση, για το πενήντα-πενήντα μιλάω του ΤΑΙΠΕΔ. Ωστόσο, δεν μας λείπαν τα 300 εκατομμύρια να τα βάλουμε για ανάπτυξη. Έχουμε πολύ περισσότερα. Το θέμα είναι τι τα κάνουμε. Αυτό θέλω να πω και τίποτε άλλο. Η πελατειακή λογική λοιπόν είναι διαρκώς παρούσα και είναι η τέταρτη πηγή κακοδαιμονίας.

Και πάμε στην πέμπτη, που είναι τα στερεότυπα. Ένα από τα στερεότυπα είναι ότι μπορεί να συνδεθεί η δημόσια περιουσία με το χρέος. Προσπάθησε να το επιβάλλει η τρόικα, αντιδράσαμε εμείς το 2011, και τελικά το δέχεστε εσείς σήμερα μετά από λίγα χρόνια. Σοβαρά μιλάμε τώρα; Δώδεκα χρόνια απέδωσε 12 δισεκατομμύρια η δημόσια περιουσία. Είναι δυνατόν να αντιμετωπίζουμε το δημόσιο χρέος, που μέχρι το 2032 έχουμε δαπάνες εξυπηρέτησης τόκων, όχι χρεολυσίων, αλλά τόκων 6 δισεκατομμύρια και στη συνέχεια πάμε σε σχεδόν διπλάσιους ρυθμούς μετά το 2032; Είναι αδύνατο να υπάρξει αυτό. Κάτι άλλο πρέπει να γίνει με τη δημόσια περιουσία.

Για ποιον λόγο δεν μπορούμε να πάμε να πούμε στους δανειστές μας ότι έχουν αλλάξει οι όροι και οι προϋποθέσεις, δεν ισχύουν εκείνα που ισχυριζόντουσαν τότε και να αλλάξουμε τους όρους; Αυτό σας λέμε, δεν λέμε τίποτα άλλο. Προφανώς η εξυπηρέτηση του χρέους, κύριε Υπουργέ, θα κριθεί στους ρυθμούς ανάπτυξης, τα πρωτογενή πλεονάσματα, στο ισοζύγιο εξωτερικών συναλλαγών, που πρέπει πάση θυσία τα επόμενα χρόνια να γίνει θετικό, γιατί όσο είναι αρνητικό επιβαρύνει το χρέος, και βέβαια στη δεύτερη διαφορά που έχουμε με την Ιρλανδία και την Πορτογαλία, για να μην αυτομαστιγωνόμαστε διαρκώς, ότι εκείνοι δεν έχουν αμυντικές δαπάνες. Ξέρετε καλά ότι συμμετέχουμε σε μια προσπάθεια, το ξέρετε πολύ καλά, σας το έχω κάνει πολλές φορές σαφές και εγώ και ο κ. Γερουλάνος στην Επιτροπή Οικονομικών. Ό,τι μπορέσουμε να κάνουμε στο ζήτημα αμυντικών δαπανών είναι προς όφελος της χώρας. Γιατί εν αντιθέσει με αυτές τις χώρες, αιμορραγούμε κυριολεκτικά διαχρονικά όλα αυτά τα πενήντα χρόνια, και καλά κάνουμε βέβαια, για να μην είμαστε γονατιστοί απέναντι στον κίνδυνο εξ ανατολών, στις αμυντικές δαπάνες.

Ένα άλλο στερεότυπο, κύριε Υπουργέ, είναι αυτό που εσείς παρουσιάζετε και μιλάτε για πολλές μικρές ΔΕΗ. Τι εννοείτε; Εννοείτε αυτό που είπατε, δηλαδή ότι ήταν στα πρόθυρα χρεοκοπίας με όρους χρηματιστηρίου. Μα, η ΔΕΗ πρωταγωνιστεί στο ολιγοπώλιο ενέργειας αντί να συγκρατεί τις τιμές προς τα κάτω. Αυτό είναι όλο το θέμα. Αυτή είναι η αντίδρασή μας και η κατάργηση ουσιαστικά των συλλογικών διαπραγματεύσεων, που είναι κεντρικό ζητούμενο στην Ελλάδα στην κανονικότητα, όπως εμείς την εννοούμε, έτσι ώστε πραγματικά οι μισθοί να πάνε εκεί που πρέπει. Έκανε εξαιρετικές αναφορές και ο κ. Γερουλάνος και ο Πρόεδρός μας το πρωί.

Άφησα τελευταία την έκτη αιτία λοιπόν μετά τα στερεότυπα, και με αυτό τελειώνω, κύριε Πρόεδρε και ευχαριστώ για την ανοχή, ότι έχουμε έναν αρνητισμό γενικά ως χώρα και ως πολιτικό σύστημα στις διεθνείς εξελίξεις. Διάφορες σκοπιμότητες δεν μας επιτρέπουν να αξιολογήσουμε τι συμβαίνει και αλλού. Ο Πρόεδρος Μπάιντεν, που αποσύρθηκε, πριν δύο χρόνια έκανε μία ιστορική παρέμβαση για τα δεδομένα των τελευταίων ετών, όπου είπε απευθυνόμενος στους ραντιέριδες και τους χρηματιστές του Σίτι ότι «την Αμερική την έστησε η μεσαία τάξη και οι εργαζόμενοι και όχι εσείς». Ο Πρόεδρος Μακρόν, πολύ πιο φιλελεύθερος από τη δική σας Κυβέρνηση, εν μέσω πανδημίας βγήκε και είπε ότι δεν είναι όλα τα αγαθά εμπορεύσιμα και η υγεία είναι ένα από αυτά. Εσείς κάνετε ακριβώς το αντίθετο στον χώρο της υγείας, συνεχίζοντας ως Κυβέρνηση την αποδόμηση του ΕΣΥ. Στην Αγγλία τη μακράν πιο φιλελεύθερη χώρα στην Ευρώπη τι μήνυμα μας στέλνει η νέα Κυβέρνηση; Επανεθνικοποιεί μέρος των σιδηροδρόμων, ξεκινώντας από τα δίκτυα, και ιδρύει κρατικό φορέα παρεμβατικό στην ενέργεια. Όλες αυτές οι χώρες που προανέφερα και όλες οι ευρωπαϊκές χώρες έχουν κρατικά εργαλεία χρηματοδοτικά για την ανάπτυξη.

Είπατε, και με αυτό τελειώνω, να απαλλάξω και τον Παύλο Γερουλάνο από το να απαντήσει, ότι δεν είχε καμμία διαφορά η τοποθέτηση του Παύλου Γερουλάνου με του Νίκου Ανδρουλάκη, που είπε να καταργήσουμε το Υπερταμείο. Εμείς τι λέμε, κύριε Υπουργέ, για να συνεννοηθούμε; Το μόνο θετικό, αλλά είναι πολύ μικρό και δειλό βήμα, είναι ότι προχωράτε επιτέλους ένα επενδυτικό ταμείο. Είχε κάνει και ο ΣΥΡΙΖΑ μία αναπτυξιακή τράπεζα. Εμείς τι λέμε; Θέλετε να το ονομάσουμε επενδυτικό ταμείο; Καμία αντίρρηση δεν έχουμε. Να το πούμε αναπτυξιακή τράπεζα; Καμμία αντίρρηση δεν έχουμε. Εμείς το λέμε ταμείο εθνικού πλούτου. Ποια είναι όμως η ποιοτική διαφορά; Λέμε να τα συνενώσουμε όλα Υπερταμείο, και το ΤΧΣ, και το ΤΑΙΠΕΔ, και όλα αυτά που μπαίνουν για αξιοποίηση της περιουσίας του δημοσίου, να γίνει μια διακριτή συνιστώσα και ως δεύτερη εναλλακτική τουλάχιστον στην παρούσα φάση μέχρι να φτάσουμε εκεί, είναι η τροπολογία που σας κάναμε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κουκουλόπουλε, ολοκληρώστε, παρακαλώ.

**ΠΑΡΙΣ ΚΟΥΚΟΥΛΟΠΟΥΛΟΣ:** Μόλις την απορρίψατε. Δηλαδή με πολύ αυξημένη πλειοψηφία άρα και αυξημένο κύρος να διοικείται από μια διοίκηση υπό εθνικό έλεγχο, τόσο απλό. Να αποκτήσουμε και εμείς έναν δημόσια ελεγχόμενο παρεμβατικό οργανισμό, όπως έχουν όλες οι χώρες που είναι πολύ πιο φιλελεύθερες οικονομικά από την Ελλάδα και πολύ πιο ανοιχτές οικονομίες.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, κύριε Κουκουλόπουλε.

**ΠΑΡΙΣ ΚΟΥΚΟΥΛΟΠΟΥΛΟΣ:** Το κράτος λοιπόν παντού επιστρέφει, γιατί η πολιτική προσπαθεί να βρει ξανά μια ισορροπία με την οικονομία σε όλον τον κόσμο. Καιρός είναι να δείτε και εσείς αυτό το μήνυμα. Εμείς το έχουμε δει εδώ και πολύ καιρό και έτσι προχωράμε. Καιρός να το δείτε και εσείς.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Χρήστος Γιαννούλης από τον ΣΥΡΙΖΑ. Θα ακολουθήσει η Κοινοβουλευτική Εκπρόσωπος από τη Νέα Δημοκρατία κ. Ευθυμίου, μετά ο κ. Τσιρώνης Κοινοβουλευτικός Εκπρόσωπος από τη Νίκη και ο κ. Σιμόπουλος Ευστράτιος τελευταίος ομιλητής.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, θέλω να παρατηρήσω ότι παρακολουθώ πολλά χρόνια την πολιτική σας πορεία και σας βεβαιώνω ότι για το μόνο το οποίο δεν σας θεωρώ ύποπτο είναι τα προαπαιτούμενα του νομικού πλαισίου για τις παρακολουθήσεις.

Σας θεωρώ απολύτως πολιτικά ύποπτο για τη σπουδή μιας κοινοβουλευτικής διαδικασίας που προσβάλλει την αξιοπρέπεια των Ελλήνων Βουλευτών με τις διαδικασίες fast track εξπρές. Σας θεωρώ βασικό πολιτικό ύποπτο για την υιοθέτηση απόψεων, όπως του κ. Θεοχάρη, που εξέφρασε σήμερα ως εισηγητής, κάτι που θεωρώ ότι πρέπει να ανασκευάσει ζητώντας συγγνώμη από χιλιάδες Έλληνες εργαζόμενους, κυρία Ευθυμίου, λέγοντας ότι τοποθετούμε golden boys -συγκεκριμένη αναφορά- γιατί όλοι οι υπόλοιποι, που αμείβονται με τις αμοιβές του δημοσίου, είναι ή διεφθαρμένοι ή ανίκανοι. Ομολογώ ότι σηκώνω τα χέρια μπροστά σε αυτή τη χυδαία, λαϊκίστικη προσέγγιση.

Μην στραβομουτσουνιάζετε, κύριε Σιμόπουλε, ακριβώς αυτό είπε, ότι όσοι αμείβονται με τις αμοιβές του ενιαίου μισθολογίου είναι διεφθαρμένοι ή ανίκανοι. Ανατρέξτε στα Πρακτικά και δυστυχώς θα ζητήσετε συγγνώμη για τον μορφασμό σας.

Όλα αυτά μπορούν να θεωρηθούν υποψίες, κύριε Χατζηδάκη, σε σχέση με την πολιτική σας παρουσία. Πάντως σίγουρα δεν θεωρώ ότι είστε ύποπτος είτε για κατασκοπεία είτε για κακουργηματικές πράξεις εναντίον του ελληνικού δημοσίου και των συμφερόντων του ελληνικού λαού.

Το ίδιο πιστεύω και για τον κ. Ανδρουλάκη. Το ίδιο πιστεύω και για τον Αρχηγό του Ελληνικού Στρατού. Το ίδιο πιστεύω για μία σειρά από άλλα πρόσωπα. Και εδώ μπαίνουμε τώρα στον πυρήνα και της δημοκρατίας και της πολιτικής ηθικής. Είμαστε υποχρεωμένοι να αποδεχόμαστε και να εφαρμόζουμε τις δικαστικές αποφάσεις, απολύτως υποχρεωμένοι.

Η αξιοπιστία και ο σεβασμός είναι κάτι που εξαρτάται και από τη δική μας πολιτική αυτοσυγκράτηση, αλλά και από την πρακτική των Ελλήνων δικαστών. Το ξαναλέω, για να μη γίνει παρεξήγηση. Είμαστε απολύτως υποχρεωμένοι να εφαρμόζουμε τις δικαστικές αποφάσεις στην ελληνική δημοκρατία, οφείλουμε, όμως, να κρίνουμε, να επιδεικνύουμε αυτοσυγκράτηση και όχι υπερβολές και εμείς και οι δικαστές.

Κύριε Χατζηδάκη, θα σας το πω με πολύ καλή πρόθεση. Είναι ζήτημα προσωπικής πολιτικής σας αξιοπρέπειας, αλλά πιστεύω ότι είναι και δείγμα πολιτικής αλληλεγγύης και εντιμότητας των συναδέλφων της Συμπολίτευσης, να απαντήσετε σε ένα ερώτημα. Θεωρείτε ότι δικαίως -και δεν σας ενοχλεί- το γεγονός ότι μέσα σε ένα πόρισμα του Αρείου Πάγου, με τον κωδικό 4056C που αφορά εσάς, βγαίνει μια απαλλακτική ερμηνεία, αλλά δεν υπάρχει τίποτα που να καταδεικνύει ότι κακώς παρακολουθήθηκε και με παράνομο λογισμικό και από την ΕΥΠ προφανώς ένας Υπουργός της Κυβέρνησης, στο όνομα του οποίου παρέχεται απόλυτη εμπιστοσύνη και αποδέχεστε όλη αυτή την ανορθόδοξη κατάσταση επικαλούμενος ένα ξεπερασμένο επιχείρημα του 41% της εκλογικής σας επιτυχίας και της προσωπικής;

Λυπάμαι! Εγώ δεν το λέω ούτε για να προβοκάρω, ούτε για να σας κατηγορήσω, ούτε για να σας απαξιώσω. Πιστεύω, όμως, επειδή γνωρίζω και παρακολουθώ τη δράση σας πάρα πολλά χρόνια, ότι είναι ζήτημα προσωπικής πολιτικής σας αξιοπρέπειας να δώσετε μια ανθρώπινη και μια πολιτική απάντηση, εάν σε όλο αυτό υπάρχει κάτι το οποίο και σας προσβάλλει και σας μειώνει πολιτικά, με ευθύνη του κεντρικού προσώπου που υποπτεύομαι ότι μπορεί να έχει άμεση σχέση, του κ. Μητσοτάκη.

Πάμε τώρα στο Υπερταμείο. Λυπάμαι, αλλά θα πρέπει να σκαλίσω το επίχρισμα της ασθενούς μνήμης σας. Το είχατε κάνει και τότε με τη Συμφωνία των Πρεσπών. Από αυτό το Βήμα ο κ. Μητσοτάκης, με την αδικαιολόγητη εμπιστοσύνη την οποία του επιδεικνύετε -παρά τα προηγούμενα που ανέφερα- έλεγε ωρυόμενος ότι πουλήσαμε τη Μακεδονία για τις συντάξεις με τη Συμφωνία των Πρεσπών και ο ίδιος έκλεινε το μάτι στη Δεξιά και στην Ακροδεξιά ότι θα την ακυρώσει. Έκλεινε το μάτι, αλλά επέμενε ότι πουλήσαμε τις συντάξεις για τη Συμφωνία των Πρεσπών. Μάλιστα. Το πήρε πίσω. Είναι από τους πλέον διαπρύσιους κήρυκες της υλοποίησης αυτής της συμφωνίας για την προάσπιση των εθνικών συμφερόντων. Επεισόδιο ένα.

Επεισόδιο δύο: Υπερταμείο. Θέλω να θυμίσω με πολύ καθαρό τρόπο σε αυτούς που απαξιώνουν την ιστορία αυτής της χώρας, ότι η χώρα χρεοκόπησε το 2009, με απόλυτη ευθύνη της παρατάξεως που εκπροσωπείται σήμερα με διαφορετικό Πρωθυπουργό. Η χώρα χρεοκόπησε το 2009, με ένα έλλειμμα 16%, το οποίο οδήγησε σε μια πολύ σκληρή αντιμετώπιση, επικουρούμενη από τους πολιτικούς θιασώτες του «Βάστα γερά, Ντάισεμπλουμ», που οδήγησαν σε αποφάσεις τύπου Υπερταμείου.

Όποια αυτοκριτική έπρεπε να γίνει από την πλευρά του ΣΥΡΙΖΑ, έγινε. Εσείς, όμως, είστε αμετανόητοι, διότι θεωρείτε ότι η ιστορία αυτής της χώρας ξεκινάει από το 2015. Δεν ξεκινάει από το 2015. Ξεκινάει από την ώρα που πλέον η Ελλάδα είναι μία χρεοκοπημένη οικονομικά και πολιτικά χώρα. Και αν πιστεύετε ότι το 2014 η γραμμή πιστοληπτικής ικανότητας και το δήθεν mail Χαρδούβελη ήταν η έξοδος από την κρίση, δυστυχώς για μία ακόμη φορά κάνατε λάθος.

Θέλω να ρωτήσω κάτι τελευταίο. Υπερασπίζεστε με τη νέα μορφή του Υπερταμείου ότι υπερασπίζεστε τα δημόσια οικονομικά, τη δημοσιονομική προστασία, τα δημόσια έσοδα, το δημόσιο καλό. Θέλω να σας ρωτήσω κάτι. Όταν ως Κυβέρνηση λαμβάνετε μία απόφαση από αυτές που θεωρεί αναχρονιστικές ο κ. Θεοχάρης, γι’ αυτό και κατηγόρησε ως διεφθαρμένους και ανίκανους όλους τους δημόσιους λειτουργούς πλην των golden boys των 100 και των 200 χιλιάδων ευρώ τον χρόνο -αυτοί που θα έσωζαν τον ΕΦΚΑ, τη ΔΕΗ και άλλους φορείς, που είχαν παλαιότερα δημόσιο αποτύπωμα- θεωρείτε φυσιολογικό να υπάρχει απώλεια ετήσιας προσόδου 650 εκατομμυρίων τον χρόνο από την εκχώρηση του ποσοστού του «Ελευθέριος Βενιζέλος» υπέρ των Καναδών συνταξιούχων και εσείς να υπερασπίζεστε ως μέγα επίτευγμα ότι τα Χριστούγεννα θα διανείμετε 300 εκατομμύρια στους χαμηλοσυνταξιούχους; Αυτοί οι αριθμοί και αυτές οι πολιτικές προσεγγίσεις οδηγούν σε κάποια λογική; Δεν μπορώ να καταλάβω γιατί.

Και κάτι τελευταίο, γιατί δε θέλω να έρχομαι στη θέση όταν είμαι ακροατής σε αυτή την Αίθουσα και να βλέπω συναδέλφους να παραβιάζουν κατάφωρα τον χρόνο. Τι σημαίνει για σας η έκφραση, η πολύ σκληρή έκφραση-καταπέλτης της νέας Αρχής Δημοσίων Συμβάσεων για το νομοσχέδιο για το νομοθέτημα που φέρνετε σήμερα; Πότε θα καταλάβετε ότι αυτές οι αρχές, αυτοί οι φορείς έχουν ηθική πολιτική και τεχνοκρατική αποστολή να προστατεύουν το κοινό καλό και το συμφέρον όλων και εσείς με τέτοιου είδους αναφορές που γίνονται -σχεδόν καταγγελίας- για τον τρόπο με τον οποίο νομοθετείτε, να σιωπάτε ένοχα;

Ξέρετε τι είναι αυτό που με τρομάζει; Δεν είναι η κοινοβουλευτική σας σπουδή. Άρον-άρον, σε τρεις μέρες, ψηφίσαμε τρία νομοσχέδια που θα παίξουν καταλυτικό ρόλο για χιλιάδες, εκατομμύρια Έλληνες πολίτες κι εσείς με μία ελαφρότητα το περνάτε σαν μια διαδικασία «να τελειώνουμε καλοκαιριάτικα, να πάμε διακοπές». Δεν είναι έτσι. Αυτό που με τρομάζει, λοιπόν, δεν είναι ο τρόπος σας, είναι η απόλυτη βεβαιότητα ότι υπηρετείτε το καλό και το συνολικό συμφέρον, ενώ είναι μπροστά στα μάτια μας η εικόνα μιας ρεαλιστικής πραγματικότητας ότι κάτι κακό συμβαίνει σε αυτή τη χώρα. Υπάρχουν επώδυνες συνέπειες σε εκατομμύρια συμπολίτες μας κι εσείς τους περιγράφετε μια ιδανική κατάσταση. Δεν μπορεί να γίνει ανεκτή για πολύ καιρό ακόμα αυτή η αντίφαση.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η Κοινοβουλευτική Εκπρόσωπος της Νέας Δημοκρατίας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, θα ήθελα δέκα δευτερόλεπτα για να πω κάτι.

**ΠΡΟΕΔΡΕΥΩΝ (Γεώργιος Λαμπρούλης):** Για ποιο πράγμα; Τι συμβαίνει;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Επί προσωπικού. Θέλω δέκα δευτερόλεπτα μόνο να πω ότι στις χυδαιότητες του κ. Γιαννούλη θα απαντήσω στη δευτερολογία μου.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, τώρα, σας παρακαλώ, θέλω εγώ τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Μα, στη δευτερολογία μου θα απαντήσω!

**ΠΡΟΕΔΡΕΥΩΝ (Γεώργιος Λαμπρούλης):** Τώρα από το τίποτα να δημιουργήσουμε ολόκληρο θέμα; Έχω καλέσει στο Βήμα την κ. Ευθυμίου.

**ΧΡΗΣΤΟΣ ΓΙΑΝΝΟΥΛΗΣ:** Θέλω είκοσι δευτερόλεπτα.

**ΠΡΟΕΔΡΕΥΩΝ (Γεώργιος Λαμπρούλης):** Επί προσωπικού προφανώς κι εσείς;

**ΧΡΗΣΤΟΣ ΓΙΑΝΝΟΥΛΗΣ:** Βεβαίως επί προσωπικού, γιατί ο όρος «χυδαιότητες» αφορά εμένα.

Χυδαιότητα, κύριε Θεοχάρη, είναι το απόσπασμα της ομιλίας σας. Πάρτε τον από τα Πρακτικά και περιμένω τη συγγνώμη σας!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν γίνεται να μην απαντήσω!

**ΧΡΗΣΤΟΣ ΓΙΑΝΝΟΥΛΗΣ:** Να σταματήσετε τις απειλές. Να βουτάτε τη γλώσσα σας στο μυαλό σας και μετά να μιλάτε!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Είναι ντροπή! Ντροπή!

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριε Γιαννούλη! Θα σας απαντήσει, όπως είπε ο κ. Θεοχάρης, στη δευτερολογία του.

Ορίστε, κυρία Ευθυμίου. Έχετε τον λόγο.

**ΑΝΝΑ ΕΥΘΥΜΙΟΥ:** Σας ευχαριστώ, κύριε Πρόεδρε.

Κατ’ αρχάς, θα ήθελα να συγχαρούμε και από το Βήμα τον Ολυμπιονίκη μας Θοδωρή Τσελίδη για το χάλκινο μετάλλιο στην κατηγορία ενενήντα κιλών του τζούντο, που κέρδισε σε Ολυμπιακούς Αγώνες και τιμά τη χώρα μας.

Σε ό,τι αφορά το θέμα των υποκλοπών και το πόρισμα του Αρείου Πάγου, δεν θα αναφερθώ γιατί δόθηκαν πολύ ενδελεχείς απαντήσεις χθες από τους δύο Υπουργούς, από τον κ. Βορίδη και από τον κ. Φλωρίδη. Και σε ό,τι αφορά τις ερωτήσεις που απευθύνατε στον κ. Χατζηδάκη έχει απαντήσει επαρκώς ο Υπουργός. Άρα δεν θα γίνουμε σοφότεροι σε αυτήν την Αίθουσα αν επανέλθω στο θέμα αυτό. Θα αναφερθώ, όμως, στην τοποθέτηση του κ. Ανδρουλάκη σε ό,τι αφορά το Υπερταμείο, αλλά και στον πρόλογό του, εκεί που αναφέρθηκε στο ύψος των μισθών.

Προφανώς η Κυβέρνηση έχει ως πρόταγμα τη σύγκλιση των μισθών με την Ευρώπη, 950 ευρώ ο κατώτατος μισθός, 1.500 ευρώ ο μέσος μισθός. Προσπαθούμε πολύ γι’ αυτό και μέσα σε αυτήν την προσπάθεια μπαίνουν και σημαντικές επιτυχίες. Πετυχαίνουμε κάποιους στόχους, όπως είναι ότι σύμφωνα με τα στοιχεία της ΕΛΣΤΑΤ και με την πρόσφατη ανάρτηση του Πρωθυπουργού, η ανεργία τον Ιούνιο στην πατρίδα μας έπεσε στο 9,6%. Πρόκειται για το χαμηλότερο επίπεδο από τον αντίστοιχο μήνα του 2019, δηλαδή έπεσε γύρω στις οκτώ ποσοστιαίες μονάδες. Δημιουργήθηκαν τετρακόσιες χιλιάδες νέες θέσεις εργασίας.

Μέσα σ’ αυτό θα ήθελα να σημειώσω κάτι πολύ σημαντικό που πραγματικά πολλές φορές κι εγώ έχω υποστηρίξει από το Βήμα της Βουλής: Η ανεργία των γυναικών έχει πέσει κατά 2,2 μονάδες σε σχέση με τον Ιούνιο του 2023, όπως και η ανεργία των νέων ανθρώπων έχει μειωθεί κατά 2 μονάδες. Αυτό σημαίνει ότι στοχευμένες πολιτικές που λαμβάνει η Κυβέρνηση πραγματικά πιάνουν τόπο.

Είδαμε από το Βήμα της Βουλής τον κ. Στίγκα να επιδίδεται σε έναν χείμαρρο κατηγοριών σε βάρος της Κυβέρνησης σε ό,τι αφορά το θέμα της Κάσου. Δεν θα αναφερθώ προσωπικά. Θα διαβάσω τη δήλωση του Υπουργού Εξωτερικών: «Υπάρχει σαφής παραπληροφόρηση για την Κάσο. Υπήρξε προγραμματισμός ιταλικού πλοίου. Το πρόγραμμα ολοκληρώθηκε απολύτως. Δεν υπήρξε καμμία απολύτως υποχώρηση. Διεξήγαγε την έρευνά του σε θαλάσσια ΑΟΖ της Ελλάδας. Ουδέποτε ζητήθηκε άδεια από την Τουρκία ούτε υπήρξε αναγνώριση των κυριαρχικών δικαιωμάτων της Τουρκίας». Αυτά τα είπε ξανά, διότι τα έχει ξαναπεί. Οι θέσεις μας είναι κρυστάλλινες και θεωρώ ότι στο επίπεδο της εθνικής πολιτικής, της εξωτερικής πολιτικής, των εθνικών κρίσιμων ζητημάτων οφείλουμε να έχουμε πολιτική συναίνεση και όχι μικροκομματικές σκοπιμότητες.

Τώρα, ως προς την τροπολογία για τη στήριξη των νοικοκυριών για τους αυξημένους λογαριασμούς ηλεκτρικής ενέργειας, όπως ανέφερε ο κ. Σκυλακάκης, είναι μια άμεση λύση. Είναι η καλύτερη λύση που μπορούμε να φέρουμε τηρουμένων των συνθηκών. Ποιων συνθηκών; Ότι μιλάμε για μια πολύ σύνθετη αγορά ενέργειας. Πράγματι είναι μια σύνθετη αγορά η ενεργειακή αγορά που έχει πολλές δυσχέρειες, που προφανώς για να γίνει ένας μηχανισμός πρόληψης ή επέμβασης σε τέτοιου είδους πολιτικές, όταν υφίστανται αισχροκέρδειες που καταστρατηγούν την αγορά ενέργειας, αυτό χρειάζεται μια γενικότερη συνεννόηση με την Ευρώπη, άρα είναι κάτι πάρα πολύ χρονοβόρο.

Επομένως εμείς τι εντοπίσαμε; Προφανώς εντοπίσαμε την αύξηση των τιμών της χονδρικής, η οποία θα επέφερε μία αύξηση των τιμών της λιανικής αγοράς. Αυτό δημιουργεί υπερκέρδη στις εταιρείες ηλεκτρικής ενέργειας και ερχόμαστε να φορολογήσουμε, να βάλουμε έναν φόρο στα υπερκέρδη για δύο μήνες, ώστε αυτά τα υπερκέρδη να τα δώσουμε για την αποκλιμάκωση και την επιδότηση των λογαριασμών ηλεκτρικής ενέργειας στα νοικοκυριά κάτω από συγκεκριμένες προϋποθέσεις, όπως έχει εκθέσει ο Υπουργός και παράλληλα να συστήσουμε έναν μηχανισμό έγκαιρης παρέμβασης σε περιπτώσεις στρεβλώσεων στην αγορά εργασίας.

Αναρωτιέμαι: Εσείς -και κυρίως του ΣΥΡΙΖΑ- που είχατε αντιρρήσεις και εκφράσατε επιφυλάξεις, θα ψηφίσετε την τροπολογία; Διότι αυτή για τη φορολόγηση, το 33% στα κέρδη των διυλιστηρίων δεν την ψηφίσατε. Ψηφίσατε «ΠΑΡΩΝ». Εδώ τι θα κάνετε; Δηλαδή στην ανακούφιση των νοικοκυριών πώς θα ψηφίσετε; Ποια είναι η θέση της Αξιωματικής Αντιπολίτευσης;

Επειδή μιλάμε για ένα νομοσχέδιο που πραγματικά είναι μια νέα εποχή στο Υπερταμείο, θα κάνω μια αναφορά που έχει έμμεση συνάφεια με τις νέες ανάγκες που έχει η εποχή μας, που προφανώς απαιτούν και σύγχρονες λύσεις.

Πρωταγωνίστρια στις νέες ανάγκες είναι η κλιματική αλλαγή που πραγματικά θέτει σκληρά και απειλητικά θέματα. Ένα απ’ αυτά που βλέπουμε πολύ έντονα να καταλαμβάνει θέση στον δημόσιο διάλογο, αλλά και στη ζώσα πραγματικότητα, είναι το θέμα της λειψυδρίας, είτε αφορά την ύδρευση είτε αφορά την άρδευση. Ο Πρωθυπουργός το έθεσε στο χθεσινό Υπουργικό Συμβούλιο ότι είναι ένα θέμα που πραγματικά είναι ψηλά στην ατζέντα της κυβερνητικής πολιτικής και προφανώς είναι κρίσιμο να ληφθούν όχι μόνο μέτρα σε επίπεδο κεντρικού σχεδιασμού, αλλά μέτρα που να λαμβάνουν υπ’ όψιν τις τοπικές ανάγκες.

Επειδή θα μιλήσουμε και για τις εταιρείες ύδρευσης, πιστεύω ότι και η ΕΥΑΘ, όπως και οι υπόλοιπες εταιρείες ύδρευσης, πραγματικά μπορούν να παίξουν έναν κομβικό ρόλο στις τοπικές ανάγκες κάθε περιοχής, γιατί προφανώς τα τοπικά χαρακτηριστικά είναι διαφορετικά. Είναι, λοιπόν, ένα θέμα που θα το δούμε μπροστά μας και νομίζω ότι σε αυτό υπάρχει πεδίο δράσης και συναίνεσης, ώστε να μπορέσουμε να βάλουμε πραγματικά εκείνα τα εχέγγυα και τις ασφαλιστικές δικλίδες, ώστε να εξασφαλίσουμε ένα καλύτερο μέλλον στην χώρα μας και στα παιδιά μας σ’ αυτό το θέμα που πραγματικά θα μας ταλανίσει.

Έρχομαι τώρα στα του νομοσχεδίου. Είναι ένα νομοσχέδιο που ανοίγει μια νέα εποχή για το Υπερταμείο. Είναι ένα νομοσχέδιο εκσυγχρονιστικό. Είναι ένα νομοσχέδιο φιλοαναπτυξιακό. Είναι ένα νομοσχέδιο που εμπεδώνει μια σχέση καλύτερη προς την εξυπηρέτηση του πολίτη. Αλλάζουμε σελίδα με το νομοσχέδιο αυτό, γιατί το μοντέλο διακυβέρνησης του Υπερταμείου επιβλήθηκε από μια αναγκαία συνθήκη. Ποια ήταν αυτή η αναγκαία συνθήκη; Η περίοδος της βαθιάς κρίσης χρέους που βίωσε η οικονομία μας.

Βέβαια, εδώ θα σταθώ λίγο σε αυτά που είπε ο κ. Παππάς ως Κοινοβουλευτικός Εκπρόσωπος του ΣΥΡΙΖΑ, ο οποίος ήρθε εδώ στην ουσία να μας μαλώσει πολιτικά και να πει ότι όλα έγιναν καλώς καμωμένα την τετραετία 2015-2019, κάτι βέβαια που κρίθηκε στις εκλογές του 2019. Εδώ δεν θα αναφερόμουν αν δεν αναφερόταν ο κ. Παππάς μ’ αυτόν τον τρόπο, αλλά δεν μπορώ να ξεχάσω το αδιέξοδο στις διαπραγματεύσεις με τους εταίρους-δανειστές τότε, δεν μπορώ να ξεχάσω αυτήν την ημέρα, 26 Ιουνίου του 2015, που προκηρύχθηκε ένα δημοψήφισμα που τα αποτελέσματά του ήταν «όχι», αλλά στην ουσία έγινε «ναι» και μετά ακολούθησαν τα capital controls και προφανώς δεν μπορώ να ξεχάσω όλο τον φόβο και τον τρόμο σε κάθε σπίτι, σε κάθε νοικοκυριό, σε κάθε εταιρεία που πραγματικά είχε «στεγνώσει». Αυτά, λοιπόν, δεν μπορώ να τα ξεχάσω. Συγγνώμη κιόλας, αλλά αυτά είναι στοιχεία που δεν παραγράφονται και δεν διαγράφονται από τη μνήμη του ελληνικού λαού, άρα δεν μπορούμε τώρα να ερχόμαστε και να μιλάμε με αυτόν τον τρόπο. Προφανώς το Υπερταμείο είναι ένας νόμος ο οποίος έγινε επί διακυβέρνησης ΣΥΡΙΖΑ.

Έτσι, λοιπόν, επειδή η οικονομία μας αυτά τα χρόνια έχει κάνει σημαντικά βήματα, έχουμε αποκτήσει την επενδυτική βαθμίδα, έχουμε πετύχει μια ταχεία μείωση του χρέους, ώστε αυτό να καταστεί βιώσιμο, τι προκύπτει τώρα ως ανάγκη; Μια ουσιαστική αναμόρφωση και ένας εκσυγχρονισμός του Υπερταμείου, δηλαδή να αλλάξει εικόνα και να συμβάλει ακόμη περισσότερο στην ανάπτυξη της οικονομίας. Έτσι, λοιπόν, εκσυγχρονίζεται το μοντέλο διακυβέρνησης. Ποιο ήταν το προηγούμενο; Είχε ως βασικό ρόλο το εποπτικό συμβούλιο, δηλαδή στην ουσία αυτό ασκούσε τη διοίκηση. Τώρα οι αρμοδιότητές του περιορίζονται και το εποπτικό συμβούλιο αποτελεί πλέον το πραγματικό και ουσιαστικό όργανο εποπτείας και έρχεται και μετονομάζεται σε συμβούλιο εταιρικής διακυβέρνησης.

Με τις αλλαγές αυτές, την καθημερινή διοίκηση ασκεί πλέον το διοικητικό συμβούλιο, που είναι το αποκλειστικά αρμόδιο όργανο για τη διοίκηση του Υπερταμείου. Σημαντική παρέμβαση είναι ότι η εκπροσώπηση του ελληνικού ταμείου καθίσταται πλέον θεσμική.

Δεύτερη μεταρρύθμιση: Πραγματοποιείται απορρόφηση του Ταμείου Χρηματοπιστωτικής Σταθερότητας και του ΤΑΙΠΕΔ από το Υπερταμείο. Η αποστολή του ΤΑΙΠΕΔ επί της ουσίας σε αυτήν τη φάση είχε επιτευχθεί μετά τις επιτυχημένες στο πρόσφατο παρελθόν αποκρατικοποιήσεις, οι οποίες έχουν σχεδόν στο σύνολό τους ολοκληρωθεί.

Εδώ ποιο είναι το σημαντικό; Ότι από κάποιες αποκρατικοποιήσεις που δεν έχουν γίνει και που κυρίως αφορούν λιμάνια και που θα γίνουν, το 50% από τα έσοδά τους θα διατεθεί για την κάλυψη του χρέους και το άλλο 50% θα διατεθεί για περαιτέρω επενδύσεις, όπως η κατάρτιση του master plan κ.λπ..

Με αυτόν τον τρόπο βοηθάμε και τον αριθμητή με το 50%, δηλαδή, με τη μείωση του χρέους. Βοηθάμε όμως και τον παρονομαστή με το υπόλοιπο 50%, δηλαδή, την αναπτυξιακή πορεία η οποία θα μειώσει το χρέος περαιτέρω ως ποσοστό του ΑΕΠ.

Σε ό,τι αφορά στο ΤΧΣ, μετά την επιτυχημένη διάθεση των ποσοστών των μετοχών των συστημικών τραπεζών στους ιδιώτες επενδυτές προφανώς και αυτό έχει ολοκληρώσει την αποστολή του. Με αυτές, λοιπόν, τις δύο συγχωνεύσεις εμπεδώνεται και επιβεβαιώνεται για ακόμα μία φορά η εμπιστοσύνη που διακατέχει τη σχέση μας με τους δανειστές αλλά και τη συνέχιση απεξάρτησης της ελληνικής οικονομίας από όλες αυτές τις ισχυρές και επίπονες δεσμεύσεις των σκληρών χρόνων των μνημονίων.

(Στο σημείο αυτό χτυπάει το κουδούνι λήξης της ομιλίας της κυρίας Βουλευτού)

Ένα λεπτό, θα ήθελα, κύριε Πρόεδρε.

Το νομοσχέδιο αυτό, όπως προείπα, είναι και φιλοαναπτυξιακό. Είναι φιλοαναπτυξιακό γιατί συστήνεται επενδυτικό ταμείο. Ένα επενδυτικό ταμείο το οποίο θα αξιοποιήσει το αρχικό επενδυτικό κεφάλαιό του το ήμισυ από το αντιστάθμισμα, από την επαναπόκτηση της ΕΥΔΑΠ και της ΕΥΑΘ από το δημόσιο, αμιγώς για τη χρηματοδότηση αναπτυξιακών επενδυτικών δραστηριοτήτων. Αυτό που θα ήθελα να σημειώσω -απαντήθηκε από τον Υπουργό αλλά ξανατέθηκε- είναι ότι με τον νόμο 4389/2016, να θυμίσω, η ΕΥΔΑΠ και η ΕΥΑΘ ως στοιχείο της δημόσιας περιουσίας μεταφέρθηκαν στο Υπερταμείο ως εμπράγματη εγγύηση.

Οι δανειστές, λοιπόν, είπαν ότι πρέπει να αποζημιωθούμε επειδή αυτές οι εταιρίες έχουν κρατικοποιηθεί. Αυτό το ξεκαθαρίζω για να μη λέει ο ΣΥΡΙΖΑ ότι εμείς πήγαμε να ξεπουλήσουμε την ΕΥΔΑΠ και την ΕΥΑΘ. Ήταν ο νόμος του ΣΥΡΙΖΑ, ο 4389/2016. Έτσι, λοιπόν, ένα κεφάλαιο ύψους 300 εκατομμυρίων ευρώ θα διατεθεί στο επενδυτικό ταμείο ώστε να καλύψει ένα συγκεκριμένο επενδυτικό κενό όχι επειδή δεν έχουν εισφερθεί σημαντικά κεφάλαια από ξένους μακροχρόνιους επενδυτές, όχι επειδή δεν έχουν γίνει σημαντικές άμεσες ξένες επενδύσεις με προοπτική μπροστά μας αλλά γιατί αυτό το επενδυτικό κενό που υπάρχει έρχεται να καλυφθεί από συγκεκριμένες επενδύσεις, σε δυναμικούς τομείς της οικονομίας, όπως οι επενδύσεις που αφορούν την πράσινη μετάβαση, τον ψηφιακό μετασχηματισμό, την μπλε οικονομία, την κυκλική οικονομία. Εκεί, λοιπόν, θα δοθεί ιδιαίτερη έμφαση.

Η τέταρτη μεταρρύθμιση είναι ο εκσυγχρονισμός των οκτώ θυγατρικών εταιρειών. Δεν θα αναφερθώ σε αυτές. Προφανώς θέλουμε να προσελκύσουμε, για να μπορέσουν να γίνουν πιο ευέλικτες, πιο παραγωγικές για τον πολίτη, στελέχη από την αγορά που είναι ικανά να εισφέρουν την τεχνογνωσία τους, να καλυφθούν οι ανάγκες σε προσωπικό σε άμεσο χρόνο. Γιατί το προσωπικό πρέπει να εξυπηρετήσει τις ανάγκες της εταιρείας επ’ ωφελεία των πολιτών και να δημιουργηθεί μια διαδικασία προμήθειας αγαθών και υπηρεσιών που να είναι πιο ευέλικτη και απαραίτητη για τη λειτουργία τους.

Άκουσα τις επιφυλάξεις του εισηγητή του κ. Γαβρήλου για το εργασιακό καθεστώς. Για μας είναι απαραίτητο να εφαρμοστούν με ιδιωτικοοικονομικά κριτήρια γιατί μας φέρνουν πιο κοντά στον σκοπό των εταιρειών αυτών που είναι η εξυπηρέτηση των πολιτών, η καλυτέρευση της καθημερινότητάς τους ή οι αναπτυξιακές προοπτικές που θα γυρίσουν επ’ ωφελεία των πολιτών.

Προφανώς στόχος δεν είναι να έχουμε μόνο κερδοφόρες επιχειρήσεις, στεγνά κερδοφόρες επιχειρήσεις. Για να είναι παραγωγικές οι επιχειρήσεις είναι αυτονόητο ότι πρέπει να είναι παραγωγικοί και οι εργαζόμενοι. Όμως το να δώσουμε κίνητρα, όπως μπόνους για να προσελκύσουμε ανθρώπους από τον ιδιωτικό τομέα, προφανώς δεν είναι κάτι κακό. Θέλουμε, λοιπόν, να υπάρχουν εργαζόμενοι οι οποίοι να είναι παραγωγικοί. Εκεί ακριβώς πιστεύω ότι βρίσκεται και η χρυσή τομή ανάμεσα στην ανάγκη υιοθέτησης ιδιωτικοοικονομικών κριτηρίων και στην επίσης απαραίτητη ανάγκη οι εργαζόμενοι είναι παραγωγικοί και ικανοποιημένοι. Και φυσικά υπάρχει και η ανώτερη εποπτεία από το δημόσιο που πιστεύει ότι μπορεί να λειτουργήσει ως ασφαλιστική δικλίδα.

Καταλήγοντας, λοιπόν, με τις σκέψεις αυτές υπερψηφίζουμε το νομοσχέδιο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Κοινοβουλευτικής Ομάδας Νίκη κ. Τσιρώνης. Μετά ακολουθεί ο κ. Σιμόπουλος και μετά ο κ. Καραθανασόπουλος.

Κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Σήμερα φέρνετε, κύριε Υπουργέ, προς ψήφιση, στην τελευταία Ολομέλεια της Βουλής πριν τη διακοπή των εργασιών, ένα από τα βαρύτερα και σημαντικότερα νομοσχέδια για τους δανειστές. Τη διάλυση, δηλαδή, οκτώ δημοσίων οργανισμών κατά το μοντέλο της ΔΕΗ οι οποίοι θα διασπαστούν, θα ξεπουληθούν σε πολυεθνικές, όπως ακριβώς έγινε στη ΔΕΗ με αποτέλεσμα την εκτόξευση των τιμών σε μια σειρά υπηρεσιών, ακριβώς όπως έγινε και με το ρεύμα.

Η Κυβέρνηση και συγκεκριμένα εσείς, κύριε Υπουργέ, καταθέτοντας το παρόν νομοσχέδιο ισχυρισθήκατε ότι σκοπός του είναι η απορρόφηση του ΤΑΙΠΕΔ και του ΤΧΣ από το Υπερταμείο, των οποίων η αποστολή έχει ολοκληρωθεί. Η αναδιάρθρωση των λοιπών θυγατρικών του Υπερταμείου, σύμφωνα με το μοντέλο της ΔΕΗ, η δημιουργία εθνικού επενδυτικού ταμείου και το δικαίωμα του ΤΑΙΠΕΔ με το 50% των εσόδων του θα αναχρηματοδοτήσει έργα των λοιπών οργανισμών λιμένων που ανήκουν σε αυτό.

Ωστόσο, σύμφωνα με τις τελευταίες οικονομικές καταστάσεις του 2022 το ΤΑΙΠΕΔ κατέγραψε ζημιές 3,3 εκατομμύρια ευρώ και απομείωση των συνολικών ιδίων του κεφαλαίων από 30 εκατομμύρια ευρώ σε 16,3 εκατομμύρια ευρώ. Παρ’ ότι, λοιπόν, περιήλθε σε αυτό η δημόσια περιουσία με το δεύτερο μνημόνιο και χειρίστηκε ως ανώνυμη εταιρεία αποκρατικοποιήσεις περιφερειακών αεροδρομίων, ακίνητα όπως το Ελληνικό, Οργανισμός Λιμένος Πειραιώς και Θεσσαλονίκης και λοιπούς, υποδομές όπως η ΔΕΣΦΑ, η «Hellenic Energy» και δεκάδες άλλες, η οικονομική του διαχείριση υπήρξε ζημιογόνα τόσο για το δημόσιο που υπέστη το ξεπούλημα, όσο και για το ίδιο ως ανώνυμη εταιρεία, με τεράστια δημόσια περιουσία υπό αξιοποίηση, καταλήγει τελικά σε ζημίες.

Ποιος ο λόγος που δεν τηρείται η κείμενη νομοθεσία με δημοσίευση όλων των οικονομικών καταστάσεων εκκαθάρισης του ΤΑΙΠΕΔ και κατόπιν συγχώνευσης; Μήπως πρέπει να αποκρυβεί το πέρα από κάθε οικονομική λογική ιστορικό απορρόφησης και ξεπουλήματος της δημόσιας περιουσίας; Σύμφωνα με σχετική μελέτη του ΚΕΠΕ από τα 47 δισεκατομμύρια ευρώ του δημοσίου που δόθηκαν στις τράπεζες μεταξύ 2012-2015 για να διασωθούν επεστράφησαν στο ΤΧΣ -και όχι στο δημόσιο- περί τα τρία με τέσσερα δισεκατομμύρια, καταγράφοντας έτσι ζημία του δημοσίου σε ποσοστό περίπου 93% των κεφαλαίων που είχε ήδη δώσει. Γιατί, λοιπόν, δεν τηρείται και εδώ η κείμενη νομοθεσία περί λογιστικής εκκαθάρισης του ΤΧΣ και αποπληρωμή του δημοσίου και κατόπιν η απορρόφησή του; Άλλωστε στο άρθρο 5 και στην παράγραφο 2 του παρόντος νομοσχεδίου είναι ξεκάθαρο ότι νομοθετείται η απορρόφηση του ΤΧΣ και του ΤΑΙΠΕΔ χωρίς να τηρείται η κείμενη νομοθεσία και η νομιμότητα βάσει των προβλέψεων του νόμου 4601/2019 και του κωδικοποιημένου νόμου 5104/2024. Με την παράγραφο 2 του εν λόγω άρθρου του σχεδίου νόμου παρακάμπτονται οι σημαντικές ελεγκτικές πρόνοιες των άρθρων 7, 8, 11, 14, 17 και 35 περί δημοσίευσης σχεδίου σύμβασης- συγχώνευσης, διαθεσιμότητας εγγράφων για εξέταση από τους μετόχους, προληπτικού ελέγχου νομιμότητας και άλλες διαδικασίες.

Όσον αφορά τις οκτώ μικρές ΔΕΗ τις οποίες φιλοδοξεί ότι θα μετατρέψει ο Υπουργός, δηλαδή ΕΛΤΑ, ΔΕΘ και τις υπόλοιπες έξι -να μην τις πω όλες- τι ακριβώς μπορεί να σημαίνει αυτό; Μάλλον ό,τι έγινε και στην κρατική ΔΕΗ, τη μεγαλύτερη ανώνυμη εταιρεία των Βαλκανίων. Δηλαδή, διάσπασή της σε τρεις εταιρείες ΔΕΗ, ΑΔΜΗΕ και ΔΕΔΔΗΕ, εισαγωγή από την τότε Κυβέρνηση της Νέας Δημοκρατίας το 2013 του μηχανισμού ανάκτησης μεταβλητού κόστους τρίτων παραγωγών εξυπηρετώντας τους ιδιώτες ολιγάρχες οι οποίοι εισήλθαν στην αγορά ενέργειας αλλά χωρίς επενδύσεις και με μικρές προοπτικές εξαιτίας των οικονομιών κλίμακας της ΔΕΗ. Παράλληλα, ενώ η ΔΕΗ ήδη είχε περιέλθει στο ΤΑΙΠΕΔ και επωλείτο τμηματικά σε επενδυτικά κεφάλαια, η Κυβέρνηση υπό την καθοδήγηση των δανειστών διασφάλισε προστατευμένο οικονομικό περιβάλλον για τους ιδιώτες, πάλι, ολιγάρχες.

Το 2015 θεσπίζονται οι νόμοι, δηλαδή, οι δημοπρασίες ηλεκτρικής ενέργειας, κατ’ ουσίαν τρόπος επιδότησης, πάλι, ιδιωτών ανταγωνιστών της ΔΕΗ για να την εξαγοράσουν με τα λεφτά που τους έδινε. Το 2015 με τον ν.4336 η ΔΕΗ υποχρεώνεται να πουλάει φθηνά ποσότητα ηλεκτρικού ρεύματος από λιγνιτική και υδροηλεκτρική παραγωγή, με στόχο την ανακατανομή μεριδίων στη λιανική αγορά ηλεκτρικής ενέργειας και τη σταδιακή μείωση των μεριδίων της ΔΕΗ, κάτω του 50% έως το 2020.

Το 2019 καταργούνται οι δημοπρασίες ΝΟΜΕ για να ιδρυθεί με τον ν.4512/2018 το έτερο σχήμα σωτηρίας και θησαυρισμού και πάλι των ολιγαρχών, το Χρηματιστήριο Ενέργειας. Το κόστος της ΔΕΗ μέσω των ΝΟΜΕ ξεπέρασε τα 600 εκατομμύρια ευρώ. Με άλλα λόγια η ΔΕΗ επιδότησε τους ιδιώτες παραγωγούς να στήσουν τις εταιρείες τους, σωρεύοντας εκατοντάδες εκατομμύρια ζημίες στην ίδια τη ΔΕΗ, η οποία πουλήθηκε στους ίδιους ιδιώτες που αναγκάστηκε μέσω νόμων και οδηγιών της ΡΑΕ να επιδοτήσει. Το κοινωνικό αγαθό της ηλεκτρικής ενέργειας κατέστη χρηματιστηριακό εμπόρευμα στην τιμή του οποίου οι ολιγάρχες βιαστές της ΔΕΗ τελούν χρηματιστική κηδεία.

Η τιμή του ηλεκτρικού ρεύματος αφήνεται να διαμορφωθεί από την αγορά, δηλαδή, το καρτέλ των ολιγαρχών. Παράλληλα, το 100% της ηλεκτρικής ενέργειας περνά και τιμολογείται μέσω του ΕΚΕ χωρίς να συμβαίνει το ίδιο στις υπόλοιπες ευρωπαϊκές χώρες. Στη Γερμανία μέσω του ΕΚΕ διατίθεται μόνο το 15% του συνολικού ρεύματος. Σε αυτό το μοντέλο αποκρατικοποίησης και εκποίησης της ΔΕΗ, το οποίο ο Υπουργός προβάλλει ως επιτυχημένο, έρχονται να προστεθούν με το παρόν νομοσχέδιο η δυνατότητα πρόσληψης golden boys, κατά παρέκκλιση των κειμένων διατάξεων του δημοσίου. Επιπλέον, νομοθετείται η μεταφορά εργαζομένων από το Υπερταμείο στις θυγατρικές του ή μεταξύ των θυγατρικών του, κατά παρέκκλιση πάλι των κειμένων διατάξεων.

Επίσης, στο άρθρο 20 δίνεται η δυνατότητα στο Υπερταμείο όσο και στις θυγατρικές του να συστήνουν επιτροπή προσλήψεων και να καθορίζουν τον κανονισμό λειτουργίας. Μάλιστα, στο άρθρο 21 και στην παράγραφο 2 σημειώνεται ρητά ότι «οι προβλέψεις προκήρυξης, την οποία θα εκδίδει κάθε φορά το διοικητικό συμβούλιο της κάθε θυγατρικής του Υπερταμείου, καθορίζονται κατά παρέκκλιση του ν.4765/2021 που αφορά το σύστημα προσλήψεων στο δημόσιο και την ενίσχυση του ΑΣΕΠ. Στο άρθρο 31 προβλέπεται πολιτική προμηθειών των θυγατρικών της ΕΕΣΥΠ στους τομείς ύδατος, ενέργειας, μεταφορών και ταχυδρομικών υπηρεσιών, κατά παρέκκλιση του ν.4412/2016 περί δημοσίων συμβάσεων έργων, προμηθειών και υπηρεσιών και παράλληλα η Ενιαία Αρχή Δημοσίων Συμβάσεων περιορίζεται μόνο στη διατύπωση γνώμης.

Με λίγα λόγια, δημόσιο δύο ταχυτήτων. Από τη μία ο δημόσιος τομέας ή ο ευρύτερος δημόσιος τομέας και από την άλλη, οι δημόσιοι οργανισμοί υπό την κατοχή του Υπερταμείου των δανειστών που θα διασπαστούν και θα πωληθούν σε επενδυτικά ταμεία -funds και πολυεθνικές- με τους εργαζόμενους να είναι έρμαια των διοικήσεων τους και χωρίς τη διαδικαστική και νομοθετική κατοχύρωση του δημοσίου σε προσλήψεις, αποσπάσεις, προμήθειες και επιλογή διευθυνόντων συμβούλων, κοινώς απορρύθμιση των πάντων για τη διευκόλυνση του ξεπουλήματος του Υπερταμείου και για την εξόφληση των δανειστών.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα ο κ. Στράτος Σιμόπουλος από τη Νέα Δημοκρατία.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, «εκεί που μας χρωστούσαν, μας πήραν και το βόδι» από αυτήν την πλευρά της Αίθουσας και αναφέρομαι κυρίως στον τρόπο με τον οποίο άκουσα να αναφέρονται στο Υπερταμείο οι εκπρόσωποι της Αξιωματικής Αντιπολίτευσης. Τους θυμίζω ότι όταν ανέλαβαν την εξουσία η ιστορία στην οποία αναφέρθηκαν είχε γι’ αυτούς τις σελίδες τις λευκές, τις γέμισαν με μεγάλες αποτυχίες, με κορωνίδα των αποτυχιών τους το περίφημο Υπερταμείο. Και έρχονται τώρα και ζητούν από την παρούσα Κυβέρνηση -ή μάλλον θέλουν να μην ψηφίσουν- μία διαδικασία που ουσιαστικά σιγά-σιγά αποδεσμεύεται από τα δεσμά στα οποία επέβαλλαν την κρατική περιουσία οι ίδιοι.

Αυτό μου θυμίζει -μάλλον, θα το έλεγα καλύτερα- τον ελληνικό λαό ως ιδιοκτήτη που ορίζει έναν διαχειριστή, ο οποίος τις ιδιοκτησίες τις βαραίνει με πάρα πολλά χρέη και υποθήκες, μετά αλλάζει τον διαχειριστή, ο διαχειριστής κάνει κινήσεις ώστε να ελαφρύνει αυτά τα χρέη και τις υποθήκες και ο προηγούμενος διαχειριστής έρχεται και διαφωνεί και κατηγορεί μάλιστα τον σημερινό διαχειριστή σε υψηλούς τόνους.

Διαφωνείτε και με το ταμείο. Μα, η Ελλάδα χρειάζεται ένα ταμείο αναπτυξιακό πολύ μεγάλο. Είναι γεγονός ότι το funding στην Ελλάδα και μάλιστα από δημόσιους φορείς είναι διασπασμένο. Μπορεί να είναι μια πρώτη αρχή, να αποκτήσουμε ένα μεγάλο ταμείο με μία κεντρική αρχή, το οποίο θα μπορεί πραγματικά μέσα από ευέλικτες διαδικασίες να προχωρά και να χρηματοδοτεί δράσεις σε όλη την Ελλάδα και κυρίως σε τομείς τους οποίους χρειαζόμαστε, όπως είναι η πράσινη μετάβαση ή ψηφιακός μετασχηματισμός.

Μιλάει ο Υπουργός για οκτώ μικρές ΔΕΗ. Ναι, η ΔΕΗ σήμερα είναι ένα θαύμα, αν συγκρίνεις την κατάσταση στην οποία βρισκόταν με την κατάσταση στην οποία βρίσκεται σήμερα. Και μη γελάτε, γιατί και εσείς είχατε ευθύνη στη διακυβέρνηση του 2015-2019 γιατί και εσείς, το κόμμα σας, ήσασταν συμμέτοχοι σε αυτό που λέμε υπερδέσμευση της περιουσίας του ελληνικού λαού.

Έρχομαι, λοιπόν, σε αυτό το οποίο έλεγα για τη μικρή ΔΕΗ. Ναι, η ΔΕΗ είναι ένα θαύμα και «ναι» πρέπει πραγματικά να έχουμε τη δυνατότητα στις δημόσιες επιχειρήσεις να μπορούμε να προσελκύουμε ανθρώπους από την αγορά οι οποίοι θα αμείβονται και ανάλογα. Αυτό δεν είναι καθόλου κακό. Το ίδιο κάνουμε εδώ και χρόνια -αν θέλετε να μάθετε- με τη ΔΕΘ στη Θεσσαλονίκη που, ειρήσθω εν παρόδω, κύριε Υπουργέ και κυρίες και κύριοι, ήδη έχει περάσει από το διοικητικό της συμβούλιο η σύμβαση με το ΤΑΙΠΕΔ, ώστε με σύμβουλο το ΤΑΙΠΕΔ να προχωρήσει η ανάπλασή της, μια ανάπλαση την οποία χρειάζεται όλη η Θεσσαλονίκη και μάλιστα χωρίς να φεύγει από τα χέρια της πολιτείας -αν θέλετε- ή των φορέων το εκθεσιακό έργο.

Στην ίδια κατηγορία θα βάλω και την κεντρική αγορά Θεσσαλονίκης, τη λαχαναγορά. Εκεί υπάρχει μια τάση να συνενωθεί με την αγορά της Αθήνας. Αυτό θα ήθελα να το ξαναδεί το Υπουργείο. Η κεντρική αγορά Θεσσαλονίκης βλέπει προς βορρά, ο κύριος όγκος των πωλήσεων της είναι στα βόρεια, στα βαλκάνια, έχει άλλη κατεύθυνση. Πιθανώς, λοιπόν, αυτή η συνένωση να μην είναι επ’ ωφελεία και των δύο αγορών.

Συνεχίζοντας, πάλι για τη ΔΕΗ, θέλω να τονίσω κάτι που θεωρώ σημαντικό γιατί εδώ μεγεθύνεται. Ναι, η παρούσα Κυβέρνηση όσον αφορά στην αγορά ηλεκτρικής ενέργειας, ουσιαστικά, φορολόγησε τα υπερκέρδη. Θέλετε να λέγεται φόρος για ιδεολογικούς λόγους; Μα, δημιουργήθηκε ένας μηχανισμός μέσα από τον οποίο 5 δισεκατομμύρια ευρώ κατευθύνθηκαν προς νοικοκυριά και επιχειρήσεις.

Επίσης, αυτό που άκουσα ότι ζητείται πίσω ένα τμήμα, είναι ουσιαστικά ένα μέρος της αλήθειας, γιατί από τα 800 εκατομμύρια ζητούνται από κάποιες επιχειρήσεις ένα σύνολο περίπου τριών εκατομμυρίων. Προσωπικά θεωρώ ότι πρέπει να βρεθεί μια λύση ώστε να μη ζητούνται πίσω αυτά τα τρία εκατομμύρια.

Κυρίες και κύριοι συνάδελφοι, μιλάμε για μία Κυβέρνηση η οποία προσπαθεί με όλες της τις δυνάμεις να συνδυάσει τις μεταρρυθμίσεις που έχει ανάγκη η χώρα, που πολλές έχουν μακροπρόθεσμο χαρακτήρα, κάποιες από αυτές έχουν και βραχυπρόθεσμο, αλλά ταυτόχρονα με τη βελτίωση και της καθημερινότητας των πολιτών. Γιατί η πολιτική έχει νόημα μόνο όταν καταφέρνουμε να βελτιώνουμε το επίπεδο των πολιτών, το οποίο δεν είναι μόνο οικονομικό -είναι και οικονομικό- αλλά μπορεί να είναι πολιτιστικό, μπορεί να είναι σε θέματα ασφάλειας, μπορεί να είναι σε θέματα υγείας και άλλα.

Αυτό το οποίο κάνουμε μέσα από πολύ δύσκολες συνθήκες είναι να προχωράμε ακόμη και μέτρα τα οποία βραχυπρόθεσμα μπορεί να μην αρέσουν, αλλά σε έναν μακροπρόθεσμο ορίζοντα είμαι σίγουρος ότι θα επιτύχουν.

Τέλος, συμφωνώ με αυτό που άκουσα όσον αφορά την ΕΤΑΔ. Θεωρώ, κύριε Υπουργέ, ότι εκεί έχουμε ένα θέμα. Παρά τις προσπάθειες της καινούργιας διοίκησης, θεωρώ ότι θα πρέπει να προχωρήσουμε πάρα πολύ γρήγορα με κάποιον τρόπο, ίσως με καινούργια στελέχωση. Υπάρχουν πάρα πολλά θέματα τα οποία παραμένουν σε τέλμα, παρά τις μεγάλες προσπάθειες της νέας διοίκησης. Πρέπει όπως κάνατε με το Υπερταμείο και με τη συγχώνευση μέσα σε αυτό του ΤΑΙΠΕΔ και του Ταμείου Χρηματοπιστωτικής Σταθερότητας να κάνετε απολύτως το ίδιο σε έναν άλλον χρόνο και με την ΕΤΑΔ.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο Νίκος Καραθανασόπουλος και μετά θα ξεκινήσουμε τις δευτερολογίες των εισηγητών και ειδικών αγορητών.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Επιτρέψτε μου εκ μέρους της Κοινοβουλευτικής Ομάδας του ΚΚΕ να αποχαιρετήσουμε τη συντρόφισσα Αθηνά Ζύμαρη, η οποία έδωσε παλικαρίσια μάχη για τη ζωή, όπως καθημερινά έδινε παλικαρίσιες μάχες για την ενημέρωση καλύπτοντας το κοινοβουλευτικό ρεπορτάζ από τον «ΡΙΖΟΣΠΑΣΤΗ». Εκ μέρους της Κοινοβουλευτικής Ομάδας του ΚΚΕ εκφράζουμε τα θερμά μας συλλυπητήρια στην οικογένειά της και σε όλους τούς δικούς της ανθρώπους.

Βεβαίως και στη σημερινή συζήτηση στην Ολομέλεια επανήλθε το θέμα του πορίσματος του Αρείου Πάγου για την υπόθεση των υποκλοπών, όπου εντάσσεται στις κυβερνητικές επιλογές τη συγκάλυψης της υπόθεσης. Και βέβαια, για να βγάλει αυτό το πόρισμα ο Άρειος Πάγος αξιοποίησε το αντιδραστικό θεσμικό πλαίσιο στο οποίο έχουν συμβάλλει με τη συμμετοχή τους όλες οι κυβερνήσεις για να διαμορφωθεί, όπου στο επίκεντρο αυτού του αντιδραστικού θεσμικού πλαισίου κανείς δεν εξαιρείται από τις προληπτικές παρακολουθήσεις.

Είναι ένα θεσμικό πλαίσιο που διαμορφώθηκε στη βάση των κατευθύνσεων της Ευρωπαϊκής Ένωσης και στο στόχαστρο αυτών των κατευθύνσεων είναι ο εχθρός λαός, το κίνημά του τις διεκδικήσεις του. Βεβαίως, δεν μας κάνει εντύπωση ότι το πόρισμα έχει την ίδια κατάληξη που είχε και η υπόθεση των υποκλοπών στην έδρα της Κεντρικής Επιτροπής του ΚΚΕ, δηλαδή της συγκάλυψης και αυτής της υπόθεσης.

Εδώ αναδεικνύονται μια σειρά ιδεολογήματα περί ανεξάρτητης δικαιοσύνης. Αλήθεια, πόσο ανεξάρτητη είναι η δικαιοσύνη όταν η ηγεσία της διορίζεται από την εκάστοτε κυβέρνηση; Και σ’ αυτό έχετε συμβάλει πάλι όλα τα κόμματα, Νέα Δημοκρατία, ΣΥΡΙΖΑ και ΠΑΣΟΚ και στην τελευταία συνταγματική Αναθεώρηση. Πόσο ανεξάρτητη είναι μια δικαιοσύνη η οποία πρέπει να λειτουργήσει σε ένα θεσμικό αντιδραστικό πλαίσιο νομικό το οποίο έχουν διαμορφώσει όλες οι κυβερνήσεις και πρέπει να το λάβει υπ’ όψιν της για να βγάλει την όποια απόφαση. Επί της ουσίας, είναι άδειο πουκάμισο.

Η λογική που προβάλουν άλλα κόμματα τώρα της Αντιπολίτευσης «πού πάει το κράτος δικαίου», «τι γίνεται με το δίκιο», για τη δικαιοσύνη λες και είναι κάτι ουδέτερο. Υπάρχει ουδέτερο δίκαιο σε μία ταξική κοινωνία; Ταξικό είναι το δίκαιο. Εκφράζει το δίκαιο και τα συμφέροντα του ισχυρού. Στο σημερινό κοινωνικοοικονομικό σύστημα στο οποίο ζούμε τα συμφέροντα του ισχυρού είναι της αστικής τάξης και του κεφαλαίου και σ’ αυτά τα συμφέροντα προσαρμόζεται κάθε φορά το δίκαιο, να θωρακίσει την κερδοφορία, αλλά και την εξουσία του.

Ένα αποκαλυπτικό παράδειγμα του πόσο ταξικό και εχθρικό για τον λαό είναι το αστικό δίκαιο, δεν είναι τίποτα άλλο παρά τα στατιστικά στοιχεία τα οποία λένε ότι το 95% των απεργιών κηρύσσονται παράνομες και καταχρηστικές. Μόνο αυτό φτάνει για να αποκαλύψει συνολικά τον ταξικό χαρακτήρα αυτού του κράτους.

Με αφορμή τη συζήτηση για την αναμόρφωση του Υπερταμείου, άνοιξε ο ρόλος του κράτους. Βεβαίως, εμείς είμαστε καθαροί ότι το αστικό κράτος δεν είναι υπεράνω των τάξεων. Εκφράζει τα συμφέροντα της άρχουσας τάξης και τη θωράκιση της εξουσίας της. Από αυτήν την άποψη, αυτά τα οποία είπε ο εισηγητής της Νέας Δημοκρατίας ότι υπάρχουν τρεις -λέει- μορφές, η νεοφιλελεύθερη, η φιλελεύθερη και η αριστερή -η σοσιαλδημοκρατική εννοούσε- δεν είναι τίποτε άλλο παρά διάφορες παραλλαγές οι οποίες επί της ουσίας εξυπηρετούν και τις εκάστοτε ανάγκες που έχει η αναπαραγωγή της καπιταλιστικής οικονομίας και τα συμφέροντα του κεφαλαίου και σ’ αυτούς προσαρμόζονται.

Γι’ αυτό δεν είναι τυχαίο ότι τις παραλλαγές αυτές, τα διάφορα αυτά μείγματα, διάφορες κυβερνήσεις τα έχουν εφαρμόσει ανεξάρτητα πολιτικού προσανατολισμού. Φιλελεύθερα κόμματα, όπως η Νέα Δημοκρατία, δεν έκαναν κρατικοποιήσεις; Γιατί τις έκανε; Γιατί ήταν χρεοκοπημένες επιχειρήσεις και κοινωνικοποίησε τα χρέη που είχαν οι ιδιώτες σε αυτές τις επιχειρήσεις και τα μετέφεραν στις πλάτες των φορολογουμένων, στις πλάτες του ελληνικού λαού. Ή μήπως οι ιδιωτικοποιήσεις δεν έκαναν το ΠΑΣΟΚ και ο ΣΥΡΙΖΑ; Βεβαίως, έκαναν ιδιωτικοποιήσεις και το ΠΑΣΟΚ και ο ΣΥΡΙΖΑ, που υποτίθεται είναι κόντρα στη λογική τη σοσιαλδημοκρατική.

Γι’ αυτόν ακριβώς τον λόγο και αν κάθε φορά επιλέγεται η μία ή η άλλη μορφή διαχείρισης και κρατικής παρέμβασης στα επίπεδα της οικονομίας εξαρτάται κάθε φορά από τις δυσκολίες που έχει το κεφάλαιο και τις ανάγκες τις οποίες έχει η αναπαραγωγή του συστήματος η οικονομική. Γι’ αυτόν ακριβώς τον λόγο και δεν είναι τυχαίο ότι ανέφερε μόνο αυτές τις τρεις λογικές γιατί εντάσσονται στη λογική του μονόδρομου στον οποίο πρέπει να εγκλωβιστεί η λαϊκή συνείδηση, η εργατική τάξη, ότι δεν υπάρχει καμμία άλλη διέξοδος και ότι πρέπει οι εργαζόμενοι και ο λαός να επιλέξουν ποιες από τις τρεις επιλογές, ποια από τα τρία μείγματα θα πρέπει κάθε φορά να υπηρετεί για το καλό όχι των δικών του αναγκών, αλλά για το καλό των αναγκών του κεφαλαίου.

Ενώ υπάρχει και άλλη άποψη η οποία βρίσκεται στον αντίποδα και είναι η άποψη του ΚΚΕ ότι αυτό το αστικό κράτος, με την οποιαδήποτε μορφή κρατικής παρέμβασης υπέρ της οικονομίας εξυπηρετεί απλά και μόνο τα συμφέροντα του κεφαλαίου και όχι του λαού και από αυτό το κράτος πρέπει να απαλλαγούμε γιατί είναι εχθρικό για τον λαό και τις ανάγκες του. Παίρνοντας την εξουσία η εργατική τάξη στα χέρια της να οικοδομήσει το δικό της κράτος. Από αυτήν την άποψη, ναι, υπάρχει όντως διέξοδος που υπηρετεί τις ανάγκες της εργατικής τάξης και του λαού σήμερα και είναι η πρόταση βεβαίως του ΚΚΕ.

Το λέμε αυτό γιατί -προσέξτε- πάντοτε το κράτος και ανεξάρτητα κυβερνήσεων πούλαγε φθηνά προς το μεγάλο κεφάλαιο και αγόραζε πολύ ακριβά. Γιατί; Γιατί διά μέσω αυτού του τρόπου διασφαλίζει την αύξηση του ποσοστού κερδοφορίας των επιχειρηματικών ομίλων. Όλες οι επιλογές τις οποίες κάνει, ακόμη και σε ζητήματα υποδομών και διευκόλυνσης των επενδυτικών σχεδίων με διάφορα αναπτυξιακά εργαλεία τα οποία χρησιμοποιεί, προς αυτή την κατεύθυνση κινείται. Και το όποιο αναπτυξιακό εργαλείο σχετίζεται με τις εκάστοτε ανάγκες. Γι’ αυτόν ακριβώς τον λόγο και δεν διατάσσει το κράτος το πού θα γίνουν οι επενδύσεις. Οι επενδυτές και τα συμφέροντα τους, τα συμφέροντα του κεφαλαίου επιβάλλουν πού θα κάνουν επένδυση.

Γι’ αυτό βλέπετε μια σειρά παραγωγικές δραστηριότητες στη χώρα μας και σε παγκόσμιο καπιταλιστικό επίπεδο να καταστρέφονται. Γιατί τι θέλουν; Θέλουν εξωστρεφές μοντέλο, άρα δηλαδή ανταγωνιστικά εμπορεύματα στο διεθνές εμπόριο. Εδώ ποια θα είναι τα ανταγωνιστικά; Θα είναι ο τουρισμός και οι ΑΠΕ. Γι’ αυτό ακριβώς και σε αυτήν την κατεύθυνση κατευθύνεται το μεγαλύτερο μέρος των επενδύσεων, καταστρέφοντας άλλες παραγωγικές δυνατότητες οι οποίες είναι ωφέλιμες και χρήσιμες για την ίδια και την ικανοποίηση των λαϊκών αναγκών.

Από αυτήν την άποψη, κύριε Υπουργέ, εμείς λέμε ότι είναι ψευτοδίλημμα αυτό το οποίο λέει η Κυβέρνηση σε κάθε τόνο. Τι θέλετε; Θέλετε κρατικές υπηρεσίες κερδοφόρες ή με χρέη; Δηλαδή, άμα είναι κερδοφόρα η κρατική επιχείρηση από ποιον θα τα έχει βγάλει τα χρήματα; Θα τα έχει βγάλει από την εκμετάλλευση των εργαζομένων της επιχείρησης αφ’ ενός, με τις ανατροπές στις εργασιακές σχέσεις, με την εντατικοποίηση της εργασίας, με μειώσεις στους μισθούς, με την μη λήψη μέτρων υγιεινής και ασφάλειας στους χώρους εργασίας. Το βλέπουμε αυτό και στη ΔΕΗ και αλλού.

O ΔΕΔΔΗΕ αποτελεί τον πρωταθλητή στα εργατικά εγκλήματα -ατυχήματα τα λέτε, αλλά είναι εγκλήματα-, γιατί ακριβώς χρησιμοποιεί ενοικιαζόμενους εργαζόμενους χωρίς στοιχειώδη μέτρα -και εμπειρίας και ασφάλειας- για να αποκαταστήσει τις μεγάλες βλάβες.

Άρα, λοιπόν, η κερδοφορία από πού βγαίνει; Μέσα από την εκμετάλλευση των εργαζόμενων και τα υψηλά τιμολόγια που καλείται να πληρώσουν ο λαός ως καταναλωτής, τιμολόγια ηλεκτρικού ρεύματος, για παράδειγμα. Αν δεν ήταν κερδοφόρα, τι θα γινόταν; Θα είχε χρέη. Τα χρέη ποιος θα τα κάλυπτε της δημόσιας επιχείρησης; Ο κρατικός προϋπολογισμός, δηλαδή πάλι ο λαός ως φορολογούμενος. Αλήθεια; Δηλαδή, βάζετε στον λαό το δίλημμα να διαλέξει με ποιο όπλο θα θυσιάσει τις ανάγκες του, αν θα το θυσιάσει ως καταναλωτής ή ως φορολογούμενος;

Από αυτήν την άποψη εμείς το λέμε καθαρά, το δίλημμα στο οποίο πρέπει να απαντήσει η εργατική τάξη και ο λαός είναι τα κέρδη ή οι ανάγκες και η ζωή του. Αυτό είναι το δίλημμα και σ’ αυτό το δίλημμα πρέπει να είναι καθαρή η απάντηση, ότι σε συνθήκες κέρδους δεν μπορεί να ικανοποιούνται οι λαϊκές ανάγκες, δεν μπορούν να ικανοποιούνται τα δικαιώματα της εργατικής τάξης και του λαού και αυτό το βλέπουμε σε όλες τις πτυχές της οικονομικής και κοινωνικής ζωής.

Δείτε για παράδειγμα την τεράστια αντίφαση στην οποία δεν μπορείτε να απαντήσετε: Πώς, ενώ οι δυνατότητες οι παραγωγικές και λόγω της επιστήμης και της τεχνολογίας εκτοξεύονται, ο λαός ζει χειρότερα από ό,τι ζούσε τις προηγούμενες δεκαετίες; Να ξαναγυρίσουν πάλι στο μαγκάλι για να θερμανθεί, να λέμε ότι τον χειμώνα δεν μπορείς να ζεστάνεις το σπίτι σου ή το καλοκαίρι να το δροσίσεις. Από πού κι ως πού βγαίνει αυτό; Δεν υπάρχουν τα μέσα; Δεν υπάρχουν οι δυνατότητες να καλυφθούν όλες αυτές οι ανάγκες; Βεβαίως υπάρχουν. Τι το αποτρέπει; Το κυνήγι του κέρδους αποτρέπει την ικανοποίηση αυτών των αναγκών. Γι’ αυτό ακριβώς και έχει διαμορφωθεί ένα τέτοιο μίγμα για να πιέσουμε την ενέργεια, ενεργειακό το οποίο είναι πανάκριβο και όχι μόνο είναι πανάκριβο, αλλά και επί της ουσίας δεν βοηθάει στην ευστάθεια του συστήματος, με αποτέλεσμα να κάνουμε εισαγωγές και να έχουμε ενεργειακή εξάρτηση, καταστρέφοντας παραγωγικές δυνατότητες που έχει η χώρα μας και στον τομέα της ενέργειας, τον λιγνίτη, τα υδροηλεκτρικά φράγματα, τα οποία θα μπορούσαν να αποτελέσουν πραγματικά απάντηση σε αυτήν την κατάσταση, για φτηνό ρεύμα, για επαρκές ρεύμα που να καλύπτει τις ανάγκες στις λαϊκές οικογένειες, αλλά και της παραγωγικής ανασυγκρότησης. Αλλά δείτε το ακριβό ρεύμα των ΑΠΕ, τις επιπτώσεις τις οποίες έχει στις βιομηχανίες, οι οποίες θέλουν μεγάλη ενέργεια, στις ενεργοβόρες βιομηχανίες και στη χώρα μας, αλλά και στη Γερμανία, για παράδειγμα, γιατί κάποιοι κάνουν και συγκρίσεις τώρα πόσο έχει η τιμή του ρεύματος στην Ελλάδα, στη Γερμανία ή αλλού.

Από αυτήν την άποψη αυτό είναι το πραγματικό δίλημμα και εμείς το λέμε καθαρά και σε αυτό πρέπει να απαντήσει ο λαός με μεγάλη αποφασιστικότητα. Γιατί ο εξορθολογισμός, όπως λέτε, της λειτουργίας του Υπερταμείου και των διαφόρων δημόσιων ή των υπηρεσιών των επιχειρήσεων που είναι υπό δημόσιο έλεγχο σε τι θα οδηγήσει; Βεβαίως αυτή η αντιγραφή της ΔΕΗ σε πολλές μικρές ΔΕΗ σε αυτήν την κατεύθυνση θα λειτουργήσει. Αλήθεια, σας έπιασε ο πόνος για τα ΕΛΤΑ και τις παροχές τις οποίες παρέχουν; Και τότε γιατί κλείσατε σχεδόν το σύνολο των υποκαταστημάτων των ΕΛΤΑ το προηγούμενο διάστημα από απομακρυσμένες περιοχές και αναγκάζετε τον κόσμο να κάνει δεκάδες χιλιόμετρα σε επαρχιακό δίκτυο, για να μπορέσει να καλύψει τις ανάγκες του, να βρει πρακτορείο των ΕΛΤΑ, γραφείο των ΕΛΤΑ; Αυτό σας πείραζε; Όχι, δεν σας πείραζε η ικανοποίηση των αναγκών του λαού, όταν κλείνατε τα ΕΛΤΑ, ούτε και τώρα σας ενδιαφέρει η ικανοποίηση των αναγκών. Απλώς σας ενδιαφέρει τα ΕΛΤΑ να είναι κερδοφόρα, για να μπορούν να ιδιωτικοποιηθούν. Ή αν δεν ιδιωτικοποιηθούν, να μπορούν να δίνουν τέτοια πρόσοδο στο κράτος που από τη μια μεριά να εξυπηρετεί τις ανάγκες κατά 50% εξυπηρέτηση του κρατικού χρέους, που έγινε για να ικανοποιηθούν πάλι οι ανάγκες, και από την άλλη μεριά το υπόλοιπο 50% να πηγαίνει για να στηρίξει επενδυτικά σχέδια των εργοδοτών, επενδυτικά σχέδια. Να γιατί λέμε από όποια πλευρά κι αν το πιάσεις, το ίδιο αποτέλεσμα θα καταλήξεις.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Και βεβαίως, κύριε Πρόεδρε, ακούγονται και μια σειρά ιδεολογήματα και σε αυτά διέπρεψε ο εισηγητής του ΣΥΡΙΖΑ. Το νερό -λέει- είναι δημόσιο αγαθό. Αλήθεια; Πού το βρήκατε ότι είναι δημόσιο αγαθό; Στον καπιταλισμό το νερό είναι εμπόρευμα και μάλιστα το πληρώνει ο κόσμος -και ακριβά- και δεν είναι και πόσιμο κιόλας. Εχθές ήμουν στην Κέρκυρα για το ζήτημα του νερού. Δεν πίνουν νερό από τις βρύσες. Είναι μη πόσιμο και είναι και λίγο και ακριβό. Άρα, λοιπόν, το εμφιαλωμένο τι είναι; Δεν είναι εμπόρευμα το εμφιαλωμένο νερό που αναγκάζονται να καλύψουν τις ανάγκες τους; Εμπόρευμα είναι από τη μια μεριά. Αλλά και από την άλλη, οι λεγόμενες ΔΕΥΑ, η ΕΥΑΘ και η ΕΥΔΑΘ πώς λειτουργούν; Με ιδιωτικοοικονομικά κριτήρια και το κέρδος. Η ανταποδοτικότητα τι είναι; Δεν είναι εμπόρευμα;

Αλήθεια, γι’ αυτά τα φαινόμενα λειψυδρίας ποιος φταίει; Ο καιρός και η αλλαγή της κρίσης; Αυτό φταίει που έχουμε λειψυδρία; Όταν το 40% χάνεται από τα δίκτυα; Ποιος δεν έχει συντηρήσει τα δίκτυα ύδρευσης τις τελευταίες δεκαετίες; Γιατί είναι κόστος. Οι δημοτικές επιχειρήσεις δεν μπορούν να τα συντηρήσουν. Δεν μπορούν να τα συντηρήσουν γιατί δεν έχουν και το εργατικό δυναμικό και τη χρηματοδότηση, με αποτέλεσμα να έχουμε τεράστιες απώλειες υδάτινων πόρων πάνω από 40% και να υπάρχουν και μέσα δίκτυα τα οποία είναι με αμίαντο, επικίνδυνα για τη δημόσια υγεία, με χαρακτηριστικό παράδειγμα στη Ζάκυνθο, όπου ουσιαστικά το δίκτυο ύδρευσης επικοινωνούσε με το αποχετευτικό δίκτυο και το δίκτυο ομβρίων υδάτων. Γι’ αυτό φτάσανε στις βρύσες των Ζακυνθινών το πετρέλαιο που χύθηκε στον δρόμο.

Όλα αυτά τι είναι, λοιπόν; Φαινόμενα ικανοποίησης των λαϊκών αναγκών τα διάφορα δίκτυα; Και βγαίνει ο Υφυπουργός Ενέργειας και λέει: «Έχουμε συχνές πτώσεις ρεύματος στη Δυτική Αττική, γιατί τα δίκτυα είναι παλιά και είναι κακοσυντηρημένα». Και ποιος φταίει γι’ αυτό; Φταίει ο κόσμος που πληρώνει τέλη δικτύων υψηλά, φορολογίες, για να μη γίνονται τα δίκτυα που είναι απαραίτητα να του διασφαλίζουν ότι θα έχει συνεχώς ρεύμα ή οι προτεραιότητες που βάζει η Κυβέρνηση, υλοποιώντας τις πολιτικές της Ευρωπαϊκής Ένωσης περί κόστους-οφέλους; Άρα, λοιπόν, φτιάχνουμε δίκτυα που ικανοποιούν τα επιχειρηματικά σχέδια και τις ανάγκες του κεφαλαίου και όχι των λαϊκών αναγκών.

Φτάσαμε στο σημείο να λέει ο εισηγητής του ΣΥΡΙΖΑ ότι και οι μεταφορές είναι δημόσιο αγαθό. Όταν ιδιωτικοποιούσατε τα περιφερειακά αεροδρόμια δεν το σκεφτόσασταν αυτό ή την «ΤΡΑΙΝΟΣΕ» στους Ιταλούς που τη δώσατε τζάμπα; Και τώρα αυτά που ζητάει η «ΤΡΑΙΝΟΣΕ» τι είναι; Οι άγονες γραμμές -λέει- που δεν έχουν πληρωθεί. Και άγονη γραμμή ποια είναι; Ο βασικός άξονας Αθήνα-Θεσσαλονίκη είναι η άγονη γραμμή για την «ΤΡΑΙΝΟΣΕ», 50 εκατομμύρια τον χρόνο. Και αλήθεια οι Ιταλοί εφαρμόζουν τις υποχρεώσεις που έχουν απέναντι στο κράτος και στον διαχειριστή του δικτύου; Πληρώνουν τη συμβολή τους; Εκσυγχρόνισαν τον στόλο; Όμως η Κυβέρνηση έρχεται και τους καλύπτει τις ανάγκες για δύο χρόνια από τις γραμμές αυτές.

Επί της ουσίας, για να τελειώσω, κύριε Πρόεδρε, η όποια μορφή κρατικής παρέμβασης είτε είναι ως να μοιράζει τις δουλειές, ως ρυθμιστικός παράγοντας, είτε είναι άμεση κρατική παρέμβαση δεν αναιρεί τους βασικούς νόμους της καπιταλιστικής οικονομίας. Δηλαδή ότι θα λειτουργήσει η κρατική παρέμβαση προς όφελος του καπιταλιστικού κέρδους, θα στηρίξει την αναρχία της καπιταλιστικής οικονομίας κατά της κρίσης και θα διευρύνει τις ανισότητες. Οι όποιες παρεμβάσεις διορθωτικού χαρακτήρα, τι είναι; Είναι κρατικές. Είναι παρεμβάσεις για να διαχειριστούν τα ακραία φαινόμενα φτώχειας, τα διάφορα επιδόματα που δίνει σήμερα η Κυβέρνηση, τα διάφορα «pass» που έδινε χθες ο ΣΥΡΙΖΑ ή προχθές η άλλη κυβέρνηση, αφήνοντας τι, όμως, με τα διάφορα αυτά επιδόματα; Στο απυρόβλητο τους μηχανισμούς που έχετε συνδιαμορφώσει και διευρύνουν το ποσοστό κέρδους των επιχειρηματικών ομίλων που δραστηριοποιούνται είτε είναι δημόσιοι είτε είναι ιδιωτικοί.

Με αυτούς τους μηχανισμούς και με αυτήν την αιτία πρέπει να συγκρουστεί το εργατικό λαϊκό κίνημα για να μπορέσει να βρει ανακούφιση στα τεράστια προβλήματα τα οποία αντιμετωπίζει και να ανοίξει τον δρόμο για συνολικότερες ρήξεις και ανατροπές.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Έχει ζητήσει τον λόγο για μια μικρή παρέμβαση η κ. Ζωή Κωνσταντοπούλου Πρόεδρος της Πλεύσης Ελευθερίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Παίρνω τον λόγο για να ανακοινώσω στην άδεια Ολομέλεια, αλλά δεν έχει σημασία γιατί είναι παρών ο κ. Χατζηδάκης -κύριε Χατζηδάκη, ελπίζω να πάρετε τον λόγο μετά από εμένα γιατί το πρωί κάνατε νοήματα ότι θα πάρετε τον λόγο μετά-παίρνω λοιπόν τον λόγο για να ανακοινώσω στην Ολομέλεια ότι τη χθεσινή πρότασή μου εδώ και πάλι στην Ολομέλεια να συγκληθεί η Επιτροπή Θεσμών και Διαφάνειας της Βουλής, να ζητηθεί η διαβίβαση στην Επιτροπή Θεσμών και Διαφάνειας της Βουλής του πορίσματος της Εισαγγελίας του Αρείου Πάγου και ολόκληρης της ποινικής δικογραφίας των στοιχείων που αυτή περιέχει, των μαρτυρικών καταθέσεων, των εκθέσεων, κάθε αποδεικτικού στοιχείου και εγγράφου που αφορά την υπόθεση των παρακολουθήσεων και υποκλοπών, αυτήν την πρόταση την οποία κατέθεσα εχθές εδώ στην Ολομέλεια της Βουλής και επανέλαβα και στη δεύτερη συζήτηση, την κατέθεσα στη συζήτηση του νομοσχεδίου του Υπουργείου Υγείας, την επανέλαβα στη συζήτηση του νομοσχεδίου του Υπουργείου Δικαιοσύνης, την επανέλαβα και σήμερα στη Διάσκεψη των Προέδρων της Βουλής το μεσημέρι και αυθόρμητα υιοθετήθηκε, ήδη από χθες, διαρκούσης της συζήτησης στην Ολομέλεια από πολιτικούς Αρχηγούς και Κοινοβουλευτικούς Εκπροσώπους των κομμάτων της Αντιπολίτευσης, από τον κ. Ανδρουλάκη και το ΠΑΣΟΚ, από τον κ. Φάμελλο εδώ στην Ολομέλεια, από τους Κοινοβουλευτικούς Εκπροσώπους του Κομμουνιστικού Κόμματος και της Νέας Αριστεράς και διατυπώθηκαν δημόσιες παρεμβάσεις ήδη από χθες προς την ίδια κατεύθυνση.

Σήμερα επικοινώνησα με τους πολιτικούς Αρχηγούς των τεσσάρων αυτών κομμάτων της Αντιπολίτευσης, με τον κ. Ανδρουλάκη, με τον κ. Χαρίτση, με τον κ. Κασσελάκη και με τον κ. Κουτσούμπα. Και με βάση αυτήν την επικοινωνία, ήδη κατατίθενται και θα έχουν, μέχρι να ολοκληρωθεί αυτή η τελευταία ημέρα συνεδρίασης της Ολομέλειας, κατατεθεί αιτήματα, κύριε Χατζηδάκη, από πλευράς πέντε κομμάτων της Αντιπολίτευσης και δικό μου αίτημα ως επικεφαλής της Πλεύσης Ελευθερίας, πρώην Προέδρου της Βουλής, πρώην Προέδρου της Επιτροπής Θεσμών και Διαφάνειας της Βουλής και μέλους, όπως είμαι και σήμερα, της Επιτροπής Θεσμών και Διαφάνειας, προκειμένου να συγκληθεί κατεπειγόντως η Επιτροπή Θεσμών και Διαφάνειας, να ζητηθεί κατεπειγόντως η διαβίβαση του πορίσματος της Εισαγγελίας του Αρείου Πάγου, της ποινικής δικογραφίας και όλων των εγγράφων που αυτή περιέχει, συμπεριλαμβανομένων των εκθέσεων εξέτασης μαρτύρων, των εκθέσεων έρευνας, των τυχόν εκθέσεων πραγματογνωμοσύνης που μνημονεύονται και ούτω καθεξής και να κληθεί η Εισαγγελέας του Αρείου Πάγου κ. Αδειλίνη που εξέδωσε αυτήν την πρωτοφανή για τα δικαστικά χρονικά ανακοίνωση, πρωτοφανή ανακοίνωση στην οποία περιέχονται προσωπικές διαβεβαιώσεις της ιδίας ότι δεν υπάρχει έγκλημα, ότι δεν υπάρχουν δράστες μεταξύ των κρατικών λειτουργών, πρωθυπουργικών επιτελείων, κυβερνητικών παραγόντων και υπηρεσιακών παραγόντων της ΕΥΠ ότι όλα είναι καλώς καμωμένα από πλευράς της ΕΥΠ, ότι όλα είναι καλώς καμωμένα από πλευράς της εισαγγελέως της ΕΥΠ και απλώς θα ασκηθούν διώξεις σε βαθμό πλημμελήματος για κάποιους ιδιώτες για ιδιωτικές εταιρείες.

Η ίδια η ανακοίνωση αποτελεί σκάνδαλο, η ίδια η ανακοίνωση που αμέσως χρησιμοποιήθηκε από την Κυβέρνηση με τυμπανοκρουσίες ότι δήθεν αποτελεί πειστήριο αθωότητάς σας, αθωότητας της Κυβέρνησης, ότι η δικαιοσύνη μίλησε, ότι θα πρέπει να ζητηθεί και συγγνώμη από τον κ. Δημητριάδη και ότι δεν υπάρχει φωτιά μόνο καπνός, η ίδια αυτή η ανακοίνωση αποτελεί ένα αυτόφωρο σκάνδαλο δικαστικής και εισαγγελικής σύμπραξης στη συγκάλυψη κακουργημάτων σε βάρος του πολιτεύματος, σε βάρος του απορρήτου των επικοινωνιών, σε βάρος της ανεξαρτησίας των λειτουργιών, σε βάρος του δημοσίου συμφέροντος, σε βάρος της δημοκρατίας.

Κύριε Χατζηδάκη, το πρωί μετά πολλών βασάνων, γιατί στην αρχή δεν θέλατε να απαντήσετε και κάνατε νοήματα, όταν έφυγα τελικά απαντήσατε εν μέρει στον κ. Φάμελλο. Το πρωί, το μεσημέρι πάντως συνομολογήσατε κάτι που είναι αυτοτελώς εξαιρετικά σοβαρό, ότι δεν κληθήκατε ως στόχος των παρακολουθήσεων, δεν κληθήκατε σε αυτή τη διερεύνηση, δεν κληθήκατε για να εξετασθείτε, δεν κληθήκατε για να ερωτηθείτε, δεν κληθήκατε να προσκομίσετε το κινητό σας, δεν κληθήκατε να ερωτηθείτε εάν διαρκουσών των συνδιαλέξεών σας αποκαλύψατε, ενδεχομένως, κρατικά και κυβερνητικά μυστικά. Δεν διερευνήθηκε δηλαδή τι ακριβώς παρακολουθείτο.

Όταν έγινε εκείνη η φοβερή διερεύνηση του άλλου σκανδάλου των υποκλοπών -είναι η τρίτη φορά που κυβερνήσεις της Νέας Δημοκρατίας εμπλέκονται σε σκάνδαλα παρακολουθήσεων από την εποχή Μητσοτάκη στην εποχή Καραμανλή, στην εποχή Μητσοτάκη του νεότερου- όταν, λοιπόν, διερευνήθηκε το σκάνδαλο της κατασκοπείας σε βάρος της χώρας το 2004, τότε οι Υπουργοί δήλωναν στη διερεύνηση ότι δεν αποκάλυψαν στις συνομιλίες κρατικά μυστικά και έτσι είχε ασκηθεί δίωξη για απόπειρα κατασκοπείας. Τώρα εδώ προκύπτει άλλο πρωτοφανές, ότι δεν εκλήθησαν οι Υπουργοί, οι στόχοι της παρακολούθησης, ούτε καν να προσκομίσουν στοιχεία ή να εκθέσουν τα πραγματικά περιστατικά. Είναι φοβερό.

Και με προβληματίζει και δεν μπορώ παρά να το καταθέσω -γιατί θέλω να σας δώσω την ευκαιρία να απαντήσετε και θεωρώ ότι πρέπει να απαντήσετε- με προβληματίζει ότι αντιλαμβάνομαι ότι, εμμέσως πλην σαφέστατα, είπατε ότι δεν ασκήσατε δικαιώματα, δεν παρασταθήκατε με την ιδιότητα του διαδίκου στη δικογραφία. Δηλώσατε άγνοια για τη δικογραφία και για το περιεχόμενό της, ενώ δικαιούστε να λάβετε γνώση και αντίγραφα, αλλά ταυτόχρονα ανοίξατε και την πόρτα και το θέμα, λέγοντας: «Θα έρθει στη Βουλή, θα έρθει στην Επιτροπή Θεσμών και Διαφάνειας της Βουλής». Δεν ξέρω αν πρόκειται για μια δήλωση εκτός γραμμής κυβερνητικής ή αν προσπαθείτε συνολικά στην Κυβέρνηση να προετοιμάσετε το έδαφος και να ροκανίσετε τον χρόνο. Τώρα, όμως, τίθεται το ζήτημα επί τον τύπον των ήλων, διότι ζητείται από πέντε πολιτικά κόμματα η κατεπείγουσα σύγκληση της Επιτροπής Θεσμών και Διαφάνειας της Βουλής. Μπορεί να γίνει και την Παρασκευή ακόμα, ανοιχτή θα είναι η Βουλή ή αλλιώς μπορούμε να μην την κλείσουμε.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώνετε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε, την παρέμβαση. Καταλαβαίνετε τη σοβαρότητα του θέματος.

Είναι λοιπόν πολύ σοβαρό το ότι δίνετε την εντύπωση, κύριε Χατζηδάκη, και αυτήν την στιγμή από τη θέση στην οποία βρίσκεστε, ότι φοβάστε. Δίνετε αυτήν την εντύπωση, ότι φοβάστε, ότι προσπαθείτε να κρατήσετε ισορροπίες και να μην σπάσετε τα αυγά πάνω στα οποία πατάτε, ότι προσπαθείτε και να μη συγκρουσθείτε με τον Πρωθυπουργό και να διαφυλάξετε τα δικαιώματα και τα συμφέροντά σας. Και αυτό ως Βουλευτή, ως πολίτη, ως πολιτική αρχηγό, ως άνθρωπο με αντίληψη, με προβληματίζει πάρα πολύ και με ανησυχεί πάρα πολύ.

Το να φοβάται ένας Υπουργός και μάλιστα ο πρώτος τη τάξει Υπουργός της χώρας -είστε ο πρώτος τη τάξει Υπουργός- το να φοβάστε και σήμερα να ακροβατείτε και να ισορροπείτε, είναι κάτι εξαιρετικά ανησυχητικό για τη λειτουργία της δημοκρατίας στη χώρα.

Παρακαλώ, λοιπόν, εν όψει του ότι τα αιτήματα πλέον κατατίθενται, εν όψει του ότι η Κυβέρνηση πρέπει να τοποθετηθεί, εν όψει του ότι δηλώσατε το πρωί ότι αργά η γρήγορα θα συζητηθεί στη Βουλή, σας παρακαλώ να μου απαντήσετε εάν θα στηρίξετε αυτή τη διαδικασία θεσμικά και ως πρόσωπο παρακολουθούμενο και αν είστε διατεθειμένος να προσέλθετε και αυθορμήτως στην Επιτροπή Θεσμών και Διαφάνειας της Βουλής για τη μείζονα αυτή υπόθεση.

Ανοίγει ένα ζήτημα που αφορά τη δημοκρατία. Ανοίγει εδώ μέσα στη Βουλή. Οι θεσμοί οι δημοκρατικοί μπορούν να φωτίσουν, να αναστρέψουν καταστάσεις και να διαδραματίσουν ιστορικό ρόλο. Και σας καλώ να πάρετε θέση αυτήν την στιγμή που το ζήτημα είναι ορθάνοιχτο ενώπιον της Βουλής, ενώπιον των θεσμών, ενώπιον της κοινωνίας.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας. Θα συνεχίσουμε με τις δευτερολογίες αντίστροφα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δώστε του τη δυνατότητα αν θέλει να απαντήσει.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, εάν ήθελε ο Υπουργός, θα μου το έλεγε μόνος του. Δεν χρειάζεται κάποιο συνήγορο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπορεί να θέλει.

**ΠΡΟΕΔΡΕΥΩΝ (Βασίλειος Βιλιάρδος):** Όχι, εάν ήθελε, θα μου το έλεγε μόνος του.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην τον προστατεύετε.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, κυρία Πρόεδρε.

Θα συνεχίσουμε, λοιπόν, με τις δευτερολογίες αντίστροφα.

Θα ξεκινήσουμε με τον κ. Αθανάσιο Χαλκιά, τον ειδικό αγορητή των Σπαρτιατών.

Ορίστε, κύριε Χαλκιά, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Θα σχολιάσω λίγο τις τροπολογίες εγώ. Πραγματικά είναι μία ευχάριστη έκπληξη, κύριε Υπουργέ. Οι τροπολογίες είναι προς τη θετική κατεύθυνση. Βλέπουμε εδώ στην τροπολογία 224/50 στο άρθρο 1 να βάζει φρένο στην υπέρμετρη κερδοφορία ηλεκτροπαραγωγών που χρησιμοποιούν φυσικό αέριο. Τα χρήματα θα πιστωθούν στο Ταμείο Ενεργειακής Μετάβασης με σκοπό να χρησιμοποιηθούν για την επιδότηση των καταναλωτών. Το άρθρο 2 εισάγει τη δυνατότητα να μπουν σε ευνοϊκό τιμολόγιο ρεύματος όλοι οι επαγγελματίες τού πρωτογενούς τομέα παραγωγής, οι αγροτικές συνδέσεις που έχουν. Και επίσης τους δίνεται η δυνατότητα να αλλάξουν πάροχο χωρίς κόστος.

Ο σχολιασμός μου θα είναι ιδεολογικός. Η φθηνή ενέργεια είναι το κλειδί για την ανάπτυξη της οικονομίας. Για εμάς είναι λάθος και ότι δεν υπάρχουν υδροηλεκτρικά εργοστάσια, φράγματα τα οποία εκτός της παραγωγής ηλεκτρικής ενέργειας θα είναι και ταμιευτήρες, που τόσο ανάγκη θα έχουμε, που και εσείς ευαγγελίζεστε την αλλαγή του κλίματος. Γιατί πραγματικά βλέπουμε μια λειψυδρία εν όψει στη χώρα. Και θεωρούμε ότι είναι και λάθος η απολιγνιτοποίηση της χώρας μας.

Να υπενθυμίσω ότι η Πτολεμαΐδα 5 ένα σύγχρονο εργοστάσιο με πολύ χαμηλότερους ρύπους που κόστισε 1,5 δισεκατομμύριο ευρώ, μόνο στα χρόνια της ενεργειακής κρίσης μας γλίτωσε, κερδίσαμε δηλαδή, 700 εκατομμύρια ευρώ. Άρα θα πρέπει να το ξανασκεφτούμε γιατί βλέπουμε -και ακούστηκε και από συναδέλφους νωρίτερα- ότι κάποιες χώρες όπως η Γερμανία, η Πολωνία και κάποιες άλλες ξαναγυρίζουν στον λιγνίτη, αν θέλουμε οι βιομηχανίες μας να έχουν φθηνή ενέργεια.

Δεν θα πρέπει για εμάς -θεωρούμε- να υπάρχει καθορισμός τιμής για την εγχώρια κατανάλωση. Θα πρέπει να καθορίζεται η τιμή με βάση το κόστος παραγωγής, όπως σε κάθε άλλη μορφή αγαθού. Το πλεόνασμα της παραγόμενης ενέργειας που θα διατίθεται στο εξωτερικό, να γίνεται με βάση το Χρηματιστήριο Ενέργειας. Για την εγχώρια κατανάλωση είμαστε κάθετα αντίθετοι το να χρησιμοποιείται από όλους αυτούς τους παραγωγούς ηλεκτρικής ενέργειας το Χρηματιστήριο Ενέργειας για να βγάζουν όλοι αυτοί κέρδος, υπερκέρδος βασικά εις βάρος του ελληνικού λαού. Είναι απαράδεκτο η τιμή να εξαρτάται από τις κινήσεις τού κάθε τζογαδόρου που πλουτίζει σε βάρος του ελληνικού λαού.

Πάμε, λοιπόν, στο άρθρο 4. Δίνει τη δυνατότητα σε δήμους να νομιμοποιήσουν ορισμένα κτίσματα σε αιγιαλούς δικής τους ιδιοκτησίας και να συνάπτουν οι ίδιοι τις συμβάσεις παραχώρησης χρήσης σε όμορες επιχειρήσεις. Είναι κατά την άποψή μας μία αναγκαία ρύθμιση, καθώς πολλοί δήμοι δεν είχαν μέχρι τώρα τη δυνατότητα να καταστήσουν νόμιμες αθλητικές και άλλες εγκαταστάσεις τους κοντά σε παραλίες, λόγω ασαφούς νομικού πλαισίου. Και είναι και ένα αίτημα των ΟΤΑ. Άρα, δεν μπορούμε να είμαστε αντίθετοι σε κάτι τέτοιο. Είναι απολύτως λογικό και προς τη σωστή κατεύθυνση. Το άρθρο 5 δίνει την παράταση στην υποβολή φορολογικών δηλώσεων μέχρι 9 Αυγούστου. Πραγματικά όλοι το ζητάγανε, πρωτίστως οι φοροτεχνικοί μας. Τους ακούσατε. Είναι θετικό αυτό. Οπότε αυτήν την τροπολογία εμείς θα την στηρίξουμε.

Όσον αφορά την τροπολογία 225/51, το άρθρο 1 δίνει παράταση στην προθεσμία εκπόνησης επενδυτικών σχεδίων που επιδοτούνται από το κράτος. Μέχρι τώρα για να λάβουν τη χρηματοδότηση οι επιχειρήσεις, έπρεπε να έχουν ολοκληρώσει το 10% της επένδυσης την τελευταία διετία, αλλά επιδοτούνταν τα σχέδια που είχαν υπαχθεί στο πρόγραμμα πριν τις 24/05/2024. Τώρα μπορούν να λάβουν αυτήν την επιδότηση και όσοι υπάχθηκαν αργότερα. Αυτό είναι προς τη θετική κατεύθυνση. Το βλέπουμε πολύ θετικά.

Και πάμε τώρα στα υπόλοιπα άρθρα, στα άρθρα 2 και 3 που ρυθμίζουν θέματα που αφορούν τα Ναυπηγεία Σκαραμαγκά. Άλλη μια πάγια ιδεολογική μας θέση είναι ότι ως χώρα, ως λαός, ως έθνος της ναυτοσύνης δεν είναι δυνατόν να μη λειτουργούν τα ναυπηγεία στη χώρα μας. Δεν είναι δυνατόν να έχουμε τόσους πολλούς εφοπλιστές -κατέχουμε το μεγαλύτερο κομμάτι της ναυτιλίας παγκοσμίως- και να μην έχουμε ναυπηγεία να λειτουργούν στη χώρα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Λειτουργούν.

**ΑΘΑΝΑΣΙΟΣ ΧΑΛΚΙΑΣ:** Τώρα λειτουργούν. Και με αυτές τις ρυθμίσεις θα λειτουργούν ακόμα καλύτερα και αυτό είναι προς θετική κατεύθυνση και το στηρίζουμε.

Θέλουμε να ξαναδούμε οι εργάτες σε όλες αυτές τις περιοχές που είναι τα ναυπηγεία να βρίσκουν δουλειά, να υπάρχουν μέτρα ασφάλειας. Θέλουμε να γυρίζουνε το βράδυ σπίτι τους μετά το πέρας των εργασιών, να έχουνε κάθε μέρα μεροκάματο, να μπορούν να ζήσουν, να επιβιώσουν αυτοί και οι οικογένειές τους με αξιοπρέπεια. Αυτά είχα να πω. Οπότε θα στηρίξουμε και τη δεύτερη τροπολογία.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χαλκιά. Επόμενος ειδικός αγορητής είναι ο κ. Αλέξανδρος Καζαμίας της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα ήθελα κατ’ αρχάς να εκφράσω τα συγχαρητήριά μας στον Θοδωρή Τσελίδη για το χάλκινο μετάλλιο που απέσπασε στο τζούντο. Η επιτυχία του μας κάνει όλους περήφανους και ευχόμαστε καλή επιτυχία και σε όλους τους άλλους Έλληνες αθλητές που θα αγωνιστούν τις επόμενες ημέρες.

Αυτό το ευχάριστο γεγονός όμως έρχεται την στιγμή που, δυστυχώς, μαίνονται οι πυρκαγιές σε πολλά μέρη της χώρας. Έχουμε πυρκαγιά στην Ηλεία, στο Καλαμωτό Θεσσαλονίκης και υπάρχει επίσης στον Δήμο Διρφύων στην Εύβοια. Η Εύβοια καίγεται προηγουμένως από τη Δευτέρα. Στις Πετριές είχαμε μια ανεξέλεγκτη πυρκαγιά. Τώρα και αυτή η πυρκαγιά είναι από ό,τι φαίνεται ανεξέλεγκτη. Υπάρχουν πολλοί συνοικισμοί και χωριά των οποίων οι κάτοικοι εκκενώνονται και μεταφέρονται προς τη Χαλκίδα. Η σκέψη μας είναι μαζί τους και ευχόμαστε να σβήσει η φωτιά γρήγορα.

Θα ήθελα, αν επιτρέπεται, προτού περάσω στο νομοσχέδιο να κάνω και ένα σχόλιο, διότι έχει υπάρξει σήμερα ιδιαίτερα κρίσιμη εξέλιξη στον πόλεμο που λαμβάνει χώρα στη Μέση Ανατολή. Στο πλαίσιο των πολλών εξελίξεων που έχουν λάβει χώρα από χθες ιδίως, έχουμε και σήμερα την έκδοση μιας έκθεσης από την Ύπατη Αρμοστεία Ανθρωπίνων Δικαιωμάτων του ΟΗΕ, αυτή εδώ, η οποία αποκαλύπτει φρικτά πράγματα. Είναι πολύ σημαντικά για την κατάσταση που έχει εξελιχθεί από τις 7 Οκτωβρίου του περασμένου έτους στη Γάζα.

Όπως όλοι γνωρίζουμε, εδώ και δέκα μήνες συντελείται μια γενοκτονία στη Γάζα. Η αφορμή αυτής της γενοκτονίας υπήρξε η επίθεση που έκανε η Χαμάς και την οποία η Πλεύση Ελευθερίας καταδίκασε από την πρώτη στιγμή και η όποια επίθεση οδήγησε στο να μεταφερθούν στη Γάζα πάνω από διακόσιοι όμηροι Ισραηλινοί. Από αυτούς τους ομήρους -και αυτά αναφέρονται ξεκάθαρα στην έκθεση της Ύπατης Αρμοστείας του ΟΗΕ- εκατόν εννέα απελευθερώθηκαν μέχρι και πρόσφατα και μεταξύ τους υπήρξαν τριάντα τέσσερα παιδιά που απελευθερώθηκαν. Υπολογίζεται ότι εκατόν δεκαέξι όμηροι από τον ΟΗΕ παραμένουν ακόμη υπό κράτηση από τη Χαμάς στην περιοχή της Γάζας και εξ αυτών υπολογίζεται ότι σαράντα δύο είναι νεκροί.

Η έκθεση της Ύπατης Αρμοστείας του ΟΗΕ όμως αποκαλύπτει ότι από την έναρξη των εχθροπραξιών στις 7 Οκτωβρίου, από τα τέλη Σεπτεμβρίου συγκεκριμένα, έχουν κρατηθεί στις ισραηλινές φυλακές άλλοι πέντε χιλιάδες Παλαιστίνιοι χωρίς δίκη και εξ αυτών υπάρχουν εξακόσια τριάντα παιδιά. Συνολικά οι Παλαιστίνιοι που κρατούνται στις ισραηλινές φυλακές για λόγους ασφαλείας αυτήν την στιγμή είναι δέκα χιλιάδες.

Όταν είχαμε ενημέρωση από τον Υπουργό Εξωτερικών, στην οποία μας έλεγε πριν από αρκετούς μήνες ότι πρέπει οπωσδήποτε να υποστηρίξουμε την απελευθέρωση των ομήρων από τη Χαμάς, του είχαμε θέσει εκ μέρους της Πλεύσης Ελευθερίας και το ζήτημα των ομήρων που κρατούνται στις ισραηλινές φυλακές, των Παλαιστινίων ομήρων. Η έκθεση εδώ δείχνει ότι στις ισραηλινές φυλακές έχουν μέχρι τώρα σκοτωθεί περί τους πενήντα δύο κρατουμένους από τις 7 Οκτωβρίου. Έχουν επίσης διαπιστωθεί σοβαρά βασανιστήρια σε όλο αυτό το διάστημα περιλαμβανομένων βιασμών και βασανιστηρίων, που θυμίζουν για τους παλαιότερους αυτά που συνέβησαν στο Ιράκ στις φυλακές Αμπού Γκράιμπ.

Αυτά τα πράγματα είναι απολύτως καταδικαστέα και θα ήθελα να ρωτήσω τον κύριο Υπουργό, που βρίσκεται εδώ και εκπροσωπεί την Κυβέρνηση, αν καταδικάζει ο κύριος Υπουργός αυτά που συμβαίνουν, τους θανάτους των κρατουμένων στις ισραηλινές φυλακές χωρίς δίκη, πέντε χιλιάδων και εξακοσίων τριάντα παιδιών, τους οποίους θανάτους καταγγέλλει η Ύπατη Αρμοστεία του ΟΗΕ. Τα καταδικάζετε αυτά; Δεν τα καταδικάζετε.

Την καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλλά, εδώ ακριβώς φαίνεται η πολιτική της Κυβέρνησης. Όταν έρχεστε και μας δίνετε διαλέξεις για τους ομήρους που κρατούνται από τη Χαμάς πρέπει να είστε έτοιμοι να καταδικάσετε όλους τους ομήρους που κρατούνται και όλους τους ομήρους που θανατώνονται όταν βρίσκονται υπό κράτηση.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, αυτά δεν έχουν καμμία σχέση με το νομοσχέδιο και το ξέρετε.

**ΑΛΕΞΑΝΔΡΟΣ ΚΑΖΑΜΙΑΣ:** Δυο λόγια για το νομοσχέδιο, κύριε Πρόεδρε.

Το νομοσχέδιο, που αλλάζει το καθεστώς του Υπερταμείου, παρουσιάστηκε και από τον κύριο Υπουργό, από τον κ. Χατζηδάκη, αλλά και από τον κ. Θεοχάρη μέσα από διλήμματα, τα οποία δεν λαμβάνουν καθόλου υπ’ όψιν τη θέση της Πλεύσης Ελευθερίας. Ο κ. Χατζηδάκης μας ρώτησε τι θέλουμε, να υποστηρίξουμε τις αλλαγές που φέρνει η Κυβέρνηση στο Υπερταμείο μέσα από το σημερινό νομοσχέδιο ή το νομοσχέδιο του 2016 που έφερε ο ΣΥΡΙΖΑ και που με αυτό ίδρυσε το Υπερταμείο;

Σας απαντούμε ξεκάθαρα: Ούτε το ένα ούτε το άλλο. Είμαστε κατά του Υπερταμείου. Αυτό είναι το πραγματικό δίλημμα, όχι το ψευδές δίλημμα που μας θέσατε εσείς.

Επίσης, ο κ. Θεοχάρης προσπάθησε να ιδεολογικοποιήσει τη συζήτηση, αλλά δεν έλαβε υπ’ όψιν τη δική μας άποψη. Είπε ότι υπάρχουν εδώ τρεις ιδεολογικές θέσεις, η νεοφιλελεύθερη, την οποία η Κυβέρνηση απορρίπτει. Υπάρχει η κρατικιστική άποψη για το Υπερταμείο, την οποία η Κυβέρνηση επίσης απορρίπτει. Και υπάρχει μια σύνθεση των δύο, την οποία η κυβέρνηση υποστηρίζει. Αυτή η παρουσίαση δίνει την αίσθηση ότι το Υπερταμείο είναι κάτι που φτιάξαμε εμείς.

Υπάρχει μια τέταρτη κρίσιμη θέση: Το Υπερταμείο είναι ένας ημιαποικιακός θεσμός που μας επέβαλαν οι δανειστές. Η τέταρτη θέση που υποστηρίζουμε και την οποία δεν αναφέρατε, γιατί κάνετε πως δεν την βλέπετε, είναι η αντιαποικιακή. Θέλουμε το Υπερταμείο να καταργηθεί, όχι να παραμείνει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και θα κλείσω λέγοντας ότι η Πλεύση Ελευθερίας είναι σε θέση να τα λέει αυτά τα πράγματα διότι δεν έχουμε κανέναν Βουλευτή που να έχει ψηφίσει μνημόνιο. Δεν ήμασταν στη Βουλή όταν ήρθε το νομοσχέδιο για το Υπερταμείο το 2016. Αλλά στο τρίτο μνημόνιο η επικεφαλής μας, όταν ήταν τότε Πρόεδρος της Βουλής, είχε αντισταθεί και στο μνημόνιο και στις προβλέψεις που περιείχε το μνημόνιο για την ίδρυση του Υπερταμείου τού κ. Σόιμπλε. Επομένως η στάση μας είναι αυτή. Το ζήτημα που τίθεται στην πραγματικότητα είναι αυτό, θέλουμε ένα Υπερταμείο από την πλευρά των δανειστών, το οποίο υπονομεύει την εθνική μας κυριαρχία ή όχι; Τα ζητήματα ή τα διλήμματα περί νεοφιλελευθερισμού και κρατισμού αυτά είναι θεωρητικά σχήματα που δεν έχουν σχέση με αυτό που συμβαίνει.

Και τέλος, θα πρέπει να πω εδώ ότι το νομοσχέδιο μεταξύ άλλων προβλέπει και μία αλλαγή στο εργασιακό καθεστώς, η οποία υπονομεύει τις συλλογικές συμβάσεις των εργαζομένων και επίσης δεν περιέχει τίποτα για τη διαφάνεια στις συναλλαγές που θα κάνει το Υπερταμείο υπό την αναθεωρημένη δομή του.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, να κλείσω με το εξής. Υπάρχει άρθρο της εφημερίδας «ΚΑΘΗΜΕΡΙΝΗ» για μία θυγατρική του Υπερταμείου, την ΕΤΑΔ, το οποίο έχει τίτλο «Μαφία και στα ακίνητα του δημοσίου, πώς δρούσε» και περιλαμβάνει, σύμφωνα με το άρθρο της φιλοκυβερνητικής εφημερίδας «ΚΑΘΗΜΕΡΙΝΗ», στοιχεία για κύκλωμα που λυμαινόταν ακίνητα του δημοσίου και το οποίο έχει παραδώσει στις αρμόδιες αρχές η διοίκηση της ΕΤΑΔ κ.λπ.. Το καταθέτω και αυτό στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχει τίποτα στο νομοσχέδιο που να εγγυάται τη διαφάνεια των επενδύσεων και των λειτουργιών των θυγατρικών εταιρειών στο μέλλον; Φοβόμαστε πως όχι.

Αυτό είναι ένα επιπλέον ζήτημα, το οποίο φυσικά έχει αρχίσει να απασχολεί τις αρχές και φοβόμαστε ότι με τον τρόπο που νομοθετείτε, θα συνεχίσει να απασχολεί τις αρχές ακόμη περισσότερο.

Η Πλεύση Ελευθερίας θα καταψηφίσει το νομοσχέδιο για τους λόγους που εξηγήσαμε. Πρόκειται για μία παραβίαση της εθνικής κυριαρχίας, την οποία δεν θα επιτρέψουμε.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Μια διευκρίνιση στο Σώμα. Σύμφωνα με το άρθρο 66, ο αγορητής δεν μπορεί να απομακρύνεται από το υπό συζήτηση θέμα. Διαφορετικά, ο Πρόεδρος τον καλεί να επανέλθει σε αυτό. Εάν δεν συμμορφωθεί, ο Πρόεδρος τον προειδοποιεί και λοιπά.

Παρακαλώ πολύ, να παραμένουμε στο θέμα όταν είμαστε ειδικοί αγορητές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι και Κοινοβουλευτικός Εκπρόσωπος.

**ΠΡΟΕΔΡΕΥΩΝ (Βασίλειος Βιλιάρδος):** Επόμενη ειδική αγορήτρια είναι η κ. Πέρκα, στη θέση του κ. Τζανακόπουλου.

**ΘΕΟΠΙΣΤΗ (ΠΕΤΑ) ΠΕΡΚΑ:** Ευχαριστώ, κύριε Πρόεδρε.

Είπαμε αρκετά και πολλά και διάφορα. Εγώ, κατ’ αρχάς, θέλω να δηλώσω ότι η Κοινοβουλευτική Ομάδα της Νέας Αριστεράς, όπως και των άλλων τεσσάρων κομμάτων του προοδευτικού χώρου, καταθέσαμε αίτημα για σύγκληση της Επιτροπής Θεσμών και Διαφάνειας, προκειμένου να έρθουν οι αρμόδιοι δικαστικοί λειτουργοί και οποίοι μπορεί να ρίξουν φως στην υπόθεση, σε ό,τι αφορά το θέμα των υποκλοπών, το οποίο θεωρούμε ότι είναι πάρα πολύ σοβαρό για να περάσει εν μέσω θέρους τόσο εύκολα. Πιστεύω ότι θα γίνει αποδεκτό. Είναι μερικά πράγματα που δεν μπορούμε να τα αγνοήσουμε. Οτιδήποτε άλλο ζητάμε, δεν υπάρχει στο πλαίσιο της δημοκρατίας και της διαφάνειας και νομίζω ότι δεν έχει και κανένα νόημα.

Είπαμε ότι είναι μια μαύρη μέρα για τη δημοκρατία μας προχθές. Εξακολουθούμε και βλέπουμε την ερευνητική δημοσιογραφία να αποκαλύπτει συνεχώς πώς έγινε όλη αυτή η διαδικασία. Σοβαροί μάρτυρες δεν κλήθηκαν καν, ακόμη και μερικοί που ήταν στόχοι και θύματα. Ακόμη και αυτός ο χειριστής του «Predator» δηλώνει ότι δεν κλήθηκε ποτέ. Ίσα-ίσα, όμως, τον κάλεσε στην Ελλάδα η ελληνική Κυβέρνηση. Είναι πολλά τα σκοτεινά σημεία. Ξέρετε, δεν μπορεί να έχει μια εξέλιξη και μια καλή πρόοδο μια χώρα, αν αυτό δεν γίνεται σε ένα πλαίσιο δημοκρατίας και διαφάνειας.

Στο σημείο αυτό θα καλωσορίσω και θα πω ότι είναι σε θετική κατεύθυνση αποδοχή εκ μέρους του Υπουργού της τροπολογίας που κατέθεσε η Κοινοβουλευτική Ομάδα της Νέας Αριστεράς σε ό,τι αφορά τον έλεγχο του οργανισμού -εν μέρει έγινε αποδεκτή- από τις διαδικασίες του Κοινοβουλίου. Να υπενθυμίσω για ακόμη μια φορά, ότι δεν μπορεί να υπάρχει απόρρητο στο ελληνικό Κοινοβούλιο για οποιοδήποτε θέμα. Η Επιτροπή Θεσμών και Διαφάνειας είναι αρμόδια.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, για το νομοσχέδιο παρακαλώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Ναι, αλλά δεν έγινε αλλαγή. Εγώ είμαι Κοινοβουλευτική Εκπρόσωπος.

Το νομοσχέδιο, λοιπόν, έχουμε πει ότι θα το καταψηφίσουμε, εκτός από κάποια άρθρα.

Ξέρετε, βγήκε ο κ. Θεοχάρης και επιβεβαίωσε όλα αυτά που είχα πει εισηγητικά σε ό,τι αφορά αυτή την ιδεοληψία που διακατέχει τα στελέχη της Κυβέρνησης και της Νέας Δημοκρατίας ότι το μόνο που μπορεί να γίνει σωστά, μπορεί να γίνει από τον ιδιωτικό τομέα, εκεί είναι τα ικανά στελέχη, εκεί είναι αυτοί που ξέρουν, εκεί είναι αυτοί που ξέρουν την αγορά. Και ως παράδειγμα, τραγικό θα έλεγα, ακούμε μόνο τη ΔΕΗ, η οποία ναι μεν πλουτίζει, ναι μεν μεγεθύνεται το ενεργητικό της, όμως, ο κόσμος πληρώνει το πιο ακριβό ρεύμα από όλους τους πολίτες της Ευρώπης και η ΔΕΗ είναι leader, δηλαδή έχει ηγεμονεύουσα θέση, άρα προηγείται στην αισχροκέρδεια.

Επομένως, καταψηφίζουμε το νομοσχέδιο και ελπίζουμε για ακόμα μια φορά να γίνει αποδεκτό αυτό το αίτημα που έχουν κάνει πέντε Κοινοβουλευτικές Ομάδες, γιατί, πραγματικά, τα πράγματα είναι σοβαρά και ο λαός περιμένει από εμάς, πραγματικά, να ρίξουμε λίγο φως σε αυτήν την δυσώδη υπόθεση.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Επόμενος ειδικός αγορητής είναι ο κ. Εμμανουήλ Συντυχάκης του Κομμουνιστικού Κόμματος Ελλάδος.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατ’ αρχάς, κύριε Πρόεδρε, κυρίες και κύριοι, θέλω να πω ότι εδώ και κάποιες ώρες ο Γενικός Γραμματέας της Κεντρικής Επιτροπής και Πρόεδρος της Κοινοβουλευτικής Ομάδας του ΚΚΕ, Δημήτρης Κουτσούμπας, εκ μέρους της Κοινοβουλευτικής Ομάδας, κατέθεσε σχετικό αίτημα-επιστολή προς τον Πρόεδρο της Βουλής, τον κ. Τασούλα, και αντίστοιχα στον Πρόεδρο της Επιτροπής Θεσμών και Διαφάνειας, τον κ. Μπούρα, ζητώντας τη διαβίβαση στη Βουλή του πορίσματος του Αρείου Πάγου, τη σχετική δικογραφία και φυσικά την άμεση σύγκληση της Διαρκούς Επιτροπής Θεσμών και Διαφάνειας προκειμένου να συζητηθούν και να εξετασθούν διεξοδικά όλα τα δεδομένα της υπόθεσης.

Η έκδοση του πορίσματος και η ανακοίνωση της εισαγγελέως του Αρείου Πάγου εγείρει πολύ σοβαρά ερωτήματα για την έρευνα η οποία έγινε και αποτελεί σοβαρή εξέλιξη, που παραπέμπει σε συγκάλυψη κυβερνητικών και κρατικών ευθυνών γι’ αυτή τη δυσώδη υπόθεση.

Βέβαια, το Κομμουνιστικό Κόμμα Ελλάδας δεν στέκεται σε αυτό καθαυτό το γεγονός. Προσπαθεί να αναδείξει για άλλη μία φορά κάτι που δεν το κάνει κανένα άλλο κόμμα στην Αίθουσα αυτή, να αναδείξει την ύπαρξη αυτού του αντιδραστικού και επικίνδυνου θεσμικού πλαισίου που δίνει τη δυνατότητα στις κρατικές υπηρεσίες, αλλά και σε όλα αυτά τα κυκλώματα, να προχωρούν σε νόμιμες και παράνομες επισυνδέσεις με βάση το δόγμα «ουδείς εξαιρείται των παρακολουθήσεων». Αυτά σε σχέση με το αίτημα-επιστολή που καταθέσαμε στον Πρόεδρο της Βουλής και στην Επιτροπή Θεσμών και Διαφάνειας.

Τώρα, έρχομαι σε σχέση με τις δύο υπουργικές τροπολογίες τις οποίες καταψηφίζουμε. Να πω για την 2224/50, σε σχέση με το άρθρο 1, που με το άρθρο αυτό επιβάλλει η Κυβέρνηση αυτήν την ειδική εισφορά των 10 ευρώ στις εταιρείες ηλεκτροπαραγωγής για το φυσικό αέριο, ότι την ίδια στιγμή εξαιρεί αυτά τα «κοράκια» της πράσινης ενέργειας, τις ΑΠΕ. Και το όποιο όφελος, βέβαια, στα λαϊκά νοικοκυριά θα σβήσει, θα εξανεμιστεί από την καλπάζουσα ακρίβεια.

Μας καίνε τα τιμολόγια ρεύματος τον Ιούλιο και τον Αύγουστο. Η ΔΕΗ ανακοίνωσε πως στο πράσινο τιμολόγιο η χρέωση ημέρας είναι 13,557 λεπτά του ευρώ ανά κιλοβατώρα για μηνιαίες καταναλώσεις έως 500KWh. Αυτή η τιμή αντιστοιχεί σε αύξηση 14% συγκριτικά με τον Ιούνιο. Τα επίπεδα στα οποία διαμορφώνονται τα πράσινα τιμολόγια για τον Ιούλιο, ένα μήνα που οι καταναλώσεις εκτοξεύονται λόγω της λειτουργίας των κλιματιστικών, είναι πάνω από 50% υψηλότερα από εκείνα που ίσχυαν προ κρίσης, πράγμα που σημαίνει ότι οι λογαριασμοί ρεύματος στην κυριολεξία θα εξανεμίσουν το λαϊκό εισόδημα.

Οι εξελίξεις, όμως, αυτές αποκαλύπτουν αφ’ ενός την υποκρισία της Κυβέρνησης για την κατάθεση της συγκεκριμένης τροπολογίας -στην οποία θα ψηφίσουμε «παρών» βέβαια- οφείλουμε, όμως, να αποκαλύψουμε την υποκρισία της Κυβέρνησης αλλά και την στάση των άλλων δυνάμεων και του ΣΥΡΙΖΑ και του ΠΑΣΟΚ και των άλλων κομμάτων, που επιχειρούν να συγκαλύψουν ότι το πραγματικό πρόβλημα με τα τσουχτερά τιμολόγια βρίσκεται στην πολιτική της Ευρωπαϊκής Ένωσης, η οποία στο πλαίσιο της απελευθερωμένης αγοράς έφερε την πράσινη μετάβαση, έφερε το Χρηματιστήριο Ενέργειας και μια σειρά άλλες επιλογές. Μάλιστα την ίδια στιγμή σοκάρουν, πραγματικά, και προκαλούν τα τεράστια κέρδη και εξαγορές που ανακοινώνουν οι εταιρείες στον κλάδο της ενέργειας.

Τα λαϊκά νοικοκυριά θα κληθούν να πληρώσουν πάνω από 9 δισεκατομμύρια ευρώ τον χρόνο για τις «πράσινες μπίζνες» στην επόμενη διετία, ενώ για την πενταετία 2025 - 2030 αυτό το ποσό αναμένεται να φτάσει τα 11,6 δισεκατομμύρια ευρώ. Αυτό προβλέπει το αναθεωρημένο Εθνικό Σχέδιο για την Ενέργεια και το Κλίμα της Κυβέρνησης και είναι και σε γνώση των επιχειρηματικών ομίλων και της Ευρωπαϊκής Ένωσης.

Γι’ αυτό και δεν υιοθετείτε τις προτάσεις που έχει καταθέσει το Κομμουνιστικό Κόμμα Ελλάδας για την κατάργηση του ειδικού φόρου στα καύσιμα, για την κατάργηση του Χρηματιστηρίου Ενέργειας, της ρήτρας αναπροσαρμογής για αυξήσεις σε μισθούς, για το αφορολόγητο στα 12.000 ευρώ στους αυτοαπασχολούμενους και άλλα μέτρα, τα οποία έχουμε προτείνει.

Κατά συνέπεια τέρμα τα ψέματα. Εδώ και η ντροπή έχει ντραπεί στην κυριολεξία.

Το άρθρο 2 επίσης της τροπολογίας 224/50 αφορά τα μέτρα ελάφρυνσης του κόστους ενέργειας στον πρωτογενή τομέα. Η Κυβέρνηση εδώ στην κυριολεξία τα δίνει όλα για το κεφάλαιο στους παρόχους ηλεκτρικής ενέργειας και κοροϊδεύει και από πάνω, δηλαδή στο άρθρο 1 δίνει, εδώ παίρνει. Το ότι σήμερα υποχρεώνει τους παρόχους να κάνουν οι ίδιοι την αλλαγή και την ένταξη των αγροτών στο τιμολόγιο «Γαία» αποδεικνύει ότι δεν έτρεξαν οι αγρότες από μόνοι τους να ενταχθούν, γιατί το μέτρο δεν τους προσφέρει καμμία απολύτως ανακούφιση. Είναι μια κοροϊδία, όπως και οι αποζημιώσεις που θα έδινε η Κυβέρνηση στους πληγέντες του «Ντάνιελ» και σήμερα τους αναγκάζει να βγουν ξανά στο δρόμο με τα τρακτέρ και να διεκδικήσουν την επιβίωσή τους.

Όσο δε για την επιδότηση των τόκων για τη ρύθμιση, είναι και αυτή ενδεικτική της πολιτικής της Κυβέρνησης που «κάνει πλάτη» στα υπερκέρδη, όπως τα ονομάζετε, των παροχών.

Εμείς, λοιπόν, λέμε να μπει πλαφόν στο αγροτικό ρεύμα. Οι αγρότες διεκδικούν 7 λεπτά την κιλοβατώρα. Να γίνει διαγραφή χρεών, να πληρώσουν οι πάροχοι τόσο για τους τόκους των ρυθμίσεων όσο και για τη διαγραφή και να αφήσετε την κοροϊδία κατά μέρος.

Σε σχέση με τα ναυπηγεία Σκαραμαγκά, εμείς όταν συζητιόταν το νομοσχέδιο εδώ το 2022 το είχαμε καταψηφίσει. Οι τωρινές ρυθμίσεις που προτείνετε δεν αλλάζουν την ουσία του νόμου. Την επένδυση και τις ρυθμίσεις τις εντάσσετε στις στρατηγικού χαρακτήρα επενδύσεις, δηλαδή να απολαμβάνει ο επενδυτής και όσοι συμμετέχουν σε αυτήν την επένδυση, οι μέτοχοι, όλα τα ευεργετήματα, φορολογικά επενδυτικά και άλλα προνόμια. Η επένδυση αυτή υλοποιεί ενεργειακούς σχεδιασμούς των Ηνωμένων Πολιτειών, του ευρωατλαντικού άξονα, ιδιαίτερα με τη δημιουργία εγκαταστάσεων επαναεροποίησης του υγροποιημένου φυσικού αερίου LNG.

Η κυβέρνηση του ΣΥΡΙΖΑ το 2018, όπως και σήμερα, υποκρίνεται για τους εργαζόμενους. Παρέδωσε το ναυπηγείο Σκαραμαγκά σε ειδική εκκαθάριση με στόχο την πώληση των ενεργητικών στοιχείων των ναυπηγείων, χωρίς βέβαια καμμία μέριμνα για τους εργαζόμενους.

Βέβαια, την ίδια περίοδο οι Έλληνες εφοπλιστές απολαμβάνουν πολύ μεγάλα προνόμια από το αστικό κράτος με διασφάλισή τους και από το Σύνταγμα με το άρθρο 107. Θυμίζουμε τη συζήτηση για την αναθεώρηση που είχε γίνει εδώ που αρνηθήκατε όλοι σας να συζητήσετε την πρόταση του ΚΚΕ για την κατάργηση των πενήντα επτά φοροαπαλλαγών. Εφαρμόσατε στα ναυπηγεία όλες τις μορφές διαχείρισης, ιδιώτης, κράτος, σύμπραξη κράτους με ιδιώτη ακόμα και συμμετοχή των εργαζομένων στο διοικητικό συμβούλιο. Βέβαια, ήταν γνωστό ποιοι ήταν και ποιος ο ρόλος τους.

Η μόνη εναλλακτική πρόταση είναι αυτή που έχουμε καταθέσει ως ΚΚΕ για ενιαίο αποκλειστικά δημόσιο φορέα ναυπηγοεπισκευαστικής βιομηχανίας που θα εντάσσεται σε έναν κεντρικό πανεθνικό σχεδιασμό.

Τέλος, για το άρθρο 41 του νομοσχεδίου, δυστυχώς, δεν πρόλαβα να μιλήσω ούτε στις επιτροπές αλλά ούτε και σήμερα για την τροπολογία μου για την ανανέωση των συμβάσεων ΙΔΟΧ των εργαζομένων στον Οργανισμό Αστικών Συγκοινωνιών Θεσσαλονίκης. Ο ΟΑΣΘ στην αρχή του 2024 για να επανδρώσει επαρκώς με οδηγούς τα τριακόσια εβδομήντα λεωφορεία που προβλέπονταν από τα χειμερινά ωράρια δρομολόγησης, χρειαζόταν περίπου επιπλέον τετρακόσιους οδηγούς, με δεδομένο ότι οι αποχωρήσεις λόγω συνταξιοδοτήσεων είναι ογδόντα έως εκατό το χρόνο. Τον Γενάρη η Κυβέρνηση προσέλαβε μόνο εκατόν πενήντα και αυτούς με συμβάσεις ορισμένου χρόνου, από τους οποίους αρκετοί έχουν ήδη αποχωρήσει λόγω των συνθηκών εργασίας και των χαμηλών μισθών.

Από 1η Αυγούστου ο ΟΑΣΘ εντάσσει στην υπηρεσία κίνησης με πρόσφατη προκήρυξη ακόμα σαράντα οδηγούς και αυτούς με συμβάσεις ορισμένου χρόνου. Ούτε και με αυτούς θα μπορέσει να επανδρώσει τα τριακόσια εβδομήντα λεωφορεία από τον Σεπτέμβρη που αρχίζουν τα χειμερινά ωράρια. Κατά συνέπεια με αυτές τις συνθήκες δεν μπορεί να εξασφαλιστεί η ομαλή συνέχιση του συγκοινωνιακού έργου του ΟΑΣΘ.

Αυτό που οφείλει είναι να προσλάβει όλο αυτό το προσωπικό με συμβάσεις αορίστου χρόνου, αφού αυτοί οι εργαζόμενοι καλύπτουν πάγιες και διαρκείς ανάγκες και πέρασαν τον διαγωνισμό με διαδικασίες ΑΣΕΠ.

Ευχαριστώ.

**ΠΡΟΕΔΡΕΥΩΝ (Βασίλειος Βιλίαρδος):** Ευχαριστούμε πολύ τον κ. Συντυχάκη.

Επόμενος ομιλητής είναι ο ειδικός αγορητής του ΠΑΣΟΚ κ. Παύλος Γερουλάνος.

Ορίστε, κύριε συνάδελφε, έχετε τον λόγο.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ πολύ, κύριε Πρόεδρε. Δεν θα σας απασχολήσω πολύ.

Το σημερινό νομοσχέδιο δεν βρίσκεται στο κενό, δεν υπάρχει στο κενό. Είναι μέρος μιας σειράς νομοσχεδίων που έχει περάσει αυτή η Κυβέρνηση, τα οποία αφορούν διάφορα φόρους, τράπεζες και ούτω καθεξής. Τα βάζω όλα αυτά μαζί διότι έχουμε πέντε εργαλεία τα οποία μπορούμε να χρησιμοποιήσουμε ως έθνος για να αλλάξουμε το παραγωγικό μοντέλο της χώρας, που για την ώρα δεν έχω ακούσει κανένα μα κανένα κόμμα να λέει ότι δεν πρέπει να αλλάξει. Όλα τα κόμματα με τον έναν ή με τον άλλον τρόπο λένε ότι αυτήν τη στιγμή ο τρόπος με τον οποίον παράγει πλούτο η Ελλάδα δεν είναι αειφόρος. Εξαντλούμε διάφορες «φούσκες» τις οποίες έχουμε δημιουργήσει και αυτό μπορεί να έχει ολέθρια αποτελέσματα στην ανάπτυξη της χώρας.

Τα πέντε εργαλεία που έχουμε στη διάθεσή μας -αν θέλουμε να αλλάξουμε το παραγωγικό μοντέλο της χώρας- είναι τα εξής. Το ένα είναι οι πόροι τους οποίους σήμερα δεν εκμεταλλευόμαστε. Το έχω πει ξανά και ξανά ότι αυτή η χώρα έχει άφθονο πλούτο, αν κοιτάξει κανείς όλες αυτές τις αγορές τις οποίες ποτέ δεν έχουμε δημιουργήσει και δεν έχουμε βοηθήσει να δημιουργήσουμε. Είναι τα χρήματα που έρχονται απ’ έξω, το ΕΣΠΑ, η ΚΑΠ, πόροι οι οποίοι θα μπορούσαν να αλλάξουν το παραγωγικό μοντέλο της χώρας. Είναι, βεβαίως, ο τρόπος με τον οποίον φορολογούμε και εισπράττουμε τους φόρους. Εδώ σας είχαμε κάνει κριτική τότε διότι επιμένετε να φορολογείτε το επάγγελμα και όχι το εισόδημα. Είναι οι τράπεζες τις οποίες επιμένετε να προστατεύετε σε ολιγοπώλια και είναι, βεβαίως, το σημερινό νομοσχέδιο που έχει να κάνει με τη δημόσια περιουσία.

Αυτά τα πέντε μαζί, αν τα δει κανείς συλλογικά, μπορεί να τα δει ως εργαλεία για την αλλαγή του παραγωγικού μοντέλου. Δεν θέλετε να τα δείτε έτσι. Τα σπάτε, τα κοιτάτε ένα-ένα, αλλά ένα-ένα δεν κάνουν τη διαφορά που θα μπορούσαν να κάνουν αν ερχόντουσαν να στηρίξουν μια άποψη για την οικονομία η οποία να είναι οραματική, σύγχρονη και πρακτική, γιατί αυτό είναι που χρειαζόμαστε αυτήν τη στιγμή.

Δυστυχώς, λοιπόν, με αυτό το νομοσχέδιο χάνουμε άλλη μια ευκαιρία για κάτι το οποίο όλοι μας λέμε ότι είναι επιτακτική ανάγκη να συμβεί.

Πριν κλείσουμε αυτήν τη συζήτηση, θέλω να κάνω μια τελευταία έκκληση στην Κυβέρνηση. Δείτε, σας παρακαλούμε πάρα πολύ, το θέμα των συλλογικών συμβάσεων. Θα τις βρείτε μπροστά σας τον Νοέμβριο όταν θα περάσετε την ευρωπαϊκή οδηγία και όταν με την ευρωπαϊκή οδηγία θα υποχρεωθούμε να κάνουμε βαθιές τομές στα εργασιακά για να πάμε από εδώ που είμαστε σήμερα, δηλαδή περίπου στο 30% των υπαλλήλων με συλλογικές συμβάσεις, σ’ αυτό που απαιτεί η Ευρώπη, δηλαδή περίπου στο 80%.

Εκτός από αυτό, θα σας μιλήσω ως επιχειρηματίας και μπορώ να σας πω ότι δεν υπάρχει τίποτα πιο σημαντικό σε μια επιχείρηση, σε οποιαδήποτε επιχείρηση, κερδοφόρα επιχείρηση ή μη κερδοφόρο οργανισμό, από τις συλλογικές συμβάσεις. Ο λόγος για τον οποίον είναι σημαντικές, είναι διότι είναι το μόνο εργαλείο που έχει μείνει πλέον στη φαρέτρα των όπλων που έχουμε για να αντιμετωπίσουμε την τεράστια ανασφάλεια η οποία έχει δημιουργηθεί και έχει διαχυθεί μέσα απ’ όλη αυτήν την εργατική νομοθεσία. Είναι πια η μόνη άμυνα για να υπάρχει μια αίσθηση συλλογικότητας μέσα στις επιχειρήσεις, μια συλλογικότητα η οποία είναι απαραίτητη για την αρμονία η οποία χρειάζεται σε έναν οργανισμό για να μπορέσει να πάει μπροστά.

Ειδικά στην περίπτωση των οργανισμών που συζητάμε, μιλάμε για οργανισμούς οι οποίοι υπέφεραν από εξαιρετικά κακές διοικήσεις σε όλη την ιστορία τους. Εδώ πέρα δεν νομίζω ότι υπάρχει κόμμα που να είχε την εξουσία, το οποίο να μην ευθύνεται γι’ αυτές τις διοικήσεις.

Μιλάμε για ανθρώπους οι οποίοι έβαλαν πλάτη σε πολύ δύσκολες καταστάσεις. Μιλάμε για ανθρώπους οι οποίοι, πραγματικά, δούλεψαν ενάντια σε πολύ κακές συνθήκες για να μπορέσουν να κρατηθούν αυτοί οι οργανισμοί δυνατοί. Το να λέτε σήμερα ότι αυτό το οποίο χρειάζεται να γίνει είναι να απαξιωθούν τα εργασιακά τους δικαιώματα αλλά να ενδυναμώσουν τον ρόλο των συμβούλων, νομίζω είναι μια προσβολή στη δική τους συμβολή στο να επιβιώσουν αυτοί οι οργανισμοί. Βεβαίως, υπάρχουν κακά παραδείγματα αλλά δεν μπορεί τα κακά παραδείγματα να είναι η αιτία για την οποία νομοθετούμε. Αλλιώς το σημερινό νομοσχέδιο είναι γεμάτο παγίδες στο τι μπορεί να συμβεί από κακές διοικήσεις.

Κλείνοντας τη δική μου παρέμβαση θέλω μόνο να πω ότι μετά από ένα χρόνο στο Κοινοβούλιο πρέπει να εξάρω και να ευχαριστήσω πάρα πολύ όλους τους τομείς του κόμματος μου για την εξαιρετική δουλειά που έχουν κάνει για τα διάφορα νομοσχέδια που έχουν γίνει εδώ. Θεωρώ ότι το ΠΑΣΟΚ έχει έρθει εδώ με αίσθημα ευθύνης και έχει καταθέσει προτάσεις πολύ εποικοδομητικές για τη συζήτηση. Φυσικά θα ήθελα μία ιδιαίτερη αναφορά και προσωπική αναφορά στον τομέα οικονομίας ,ο οποίος έχει δείξει ότι το ΠΑΣΟΚ έχει τεράστιο βάθος και η πείρα την οποία έχουμε μαζέψει όλα αυτά τα χρόνια μπορεί να λειτουργήσει μόνο για να είναι η αντιπολίτευση μας σωστή, εποικοδομητική και αιχμηρή εκεί που χρειάζεται.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γερουλάνο.

Τον λόγο έχει ο εισηγητής του ΣΥΡΙΖΑ, κ. Γιώργος Γαβρήλος.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, ο ΣΥΡΙΖΑ - Προοδευτική Συμμαχία από τη στιγμή της ανακοίνωσης της κ. Αδειλίνη, της εισαγγελέως του Αρείου Πάγου για την υπόθεση των υποκλοπών δεσμεύτηκε ότι θα λάβει όλα εκείνα τα μέτρα, κοινοβουλευτικά αλλά και έξω από το ελληνικό Κοινοβούλιο, προκειμένου να υπάρξει διαλεύκανση της υπόθεσης. Θέλουμε την υπόθεση στην Επιτροπή Θεσμών και Διαφάνειας. Ζητάμε από την κ. Αδειλίνη, από τον κ. Ζήση το σύνολο της δικογραφίας και να παραστούν ενώπιον της επιτροπής. Κι εσείς, κύριε Υπουργέ, να βοηθήσετε να διαλευκανθεί αυτή η υπόθεση διότι είστε εκτεθειμένος, σύμφωνα με την ανακοίνωση και την αναφορά που γίνεται στο πόρισμα του Αρείου Πάγου ότι καλώς σας παρακολουθούσαν. Πώς είναι δυνατόν να μένετε στη θέση σας όταν έρχεται αυτό το πόρισμα, εσείς που επικαλείστε πλέον αυτό το πόρισμα της ελληνικής δικαιοσύνης, και να σας θεωρεί επικίνδυνο για τη χώρα; Βοηθήστε να διαλευκανθεί αυτή η υπόθεση, διεκδικήσετε τη δική σας πρώτα από όλα αξιοπρέπεια.

Όσον αφορά στο νομοσχέδιο που συζητάμε, στο Υπερταμείο φέρνετε πάλι την ΕΥΔΑΠ, την ΕΥΑΘ και μάλιστα ζητάτε από τον Έλληνα φορολογούμενο να χρηματοδοτήσει αυτούς τους δύο μεγάλους οργανισμούς. Κλείνετε τα μάτια σας στις όποιες αποφάσεις του Συμβουλίου της Επικρατείας ότι πλέον η ΕΥΔΑΠ και η ΕΥΑΘ θα πρέπει να παραμείνουν υπό δημόσιο και κοινωνικό έλεγχο. Είναι ένα κοινωνικό αγαθό και τίποτα περισσότερο. Δεν είναι ούτε για αξιοποίηση ούτε για ιδιωτικοποίηση ούτε για να γίνει μελλοντικά όταν θα φουντώσει αυτή η υπόθεση με βάση την κλιματική αλλαγή και την κρίση της ανάγκης να εξεύρουμε υδάτινους πόρους στη χώρα. Ασφαλώς εκεί φαίνεται ότι θα γίνει ένα πάρτι και από οικονομικά συμφέροντα για το νερό. Το νερό πρέπει να παραμείνει δημόσιο αγαθό για τη χώρα. Κοινωνικό αγαθό.

Κάνατε πολύ λόγο για το παράδειγμα της ΔΕΗ. Ένα παράδειγμα που για την κοινωνία είναι αποτυχημένο μοντέλο. Εσείς επικαλείστε ότι φέρατε ένα μοντέλο το οποίο είναι παράδειγμα και για τους άλλους οκτώ οργανισμούς που βάζετε μέσα στο Υπερταμείο. Γιατί είναι παράδειγμα; Είναι παράδειγμα γιατί σήμερα η τιμή του ρεύματος έχει οδηγηθεί εκεί που έχει οδηγηθεί για τα νοικοκυριά και τους ελεύθερους επαγγελματίες για την ελληνική κοινωνία; Είναι παράδειγμα για τις εργασιακές σχέσεις που επικρατούν μέσα στη ΔΕΗ με τους εργολαβικούς εργαζόμενους ορισμένου χρόνου με μπλοκάκια με μια αβεβαιότητα και ανασφάλεια για το μέλλον τους; Ποιο είναι το καλό παράδειγμα που θέλετε να το εφαρμόσετε και στους άλλους οργανισμούς που εισάγετε στο Υπερταμείο;

Κύριε Υπουργέ, φαίνεται και από αυτό το σχέδιο νόμου ότι έχετε μια λογική για το κράτος ότι είναι λάφυρο δικό σας. Αυτό πάντα κάνατε ως Κυβέρνηση της Νέας Δημοκρατίας τα τελευταία χρόνια. Και, βέβαια, δεν λαμβάνετε υπ’ όψιν σας τίποτα σε σχέση με τις εργασιακές σχέσεις σε αυτούς τους οκτώ οργανισμούς που εισάγετε μέσα στο Υπερταμείο, ούτε την επιστημονική έκθεση της Βουλής ούτε τι είπαν τα σωματεία ούτε τους φορείς που ακούσαμε. Καταργείτε κανονισμούς προσωπικού, καταργείτε τις συλλογικές συμβάσεις εργασίας, κάνετε προσλήψεις χωρίς διαδικασίες ΑΣΕΠ. Δίνετε διευθυντικό δικαίωμα στα golden boys με τους παχυλούς μισθούς. Αδιαφορείτε για το κατώτερο ιεραρχικά προσωπικό αυτών των φορέων. Και ασφαλώς δεν λαμβάνετε καθόλου υπ’ όψιν σας την αρχή δημοσίων συμβάσεων στο άλλο μεγάλο κεφάλαιο του Υπερταμείου όπως το διαμορφώνετε, και του σχεδίου νόμου που φέρνετε σήμερα που είναι αυτό το κεφάλαιο των προμηθειών. Φαίνεται ότι και εκεί έγνοια σας είναι πώς θα δημιουργήσετε καινούργιους Πάτσηδες. Πώς υμέτεροι, τα δικά σας παιδιά, με απευθείας αναθέσεις, με συμβάσεις που δεν θα ελέγχονται από πουθενά θα παίρνουν μια μερίδα από την πίτα και τον δημόσιο πλούτο της χώρας. Αυτή είναι η λογική σας για το κράτος. Ένα κράτος λάφυρο.

Κλείνω, κυρίες και κύριοι συνάδελφοι, αναφερόμενος στη δήλωση μέσα από το διαδίκτυο και τα social media του Πρωθυπουργού, του κ. Μητσοτάκη, σήμερα για την μείωση της ανεργίας. Μείωση της ανεργίας ισχυρίζεται ο κ. Μητσοτάκης χωρίς να μας δίνει κανένα ποιοτικό χαρακτηριστικό αυτής της ανεργίας που τάχα μειώθηκε, χωρίς να μας αναφέρει ποια είναι τα δομικά προβλήματα της χώρας που δεν την αφήνουν να κρατήσει τους νέους στη χώρα μας, να απασχοληθούν στη χώρα μας. Βλέπουμε το εξής φαινόμενο ενώ τάχα μειώνεται η ανεργία, η απασχόληση σε απόλυτους αριθμούς δεν μεγαλώνει. Και ξέρετε δεν είναι μόνο το δημογραφικό είναι και τα νέα παιδιά, κυρίως, οι επιστήμονες που συνεχίζουν να φεύγουν στο εξωτερικό. Πανηγυρίζουν για τη μείωση της ανεργίας τον Ιούλιο και δεν βλέπουν πόσα προβλήματα υπάρχουν στην αγορά εργασίας. Και είναι δομικά αυτά τα προβλήματα. Και δεν τα αντιμετωπίσατε τα τελευταία χρόνια. Η Ομοσπονδία Επισιτισμού και Εστίασης καταγγέλλει ότι λείπουν ογδόντα χιλιάδες εργαζόμενοι τώρα το καλοκαίρι από τον τουρισμό και την εστίαση. Δεν είναι ένα μεγάλο πρόβλημα αυτό; Καταγγέλλει, επίσης, σχέσεις απασχόλησης ευέλικτες, μερικής απασχόλησης με κακοπληρωμένους εργαζόμενους. Δεν είναι ένα μεγάλο δομικό πρόβλημα αυτό της αγοράς εργασίας; Πώς πανηγυρίζει ο κύριος Πρωθυπουργός; Ποια είναι αυτά τα χαρακτηριστικά της ανεργίας που μπορούν να μας κάνουν αισιόδοξους όταν ακόμη και η ανεργία στις γυναίκες αλλά και στους νέους παραμένει σε πολύ υψηλά επίπεδα;

Με αυτές τις σκέψεις, κυρίες και κύριοι συνάδελφοι, ο ΣΥΡΙΖΑ - Προοδευτική Συμμαχία καταψηφίζει το παρόν νομοσχέδιο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γαβρήλο.

Τον λόγο έχει ο κ. Χάρης Θεοχάρης, εισηγητής της Νέας Δημοκρατίας. Θα ακολουθήσει η κ. Ζωή Κωνσταντοπούλου. Τη συνεδρίαση θα κλείσει ο Υπουργός.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Θα ήθελα μια ανοχή, κύριε Πρόεδρε, γιατί θα αναφερθώ στο προσωπικό θέμα με τον κ. Γιαννούλη ο οποίος χρησιμοποίησε αυτός πρώτος τις λέξεις χυδαίο και χυδαιολογία.

Τον έχω παρατηρήσει και, πράγματι, όλο το προηγούμενο διάστημα θέλει να κλέψει τη δόξα του κ. Πολάκη. Τώρα ήρθε η στιγμή σας, κύριε Γιαννούλη. Έφυγε από την Κοινοβουλευτική Ομάδα του ΣΥΡΙΖΑ, μπορείτε να πάρετε τη σκυτάλη και να την κρατήσετε γερά. Σε κάθε συνεδρίαση και όπου μιλάτε και σε νομοσχέδια παλιά που εισηγούμασταν ως Υπουργείο Οικονομικών σας πρόσεχα και, πράγματι, κάθε φορά θέλετε να διαστρεβλώνετε την αλήθεια.

Εγώ είπα κάτι πάρα πολύ συγκεκριμένο. Όταν δίνεις σε κάποιον…

**ΧΡΗΣΤΟΣ ΓΙΑΝΝΟΥΛΗΣ:** Πολύ φθηνό!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** …δεν είναι φθηνό, είναι η πραγματικότητα. Φθηνοί είναι οι λόγοι σας εδώ σε αυτό το Κοινοβούλιο, δυστυχώς.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Θεοχάρη, στο Προεδρείο απευθύνεστε. Δεν θα ξεκινήσουμε άλλη συζήτηση.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Εγώ είπα κάτι πάρα πολύ συγκεκριμένο. Όταν δίνεις δισεκατομμύρια να σου τα τρέξει μία διοίκηση -δεν μίλησα για όλους τους δημοσίους υπαλλήλους, εσείς μιλήσατε για τους δημοσίους υπαλλήλους και εδώ είναι η χυδαιότητά σας- δεν είναι δυνατόν να αμείβεται με τον κατώτατο μισθό ή με το ενιαίο μισθολόγιο…

**ΧΡΗΣΤΟΣ ΓΙΑΝΝΟΥΛΗΣ:** Πάρτε τα Πρακτικά!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, σας παρακαλώ!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** …και δεν πρόκειται να βρεις κανέναν από την αγορά για να μπορέσεις να το κάνεις αυτό…

**ΧΡΗΣΤΟΣ ΓΙΑΝΝΟΥΛΗΣ:** Έπεα πτερόεντα.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε με το θέμα, κύριε Θεοχάρη, σας παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ή το ένα θα βρεις ή το άλλο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, η ανοχή έχει τα όριά της.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τα όρια τα έχετε ξεπεράσει από πολλού. Από εδώ και μπρος θα πρέπει να σας αποκαλούμε «Παύλο Γιαννούλη» προς τιμήν του κ. Πολάκη.

**ΧΡΗΣΤΟΣ ΓΙΑΝΝΟΥΛΗΣ:** Είναι φτήνια, είστε φθηνός!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Θεοχάρη, δεν είναι σωστό να εκμεταλλεύεστε τη θέση του εισηγητή για να τα λέτε αυτά. Συνεχίστε με το νομοσχέδιο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Η κριτική, ξαναλέω, δυστυχώς γι’ αυτό το νομοσχέδιο ήταν πάρα πολύ λίγη. Ασχοληθήκαμε με άλλα θέματα, ενδεχομένως της επικαιρότητας κ.λπ.. Σε κάποια από αυτά πρέπει να μιλήσω, τουλάχιστον, για τα θέματα της ενέργειας, για την τροπολογία με την οποία η Κυβέρνηση γρήγορα στηρίζει τα ελληνικά νοικοκυριά και δείχνει τα αντανακλαστικά της, έφερε τη συζήτηση εκεί και βέβαια δύο λέξεις για το κράτος δικαίου πριν τελειώσω με το νομοσχέδιο.

Όσον αφορά την ενέργεια, είπα ήδη πως τα αντανακλαστικά της Κυβέρνησης ήταν, πραγματικά, πάρα πολύ γρήγορα. Οι τιμές ανέβηκαν αλλά αυτό είναι ένα πάρα πολύ σύνθετο ζήτημα. Πρέπει να παρατηρήσει κανείς ότι ανέβηκαν στην Ελλάδα, στη Βουλγαρία, σε όλη τη βαλκανική, στην Ουγγαρία, στη Ρουμανία και σταμάτησαν εκεί. Δεν πέρασε η αύξηση αυτή στην Αυστρία, σχετίζεται και με τις ειδικότερες ενεργειακές ανάγκες της Ουκρανίας λόγω της τρομοκρατίας την οποία επιβάλλει η Ρωσία με το να βομβαρδίζει τις ηλεκτρικές υποδομές της Ουκρανίας και μια σειρά από προβλήματα τα οποία είναι δύσκολο να τα εξηγήσει κανείς.

Και, βέβαια, ακούσαμε και τον κ. Χήτα να μας μιλάει για τον λιγνίτη, ότι ο λιγνίτης θα μας σώσει, ενώ ο λιγνίτης αυτή τη στιγμή είναι το ακριβότερο καύσιμο της χώρας μας. Δεν μας εξηγεί για ποιον λόγο η Γαλλία ή η Ισπανία έχουν χαμηλότερες τιμές από την Πολωνία, γιατί έχουν πυρηνικά και είναι αυτός ο λόγος που μειώνουν. Εάν θέλει να έχουμε και πυρηνικά εργοστάσια εδώ να μας το πει, αλλά εν πάση περιπτώσει αυτές είναι επιλογές που δεν αλλάζουν από τη μία μέρα στην άλλη και γ’ αυτό η Κυβέρνηση κινείται σε δύο κατευθύνσεις. Επιδιώκει και να στηρίξει άμεσα τα νοικοκυριά αλλά και να ζητήσει αλλαγή του πλαισίου σε ευρωπαϊκό επίπεδο.

Όσον αφορά τη ΔΕΗ, γιατί βέβαια εφόσον το νομοσχέδιο αυτό προσπαθεί να αντιγράψει το μοντέλο της πήγε η συζήτηση εκεί. Πραγματικά τώρα, στο σπίτι του κρεμασμένου να μιλάνε για σχοινί;

Κύριε Υπουργέ, ο ΣΥΡΙΖΑ -το έχω ξαναπεί από αυτό το Βήμα- τον μόνο οργανισμό που μισεί περισσότερο από τη Νέα Δημοκρατία είναι η ΔΕΗ. Έχει προσπαθήσει να τη διαλύσει σε όλη τη διάρκεια της κυβερνητικής του θητείας και θα πω ένα μόνο παράδειγμα. Η μικρή ΔΕΗ την οποία είχε σχεδιάσει ο Υπουργός κ. Χατζηδάκης και την οποία ακυρώσατε, προέβλεπε ότι το 1/3 της ΔΕΗ θα επωλείτο και θα είχε έσοδα η ΔΕΗ δεν θα επωλείτο τζάμπα. Ήρθατε όμως και το ακυρώσατε και το στρατηγικό σας σχέδιο ήταν να αυτοπυροβοληθεί η ΔΕΗ και να χάσει μόνη της το μερίδιο δωρεάν, υπέρ του ιδιωτικού τομέα.

Και τολμάτε εσείς και έρχεστε εδώ στη Βουλή να μας κουνήσετε το δάχτυλο για τη ΔΕΗ την οποία την φτάσατε κάτω από το 1 ευρώ την μετοχή; Τολμάτε και μιλάτε για έναν οργανισμό τον οποίο σύρατε στο χείλος του γκρεμού, να μην υπογράφουν οι ορκωτοί τις οικονομικές τους καταστάσεις; Δηλαδή, να μην τις αποδέχονται ως ειλικρινείς;

Επί ημερών σας τα νούμερα της ΔΕΗ δεν τα δεχόντουσαν -για τις διοικήσεις που εσείς είχατε- ούτε οι ορκωτοί λογιστές. Και η ΔΕΗ αυτήν τη στιγμή είναι ανθούσα και βγαίνει -γιατί μας είπε και το παράδειγμα του ΟΤΕ ο κ. Γερουλάνος- στα Βαλκάνια και κάνει εξαγορές, και να ένα παράδειγμα μιας επιχείρησης που ανθίζει και είναι στο καλύτερο σημείο όλων των εποχών.

Και είναι ντροπή να λέμε και να υπονοούμε εδώ ότι οι αυξημένες τιμές οι οποίες σχετίζονται με οτιδήποτε άλλο εκτός από τη ΔΕΗ, είναι λόγω της ΔΕΗ. Και γι’ αυτόν τον λόγο, λοιπόν, πρέπει να σταματήσει αυτή η παραπληροφόρηση και τα fake news.

Δεύτερο θέμα: Κράτος δικαίου. Είστε εδώ μόνο για fake news και για σύγχυση και παραπληροφόρηση. Η προσπάθειά σας είναι να δημιουργήσετε τις συνθήκες στις οποίες θα αμφισβητηθεί η δημοκρατία. Αυτό κάνετε και σήμερα, όλη μέρα.

Πρώτον, το κάνατε με την κωλοτούμπα σας. Είδαμε και πάθαμε να επανέλθει η εμπιστοσύνη των πολιτών στην Κυβέρνηση όταν κάνατε δημοψήφισμα και μετά υλοποιήσατε το ανάποδο από αυτό που είπε ο ελληνικός λαός. Εσείς καταστρέψατε την εμπιστοσύνη στις κυβερνήσεις. Βγαίνει το αποτέλεσμα των εκλογών 41% και από την επόμενη μέρα βγαίνετε στον λαό και του λέτε ότι δεν ήξερε τι ψήφιζε και ότι είναι χαζός που ψήφισε έτσι στις προηγούμενες εκλογές και έδωσε αυτά τα ποσοστά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, είπα προηγουμένως πως ο Κανονισμός λέει ότι μιλάμε για το νομοσχέδιο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Το ξέρω αλλά απαντάω στα θέματα που ετέθησαν.

**ΠΡΟΕΔΡΕΥΩΝ (Βασίλειος Βιλιάρδος):** Δεν τον έχετε τηρήσει πουθενά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δικαιοσύνη. Δεν σας αρέσουν τα πορίσματα της δικαιοσύνης; Και μας λέτε ότι η Κυβέρνηση βγάζει αυτά τα πορίσματα. Εάν η Κυβέρνηση έβγαζε αυτά τα πορίσματα και αφού εμείς υπαγορεύουμε το περιεχόμενο, δεν θα μπορούσαμε να υπαγορεύσουμε να βγει δυο μέρες μετά να μην έχουμε τουλάχιστον ανοιχτή τη Βουλή; Πόσο δύσκολο θα ήταν αν η Κυβέρνηση τα έκανε όλα αυτά;

**ΧΡΗΣΤΟΣ ΓΙΑΝΝΟΥΛΗΣ:** Ακούτε τι λέτε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Απαντάω στις έωλες αιτιάσεις ότι εμείς επηρεάζουμε τα πορίσματα της δικαιοσύνης. Η δικαιοσύνη είναι αμερόληπτη.

**ΧΡΗΣΤΟΣ ΓΙΑΝΝΟΥΛΗΣ:** Μας κάνετε χάρη;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, θέλετε να σας αφαιρέσω τον λόγο όπως προβλέπει ο Κανονισμός;

Κύριε Θεοχάρη, ολοκληρώστε, παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Η δικαιοσύνη αποφασίζει με τους δικούς της όρους. Η διάκριση των εξουσιών είναι αυτό το οποίο έχετε βάλει στο μάτι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλετε να δημιουργήσετε σύγχυση ότι δεν υπάρχει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Τελειώστε με το νομοσχέδιο, όμως.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τελειώνω, κύριε Πρόεδρε. Επιτρέψτε μου. Άκουσα τους ομιλητές και δεν έχω διακόψει. Και οι άλλοι μίλησαν παραπάνω, εννιά και δέκα λεπτά.

**ΠΡΟΕΔΡΕΥΩΝ (Βασίλειος Βιλιάρδος):** Οι άλλοι μιλάνε για το νομοσχέδιο, κύριε Θεοχάρη. Εσείς μιλάτε επί προσωπικού συνεχώς.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Στο θέμα μας, κύριε Πρόεδρε. Σας παρακαλώ τώρα.

Απαντάω σε θέματα που τέθηκαν στη συζήτηση. Να μην αφήνατε να τεθούν τα θέματα. Θα απαντηθούν.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ανέφερε ένα πολύ ωραίο παράδειγμα ο κ. Κουκουλόπουλος για τον Ρόμπινσον και τον Ατζέμογλου και σε σχέση με τον Ρούσβελτ. Πραγματικά, επειδή όμως το είπε λίγο ασαφώς, έχει μεγάλη σημασία γιατί το θέμα της διάκρισης των εξουσιών είναι το κεντρικό. Ο Ρούσβελτ, λοιπόν, αυτό που ανακοίνωσε -που είπε ο κ. Κουκουλόπουλος- από το ραδιόφωνο ήταν το new deal, ήταν η εμβληματική του αλλαγή και το new deal κουτσουρεύτηκε από το Ανώτατο Συμβούλιο των Ηνωμένων Πολιτειών. Και, πράγματι, δεν το υλοποίησε με τον τρόπο με τον οποίο ήθελε. Και ξέρετε πώς απάντησε ο Ρούσβελτ; Πήγε στο Κογκρέσο και ζήτησε να διπλασιάσει τον αριθμό των δικαστών, ώστε να βάλει τους δικούς του δικαστές και να μπορέσει να αλώσει το Ανώτατο Δικαστικό Συμβούλιο.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε Θεοχάρη. Παρακαλώ, κλείστε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Λοιπόν, το Κογκρέσο είπε «όχι». Αυτή είναι η διάκριση των εξουσιών αλλά σε ένα προεδρικό σύστημα. Η διάκριση των εξουσιών, λοιπόν, είναι το βασικό σημείο που πρέπει να κρατήσουμε από όλο αυτό και γι’ αυτό δεν πρέπει να σας αφήσουμε να θολώσετε τα νερά.

Τώρα, κλείνω μόνο με μια λέξη για το ίδιο το νομοσχέδιο γιατί τέθηκαν ορισμένα θέματα.

**ΠΡΟΕΔΡΕΥΩΝ (Βασίλειος Βιλιάρδος):** Μιλάτε εννέα λεπτά χωρίς να μιλήσετε για το νομοσχέδιο. Τώρα θέλετε ένα λεπτό για να μιλήσετε για το νομοσχέδιο. Αν είναι δυνατόν.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας παρακαλώ. Εγώ είμαι εδώ από το πρώτο λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Κι εγώ είμαι από το πρώτο λεπτό.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Λοιπόν, ο Υπουργός άκουσε την ΕΑΑΔΗΣΥ, άκουσε τα ΕΛΤΑ, άκουσε τη συζήτηση και τις τροπολογίες της Νέας Αριστεράς και έκανε πάρα πολλά πράγματα δεκτά. Η αξία της ΕΥΔΑΠ και της ΕΥΑΘ πρέπει να πληρωθεί πίσω στο Υπερταμείο, διότι ο ΣΥΡΙΖΑ έβαλε το Υπερταμείο εγγύηση για τα δάνεια τα οποία πήρε για το τρίτο αχρείαστο μνημόνιο. Γι’ αυτό πρέπει ο ελληνικός λαός σήμερα να πληρώσει. Και το γεγονός ότι τα μισά από αυτά τα 300 εκατομμύρια ευρώ σώζονται και παραμένουν στο Υπερταμείο για επενδύσεις είναι η επιτυχία αυτής της Κυβέρνησης.

Μια λέξη μόνο για τις Αλυκές, γιατί τέθηκε από τον κ. Ζαμπάρα το θέμα.

**ΠΡΟΕΔΡΕΥΩΝ (Βασίλειος Βιλιάρδος):** Καλά, δεν σέβεστε τίποτα, κύριε Θεοχάρη;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας παρακαλώ, πρέπει να απαντηθούν αυτά τα ζητήματα.

**ΠΡΟΕΔΡΕΥΩΝ (Βασίλειος Βιλιάρδος):** Μιλάτε δώδεκα λεπτά τώρα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Το θέμα του αορίστου χρόνου. Αυτό είναι ένα δικαίωμα. Στο δίκαιο των συμβάσεων, οι συμβάσεις ορισμένου χρόνου δεν μπορούν να καταγγελθούν. Οι συμβάσεις αορίστου χρόνου καταγγέλλονται και ο λόγος για τον οποίο αφαιρούμε δικαίωμα από τον διευθύνοντα σύμβουλο των Αλυκών -διότι ως ορισμένου χρόνου έχει δικαίωμα να μην τον καταγγείλουμε, ενώ ως αορίστου χρόνου μπορεί να καταγγελθεί η σύμβασή του- είναι διότι θα μπει στρατηγικός επενδυτής και θα αξιολογηθεί αν πρέπει να συνεχίσει ή όχι.

Συνεπώς, για τα golden boys που μας λέτε και για τις διοικήσεις θα έπρεπε να στηρίξετε αυτού του είδους την ενέργεια η οποία γίνεται.

Ο ΣΥΡΙΖΑ πρέπει να αποφασίσει…

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε Θεοχάρη!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Έκλεισα, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Μα, σας παρακαλώ. Τι είναι αυτό; Τι κάνετε τώρα;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ο ΣΥΡΙΖΑ πρέπει να αποφασίσει. Επί οκτώ έως εννιά χρόνια μας λέει ότι το νομοσχέδιο το προηγούμενο του Υπερταμείου το έκανε με το πιστόλι στον κρόταφο, το έκανε εκβιαζόμενος από την τρόικα.

Ερχόμαστε, λοιπόν, τώρα και παίρνουμε πίσω αυτόν τον εκβιασμό κι εδώ ο Υπουργός, ο κ. Χατζηδάκης…

**ΠΡΟΕΔΡΕΥΩΝ (Βασίλειος Βιλιάρδος):** Το καταλάβαμε, κύριε Θεοχάρη. Κλείστε αμέσως, σας παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** …αλλάζει το Υπερταμείο και δεν είναι προϊόν εκβιασμού. Κι έρχεται ο ΣΥΡΙΖΑ και λέει «όχι, να μείνει όπως είναι το νομοσχέδιο».

**ΠΡΟΕΔΡΕΥΩΝ (Βασίλειος Βιλιάρδος):** Κύριε Θεοχάρη, θα με αναγκάσετε να σας κλείσω το μικρόφωνο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Συνεπώς,δεν είναι προϊόν εκβιασμού το Υπερταμείο. Είναι το προϊόν της πολιτικής σας βούλησης η οποία θα εκφραστεί με την ψήφο σας σήμερα, απόψε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Απίστευτη συμπεριφορά!

Ο κ. Γιαννούλης έχει τον λόγο για ένα λεπτό επί προσωπικού. Για ένα λεπτό και κλείνει εδώ το θέμα.

**ΧΡΗΣΤΟΣ ΓΙΑΝΝΟΥΛΗΣ:** Για λιγότερο από ένα λεπτό. Δεν θέλω να αδικήσω την κ. Κωνσταντοπούλου που ακολουθεί.

Κύριε Θεοχάρη, σας επιστρέφω πίσω κάθε ειρωνικό, σαρκαστικό και χυδαίο χαρακτηρισμό.

Θέλω, κύριε Υπουργέ, απευθυνόμενος σε εσάς να συγχαρώ τον Πρωθυπουργό της χώρας, τον κ. Κυριάκο Μητσοτάκη, που στον τελευταίο ανασχηματισμό έθεσε πολιτικά πρόσωπα που αρνούνται τα Πρακτικά, όπως τον κ. Θεοχάρη, για την αλήθεια. Ο λόγος που χρησιμοποιήσατε ήταν ότι «αν δεν πάρουμε golden boys θα καταφύγουμε σε εργαζόμενους του δημοσίου, του ενιαίου μισθολογίου που θα είναι ή διεφθαρμένοι ή ανίκανοι». Ντροπή σας!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν είπα αυτό!

**ΧΡΗΣΤΟΣ ΓΙΑΝΝΟΥΛΗΣ:** Μπράβο στον κ. Μητσοτάκη που τον απέπεμψε από την Κυβέρνηση!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιαννούλη.

Τον λόγο έχει Πρόεδρος της Πλεύσης Ελευθερίας…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Θεοχάρη, δεν έχετε τον λόγο.

Τον λόγο έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, εάν τα Πρακτικά με διαψεύδουν, θα ζητήσω συγγνώμη.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, έχω δώσει τον λόγο στην Πρόεδρο της Πλεύσης Ελευθερίας.

Ελάτε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αισθάνομαι πολλές φορές δικαιωμένη που η Πλεύση Ελευθερίας έχει τόσο ψηλά τον πολιτισμό. Γιατί οι άνθρωποι του πολιτισμού και της τέχνης έχουν μια ειδική σχέση και ευαισθησία για τη δημοκρατία και για τη δικαιοσύνη και ξέρουν και το έχουν με πολλούς τρόπους δημιουργικούς εκφράσει ότι η δικαιοσύνη είναι η ψυχή της δημοκρατίας. Μια από τις πιο σπαρακτικές εκκλήσεις που την τραγουδάμε δεκαετίες είναι: «Της δικαιοσύνης ήλιε νοητέ και μυρσίνη συ δοξαστική, μη παρακαλώ σας μη λησμονάτε τη χώρα μου». Η δικαιοσύνη να μην απομακρύνεται, γιατί η απομάκρυνση της δικαιοσύνης σημαίνει κατάργηση της δημοκρατίας. Αυτό είναι που κρίνεται αυτές τις ώρες και αυτό είναι που θα κριθεί και τις αμέσως επόμενες μέρες και όλο αυτό το διάστημα.

Η δικαιοσύνη έχει καθήκον να ερευνήσει. Η έκφραση της δικαστικής και εισαγγελικής εξουσίας, όπως αποτυπώθηκε στο ανακοινωθέν της εισαγγελέως του Αρείου Πάγου, αποτελεί καταστρατήγηση του δικαστικού καθήκοντος, του εισαγγελικού καθήκοντος, υπονόμευση της δημοκρατίας και της διαφάνειας στη λειτουργία των θεσμών και θέτει όλους μας κι εσάς, κύριε Υπουργέ, που δεν θα αποφύγετε να μου απαντήσετε γιατί θα μιλήσετε αμέσως μετά, προ των ευθυνών μας.

Είπατε το πρωί αστειευόμενος, αν και προσωπικά δεν βρίσκω τίποτα αστείο στην υπόθεση και αλήθεια σας λέω, όσο και αν έχω με πολλούς τρόπους επιχειρήσει να διασκεδάσω την κατάσταση, η εικόνα σας, η στάση σας, όλα αυτά που αποτυπώνονται αυτές τις ώρες, μου προκαλούν μεγάλη θλίψη και τεράστια ανησυχία. Είναι άλλο να αντιπαρατίθεσαι και να διαφωνείς και είναι άλλο να διαπιστώνεις ότι υπάρχουν πολιτικά πρόσωπα που υπηρετούν σε ύψιστη θέση κυβερνητική και λειτουργούν υπό τον φόβο και λειτουργούν υπό περιορισμό.

Δεν υπάρχει άνθρωπος που θα διαπίστωνε ότι παρακολουθούνται οι συνομιλίες του και μάλιστα από παράνομο λογισμικό και μάλιστα και από την ΕΥΠ και δεν θα ασκούσε δικαιώματα. Είναι αυτοτελώς ανατριχιαστικό και προβληματικό ότι ως Υπουργός, της προηγούμενης κυβέρνησης Μητσοτάκη και της σημερινής Κυβέρνησης Μητσοτάκη, δεν ασκήσατε αυτά τα δικαιώματα και παρίσταστε σήμερα με αυτήν την ενδεή στάση, ακροβατώντας και ισορροπώντας και μάλλον εύχεστε να τελεσφορήσουν τα αιτήματα των πέντε πολιτικών κομμάτων της Αντιπολίτευσης, μάλλον προσεύχεστε με κάποιον τρόπο να μάθετε περισσότερα και να αποκτήσετε μεγαλύτερη πρόσβαση, χωρίς να χρειαστεί ο ίδιος να κάνετε ενέργειες. Κύριε Χατζηδάκη, είναι τρομακτικά προβληματικό αυτό.

Βλέπω ήρθε και το κατατεθειμένο αίτημά μας, αν μπορώ να το έχω. Ευχαριστώ και τον συνεργάτη μας εδώ στη Βουλή που μου το έφερε. Είναι συνεργάτης όλων μας. Γιατί πρέπει να σεβόμαστε τους εργαζομένους και τους ανθρώπους που έρχονται να μας φέρουν το νερό, να μας φέρουν τα χαρτιά, να εξυπηρετήσουν τη λειτουργία της Βουλής, να παραλάβουν για τα Πρακτικά.

Καταθέτω, λοιπόν, στα Πρακτικά της Βουλής το αίτημά μου προς τον Πρόεδρο της Βουλής και προς τον Πρόεδρο -το καταθέτω για να το πάρετε κιόλας ευχερώς, κύριε Χατζηδάκη, από τα πρακτικά- της Επιτροπής Θεσμών και Διαφάνειας της Βουλής για τη σύγκλιση με κατεπείγοντα τρόπο της Επιτροπής Θεσμών και Διαφάνειας της Βουλής, για τη διαβίβαση σε αυτήν του πορίσματος και ολόκληρης της ποινικής δικογραφίας επί της προκαταρκτικής εξέτασης που διενεργήθηκε -φέρεται ότι διενεργήθηκε- επί δύο χρόνια για το σκάνδαλο και τα κακουργήματα των υποκλοπών, για τη διαβίβαση κάθε εγγράφου και κάθε έκθεσης πραγματογνωμοσύνης, έκθεσης εξέτασης μάρτυρα, έκθεσης ανεξάρτητης αρχής, κάθε στοιχείου και για την κατεπείγουσα επίσης κλήση ενώπιον της επιτροπής της εισαγγελέως του Αρείου Πάγου, της κ. Γεωργίας Αδειλίνη, η οποία αυτοπροσώπως παρέσχε στο πανελλήνιο και στη δημόσια σφαίρα διαβεβαιώσεις -ανεπίτρεπτες- ότι όλα είναι καλώς καμωμένα, ότι δεν διαπράχθηκαν κακουργήματα, ότι δεν εμπλέκονται κρατικοί λειτουργοί και λειτουργοί της ΕΥΠ και εισαγγελέας της ΕΥΠ στη διάπραξη κανενός ποινικού αδικήματος και ότι τελικά μόνον κάποιες πλημμεληματικές παραβιάσεις έχουν συντελεστεί από ιδιώτες. Και μόνη αυτή η εξωθεσμική δημόσια παρέμβαση της κυρίας εισαγγελέως του Αρείου Πάγου προσδίδει χαρακτήρα συμμετοχής της εισαγγελίας του Αρείου Πάγου στη συγκάλυψη αξιόποινων πράξεων και μάλιστα κακουργημάτων και ενισχύει το αίσθημα ανασφάλειας των πολιτών ότι, δυστυχώς, η δικαιοσύνη διά της δικαστικής και εισαγγελικής εξουσίας δεν λειτουργεί με τρόπο ανεξάρτητο αλλά σπεύδει να επικουρήσει την Κυβέρνηση και τον κ. Μητσοτάκη -ίσως όχι όλη την Κυβέρνηση, ίσως όχι εσάς, κύριε Χατζηδάκη-, σπεύδει, όμως, να επικουρήσει τον κ. Μητσοτάκη και να του παράσχει διαπιστευτήρια νόμιμης λειτουργίας. Πρόσεξα τις διατυπώσεις σας. «Σέβομαι το πόρισμα», είπατε. Δεν είναι κάτι που λέει κάποιος που επιχαίρει του πορίσματος.

Καταθέτω στα Πρακτικά το αίτημά μας, το αίτημά μου εκ μέρους της Κοινοβουλευτικής Ομάδας της Πλεύσης Ελευθερίας.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γνωρίζω ότι ήδη έχουν κατατεθεί και από τις υπόλοιπες Κοινοβουλευτικές Ομάδες τα αντίστοιχα αιτήματα και η αντίστροφη μέτρηση έχει ξεκινήσει και για τον Πρόεδρο της Βουλής και για τον Πρόεδρο της Επιτροπής Θεσμών και Διαφάνειας της Βουλής, τον κ. Μπούρα -που είδα ότι σήμερα δεν ορίστηκε στο Προεδρείο μετά τις χθεσινές μας δηλώσεις, μπορεί να έχει και κάποιο προσωπικό κώλυμα, αλλά το επεσήμανα ότι δεν ορίστηκε σήμερα στο Προεδρείο- και για τον κ. Μητσοτάκη, βέβαια, που πρέπει να πάρει θέση.

Εντυπωσιάστηκα από τη ρύμη του λόγου του κ. Θεοχάρη, που -γλώσσα λανθάνουσα- είπε το πώς σκέφτεστε. Είπε: «Άμα είχαμε υπό τον έλεγχό μας τη δικαιοσύνη δεν θα κανονίζαμε να βγάλει την ανακοίνωση δύο μέρες μετά αφού έκλεινε η Βουλή»; Μα, είναι προφανές ότι έτσι το υπολογίσατε, ότι υπολογίσατε ότι κλείνει η Βουλή σήμερα, θα βγει ανακοίνωση την παραμονή, δεν προλαβαίνει κανείς να κάνει τίποτα. Δεν υπολογίσατε ότι υπάρχουν δυνάμεις δημοκρατικές αντίστασης. Δεν υπολογίσατε αυτό που ποτέ δεν υπολογίζουν οι μηχανισμοί και τα καθεστώτα, τον ανθρώπινο παράγοντα και την αγάπη των ανθρώπων για τη δημοκρατία.

Για να είμαστε εδώ, κύριε Χατζηδάκη, και χθες μέχρι τις δυόμισι, τρεις παρά και προχθές μέχρι τις δύο και δέκα τα ξημερώματα και σήμερα όλη μέρα και όλες τις προηγούμενες ημέρες σε νομοσχέδια τα οποία σωρηδόν κατατίθενται με δεκάδες ή εκατοντάδες άρθρα και ψηφίζονται και παράγονται έννομες συνέπειες, για να είμαστε εδώ και να αντιστεκόμαστε, σημαίνει ότι αγαπάμε τη δημοκρατία περισσότερο από τον ελεύθερο χρόνο μας, περισσότερο από τον εαυτό μας, περισσότερο από τη διευκόλυνσή μας. Και όταν αγαπάς τη δημοκρατία, μάχεσαι για τη δημοκρατία την υπηρετείς και την τιμάς.

Η πρώτη μου ομιλία ως Βουλευτή ήταν πριν από δώδεκα χρόνια, Ιούλιο του 2012. Ήταν στις προγραμματικές δηλώσεις της κυβέρνησης -τότε- Σαμαρά με σύμπραξη των τριών κομμάτων και βασικό ερώτημα που έθετα, ήταν ποιος σας επέτρεψε να βάλετε πωλητήριο στη χώρα μου, ποιος σας επέτρεψε να κρεμάσετε την ταμπέλα «πωλείται» στην Ελλάδα. Αυτό είναι που συζητάμε και με το νομοσχέδιο αυτό που φέρνετε,το ξεπούλημα της δημόσιας περιουσίας, του δημοσίου πλούτου, των λιμανιών, των αεροδρομίων, των δημοσίων επιχειρήσεων, της ΔΕΗ, της ΕΥΔΑΠ, της ΕΥΑΘ, των αιγιαλών, πολιτιστικών μνημείων, δημοσίων κτηρίων, δικαστικών κτηρίων, του σύμπαντος. Ό,τι υπάρχει και δεν υπάρχει σκαρφιστήκατε -και ήσασταν και τότε Υπουργός- μαζί με τους δανειστές πώς θα αλλάξει χέρια, πώς θα αποξενώσετε τον ελληνικό λαό από την περιουσία του και πώς θα διαθέσετε την περιουσία αυτή σε ξένα χέρια και μάλιστα στα χέρια προσώπων, δυνάμεων και διεθνών οργανισμών που έχουν αυτοτελή ευθύνη για την ανθρωπιστική κρίση που προκλήθηκε στη χώρα, για την απομύζηση του δημοσίου πλούτου αλλά και του εισοδήματος των πολιτών, για το ροκάνισμα της περιουσίας τους, για το φάγωμα των αποταμιεύσεων και των κόπων μιας ζωής.

Και επειδή κάποιος Βουλευτής σας τόλμησε πάλι σήμερα εδώ σε αυτήν την τελευταία συνεδρίαση της Ολομέλειας πριν κλείσει η Βουλή να πει ότι το δημοψήφισμα ήταν τραγελαφικό, όπως είπε ο κ. Μητσοτάκης στις αρχές του μήνα στην Πρόεδρο της Δημοκρατίας και ότι το δημοψήφισμα ήταν δημοψήφισμα του λαϊκισμού, επαναλαμβάνω σε αυτήν εδώ την Αίθουσα -πενήντα χρόνια από την αποκατάσταση της δημοκρατίας- δεν θα προσβάλλετε τους Έλληνες πολίτες, δεν θα προσβάλλετε τον ελληνικό λαό, δεν θα προσβάλλετε τη δημοκρατική εντολή εκείνων που είπαν ένα περήφανο και περίτρανο «όχι», του 62% του ελληνικού λαού που είπε «ΌΧΙ» -με κεφαλαία γράμματα- και τολμήσατε -μαζί με άλλους- αυτό το «όχι» να το μετατρέψετε σε «ναι», χωρίς ποτέ βεβαίως -για να συνεννοούμαστε- να πάψει να ισχύει η δεσμευτική, δημοκρατική εντολή του δημοψηφίσματος. Το «όχι» ισχύει. Και, βεβαίως, ισχύει και το αίτημά μου προς την Πρόεδρο της Δημοκρατίας- στο οποίο συμφώνησε και ο Πρωθυπουργός και όλοι οι παριστάμενοι πολιτικοί Αρχηγοί την προηγούμενη Τετάρτη στην επέτειο της αποκατάστασης της δημοκρατίας- να δημοσιοποιηθούν επιτέλους τα πρακτικά του Συμβουλίου των Πολιτικών Αρχηγών της 6ης Ιουλίου του 2015, για να μάθουμε τι ακριβώς ειπώθηκε, ποιος είπε τι, πώς ξεκίνησε αυτή η επιχείρηση, με πρωταρχική φυσικά ευθύνη του τότε πρωθυπουργού, κ. Τσίπρα και του τότε Προέδρου της Δημοκρατίας, κ. Παυλόπουλου, να μεταστρέψουν και να παραβιάσουν τη δημοκρατική εντολή.

Το ΤΑΙΠΕΔ είναι ένα εργαλείο επιβολής της βούλησης ξένων παραγόντων, είναι ένα εργαλείο αφαίρεσης του δημοσίου πλούτου από τον ελληνικό λαό. Έχετε άλλωστε καταφέρει μονοπωλιακές επιχειρήσεις, κερδοφόρες επιχειρήσεις συστηματικά να τις απαξιώνετε. Το κάνατε με τον ΟΤΕ, το κάνατε με τη ΔΕΗ, το κάνατε με τη «ΛΑΡΚΟ». Φοβερό επίτευγμα να ροκανίσετε πρώτα από όλα πάρα πολύ δημόσιο χρήμα ως επιτελείς και μέλη των διοικητικών συμβουλίων της «ΛΑΡΚΟ» και στη συνέχεια να την κλείσετε και μάλιστα να παγιδεύσετε τους εργαζόμενους και να προσπαθήσετε να καταστρατηγήσετε τα δικαιώματά τους, για να τη δώσετε αντί πινακίου φακής σε πρόθυμους αγοραστές, όπως έχετε κάνει με όλα τα στοιχεία του δημοσίου πλούτου. Δεν έχετε κανένα παράδειγμα.

Κύριε Χατζηδάκη, επειδή είστε -και βέβαια αυτό με κάνει να πιστεύω ότι δεν είναι καθόλου τυχαία, ούτε η παρακολούθησή σας ούτε η στάση σας- είστε ο Υπουργός των ιδιωτικοποιήσεων, είστε εκείνος που ξεκίνησε αυτές τις ιδιωτικοποιήσεις των πιο κομβικών δημοσίων επιχειρήσεων του ΟΤΕ, της Ολυμπιακής, πριν καν μπούμε στη διαδικασία της επιβολής των μνημονίων. Είστε εκείνος που ευαγγελιζόταν πόσο θετικό θα ήταν για τη χώρα να πωληθούν κάποιες μετοχές του ΟΤΕ ισχυριζόμενος ότι δεν θα επιτρεπόταν περαιτέρω μεταβίβασή τους και τις πουλήσατε στον κ. Βγενόπουλο και είστε εκείνος ο οποίος διευκόλυνε στη συνέχεια τον κ. Βγενόπουλο να τις πουλήσει περαιτέρω. Πού; Στη γερμανική δημόσια επιχείρηση τηλεπικοινωνιών, τη «DEUTSCHE TELEKOM». Το ξεπούλημα όχι ως ιδιωτικοποίηση αλλά ως εκχώρηση κυριαρχικής λειτουργίας σε ξένο κράτος. Είστε εκείνος που διαφήμιζε πόσο επωφελής θα είναι η ιδιωτικοποίηση της Ολυμπιακής και σήμερα δεν υπάρχει η Ολυμπιακή έκλεισε, αλλά εκτελούνται ακόμη δρομολόγιά της από την «AEGEAN» με τις ευλογίες σας και με ιδιωτικά συμφωνητικά που υπογράφετε στο γόνατο, σαν εκείνο που υπογράψατε στις 4 Ιανουαρίου χειρόγραφα, για να δώσετε κάποιες δεκάδες εκατομμύρια ευρώ δώρο στην «AEGEAN».

Δεν έχετε κανένα παράδειγμα επωφελούς ιδιωτικοποίησης, διότι δεν είναι εξ ορισμού επωφελές να εκχωρείτε τα πιο πολύτιμα δημόσια κτήματα, δημόσια αγαθά. Είναι πράξη αυτοτελώς και εξ ορισμού επιζήμια για το δημόσιο συμφέρον και για το κοινωνικό συμφέρον και δράτε, δυστυχώς, με αυτήν τη λογική σε όλα τα επίπεδα.

Εγώ ομολογώ ότι παρακολουθώντας σε ποια εγκατάλειψη βρίσκεται η χώρα μου, η Ελλάδα μου, η Ελλάδα μας, πώς καίγονται τα δάση, πώς καίγονται και καταστρέφονται τα οικοσυστήματα, πώς εγκαταλείπονται οι γωνιές της πατρίδας μου, της πατρίδας μας, κύριε Χατζηδάκη, πώς εγκαταλείπονται βορά στη φωτιά, στην πλημμύρα, στην καταστροφή και δεν αναλαμβάνονται στοιχειώδεις πρωτοβουλίες και ευθύνες. Συνειδητοποιώ ότι και αυτή η εγκατάλειψη είναι μια πράξη ξεπουλήματος, συνειδητοποιώ ότι αυτή η εγκατάλειψη και η φοβερή ρήση του κ. Μητσοτάκη πριν από έντεκα μήνες εδώ: «Είστε από άλλο πλανήτη, κυρία Κωνσταντοπούλου, αν νομίζετε ότι μπορούμε να προστατεύσουμε όλα τα δάση», δεν είναι απλές διατυπώσεις αλλά είναι πολιτική έκφραση της βούλησης του κ. Μητσοτάκη και της Κυβέρνησής σας να κάνει αυτό το οποίο δήλωνε το 2019: Σε μπαταρία της Ευρώπης μπορεί να εξελιχθεί η Ελλάδα δεδομένου του ηλιακού και αιολικού δυναμικού της χώρας. Θέλετε να κάνετε την Ελλάδα μπαταρία, μπαταρία...

Γελάτε, κύριε Θεοχάρη. Σας φαίνεται αστείο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Είναι καλό. Είναι κακό να έχεις ενέργεια;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι καλό;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, στο Προεδρείο. Μην αρχίσουμε τη συζήτηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εντάξει, κύριε Πρόεδρε, εντάξει. Ο καθένας δεν μπορεί να κάνει χρήση του έργου των οδόντων του και έτσι αποκαλύπτεται.

Μπαταρία της Ευρώπης. Άρα, καίμε ή αφήνουμε να καούν τα δάση, εγκαθιστούμε αιολικά πάρκα, ανεμογεννήτριες στα καμένα, αξιοποιούμε δικαστές που ευνοούν την contra costitutionem ερμηνεία της προστασίας των αναδασωτέων εκτάσεων, τους κάνουμε και Προέδρους της Δημοκρατίας ή τους προάγουμε σε αντιπροέδρους του Συμβουλίου της Επικρατείας, εγκαθιστούμε φωτοβολταϊκά και ξεπουλάμε και με αυτόν τον τρόπο τη χώρα μας.

Της δικαιοσύνης ήλιε νοητέ και Μυρσίνη εσύ δοξαστική, μη παρακαλώ σας μη λησμονάτε τη χώρα μου.

Το 2012, με ένσταση και πολλή μάχη που έδωσα εδώ μέσα στη Βουλή, είχα καταφέρει να αποσύρει η κυβέρνηση, τότε, μια σκανδαλώδη ρύθμιση σε σχέση με τη «SIEMENS», με αίτημα ονομαστικής ψηφοφορίας και με άτακτη υπαναχώρηση, τότε, του αρμοδίου Υπουργού που καθόταν στη θέση σας. Ήταν ο κ. Στουρνάρας και ο κ. Σταϊκούρας σας θυμίζω.

Σήμερα δεν έχει η Πλεύση Ελευθερίας την κοινοβουλευτική δύναμη. Έχουμε έξι Βουλευτές και δεν μπορούμε να καταθέσουμε αίτημα για τη διενέργεια ονομαστικής ψηφοφορίας. Αλλιώς θα καταθέταμε αίτημα για τη διενέργεια ονομαστικής ψηφοφορίας για όλα τα άρθρα του νομοσχεδίου που είναι σκανδαλώδη, αλλά και κατ’ εξοχήν για το άρθρο 39 με το οποίο άκουσον-άκουσον, όπως καταφέρατε να αθωωθούν όλοι για τη «SIEMENS» -αθώοι όλοι- να δοθεί ποινή-χάδι στον κ. Παπακωνσταντίνου που είχε Γενικό Γραμματέα τον κ. Θεοχάρη για την υπόθεση της λίστας Λαγκάρντ, όπως καταφέρατε να μην πληρώνει κανείς για τίποτα στη χώρα αυτή και να έρχεστε και σήμερα να λέτε: «αθώοι, αθώοι» για τις υποκλοπές, έτσι φέρνετε μια διάταξη. Είχατε καταφέρει σχεδόν να προκαλέσετε αγωγή της «SIEMENS» κατά της Ελλάδας και δεν ασκήθηκε ποτέ αγωγή της Ελλάδας κατά της «SIEMENS» για την πιο κραυγαλέα υπόθεση διαφθοράς.

Τώρα με το άρθρο 39 τι προβλέπεται; Δαπάνες για τα έτη 2022, 2023 που απορρέουν από σύμβαση υποχρέωσης δημόσιας υπηρεσίας μεταξύ του ελληνικού δημοσίου και της «HELLENIC TRAIN». Οι δαπάνες της από 14-4-2022 υποχρέωσης δημόσιας υπηρεσίας μεταξύ του ελληνικού δημοσίου και της «TRAINOSE Α.Ε.», νυν «HELLENIC TRAIN», που ξεπουλήθηκε ο ΟΣΕ για 45 εκατομμύρια ευρώ, η οποία κυρώθηκε με τον ν.4953/2022, που αφορούν στα έτη 2022 και 2023 είναι νόμιμες και κανονικές και εκκαθαρίζονται σε βάρος των πιστώσεων του τακτικού προϋπολογισμού των οικονομικών ετών 2024 και 2025 του Υπουργείου Υποδομών και Μεταφορών, κατά παρέκκλιση των άρθρων 66 και 67 των νόμων τάδε και τάδε περί ανάληψης υποχρεώσεων από τους διατάκτες.

Κύριε Xατζηδάκη, η «HELLENIC TRAIN» είναι αστικώς υπεύθυνη και οι εκπρόσωποί της ποινικώς υπόλογοι για το έγκλημα των Τεμπών.

Και εσείς φέρνετε εδώ διατάξεις να τους δώσουμε χρήματα και στη διαδικασία των επιτροπών ο κ. Σταϊκούρας απάντησε στον κ. Καζαμία, τον Κοινοβουλευτικό μας Εκπρόσωπο, ότι με ειλικρίνεια σας λέω σήμερα δεν είμαι έτοιμος να σας πω ακριβή ποσά, γιατί στη μία περίπτωση στη ΓΑΙΟΣΕ η αρχική προσέγγιση ήταν εξώδικα και τώρα είναι συμβιβασμός. Δεν ξέρει αλλά ξέρει ότι έρχεται να κλείσει μία εκκρεμότητα του παρελθόντος -αυτά είπε στην επιτροπή- ότι αποζημιώνει την «HELLENIC TRAIN» επειδή δεν είχε κίνηση αλλά και για τις φυσικές καταστροφές.

Κι εσείς το φέρνετε αυτό να το νομοθετήσουμε την ώρα που είναι νωπό το αίμα των θυμάτων των Τεμπών, την ώρα που παλεύουν για αλήθεια και δικαιοσύνη οι γονείς, οι συγγενείς, οι επιζώντες και οι επιζώσες, την ώρα που προκαλείτε την ελληνική κοινωνία παριστάνοντας τους αθώους, την ώρα τελικά που θα έπρεπε με συστολή να μας εξηγήσετε τι δικαιώματα του ελληνικού δημοσίου έχετε ασκήσει κατά της «HELLENIC TRAIN».

Να θυμίσω ότι διαβιβάστηκαν και τα Πρακτικά της εξεταστικής επιτροπής της Βουλής για να ελεγχθεί ο κ. Καποτόρτο, που ήρθε να καταθέσει. Και εσείς φέρνετε εξυπηρετήσεις και πληρωμές; Και το Γενικό Λογιστήριο του Κράτους καταγράφει στην έκθεση που συνοδεύει το νομοσχέδιο ότι προβλέπεται δαπάνη 124 εκατομμυρίων ευρώ από τη νομιμοποίηση της διαδικασίας εξόφλησης των υποχρεώσεων που απορρέουν από την από 14-4-2022 σύμβαση υποχρέωσης δημόσιας υπηρεσίας μεταξύ ελληνικού δημοσίου και ΤΡΑΙΝΟΣΕ νυν «HELLENIC TRAIN» και αφορούν στα έτη 2022 και 2023; Και το λέτε έτσι απλά «σύμβαση νομιμοποίησης»;

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώνετε, κυρία Πρόεδρε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Σύμβαση νομιμοποίησης, σύμβαση ξεπουλήματος τι είναι αυθαίρετο που το νομιμοποιείτε; Και το φέρνετε έτσι; Και προκαλείτε αυτή τη δαπάνη η οποία είναι σχεδόν τριπλάσια του ποσού στο οποίο ξεπουλήθηκε με βάση τις διαδικασίες του ΤΑΙΠΕΔ και του υπερταμείου η ΤΡΑΙΝΟΣΕ.

Είστε υπόλογοι, είστε σαφώς υπαίτιοι. Με εντυπωσίασε ότι αναφερθήκατε ακόμη και στην «BLACKROCK» στην ομιλία σας τη μεσημεριανή. Με εντυπωσιάζει το πώς θεωρείτε ότι μπορείτε να κανονικοποιήσετε το έγκλημα, να νομιμοποιήσετε την αξιόποινη δράση. Και κύριε Χατζηδάκη, με θλίβει, με ανησυχεί το γεγονός ότι το κάνετε από τη θέση του παρακολουθούμενου Υπουργού που δεν ασκεί τα δικαιώματά του, που διαβεβαιώνει ότι είναι καθαρός και ότι χαίρει της εκτίμησης και της εμπιστοσύνης του Πρωθυπουργού.

Τα Πρακτικά της σημερινής συνεδρίασης, κύριε Χατζηδάκη, θεωρώ ότι έχουν ιστορική σημασία, ποινική αξία και ερευνητική και θα πρέπει να διαβιβαστούν στην Επιτροπή Θεσμών και Διαφάνειας της Βουλής που θα συγκληθεί και θα ερευνήσει τι ακριβώς συμβαίνει σε αυτή τη χώρα, και γιατί οι πολίτες αυτής της χώρας ακόμη περιμένουν και διεκδικούν διαφάνεια και δικαιοσύνη.

Εμείς θα είμαστε η φωνή και της κοινωνίας και της διεκδίκησης διαφάνειας, δικαιωμάτων, δικαιοσύνης για όλους.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Ο κ. Γερουλάνος θέλει να καταθέσει ένα έγγραφο εκ μέρους του ΠΑΣΟΚ και η συνεδρίαση θα κλείσει με τον Υπουργό.

Ορίστε, έχετε τον λόγο.

**ΠΑΥΛΟΣ ΓΕΡΟΥΛΑΝΟΣ:** Κύριε Πρόεδρε, σας ευχαριστώ πολύ.

Καταθέτω προς τον Πρόεδρο της Ειδικής Μόνιμης Επιτροπής Θεσμών και Διαφάνειας της Βουλής, κ. Αθανάσιο Μπούρα, το αίτημα για την άμεση σύγκληση της Επιτροπής Θεσμών και Διαφάνειας προκειμένου να διερευνηθεί περαιτέρω η υπόθεση της αρχειοθέτησης της υπόθεσης των υποκλοπών, την άμεση υποβολή από την Επιτροπή Θεσμών και Διαφάνειας αιτήματος για τη διαβίβαση της απόφασης εισαγγελέως του Αρείου Πάγου για την αρχειοθέτηση της υπόθεσης, του πορίσματος του αρμόδιου για την διενέργεια της σχετικής προκαταρκτικής εξέτασης αντεισαγγελέα του Αρείου Πάγου, κ. Αχιλλέα Ζήση, των πορισμάτων της Αρχής Προστασίας Δεδομένων Προσωπικού Χαρακτήρα, της Αρχής Διασφάλισης του Απορρήτου Επικοινωνιών και Εθνικής Αρχής Διαφάνειας, καθώς και κάθε άλλου συναφούς εγγράφου, προκειμένου να διασαφηνιστούν οι λόγοι που οδήγησαν στην αρχειοθέτηση της υπόθεσης. Και τρίτον, την κλήση ενώπιον της επιτροπής της εισαγγελέως του Αρείου Πάγου, κ. Αδειλίνη, με απόφαση της οποίας αρχειοθετήθηκε η υπόθεση.

Σας ευχαριστώ πολύ.

(Στο σημείο αυτό ο Βουλευτής του ΠΑΣΟΚ, κ. Παύλος Γερουλάνος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γερουλάνο.

Τον λόγο έχει ο κύριος Υπουργός για να κλείσει τη συνεδρίαση.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, σας ευχαριστώ.

Κλείνει μία συζήτηση για ένα σημαντικό νομοσχέδιο, το νομοσχέδιο για την αναδιάρθρωση, το μετασχηματισμό του Υπερταμείου. Η Κυβέρνηση διατύπωσε τις θέσεις της, τις απόψεις της, τους λόγους για τους οποίους κινείται προς αυτή την κατεύθυνση. Ακούστηκαν οι τοποθετήσεις των συναδέλφων της Αντιπολίτευσης. Αλίμονο, αυτή είναι η ουσία της δημοκρατίας. Δεν είμαστε υποχρεωμένοι να συμφωνούμε. Καταγράφουν οι Έλληνες πολίτες τις απόψεις των μεν και των δε.

Εγώ και οι συναρμόδιοι Υπουργοί τοποθετηθήκαμε τόσο για ζητήματα που αφορούν το βασικό Σώμα του νομοσχεδίου όσο και ζητήματα που αφορούν στις τροπολογίες οι οποίες κατατέθηκαν.

Έγινε συζήτηση ευρύτερη και για άλλα ζητήματα εκτός του νομοσχεδίου. Προσωπικά έχω τοποθετηθεί κατ’ επανάληψη και σήμερα όχι μόνο στην επιτροπή για όλα τα θέματα τα οποία έχουν θιγεί.

Θα ήθελα, λοιπόν, τούτων λεχθέντων να ευχαριστήσω όλους σας όχι μόνο τον κ. Θεοχάρη τον εισηγητή της Νέας Δημοκρατίας για τις, πράγματι, εξαιρετικές τοποθετήσεις του, τους συναδέλφους όλων των κομμάτων για τη συμβολή τους στον διάλογο, την ομάδα η οποία εργάστηκε για την προετοιμασία αυτού του νομοσχεδίου, την ομάδα του Υπερταμείου, τους δικούς μου συνεργάτες, όλους εκείνους οι οποίοι διαπραγματεύτηκαν με την Ευρωπαϊκή Επιτροπή και τον ESM, έτσι ώστε το Υπερταμείο να περάσει σε μια καινούργια εποχή σε μια καινούργια σελίδα μαζί με τις σχέσεις μας σε έναν πολύ σημαντικό βαθμό με τους δανειστές της χώρας.

Σε λίγη ώρα θα τοποθετηθούμε όλοι με την ψήφο μας απέναντι σε αυτές τις διατάξεις. Και πάλι θέλω να σας ευχαριστήσω όλους για τη συμβολή σας στο διάλογο τόσο στην επιτροπή όσο και στην ολομέλεια.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κηρύσσεται περιορισμένη συζήτηση επί της αρχής και των άρθρων του σχεδίου νόμου του Υπουργείου Εθνικής Οικονομίας και Οικονομικών:. «Αναδιάρθρωση της Ελληνικής Εταιρείας Συμμετοχών και Περιουσίας και των θυγατρικών της και λοιπές διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου του σχεδίου νόμου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, σαράντα δύο άρθρα, τρεις τροπολογίες, το προτελευταίο άρθρο και το σύνολο.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Αναδιάρθρωση της Ελληνικής Εταιρείας Συμμετοχών και Περιουσίας και των θυγατρικών της και λοιπές διατάξεις |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 1 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 31 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 32 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 36 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 37 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο 38 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 40 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 41 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο 42 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Υπ. τροπ. 224/50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Υπ. τροπ. 225/51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Βουλ. τροπ. 220/48 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Ακροτελεύτιο Άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς το σχέδιο νόμου του Υπουργείου Εθνικής Οικονομίας και Οικονομικών: «Αναδιάρθρωση της Ελληνικής Εταιρείας Συμμετοχών και Περιουσίας και των θυγατρικών της και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 520α)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι!

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 23.05΄ λύεται η συνεδρίαση.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**